
Lukijalle 


Superdiversiteetti on suomen kielen uudissana, jolla kuvataan yhteiskun- 
nan väestömuutosta ja monimuotoistumista. Tämä brittiläisen Steven 
Vertovecin lanseeraama käsite kyseenalaistaa kulttuurin ja etnisyyden 
vahvaa asemaa sosiaalisena kategoriana maahanmuuton ja monimuotoi- 
suuden hallinnassa. Superdiversiteetin perustana on kritiikki monikult- 
tuurisuusajattelua kohtaan, joka näyttäytyy etnisiä ja kulttuurisia eroja 
vahvistavana ajattelumallina. Monikulttuurisuusajattelun sijaan lähtö- 
kohdaksi otetaan yksilöiden ja ryhmien eletty elämä, jossa kulttuurisilla 
ja etnisillä eroilla saattaa olla paikkansa, mutta sosiaalinen todellisuus 
ei typisty näihin. 

Käsitteenä superdiversiteetti suhtautuu epäillen kaikkiin väittämiin, 
joiden mukaan maahanmuuttaneiden elämää olisi edes mahdollista tar- 
kastella ainoastaan kulttuurisen tai etnisen linssin kautta. Käsitteen tar- 
koituksena on tuoda esiin niin ryhmien sisäisiä kuin yksilöllisiä eroja ja 
liittää ne laajempaan sosiaalis-taloudellis-poliittiseen yhteyteen. Kyse ei 
ole kuitenkaan varsinaisesta teoriasta vaan näkökulmasta, eräänlaisesta 
kutsusta pohtia muutoksia laajemmin ja syvemmin. 

Superdiversiteetin tutkimus kumpuaa suurkaupungeista ja muista 
urbaaneista ympäristöistä. Alun perin sosiologian ja etnisten suhteiden 
tutkimuksen käsitteestä se on laajentunut muille tieteenaloille, kuten 
sosiolingvistiikkaan, antropologiaan, kaupunki- ja aluetutkimukseen, 

kasvatustieteisiin ja jopa oikeustieteisiin. Valtaosa tästä tutkimuksesta 
käsittelee maahanmuuton ja yhteiskunnan monimuotoistumisen ky- 
symyksiä, kuten palvelujärjestelmien kykyä tunnistaa väestön erilaisia 
tarpeita. 

Tämä teos on ensimmäinen suomenkielinen kokoelma superdiversi- 
teetin tutkimuksesta. Idea toimitetusta teoksesta syntyi Siirtolaisuusins- 
tituutin ja Etnisten suhteiden ja kansainvälisen muuttoliikkeen seuran 
(ETMU) marraskuussa 2018 järjestämässä kansainvälisessä seminaa- 
rissa, johon oli kutsuttu tutkijoita ja muita asiantuntijoita keskustele- 
maan superdiversiteetin tarjoamista näkökulmista. Suomessa käsite oli 
jo tuttu soveltavassa kielentutkimuksessa, erityisesti sosiaalisen median 
kriittisessä sosiolingvistiikassa. Tarvetta oli kuitenkin monitieteiselle 
suomenkieliselle kokoelmateokselle, koska superdiversiteetin kuvaamat 
ilmiöt ovat tärkeitä myös Suomessa. 

Superdiversiteetti-teos sopii sekä oppikirjaksi että tietokirjaksi. Teos 
kannustaa myös tutkijoita monitieteiseen tarkasteluun, sillä sen kirjoit- 
tajat ponnistavat useilta tieteenaloilta, kuten sosiolingvistiikasta ja kään- 
nöstieteistä, kulttuurintutkimuksesta, uskontotieteestä, psykologiasta, 
terveystieteistä, kaupunkietnologiasta ja kasvatustieteistä. Miltei kaikis- 
sa luvuissa käsitellään Suomea, ja aiheet vaihtelevat mielenterveydestä 
turvapaikka-aktivismiin. Suurin osa tutkimuksista perustuu laadullisiin 
aineistoihin, kuten haastatteluihin, etnografisiin havaintoihin, julki- 
siin asiakirjoihin, oppikirjoihin sekä erilaisiin visuaalisiin aineistoihin. 
Superdiversiteetin tutkimukselle tyypillisiä kvantitatiivisia aineistoja on 
myös hyödynnetty. Kaikkia tutkimuksia yhdistää superdiversiteetin kriit- 
tinen pohdinta: Mitä uutta ja erilaista se tarjoaa? Mihin sen käyttövoima 
riittää? Mihin ei? 

Kiitämme Suomalaisen Kirjallisuuden Seuran tiedekustantamoa teok- 
sen hyväksymisestä julkaisuohjelmaansa. Erityisesti kiitämme julkaisu- 
koordinaattori Maija Yli-Kätkää kaikesta tuesta, jota olemme matkan 
varrella saaneet. Lämmin kiitos myös tiedekustantamon harjoittelijalle 
Annika Myllyaholle. Sydämelliset kiitokset Soveltavan kielentutkimuk- 
sen keskuksen projektitutkijalle Eeva-Leena Haapakankaalle huolelli- 
sesta ja kärsivällisestä avusta tekstien yhtenäistämisessä ja kustantajan 
ohjeiden noudattamisessa. Haluamme kiittää myös käsikirjoituksen 


8 LUKIJALLE 


https://doi.org/10.21435/skst.1489 


anonyymejä arvioijia asiantuntevasta ja kannustavasta palautteesta, joka 
antoi viimesysäyksen teoksen viimeistelyyn. Lopuksi kiitämme lämpi- 
mästi kaikkia kirjoittajia mainiosta yhteistyöstä ja heidän rohkeudestaan 
ylittää tieteenalojen rajoja sekä kriittisesti arvioida superdiversiteetin 
soveltuvuutta omaan tutkimukseensa. 


Helsingissä ja Jyväskylässä 1.9.2023 
Tuomas Martikainen ja Sari Pöyhönen 

Johdantoa superdiversiteettiin 


Sari Pöyhönen 

O https: //orcid.org/0000-0003-1507-7206 
Tuomas Martikainen 

O https://orcid.org/0000-0001-8109-1781 


Tämä teos on ensimmäinen laaja ja monitieteinen suomenkielinen kat- 
saus tutkimukseen, jossa superdiversiteetti on joko teoreettinen tai em- 
piirinen tukipuu. Superdiversiteetin monitieteinen tarkastelu on tärkeää 
juuri nyt. Suomi on yhteiskuntana tullut siihen pisteeseen, että tietyt 
sosiaaliset kategoriat, kuten etninen tausta, syntymämaa, äidinkieli tai 
sukupuoli eivät välttämättä riitä hahmottamaan kasvanutta moninai- 
suutta ja sen seurauksia. 

Tämän johdantoluvun tarkoituksena on luoda kehykset superdiver- 
siteetin ymmärrykselle, ja koko teoksen tavoitteena on tarjota lukijalle 
mahdollisuus tutustua käsitteen monitieteisiin sovelluksiin. Suomessa 
superdiversiteetin tutkimusta tehdään ja sen käyttövoimaa kehitellään 
erityisesti sosiolingvistiikassa ja soveltavassa kielentutkimuksessa, kas- 
vatustieteissä, kulttuurintutkimuksessa, yhteiskuntatieteissä sekä kau- 
punkitutkimuksessa. Siksi nämä tieteenalat ovat tässä teoksessa vahvasti 
edustettuina. Teoksen ytimessä on Suomessa 1990-luvun taitteesta läh- 
tien kasvanut maahanmuutto ja sen lukuisat vaikutukset suomalaiseen 
yhteiskuntaan. Suurin osa teoksessa esitellyistä tutkimuksista perus- 
tuu laadulliseen, usein etnografiseen tutkimukseen ja haastatteluihin. 

Joissakin tutkimuksissa aineistoa on kerätty kyselyin. Myös julkiset asia- 
kirjat, oppikirjat, piirrokset, valokuvat ja sosiaalisen median videot ovat 
toimineet tutkimusaineistona. 


Kansainvälinen muuttoliike ja suomalaisen yhteiskunnan 
kasvava monimuotoisuus 


Toisen maailmansodan jälkeen kasvanut kansainvälinen muuttoliike ja 
liikkuvuus ovat olleet yksi tärkeimmistä viime vuosikymmenien ilmiöis- 
tä Euroopassa ja maailmanlaajuisesti (Castles, de Haas ja Miller 2015; 
Gatrell 2019). Kun vuonna 1960 Euroopassa arvioitiin olleen noin 20 
miljoonaa maahanmuuttajaa (United Nation Population Division n.d.), 
vuonna 2020 määrä oli kasvanut jo 87 miljoonaan (UN DESA 2022). 
Kansainvälinen muuttoliike on myös monimuotoistunut, mikä on pe- 
rinpohjaisesti muuttanut yhteiskuntien sosiaalisia, demografisia, kult- 
tuurisia, taloudellisia ja poliittisia rakenteita (Meissner, Sigona ja Ver- 
tovec 2022). Lisäksi valtaosa maahanmuutosta on kohdistunut suuriin 
kaupunkeihin (Phillimore, Sigona ja Tonkiss 2020). Puhutaan myös 
enemmistö-vähemmistökaupungeista, joista aikaisempi etninen enemmis- 
tö on jäänyt määrälliseen vähemmistöön suhteessa kaupungin muihin, 
usein hyvin monimuotoisiin etnisiin ryhmiin (Crul 2015). 

Jotta voisimme ymmärtää, miksi maahanmuuttoon ja monimuotoi- 
suuteen liittyvät pohdinnat ovat tärkeitä Suomessa, on syytä tarkastella 
muutamia Suomen väestöä koskevia muutoksia. Toinen maailman- 
sota merkitsi väestönsiirtoja myös Suomessa: sotavuosina lähetettiin 
Ruotsiin noin 50 000 sotalasta ja Pohjois-Suomesta Ruotsin puolelle 
evakuoitiin noin 50 ooo henkilöä. Luovutetuilta alueilta asutettiin 425 
000 evakkoa Suomen uusien rajojen sisään. Sotavuosia seurasi raken- 
nemuutoksen aika, jolloin Suomessa muutettiin maalta kaupunkei- 
hin ja suomalaisia lähti työn perään Ruotsiin. Työsiirtolaisten määrä 
oli enimmillään 40 000 henkilöä vuodessa. (Korkiasaari 2001.) Vielä 
1970- ja 1980-luvuilla Suomi oli maastamuuttomaa. Maahanmuutto 


1 Lukumäärässä on mukana hieman yli 10 miljoonaa entisen Neuvostoliiton kansalaista, jotka eivät 
olleet saaneet kansalaisuutta seuraajavaltioissa. 

oli varsin satunnaista ja perustui lähinnä valtion humanitaarisiin toi- 
miin ottaa vastaan pakolaisia kriisialueilta, kuten esimerkiksi Chilestä ja 
Vietnamista. Neuvostoliiton hajoaminen ja kylmän sodan päättyminen 
1990-luvun taitteessa oli merkittävä murros, joka näkyi myös Suomessa. 
Inkerinsuomalaisia paluumuuttajia tuli maahan yli 30 000. Suomi otti 
vastaan pakolaisia myös muun muassa Somaliasta ja entisestä Jugosla- 
viasta. Suomi liittyi Euroopan unioniin vuonna 1995. Työperusteinen 
maahanmuutto nousi kotouttamispolitiikkaan ensi kerran 2000-luvun 
alkupuolella, mutta globaali finanssikriisi vuosina 2008-2011 jarrutteli 
sitä. (Pöyhönen, Suni ja Tarnanen 2019.) Vuonna 2015 Suomea ravisteli 
niin sanottu pakolaisten vastaanottokriisi, kun Suomeen pakeni lähes 
32 500 turvapaikanhakijaa (Maahanmuuttovirasto 2016). Helmikuus- 
sa 2022 Venäjä hyökkäsi Ukrainaan ja kevääseen 2023 mennessä yli 
52 000 ukrainalaista on hakenut Suomesta tilapäistä suojaa (Maahan- 
muuttovirasto 2023). 

Suomen väestömuutoksia voidaan tarkastella myös tilastojen valossa. 
Vuonna 1990 Suomen väestöstä oli ulkomailla syntyneitä 1,3 prosenttia. 
Vuonna 2021 luku oli 8,0 prosenttia (Tilastokeskus 2022c.) Vieraskieli- 
siksi rekisteröityjä oli Suomessa vuonna 1990 0,5 prosenttia ja vuonna 
2021 luku oli noussut 8,3 prosenttiin (Tilastokeskus 20223). Tilastojen 
mukaan Suomessa puhutaan ainakin 158 kieltä (Tilastokeskus 20220), 
eivätkä tilastot todennäköisesti edes tavoita kaikkea olemassa olevaa kie- 
lellistä monimuotoisuutta (Räsänen 2017). Suomen kodeissa käy kova 
porina suurella määrällä maailman kieliä. Välillisesti — sukulaisina, 
naapureina, koulu- ja työtovereina, harrastuksissa ja mediassa — heidän 
vaikutuksensa on huomattavasti suurempi. Maahanmuuttoon liittyvän 
väestöllisen muutoksen merkittävyyden havaitsee nopeasti myös katso- 
malla maan suurimman maahanmuuton kohdealueen, pääkaupunki- 
seudun kolmen suuren kaupungin alle 20-vuotiasta väestöä, josta vieras- 
kielisiä oli 1,2 prosenttia vuonna 1990 ja 22,1 prosenttia vuonna 2020 
(Kototietokanta 2022). Käytännössä nämä luvut tarkoittavat sitä, että 
lähes joka kymmenennellä lapsella Suomessa ja joka viidennellä lapsella 
pääkaupunkiseudulla on juuria myös jossain muualla. 

Nämä muutamat väestötilastot kätkevät sisäänsä suuren määrän Suo- 
men olosuhteissa uudehkoja kulttuurisia arvostuksia, tapoja, ajattelu- 

malleja, ruokatottumuksia, maailmankuvia ja uskonnollisia käsityksiä, 
sekä ylirajaisia ihmis- ja sukulaisuussuhteita, viestintätarpeita ja ai- 
neellista vaihtoa yhdistettynä jonkinasteiseen monipaikkaiseen — joko 
henkiseen tai konkreettiseen — elämään. Kutsumme tätä elämän kirjoa 
diversiteetiksi eli monimuotoisuudeksi tai moninaisuudeksi. Emme lähde 
tarkentaman näiden käsitteiden vivahde-eroja, vaan katsomme niiden 
kaikkien viittaavan tässä teoksessa asioiden ja ilmiöiden sosiaalisesti 
koettuun moneuteen. Tämän moneuden, usein äänen lausumattoma- 
na, vastinparina toimii valtaväestön suomalainen kulttuuri ja identiteet- 
ti, joka edustaa Suomessa oletettua normaaliutta, tavanomaisuutta ja 
kyseenalaistamattomuutta (esim. Anttila 2007). Vaikka suomalaista, 
yhtenäistä valtakulttuuria ei vahvassa mielessä — siis kaikkiin elämän 
yksityiskohtiin ulottuvassa — olekaan olemassa, näemme sen kuitenkin 
olevan tosiasiallinen, sosiaalisesti rakentunut, stereotyyppinen ja varsin 
laajalti suomalaisten parissa jaettu kuvitelma siitä, miten asiat ovat tai 
miten niiden tulisi olla suhteessa suomalaisuuteen. 

Kotoutuminen ja integraatio ovat olleet keskeisiä — joskin kiisteltyjä 
— käsitteitä muuttoliikkeiden tutkimuksessa (Tarnanen, Rynkänen ja 
Pöyhönen 2015, 58). Suomen kielen sana kotoutuminen viittaa proses- 
siin, jossa maahanmuuttanut? asettuu vastaanottavaan yhteiskuntaan. 
Kotoutumisen taustalla ovat yhteiskuntatieteelliset teoriat integraatiosta 
(Modood 2007; Grzymala-Kazlowska ja Phillimore 2017). Kotoutumista 
voidaan tarkastella kielitaitona, työllistymisenä, sosiaalisina suhteina tai 
uuteen asuinmaahan identifioitumisena. Aihetta monipuolisesti Suo- 
messa tutkinut Pasi Saukkonen (2020) tulkitsee suomalaisen kotoutta- 
mispolitiikan huomioivan vähemmistöjen näkökulman. Käsitteiden in- 
tegraatio ja kotoutuminen taustalla on Saukkosen mukaan halu irtautua 
sellaisesta ajatuksesta, jossa maahanmuuttajien tehtävänä on yksiselit- 
teisesti ja yksisuuntaisesti sulautua (assimiloitua) uuteen asuinmaahan 
ja sen kulttuuriin. Sen sijaan Suomessa halutaan korostaa kotoutumisen 


2 Tässä teoksessa käytetään pääsääntöisesti sekä termiä maahanmuuttaja että maahanmuuttanut. Ko- 
touttamistyön tueksi laaditussa sanastossa (Työ- ja elinkeinoministeriö 2021) suositellaan termiä 
maahanmuuttaja silloin, kun sillä on selittävää arvoa esimerkiksi tilastoissa. Termillä maahanmuut- 
tanut tarkoitetaan henkilöä, joka on syntynyt ulkomailla ja muuttanut Suomeen. Termeillä ei oteta 
kantaa henkilön maahanmuuttostatukseen. Termien uudistaminen kuvastaa suomalaisen yhteiskun- 
nan monimuotoistumista ja tarvetta edistää yhdenvertaisuutta ja osallisuutta. 

kaksiraiteisuutta ja kaksisuuntaisuutta. Näillä painotuksilla halutaan 
myös muistuttaa maahanmuuttajien kulttuurisista oikeuksista sekä sii- 
tä, että todellisuudessa monet asiat myös säilyvät kaiken muutoksen 
keskellä. (Mt., 21.) Saukkonen (2013a) näkee suomalaisen kotouttamis- 
politiikan kovaksi ytimeksi kuitenkin työllistymisen edistämisen, vaikka 
vähemmistöjen kielelliset, kulttuuriset ja uskonnolliset tarpeet tunniste- 
taan ja niitä pyritään myös jossain määrin tukemaan. 

Väestösuhteisiin pureudutaan myös monikulttuurisuuden käsitteellä, 
jolla on sekä deskriptiivinen että normatiivinen ulottuvuus. Deskriptii- 
visenä eli kuvailevana käsitteenä monikulttuurisuus tarkoittaa yksinker- 
taisesti sitä tosiseikkaa, että yhteiskunnassa elää erilaisia kulttuuriryh- 
miä, tavanomaisesti etnisiä ryhmiä tai yhteisöjä, joilla on valtaväestöstä 
poikkeavia kulttuurisia piirteitä sekä mahdollisesti oma kieli ja uskonto. 
Normatiivisena käsitteenä monikulttuurisuus, jota Saukkonen (20133) 
kutsuu multikulturalismiksi, tarkoittaa erilaisia tapoja hallinnoida vä- 
hemmistöjen oikeuksia ja velvollisuuksia esimerkiksi erityiskohtelun tai 
muiden järjestelyjen kautta. Monikulttuurisuusteorioissa väestöryhmät 
jaetaan tavallisesti niiden asuinhistorian kautta ”vanhoihin” ja ”uusiin” 
vähemmistöihin, jolloin toisen pidempi asuinhistoria oikeuttaisi sen 
erilaiseen kohteluun uudempiin tulokkaisiin verrattuna (Kraus 2011, 9; 
Saukkonen 2013b, 41). Monikulttuurisuusajattelu perustuu erilaisten 
kollektiivisten identiteettien tunnustamiseen kulttuuristen, kielellisten, 
etnisten ja uskonnollisten yhteisöjen mielekkään elämän lähtökohtina, 
ja siten se toisintaa maahanmuuttotutkimukselle tyypillistä etnisyys- tai 
kansalaisuusperustaista luokittelua ja lähestymistapaa. 

Kansainvälisiin muuttoliikkeisiin liittyvän monimuotoisuuden lisäk- 
si on hyvä huomioida, että yhteiskunnallinen ja poliittinen kiinnostus 
vähemmistöihin tai muutoin valtaväestöstä poikkeaviksi katsottuihin 
väestöryhmiin on ollut kasvussa länsimaissa ainakin 1960-luvulta läh- 
tien. Yhteiskunnallisia liikkeitä on syntynyt edistämään muun muas- 
sa alkuperäiskansojen, uskonnollisten ja etnisten vähemmistöjen sekä 
sukupuoli- ja seksuaalivähemmistöjen oikeuksia. Ylirajaisten ja globaa- 
lien yhteiskunnallisten liikkeiden ytimessä on identiteetti ja vaatimukset 
sen myötämieliseen tunnistamiseen ja tunnustamiseen. Näitä yhteis- 
kunnallisia liikkeitä on tarkasteltu muun muassa identiteettipolitiikan, 

sosiaalisen oikeudenmukaisuuden ja monikulttuurisuuden näkökulmis- 
ta. Tiedeyhteisö ei ole suinkaan ollut irrallaan näistä muutoksista, sillä 
monet eri liikkeiden vaikuttajista tai ainakin heidän tausta-ajatuksistaan 
ovat kummunneet tutkimuksesta. (Cohen ja Rai 2000; Alcoff ja Mohan- 
ty 2006.) 

Seuraavaksi esittelemme teoksen keskeisen käsitteen, superdiversi- 
teetin, sen suhteen toisiin samankaltaisiin käsitteisiin kuten intersek- 
tionaalisuuteen, tarkastelemme asiaa koskevaa tutkimuskirjallisuutta ja 
esittelemme teoksen kolmetoista lukua. 


Steven Vertovecin superdiversiteetti 


Steven Vertovec (s. 1957) on amerikkalainen antropologi, joka käsitteli 
väitöskirjassaan Trinidadin siirtolaistaustaista hinduväestöä (1992). Hä- 
nen myöhemmät tutkimuksensa ovat keskittyneet etnisiin ja uskonnolli- 
siin vähemmistöihin (Vertovec ja Peach 1997), kansainvälisiin muutto- 
liikkeisiin (Vertovec ja Cohen 1999), diasporaan (2000), transnationa- 
lismiin (2009) ja monikulttuurisuuteen (Vertovec ja Wessendorf 2010) 
sekä erityisesti diversiteettiin niin paikallisena ilmiönä kuin käsitteenä 
(esim. 2015). Vertovec katsoo 1990-luvun alussa kylmän sodan päätty- 
misen jälkeen monimuotoistuneiden kansainvälisten muuttoliikkeiden 
vaikuttaneen peruuttamattomalla tavalla siihen, mitä kulttuurinen, kie- 
lellinen, etninen, uskonnollinen ja muu vastaava diversiteetti on ja kuin- 
ka sitä olisi tarkoituksenmukaista tarkastella. Ilmiötä kutsutaan myös 
diversiteetin diversifioitumiseksi eli monimuotoisuuden monimuotoistu- 
miseksi (Hollinger 1995; Vertovec 2007b, 1025). 

Vertovecin julkaisema työpaperi The emergence of super-diversity in 
Britain (2006) ja siihen perustuva tieteellinen artikkeli Super-diversity 
and its implications (20070) aloittivat tieteellisen superdiversiteetti- 
keskustelun. Superdiversiteetin lähtökohtana oli haastaa kansainvälisten 
muuttoliikkeiden ja kotoutumisen tutkimuksen etnisiä ja kansallisia 
ryhmiä sekä niihin liittyviä monikulttuurisuutta painottavia tarkastelu- 
tapoja. Superdiversiteetti käsitteenä toi esiin niin maahanmuuttaja- 

ryhmien sisäisiä kuin yksilötason eroavaisuuksia erityisesti suur- 
kaupunkiympäristöissä ja liitti nämä eronteot laajempaan sosiaalis- 
taloudellis-poliittiseen yhteyteen. Artikkelinsa (2007b) alussa Vertovec 
maalaa kuvaa Lontoosta globaalina, kosmopoliittisena ja monietnise- 
nä kaupunkina tavalla, joka on ollut tyypillinen etnisten suhteiden ja 
maahanmuuton tutkimuksessa. Hän kuitenkin ohjaa katsomaan, mitä 
etnisen monimuotoisuuden takana piilee: maahanmuuttaneiden erilai- 
sia oleskelu(lupa)statuksia, ikä- ja sukupuolieroja, alueellisesta jakau- 
tumista sekä paikallisten palveluntuottajien vaihtelevaa suhtautumista 
erilaisiin maahanmuuttaneisiin. Tämä yksilöllinen ja väistämättä myös 
ryhmätason monimuotoisuus on Vertovecin superdiversiteettinäkemyk- 
sen ydin. Vertovec ei pidä esille nostamiaan tekijöitä itsessään uusina, 
mutta diversiteetin mittakaavaa, muutosten nopeutta, niiden laajuutta, 
ennakoimattomuutta ja kompleksisuutta ei hänen mukaansa ole aiem- 
min tunnistettu. (2007b, 1024-1026.) 

Artikkeli jatkuu lyhyellä kuvauksella aikaisemmista Britannian afro- 
karibialaisista ja eteläaasialaisista maahanmuuttajavähemmistöistä, 
joista edetään nopeasti 1990- ja 2000-luvun maahanmuuton tarkaste- 
luun. Vertovec toteaa uudemman muuttoliikkeen eroavan monin tavoin 
aikaisemmasta. Keskeisiä muutoksia ovat olleet maahanmuuttaneiden 
kasvanut lukumäärä, heidän aikaisempaa moninaisemmat lähtömaansa, 
kielensä ja uskontonsa, maahanmuuton syiden monimuotoistuminen 
sekä siitä johtuvat vaihtelevat oleskelulupastatukset (työntekijät, opiske- 
lijat, perheenjäsenet, turvapaikanhakijat, pakolaiset ja myös paperitto- 
mat). Oleskelulupastatuksen saajissa taas näkyvät sukupuoleen ja ikään 
liittyvät muutokset. Naisia muuttaa Britanniaan enemmän perhesyistä, 
kun taas työperustaisen maahanmuuton tai turvapaikanhaun tilastoissa 
miehiä on enemmän. Valtaosa muuttajista on työikäisiä 25—44-vuotiaita 
ja alle 16-vuotiaiden määrä on laskenut. Monimuotoisuuden kirjo kos- 
kee myös samoista maista lähteneitä maahanmuuttajia, eli ryhmätason 
sisäinen monimuotoisuus on lisääntynyt. (Vertovec 2007b, 1026-1044.) 


3 Vertovec tiivistää näitä tekijöitä myös saamassaan toimeksiannossa (2007a), jonka tilasi Britannian 
integraatiosta ja sisäisestä koheesiosta vastaavan ministeriön toimikunta vuonna 2006. Toimeksi- 
annossa hän esittää politiikkasuosituksia, jotka pohjautuvat superdiversiteettiin yhteiskunnallisena 
ilmiönä. 

Luotuaan yleiskuvan superdiversiteetistä Vertovec siirtyy käsittele- 
mään niitä haasteita, joihin tutkijoiden tulisi paneutua. Hänen mai- 
nitsemiaan kohteita ovat muun muassa uudet epätasa-arvon muodot, 
muuttuva segregaatio, ylirajaisuus, kotoutuminen, tutkimusmenetelmäl- 
liset muutostarpeet ja tutkimuksen suhde politiikkaan. Lisäksi Vertovec 
toteaa, että superdiversiteetti haastaa julkisia palvelujärjestelmiä vas- 
taamaan paremmin erilaisiin tarpeisiin. Huomion kohteena pitäisi olla 
myös se, millä tavoin maahanmuuttajayhteisöjä on tarkoituksenmukaista 
ottaa mukaan toiminnan kehittämiseen. (Vertovec 2007b, 1044-1049.) 

Artikkelinsa lopuksi Vertovec (2007b, 1049) vielä kertaa keskeisim- 
miksi näkemänsä superdiversiteetin osa-alueet, jotka ovat lähtömaa (si- 
sältäen etnisyyden, kielen, uskonnon, kulttuuriset arvot ja käytännöt), 
siirtolaisuusreitti (sisältäen reittien sukupuolittuneisuuden ja pohjau- 
tumisen sosiaalisiin verkostoihin), oikeudellinen asema (oleskelulupa- 
status), inhimillinen pääoma (koulutus), työllistyminen, paikallisuus 
(etninen segregaatio), ylirajaisuus sekä paikallisten viranomaisten, pal- 
velutuottajien ja asukkaiden suhtautuminen. Vertovecin ensimmäinen 
superdiversiteettiartikkeli ei siis tarjoa yksiselitteistä määritelmää ilmiöl- 
le, vaan toteaa, että maahanmuuton laadullisen ja määrällisen muutok- 
sen vuoksi on syytä pohtia uudelleen, millä käsitteillä, menetelmillä ja 
muilla tavoilla tilannetta voisi ymmärtää aiempaa paremmin. Lisäksi 
hän toteaa, etteivät aikaisemmat tutkimusperinteet tähän enää täysin 
pysty. Eniten hän kohdistaa kritiikkinsä etnisiä ryhmiä painottavaan 
monikulttuurisuus- ja kotoutumistutkimukseen. 

Vaikka Vertovecin alkuperäinen artikkeli on varsin epämääräinen ja 
superdiversiteetin käsitteellistämisen osalta ilmiselvästi puutteellinen, 
hän onnistui paikallistamaan ajankohtaisen ja monia pohdituttavan il- 
miön: kylmän sodan jälkeen alkaneen kansainvälisten muuttoliikkeiden 
monimuotoistumisen ja sen paikallisten seurausten käsitteellistämisen 
vaikeudet. Vertovec haluaa kirjoituksellaan tuoda esiin maahanmuutta- 
jien ryhmä- ja yksilötason mittavan inhimillisen variaation sekä luoda 
uudenlaista tulkinnallista tilaa lähtö- ja tulomaan välille aina paikallis- 
tasolle asti. Hän tahtoo huomioida laajemmat kansainväliset, kotimaiset 
ja paikalliset valtarakenteet niin politiikassa, taloudessa kuin sosiaalises- 

sa elämässä. Artikkeli on perinteikkään Ethnic and Racial Studies -lehden 
kautta aikain viitatuin yksittäinen artikkeli, jonka sysäämänä alkoi mit- 
tavaksi kasvanut kiinnostus superdiversiteettiä kohtaan. 

Fran Meissner ja Steven Vertovec toteavat yhteisartikkelissaan (2014, 
542-543) kolme keskeistä superdiversiteetin tarjoamaa näkymää: 


1) Superdiversiteetti on deskriptiivinen käsite, joka kuvaa kasvanutta 
monimuotoisuutta ja tämän monimuotoisuuden risteymiä. 

2) Superdiversiteetti kehottaa menetelmälliseen pohdintaan, jotta 
uutta kompleksisempaa todellisuutta voitaisiin aikaisempaa pa- 
remmin tutkia. 

3) Superdiversiteetin käsite pyrkii myös osoittamaan käytännön toi- 
mijoille suunnan, johon toiminnan kehittämistä voisi kohdentaa. 


Samassa yhteydessä kirjoittajat korostavat superdiversiteetin laadullisia 
ominaisuuksia kolmen S:n (Spread, Speed, Scale) avulla: muutokset ovat 
levinneet laajalle, tapahtuneet nopeasti ja olleet mittakaavaltaan suuria. 
Näiden samojen piirteiden avulla voidaan myös vertailla muutostahtia 
eri aikoina ja paikoissa. Artikkelissaan Meissner ja Vertovec painottavat 
myös politiikan ja käytännön toimien keskeistä roolia tällaisen diversi- 
teetin mahdollistamisessa ja hallinnassa. (Meissner ja Vertovec 2014, 
546-552.) 

Muissa superdiversiteettiä koskevissa kirjoituksissaan Vertovec täs- 
mentää alkuperäisen artikkelinsa näkemyksiä. Eräässä blogikirjoitukses- 
saan Vertovec (2013) toteaa hämmentyneensä käsitteen saamasta suu- 
resta suosiosta monilla eri tieteenaloilla, jotka kattavat suuren osan ih- 
mistieteistä. Samalla hän havaitsee monia erilaisia tapoja tulkita super- 
diversiteettiä, jotka osuvat varsin vaihtelevalla tavalla käsitteen alkupe- 
räiseen tarkoitukseen. Myöhemmin hän laajentaa samaa pohdintaa ar- 
tikkelissaan Talking around super-diversity (2019), jossa hän kommentoi 
seitsemää tapaa käyttää superdiversiteettiä. Superdiversiteetti voi tarkoit- 
taa 1) poikkeuksellisen runsasta diversiteettiä; 2) lähtökohtaa oletetusta 
uudesta asiaintilasta, jossa runsas monimuotoisuus on tavanomaista; 
3) metodologista uudelleen pohdintaa tai 4) lisääntynyttä etnistä diver- 

siteettiä. Superdiversiteetti voi myös 5) tarjota mahdollisuuden jonkin 
tutkimusalueen moniulotteisempaan uudelleen tarkasteluun (multi- 
dimensional reconfiguration); 6) tarkoittaa siirtymistä pois etnisyyskes- 
keisistä näkökulmista ja 7) virittää muiden kompleksisuuksien, kuten 
valtahierarkioiden tai sosiokulttuuristen tekijöiden, tarkastelua. Näistä 
Vertovec vaikuttaa pitävän hedelmällisimpinä metodologista uudelleen 
pohdintaa, tutkimusalueen moniulotteista uudelleen tarkastelua, siir- 
tymistä pois etnisyyskeskeisistä näkökulmista ja osin myös muiden tai 
uusien kompleksisuuksien tarkastelua. Toisaalta superdiversiteetistä ad- 
jektiivin kaltaisena määrällisesti moninkertaisena etnisen diversiteetin 
kuvauksena hän ottaa suorasanaisesti etäisyyttä (Mt., 127-133.) 

Vertovecin kiinnostus ei rajoitu pelkästään monimuotoiseen maa- 
hanmuuttoon ja sen seurauksiin, vaan hän pohtii superdiversiteettiä 
myös muilla yhteiskunnan alueilla. Hän nostaa keskeiseksi Yhdysvaltain 
kansalaisoikeustaistelut ja niitä seuranneet syrjinnänvastaiset toimet, 
joista myös monet muut identiteettipoliittiset liikkeet saivat kimmok- 
keen aktivoitua. Euroopassa keskeisenä diversiteetin mahdollistajana 
ja diversiteettidiskurssin esille tuojana hän näkee Euroopan unionin 
(2000ab) syrjinnän vastaiset direktiivit, jotka asetettiin voimaan unio- 
nin jäsenmaissa vuosituhannen alussa. (Vertovec 2012.) Viimeisim- 
mässä julkaisussaan Vertovec (2021) pohtii, millä tavoin diversiteetti 
eri aikakausina rakentuu yhteiskuntarakenteen, sosiaalisesti luotujen 
kategorisointien ja vuorovaikutuksen kautta. Hän pyrkii siis edelleen 
kehittämään näkemystään monimuotoisuuden sosiaalisesta rakentunei- 
suudesta ja historiallisuudesta. Yksi selitys superdiversiteetin suosiolle 
lienee alkuperäisen artikkelin huokoisuus käsitteen määrittelyssä, joskin 
Vertovec palaa myöhemmin (esim. 2019, 126) alkuperäiseen tekstiinsä 
osoittaakseen oman näkemyksensä: 


[ilmiön taustalla ovat maahanmuuttajien] erilaiset oikeudelli- 
set asemat ja niiden aiheuttamat tilanteet, eriytyvät kokemukset 
työmarkkinoista, erilaiset sukupuoli- ja ikärakenteet, alueellisen 
jakautumisen muodot ja vaihteleva vastaanotto, jonka maahan- 
muuttajat saavat paikallisilta palveluntarjoajilta ja asukkailta. 

”Superdiversiteetillä” tarkoitetaan näiden muuttujien dynaamista 
vuorovaikutusta. (Vertovec 2007b, 1025.) 


Vertovec (2019, 126) myös toteaa käyttävänsä superdiversiteettiä yleis- 
käsitteenä, ja muistuttaa ettei kyse ole varsinaisesti teoriasta, vaan pi- 
kemminkin näkökulmasta ja kehotuksesta pohtia asiaa. Oli miten oli, 
superdiversiteetin käsite on alkanut elää omaa itsenäistä elämäänsä Ver- 
tovecin alkuperäisistä päämääristä riippumatta. 


Superdiversiteetin jatkokehitys ja suhde muihin käsitteisiin 


Seuraavaksi tarkastelemme superdiversiteetin käsitteen jatkokehittelyä 
sekä sen suhdetta muihin käsitteisiin. Keskitymme maahanmuutto-, 
monikielisyys- ja uskonnontutkimukseen, koska niissä toistuvat tarkas- 
telut maahanmuuttaneiden etnis-kulttuuristen, kielellisten ja uskonnol- 
listen erojen merkityksestä. Lisäksi nämä tutkimusalueet ovat ottaneet 
ilmiön huomioon varsin eri tavoin. 

Superdiversiteetti näkökulmana löysi nopeasti vastakaikua maahan- 
muuttotutkimuksesta, jossa etenkin kulttuurisen monimuotoisuuden 
ja kaupunkitutkimuksen tekijät pitivät sitä hedelmällisenä. Sen koettiin 
purkavan maahanmuuttotutkimuksessa piilevää etnis-kulttuurista essen- 
tialismia, eli olemuksellistamista. Sitä kautta se voidaan nähdä jatkumona 
myös aikaisempaan kulttuurista hybridisyyttä (Pieterse 1995) ja kreoli- 
saatiota (Hannerz 1996) painottaville, jossain määrin postmodernista 
teoriasta ammentaville teoreettisille näkökulmille kulttuuriseen muu- 
tokseen. Superdiversiteetin hengenheimolaisuus näihin näkökulmiin 
on selvää myös sikäli, että Vertovec viittaa itse suoraan Ulf Hannerzin 
tutkimuksiin (20070, 1026) ja kreolisaatioon (2019, 126) osana pohdin- 
taansa kulttuuristen erontekojen järjestymisestä. 


4 [Such additional variables include] differential immigration statuses and their differential 
legal statuses and their concomitant conditions, divergent labour market experiences, discrete 
configurations of gender and age, patterns of spatial distribution, and mixed local area responses 
by service providers and residents. The dynamic interaction of these variables is what is meant by 
*super-diversity”. (Käännös Tuomas Martikainen ja Sari Pöyhönen) 

Kiinnostus superdiversiteettiä kohtaan heijastaa myös laajempaa 
tutkimuksen metodologisen nationalismin kyseenalaistamista, jossa kan- 
sallisvaltioihin kiinnittyneet ja normalisoituneet kategorisoinnit ovat 
joutuneet tutkimuksellisesti kovan kritiikin kohteeksi (Wimmer ja 
Schiller 2003; Brubaker 2006). Maahanmuuttotutkimuksessa super- 
diversiteettiä edelsi laaja kiinnostus transnationaalisuuteen (Schiller, 
Basch ja Szanton-Blanc 1992), joka suomeksi tavanomaisesti kään- 
netään ylirajaisuudeksi (Martikainen 2006) ja joka on yksi Vertovecin 
(2009) keskeisistä tutkimuskohteista. Molemmissa toisilleen hyvin 
läheisissä tutkimussuuntauksissa yhdistyy kiinnostus monipaikkaisuu- 
teen eli siihen, millä tavoin yksilöt ja ihmisryhmät elävät ja ylläpitävät 
sosiaalisia suhteita useammissa paikoissa (Marcus 1995; Levitt 2001). 

Superdiversiteettitutkimus lähti liikkeelle samanaikaisesti, kun maa- 
hanmuuttotutkijat alkoivat kiinnittää aikaisempaa enemmän huomio- 
ta kotoutumisen paikallisiin ilmiöihin (Penninx ja muut 2004). Eräs 
kiinnostava teos paikallisesta superdiversiteetistä on Peter Scholtenin, 
Maurice Crulin ja Paul van de Laarin toimittama Coming to Terms with 
Superdiversity (2019), joka käsittelee Rotterdamin kaupunkia Alanko- 
maissa. Rotterdam ei kuulu niin kutsuttujen maailmankaupunkien 
joukkoon, johon superdiversiteetti usein liitetään, vaikka kyseessä on 
suuri ja kansainvälisesti linkittynyt satamakaupunki. Kaupungin väes- 
töstä yli puolella on maahanmuuttotausta ja merkittävä osa kaupungin 
poliittista johtoa tietoisesti vastustaa diversiteettiä. Teoksen ansioina 
voidaan pitää superdiversiteetin eri puolien esille tuomista, ja se myös 
vahvistaa Vertovecin (2007b) näkemyksiä paikallisen poliittisen toimin- 
nan merkityksestä siihen, millä tavoin superdiversiteettiin reagoidaan. 

Susanne Wessendorf (2013; 2014) on tehnyt varsin tunnetun, pitkään 
etnografiseen tutkimukseen perustuvan analyysin arkisesta superdiversi- 
teetistä (commonplace superdiversity) Hackneyn esikaupungissa Lontoos- 
sa. Noin 200 000 asukkaan Hackney on yksi Britannian monietnisim- 
mistä yhteisöistä, jossa suuri osa on muualta muuttaneita. Tämän takia 
erilaisuuden kohtaaminen on normaali, arkipäiväinen olosuhde, eikä 
siihen juuri kiinnitä huomiota. Tämä ilmentyy Wessendorfin luomassa 
käsitteessä kulmakaupan kosmopolitanismi (corner-shop cosmopolitanism), 
jolla hän viittaa arkipäiväiseen toisten kanssa toimeen tulemiseen julki- 

sissa tiloissa. Samanaikaisesti toisten tunteminen ja tietoisuus heistä ja 
heidän taustoistaan on vähäistä. Koska myös monet sosiaaliset yhteisöt 
ja yhdistykset ovat monimuotoisia, ne eivät toimi etnisperusteisina erot- 
telun yhteisöinä. Erottelun perusteena voi ennemminkin olla asumis- 
aika Hackneyssä, jossa pidempiaikaiset asukkaat päivittelevät uusien 
tulijoiden elämää. Sen sijaan yksityiselämässä, perheen ja läheisten pa- 
rissa etninen segregoituminen on vallitsevampaa. (Wessendorf 2013; 
2014) Wessendorfin tutkimus on oivallinen esimerkki maahanmuut- 
totutkijoiden superdiversiteetin tutkimuksesta, sillä siinä painottuu 
suurkaupunkiympäristö, mittava etninen ja muu monimuotoisuus sekä 
monenkirjavat muuttotaustat, joita on tutkittu etnografisesti. Lisäksi se 
edustaa alan tutkimukselle tyypillistä käsitteellistä uudistustyötä, jonka 
avulla voidaan osuvammin kuvata ja ymmärtää superdiverssejä suhteita 
ja yhdessä elämistä (ks. myös Nowicka ja Vertovec 2014). 
Superdiversiteetin tutkimus on ollut vireää erityisesti sosiolingvistii- 
kassa ja lingvistisessä antropologiassa. Jan Blommaert ja Ben Rampton 
kirjoittivat pamflettimaisessa artikkelissaan Language and Superdiver- 
sity (2011), että superdiversiteetti vauhdittaa kriittistä tarkastelua siitä, 
mitä tarkoitetaan niinkin perustavanlaatuisilla käsitteillä kuin kieli, 
kielenpuhuja ja kommunikaatio. He kritisoivat sellaista sosiolingvis- 
tistä tutkimusta, jossa pysyvyys ja rajaisuus ovat edelleen keskeisiä, 
kyseenalaistamattomia lähtökohtia. Tämä rajaisuus näkyy esimerkiksi 
siinä, miten yksilöiden kielenkäytöstä haetaan piirteitä, jotka ovat entuu- 
destaan tuttuja: nimettyjä kieliä (ensikieli, äidinkieli, englanti, swahili), 
syntyperäisen kielenpuhujan ominaisuuksia ja etnis-kielelliseen ryh- 
mään kuulumisen ilmentymiä. Blommaertin ja Ramptonin (mt.) mu- 
kaan sosiolingvistisessä tutkimuksessa superdiversiteetin lähtökohdissa 
olennaista on kielenkäytön heterogeenisyys ja muuntuvuus. Sellaiset 
käsitteet kuin syntyperäinen puhuja, äidinkieli tai etnis-kielellinen ryhmä 
ovat kiinnostavia analyysin kohteita ideologisen voimansa vuoksi, mutta 
niiden ei pitäisi olla tutkimuksessa käytettyjä muuttujia. 
Sosiolingvistisessä tutkimuksessa tarvittiin uusia käsitteitä, jot- 
ka kuvaavat paremmin joustavaa ja muuttuvaa kielellistä moninai- 
suutta ja kielikäytänteitä (Bäckman ja Pöyhönen 2020). Yksi tällai- 
sista on translanguaging (Garcia ja Wei 2014), joka on suomalaisessa 

sosiolingvistisessä tutkimuksessa yleisimmin käännetty kieleilyksi (Leh- 
tonen 2015) tai limittäiskieleilyksi (Piippo 2021). Tässä kielenkäytön teo- 
riassa monikielisyys nähdään resurssina ja sosiaalinen vuorovaikutus 
tilanteena, jossa kieliä ei aseteta hierarkkiseen järjestykseen. Monikie- 
listen ihmisten puheessa kiinnitetään koodinvaihdon sijaan huomiota 
toimintaan, jossa kielten rajat ovat häilyviä (Creese ja Blackledge 2010). 
Kieli ei ole myöskään lineaarista tekstiä tai puhetta, vaan tilanteisesti 
motivoituvaa multimodaalista kommunikaatiota (Blommaert ja Ramp- 
ton 2011). Tähän kuuluvat digitaaliset ja sosiaalisen median kielikäytän- 
teet, jotka laajentavat ja monimuotoistavat kielellisiä ja muita semioot- 
tisia resursseja identiteettien ja sosiaalisten suhteiden neuvotteluissa 
(Androutsopoulos ja Juffermans 2014; Leppänen, Peuronen ja Westinen 
2018; Leppänen, Westinen ja Kytölä 2018). 

Sosiolingvistisessä näkemyksessä superdiversiteetistä korostuu myös 
ennakoimattomuus (Blommaert ja Rampton 2011; Arnaut 2012). Kielen- 
käytön muotoja ei oteta annettuna, vaan on empiirisesti tutkittava, mi- 
ten ihmiset kommunikoivat osoittaessaan kuulumistaan tiettyihin ryh- 
miin ja miten nämä kommunikointitavat elävät muuttuvissa sosiokult- 
tuurisissa tilanteissa. Tämä saattaa olla yksi syy siihen, miksi sosioling- 
vistisessä tutkimuksessa painottuu etnografinen tutkimus (Blommaert 
ja Rampton 2011; Blommaert 2015) ja pyrkimys ymmärtää kielenkäytön 
kompleksisuutta, historiallisia jatkumoja, tilanteisuutta ja monitasoi- 
suutta. Superdiversiteetin käsitteen ottaminen sosiolingvistiikan työ- 
kalupakkiin on saanut osakseen myös kritiikkiä. Sen on katsottu paitsi 
olevan eurosentrinen ja historiaton myös häivyttävän valtasuhteita ja 
epätasa-arvoa (Pavlenko 2018; Makoni 2012). Onpa sen katsottu olevan 
jopa tyhjä iskusana (slogan), jonka perimmäinen tarkoitus on brändätä 
tutkimusta ja tutkijoita (Pavlenko 2018). Kritiikkiin on vastattu muun 
muassa argumentoimalla, että superdiversiteetin käsitteeseen nojaava 
tutkimus ei ole virinnyt (lansi)eurooppalaisten sosiolingvistien naiivista 
heräämisestä moninaisuuteen, vaan sen avulla on tarkoitus osoittaa, 
miten eronteot rakentuvat ideologisesti ja historiallisesti ja miten kielen- 
käyttö on tässä prosessissa keskeinen rakennusaine (esim. Blackledge 
ja Creese 2018). Käsitteen avulla voi kyseenalaistaa aiempien analyysien 
perusoletuksia esimerkiksi kielten erillisyyksistä tai kielellisestä variaa- 

tiosta. Se mahdollistaa myös analyysien ulkopuolelle jääneen aineiston 
tarkastelun, kun analyysin kohteeksi on otettava kaikki kielenkäyttö (all 
language, Blommaert 2015, 84). 

Uskontoihin liittyvässä monimuotoisuuden tutkimuksessa on keski- 
tytty tarkastelemaan valtaväestön uskonnollisen elämän yksityistymistä 
sekä uusien uskonnollisten liikkeiden ja maahanmuuton vaikutuksia 
uskontoon länsimaissa. Uskonnon yksityistymistä ja uskonnollisia liik- 
keitä koskevassa monimuotoisuustutkimuksessa on käsitelty maallistu- 
mista, perinteisten kirkkojen auktoriteetin heikentymistä ja uskonnon 
markkinoitumista. Maahanmuuttoon liittyvässä tutkimuksessa taas on 
tarkasteltu kulttuurista sopeutumista, uskonnollisten yhteisöjen suh- 
detta julkiseen valtaan sekä erilaisia konflikteja. (Bouma ja Ling 2009, 
510-514.) 

Pluralismi ja diversiteetti ovat olleet uskontotieteen keskeisiä käsit- 
teitä jo pidemmän aikaa (esim. Beyer 1994) ja uskontojen globalisoitu- 
mista ja ylirajaisia verkostoja on tutkittu laajasti (esim. Beckford 2003, 
73-102). Lisäksi Yhdysvalloissa monietnisiä ja -rodullisia seurakuntia 
käsittelevä tutkimus on ankkuroitunut osaksi täkäläistä afroamerikka- 
laistutkimusta (esim. Emerson, Korver-Glenn ja Douds 2015, 352-353). 
On tutkittu myös sitä, miten uskonnon uusi merkitys identiteettipoliti- 
kassa on johtanut valtioiden laajentuneisiin pyrkimyksiin kontrolloida 
ja hallita uskonnollista diversiteettiä (Bramadat ja Koenig 2009; Fox ja 
Akbaba 2015). 

Uskonnollisen superdiversiteetin käsite ei kuitenkaan ole toistaiseksi 
saanut merkittävää kaikupohjaa. Tämä on hieman yllättävää, sillä Verto- 
vec itsekin uskontotieteitä opiskelleena tuntee aihepiirin. Yhtenä estee- 
nä voi olla uskonnontutkimukselle tyypillinen yksittäisiin uskontoihin 
keskittyvä essentialistinen tarkastelu, mikä ei jätä tilaa superdiversiteetin 
risteävien vaikutusten havaitsemiseen. Uskonnollisen superdiversiteetin 
tutkimusta kartoittavan New Diversities -lehden teemanumeron johdan- 
nossa Marian Burchardt ja Irene Becci (2016, 5) toteavat, että samalla 
kun kasvanut uskonnollinen monimuotoisuus itsessään on saanut pal- 
jon huomioita, aihepiirin käsitteellinen kehitys ei ole ollut yhtä nopeaa, 
vaan diversiteetti on viitannut lähinnä uskontojen globaaliin leviämi- 
seen ja yhteisöjen kasvaneeseen määrään. Toisessa artikkelissaan he 

tarkastelevat Mariachiara Giordan kanssa uskonnollisen tilan ja paikan 
(space, place) luomista kahdessa eurooppalaisessa kaupungissa: Potsda- 
missa ja Torinossa. He toteavat, että historiallisesti kerrostuneet perin- 
teiset uskonnot, uudet uskonnolliset liikkeet ja maahanmuuttaneiden 
uskonnot muodostavat komplekseja tiloja, joita on tutkittava vuorovaiku- 
tuksessa kaupunkien tilajärjestelmien (spatial regimes) kanssa eikä niistä 
erillään. (Becci, Burchardt ja Giorda 2017.) 

Superdiversiteetin käsitteen merkitystä ja lisäarvoa — etenkin sen kri- 
tiikissä — tarkastellaan varsin usein suhteessa intersektionaalisuuteen, 
joka on yksi feministisen tutkimuksen peruskäsitteistä. Intersektionaa- 
linen analyysi kohdistuu sosiaalisten kategorioiden risteämiin ja eron- 
tekoihin. Käsitteen otti käyttöön yhdysvaltalainen oikeustieteilijä Kim- 
berlé Crenshaw (1989) tarkastellessaan mustien naisten kokemuksia 
sorrosta. Aiemmin sortoa oli tutkittu lähinnä yleisesti naisten tai mus- 
tien miesten kokemana, mutta Crenshaw havainnollisti, miten suku- 
puolen ja rodun risteämät lisäävät erontekoja poliittisessa järjestykses- 
sä. Intersektionaalisessa tutkimuksessa vastaavia sosiaalisia kategorioita 
ovat esimerkiksi luokka, etnisyys, seksuaalisuus, ikä ja terveydentila, 
jotka leikkautuessaan tuottavat kompleksisia suhteita sekä sisään- tai 
ulossulkevia mekanismeja ja kokemuksia. Kysymys on siis sekä eri- 
arvoisuuden moniperustaisuudesta että vallan keskittymisestä. (McCall 
2005; Karkulehto ja muut 2012.) Näitä mekanismeja ja kokemuksia ei 
siten voi tarkastella vain yhden sosiaalisen kategorian, kuten sukupuo- 
len kautta, vaan olennaista on tutkia useiden sosiaalisten kategorioiden 
ja identiteettien yhteisvaikutusta kokonaisvaltaisesti ja arvioida, mitä 
seurauksia eri kategorioista ja niiden risteymistä voi syntyä niihin kuu- 
luvalle henkilölle (Crenshaw 1989). 

Myös superdiversiteetin käsitteessä sosiaaliset kategoriat ovat kes- 
keisiä (Aptekar 2019). Tutkittaessa esimerkiksi ukrainalaisia pakolai- 
sia, analyysi ei kiinnity ainoastaan kansallisuuteen tai etnisyyteen vaan 
myös sukupuoleen, ikään, kieleen, koulutustaustaan ja maahanmuuton 
syihin. Olennaista on kuitenkin irtautua etnisyydestä selitysvoimana 
(Vertovec 2007ab) ja tarkastella kriittisesti, mitkä muut eroavaisuudet 
ja kehityskulut liittyvät yhteiselossa syntyviin ennakkoluuloihin tai so- 
siaalisen segregaatioon (Meissner ja Vertovec 2014; Vertovec 2023). Su- 

perdiversiteetin tutkimus ei siten ohita erontekoja ja keskity vain moni- 
naisuuden määrään tai laatuun, vaikka tämä on nähty (aiheellisesti) su- 
perdiversiteetin ja intersektionaalisuuden keskeisenä erona (Humphris 
2014). 

Superdiversiteetti on ollut lähtökohdiltaan enemmän deskriptiivi- 
nen kuin empiirinen tai metodologinen käsite (Vertovec 2007b; Geldof 
2018), minkä vuoksi intersektionaalista analyysia käytetään enenevässä 
määrin täydentämään superdiversiteetin lähtökohtia (Khazaei 2018). 
Superdiversiteetin tutkimusta onkin pyritty kehittämään siten, että se ot- 
taisi empiirisesti huomioon eriarvoisuuden ja vallan kysymykset (Black- 
ledge ja Creese 2018; Aptekar 2019). Tällaista teoreettista ja metodista 
kehittämistä edustaa Faten Khazaein (2018) tutkimus monikulttuuris- 
ten perheiden kotiväkivallasta, joka kiinnittää sosiaalisten kategorioiden 
tuottamat eronteot tiettyyn historialliseen, sosiaaliseen, taloudelliseen ja 
oikeudelliseen kontekstiin. 


Suomalainen superdiversiteetin tutkimus 


Suomessa superdiversiteetin käsite otettiin haltuun ensin sosiolingvis- 
tisissä tutkimuksissa, joissa tarkasteltiin sosiaalisen median kielikäy- 
tänteitä sekä maahanmuuton ja kieli-identiteettien kielikysymyksiä. 
Jyväskylän yliopistossa järjestettiin vuonna 2013 alan ensimmäinen 
kansainvälinen konferenssi Language and Super-diversity: Explorations 
and interrogations, joka kokosi yli sata kielentutkijaa tarkastelemaan 
superdiversiteetin tarjoamia mahdollisuuksia alan kehittämiseen. Sa- 
maan aikaan ilmestyivät ensimmäiset alan väitöskirjat: Samu Kytölän 
(2013) tutkimus monikielisyydestä internetin suomalaisilla jalkapallo- 
foorumeilla ja Anu Muhosen (2013) tutkimus monikielisistä käytänteistä 
nuorille suunnatuissa suomenkielisissä radio-ohjelmissa Suomessa ja 
Ruotsissa. Elina Westinen (2014) tutki väitöskirjassaan autenttisuutta 
suomalaisessa hip-hopissa ja Saija Peuronen (2017) osallistumisen ja 
identifioitumisen tiloja kristittyjen elämäntapaurheilijoiden yhteisössä. 
Heini Lehtosen (2015) väitöskirja käsitteli nuorten puhetta ja vuorovai- 
kutusta monietnisissä helsinkiläisissä kouluissa ja Linda Bäckmanin 

(2017) väitöskirja Malmössä, Turussa ja Birminghamissa asuvien aikuis- 
ten kieli-identiteettejä. 

Superdiversiteetti ja intersektionaalisuus olivat keskeisiä käsitteitä 
myös Sonya Sahradyanin (2022) väitöskirjassa, joka tarkasteli kolman- 
nella sektorilla toimivien maahanmuuttaneiden kielen, työllisyyden ja 
kotoutumisen polkuja.s Myös Samu Kytölän (2018) tutkimus ”afrikka- 
laisuudesta”, rodusta ja etnisyydestä jalkapallofanien sosiaalisen median 
foorumeilla sekä Elina Westisen (2019) tutkimus kuulumisen ja kuulu- 
mattomuuden rakentumisesta suomalaisessa nuorisokulttuurissa ovat 
erinomaisia esimerkkejä superdiversiteetin ja intersektionaalisuuden 
yhdistämisestä. Lisäksi superdiversiteettiä on tutkittu maaseutumaisis- 
sa pikkukaupungeissa pakkomaahanmuuton tilanteissa (Pöyhönen ja 
Simpson 2021). 

Monitieteisessä maahanmuuttotutkimuksessa ovat edelleen vallalla 
kotoutumiseen ja monikulttuurisuuteen liittyvät näkökulmat (Leinonen 
2019). Näiden keskeisiksi haastajiksi ovat nousseet ylirajaisuudesta ja 
postkolonialistisesta tutkimuksesta inspiroituneet tutkijat. Ylirajaisuus- 
tutkimuksessa on pyritty osoittamaan maahanmuuttaneiden jatkuneet 
yhteydet lähtö- ja muihinkin maihin, sekä tuomaan esiin yhteyksien 
merkitys maahanmuuttaneiden elämään Suomessa (esim. Wahlbeck 
1999; Tiilikainen 2003; Martikainen 2006; Toivanen 2014; Tervonen ja 
Leinonen 2021). Postkolonialistisen tutkimuksen keskeisiä käsitteistyk- 
siä enemmistö-vähemmistösuhteissa ovat olleet rasismi ja rodullistaminen 
(esim. Keskinen, Seikkula ja Mkwesha 2021). Lisäksi vuoden 2015 jäl- 
keen turvapaikanhakijoihin ja pakolaisuuteen liittyvä tutkimus ymmär- 
rettävästi lisääntyi ja ohjasi tutkijoita tarkastelemaan aihetta erilaisista 
valtaan, lainsäädäntöön ja turvallisuuteen liittyvistä näkökulmista (esim. 
Lyytinen 2018; Assmuth ja muut 2021). Yksi harvoista superdiversiteettiä 
käsittelevistä suomalaisista maahanmuuttotutkimuksen seminaareista 
järjestettiin marraskuussa 2018 Siirtolaisuusinstituutissa. Esityksissä 
pohdittiin muun muassa kansanterveyttä ja väestösuhteita sekä super- 


5 Valtaosa väitöskirjoista on valmistunut Sirpa Leppäsen johtamassa Suomen Akatemian rahoittamas- 
sa tutkimushankkeessa Language and Superdiversity: (Dis)identification in Social Media. Hankkeesta 
on valmistunut myös lukuisia artikkeleita (ks. esim. Leppänen, Peuronen ja Westinen 2018) ja artik- 
kelikokoelma (Leppänen, Westinen ja Kytölä 2018). 

diversiteetin käsitettä ja käyttövoimaa, ja ne julkaistiin Siirtolaisuus- 
lehden (2/2019) superdiversiteettiä käsittelevässä teemanumerossa. Suo- 
malaisessa uskonnontutkimuksessa superdiversiteetti on vasta ottamassa 
ensiaskeleitaan, vaikka maahanmuuttaneiden uskonnollista elämää on 
tutkittu varsin paljon (Martikainen ja Sakaranaho 2018). 

Tämän teoksen kirjoittajat edustavat useita humanistisia ja yhteis- 
kuntatieteellisiä aloja ja tutkimussuuntauksia. Yhteistä heille on tarve 
haastaa metodologiseen nationalismiin liittyviä vakiintuneita käsityk- 
siä etnisestä, kulttuurisesta ja kielellisestä yhdenmukaisuudesta tai 
hierarkkisesta selkeärajaisuudesta. Vaikka yksittäiset luvut ovat itsenäi- 
siä töitä, olemme lukujen järjestyksellä ja yhteisellä toimitusprosessilla 
pyrkineet helpottamaan lukijan etenemistä. Teoksen luvut on jaettu kol- 
meen temaattiseen kokonaisuuteen. Osa I tarkastelee yksilön ja perheen 
näkökulmia. Osassa II astutaan koulutukseen ja työelämään ja osa III 
suuntaa katseen (sosiaaliseen) mediaan ja yhteiskuntaan. 

Osan I aloittaa Kaisa Nissi esittelemällä, miten Suomeen muuttaneet 
pakolaiset ja suomalainen mielenterveystyö ja psykiatria kohtaavat. Kir- 
joituksessa yhdistyvät hänen tieteellinen taustansa kulttuuriantropolo- 
gina ja ammatillinen kokemuksensa traumatyöstä sairaanhoitajana ja 
traumapsykoterapeuttina. Hän käy aihetta läpi kolmen fiktiivisen ta- 
pauksen avulla ja tarkastelee, miten superdiversiteetin käsitteen avulla 
voi välttää yksilön kokemusten etniset selitysmallit. 

Anu Muhosen luku pohjautuu pitkittäiseen etnografiseen ja sosio- 
lingvistiseen tutkimukseen ruotsinsuomalaisessa koulussa. Hän keskit- 
tyy yhteen oppilaaseen, Omariin, ja osoittaa, millaista monimuotoisuus 
voi olla yhden perheen ja yhden nuoren perheenjäsenen näkökulmas- 
ta. Muhonen kuorii kerros kerrokselta avautuvaa näkymää oletetusta 
kaksikielisyydestä monikielisyyden kautta ilmaantuviin ylirajaisiin ver- 
kostoihin, joissa yllätys seuraa toistaan. Tutkimus Omarista perheineen 
haastaa stereotypian Ruotsiin muuttaneista ja tuo esiin koulussa näky- 
vien julkisten kommunikatiivisten resurssien vastapainoksi yksityisen, 
yhteiskuntarakenteilta usein piiloon jäävän kodin elämänpiirin. 

Teoksen kolmas luku tarkastelee niinkin arkista esinettä kuin jää- 
kaappia ja siihen liittyviä kertomuksia. Minna Intke-Hernandez ja Jie 
Zhao toteuttivat taidelähtöisen monikulttuurisen työpajan, jossa pienellä 

paikkakunnalla asuvat neljä aikuista osallistujaa ja yhden osallistujan 
lapsi kokoontuivat yhteen harjoittelemaan suomea ja tutustumaan toi- 
siinsa. Jääkaappi osoittautui tärkeäksi merkitysten ja tapojen säiliöksi, 
jota tutkimalla voi paremmin ymmärtää ihmisten arkea ja yhteiskunnal- 
lisia (valta)suhteita. Tutkimus painottaa arkisen moninaisuuden koh- 
taamisen kotouttavaa vaikutusta, joissa eleet, esineet ja Googlen Kään- 
täjä jatkavat siitä, mihin oma sanavarasto loppuu. Intke-Hernandez ja 
Zhao tarkastelevat superdiversiteettiä kauempana Suomen ja maailman 
suurkaupungeista ja osoittavat, kuinka etniset, kansalliset ja kielelliset 
kategorisoinnit muuttavat merkitystään: ne eivät toimi enää erottelun 
keinoina vaan arkisena moninaisuutena. 

Liisa-Maria Lehto pureutuu arjen moninaisuuden ja ryhmäperusteis- 
ten identiteettien jännitteeseen. Hän analysoi kriittisen diskurssiana- 
lyysin keinoin, miten kaksikymmentä Suomeen muuttanutta aikuista 
puhuu parihaastatteluissa omista kokemuksistaan arkisissa kielenkäyt- 
tötilanteissa. Parihaastatteluista nousee esiin arkipäivän kielellinen 
superdiversiteetti, jossa perheiden kielikäytänteet vaihtelevat merkittä- 
västi. Lehto osoittaa, miten arkinen moninaisuus näyttäytyy henkilöi- 
den puheessa: sitä yhtäältä kuvataan jokapäiväisenä asiana ja toisaalta 
kategorisointeja kyseenalaistetaan ja haastetaan. Hän pohtii etnisten 
kategorisointien, stereotypioiden ja hierarkioiden merkitystä ja osoit- 
taa käytännön esimerkeillä, kuinka esimerkiksi ruotsin ja venäjän kiel- 
ten erilaiset asemat Suomessa vaikuttavat henkilöiden kielenkäyttöön. 
Ryhmäperusteisten identiteettien purkaminen arjen vuorovaikutustilan- 
teissa on vaikeaa, jos niistä pidetään edelleen kiinni yhteiskunnan ra- 
kenteissa esimerkiksi sallimalla vain yhden äidinkielen merkitsemisen 
väestötietojärjestelmään. 

Perusopetuksen pitäisi luoda riittävät edellytykset tiedonhankinnalle 
ja kriittiselle tiedonkäsittelylle sekä taata mahdollisimman yhdenver- 
taiset lähtökohdat elämään kaikille lapsille ja nuorille. Osan II aloittaa 
luku, jossa Henri Satokangas, Salla-Maaria Suuriniemi ja Anita Jantu- 
nen tarkastelevat monimuotoisuutta suomenkielisissä, perusopetuksen 
yhdeksännen luokan uskonnon, elämänkatsomustiedon, maantiedon, 
yhteiskuntaopin sekä äidinkielen ja kirjallisuuden oppikirjoissa. He 
tutkivat diskurssianalyysin keinoin, miten niissä esitetään ja merkityk- 

sellistetään moninaisuutta. Tulosten mukaan perinteistä järjestynyttä 
moninaisuuden diskurssia käytetään keskeisten käsitteiden ja katego- 
rioiden esittelyyn, kun taas tehtävänannoissa samoja kategorisointeja 
nyansoidaan ja osin myös haastetaan. Superdiversiteetin avulla voidaan 
havaita ja käsitellä risteäviä muuttujia, jotka ovat ennakoimattomia ja 
syntyvät tilanteisesti. Superdiversiteetin näkökulma ei kuitenkaan häivy- 
tä järjestyneitä kategorioita, vaan esimerkiksi etnisyys ja sukupuoli ovat 
edelleen voimakkaasti näkyvissä. 

Oppikirjoista siirrymme oppilaisiin. Marja-Liisa Mäkelän ja Marja 
Peuran luvussa tarkastellaan neljää nuorta, joista yksi on muuttanut 
Suomeen lapsena ja kolme on syntynyt Suomessa. Nuoria haastateltiin 
kahdesti: perusopetuksen viimeisellä luokalla ja toisen asteen loppu- 
puolella. Erilaisuuden, syrjinnän, ylirajaisen elämän, omien haaveiden 
ja elämän realiteettien kudelma koulutuspolulla aukeaa kunkin nuoren 
kohdalla eri tavoin. Elämän diversiteetti ei palaudu tavanomaisiin ste- 
reotypioihin, vaan kertomukset tuovat hyvin esiin elämän monenlaisen 
sattumanvaraisuuden, kuten hyvän opettajan merkityksen oikeassa pai- 
kassa ja oikeaan aikaan. Samanaikaisesti suomalaisten suhtautuminen 
eri maahanmuuttajaryhmiin voi määrittää yksittäisten nuorten elämää. 

Lukuisat Suomeen aikuisiällä muuttaneet päätyvät kotoutumista tu- 
keviin koulutuksiin, joiden tavoitteena on edistää suomen tai ruotsin 
kielen oppimista, luku- ja kirjoitustaitoa sekä tarjota valmiuksia työelä- 
mässä ja yhteiskunnassa toimimiseen. Miitta Järvinen on haastatellut 
kotoutumiskoulutuksen opettajia ja pohtii luvussaan superdiversiteetin 
ja intersektionaalisuuden välistä suhdetta. Kokeneiden opettajien pu- 
hetta jäsentävät osin oleskelulupakategoriat, sillä niillä on merkitystä 
opintoihin päätymisessä. Näiden yleisten maahanmuuttaneiden asemaa 
jäsentävien luokittelujen osalta Järvinen katsoo superdiversiteetin toimi- 
van hyvin analyysikäsitteenä. Sen sijaan feministisestä tutkimuksesta 
kumpuava intersektionaalisuus soveltuu kirjoittajan mukaan paremmin 
erilaisten valta-asetelmien purkuun ja myös erilaisten taustatekijöiden 
yhteisvaikutuksen tutkimukseen. 

Sari Hokkanen, Jaana Vuori ja Anni-Kaisa Leminen tarkastelevat 
luvussaan asioimistulkkien ammattikuntaa, joka on syntynyt ratkai- 
semaan kasvaneen kielellisen monimuotoisuuden mukanaan tuomia 

kommunikaatio-ongelmia viranomaisten ja maahanmuuttaneiden vä- 
lillä. Luku pohjautuu asioimistulkeille tehdyn kyselytutkimuksen avo- 
vastauksiin. Yhteiskunnan toiminnan kannalta katsottuna asioimistulkit 
toimivat kielellisen diversiteetin ytimessä, joskin melko heikosti arvos- 
tettuna ammattiryhmänä. Tutkimuksessa pohditaan työssä tarvittavia 
kielellisiä ja kulttuurisia taitoja sekä käsitellään laajasti myös asioimis- 
tulkkauksen haasteita. Työtilanteiden ja asiakkaiden moninaisuus tekee 
tulkeista kulttuurien kohtaamisen ammattilaisia, ja työllään he sujuvoit- 
tavat niin yksilöiden kuin instituutioidenkin toimintaa. 

Seuraavassa luvussa tarkastelun kohteeksi nousee eri alojen tutkijoi- 
den monikielinen työ ja siinä tapahtuva merkitysten siirtyminen kiel- 
tenvälisessä viestinnässä. Esa Penttilä tarkastelee muun muassa sitä, 
miten translatorisuuden ja superdiversiteetin käsitteet voivat yhdessä aut- 
taa hahmottamaan tieteellisen tiedon muodostumista. Analyysin tukena 
on Itä-Suomen yliopistossa vuonna 2020 kerätty kyselyaineisto, jossa 
humanistit, yhteiskuntatieteilijät, lääke- ja terveystieteiden tutkijat sekä 
luonnontieteilijät olivat suurimmat vastaajaryhmät. Tulokset osoittavat, 
että merkitysten siirtäminen kuuluu jokaiseen tutkimusvaiheeseen. Tut- 
kijat käyttävät käännöstyössään useita apuvälineitä ja turvautuvat mo- 
nimuotoisesti myös ammatillisiin ja muihin sosiaalisiin verkostoihin. 
Vaikka englanti onkin käytetyin kieli, tieteellisen tiedonmuodostuksen 
monikielisyys on tavanomaista. Tutkijayhteisöjen kansainvälisyys ei ole- 
kaan välttämättä ylikansallista yhtenäisyyttä. 

Suomalaisen työelämän monimuotoistuessa on aiheellista tehdä in- 
ventaariota työelämän tutkimusperinteistä. Shadia Rask, Barbara Berg- 
bom, Mercedesz Czimbalmos, Katariina Mankinen, Sanna Nykänen, 
Mia Teräsaho, Minna Toivanen ja Hülya Yüksel tarttuvat työelämän tut- 
kimukselliseen käsitteellistämiseen useasta eri näkökulmasta. Näitä ovat 
sukupuolten tasa-arvo, monimuotoisuus, intersektionaalisuus, inklusii- 
visuus ja superdiversiteetti. He tarkastelevat suomalaisia, melko vahvasti 
sukupuolittuneita työmarkkinoita ja pohtivat, millä tavoin muuta työelä- 
män monimuotoisuutta on havainnoitu tai jätetty havainnoimatta. He 
analysoivat Työterveyslaitoksen Monimuotoisuusbarometria sekä Moni- 
naisesti parempi -hankkeen rekrytointikokeilun kyselyaineistoa ja sitä, 
miten monimuotoisuuden seuranta on laajentunut yhdenvertaisuuslain 

(21/2004; uusittu 1325/2014) astuttua voimaan. Tutkijat toteavat, etta 
ymmärrys intersektionaalisuudesta ja inklusiivisuudesta voi ohjata yh- 
denvertaisuutta edistäviä käytännön toimia työpaikoilla, kun taas super- 
diversiteetin käsite voi auttaa tunnistamaan uusia kysymyksenasetteluja 
ja katvealueita työelämän monimuotoisuutta käsittelevässä tutkimuk- 
sessa. Jotta työelämän monimuotoisuuden empiirinen tutkimus olisi 
nykyistä osuvampaa, sen tulee kyetä operationaalistamaan muuttuvia 
sosiaalisia kategorioita, niiden risteämiä sekä valtarakenteita. 

Osan III aloittaa luku sosiaalisesta mediasta politiikan ja yhteiskun- 
nallisen osallistumisen foorumina. Sirpa Leppänen ja Flina Westinen 
tutkivat kriittisen sosiolingvistiikan näkökulmasta (valkoisen, hetero- 
normatiivisen ja suomenkielisen) valtaväestön normeista erottuvia so- 
siaalisen median toimijoita. Sosiaalinen media tarjoaa näille vähemmis- 
töryhmien edustajille mahdollisuuden moniulotteisten identiteettien 
representaatioihin sekä kanavan tulla kuulluiksi ja käsitellä erojen ja 
kuulumisen politiikkaa. Leppänen ja Westinen valaisevat, miten sosiaa- 
lisen median kielellinen toiminta on yhtä aikaa luovaa ja normitettua ja 
miten se omalla vastapuheellaan kommentoi superdiversiteettiin liitet- 
tyjä uhkakuvia. 

Monimuotoistuva väestö etenkin suurkaupungeissa asettaa uudenlai- 
sia vaatimuksia kaupunkisuunnittelulle. Vuonna 2022 Vantaan väestöstä 
ulkomaalaistaustaisia oli 22 prosenttia, mikä oli korkein osuus kaikista 
Suomen suurista kaupungeista. Pia Olsson, Tiina-Riitta Lappi ja Hanna 
Mattila tarkastelevat, millä tavoin Vantaan kaupunkisuunnittelussa on 
otettu huomioon kompleksinen monimuotoisuus, kulttuurienvälisyys 
ja superdiversiteetti. Vantaan kaupungin väestökuvauksissa erottuvat 
omiksi kategorioikseen ”maahanmuuttajat”, joihin yhdistyy näkemyksiä 
monikulttuurisuudesta, palveluiden tarpeesta ja sosiaalisista ongelmista, 
ja ”kansainväliset osaajat”, joihin liitetään odotuksia kansainvälisyydestä, 
innovatiivisuudesta ja kasvupotentiaalista. Kaupunkisuunnittelun asia- 
kirjoista ei löydy systemaattista diversiteetin haltuunottoa, minkä vuoksi 
diversiteetin tarkastelu politiikan eri osa-alueilla vaihtelee suuresti. 

Suomesta on haettu kansainvälistä suojelua jo 1990-luvun alkuvuo- 
sina, mutta oikeastaan vasta syksyllä 2015 suuriin mittoihin kasvanut 
turvapaikanhaku teki ilmiöstä koko maata koskevan. Eveliina Lyytinen 

tarkastelee turvapaikka-aktivismia, jossa tavalliset kansalaiset aktivoi- 
tuivat turvapaikanhakijoiden avuksi. Haastatteluihin perustuvassa 
tutkimuksessaan hän analysoi siirtymää vapaaehtoistyöstä poliittisen 
aktivismiin sekä pohtii kotouttavan toiminnan järjestämistä olosuhteis- 
sa, joissa turvapaikanhakija tai paperiton ei ole virallisen kotouttamis- 
järjestelmän piirissä. Lyytinen myös huomaa, kuinka yksilöiden omat 
kokemukset esimerkiksi evakkoudesta, mielenterveysongelmista tai 
seksuaalivähemmistöön kuulumisesta luovat yhteyksiä valtaväestön ja 
turvapaikanhakijoiden välille. 


Lopuksi 


Nyky-yhteiskuntaa luonnehtii niin maailmalla kuin Suomessakin so- 
siaalinen kompleksisuus, joka juontuu erityisesti kasvaneesta kansainvä- 
lisestä muuttoliikkeestä ja globaalista liikkuvuudesta (Castles, de Haas ja 
Miller 2015). Tämä ilmiö on tuonut tutkimukseen superdiversiteetin kä- 
sitteen. Se on samansuuntainen kuin diversiteetti, monikulttuurisuus ja 
lukuisat muut ilmiötä kuvaavat käsitteet, sillä sekin tavoittelee moninai- 
suuden huomioimista. Se kuitenkin myös poikkeaa aiemmista käsitteistä 
siirtymällä muuttoliikkeiden ryhmien välisestä etnisestä ja kansallisesta 
tarkastelusta ryhmien ja yksilöiden välisten sisäisten erojen analysointiin 
ja niiden sosiaalisiin, poliittisiin ja taloudellisiin seurauksiin. 
Superdiversiteetin käsitteellä on vahvuutensa ja heikkoutensa. Se on 
syntynyt tietyssä ajassa ja paikassa kuvaamaan sellaista kompleksista 
monimuotoisuutta, joka ei ole asettanut etnisyyttä jalustalle. Super- 
diversiteetti on luonnollisesti aikaan sidottu näkökulma, sillä se herkis- 
tää käyttäjäänsä pohtimaan tapoja, joilla erilaisia monimuotoisuuksia 
on aiempien vuosien varrella jäänyt havaitsematta tai niitä on tietoisesti 
pidetty jopa epätoivottavina ja pois kitkettävinä. Fhkä tästä syystä on- 
kin tavanomaista, että superdiversiteetin tutkijat usein paikallistavat 
yksilöllisiä, yhteisöllisiä tai yhteiskunnallisia kipupisteitä. Vaikka super- 
diversiteetti on vahvasti kiinnittynyt urbaaneihin ympäristöihin, se on 
analyyttisenä käsitteenä nähty mielekkääksi myös silloin, kun tutkitaan 
maaseudun ja maaseutumaisten pikkukaupunkien kehitystä ja esimer- 

kiksi transnationaalisten suhteiden muotoutumista (Cabral ja Martin- 
Jones 2017; Hoffmann ja Holm 2022) tai sosiaalisten verkostojen ra- 
kentumista ja kuulumisen tunnetta pakkomaahanmuutossa (Pöyhönen 
ja Simpson 2021). 

Käsitteenä superdiversiteetti on suhteellisen nuori, vasta teini-iässä, 
mutta sen teoreettinen ja metodinen kehittäminen on ollut nopeaa. 
Digitaaliset ympäristöt ja sosiaalinen media ovat superdiversiteetin 
luontaista kasvualustaa, joissa voidaan tarkastella esimerkiksi muuttu- 
via kielellisiä ja kulttuurisia käytäntöjä. Kvantitatiivisen ja kvalitatiivi- 
sen tutkimuksen yhdistelmien odotetaan painottuvan (ks. esim. Löpez 
Peläez, Alvarez-Pérez ja Harris 2022) ja esimerkiksi visuaalisten analyy- 
simenetelmien kehittäminen on aloitettu (Vertovec ja muut 2022). Eh- 
käpä seuraavassa vaiheessa nousevat posthumanistiset tutkimusaiheet 
ja menetelmät, jotka edelleen monimuotoistavat ymmärrystä elämästä 
globaalisti ja paikallisyhteisöissä. 

Mikä on siis tämän teoksen anti? Vertovec kyseenalaisti etnisyyden 
kaikkivoipaisuuden tai primäärisyyden monimuotoisuuden tutkimuk- 
sessa. Suomessa etnisyys ei ole tilastollinen muuttuja kuten Britan- 
niassa, mutta sitäkin vahvempi on kieli, jonka pohjalta tarkastellaan 
väestösuhteita, kehitetään koulutusta, ennakoidaan työvoiman tarpeita 
ja suunnitellaan sosiaali- ja terveyspalveluita. Tässä teoksessa esitetyt 
suomalaiset tutkimukset tarttuvatkin usein kieleen sosiaalisena kate- 
goriana, ja myös syntymämaahan ja kansallisuuteen liitetyt oletukset 
tulevat uudelleen punnituiksi. Sukupuoli, ikä, luokka, seksuaalinen 
suuntautuminen, uskonto ja muut niin sanotut vanhat kategoriat eivät 
ole kadonneet minnekään vaan ne ovat edelleen tähdellisiä. Tutkimuk- 
sen on kuitenkin kyettävä kuvaamaan, tulkitsemaan ja ymmärtämään 
muuttuneiden yhteiskuntien sosiaalista kompleksisuutta, minkä vuoksi 
yksittäisiin sosiaalisiin kategorioihin perustuvat analyysit ovat riittämät- 
tömiä. Emme väitä teoksen muodostavan täysin eheää ja johdonmukais- 
ta kokonaisuutta, ja tarkkaavainen lukija huomaa kirjoittajien vaihtelevat 
tulkinnat superdiversiteetistä. Uskomme silti kokonaisuuden toimivan 
edukseen ja synnyttävän ajatuksia siitä, miten moninaisia näkökulmia 
superdiversiteetti pystyy avaamaan Suomessa meneillään oleviin yhteis- 
kunnallisiin ja kulttuurisiin muutoksiin. 

Kulttuurinen moninaisuus on tullut osaksi suomalaista sosiaali- ja 
terveydenhuollon keskustelua sekä mielenterveystyötä laajemman yh- 
teiskunnallisen moninaistumisen kanssa (Pakaslahti ja Huttunen 2010). 
Se, miten yksilöt tai kulttuurit kokevat normaaliutta, tervettä kehoa tai 
mieltä, ei aina rakennu länsimaissa totuttujen diagnoosien tai tieteelli- 
sen ymmärryksen kautta. Samaan aikaan monimuotoistuva, pirstalei- 
nenkin yhteiskunta on tehnyt vakiintuneiden diagnoosien, ihmiskäsi- 
tyksen ja maailmankuvien käytön mielenterveystyössä entistä haasteel- 
lisemmaksi. Muuttuva yhteiskunta itsessään muokkaa määritelmiä ja 
ymmärrystä siitä, mitä mielenterveys, normaalius tai yksilön kokemus 
tyypillisesti pitää sisällään. 

Kulttuurin huomioivassa mielenterveystyössä ja pakolaisten koh- 
taamisessa ei ole kyse vain yksittäisten, jo sinänsä paljon tunnettujen 
uskonnollis-kulttuuristen tapojen huomioimisesta (esimerkiksi nais- 
lääkärin valitsemisesta naiselle tai verituotteiden kieltämisestä), vaan 
taustalla avautuu syvempiä maailmankuvan ja tiedon tuottamisen kysy- 
myksiä sekä ihmiskäsitysten tulkintojen eroja, joita järjestelmä ei vält- 
tämättä kykene tavoittamaan tai joihin paneutuminen on aikaa vievää 

ja monimutkaista. Esimerkiksi uskomukset hulluksi tekevista hengis- 
tä, näistä puhumisen häpeä tai ajatus kohtalon määräävyydestä osana 
traumaattisia elämänkokemuksia voivat elää rinnakkain länsimaisen 
lääketieteen kautta apua etsivän potilaan tulkinnoissa ja kokemuksissa. 
Kulttuuripsykiatriassa tämänkaltaisia näkökulmia on nostettu jonkin 
verran esiin, mutta fokus on ollut paljolti hoitokäytänteisiin keskittyväs- 
sä tutkimuksessa (esim. Kangaslampi, Garoff & Peltonen 2015; Bäärn- 
hielm, Scarpinati ja Lazlo 2010; Halla 2007; myös Lehti ja Halla 2017). 

Tarkastelen mielenterveyden kokemista ja traumatisaatiota peilaten 
sitä yksilöiden kulttuurisiin käsityksiin ja integraatioon. Kulttuurinen 
monimuotoisuus, tässä yhteydessä superdiversiteetti, näyttäytyy pa- 
kolaistaustaisten maahanmuuttajien kohtaamisissa suomalaisen mie- 
lenterveystyön ja psykiatrian kanssa. Samalla kulttuuria huomioivien 
jäsentelyjen käyttäminen itsessään voi lisätä kohtaamisen haasteita. 
Pakolaisuuteen liittyvät taustatekijät voivat vaikuttaa uuteen maahan 
saapuvien kokemuksissa yhteisön, trauman ja integraation käsitteiden 
kautta. Kysyn, miten mielenterveyden määrittely kytkeytyy länsimaisen 
järjestelmän oletuksiin ihmisen oireilusta ja pohdin sen suhdetta laa- 
jempaan kulttuurin ja moninaisuuden ymmärtämiseen yksilöiden eri 
elämänalueiden vuorovaikutuksessa. Aineisto ja esimerkit pohjautuvat 
omakokemukselliseen työhöni traumatyössä ja maahanmuuttajien pa- 
rissa sekä sairaanhoitajana, traumapsykoterapeuttina että kulttuuriant- 
ropologian tutkijana. Käsittelen aihetta kolmen fiktiivisen esimerkki- 
tapauksen kautta. 


Kulttuuri ja mielenterveys 


Maahanmuuttajien sekä kulttuuristen ja uskonnollisten vähemmistö- 
jen rooli on aina viime vuosiin saakka ollut mielenterveyspalveluissa 
vähäinen ja alisteinenkin, ja eri ryhmien sisäisiä eroja on tunnettu ja 
otettu huomioon huonosti. Mielenterveyden ongelmat vaikuttavat kui- 
tenkin olevan pakolaistaustaisilla maahanmuuttajilla muuta väestöä 
yleisempiä (Malin ja Suvisaari 2010, 157-159; Moore ja muut 2021). 
Myös esimerkiksi potilaskokemus suomalaisesta terveydenhuollosta 

on huono erityisesti Lähi-idän ja Pohjoisen Afrikan alueilta tulevilla 
(Kuusio ja muut 2020, 4-5). Näillä ryhmillä myös itse koettu terveys ja 
psyykkinen jaksaminen on heikointa (Kuusio ja muut 2020; myös Leh- 
ti ja muut 2018). Vähemmistöjen terveys- ja mielenterveyspalveluiden 
käyttö on pääsääntöisesti muuta väestöä vähäisempää, mutta toisaalta 
koulutus- ja työtausta sekä muuttoon liittyvät tekijät vaikuttavat tähän 
runsaasti. Hajontaa on myös ryhmien sisällä esimerkiksi mahdollisten 
siirtolaisuusreittien, oleskelu-, perheenyhdistämis- ja työlupaprosessien 
ja eriarvoistavien yhteiskunnallisten kokemusten myötä. Palveluihin ja 
yhteiskuntaan liittyvä tieto ei ole myöskään kaikille tasapuolisesti saavu- 
tettavissa. (Malin ja Suvisaari 2010; Phillimore, Bradby ja Brand 2019; 
Kuusio ja muut 2020; Samkange-Zeeb ja muut 2020.) 

Ihmisten erilaisten taustojen ymmärtäminen ja kartoittaminen on 
mielenterveyden ja psykiatrian kohtaamisissa keskeisen tärkeää, mutta 
siinä on sudenkuoppansa, jos tulkintoja tehdään yksinomaan kulttuuris- 
ta tai uskonnosta käsin, eikä ilmiön ja ryhmien monisuuntaisuutta osata 
ottaa huomioon. Kulttuuri voidaan sairauden ja terveyden määrittelyssä 
ymmärtää esimerkiksi merkityksiä tuottavana järjestelmänä, joka tarjoaa 
(kansanomaisen) selityksen fyysiselle tai psyykkiselle tilalle, sairaudelle 
(Bäärnhielm, Scarpinati ja Lazlo 2010, 35—36). Tästä esimerkkinä voi 
olla käsitys sairauden syistä tai parantamiskeinoista. Kulttuurin ja kielen 
kautta rakentuvat ihmisen maailmankuva ja uskonto, arvot, odotukset 
ja käytännön tavat, ja nämä kaikki vaikuttavat yhdessä sairastamisen ja 
terveyden kokemuksiin. Kulttuuria on tiedot, uskomukset, arvot, tunne- 
ilmaisut, normit ja tavat, jotka yhdistävät saman yhteiskunnan jäseniä 
jaettuna merkitysjärjestelmänä (Geertz 1973; 1988), kielenä tai käsityksi- 
nä ja käyttäytymisen tapoina, jotka ihmiset ovat omaksuneet yhteiskun- 
nassa siirtäen niitä sukupolvelta toiselle (Eriksen 2004, 15). Kulttuuri 
on osa yhteiskuntaa ja limittyy sen yhteisöihin ja niiden muutokseen 
(Kraus 2011). 

Nykykäsityksen mukaan kulttuuri on superdiverssi: jatkuvasti muun- 
tuva, toisista kulttuureista vaikutteita ottava ja niitä antava (Vertovec 
2013; Vertovec 2007). Se on kytköksissä yksilön toimintaan, ja samalla se 
muuttuu ja muokkautuu uudessa maassa. Geertziläisen ajatuksen mu- 
kaan kulttuuri ja uskonto muodostavat yhtenevän merkitysjärjestelmän, 

jonka puitteissa ympäröivää maailmaa tulkitaan. Rajanveto kulttuurin, 
etnisyyden, uskonnon ja yksilön identiteetin välillä on vaikeaa, mutta 
nyky-yhteiskunnassa nämä risteävät entisestään. Kulttuuri merkitysjär- 
jestelmänä muuttaa muotoaan, ja sen merkitys maailmaa rakentavana 
ajattelu- ja toimintamallina muuntuu sekä taustavaikuttajien että uuden 
ympäristön myötä. 

Se, miten tausta ja koettu elämä ihmiseen vaikuttaa, on uskonnollista 
tai kulttuuritaustaa monitasoisempaa. Niin yhteiskunnan poliittinen ti- 
lanne ja yksilön sosio-ekonomiset mahdollisuudet kuin myös yksilölliset 
traumakokemukset voivat ohjata asettumista ja selviytymistä uudessa 
maassa. Mielenterveystyön kohtaamisissa on oleellista huomioida vä- 
hintäänkin potilaan kulttuurinen tausta ja sen merkitys oireissa ja toi- 
mintakyvyssä sekä potilaan ja työntekijän taustojen erot potilaan tilan 
arvioinnissa (Bäärnhielm, Scarpinati ja Lazlo 2010, 9-10). Työntekijän 
tulisi ymmärtää potilaan maailmaa ja nähdä sairaus tämän silmin, ku- 
ten Bäärnhielm ja kumppanit kuvaavat (mt., 22). Tätä voidaan kutsua 
myös kulttuurisensitiiviseksi tarkastelutavaksi ja työskentelyotteeksi. 
(esim. Schubert 2007, 204; Haavikko ja Bremer 2009, 36.) 

Kulttuuria tulkitsevassa ja ymmärtävässä lähestymistavassa on haas- 
teensa, joita pyrin tässä luvussa tuomaan näkyviin. Kulttuurisensitii- 
vinen lähestymistapa pyrkii huomioimaan yksilöllisen kokemuksen ja 
kulttuurin osana hoitoa potilasta tai asiakasta kuunnellen ja kunnioitta- 
en. Kuten Bäärnhielm, Scarpinati ja Lazlo (2010, 13) esittävät, kulttuu- 
ripsykiatrisessa ymmärryksessä ”sairaus koetaan kulttuurisessa, sosiaa- 
lisessa ja historiallisessa yhteydessä. Universaaleja psykopatologisia 
ilmiöitä koetaan ja tulkitaan kulttuurisesti värittyneistä viitekehyksistä 
ja teoreettisista olettamuksista käsin”. Samaan aikaan riskinä on, että 
yksilölliset taustavaikuttajat helposti katoavat. Kulttuurinen kääntämi- 
nen voi ongelmallisimmillaan tiivistää kulttuurin järjestelmäksi, jos- 
sa merkitykset ja vaikutussuhteet ovat määriteltävissä jonkin olemassa 
olevan kulttuurijärjestelmän kautta, eikä superdiversiteetille ominaista 
monitasoisuutta tai päällekkäisiä vaikutussuhteita osata huomioida (vrt. 
Intke-Hernandez ja Zhao sekä Lehto tässä teoksessa). 

Kulttuurisensitiivisen ammattitaidon avulla terveydenhuollon ja mui- 
den palveluiden epätasaista jakautumista voidaan purkaa ymmärtämäl- 

lä kulttuurinen monitasoisuus, sirpaleisuus, jonka myötä odotukset, 
palvelut ja niiden toteutuminen eivät etene vain yhtä polkua ja yhden 
rakennetun hoitomallin kautta (Bradby ja muut 2020). Toisaalta yli- 
sukupolvinen, perheen tai yhteisön kokema, esimerkiksi sodassa syn- 
tynyt traumatisaatio voi jatkua piilossa terveydenhuollolta tai tunniste- 
tuilta määrittelyiltä. 


Kokemuksissa elävä trauma 


Traumaa tai traumatisaatiota on määritelty ihmisen kohtaamana tapah- 
tumana, joka ylittää inhimillisen kokemuksen rajat, on sietämätön ja ai- 
heuttaa näin kokijalleen emotionaalisen ”ylitsevuotokokemuksen”. Trau- 
maattinen kokemus on liian voimakas ja järkyttävä käsiteltäväksi ja siten 
se aiheuttaa psyykkisiä oireita. (esim. Huttunen 2018; Traumaperäinen 
stressihäiriö, Käypä hoito -suositus 2020.) Trauman käsitettä on käytetty 
vuosisatojen ajan kuvaamaan fyysisiä lääketieteellisiä vammoja, mutta 
psykologisessa mielessä sen käyttö alkoi yleistyä 1800-luvun lopulla (van 
der Hart ja Brown 1990). Alun perin psykologisen trauman käsite kes- 
kittyi ennen muuta yksilön reaktioon vaikeaan tilanteeseen tai stressiin. 
Vasta myöhemmin traumaperäisen stressihäiriön (PTSD) diagnoosin 
kehittymisen myötä sanaa alettiin käyttää kuvaamaan emotionaalisia 
reaktioita henkeä uhkaaviin kokemuksiin (Moskowitz, Heinimaa ja van 
der Hart 2019). 

Traumatisaatiota voidaan määritellä diagnoosien, oireiden tai toi- 
saalta traumalle altistavien tapahtumien kautta. Tällaisia voivat olla esi- 
merkiksi yksittäiset, yksilön kokemat tapahtumat, kuten raiskaus tai pa- 
hoinpitely tai sitten pitkään jatkunut kuormittava jakso elämässä, kuten 
lapsuuden kaltoinkohtelu tai pakolaisilla usein kriisiytyneessä yhteis- 
kunnassa eläminen. Psykiatrian näkökulmasta trauma altistaa monille 
psyykkisille oireille, mutta myös pelon ja epävarmuuden kokemuksille, 
epäluottamukselle ja välttämiskäyttäytymiselle (Traumaperäinen stressi- 
häiriö, Käypä hoito -suositus 2020). PTSD:n oirekuvassa tyypillisimpinä 
oireina pidetään tunkeutumisoireita ja välttämisoireita. Tunkeutumis- 
oireissa mieleen pyrkii tahdonvastaisesti menneestä muistuttavia mieli- 

kuvia. Välttämisoireissa vaikeat kokemukset pyritään unohtamaan ja 
niistä muistuttavia asioita välttelemään. Lisäksi vireystila on usein ko- 
honnut ja sen säätely on vaikeaa, mistä seuraa esimerkiksi unettomuut- 
ta tai somaattisia oireita. (Huttunen 2018.) Kuvaavaa onkin trauman 
kaksijakoisuus: yhtäältä traumatisoineita kokemuksia koettaa välttää, 
mutta samalla ne pyrkivät tulemaan mieleen (vrt. mt.). 

On esitetty, että pakolaisista ja turvapaikanhakijoista vähintäänkin 
puolella olisi traumalle altistavia kokemuksia ja traumaoireilua. Tyypil- 
lisimpiä kokemuksia ovat muun muassa väkivaltaisen kuoleman näke- 
minen tai väkivallan kohteeksi joutuminen, joita on todettu yli puolella 
selvityksissä mukana olleista. Kidutusta on kokenut jopa 40 prosenttia 
ja vangituksi tai uhkailluksi ja pakotetuksi on joutunut 33 prosenttia. 
Myös muut itseä tai läheisiä koskettavat järkyttävät tapahtumat joko 
kotimaassa tai paon aikana ovat yleisiä. (Castaneda ja muut 2012; Skog- 
berg ja muut 2019.) Yhteisön näkökulmasta trauma on haava, joka 
näkyy kulttuurissa ja yhteiskunnassa jaettuina reaktioina esimerkiksi 
yhteisön historiassa vaikuttaneisiin tapahtumiin (Levine 2012). Pako- 
laisuudessa syntyvä trauma ei ole siten vain psykologisesti määrittyvä, 
menneistä väkivaltaisista kokemuksista syntyvä oireisto, vaan se pitää 
sisällään niin sosiaalisia, kulttuurisia kuin somaattisiakin osa-alueita. 
Pakolaistraumakokemukseen kytkeytyvät esimerkiksi ylisukupolviset, 
laajemmassa yhteiskunnallisessa kontekstissa koetut ja jaetut traumat. 
Tällaisia ovat esimerkiksi kerrotut tai jaetut sotakokemukset sekä yh- 
teiskunnallisen romahduksen tai pakenemisen luomat haasteet ja riskit 
koko yhteisölle. 

Kristiina Saraneva (2010, 195-196) esittää pakolaistrauman raken- 
tuvan vähintäänkin kolmesta osa-alueesta, joiden kautta ilmiötä tulisi 
ymmärtää. Tällaisia ovat henkilökohtaiset traumakokemukset, muutto ja 
uuteen maahan sopeutuminen sekä ylisukupolviset kokemukset. Nämä 
kaikki yksinään voivat muovata ja kriisiyttää psyykkistä vointia. Pakolai- 
suuden kokemus itsessään pitää sisällään pakotetun muuton, pakene- 
misen, ja sellaisenaan siihen jo lähtökohtaisesti sisältyy traumaattisen 
kokemuksen elementtejä (vrt. Saraneva 2010, 193). Lisäksi pakolaisuu- 
teen liittyy usein eläminen välitilassa pitkien odotus- ja lupaprosessien 
vuoksi joko leiriolosuhteissa tai vastaanottokeskuksissa. Haasteita trau- 

man ja pakolaistrauman määrittelemisessä onkin paljon. Mikä koetaan 
inhimillisen kokemuksen ylittäväksi? Yhteiskunnassa, jossa väkivalta on 
jatkuvaa ja esillä, väkivallan kokemisesta ja näkemisestä tulee arkipäi- 
vää ja se jossain määrin normalisoituu. Vaikka kokemus on useimmille 
edelleen traumatisoiva, sitä ei voi pitää arkipäiväistyessään poikkeuksel- 
lisena, normaalin elämäntilanteen ylittävänä. 


Tapausesittelyt 


Käyn seuraavaksi läpi kolme esimerkkitapausta, jotka edustavat tyypilli- 
siä pakolaisten mielenterveys- ja traumatyössä kohdattavia tilanteita tai 
ilmiöitä. Ne perustuvat työkokemukseeni vastaanottokeskuksissa, ko- 
touttamisen parissa ja mielenterveystyössä sekä antropologiseen kenttä- 
tutkimukseen. Tapaukset ovat yleisluonteisia ja fiktiivisiä esimerkkejä, 
joita ei sellaisenaan voi yhdistää yksittäisiin tapauksiin, kulttuureihin 
tai maihin, vaan piirteitä niistä voi esiintyä eri uskontojen ja kulttuuri- 
taustojen kohdalla vaihtelevassa määrin. Lähtökohtaisesti valtaosa koh- 
taamistani pakolaispotilaista on tullut Lähi-idän ja Afrikan maista, mikä 
vaikuttaa esimerkkitapauksiin ja niissä esiintyviin piirteisiin. Seuraaviin 
tapauksiin on yhdistetty tyypillisiä oireita ja tilanteita, joita pakolaistrau- 
matyössä kohtaa riippumatta sukupuolesta, kulttuuritaustasta tai Suo- 
meen tulemisen tavasta. 

Esimerkki 1 kuvaa tilannetta, jossa potilas on määrätty hoitoon psy- 
koosiepäilyn vuoksi. Psykoosille tyypillisinä oireina potilas kärsii ääni- 
ja mielikuvaharhoista, joiden uskoo olevan totta. Yöllä sängyn viereen 
ilmestyy henkiä, ja potilas kokee, että uudessa asunnossa asuu paholai- 
nen. Mielenterveystyössä keskustellaan diagnostiikasta psykoottisuuden 
ja dissosiaatiohäiriön välillä, mutta henkilölle itselleen henget ovat ulko- 
puolella olevia, todellisia olentoja. Henget on mahdollista karkottaa vain 
toivomalla Jumalalta parasta tai perinteisin rituaalein. Muita varsinaisia 
psykoosin tai mielenterveyden häiriön kriteerejä ei tutkimuksissa vält- 
tämättä täyty, ja siten määrittely on lääkärin näkökulmasta haastavaa. 

Esimerkissä 2 perheellinen mies saapuu palveluihin hieman 
vastentahtoisesti, mutta kertoen, että jaksaminen ja pärjääminen ovat 

heikentyneet pääkivun ja unettomuuden vuoksi. Esimerkkitapauksessa 
on kyse miehestä, jonka kotimaassa perheen pään rooli on edellyttänyt 
selviytymistä ja vahvuutta, eikä ongelmista tai henkisestä uupumisesta 
ole ollut mahdollista puhua. Perheessä sukupuolten roolijako määrittää 
myös mielenterveyden kokemista — mies ei voi horjua. Esimerkin kautta 
käyn läpi tilanteen vaikutusta selviytymiseen uudessa maassa. Kivun ja 
ahdistuksen kätkemisellä tukeudutaan muihin kuin mielenterveyden 
tulkintoihin ja otetaan valta takaisin niillä elämän osa-alueilla, joilla se 
uudessa kulttuurissa on mahdollista. 

Esimerkissä 3 pohdin käsitystä siitä, miten yksilön oma toimijuus ja 
selviytyminen voivat olla heikentyneenä menneiden kokemusten ja kä- 
sitysten vuoksi. Kohtalousko, fatalismi tai ajatus Jumalan määräämästä 
elämänkulusta voivat olla paitsi turvaa ja tukea antavia, myös rajoittaa 
pyrkimystä muutokseen, psyykkiseen toipumiseen ja uusien asioiden 
kohtaamiseen. Ulkopuolinen voima, joka määrittää olemassaoloa, jättää 
yksilön vastuun toisaalle ja antaa selityksen vaikeille, vääryydenkin ko- 
kemuksille, joita elämässä on ollut. Samalla tämä vaikuttaa ajatukseen 
paremmasta elämästä uudessa yhteiskunnassa. Voimme yrittää ihmi- 
sinä parhaamme, mutta lopulta emme voi vaikuttaa siihen, mitä tulee 
tapahtumaan. 


Rinnakkaiset todellisuudet 


Superdiversiteetti (Vertovec 2013; myös Vertovec 2007) kytkeytyy hal- 
linnollisiin ja sosiopoliittisiin kysymyksiin kuten instituutioihin ja työ- 
voimapolitiikkaan tai tässä tapauksessa terveydenhuollon odotuksiin 
ja järjestelmiin (Grzymata-Kazlowska ja Phillimore 2017; Phillimore, 
Bradby ja Brand 2019). Se liittyy myös läheisesti arjen kokemuksiin ja 
haltuunottoon. Moninaisuus tulee esiin jokapäiväisen elämän tilanteis- 
sa, arkisissa ristiriidoissa ja siinä, miten yhteiskunnan vaatimusten ja 
oman kulttuurin tapojen välillä neuvotteluja tehdään. 

Leikkauspisteitä kulttuurin ja traumatisaation kohdalla rakentavat 
muun muassa perheen sisäinen kasvatustausta, oma henkilöhistoria 
ja mahdolliset kohdatut väkivaltaiset, traumaattiset kokemukset sekä 

uskonnollinen ja yhteiskunnallinen kasvuympäristö. Yksilön koke- 
mus voi toteutua monitasoisena esimerkiksi silloin, kun lääketieteen 
ja uskonnon välinen ristiriita on selkeä. Palveluissa tai yhteiskunnan 
järjestelmässä yksilö voi näyttäytyä hyvin pärjäävänä, mutta arvojen ja 
henkilökohtaisen kokemuksen tasolla menneisyydestä pidetään kiinni 
esimerkiksi maagisissa käsityksissä tai rituaalien kautta. 

Esimerkissä 1 esitän, miten kansanuskoon ja taikauskoon liittyvät aja- 
tukset esimerkiksi pahasta silmästä ja hengistä voivat vaikuttaa käsityk- 
siin sairastumisesta ja selviytymisestä. Antti Pakaslahti (2010) on kuvan- 
nut, miten psykiatrin näkökulmasta potilaan puhe hengistä tekee tilan- 
teesta vaikean, kun diagnooseja koetetaan asettaa. Vaikka puhe hengistä 
tai nähdyistä ja kuulluista hahmoista voi olla suomalaisessa kontekstissa 
merkki psykoottisuudesta, toisesta taustasta tulevalla merkitysjärjestel- 
mä on erilainen (esim. Hinton, Reis ja de Jong 2020). Tällöin lääkärin 
tulisi yrittää päättää, miten käydä keskustelua ja miten selvittää kokijan 
varsinainen käsitys tilanteesta. Lääkärin on jatkuvasti oltava valppaana 
ja kuulosteltava kokijan kertomusta sekä kerronnan kulttuurista kon- 
tekstia. (Pakaslahti 2010; myös Bäärnhielm, Scarpinati ja Lazlo 2010.) 

Tämänkaltaiset tilanteet ovat pakolaistaustaisten potilaiden kanssa 
työskenteleville tuttuja. Siinä missä työntekijälle äänet, hahmot ja hen- 
get edustavat usein traumaan kytkeytyviä dissosiatiivisia muistoja tai 
psykoottista oireilua, potilaat usein itse kysyvät ilmiöstä laajemmin osa- 
na omaa tai työntekijänkin maailmankuvaa. Esimerkiksi pohdinta hen- 
gistä tai Jumalan rangaistuksesta voi limittyä medikaalisen näkemyksen 
kanssa. Psykologinen selitys ei ole poissuljettu, mutta sen rinnalla on 
mahdollista, että henki on mennyt pään sisään tai se elää asunnossa. 

Toisinaan selitys länsimaisen lääketieteen tai psykologisten meka- 
nismien kautta voisi tuoda helpotusta oireiluun, mutta ristiriita länsi- 
maisen selityksen ja potilaan kulttuurisen taustan välillä säilyy. Kun 
potilaan oireilua selitetään lääketieteellisesti, puhutaan sairauden tai 
kokemuksen normalisoinnista. Sairautta voi normalisoida selittämäl- 
lä oireet lääketieteen termein ja kertomalla, että fyysiset reaktiot ovat 
normaaleja reaktioita menneisiin kokemuksiin. Erilaiset selitysmallit 
voivat olla rinnakkaisia eivätkä ne välttämättä eroa siinä, miten merkit- 
täviä ne kokijalle ovat. Yksi kokemus ei korvaa toista, vaikka esimerkiksi 

lääkärin kanssa keskustelussa käsitys hermostollisen toiminnan reak- 
tioista vahvistuisi. Kriisitilanteissa ja akuutissa oireilussa aiemmin 
opittu on edelleen läsnä ja voi tarjota paremman selityksen. Kulttuurin- 
sisäisissä tulkinnoissa on huomioitava myös ristiriitojen mahdollisuus. 
Tarkasteltaessa puhetta hengistä pelkästään kulttuurikontekstista käsin 
piiloon voi jäädä se, millaisina kokemuksina ne asiakkaan taustassa 
näyttäytyvät. Oireiluun voi olla kytkeytyneenä syyllisyyttä, rangaistuk- 
sen kokemusta tai ajatus omista pahoista teoista, jotka vaikuttavat yk- 
silön käsityksiin itsestään. Vaikka oma kulttuuritausta ja esimerkiksi 
etninen ryhmä on useimmiten tukeva ja antaa selityksen maailmalle, se 
voi samaan aikaan pitää sisällään juuri traumatisoitumisen taustasyitä 
ja sitä ylläpitäviä käytänteitä, kuten puhumattomuutta tai kasvatukseen 
liittyvää rankaisevuutta, joita yksilö itsekään ei tunnista. 

Kokemukseni mukaan erilaisia selitysmalleja käytetäänkin yksilöiden 
kokemusten selittämiseen kulloisenkin tilanteen ja tarpeen mukaan. 
Olennaista on ymmärtää, etteivät erilaiset selitykset ja sairaustulkinnat 
ole vastakkaisia vaan rinnakkaisia. Sairaudessa ja mielenterveydessä 
avun hakeminen terveydenhuoltopalveluista voi olla ensisijainen reit- 
ti, mutta sen rinnalla tulkintamahdollisuudet ovat laajemmat. Voidaan 
puhua eräänlaisesta varjotodellisuudesta, joka tässä tapauksessa toimii 
jouhevasti ilman yhteiskunnasta syrjäyttävää kokemusta (vrt. rinnak- 
kaisyhteiskunnasta esim. Bolt, Burgers ja van Kempen 1998; Rasinkan- 
gas 2013, 33). Tällöin niin kutsuttu virallinen yhteiskunta on pintatasolla 
yhteisöä säätelevä järjestelmä, mutta sen alla on koodistoja ja käsityksiä, 
jotka säätelevät viime kädessä yksilön toimintaa arvojen ja maailman- 
kuvan kautta. Kulttuurinen tai käsitteellinen rinnakkais- tai varjoyhteis- 
kunta voi samaan aikaan elää tiiviissä vuorovaikutuksessa niin sanotun 
virallisen järjestelmän kanssa, ei siitä yksinomaan erillisenä tai vastak- 
kaisena tai yhteiskunnan arvot torjuvana. 

Esimerkkitapauksessa 3 kyseessä on vaikeasti traumatisoitunut, väki- 
valtaisia kokemuksia läpikäynyt henkilö, joka uudessa maassa pyrkii 
rakentamaan arkea ja sujuvaa elämää. Merkitys menneille tapahtumil- 
le muodostuu hitaasti — koettu väkivalta, kenties perheen menetys ja 
omat väkivaltaiset koettelemukset painavat mielessä, mutta syytä niille 
ei koskaan tule välttämättä löytymään. Yksinkertaistaen väkivaltaisista 

kokemuksista voidaan puhua mielettömänä, järjettömänä toimintana 
tai ihmisten pahoina tekoina. Traumatisoituneelle mielettömyyden kä- 
sitteleminen, hyväksyminen ja ymmärtäminen voi olla liian kivuliasta. 
Kokemus on selviytymisen kannalta helpompaa pyyhkiä mielestä ilman 
selityksiä. 

Traumaattisessa tilanteessa yksilöltä viedään usein toimijuus, mah- 
dollisuus puolustautua ja vaikuttaa omaan elämään. Kyse on äärim- 
mäisistä selviytymisen hetkistä, joiden vaikutus myöhempään on usein 
suurta ja laskee toimintakykyä. (Traumaperäinen stressihäiriö, Käypä 
hoito -suositus 2020.) Myöhempi selviytyminen ja elämän merkityk- 
sen kokeminen ovat riippuvaisia yksilön resilienssistä, muusta taus- 
tasta sekä yhteisön rakentamista käsityksistä. Mikäli taustakulttuurissa 
uskonto on keskeinen osa ihmisen elämää ja selitysmalli maailmalle, 
myös paha ja traumaattinen kokemus selittyvät usein sitä kautta. Paha 
ulkoistuu, sen syyt eivät ole ihmisen hallittavissa, eikä siihen ole mah- 
dollista vaikuttaa. Traumatisoituneelle, esimerkiksi kidutusta tai muuta 
mielivaltaista väkivaltaa kohdanneelle, uskonto voi tuoda järjen muu- 
toin sietämättömään ahdistukseen. Se mahdollistaa asian jättämisen 
taakse, sillä Jumala määrittää tuomion. Samaan aikaan pitäytyminen 
kohtalouskossa tai ajatus siitä, että kaikki on Jumalan kädessä, voi estää 
toipumisen. Tämä voi tuoda haasteita suhteessa palvelujärjestelmään. 
Kun vaikutusmahdollisuudet omaan elämään ovat olleet rajoittuneita, 
uusien asioiden haltuunotto ja vaikutusmahdollisuuksien näkeminen 
voi olla vaikeaa. 

Ulkopuoliselle tai työntekijälle kyvyttömyys näkyy heikkona selviy- 
tymisenä ja lamaantumisena, ja tilanteessa voi olla vaikea ymmärtää 
yksilön kyvyttömyyttä ajatella ja suunnata eteenpäin. Kyse ei ole vain 
trauman vaikutuksesta ja lamaavasta oireilusta, vaan siihen voi kytkey- 
tyä laajemmin käsitys Jumalan tai korkeamman voiman vaikutuksesta 
kokemusten ja selviytymisen säätelijänä. Muutosta parempaan ei tule, 
jollei ihmettä tapahdu tai jokin ulkopuolinen asiaan vaikuta. Sekä mie- 
lenterveyspalveluissa että muussa elämän haltuunotossa ilmiö voi näkyä 
esimerkiksi riippuvaisuutena työntekijöistä. Ristiriita vallankäytössä voi 
tällöin olla mutkikas. Siinä missä työntekijä voi pyrkiä tukemaan asia- 
kasta itsenäisyyteen, asiakas voi kokea työntekijän jättävän hänet yksin. 

Ammattilainen voi asiakkaan puolesta toimiessaan tai päättäessään käyt- 
tää valtaa potilaaseen tätä passivoivasti, mutta toisaalta samalla saatetaan 
luoda mahdollisuuksia sille, että ihminen näkee mahdollisuuden muu- 
tokselle, jota ei itse kykenisi tekemään. Näin ollen valtaa, toimintakykyä 
ja ulkopuolelta määräytyviä toimenpiteitä ei ole nähtävä yksinomaan 
myönteisinä tai kielteisinä, vaan niihin kytkeytyy monitasoisia merki- 
tyssuhteita, joissa myös ulkopuolinen toimija voi valtaa käyttäessään 
vahvistaa elämän merkityksellisyyttä. 


Pirstaleinen integraatio 


Esimerkkitapaus 2 kuvaa miestä, joka on saapunut Suomeen yhteiskun- 
nasta, jossa sukupuolten roolit ovat varsin vahvat, erillisetkin. Odotuk- 
set miestä kohtaan ovat suuret. Miehen on oltava kova, pärjäävä, eikä 
omaa murtumista saa näyttää. Psyykkinen romahtaminen ja trauman 
kokeminen voivat olla merkkejä selviytymättömyydestä — ja siten tuot- 
taa häpeää. Esimerkkitapauksen mies voi tulla psykiatriseen keskuste- 
luun kertomaan väsymyksestä, unettomuudesta ja somaattisista oireista. 
Keskittyminen on huonoa ja muisti pätkii, opiskelu tai työt eivät sen 
vuoksi suju niin kuin hän toivoisi. Tämä aiheuttaa lisäahdistusta, sillä 
miehen olisi menestyttävä, hoidettava hommansa perheen päänä. Vai- 
molleen hän ei ole ongelmastaan puhunut, sillä tätä tai muita läheisiä 
hän ei halua rasittaa ja näistä on pidettävä huolta. Jos mies sortuu, sor- 
tuu koko perhe. Perheen tilanteesta ei välttämättä tiedä kukaan, sillä 
ulospäin kaikki on perheessä hyvin. Ulospäin saattaa näyttää siltä, että 
potilaalla on vakaa perhetilanne ja kykyä selviytyä eteenpäin, ja että hän 
on integroitunut onnistuneesti. 

Perheen sisällä elävät käsitykset ja arvot, jotka sinällään toimivat 
yleensä yksilöä tukevina ja positiivisina, voivat samaan aikaan ylläpitää 
rakenteita, joissa aiemman kotimaan epäsuotuisatkin toimintatavat jat- 
kuvat. Esimerkiksi tuen hakeminen, mielenterveyspalveluiden käyttö 
tai lastensuojelun avun pyytäminen voivat tällöin olla häpeällisiä. Tätä 
on vaikea tavoittaa esimerkiksi terveyspalveluissa, mikäli yksilö on hy- 
vin ulkoisesti sopeutunut, kielitaitoinen ja kykenee vuorovaikutukseen, 

eikä selviä merkkejä tuen tarpeesta havaita olemassa olevista ongelmista 
huolimatta. Yhteisön tapa selviytyä traumasta voi olla vaikeneminen, 
ja tällöin ristiriita esimerkiksi mielenterveyspalveluiden ja oman koke- 
muksen välillä voi olla suuri. 

Viranomaisten näkökulmasta kotoutumisessa ja uuteen maahan 
asettumisessa ulkoinen pärjääminen, sosio-ekonominen selviytymi- 
nen, kielitaito ja itsenäinen selviytyminen yhteiskunnan toiminnoissa 
nähdään mittarina yksilön niin kutsutulle hyvälle kotoutumiselle (ks. 
Työ- ja elinkeinoministeriö 2022). Kotoutumispolitiikan ja siirtolaisuu- 
den haasteellisuus näkyy tilanteissa, joissa integraatio ei mene oletetun 
tai odotetun prosessin mukaan. Uudessa maassa haasteita asettumiselle 
voi tulla monella osa-alueella, ja osa näistä voi puolestaan lisätä ongel- 
mia kertautuvasti. Alueellinen ja sosiaalinen segregaatio, matala sosio- 
ekonominen status, lasten koulumenestyksen ongelmat ja sitä kautta 
osattomuus ja erillisyys on esitetty keskeisiksi maahanmuuttoon ja pa- 
kolaisuuteen kytkeytyviksi yhteiskunnallisiksi riskeiksi. (Weine 2008; 
Vilkama 2011, 24-27.) Erityisesti silloin, kun maahanmuuttajayhteisön 
taustalla on ryhmän kesken koettuja, haitallisia kokemuksia (kuten sota, 
kriisit ja pakolaisuus), maahanmuuttajien riski syrjäytymiseen ja sosio- 
ekonomisen kehityksen ongelmiin vaikuttaa olevan kohonnut (Harris 
ja muut 2006; Liberato, Pomeroy ja Fennell 2006; ks. myös Grzymata- 
Kaztowska ja Phillimore 2018). 

Esimerkkitapauksessa 2 mies saapuu tapaamaan työntekijää pärjätäk- 
seen jälleen paremmin työssään. Keskittyminen on huonoa, muisti ei 
toimi kuten ennen ja yöunet ovat huonoja. Hänelle ei ole selvää, miksi 
elämä on nyt vaikeaa. Kenties uusi yhteiskunta on vieras, kielitaito ei 
riitä kaikkiin tilanteisiin tai muutoin kohtaamisissa on ollut ongelmia. 
Keskustelu etenee harvoin suoraan mielenterveyteen tai siihen, millaiset 
asiat taustalla painavat. Kun menneen elämän ja aiemman kotimaan 
tilanne nousee keskusteluun, siitä puhuminen voi olla vaikeaa, mies 
sanoo haluavansa unohtaa menneet ja jatkaa elämää eteenpäin. 

McFarlane ja van der Kolk (2007) sekä Levine (2012) ovat esittäneet, 
että kun väkivalta muuttaa yhteiskuntaa, kovettumisesta voi tulla selviy- 
tymiskeino, sillä heikkoudelle ei ole mahdollisuutta. Esimerkiksi patriar- 
kaalisissa yhteiskunnissa pärjääminen ja ongelmien poissulkeminen voi 

olla yksilön mielenterveyttä tukevaa, mutta samalla se voi kätkeä alleen 
rikkonaisuutta, välteltyä traumaa, jonka kautta kipupisteiden käsitte- 
ly ja erilaisuuden hyväksyminen saattaa olla vaikeaa kuten esimerkis- 
sä 2 nähdään. Yhteiskunnallisilla mittareilla, esimerkiksi kielellisesti 
ja taloudellisesti tarkasteltuna yksilön integraatio voikin olla edennyt 
odotusten mukaan, mutta kulttuurinen kokemus taustalla saattaa pitää 
sisällään ristiriitoja, jotka kytkeytyvät aiempaan kokemusmaailmaan ja 
joutuvat konfliktiin uudessa tilanteessa. 

Keskustelu onnistuneesta integraatiosta tai kotoutumisesta ei usein- 
kaan riitä kuvaamaan ja tavoittamaan käytännön pirstaleisuutta ja mo- 
ninaista diversiteettiä. Käytännön politiikassa ja yhteiskunnan järjestel- 
missä painotetaan paljolti taloudellisia ja arjen toimivuuteen kytkeytyviä 
mittareita (ks. tarkemmin Työ- ja elinkeinoministeriö 2022; myös Kraus 
2011, 5) ja esimerkiksi maahanmuuttaneiden työllistymistä ja osallistu- 
mista koulutukseen. Siksi keskustelun ulkopuolelle jää iso osa niistä 
kysymyksistä, joita kulttuurinen diversiteetti, sopeutuminen ja kohtaa- 
miset pitävät sisällään. Esimerkiksi ajatus pakolaisista lähtökohtaisesti 
alisteisessa asemassa olevina, Eurooppaan säännönmukaisesti köyhistä 
ja heikommista oloista saapuvina kategorisoi pakolaiset vallan ja ko- 
toutumistoimien kohteeksi. On huomioitava, että pakolaisina uuteen 
maahan saapuvilla voi olla ollut korkeakin sosiaalinen ja taloudellinen 
asema omassa maassaan ennen pakolaisuutta, ja muutos asemassa voi 
tapahtua esimerkiksi kotimaasta paettaessa tai vasta uuteen maahan tul- 
taessa. Sosiaalisen statuksen lasku, työttömyys ja riippuvaisuus sosiaali- 
palveluista ovat mahdollisia ja tyypillisiäkin uuteen maahan asettuvilla ja 
erityisesti pakolaistaustaisilla, mutta taustatekijät tämän alla ovat moni- 
syiset ja -suuntaiset. (Alitolppa-Niitamo, Söderling ja Fägel 2005; Anis 
2008, 31; Vuori 2015, 399). 

Samaan aikaan syrjäytymisen kokemus ja yhteiskunnallinen valta- 
asetelma, jossa yksilö kokee olevansa alempana, saattaa heikentää tahtoa 
pyrkiä elämässä eteenpäin ja lisätä marginalisoitumisen riskiä. Oman 
tilanteen kuormittuessa valtakulttuuri ja yhteiskunta voi näyttäytyä vie- 
raana ja sen arvot ja maailmankuva epäoleellisina. Pettymys suhteessa 
odotuksiin saattaa vaikuttaa tuen hakemiseen jatkossa myös muissa 
tilanteissa ja palveluissa. (Bradby ja muut 2020.) Tällöin oma tausta- 


58 KAISA NISSI 


https://doi.org/10.21435/skst.1489 


kulttuuri ja -yhteisö voi tarjota tutumman, selviytymisen kannalta tar- 
keän avun, mikä vahvistaa tukeutumista omaan yhteisöön (vrt. Sabour 
1999, 109). 

Esimerkissä 2 käytetyn kuvauksen mies, perheen pää, tulee patriar- 
kaalisesta kulttuurista, jossa miehellä on rakenteellista valtaa suhteessa 
muuhun perheeseen, julkiseen työhön ja yhteiskuntaan. Mies on ollut 
kotimaassaan hyvässä asemassa työelämässä, tuonut perheelle toimeen- 
tulon ja huolehtinut myös muutosta pois kotimaasta. Taloudellinen ti- 
lanne on ollut turvattu, mutta yhteiskunnan kriisi ja sotatila ovat pa- 
kottaneet perheen pakenemaan, ja perheen isän uudenlaiseen rooliin 
Suomeen tullessa. Samaan aikaan taustalla voi vaikuttaa esimerkiksi 
mielenterveyden, erilaisten väkivaltaan kytkeytyvien kokemusten tai 
yhteiskunnallisen aseman romahduksen myötä tulleita kipupisteitä, 
jotka estävät miestä täyttämästä yhteisön tai perheen odotuksia hänen 
roolistaan. Lopulta on mahdollista, että tämä näkyy terveyspalveluissa 
masennuksena, PTSD-oireiluna tai haluttomuutena ottaa vastaan an- 
nettuja palveluita tai tunnistaa taustalla vaikuttavia psyykkisiä traumoja. 

Superdiversiteetin kautta tarkasteltuna vallan risteämät ja päällek- 
käiset selitysmallit tekevät työntekijälle haastavaksi ymmärtää, miten 
toimia, mistä puhua ja millä keinoin tukea yksilön kokemusta omasta 
toimijuudestaan. Kulttuurin ja taustan huomioiminen ja kulttuurisensi- 
tiivisyys voi olla hyvää tarkoittavaa yksilöllisten tarpeiden huomioimista 
palveluissa, mutta samalla se voi kytkeä asiakkaan tai potilaan osaksi 
etnistä luokittelua, jonka kautta valtaa jäsennetään (vrt. Bradby ja muut 
2020). Tämä voi näkyä esimerkiksi tulkkauksen käytössä — mitä kie- 
liä ja tulkkivaihtoehtoja potilastilanteissa käytetään ja millä perustein. 
Yksilön oma tarve tulkkaukselle voi olla ristiriidassa ulkopuolisen kult- 
tuuriodotuksen kanssa. Puhe psyykkisistä vaivoista saattaa olla helpom- 
paa heikollakin suomella tai erilaisesta taustasta tulevan kanssa, vaikka 
viralliset tulkit ovatkin keskeisiä kielellisen viestin ymmärtämiseksi. 
Monikanavaiset maahanmuuton tavat tekevät samankaltaisistakin taus- 
toista tulevista erilaisia suhteessa uuteen yhteiskuntaan (Khazaei 2018, 
13; Vertovec 2012, 303) ja tämä näkyy myös yhteisöjen ja kielialueiden 
sisällä. Yhteisöjen sisäiset moninaisuudet ja ristiriidat voivat olla ole- 
massa jo ennen uuteen maahan muuttoa, ja toisaalta tilanne uudessa 

maassa voi muuttaa näitä suhteita. Esimerkiksi perusteet oleskeluluval- 
le — tai sen saamatta jäämiselle — vaikuttavat yksilön elämään uudessa 
maassa ja asettavat yksilöt keskenään varsin erilaiseen tilanteeseen suh- 
teessa uuden kotimaan vallankäyttöön. Lupien perusteet, yhteiskunnan 
asenne tulijoihin ja virallinen byrokratia voivat tuntua mielivaltaiselta, 
eikä yksilön ole mahdollista useinkaan vaikuttaa siihen. Voimattomuus 
ja vaikutusmahdollisuuksien puute, jota jo pakolaisuus itsessään voi 
olla, vahvistuu mikäli esimerkiksi turvapaikkaa tai pakolaisasemaa ei 
myönnetä tai lupaprosessit venyvät vuosien mittaisiksi ja oleskelulupa- 
päätösten perusteet ovat keskenään ristiriitaisia. 

McFarlane ja van der Kolk (2007, 26-27) ovat todenneet, että yhteisö 
vaikuttaa traumassa kahdella tavalla. Se määrittelee kertomuksen siitä, 
miten trauma tulkitaan ja miten traumaattisen kokemuksen narratiivi 
etenee. Ensinnäkin tämä näkyy esimerkiksi yhteisön historiankirjoituk- 
sessa ja siinä, miten jokin yksilöä tai yhteisöä kohdannut vaikea tapah- 
tuma, kuten sota, luonnonmullistus tai muu kriisi, esitetään yhteisön 
kerronnassa ja esimerkiksi uskonnollisessa tai nationalistisessa tulkin- 
nassa. Toisekseen yhteisö määrittelee, miten traumaan liittyvä kipu ja 
kokemuksellisuus ilmenevät, esitetään ja koetaan. Onko traumaatti- 
sessa tapahtumassa mukana surua, ehkä kostoa vai alistutaanko sille 
esimerkiksi Jumalan säätämänä asiana? Yhteisön traumassa kokema 
häpeä voi asettaa raamit sille, ettei yksilön ole luvallista tai mahdollis- 
ta surra tai kertoa kokemuksestaan. Tällöin tiedollinenkaan väliintulo 
ei välttämättä auta purkamaan häiritsevää kokemusta, mikäli taustalla 
on tunne siitä, ettei puhuminen ole ratkaisu tai sallittua. Silloin asiasta 
on parempi vaieta. Kokemuksella voi perustella väkivaltaan oikeuttavaa 
kostoideologiaa esimerkiksi etnisissä konflikteissa tai nationalistisissa 
konteksteissa. Tämä voi osaltaan vahvistaa yksilön selviytymiskokemusta 
vaikenemisen ja toisaalta negatiivisten tunteiden kautta. (Vrt. de Vries 
2007; Levine 2012, 233—244.) Kyse on siis siitä, miten trauma elää ja 
näyttäytyy yhteisössä, ja miten tätä kautta tulkinnat siitä risteävät paitsi 
käsitysjärjestelmien erojen, myös yhteisöjen kokemusten myötä (vrt. 
McFarlane ja van der Kolk 2007, 26—27). 

Esimerkkitapauksen 2 mies valittaa lääkärikäynnillä muistikatkok- 
sia ja päänsärkyjä. Yksilölle se on haitta, joka estää pärjäämisen. Flämä 

sujuisi, asiat sujuisivat, jos päätä ei särkisi. Hallinta on kadonnut elä- 
män yhdeltä osa-alueelta. Oireena oleva kipu auttaa ulkoistamaan ko- 
kemuksen siitä, ettei itse pysty. Vaiva näyttäytyy kipuna, jonka ammat- 
tilainen voi tulkita stressiin liittyväksi, unettomuudesta johtuvaksi tai 
migreeniksi. Se kytkeytyy kokemukseen toimijuudesta ja vallasta, viime 
kädessä kunniasta. Miten hallita tilannetta, jossa riski murtumiseen on 
liian suuri? Kipua ei voida näyttää eikä koettua menetystä tai tappiota 
ottaa osaksi omaa tarinaa. 

Selviytymättömyys voi olla jo itsessään haaste, mutta samalla se saat- 
taa aktivoida ajatuksen riittämättömyydestä uudessa yhteiskunnassa 
ja pelosta menettää tämän myötä esimerkiksi oleskelulupa tai työttö- 
myystukia. Toisaalta kysymys avun tarpeesta tai selviytymisestä voi olla 
merkityksetön, jos aiemmassa elämäntilanteessa, esimerkiksi sodassa 
tai pakolaisleirillä, ongelmat olivat hengenvaaraan tai jokapäiväiseen ra- 
vintoon liittyviä. Tällöin selviytyminen on sitä, että pääsee seuraavaan 
päivään voimissaan tai hengissä. Yhteiskunnassa ja ympäristössä, jossa 
järjestelmä tukee perusasioissa, kysymys pärjäämisestä tai ongelmista 
voi olla absurdi. Se, mitä kotimaan yhteiskunta on edellyttänyt tai millai- 
sia odotuksia uuteen maahan on liittynyt, ei toteudu käytännön arjessa. 


Kulttuurinen traumatisaatio 


Muutos, integraatio ja kulttuurinen sopeutuminen ovat osa pakolaistrau- 
maa. Saranevan (2010, 195-196) mukaan pakolaistraumaa voidaan mää- 
ritellä kolmella eri tasolla. Ensiksikin siihen liittyy massiivinen, henkeä 
uhkaava trauma, toisekseen siirtolaisuuteen ja muukalaisuuteen liittyvät 
kokemukset ja kolmanneksi traumojen kumulatiivinen vaikutus, jossa 
traumat kasautuvat ja siirtyvät tällöin myös toiselle sukupolvelle. Oman 
kokemukseni myötä lisäisin tähän vielä yhteisöllisen trauman, joka 
on lähtöisin aiemmasta kotimaasta ja muodostaa uuden kulttuurisen 
trauman käsitteen, kun minuutta ja yhteisöä määritellään uudelleen. 
Tämä liittyy läheisesti Fordin ja muiden (2015) kuvaamaan historiallisen 
trauman käsitteeseen, jossa pitkään jatkunut yhteisöä koskeva negatiivi- 
nen kokemus alkaa vaikuttaa yhteisön identiteettiin ja toimintaan. Kun 

etnis-rodullinen diskriminaatio tulee osaksi yhteisöä ja ryhmää, se alkaa 
sukupolvien ketjussa aiheuttaa yhteisössä sisäsyntyisiä reaktioita ja käyt- 
täytymismalleja. 

Fordin ja muiden (2015) mukaan PTSD:n ja historiallisen trauman 
aiheuttamat reaktiot ja käyttäytyminen ovat samankaltaisia. Niiden pohja 
on koetussa diskriminaatiossa, ryhmään pitkään kohdistuneessa syrjin- 
nässä ja traumaattisissa kokemuksissa. Erityisesti haavoittuvat ryhmät, 
kuten naiset ja lapset, seksuaalivähemmistöt, etniset ja uskonnolliset 
vähemmistöt ja vainon kohteeksi joutuvat ryhmät kärsivät historiallisen 
trauman oireista (mt.). Pakolaisuudesta johtuvassa muutostraumassa ja 
kulttuurisessa kokemuksessa ei ole kyse kuitenkaan yksinomaan diskri- 
minaatiosta tai alisteisuudesta, vaan maailmankuvallisista murroksista, 
joissa totutut selviytymiskeinot menettävät osittain merkitystään ja so- 
veltuvuuttaan ja sulautuvat tai muokkautuvat yhdessä uusien toiminta- 
tapojen kanssa. 

Vastaavanlaista muutosta voidaan nähdä osana pitkään jatkunutta 
pakolaisuutta uudessa maassa tai esimerkiksi pakolaisleireillä. Perin- 
teet, jotka ovat aiemmin olleet kantavia, romahtavat. Reaktiot koettuun 
väkivaltaan, kriisiin ja muutokseen voivat vaihdella ennakoimattomasti 
koston, unohtamisen, väkivallan tai joustavan neuvottelun välillä (vrt. 
Levine 2012, 233—244). Oireperustaisessa diagnostiikassa tämänkaltai- 
set ilmiöt on vaikea tavoittaa, mikä luo haasteita sekä mielenterveyden 
palveluille että laajemmin kysymykselle siitä, miten lääketieteen keinoin 
voidaan asettaa diagnooseja tai määritelmiä monitasoisille mielen, pako- 
laisuuden ja muutoksen prosesseille. 

Mielenterveyden palveluissa joudutaan pohtimaan kysymystä siitä, 
miten esimerkiksi yhteisön vaikeat, negatiiviset kokemukset näkyvät yk- 
silössä, ja miten tämä voi olla ristiriidassa esimerkiksi tarkkaan rajatun 
diagnostisen kulttuurin kanssa. Kulttuurinen ja yhteisöllinen ylisuku- 
polvinen traumakokemus ulottuu yksilöiden kokemusta pidemmälle, 
mutta se jää helposti huomioimatta terveydenhuollon palveluissa, sillä 
selittäviä yhteyksiä mielenterveyteen voi olla vaikea nähdä. Tämänkal- 
taisen traumakokemuksen ymmärtäminen on tärkeää monitasoisen 
yhteiskunnan muutokseen ja sen tuomiin haasteisiin vastaamisessa. 
Kulttuuri ei ole vain kategorioita ja tietynlaisia piirteitä, jotka huomioida, 

vaan se pitää sisällän jatkuvan muutoksen myös ajallisena (ylisukupolvi- 
sena) ja sosiaalisena, yhteisöllisenä kokemuksena. Tämän huomioimi- 
nen kotoutumistyössä sekä mielenterveyspalveluissa saattaa lisätä asiak- 
kaiden ja hoitopolkujen määrää, mutta samalla se voi tuoda parempaa 
apua niille, jotka taustansa vuoksi jäävät olemassa olevien käytänteiden 
tavoittamattomiin. 

Traumateoreetikko Peter Levine (2012, 233—244) on kirjoittanut yh- 
teisöjen kokeman trauman vaikuttavan ylisukupolvisena kokemuksena, 
joka muokkaa yhteisöjä ja luo useissa maissa koston kierteen ja jopa 
jatkuvan sotatilan. Myös de Vries (2007) on tuonut esiin, miten yhtei- 
söllinen trauma ja ylisukupolvinen kokemus voi lisätä yhteiskunnassa 
väkivallan käyttöä, mikäli kulttuurin taustalla on väkivaltaisia kriisejä ja 
sen kautta rakentunut kokemus oikeasta ja väärästä. Pitkään jatkunut 
trauma voi aiheuttaa laajojakin yhteiskunnan tasolla vaikuttavia ilmiöi- 
tä, kuten väkivallan kierteen, poliittista epävarmuutta ja kriisejä sekä 
lasten kasvatukseen liittyviä haasteita (mt.; McFarlane ja van der Kolk 
2007, 32—33). Kun ylisukupolvinen kokemus jatkuu tarpeeksi pitkään, 
siitä tulee osa kasvua, taustaa ja kulttuuria. Tämän merkitys osana pako- 
laisuutta ja pakolaistraumaa ohitetaan tulkinnoissa mielenterveydestä. 
Yksilön trauman, yhteiskunnallis-kulttuurisen murroksen ja muutoksen 
vaikutus pakolaisen kokemusmaailmassa on lopulta jatkuvasti muuttuva 
ja tavoittamaton. 

Traumatisoitumiseen vaikuttavat monet tekijät sekä yksilön omas- 
sa taustassa että ympäristössä. Yksilön psyykkistä selviytymistä tukevia 
ja traumaperäistä oireilua estäviä tekijöitä ovat useiden käsitysten mu- 
kaan esimerkiksi etninen tai uskonnollinen identiteetti, perheyhteisö 
ja vakaat käsitykset arvoista ja uskonnosta. Tällaisia tekijöitä ovat myös 
koulutus, sosio-ekonominen turva ja lapsuuden turvallinen kasvuympä- 
ristö. (esim. Pole, Gone ja Kulkarni 2008; Ford ja muut 2015.) Rituaalit, 
myytit, uskonto ja kulttuuriset normit vaikuttavat pääsääntöisesti suoja- 
ten ulkopuolelta tulevilta traumaattisilta tapahtumilta, mutta on myös 
tyypillistä, että konfliktialueilla yhteisön ylläpitämä kulttuuri kärsii ja 
sen suojaava merkitys vähenee (McFarlane ja van der Kolk 2007, 26). 
Mikäli yhteiskunta romahtaa, konflikti muuttuu helposti kostopainottei- 
seksi ja ruokkii entisestään väkivallan kierrettä. Tällöin kulttuuri, trauma 


KULTTUURI, YHTEISKUNTA JA TRAUMATISAATIO PAKOLAISUUDEN LEIKKAUSPISTEINÄ 63 


https://doi.org/10.21435/skst.1489 


ja yhteiskunta muodostavat jatkumon, jossa kokemusta uusinnetaan 
ylisukupolviseksi kulttuuriseksi traumaksi (de Vries 2007). Juuri tassa 
on kysymys epävarmuudesta ja muuntuvuudesta. Kulttuurin ja tausta- 
yhteisön suojaava vaikutus — ja maailmankuvallinen selitys — voi tukea 
yksilöä ymmärtämään tapahtunutta, mutta moninaisessa yhteiskunnas- 
sa perinteeseen sidotut käsitykset eivät välttämättä enää toimi. 


Lopuksi 


Kuten Bäärnhielm, Scarpinati ja Lazlo (2010, 43) toteavat, hoitohenkilö- 
kunnan ja kotouttavaa työtä tekevien on usein vaikea, jopa mahdoton 
ymmärtää sitä monitasoista kokemusta, jota pakolaiset kantavat mu- 
kanaan. Kokemusten kohtaamattomuuteen kytkeytyvät niin kotimaan 
kokemuksiin, siirtolaisuuteen ja yhteiskunnan rakenteisiin kuin maail- 
mankuvalliseen murrokseenkin liittyvät tekijät. Palveluiden joustavuus 
ja rakentuminen suhteessa potilaan tai asiakkaan tilanteeseen onkin 
ensisijaista sille, että yksilö saa tarvitsemansa tuen. Kulttuurisen trau- 
man ja superdiversiteetin kautta tarkasteluna jäykät toimintatavat ja 
rakenteet ovat riski sille, ettei yhteistä käsitystä palvelutilanteissa syn- 
ny. Tämä puolestaan voi aiheuttaa pakolaisuudessa pettymystä palve- 
luihin, yhteiskuntajärjestelmään ja estää vuorovaikutuksen jatkossakin 
muun muassa epäluulon ja katkeroitumisen kautta. (vrt. Bradby ja muut 
2.020.) 

Käsitykset mielenterveydestä voivat muuttua ja usein muuttuvatkin, 
kun yksilö pyrkii tukeutumaan kulloisiinkin sopiviin selviytymiskei- 
noihin ympäröivässä yhteisössään. Niin kutsutun virallisen integraa- 
tion yhteydessä käytetyt kriteerit ja määrittelyt eivät sellaisenaan kerro 
yksilön selviytymisestä. On liian yksioikoista ajatella, että esimerkiksi 
vastaanotolle tuleva, erinomaista suomea puhuva työssäkäyvä asiakas 
jakaisi oletusarvoisesti lääkärin kanssa yhteisen käsityksen siitä, mitä 
psyykkinen oireilu kertoo tai miten ihminen elämässään selviytyy. 

Globaali liikkuvuus on tehnyt monikielisten ja kulttuurillisesti moni- 
muotoisten ryhmien ja perheiden olemassaolon Pohjoismaissa yleisem- 
mäksi mutta ei välttämättä vieläkään yhteiskunnallisesti näkyvämmäksi. 
Vaikka nyky-yhteiskuntamme on jo kauan ollut monella tasolla moni- 
muotoinen, monikielisyys, kulttuurinen diversiteetti ja niiden tarjoamat 
resurssit ovat usein vieläkin yhteiskunnallisessa diskurssissa toissijaisia. 
Tässä ruotsalaista superdiversiteettiä käsittelevässä luvussa havainnol- 
listan, että superdiversiteetti (ks. Vertovec 2007b) on osa yhteiskuntaa 
myös alueilla ja maissa, joihin ei ole perinteisesti muutettu samalla ta- 
valla kuin maailman metropoleihin (Arnaut ja muut 2016, 1; ks. myös 
muut tämän kokoelman luvut). 

Superdiversiteetin näkökulmasta yhteiskunnassa ihmisiä ei määri- 
tellä jonkun tietyn yksittäisen muuttujan tai ominaisuuden mukaan 
tietynlaiseksi. Se, minne maahanmuuttajat tuntevat kuuluvansa ja mis- 
sä kaikkialla he ovat paikallisia, on siitä syystä monimuotoista. Maa- 
hanmuuttajaryhmät ovat monimuotoisia muun muassa sen suhteen, 
mitkä heidän kansallisuutensa sekä etniset, koulutukselliset, kielelliset 
ja uskonnolliset taustansa ja yhteytensä ovat. Vaihtelevuutta on myös sii- 

nä, mitkä ovat olleet maahanmuuton motiivit ja reitit (Vertovec 20072, 
1024; 2007b). Diasporiset ryhmät säilyttävät ja pitävät yllä kuulumis- 
taan kansalliseen perintöönsä monin eri tavoin, mutta samalla myös 
ilmaisevat kuulumistansa muihin elämänpiirinsä kannalta läheisiin tai 
tärkeisiin ryhmiin. Myös viestintä ylittää perinteiset diasporiset rajat 
(Arnaut ja muut 2016, 2). Perheidenkin kulttuuriperinteet kulkevat yli 
kansallisten rajojen. Superdiversiteetille on tyypillistä se, että perheiden 
ja yksilöiden identiteetti ja kuuluminen eivät enää välttämättä ole sidot- 
tuja vain tiettyihin kansallisiin yhteyksiin, vaan niille on tunnusomaista 
useista alkuperistä lähtöisin olevien rajoja ylittävien muuttujien ja dis- 
kurssien dynaaminen vuorovaikutus (Vertovec 2006, 2007a, 2007b). 
Tässä luvussa osoitan, millaista monimuotoisuus voi olla yhden perheen 
ja yhden nuoren perheenjäsenen näkökulmasta. 

Tässä luvussa tarkastelen pohjoismaista superdiversiteettiä Ruotsin 
Tukholmassa asuvan Omarin perheen elämänpiirissä ja etsin vastauk- 
sia seuraaviin tutkimuskysymyksiin: Miten Omar ilmaisee ja toteuttaa 
kielellistä ja kulttuurillista olemustaan? Millaista superdiversiteetti on 
Omarin elämänpiirissä? Mikä on pitkäaikaisen sosiolingvistisen ja etno- 
grafisen tutkimuksen rooli superdiversiteetin tutkimuksessa? Tutkimus 
on osa vuosina 2010—2014 toteutettua kansainvälistä yhteistyöprojektia 
Investigating discourses of inheritance and identity in four multilingual 
European settings (IDII4MES, ks. myös Blackledge 2012; Muhonen 2012; 
Lainio, Jonsson ja Muhonen 2012). 

Tässä luvussa ruotsinsuomalaisella tarkoitetaan suomalaisia tai suo- 
malaistaustaisia Ruotsissa pysyvästi asuvia henkilöitä. Ruotsinsuoma- 
laiset ovat yksi Ruotsin viidestä kansallisesta vähemmistöryhmästä, ja 
suomi on Ruotsissa virallinen vähemmistökieli (SFS 2009). Tutkimuk- 
sen lähtökohtana olivat Tukholman alueella sijaitsevan kaksikielisen 
ruotsinsuomalaisen vapaakoulun oppilaat. Ruotsissa kaksikielistä oppi- 
sivistystä tarjoavat niin sanotut vapaakoulut (friskola), joiden toimintaa 
Ruotsin valtio rahoittaa. Ruotsin opetussuunnitelman mukaan kouluilla 
on oikeus tarjota opetusta 50 prosenttia vähemmistökielellä ja 50 pro- 
senttia opetuksesta tulee olla ruotsinkielistä. Ruotsinsuomalaisissa kou- 
luissa kaksikielinen koulutus on niin kutsuttua perinteistä kaksikielistä 
opetusta (ks. Baker 2011), jossa sekä enemmistö- että vähemmistökieli 

kulkevat opetuskielinä rinnakkain. Ruotsinsuomalaiset koulut seuraavat 
sekä virallista ruotsinkielistä että erityistä kaksikielistä ruotsinsuomalais- 
ta opetussuunnitelmaa (ks. myös Gynne ja Bagga-Gupta 2013; Gynne, 
Bagga-Gupta ja Lainio 2016). 

Lähestyn tässä luvussa superdiversiteettiä sekä diskurssina että käy- 
tänteenä. Tarkastelen Omarin kielellistä repertuaaria sekä kuulumisen 
ja identiteetin ilmaisemisen diskursseja hänen elämänsä erilaisissa ym- 
päristöissä. Soveltamalla superdiversiteetin käsitettä pyrin kuvaamaan 
yhden perheen koko elämänpiiriä ja siihen liittyviä vaihtelevia ja moni- 
muotoisia kommunikatiivisia resursseja (ks. myös Karrebæk ja Chara- 
lambous 2018, 73). Samalla, kun kuvailen perheen superdiversiteettiä, 
valotan pitkäaikaisen osallistuvan etnografisen tutkimusperinteen ja 
metodologian soveltamista superdiversiteetin tutkimuksessa. Painotan 
erityisesti lingvistisen etnografian soveltuvuutta ja jopa tarpeellisuutta 
monikielisyyden ja monimuotoisuuden tutkimuksessa. Lukuni etenee 
etnografisen tutkimusprosessin vaiheiden mukaisesti. 

Aikaisemmin pohjoismaista superdiversiteettiä on tarkasteltu muun 
muassa koulutuksen kentällä (Heikkinen ja Peltonen 2018; Kuusisto ja 
Garvis 2020; Lamminmäki Vartia, Poulter ja Kuusisto 2020; Lipiainen 
ja muut 2020) sekä sosiolingvistiikan ja monikielisyystutkimuksen alal- 
la (Blommaert ja muut 2012; Piippo 2021). Kuusisto ja Garvis (2020) 
tutkivat superdiversiteettiä varhaiskasvatuksen piirissä. Piippo (2021) 
tarkastelee erityisesti kielen pedagogiikkaan liittyviä kieli-ideologioita ja 
niiden muutoksia monikielisyystutkimuksen kentällä. Superdiversitee- 
tin tutkimusta on tehty myös sosiaalisesta mediasta. Leppänen, Peuro- 
nen ja Westinen (2018) toteavat, että sosiaalisen median diskurssit ovat 
kauttaaltaan superdiversiteetin läpileikkaamia (ks. myös Kytölä 2018 
sekä Leppänen ja Westinen tässä teoksessa). Superdiversiteetin tutki- 
musta on tehty lisäksi mm. rap-musiikin parissa (Leppänen ja Westinen 
2017) ja siirtolaisuustutkimuksen kentällä (Sahradyan ja Flo 2018; Bäck- 
man ja Pöyhönen 2020). Ruotsinsuomalaista koulua ja monikielisyyttä 
on tutkittu laajasti (Gynne 2017, Gynne ja Bagga-Gupta 2013, Lainio, 
Jonsson ja Muhonen 2012; Muhonen 2012). Gynne, Bagga-Gupta ja 
Lainio (2016) tarkastelivat kielelliskulttuurisia ideologioita ruotsinsuo- 
malaisen luokkahuoneen pedagogisissa käytänteissä ja totesivat, että 

luokkahuoneen toimintatiloissa kohtasivat monenlaiset erilaiset diskurs- 
sit suomalaisuudesta, ruotsalaisuudesta ja ruotsinsuomalaisesta kuulu- 
misesta. Gynnen (2017) sekä Gynnen ja Bagga-Guptan (2013) nuorten 
tekstikäytänteitä käsittelevät tutkimukset osoittivat, että monisyinen, 
monikielinen ja monimodaalinen kieleily toimii keinona asemoida it- 
sensä suhteessa muihin ja maailmaan. 


Metodit, teoria ja aineisto 


Sovellan tässä luvussa lingvististä etnografiaa tiedon keruun, käsittelyn 
ja analyysin metodina (Rampton ja muut 2004; Creese 2008; ks. myös 
Lehtonen 2015; Lehtonen ja Pöyhönen 2020; Muhonen 2014). Tutki- 
muksessa on aineistolähtöinen ote, jossa etnografinen ja tekstuaalinen 
aineisto toimivat diskurssiaineiston tukena, eli ne niin sanotusti avaavat 
sen (ks. open linguistics up, Rampton ja muut 2004). Lingvistinen etno- 
grafia perustuu ajatukselle, että kieli ja sosiaalinen elämä muotoutuvat 
ja muuttuvat yhdessä, ja tilanteeseen liittyvän diskurssin analyysi voi 
tuottaa uusia näkökulmia arkipäivän tilanteiden sosiaalisiin ja kulttuu- 
risiin mekanismeihin (Creese 2008). Tässä luvussa yhdistelen kielen ja 
diskurssin sosiolingvististä analyysia ja etnografisesti osallistuvan ha- 
vainnoinnin metodiikkaa (Rampton ja muut 2004; Creese 2008). 

Kuten Lehtonen ja Pöyhönen (2020, 345) kirjoittavat, lingvistinen 
etnografia on metodologia, joka pyrkii ymmärtämään yhteisöjen sosiaa- 
lista toimintaa niiden sisältä käsin ja osallistujien lähtökohdista. Samalla 
kun etnografia valottaa sosiaalisia prosesseja, se myös auttaa löytämään 
selityksiä sille, miksi ihmiset ajattelevat ja tekevät asioita tietyllä tavalla 
(Heller 2008, 250). Kuten van Maanen (1988, ix) kirjoittaa, etnografia 
on käytäntö, jonka avulla voidaan esittää toisten ihmisten sosiaalista 
todellisuutta analysoimalla etnografin/osallistujan kokemuksia siitä. 
Heller (2008, 250) painottaa, että etnografian kautta pääsemme käsiksi 
sellaiseen tietoon, jota emme muulla tavalla voisi löytää. Etnografisen 
tutkimusotteen avulla voimme kertoa tarinan jonkun toisen henkilön 
kokemuksista (mt., 250). 

Havainnot, joita olen tehnyt osallistuvan etnografian kautta, tarjoavat 
näkökulmia Omarin ja hänen perheensä elamankokemuksiin, tilantei- 
siin ja niihin liittyviin diskursseihin (ks. thick description, Geertz 1973; 
rich description, Erickson 1985, 2). Heller (2008) painottaa, että sovelta- 
malla etnografisia metodeja voidaan tarkastella, miten tietyt käytänteet 
ovat yhteydessä ihmisen todellisiin elämänkokemuksiin ja myös todis- 
taa, kuinka erilaiset prosessit kehittyvät ajan myötä. Tässä luvussa voin 
etnografisista lähtökohdista käsin valottaa Omarin näkökulmaa nyky- 
yhteiskunnan superdiversiteetistä. Koska tämä tutkimus toteutettiin 
pitkäaikaisena (long term ethnography), ajallisen perspektiivin huomioon 
ottaminen on mahdollista. 

Lingvistisen etnografian metodologia pyrkii tuomaan esiin diskurssin 
eli tietyn puhetavan tuottamien ja kielenkäytössä aktivoituvien merki- 
tysten mikro- ja makrotasoja (Copland ja Creese 2015, 26). Blackledge 
(2012, 7) kuvaa lingvistisen etnografian dynamiikkaa ja kirjoittaa, että 
laajoja kulttuuriin tai perimään liittyviä rakenteita voidaan tunnistaa 
tarkastelemalla kielen käytänteisiin liittyviä pieniä yksityiskohtia. Sa- 
manaikaisesti myös laajemmat yhteydet ovat merkittäviä, jotta voimme 
ymmärtää jotain diskurssin pienistä yksityiskohdista (Blommaert 2010, 
41). Blackledge (2012) jatkaa, että jopa pienillä yksityiskohtaisilla ling- 
vistisillä (fonologisilla, sanastollisilla ja semanttisilla) aineksilla voi olla 
merkitystä sille, miten puhujan suhtautumista ympäröivään maailmaan 
tulkitaan. 

Tässä luvussa analysoin kulttuurillisesti moninaisia diskurssipiirtei- 
tä ja diskursseja osallistujien kielenkäytössä (ks. Blommaert 2005, 66) 
yhteisössä, jonka määrittelen superdiverssiksi (Vertovec 2007a, 2007b). 
Tarkoitan diversiteetillä lähinnä kulttuurista diversiteettiä Krausin (2011) 
viitekehyksen mukaan. Kulttuurinen diversiteetti on elämän perusta- 
vanlaatuisiin osa-alueisiin liittyvää monimuotoisuutta, joka määrittelee 
kollektiivista suuntautumista elämään, vuorovaikutuksen rakenteita ja 
tiedonkulkua sosiaalisissa piireissä (Kraus 2011, 8). Kuten tämä tutki- 
mus osoittaa, esimerkiksi etnisyys, kieli ja uskonnollisuus ovat kulttuu- 
risessa diversiteetissä merkittävissä rooleissa. Puhujat merkityksellistä- 
vät ympäröivää maailmaa kielen kautta eri tilanteissa eri tavoin ja luovat 

sosiaalisia suhteita ja maailmaa diskurssien avulla. Sovellan diskurssin 
käsitettä ikään kuin ikkunana (Blommaert 2005, 66), jonka kautta voi 
tarkastella ja ymmärtää jotakin puhujien elämänpiiristä ja löytää vas- 
tauksia tutkimuskysymyksiin. 

IDII4MES-hankkeen aikana koottu aineisto on kokonaisuudessaan 
laaja. Se koostuu vuosina 2010-2014 toteutetun pitkäaikaisen, osallis- 
tuvan ja monipaikkaisen (ks. Marcus 1995) sosiolingvistisen ja etno- 
grafisen kenttätyön aikana tallennetuista ääni- ja videonauhoituksista, 
kenttämuistiinpanoista, haastatteluista, valokuvista, erilaisista doku- 
menteista ja esimerkiksi ensisijaisen aineiston perusteella tehdyistä 
triangulaatiohaastatteluista. Kenttämuistiinpanoista olen kirjoittanut 
lyhyitä tiivistelmiä eli vinjettejä, jotka reflektoivat minun eli tutkijan 
havainnointeja tutkimustyöstä kentällä. Myös Omar perheineen on ke- 
rännyt ja tuottanut tutkimusaineistoa, kirjoittanut kenttämuistiinpanoja 
ja ottanut muun muassa valokuvia vapaa-ajalta, lomamatkoilta ja erilai- 
sista tapahtumista, joissa he ovat olleet mukana. Tässä luvussa käytetyn 
aineiston olen kerännyt osallistuvan havainnoinnin keinoin Omarin 
kouluympäristössä, kodin ja perheen piirissä sekä vapaa-ajalla. Aineis- 
to koostuu havainnointien, keskustelujen ja kenttätyön eri vaiheiden 
aikana keräämistäni kenttämuistiinpanoista, vinjeteistä ja valokuvista. 


Monikielisyys ja diversiteetti koulussa, kodin piirissä ja 
vapaa-ajalla 


Tutkimus alkoi ruotsinsuomalaisen koulun viidennen vuosikurssin 
luokkahuoneesta, jossa havainnoin, tein kenttämuistiinpanoja ja tal- 
lensin oppimistilanteita valokuvaten ja videoiden. Ennen kuin aloitin 
tutkimusyhteistyön Omarin kanssa, tiesin hänestä seuraavaa: Hän on 
oppilaana ruotsinsuomalaisessa koulussa, minkä takia minulla oli syy- 
tä olettaa, että ainakin toisella hänen vanhemmistaan on suomalainen 
tausta. Tiesin myös, että hän osaa koulukielenä ruotsia ja suomea. Tut- 
kimusprojektin lähtökohtana oli tarkastella kaksikielisen koulun oppilai- 
den kielimaailmaa ja identiteettiä (ks. myös Lainio, Jonsson ja Muhonen 
2012). 

Tutkimuksen alkuvaiheessa kaikki luokkien oppilaat haastateltiin. 
Haastattelussa kartoitettiin erityisesti oppilaiden kielellistä repertuaa- 
ria (Blommaert ja Backus 2011), jolla tässä tutkimuksessa viitataan 
kokonaisvaltaiseen ja joskus jopa kompleksiseen kommunikatiivisten 
resurssien kirjoon. Blommaert ja Backus (mt., 3) määrittelevät reper- 
tuaarin kuvaamaan kaikenlaista puhumista eli kaikenlaisia erilaisia 
tapoja, joilla ihmiset tietävät, miten kieltä voi käyttää kommunikoin- 
nissa. Repertuaarin käsitteen soveltaminen mahdollistaa dynaamisen 
käyttäjälähtöisen näkökulman monikielisyyteen ja kielitietoon (mt., 6). 
Haastattelujen jälkeen osa oppilaista valittiin ns. avainosallistujiksi sen 
perusteella, kenellä oli eniten erilaisia kieliä päivittäisessä käytössä (ks. 
maximeringskriterium, Lainio, Jonsson ja Muhonen 2012, 48). Tämän lu- 
vun keskiössä oleva Omar oli yksi valituista. Omar on avainosallistujan 
itsensä valitsema pseudonyymi. 


VIRALLISESTI KAKSIKIELINEN JA KÄYTÄNNÖSSÄ MONIKIELINEN 
KOULUSIVISTYS 
Omar kertoi haastattelussa, että hän on ruotsinsuomalaisessa koulussa, 
koska hänen äitinsä on Suomesta ja hän on puhunut suomea äidin kans- 
sa kotona syntymästään saakka. Omar myös kertoi, että hän opiskelee 
koulun opetussuunnitelmaan kuuluvana pakollisena kielenä englantia ja 
vieraana kielenä espanjaa. Ruotsissa opiskelija saa tukea niin kutsutun 
kotikielen oppimiseen koulussa, ja haastattelussa kävi ilmi, että Omar 
opiskelee koulussa kotikielenä bengalia eli banglan kieltä, koska se on 
hänen isänsä kieli. Koulussa Omar saa siis kaksikielisen koulusivistyksen 
lisäksi tukea englannin ja espanjan opiskeluun niin sanottuina vieraina 
kielinä sekä bengalin oppimiseen kotikielenä. Vaikka koulu on virallisesti 
kaksikielinen koulu, se tarjoaa käytännössä tukea monen kielen oppimi- 
seen ja täten myös monikielisen repertuaarin kehittymiseen. 
Haastattelun jälkeen kerroin Omarin luokanopettajalle, että Omar 
on valittu tutkimusprojektin avainosallistujaksi ja että tulisin jatkossa 
seuraamaan Omaria luokassa, koulun piirissä ja mahdollisesti myös 
koulun ulkopuolella. Pyysin samalla opettajalta tietoa bengalin kielen 
tunneista, jotta voisin ottaa yhteyttä opettajaan ja tiedustella mahdol- 
lisuudesta päästä seuraamaan niitä. Kävi kuitenkin ilmi, ettei luokan- 

opettaja tiennyt tunneista. Opettaja ei myöskään ollut tietoinen Omarin 
monikielisestä kotipiiristä, kuten seuraava opettajan ja Omarin välillä 
tapahtunut kenttämuistiinpanoihini tallentunut keskustelu osoittaa: 


Opettaja: Miksi et ole kertonut, että opiskelet myös bengalia? 
Omar: Et ole koskaan kysynyt. 


On varmasti tavallista, että opettajat eivät aina tiedä oppilaiden kotona 
tapahtuvista asioista, elleivät oppilaat eksplisiittisesti jaa niitä luokan 
kanssa. Omar oli menestyvä ja kiitettäviä arvosanoja saava oppilas — 
opettajan mukaan yksi luokan parhaista — mutta hän ei ollut tunneilla 
kovin aktiivinen juttelija. On kuitenkin jollakin tasolla yllättävää, että 
luokanopettajilla ei ole tietoa oppilaiden koulun opetussuunnitelmaan 
kuuluvista kotikielen tunneista. Yllä oleva lyhyt ajatustenvaihto oli siitä 
syystä superdiversiteettitutkimuksen kannalta merkittävä käännekohta: 
Tutkijana oivalsin, että jos haluamme ymmärtää jotakin superdiversitee- 
tistä nyky-yhteiskunnassamme, meidän on kysyttävä niiltä, jotka tietävät 
siitä. Tämä onnistuisi vain osallistumalla ja monipaikkaista tutkimus- 
kenttää havainnoimalla. Yhteiskunnan ja siinä vaikuttavien ihmisten 
muuttuminen on muuttanut myös sen, miten sosiolingvististä tutki- 
musta nyky-yhteiskunnassa tehdään (Blommaert ja Rampton 2011, 5; 
ks. myös Creese ja Blackledge 2010, 550). 

Siinä missä en saanut tutkijana pääsyä espanjan kielen tunneille, 
Omarin bengalin kielen opettaja kutsui Omarin perheen suostumuksel- 
la minut osallistumaan viikoittaisille tunneille. Tunneille osallistui myös 
samaa koulua käyvä Omarin nuorempi sisarus sekä äiti. Kenttämuis- 
tiinpanoihin on 10.6.2011 tallennettu seuraava kommentti: ”Omarin 
äiti on pukeutunut värikkääseen polviin saakka ulottuvaan tunikamai- 
seen asuun.” Bengalin kielen tunnit oli järjestetty perjantai-iltapäivisin 
tavallisten koulutuntien jälkeen yhdessä koulun seminaarihuoneessa. 
Luokassa ei ollut bengaliin tai kielen opetukseen liittyviä materiaaleja 
ja opettaja kertoi minulle, ettei luokan seinille saanut ripustaa mitään 
pysyviä materiaaleja. Opettaja kantoi kurssin oppimateriaaleja muka- 

naan kassissa. Luokassa oli tussitaulu, jota opettaja käytti säännöllisesti. 
Tunneilla opettaja kirjoitti bengalinkielisiä lauseita taululle, ja oppilaat 
lukivat ne ääneen ja kirjoittivat omiin vihkoihinsa. 

Bengalin kielen opinnot alkavat, kun muut ovat menneet jo kotiin ja 
koulu on tyhjentynyt muista oppilaista. Se, että tunnit järjestettiin laina- 
tiloissa (borrowed space, Nordstrom ja Jung 2022; Tsolidis ja Kostogriz 
2008, 324), myöhään perjantai-iltapäivisin ja tavallisen kouluaikatau- 
lun ulkopuolella, tarkoittaa kotikielen opetuksen olevan marginaalissa, 
osittain jopa piilossa muulta koulun toiminnalta (ks. myös mm. Tsoli- 
dis ja Kostogriz 2008). Tunneille osallistuminen oli minulle tutkijana 
silmiä avaava kokemus, sillä bengalin luokka oli selkeästi yksikielinen 
bengalinkielinen tila. Opettaja puhui tunneilla ainoastaan bengalin kiel- 
tä ja luokan taululla näkyi kirjoitettuna vain bengalinkielisiä sanoja. 

Tuntien aikana ymmärsin tutkijana vain yksittäisiä englannin- tai 
ruotsinkielisiä erisnimiä, termejä tai sanoja. Bengalin kieli ei ole ainoas- 
taan käytössä tässä tilassa, vaan se myös osaltaan luo tämän ainutlaa- 
tuisen tekstuaalisen, pragmaattisen ja osallistujien kuulumisen kan- 
nalta merkityksellisen tilan, jossa kotikielen asemaa ei kyseenalaisteta 
(Pennycook 2010). Se, että perheen toinen vanhempi opiskeli yhdessä 
lastensa kanssa, välitti myös tärkeän sanoman: kotikielen oppiminen 
on perheelle tärkeää. Se, että koulu tarjoaa tukea kotikielen oppimiseen, 
kertoo myös tärkeän institutionaalisen sanoman: myös kotona puhuttu 
kieli on tärkeä. Vaikka tunneille osallistui vain Omarin perhe ja opetus 
oli marginaalissa, on bengalin kielen opetus myös esimerkki siitä, miten 
yhteiskunta ja koulujärjestelmä tukevat oppilaan monikielisyyttä. Se, 
että Omarin oli mahdollista saada tukea kotikielen oppimiselle koulu- 
järjestelmän sisällä koulutetun pedagogin opetuksessa, loi tunteen siitä, 
että tämä oli osallistujien tila, he omistivat sen ja se oli heille monesta 
syystä merkittävää. Voidaan tietysti pohtia, onko pari tuntia viikossa tar- 
peeksi kielen oppimiseen ja ylläpitämiseen, ja riittääkö tämä yhteiskun- 
nan tarjoama tuki, mutta tutkijana minulle tuli tilassa vahva kotikielen, 
perinteiden ja osallistujien olemuksen voimaannuttamisen tunne. 

KIELIREPERTUAARI JA KUULUMISEN KESKIOT KODIN PIIRISSA 
IDII4MES-tutkimusprojektin tavoitteena oli tutustua pitkäaikaisen etno- 
grafisen tutkimuksen kautta informanttien elämänpiiriin myös koulun 
ulkopuolella. Haastattelujen ja koulussa tapahtuneen havainnoinnin 
jälkeen tutkimuspolku johti Omarin elämänpiiriin kouluympäristön 
ulkopuolelle. Jo haastattelussa Omar kertoi, että hän kuulee kotona pu- 
huttavan neljää eri kieltä. Äiti puhuu suomea ja lapset vastaavat pääosin 
suomeksi. Omarin isä puhuu kotona bengalia ja lapset vastaavat usein 
ruotsiksi. Vanhemmat puhuvat keskenään englantia. Sisarukset puhuvat 
keskenään enimmäkseen ruotsia ja jonkin verran suomea. Omar käyttää 
eri kieliä eri ihmisten kanssa, mutta variaatio on myös tilannekohtaista. 

Keskustelut perheen kanssa ja vierailut perheen kotona todistivat, että 
perheen monikielinen kotiympäristö on perheen sisäisten diskurssi- 
käytänteiden lisäksi paljon monimuotoisempaa, kuten seuraava ote 
kenttäpäiväkirjasta havainnollistaa: 


Omar kertoi, että hän kuuntelee musiikkia enimmäkseen englan- 
niksi mutta isä soittaa kotona hindinkielistä musiikkia. Hän ker- 
toi, että perhe katsoo hindinkielisiä elokuvia, ja niihin täytyy valita 
englanninkieliset tekstitykset, koska tekstitystä ei ole suomeksi tai 
ruotsiksi. (Vinjetti 12.6.2011.) 


Monikieliset elokuvat ja niiden Omarille tuntematon kielimaailma vaa- 
tivat englanninkielisen tekstityksen. Kotona Omar harjoittelee espanjan 
kieltä pelaamalla FIFA-jalkapallopeliä espanjaksi. Omarin äiti kertoo, 
että tämä oli hänen ehdotuksensa, koska Omarin kiinnostus ja jalka- 
pallopelin erikoisosaaminen mahdollistavat monikielisen pelaamisen, 
ja sillä tavalla luonnollisen tilan, jossa voi oppia espanjan kieltä. Tässä 
vapaaehtoisessa aktiviteetissa kielelliselle materiaalille altistumista tu- 
lee luonnollisesti samalla kun Omar pelaa suosittua videopeliä. Kuten 
Blommaert ja Backus (2011, 15) painottavat, ihmiset omaksuvat reper- 
tuaariinsa kaikenlaisia resursseja, jotka koetaan hyödyllisiksi, käytän- 
nöllisiksi ja/tai miellyttäviksi, kunhan ne vain ovat heidän saatavillaan. 
Kodin piirissä kielet, niiden oppiminen ja samalla olemassaolo kietou- 

tuvat monipuolisesti ja luovasti yhteen erilaisissa jokapäiväisen elämän 
aktiviteeteissa. 

Osallistuvan tutkimuksen yksi avainhetkistä oli ensimmäinen vierai- 
luni perheen kotona, minkä aikana sain tietää, että vaikka uskonnolli- 
suus on kenties Omarin koulun piiristä lähes täysin piilossa, Omarin 
perhe oli aktiivisesti uskonnollinen, kuten kenttämuistiinpanoni ensim- 
mäisen vierailun jälkeen osoittaa: 


Minulla ei ollut aavistustakaan, että perhe oli niin uskovainen. En 
ollut saanut siitä minkäänlaisia indikaatioita kouluvuoden aika- 
na. Miten olen voinut missata sen?? Islaminuskon läsnäolo tuli 
selväksi jo ensimmäisen kotivierailun aikana. Perheen isä viittasi 
siihen koko ajan. (Vierailu Omarin kotona, kenttämuistiinpano 
12.6.2012, suomennettu englannista.) 


Perhe kertoi, että Omar opiskelee arabian kieltä koraaniopintojen ohes- 
sa. Perheen uskonnollisen vakaumuksen ja siihen kietoutuvien diskurs- 
sikäytänteiden kautta arabian kielen opiskelu liittyy ennen kaikkea isla- 
min oppien opiskeluun. Arabiaa ei siten opita kielen oppimisen vuoksi, 
vaan kielitaito kehittyy samalla kun Omar edistyy islaminuskon opeissa. 
Arabian kieli nähdään perheen sisäisenä toimintana sekä välineenä is- 
laminuskon harjoittamiseen. Perheessä ei varsinaisesti puhuta arabiaa, 
mutta arabiankieliset lausahdukset ja sanat esiintyvät säännöllisesti eri- 
tyisesti isän tilanteisessa käytössä. Omar pääsee arabian kielen piiriin 
myös käydessään moskeijassa. Kotona käydyissä keskusteluissa minulle 
selvisi myös se, että äiti pukeutuu joihinkin kulttuurillisesti merkittä- 
viin tapahtumiin, kuten esimerkiksi bengalin tunnille, musliminaiselle 
tyypilliseen perinteiseen asuun. Kodissa oli paljon uskonnon harjoitta- 
miseen liittyviä esineitä, ja esimerkiksi Koraanin sanat ulko-oven ylä- 
puolella siunasivat isän mukaan ”jokaisen, joka saapui heidän kotinsa 
vieraaksi tai poistui sieltä” (kenttämuistiinpano, 11.6.2012). 
Superdiversiteetille on tyypillistä se, että jokaisella yksilöllä voi to- 
dennäköisesti olla omalaatuinen ja yksilöllinen monikielinen reper- 
tuaari (ks. Muhonen 2014, 53). Omar on saavuttanut monikielisen, 

kulttuurisen ja indeksikaalisen repertuaarinsa monen erilaisen op- 
pimis- ja omaksumispolun kautta tai seurauksena (ks. Blommaert ja 
Backus 2011, 19-22). Han käyttää ja oppii kieliä eri tavoin ja eri syistä. 
Fri kieliin liittyviä identiteettejä ei tarvitse ajatella toisilleen vastakkaisi- 
na (May 2005, 337), vaan kielten läsnäolo tukee monia perheelle tärkeitä 
aktiviteetteja. Suurin osa kielistä niissä liittyy sekä koulun että kodin 
piiriin. Omarin tarina on toisaalta ainutlaatuinen ja samalla tavallinen 
tarina superdiversiteetin ympäröimästä ja siinä kasvaneesta nuoresta 
ihmisestä. Kielellinen repertuaari on elämäkerrallisesti organisoitu re- 
surssien kokonaisuus, joka seuraa ihmisen elämänrytmejä (Blommaert 
ja Backus 2011, 9). 

Tämän tutkimuksen perusteella voidaan todeta, että kielten käyttö 
erilaisissa vuorovaikutustilanteissa mahdollistaa sen, että kielillä voidaan 
ilmaista erilaisia rooleja, tilanteita ja tiloja. Monikieliset puhujat voivat 
päättää, keitä he haluavat olla, ja valita kielikäytänteensä sen mukaises- 
ti (Garcia 2010, 524). Limittäiskieleily sisältää Omarin monikielisessä 
repertuaarissa myös vähemmän kehittyneitä resursseja (ks. Creese ja 
Blackledge 2010). Eri kielillä on Omarin elämässä erilainen mutta kui- 
tenkin olennainen funktio. Merkittävää tutkimustulosten kannalta on 
se, että jos olisimme haastatelleet vain koulun henkilökuntaa tai opetta- 
jia tai Omaria ainoastaan koulun piirissä, suuri osa hänen kielellisestä 
repertuaaristaan olisi jäänyt pimentoon. Samalla on selvää, ettei koulun 
monikielisyyskasvatus välttämättä heijasta puhujien todellista kielitai- 
toa ja monimuotoista elämänpiiriä. Ruotsinsuomalaisen koulun piirissä 
Omar kuitenkin saa suhteellisen monipuolista tukea kodin kielelliselle 
repertuaarille. 

Monikielisyys ja monikielinen kielellinen repertuaari eivät yksinään 
määrittele yksilön tai perheen elämänpiiriä superdiverssiksi. Yksilö voi 
olla kielellisesti polyglotti, eli monikielinen, ja silti elää kaukana super- 
diversiteettiin yhdistetystä monimuotoisesta elämänpiiristä. Monikieli- 
syys on luonnollinen osa superdiverssiä elämää, ja vaikuttaa siltä, että 
riippuen tilanteesta ja tarpeesta, näitä resursseja käytetään joustavasti 
tietyssä ajassa, tilassa ja tilanteessa. Lanza ja Svendsen (2007) kirjoit- 
tavat kielirepertuaarin ja identiteetin yhteydestä ja toteavat, että vaihto- 

ehtoiset identiteetit ovat saatavilla eri tavoin eri aikoina ja esimerkiksi 
tietyt kieliresurssit voivat olla nuorten tavoitettavissa koulun piirissä, 
kun taas toiset eivät. Puhujat voivat hyödyntää tiettyjä kielellisiä ominai- 
suuksia positioidessaan itsensä ja toiset tietyllä tavalla, asetelmat voivat 
vaihdella näkyvästi erilaisissa sosiaalisissa tilanteissa tai jopa saman 
vuorovaikutuksen aikana (mt., 278). 

Superdiverssi elämänpiiri ja elämäntapa mahdollistavat ainutlaatui- 
sen monikielellisen repertuaarin, jossa jokainen kielellinen tai kult- 
tuurinen osa-alue tai siihen kuuluminen ovat merkittäviä. Identiteetin 
neuvottelemiseen tai kuvaamiseen tarkoitetut teoriat (esim. Pavlenko ja 
Blackledge 2004; Blommaert 2005) todistavat, että kielellisellä reper- 
tuaarilla ja tietynlaisella kielenkäytöllä puhuja voi legitimoida, neuvotella 
tai jopa haastaa erilaisia kuulumisen muotoja tai identiteettejä (ks. myös 
kielellinen kansalaisuus, Stroud 2018; Milani ja Jonsson 2018). Laajasti 
monimuotoiset kielenkäytön tavat voivat havainnollistaa sitä, että Omar 
identifioi itsensä sulautuvasti ja muuttuvasti. Omarin elämän eri osa- 
alueisiin kuuluu näkyviä ja vähemmän näkyviä sekä yleisiä ja yksityi- 
siä kielikäytänteitä ja diskursseja. Kuten Jorgensen (2010, 4) kirjoittaa, 
identiteetit muotoutuvat kanssakäymisessä toisten ihmisten kanssa. 
Kaikkiin Omarin habitukseen liittyviin diskursseihin ja kielikäytäntei- 
siin liittyy muita ihmisiä ja tilanteita. 

Superdiversiteettiä määrittelevät ennen kaikkea kolme avainsanaa: 
liikkuvuus, kompleksisuus ja ennalta-arvaamattomuus (ks. Blommaert 
2016). Ruotsinsuomalaisten nuorten monikielisen mediadiskurssin tut- 
kimuksessa (Muhonen 2014, 52) todettiin, että yksilöiden monikielinen 
repertuaari voi näyttää erilaiselta, koska jokainen on saavuttanut sen 
omakohtaisissa tilanteissa eri reittejä pitkin. Myös Omarin monikieli- 
nen repertuaari perustuu monenlaisiin kehityskaariin ja kulkureitteihin. 
Mitä ne tässä tutkimuksessa kulloinkin ovat, on etnografisen tutkimuk- 
sen tulos, joka on saatu havainnoimalla ja haastattelemalla osallistujia 
monipaikkaisesti. Näin ollen tarkastelemalla vain yhtä avainosallistujaa 
voidaan esittää jotain yksilön monikielisestä repertuaarista superdiver- 
siteetissä. 

MONIKIELINEN REPERTUAARI KOULUN JA KODIN PIIRIT 
YLITTAVISSA KUULUMISEN KESKIOISSA 
Kuten avainosallistuja Omarin elämänpiirissä toteutettu tutkimus osoit- 
taa, tutkija ei tiedä tutkimuksen alkaessa, mitä edessä odottaa. Super- 
diversiteetin tutkiminen vaatii epävarmuuden sietämistä, koska analyy- 
sia ei voi tehdä vain valmiita malleja soveltamalla (Blommaert 2015, 83). 
Kun aloimme tarkastella kaksikielisen koulun oppilaan elämänpiiriä, 
näkökulmaamme määritti alussa jopa hieman essentialistinen ajatus sii- 
tä, että osallistujat kokevat kuuluvansa niihin kulttuuritaustoihin, joista 
vanhemmat ovat lähtöisin tai joita koulu virallisesti edustaa. Ajateltiin, 
että ruotsinsuomalaisen koulun oppilaat ovat jollakin tavalla (ainakin) 
suomalaisia ja ruotsalaisia. Kuten jo aikaisemmat tutkimukset toisen 
sukupolven ruotsinsuomalaisista ovat tuoneet esille, kulttuurinen kuu- 
luminen on kuitenkin paljon moninaisempaa (esim. Weckström 2011; 
Muhonen 2014). Tämä tutkimus osoittaa, että Omarin elämänpiirissä 
vaikuttaa laaja repertuaari kulttuurisia keskiöitä, joihin liittyy erilaisia 
monikielisen repertuaarin käytänteitä. Kulttuuriset keskiöt jopa kehit- 
tävät tai ainakin pitävät yllä monikielisyyttä. Tässä osiossa tarkastelen 
monikielisyyteen ja superdiverssiin kuulumiseen limittyviä diskursseja 
ympäröivän yhteiskunnan tasolla. 

Omarin elämälle oli tyypillistä superdiversiteettitilanteisiin liittyvät 
kielikäytänteet ja kulttuurinen identifioituminen, mitä havainnollistaa 
muun muassa seuraava vinjetti: 


Omarin isä kertoi minulle, että viime perjantaina koko perhe oli 
käynyt Bryan Adamsin konsertissa Gröna Lundissa. He olivat tans- 
sineet ja heiluttaneet käsiä ilmassa, laulaneet ja pitäneet hauskaa. 
Isä kertoi nauraen, että seuraavana aamuna, hän ja pojat olivat is- 
tuneet taas autossa pienet hatut päässä kuten kunnon muslimipoi- 
kien tuleekin olla, matkalla moskeijaan. ”Sellainen meidän perhe 
on”, Omarin isä selitti. (Vinjetti 13.6.2012, kotivierailun jälkeen, 
suomennettu englannista.) 


Erilaiset perheen sisäiset perinteet ja vapaa-ajan harrastukset tapahtuvat 
usein erikielisissä ympäristöissä ja esimerkiksi yllä mainitun kaltaisiin 

perhetapahtumiin limittyy monipuolisia monikielisia diskursseja. Tun- 
netun englanninkielisen artistin konserttiin osallistuminen tapahtui 
näkyvällä tavalla osana suurempaa musiikista pitävää yhteisöä ja siihen 
liittyi Omarin mukaan ruotsin ja englannin kielen käyttöä. Viikoittai- 
nen käynti moskeijassa isän kanssa on myös osa Omarin elämää, vaikka 
se onkin monella tasolla yksityistä. Isä kuvailee perheen elämänpiiriä 
tavalla, joka osoittaa, että monimuotoisuus, kompleksisuus ja erilaiset 
vaihtelut ovat osa perheen elämää, osa tavallisia jokapäiväisiä käytänteitä 
ja tilanteita. Omarin ja hänen perheensä parissa toteutetun kenttätyön 
aikana tallensin lukemattomia samankaltaisia keskusteluja. 

Mihin tahansa Omarin elämänpiirissä katsoin, eteeni avautui moni- 
kielisiä ja moninaisia tilanteita ja diskursseja. Edellä havainnollistettu 
esimerkki on siitä syystä samanaikaisesti sekä merkittävä että ei millään 
tavalla erikoinen (Blommaert 2015, 83). Etnografisella kenttätyöllä on 
keskeinen rooli tällaisten normalisaatioprosessien havainnoimisessa 
ja ymmärtämisessä (Geldof 2018, 50). Identiteetit samaan aikaan sekä 
muokkaavat kieltä ja kulttuurisia ilmauksia että ovat niiden muokkaa- 
mia. Narratiivisilla resursseilla puhuja identifioituu osaksi tiettyä yhtei- 
söä ja tarinoiden kautta neuvotellaan sosiaalisia rooleja (De Fina 2007, 
2008; De Fina ja Georgakopolou 2008a, 2008b). 

Myös monenlaiset populaarikulttuuriin liittyvät keskiöt ja niihin liit- 
tyvät diskurssit ovat osa Omarin ja hänen perheensä elämää. Tässä lu- 
vussa havainnoin niistä vielä seuraavaa. Frään vierailun aikana Omarin 
kodin eteisessä katseeni pysähtyi kehystetyn valokuvan eteen. Kysyin 
Omarin äidiltä, mitä kuva esittää. Vierailun jälkeen kirjoitettu vinjetti 
valottaa sen kontekstia: 


Omarin sukulainen on rock-valokuvaaja. Perheellä on ollut mah- 
dollisuus nähdä monia maailmankuuluja artisteja livenä, usein 
VIP-passilla. Kun Gwen Stefanilla oli konsertti Tukholmassa, 
Omar ja hänen äitinsä saivat VIP-liput ja pääsyn backstagelle. Oli 
Omarin syntymäpäivä. Silloin 8-vuotiasta Omaria ei kuitenkaan 
päästetty konserttiin, koska konsertin ikäraja oli 13 vuotta. Kun 
Gwen Stefani kuuli tapahtuneesta, hän lähetti henkilökohtaisesti 
kuvan ja viestin Omarille: ”Happy B/DAY to X, sorry you missed 


MONIMUOTOINEN, KOMPLEKSINEN JA OSITTAIN NÄKYMÄTÖN PERHEEN SUPERDIVERSITEETTI 83 


https://doi.org/10.21435/skst.1489 


the show”. Kuulostaa siltä, että Omarin äiti on nähnyt kaikki maail- 
man bändit. (Vinjetti 14.7.2012.) 


Omarin äiti kertoi, että hän on aktiivinen musiikin harrastaja ja nähnyt 
monia kuuluisia artisteja maailman areenoilla. Myös Omar on välillä 
päässyt mukaan. Tämä valokuva oli tullut tapahtuman jälkeen postitse 
Gwen Stefanilta ja perheen mielestä siihen liittyi niin mieleenpainuva 
tarina, että he olivat päättäneet kehystää sen eteisen pöydälle. 

Kuten Blackledge (2012, 7—8) kirjoittaa, kuulumisen kehityskaaret 
neuvotellaan ja esitetään hetki hetkeltä, tilanne tilanteelta, ja myös 
identiteetin ilmaisemisen keinot muuttavat muotoaan ajan ja paikan 
mukaan. Omarin elämänpiirissä kuuluminen ja monikielinen kieli- 
maailma eivät ole rajoitettuja vain perinteisiin siirtolaisuuteen liittyviin 
kulttuurin keskiöihin, kuten uskontoon, ruoka- tai musiikkikulttuuriin 
tai juhlaperinteisiin, vaan Omar on nuoresta iästään huolimatta ollut 
mukana ainutlaatuisissa populaarikulttuurisissa tapahtumissa, jotka 
määrittelevät hänen olemustaan. Vertovec (2009, 68) kirjoittaa, että 
siirtolaisten elämä on täällä ja siellä, ja niin sanottu kahteen suuntaan 
orientoituminen (the habitus of dual orientation) on merkittävä erityi- 
sesti siirtolaisten jälkeen tulevien sukupolvien identiteetille. Tämäkin 
tutkimus todistaa, että Omarin elämässä on monensuuntaista liikettä, 
jota voitaisiin paremminkin kuvata käsitteellä hybridi tai monikulttuuri- 
nen habitus (Vertovec 2009, 76). Kuten Vertovec (2006, 2007a) toteaa, 
superdiversiteetille on ominaista monimuotoisuus monimuotoisuuden 
sisällä. Omar elää sekä/että -maailmassa (Geldof 2018, 50), jossa hän on 
samalla naapurustonsa ja kaupunkinsa asukas, maidensa kansalainen ja 
kotona sekä täällä että siellä. 

Omar elää superdiverssissä elämänpiirissä, jossa juurten tilalle ovat 
kasvaneet antennit (”roots have been replaced by aerials”, Hewitt 1995, 
99-102). Diskursseihin, jotka on tuotettu yhdessä kulttuurisessa tilas- 
sa, vaikuttavat myös muissa yhteyksissä, joskus jopa hyvin erilaisissa 
sosiaalisissa olosuhteissa ja suhteissa tuotetut heijastumat (Rampton 
1999, 423). Hewittin (1995) ajatuksia mukaillen, voidaan kai parem- 
minkin sanoa, että superdiversiteetissä kasvanut Omar on kasvattanut 

moneen paikkaan ulottuvien juurten lisäksi myös antennit. Palaan tähän 
ajatukseen vielä tämän luvun lopussa. 

(Super)diversiteetin tutkimuksessa on keskeistä se, keiden näkökul- 
mat ja tieto tulevat kuulluksi. Tässä luvussa kuvailen superdiversiteettiä 
yhden perheen näkökulmasta. Tutkimusprosessin aikana kävi selväksi, 
että ruotsalaisessa yhteiskunnassa Omarin kaltaisten perheiden näkö- 
kulma on osittain piilossa. Perheen vanhempien ja erityisesti isän pu- 
heessa tuli säännöllisesti esille hänen kokemuksensa siitä, millä tavalla 
siirtolaisia ja maahanmuuttajia Ruotsin valtamediassa esitetään. Vaik- 
ka isä ei koskaan varsinaisesti kritisoinut mediakirjoituksia, hän sanoi 
useaan otteeseen, että media luo Ruotsissa asuvista siirtolaisista usein 
yksipuolisen kuvan. Kuva ei hänen mielestään ole oikeanlainen kuvaus 
Omarin ja tämän kaltaisten poikien perheistä, kuten seuraava lainaus 
kenttäpäiväkirjasta havainnollistaa: 


Omarin isä toisti sanoja ”kunnon pojat” ja oli selvää, että se oli 
hänelle tärkeää. Hän puhui pitkään ja innostuneesti pojista, jotka 
olivat kilttejä, kunnollisia, jotka pelasivat illat jalkapalloa ja tulivat 
aina kotiin illalla ennen kuin kello oli yhdeksän. Pojat pelasivat 
videopelejä ja viihtyivät kotona. Kuulen vieläkin isän sanat ja in- 
nostuneen äänen korvissani ja sanat, joita hän toisteli ”meidän 
pojat ovat hyviä poikia, kunnollisia poikia”, aivan kuin hän olisi 
halunnut varmistaa, että en varmastikaan unohtaisi mitä hän mi- 
nulle kertoi. (Vinjetti, 28.6.2012, suomennettu englannista.) 


Omarin isän mukaan Ruotsin mediassa kuvataan nuoria eri tavalla ja 
Omarin kaltaiset ”hyvät ja kunnolliset pojat” eivät saa mediassa huo- 
miota. Isän tarinoista tuli esille huoli siitä, että superdiverssiä elämää 
elävien nuorten, kuten Omarin ja hänen kavereidensa, olemassaolosta 
ei tiedetä, koska siitä ei koskaan kirjoiteta tai tehdä uutisotsikoita. 
Kuulumisen ja identiteetin ilmaisemisen representaatioista neuvotel- 
laan jopa päivittäin (Blackledge 2012). Omar ilmaisee kuuluvansa paik- 
koihin, jotka ovat maantieteellisesti ja kulttuurisesti sekä kaukana että 
lähellä. Samanaikaisesti Ruotsi ja Tukholma tarjoavat kodin ja elämän- 

piirin, johon liittyy monia superdiverssejä elementtejä ja keskiöitä. Ku- 
ten Arnaut (2012, 7) toteaa, diversiteetin diskurssit ovat pääasiallisesti 
paikallisia. Elämän keskiöt Tukholmassa ja laajemmin Ruotsissa ovat 
merkittävimmässä roolissa Omarin superdiverssissä elämässä. 

Tutkimuksessa eivät missään vaiheessa nousseet vahvana esille perin- 
teisen diasporan, etnisyyden ja transnationaalisuuden (ks. mm. Vertovec 
2009; Cox ja Connell 2003, 330) tai pitkänmatkan kansallisuuden (long- 
distance nationalism, Anderson 1998, 74) ilmentymät. Ainoastaan benga- 
lin tunnilla äidin ja opettajan pukeutuminen ja kotikielen voimaannut- 
tava rooli antoivat aavistuksen tällaisesta identiteettiyhteydestä. Vaikka 
osa Omarin sukujuurista on kaukana ja vaikka hänen perhehistoriansa 
Ruotsissa on suhteellisen lyhytaikainen, on hän ennen kaikkea ruot- 
salainen. Tämä tuli esille monissa keskusteluissa, ja kuva on piirtynyt 
tutkijan mieleeni erityisesti yhden perheen rakastaman harrastuksen, 
jalkapallon, ja Ruotsin maajoukkuepelistä tallennetun valokuvan kautta. 
Valokuvassa maajoukkuepaitoihin pukeutuneet isä ja lapset heiluttavat 
isoja Ruotsin lippuja ja heitä on lähes mahdoton tunnistaa stadionin 
satapäisen sinikeltaisen yleisön joukosta. Myös erilaiset vapaa-ajan kiin- 
nostuksen kohteet ja harrastukset määrittelevät sitä, mihin yhteyksiin 
Omar identifioi itsensä. Uskonnolla on hänen elämässään myös oma, 
joskin hieman yksityisempi paikkansa. 


Lopuksi 


Tämä luku luo pitkäaikaisen lingvistisen etnografian ja diskurssintutki- 
muksen metodein läpileikkauksen yhden monikielisen nuoren ihmisen 
elämänpiiriin. Samalla se pyrkii kuvaamaan superdiversiteetissä elä- 
mistä osana koulumaailmaa, perhettä, kaveripiiriä, monen kulttuurin 
perintöä sekä ruotsalaista yhteiskuntaa ja suurkaupungin elämää. Täs- 
sä luvussa olen käsitellyt Omarin ja hänen perheensä monimuotoista 
kulttuuriperimää sekä paikallisia, kansallisia, globaaleja ja kansainväli- 
siä kuulumisen keskiöitä. Omarin elämän superdiversiteetti ulottuu pi- 
demmälle kuin hänen perimänsä ja maahanmuuttotaustansa, ja siihen 
kuuluvat olennaisesti myös erilaiset populaarikulttuurin piirit. Omarin 

elämänpiirin havainnoiminen kokonaisvaltaisesti mahdollisti sen, että 
sain tuntumaa hänen ja hänen perheensä ymmärryksiin monikielisyy- 
destä, kuulumisesta ja monimuotoisuudesta. Lingvistisen etnografian 
avulla olen pystynyt raportoimaan, millaiset resurssit vuorovaikutuk- 
sessa osoittautuvat merkityksellisiksi Omarin ja hänen elämäpiirinsä 
erilaisten yhteisöjen sosiaaliselle järjestykselle (ks. Lehtonen ja Pöy- 
hönen 2020, 352). Tutkimuskenttä muuttui sitä kompleksisemmaksi 
mitä pidemmälle etnografinen tutkimusprosessi eteni, ja kuten Creese 
ja Blackledge (2010, 565) myös toteavat, tällaisessa prosessissa monikie- 
lisyys ulottuu yli ja läpi monitasoisten rajojen. Samalla kun etnografinen 
tutkimus vei tutkimusta eteenpäin, liikuin tutkijana julkisemmista dis- 
kursseista yksityisempiin. 

Pitkäaikaisen etnografisen tutkimustyön myötä tietooni tuli, että 
Omarilla on myös laaja transnationaalinen perhe ja sukulaisia monessa 
maassa. Omarin ystäväpiirissä on myös samankaltaisia perheitä, joista 
jokainen on omalla ainutlaatuisella tavallaan superdiverssi. Tämän lu- 
vun viitekehyksessä ei ole mahdollista analysoida Omarin ja hänen per- 
heensä superdiversiteettiä laajemman globaalin suvun piirissä tai osana 
laajempaa paikallista superdiversiteettiä. Nämä näkökulmat tarjoavat 
kuitenkin jatkotutkimuksen aiheen, jossa olisi mahdollista valottaa tä- 
män päivän pohjoismaista superdiversiteettiä vieläkin laajemmin. 

Kuten aikaisemmin totesin, Omarin monitasoisiin kompleksisiin su- 
perdiversseihin kielellisen ja kulttuurillisen kuulumisen viitekehyksiin 
liittyy ajatus monipaikkaisista juurista ja antenneista (ks. Hewitt, 1995). 
Omarin elämänpiirissä arabian opiskeluun liittyy paikallisesti yksityi- 
nen uskonnollinen ja uskonnolliskulttuurinen merkitys. Perhe viettää 
kuitenkin muslimien id-juhlia aina mahdollisuuksien mukaan muiden 
muslimien kanssa jossakin Ruotsin ulkopuolella. Uskonto on saman- 
aikaisesti Omarille paikallista, yksityistä ja jollakin tasolla piilotettua 
sekä osa globaalia ja näkyvää suuren muslimiyhteisön jäsenyyttä. Oma- 
rilla on myös laaja transnationaalinen perhe ja serkkuja monessa eri 
maassa. Näistä syistä Omar on nuoresta iästään huolimatta matkustanut 
jo yli 20 maahan ja nähnyt monenlaisia kaupunkeja, mikä jo yksinään 
voisi määritellä hänet niin sanotuksi maailmankansalaiseksi. 

Jalkapalloharrastus ja rakkaus lajiin on yksi tekijöistä, jotka ovat 
juurruttaneet Omariin vahvan ruotsalaisen kansallisidentiteetin. Tästä 
syystä FIFA on hänen ja monen hänen kaverinsa suosituin videopeli. 
Pelin kautta löytyi tapa opiskella espanjaa, mikä taas tukee koulumaail- 
man ja virallisen opetussuunnitelman tarpeita ja opittavia diskursseja. 
Koulumaailmassa toteutuva bengalin kielen formaali opiskelu taas aut- 
taa tukemaan kotona puhuttavan bengalin kielen ja kulttuurin omaksu- 
mista, vaikka bengali onkin vahvasti perheen isän ja isän suvun piiriin 
kuuluva kieli. Englannin kieli, joka on aina ollut vanhempien yhteinen 
kommunikaation kieli ja näin yksi kodin kielistä, ulottuu Omarin elä- 
mänpiirissä kutakuinkin kaikkialle: se on mm. koulun, median, harras- 
tusten, lomamatkojen ja monipuolisen populaarikulttuurin kieli. Kuten 
tässä luvussa osoitan, superdiversiteetin käsitteen avulla voidaan kuvata 
nykyihmisten koko elämänpiiriä ja siihen liittyviä vaihtelevia kommu- 
nikatiivisia resursseja (ks. Karrebek ja Charalambous 2018, 73). Yksilön 
ja perheen kuulumista määrittelevät perinteet, nykyhetken valinnat ja 
yhteiskunnalliset vaikuttimet mutta myös mahdolliset tulevaisuuden 
paikat ja merkitykset. Nykypäivän superdiversiteettiä määrittävät moni- 
tasoisesti sekä juuret että antennit. 

Tässä luvussa nostin esille myös lingvistisen etnografian soveltuvuu- 
den monikielisyyden ja superdiversiteetin tutkimukselle. Tutkimukseni 
osoittaa, että pitkäaikaisen osallistumisen keinoin voi päästä syvemmäl- 
le superdiversiteetin ytimiin. Ainoastaan etnografista tutkimusmetodo- 
logiaa soveltamalla ”tiedän mitä tiedän” (Erickson 1973, 15). Myös Hy- 
mes (1974, 4) painotti etnografisen otteen ja kommunikaation tutki- 
muksen tärkeyttä sanoessaan, että kun tarkastellaan kieltä kulttuurin 
ja yhteiskunnan viitekehyksessä, täytyy tarkastella lingvistiikan sijaan 
etnografiaa ja kielen sijaan kommunikaatiota. 

Etnografisen tutkimusprojektin haaste on kuitenkin myös siinä, että 
tutkimus perustuu vain sille materiaalille, johon tutkija pääsee käsiksi 
ja niille elämän osa-alueille, joille hän saa luvan astua ja osallistua. Tut- 
kijoina voimme havainnoida vain sen, minkä superdiversiteetissä elävät 
tutkimusinformantit meille haluavat avata. Lingvistinen etnografia tuo 
siksi mukanaan tietynlaisen nöyryyden tutkimuksen osallistujia ja hei- 

dan edustamiaan maailmoja kohtaan (Karrebek ja Charalambous 2018, 
83). Siinä missä sain olla mukana laajasti bengalin kielen opetuksessa, 
en päässytkään mukaan espanjan kurssille. Arabiankieliset diskurssit 
tapahtuivat tilassa, jonne minulla tutkijana ei ollut pääsyä. Tiedostan 
sen, että näkemykseni on näistä syistä varmasti ainakin jollakin tasolla 
rajallinen, koska kuten etnografisen tutkimusmetodologiaan kuuluu, 
voin kertoa vain ne tarinat, joita olen ollut havainnoimassa ja jotka on 
minulle kerrottu. Minulle jäi tunne, että on paljon, mitä en vieläkään 
ymmärrä ja mikä ei tämän luvun viitekehyksessä tule esille. 

Kuten Appadurai (1996, 11) toteaa, globaalisaatio ei ole tarina kult- 
tuurisesta homogeenisyydestä. Tämän Tukholmassa toteutetun tutki- 
muksen perusteella voidaan todeta, että superdiversiteetti on ilmiönä 
myös monimuotoinen ja kompleksi. Samaan aikaan kun superdiver- 
siteetti on yhteiskunnissamme jokapäiväistä ja tavallista monille, eivät 
yhteiskunnan instituutiot, kuten koulut, välttämättä tiedä superdiver- 
siteetistä tai siinä elävistä yksilöistä ja perheistä. Tämän tutkimuksen 
perusteella näyttää siltä, että ainakin jotkin superdiversiteettiin liittyvät 
ilmiöt ovat ruotsalaisen yhteiskunnan rakenteilta piilossa (ks. myös Ver- 
tovec 2006, 20074). Toisaalta myös superdiversiteetissä elävät perheet 
saattavat valita sen, että superdiversiteetti pidetään piilossa ja yksityise- 
nä. Superdiversiteetti on siis samaan aikaan kaikkialla, piilossa tai jopa 
piilotettuna. Kun lähdimme tutkimaan kaksikielisen koulun oppilaiden 
kuulumista ja monikielisyyttä, emme osanneet aavistaa, että päätyisim- 
me tutkimaan superdiversiteettiä monilla yhteiskunnan osa-alueilla. 
Ruotsin valtamediassa ei edelleenkään kirjoiteta tällaisesta kielellisestä 
ja kulttuurillisesta monimuotoisuudesta. Yksi tämän luvun merkityksis- 
tä onkin se, että olen voinut tuoda pohjoismaista superdiversiteettiä edes 
hieman näkyvämmäksi tutkimustietoon perustuvan analyysin kautta. 
Vaikka aineistoni keräämisestä on jo lähes kymmenen vuotta, aihe on 
edelleen ajankohtainen. Pohjoismaisessa yhteiskunnassa on lukematto- 
mia julkaisemattomia kertomuksia siirtolaisuudesta, monikielisyydestä, 
kuulumisesta ja superdiversiteetistä. Tämän luvun tarkoituksena on va- 
lottaa yhtä niistä. 

On lämmin, kesäinen päivä, ja meitä on seitsemän ihmistä kokoontu- 
neena puutarhapöydän ympärille porvoolaisen omakotitalon pihaan. Jos 
ohikulkija pysähtyisi kurkistamaan aidanraosta ja kuuntelemaan hetkek- 
si, hän kuulisi ainakin arabian-, kiinan- ja suomenkielistä keskustelua. 
Hän voisi myös kuulla muutaman sanan englantia välissä, sekä pätkän 
puhelinkeskustelua espanjaksi. Hän näkisi puutarhassa monikielisen 
seurueen, jonka jäsenet ovat keskenään eri-ikäisiä, eri kielisiä ja eri et- 
niseen taustaan kuuluvia. Lisäksi heidän koulutustaustansa, siviilisää- 
tynsä, perhemuotonsa ja sosioekonominen asemansa eroavat toisistaan. 
Tämä kohtaaminen punaisen omakotitalon puutarhassa edustaa paikal- 
lisen monimuotoisuuden lisäksi myös superdiversiteettiä, joka kuvaa 
kielellistä ja sosiaalista moniulotteisuutta ja monipaikkaisuutta maail- 
massa, jossa ihmiset liikkuvat ja muuttavat paikasta toiseen useista eri 
syistä (Meissner 2015; Vertovec 2007). 

Järjestimme kesällä 2021 Porvoossa monikulttuurisen työpajan, jossa 
tarkoituksena oli kokoontua yhteen harjoittelemaan suomea käyttäen 
apuna visuaalisia taidemenetelmiä sekä samalla vahvistaa paikallisen 
yhteisön toimijoiden koheesiota toisiinsa tutustumisen, yhdessäolon 
ja keskustelun kautta. Tutkimuksellisena tavoitteena oli tarkastella su- 
perdiversiteetin käsitteen valossa pienimuotoisen työpajan sosiaalista 
toimintaa sekä samalla mahdollisesti löytää ja luoda uusia yhteisölli- 
syyttä ja osallisuutta tukevia työskentelytapoja. Wessendorfin (2013, 410) 
mukaan kohtaamiset itsessään eivät automaattisesti poista tai vähennä 
ennakkoluuloja, mutta kohtaamisten puuttuminen lisää niitä. 

Työpaja järjestettiin toisen tämän luvun kirjoittajan ja taiteilijan, Jien, 
puutarhassa, ja sinne kutsuttiin osallistujia Porvoon monikulttuurisen 
yhdistyksen, MAPorvoon, (Multicultural Association of Porvoo) kautta. 
Puutarha valikoitui työpajan tapahtumapaikaksi osittain vallitsevan ko- 
ronatilanteen ja osallistujien turvallisuuden takaamisen vuoksi, ja osaksi 
myös siksi, että halusimme kohdata toisemme luokkatilan ulkopuolel- 
la, mahdollisimman vapaassa ilmapiirissä ja yhteisen pyöreän pöydän 
ääressä istuen. Näin pyrimme välttämään hierarkkisen vuorovaikutus- 
järjestelmän korostumista, joskin on myönnettävä, että tutkijan ja tut- 
kimukseen osallistujien sekä muualta muuttaneiden, paikallista kieltä 
vasta opettelevien ja sitä äidinkielenään puhuvien välille muodostuu 
aina väistämättä jonkinasteinen valta-asetelma (ks. esim. Smith 2012). 

Pink (2012) on tutkinut arjen esineitä ja niiden merkityksiä voidak- 
seen ymmärtää paremmin ihmisten elämää ja yhteiskunnallisia suh- 
teita. Pinkin mukaan arjen esineet, kuten kodinkoneet ja elektroniikka, 
muokkaavat ja välittävät kulttuurisia merkityksiä ja käytäntöjä. Esineet 
ovat osa arjen käytäntöjä ja niitä käytetään paitsi käyttötarkoituksensa 
mukaan myös symbolisesti. Arjen tarkastelu auttaa myös tunnistamaan 
niitä piilossa olevia merkityksiä ja valtarakenteita, jotka vaikuttavat ih- 
misten elämään ja arkeen. Työpajassa sovelsimme Pinkin näkökulmaa, 
ja lähdimme liikkeelle meitä erottavien tekijöiden sijaan jostain meitä 
kaikkia yhdistävästä, konkreettisesta ja arkipäiväisestä asiasta. Päädyim- 
me ajatukseen, että jääkaappi visuaalisen työskentelyn lähtökohtana voi- 
si avata uusia tapoja kohdata toisemme ja löytää yhteisiä puheenaiheita. 
Jääkaappityöpaja tarjosi mahdollisuuden tähän ja tuki dialogin synty- 


96 MINNA INTKE-HERNANDEZ JA JIE ZHAO 


https://doi.org/10.21435/skst.1489 


mistä. Samalla se tarjosi yhden mallin siitä, kuinka matalankynnyksen 
kohtaamispaikkoja voidaan luoda ilman, että ne määriteltäisiin kotout- 
tavaksi toiminnaksi. 

Kaikilla lienee käsitys siitä, mikä jääkaappi on, ja lähtökohtaisesti kai- 
killa Suomessa asuvilla myös sellainen on kotonaan. Meillä jokaisella 
on myös näkemys siitä, mitä sinne voi laittaa tai mitä sieltä puuttuu. 
Tavoitteenamme oli tarkastella arkista esinettä, jääkaappia, käsitteenä, 
jota tutkimalla voidaan ymmärtää paremmin ihmisten elämää ja yhteis- 
kunnallisia suhteita. Totesimme myös, että jääkaapin sisällön lisäksi 
sen omistajan elämästä ja positiosta yhteisössä ja yhteiskunnassa kertoo 
jotain se, mitä jääkaapin ovessa on vai onko siinä mitään. 

Lukumme nimessä ”Toimijoiden kohtaaminen ja osallistuminen 
valtasuhteiden rajoilla” viittaa tilanteisiin, joissa eri ihmiset kohtaavat 
toisensa yhteiskunnassa. Frilaiset toimijat, kuten yksilöt, ryhmät ja yh- 
teisöt, vaikuttavat yhteiskunnassa valtasuhteisiin ja niiden rajoituksiin. 
Otsikko viittaa myös siihen, että monimuotoisuuden lisääntyminen tuo 
mukanaan uusia haasteita ja näkökulmia ihmisten kohtaamiselle ja yh- 
teiskunnalliselle osallistumiselle, erityisesti kun nämä kohtaamiset ja 
osallistuminen tapahtuvat valtasuhteiden rajoilla. Näissä kohtaamisissa 
vaikuttavat valtasuhteet ja sosiaalinen hierarkia, ja ihmiset voivat kokea 
erilaisia etuoikeuksia tai syrjintää perustuen esimerkiksi kielitaitoon, 
kulttuuriin tai kansallisuuteen. 


Superdiversiteettiä pienen mittakaavan kontekstissa 


Vertovecin (2007) mukaan superdiversiteetin käsite sisältää yksilöiden 
kokemusten, mahdollisuuksien, rajoitusten ja kehityskaarten lisäksi 
myös maahanmuuton ja yhteisöjen laajemmat sosiaaliset, taloudelliset 
ja historialliset kytkökset. Liikkuminen ja paikoissa oleminen voi olla 
myös virtuaalista, monipaikkaista ja yhtäaikaista. Superdiversiteetin kä- 
site rikkoo oletukset yhtenäisistä ja pysyvistä sosiaalisista ja etnisistä 
kategorioista ja identiteeteistä. 

Meille tämän luvun kirjoittajille superdiversiteetti merkitsee tietoi- 
suutta ja ymmärrystä yksilöiden ja yhteisöjen moninaisuudesta, johon 

liittyvät kunkin yksilön erilaiset taustat, kokemukset, mahdollisuudet, 
toiveet, rajoitukset ja kehityskaaret, jotka kaikki kietoutuvat ja vaikuttavat 
toisiinsa mikro- ja makrotasolla. Yksilöillä voi olla useita identiteettejä 
monimuotoisessa yhteisössä, joka ylittää perinteiset etniset, kielelliset 
ja kulttuuriset ryhmät. 

Transnationaalisuus on merkittävä käsite superdiversiteetin ymmär- 
tämisessä, koska se viittaa ihmisten liikkuvuuteen ja ylirajaisiin suhtei- 
siin, jotka vaikuttavat monimuotoisuuden ilmenemiseen paikallisella 
tasolla. Superdiversiteetti ei ole kuitenkaan vain transnationaalinen 
käsite, vaan se on myös vahvasti sidoksissa paikallisiin konteksteihin. 
Paikka on keskeinen ulottuvuus superdiversiteettikeskustelussa, koska 
superdiversiteetti on käsite, joka viittaa monimuotoisuuteen ja moninai- 
suuteen paikallisessa ympäristössä: Paikka luo kontekstin ja puitteet su- 
perdiversiteetin ilmiölle, ja se vaikuttaa siihen, miten monimuotoisuus 
näkyy ja ilmenee arjessa ja miten eri ihmiset ovat vuorovaikutuksessa 
keskenään. Lisäksi paikalla on merkitystä myös sille, kenen ääni tulee 
kuulluksi ja ketkä yhteisössä ja yhteiskunnassa tulevat nähdyiksi. Paikal- 
linen kulttuuri, historia, sosiaaliset ja taloudelliset olosuhteet vaikuttavat 
siihen, miten eri ihmiset kokevat paikan ja miten heidän identiteettinsä 
näkyvät ja tunnustetaan. Inklusiivisessa ympäristössä erilaiset ihmiset 
voivat tuntea olonsa tervetulleiksi ja osallisiksi yhteisöön. Tämä voi edis- 
tää vuorovaikutusta eri ryhmien välillä, mikä puolestaan lisää ymmärrys- 
tä ja vähentää ennakkoluuloja. 

Vaikka superdiversiteetin käsitteen kautta on perinteisesti tarkasteltu 
suurkaupunkien kuten Lontoon (Vertovec 2007) tai New Yorkin (Apte- 
kar 2019) väestön ja elintilan monimuotoistumista, käsitettä on sovel- 
lettu myös pienempien paikkakuntien elämän tarkastelussa (Pöyhönen 
ja Simpson 2021). Meidänkin tutkimuksemme sijoittuu pienelle paikka- 
kunnalle, Etelä-Suomessa sijaitsevaan Porvooseen. Kaupungin 50 000 
asukkaasta 7,3 prosenttia on ulkomaalaistaustaisia. Heistä yli puolet on 
tullut kaupunkiin perheen tai työn vuoksi ja noin kolmasosa on pako- 
laistaustaisia (Porvoon kaupunki 2022). Tässä luvussa pureudumme 
kuitenkin vielä kaupunkiakin pienempään yksikköön, eräänä kesäisenä 
lauantaina Porvoossa järjestettyyn monikulttuuriseen työpajaan, jota 
tarkastelemme superdiversiteetin linssin läpi. Tämä tarkoittaa sitä, että 

pyrimme näkemään monisyisesti vuorovaikutustilanteeseen vaikuttavat 
tekijät ja näkemään osallistujien etnisen taustan ohi olettamatta heidän 
toimivan tietyllä tavalla lähtömaansa tai kulttuurinsa vuoksi. 
Superdiversiteettitutkimuksessa keskitytään etnisyyden sijaan tarkas- 
telemaan sitä, miten eri tekijät vaikuttavat sosiaalisiin asetelmiin, mi- 
ten sosiaaliset suhteet ja ryhmät muodostuvat, kuka omaa vallan, kenen 
toimijuutta tuetaan tai rajoitetaan ja miten rakenteellinen epätasa-arvo 
rajoittaa tai edistää kenenkin elämää (Bäckman ja Pöyhönen 2020, 62). 
Huomiomme kohteena on, miten nämä tekijät ilmenevät tutkimassam- 
me työpajassa ja mitä ne merkitsevät työpajan kontekstissa. Pohdimme 
myös, minkälaisia laajempia vaikutuksia niillä voidaan todeta olevan. 


Tutkimusmenetelmänä taidelähtöinen työpaja 


Tutkimusotteemme on etnografinen, ja aineistonkeruumenetelmämme 
oli taidelähtöinen, osallistava ja erilaisia modaliteetteja yhdistävä. Taide- 
lähtöisyyden ja taiteen määrittelemme tässä laajasti ilmaisun välineeksi, 
joka voi toimia vuorovaikutuksen lähtökohtana ja tukena. Bradleyn ja 
Harveyn (2019, 93) mukaan ymmärrämme kielen ja taiteen kytkeytyvän 
materiaalisuuteen, fyysiseen ympäristöön ja kehollisuuteen ja toimivan 
siltana tutkittavaan ilmiöön. 

Työpajaan osallistui neljä aikuista ja yksi lapsi sekä tämän luvun kir- 
joittajat Minna ja Jie. Aineistomme on kerätty kahden tunnin mittaises- 
sa työpajassa, joka nauhoitettiin ja josta kirjoitettiin muistiinpanot heti 
työpajan jälkeen. Työpajasta otettiin lisäksi valokuvia (19 kpl) ja äänitteet 
litteroitiin sanatarkkuudella. Lisäksi aineisto sisälsi valokuvia (13 kpl), 
jotka osallistujat ottivat ennen työpajaa sekä työpajan aikana tehtyjä piir- 
roksia (7 kpl). 

Työpajan alussa jokainen sai vapaasti esitellä itsensä. Kerroimme 
osallistujille, että he voivat kertoa itsestään sen, mikä tuntuu hyvältä 
ja luontevalta, ja muistutimme, että kenenkään ei tarvitse jakaa itses- 
tään asioita, joita ei halua. Kukin osallistujista mainitsi nimensä, läh- 
tömaansa ja sen, kuinka kauan he olivat olleet Suomessa ja olivatko 
he asuneet muualla kuin Porvoossa. He siis asemoivat itsensä vuoro- 

vaikutustilanteessa nimenomaan etnisen taustansa ja nykyisen koti- 
maansa perusteella. Nämä ovat myös asioita, joita usein kielikursseilla 
ihan alussa opetellaan ja harjoitellaan ja jotka ehkä automatisoituvat 
helposti keskustelunaloituksiksi silloin, kun joukossa on muualta muut- 
taneita. Onko kyseessä tietyllä tavalla myös valtakysymys? Kuka päättää, 
mitä kielenoppija oppii ja millaisia asioita hän oppii itsestään kerto- 
maan? Oppikirjat noudattelevat totuttua kaavaa, jossa itsensä esittelevä 
henkilö usein mainitsee nimen lisäksi kansallisuutensa, sukupuolen- 
sa, ikänsä ja siviilisäätynsä. Kuinka usein todellisessa elämässä aikui- 
nen kertoo itsestään ensimmäisenä juuri nuo tiedot, kun hän tutustuu 
uusiin ihmisiin? Vieraan kielen opetuksen käytänteitä ei kyseenalaiste- 
ta tarpeeksi, jos valtakieltä puhuville ja sitä opettaville tarjotaan oikeus 
määritellä, kenen kuulumista joukkoon tai kenen toiseutta nostetaan 
esiin ja korostetaan. 

Yksi tapa jakaa ja tasoittaa valtaa toimijoiden kesken on antaa tilaa 
ja aikaa dialogille. Vaikka työpajan alussa osallistujat esittelivät itsensä 
yleisesti totutulla tavalla, keskustelu oli kuitenkin polveilevaa ja osal- 
listujat esittivät toisilleen lisää kysymyksiä, jotka ylsivät jo syvemmälle 
kokemushistorioihin: keskusteluun nousivat kielitaidot, perhesuhteet, 
asumismuodot, nykyinen toimi ja ammatti sekä tulevaisuuden haaveet 
ammatillisella, koulutuksellisella sekä henkilökohtaisen elämän tasolla. 

Esittely- ja tutustumiskierroksen jälkeen Jie näytti tabletilta osallistu- 
jien hänelle etukäteen lähettämät valokuvat jääkaapin sisällöstä ja 
jääkaapin ovista. Jokainen sai katsoa kuvia hetken, minkä jälkeen Jie 
sammutti tabletin ja Minna kysyi kaikilta, mitä he olivat nähneet ku- 
vissa. Osallistujat vastasivat ja kertoivat, mitä he muistivat nähneensä. 
Seuraavaksi kuvien ottajat saivat itse kertoa kuvistaan, mitä niissä oli 
ja miksi. Osa heistä kertoi myös, mitä kuvissa ei ollut ja miksi. Kuvat 
olivat vuorovaikutuksen ja kertomusten lähtökohtana, ja jokainen osal- 
listuja aloitti kertomuksensa kuvista kertomalla jääkaappinsa sisällöstä 
ja ovesta, mutta kertomukset jatkuivat ja laajenivat ajassa ja paikassa 
kauemmaksi. Vain osassa kertomuksia etniseen taustaan viitattiin suo- 
raan, sillä enemmän niissä käsiteltiin menneisyyttä, nykyhetkeä ja tule- 
vaisuutta nykyisessä asuinkaupungissa ja muualla. 

Valokuvatyöskentelyn jälkeen jokainen sai paperin, johon oli piirretty 
tyhjä jääkaappi ja tyhjä jääkaapin ovi. Tehtävänä oli täydentää kuvaa ha- 
luamallaan tavalla ja tehdä siitä ”unelmien jääkaappi”. Osallistujilla oli 
käytettävissään puuvärikyniä ja tusseja. Kun kuvat olivat valmiit, niiden 
tekijät saivat kertoa, mitä niissä oli. Työskentelyssä käytettiin visuaalista 
menetelmää, jonka avulla pyrittiin pääsemään kiinni osallistujien poh- 
dintaan ja käsityksiin sekä hahmottamaan erot niiden välillä. 


Omistajuudesta vapaa limittäiskieleily 


Halumme käyttää visuaalista kieltä vuorovaikutuksen lähtökohtana pe- 
rustui ajatukseen siitä, että kielenkäytössä ja vuorovaikutuksessa hyö- 
dynnetään ympäristön sosiaalista, materiaalista ja semioottista varantoa 
(van Lier 2000, 252; Suni 2008, 191; Dufva, Aro ja Suni 2014, 29-31; 
Lankiewicz 2014, 3; Lehtonen 2015, 298). Tämän vuoksi oli luontevaa 
rakentaa työpaja ja sen vuorovaikutus konkreettisten artefaktien poh- 
jalle: jääkaapeista etukäteen otetut valokuvat sekä työpajassa tehtävät 
piirrokset orientoivat osallistujat saman aiheen äärelle sekä tarjosivat 
mahdollisuuden hyödyntää kehollisuutta ja visuaalisuutta vuorovaiku- 
tuksessa. Fi ollut pakko käyttää ainoastaan sanoja ilmaistakseen itseään, 
vaan pystyttiin turvautumaan myös visuaaliseen ympäristöön ja toisten 
osallistujien tarjoamaan kielelliseen tukeen. Olennainen osa kielellisiä 
resursseja ovat myös visuaaliset tekijät, sillä kieli on visuaalista mei- 
dän kaikkien arkipäivässä: Meitä ympäröivä maailma on visuaalinen, 
ja me tukeudumme sen artefakteihin (kalusteet, printit, symbolit, pai- 
netut tuotteet) jokapäiväisessä kielenkäytössämme (Blommaert 2013). 
Kielellinen viestintä sosiaalisen median ja pikaviestisovellusten kautta 
on visuaalista ja monipaikkaista. 

Kielenkäyttäjät ovat sosiaalisia toimijoita, jotka kuuluvat eri yhteisöi- 
hin ja joilla on käytössään erilaisia kielellisiä resursseja. Ilmiössä on kyse 
sosiolingvistisesta superdiversiteetistä (Blommaert ja Rampton 2011), 
jossa keskeistä Bäckmanin ja Pöyhösen (2020, 63) mukaan on se, että 
ylitetään etniskielellisiksi miellettyjen kategorioiden rajat ja annetaan 
tilaa kaikenlaiselle monikielisyydelle ja monenlaisille tavoille rakentaa 

identiteettejä. Kielellisessä toiminnassa tukeudutaan sanojen lisäksi 
myös toisten osallistujien toimintaan ja kielellisiin ja kulttuurisiin re- 
sursseihin, puhujien elekieleen ja kehollisuuteen sekä materiaalisen 
ympäristön tarjoamaan tukeen (Swain 2006). Kielen käyttö on siis mul- 
timodaalista ja tilanteista sosiaalista toimintaa, limittäiskieleilyä (trans- 
languaging), joka syntyy ja kehittyy, kun sitä käytetään yhteisessä vuoro- 
vaikutuksessa. Se on arkista, usein monikielistä kielenkäyttöä, jossa ei 
ole tarvetta asettaa kieliä hierarkkiseen järjestykseen (Lehtonen 2015). 

Nostamme tässä esiin limittäiskieleilyn käsitteen, sillä se kuuluu 
olennaisena osana superdiversiteettiin ja ajatukseen siitä, että ei ole tar- 
vetta kiistellä kielen omistajuudesta. Järjestämässämme työpajassa suo- 
mea käyttivät ihmiset, jotka eivät olleet etnisesti suomalaisia, ja samoin 
oli muiden kielten laita: keskustelussa käytettiin arabiaa, englantia, es- 
panjaa, kiinaa, ruotsia ja turkkia tekemättä erottelua etnisten taustojen 
välillä. Näiden nimettyjen kielten ja niiden varianttien lisäksi hyödynnet- 
tiin myös ympäristön tarjoamia materiaalisia resursseja ja kehollisuutta 
toimivan vuorovaikutuksen rakentamiseksi joustavasti. Limittäiskieleily 
on siis monikielistä toimintaa, joka ei tarkoita pelkästään usean nimetyn 
kielen summaa, vaan jossa hyödynnetään multimodaalisia semioottisia 
resursseja (Piippo 2021, 31—32). 

Digitaalisten medioiden ja yhteydenpitovälineiden sekä ihmisten liik- 
kuvuuden ansiosta kielimuodot eivät rajaudu maantieteellisesti määri- 
teltävissä oleviin kielenkäyttäjäyhteisöihin, vaan kieliä käytetään perin- 
teisten yhteisörajojen yli (Piippo 2021, 24). Työpajassamme merkittävik- 
si ilmiöiksi nousivatkin transnationaalisuuden ja monipaikkaisuuden 
käsitteet. Transnationaalisuudella viitataan perinteisten kansallisvaltioi- 
den rajat ylittäviin prosesseihin ja suhteisiin, joissa keskeisessä roolissa 
ovat ei-valtiolliset toimijat (Vertovec 2009). Monipaikkaisuus puolestaan 
merkitsee ihmisten jokapäiväisiin elinympäristöihin kuuluvien monien 
merkityksellisten — fyysisten, henkisten tai virtuaalisten — paikkojen ja 
niiden välillä tapahtuvan liikkumisen kokonaisuutta (Haukkala 2011). 
Työpajassamme nämä ilmiöt olivat jatkuvasti läsnä, kun keskustelun 
ja toiminnan lomassa haettiin internetistä tietoa eri kielillä ja tarkistet- 
tiin WhatsAppin kautta tuttavan kuulumiset ja kysyttiin hänen mieli- 
pidettään. 

Tutkimusstrategiana neksusanalyysi 


Tämän tutkimuksen metodologisena viitekehyksenä sovelletaan 
neksusanalyysia, joka on luonteeltaan etnografinen ja monimenetel- 
mäinen tutkimusstrategia (Scollon ja Scollon 2004). Neksusanalyysissa 
sosiaalista toimintaa ei tarkastella irrallisena tapahtumana, vaan sitä 
tutkitaan toimijoiden kokemushistorioiden ja aiempien tapahtumien 
leikkauspisteessä. Kunkin toimijan menneisyys ja jokaisen diskurssin 
historia vaikuttavat siihen, miten tilanteita tulkitaan ja miten niissä 
toimitaan sekä siihen, mitä ja miten sanotaan tai jätetään sanomatta. 
Osana soveltamaamme monimenetelmäistä neksusanalyysia käytämme 
semioottista analyysia (Barthes 1986; Hodge ja Kress 1988; Kress ja 
van Leeuwen 1990, 1992, 2001), jonka kautta pyrimme kuvailemaan 
ja tulkitsemaan visuaalisesta kielestä esiin nousevia käytänteitä, tapoja, 
arvoja ja kulttuurisia esityksiä. Analyysissamme olemme keskittyneet 
tulkitsemaan visuaalista aineistoa sekä vuorovaikutuksessa esiin nous- 
seita diskursseja. 

Tarkastellessamme työpajasta kerättyä aineistoa (valokuvia, piirus- 
tuksia ja ääninauhoja) pyrimme neksusanalyyttisen näkemyksen mu- 
kaisesti välttämään mikro- ja makrotason erottelua, sillä jokapäiväisessä 
vuorovaikutuksessa toteutuvat yhteiskunnalliset normit ja käytänteet: 
kunkin toimijan menneisyys ja jokaisen diskurssin historia vaikutta- 
vat väistämättä siihen, mitä ja miten sanotaan tai jätetään sanomatta. 
Tässä tutkimuksessa jääkaappia, ja sitä kautta arkista elämää, kuvaavat 
visuaaliset ja sanalliset kertomukset ovat ilmiö, jota pyrimme tarkaste- 
lemaan neksusanalyyttisen linssin läpi laajemmassa yhteiskunnallisessa 
kontekstissa. Analyysissa huomiomme kiinnittyi siihen, mitä esiin nou- 
sevat diskurssit kertovat sosiaalisten käytänteiden ja normien muodos- 
tumisesta sekä siitä, kenellä on valtaa ja kenen toimijuutta tuetaan ja 
rajoitetaan ja millä perustein. 

Neksusanalyysin kolme pääelementtiä ovat toimijan kokemushistoria 
(historical body), vuorovaikutusjärjestys (interaction order) ja tilanteiset 
diskurssit (discourses in place). Toimijan kokemushistoriaan kuuluvat 
henkilön aiemmat muistot, kokemukset ja toiminta, jotka vaikuttavat 
yhdessä siihen, kuka ja millainen ihminen on ja miten hän toimii ja on 

suhteessa toisiin. Flämän aikana sisäistetään käytänteitä ja diskursseja, 
jotka muokkaavat väistämättä yksilöiden toimintaa (Scollon ja Scollon 
2004, 13). Kokemushistorioita tuskin voikaan täysin avata sanallises- 
ti, mutta niiden kokonaisuusvaltaisuus on tiedostettava ja huomioitava 
analyysissa. Tässä tutkimuksessa kokemushistorian käsite kattaa osallis- 
tujien elämäntarinat, kielitaidot, kokemukset ja tulevaisuuden suunni- 
telmat siltä osin, mitä he itse halusivat tuoda esiin työpajassa. 

Vuorovaikutusjärjestys eli toimijoiden keskinäinen suhde rakentuu 
heidän kokemushistorioidensa pohjalta. Kukin toimija tuo sosiaaliseen 
tilanteeseen omat kulttuuriset ja aiempiin kokemuksiinsa pohjautu- 
vat odotuksensa, minkä vuoksi vuorovaikutus toteutuu historiallisten, 
sosiaalisten ja kulttuuristen normien ja odotusten rajoissa (Goffman 
1983, 4). Kyse on ihmisten välisistä suhteista; heidän tapansa kommu- 
nikoida keskenään riippuu siitä, missä määrin heidän välisensä suhde 
on hierarkkinen tai tasa-arvoinen eli ovatko he ystäviä, puolituttuja tai 
esimerkiksi työ- tai opiskelutovereita. Lisäksi toimijoiden vuorovaikutus- 
järjestykseen vaikuttaa se, miksi he ovat kokoontuneet yhteen ja mitkä 
valta-asetelmat tilanteessa ovat läsnä (Scollon ja Scollon 2004, 13, 18- 
20). Vuorovaikutusjärjestys siis viittaa vuorovaikutuksen normittumi- 
seen ja järjestäytymiseen sosiaalisissa tilanteissa, jonka toimijat luovat 
yhdessä (mt., 153). Työpajassa vuorovaikutusjärjestelmä oli monisyinen, 
ja olimme vuorovaikutuksessa muun muassa tutkijoina ja tutkimukseen 
osallistujina, valtaväestön ja vähemmistön edustajina, eri kielten puhu- 
jina, vanhoina tuttavina ja uusina tuttavuuksina sekä eri alojen asian- 
tuntijoina ja noviiseina. Osa näistä positioista ja rooleista oli tilanne- 
sidonnaisia, osa taas pysyvämpiä. 

Scollonin ja Scollonin (2003; 2004, 162-163) mukaan paikat eivät ole 
ainoastaan fyysisiä ja materiaalisia, vaan ne muodostuvat myös läsnä 
olevista diskursseista, joita osallistujat nostavat esiin ja jotka reaalistu- 
vat tietyssä ajassa ja paikassa. Tämän vuoksi käytämme tässä termiä ti- 
lanteiset diskurssit (discourses in place), sillä tutkimuksessamme niiden 
toteutuminen ajallisessa ja materiaalisessa todellisuudessa kiteytyy ja 
näkyy erityisesti työpajan valokuvissa ja piirustuksissa, jotka ovat sekä 
osallistujien vuorovaikutuksen että meidän analyysimme keskiössä. 

Kiteytyneiden ja materiaalisten diskurssien (valokuvien ja piirustusten) 
lisäksi työpaja oli monen muun diskurssin kohtauspaikka, jossa osal- 
listujat käyttivät tai jättivät käyttämättä diskursseja, seurasivat toistensa 
sanallista ja sanatonta viestintää sekä kehollista toimintaa sekä ennen 
kaikkea käyttivät vuorovaikutuksensa tukena materiaalista ympäristöä, 
kuten ottamiaan valokuvia sekä tekemiään piirustuksia. Työpajan tilan- 
teisissa diskursseissa oli kuultavissa osallistujien äänen lisäksi kaikuja 
toisista, aiemmista diskursseista, jotka nousivat esiin kokemushisto- 
rioiden kautta. 

Neksusanalyysi on oivallinen toiminnan ja vuorovaikutuksen tilan- 
teisuuden ja kerrostuneisuuden huomioiva menetelmä superdiversi- 
teetin tutkimiseen työpajassa, jossa piirtäen, valokuvia pohtien ja kes- 
kustellen kerrotaan arjesta ja arjen sosiaalisista suhteista ja käytänteistä. 
Työpajassa vuorovaikutus perustui monikielisyyteen, kehollisuuteen ja 
ympäristön visuaalisuuteen. Neksusanalyysin avulla pyrimme analy- 
soimaan aineistosta näitä osallistujien käyttämiä erilaisia ilmaisuja ja 
vuorovaikutusmuotoja ymmärtääksemme, miten ne heijastavat osallis- 
tujien sosiaalista todellisuutta ja arkea. 


Kurkistus Pingin haaveiden jääkaappiin 


Ping", Kiinasta Suomeen muuttanut keski-ikäinen nainen, kysyi, saisiko 
hän käyttää piirtämisen sijaan tekstiä. Hän halusi kuvata sanallisesti 
ihannejääkaappinsa sisältöä kertomalla, mitä vihanneksia siellä olisi. 
Hän aloitti jääkaappinsa sisällön kuvaamisen suomeksi kirjoittamalla 
”Halua lisää minä kotimaa paljon erilaisia vihanneksia, esimerkiksi”, 
minkä jälkeen hän vaihtoi tekstinsä mandariinikiinaksi. Kiinankielinen 
teksti tarkoittaa suomeksi ”vahakurpitsa, sareptansinappi, isovesikrassi, 
bambu, karvaskurkku, johanneksenleipäpuun hedelmä, litsi, longaani... 
joitakin kiinalaisia vihanneksia ja hedelmiä ei ole saatavilla täällä”. 


1 Kaikkien osallistujien nimet on muutettu. 

Pingin unelmien jääkaapin sisältö. Kuva: Minna Intke-Hernandez (työpajan 
osallistujien tekemät piirrokset, heinäkuu 2021). 


Kuten Ping tekstissään toteaa, hänen mainitsemansa kiinalaiset vi- 
hannekset ja hedelmät eivät ole Suomessa arkipäivää. Niiden nimien 
kääntäminen suomeksi tätä lukua kirjoittaessa osoittautui haasteeksi, 
jossa lopulta onnistuimme monikielisen yhteistyömme ansiosta: Jie 
käänsi sanat englanniksi, ja Minna etsi niille käännökset suomeksi. Kui- 
tenkaan nuo vihannesten ja hedelmien nimet eivät merkitse monelle 
täällä kasvaneelle juuri mitään, sillä niitä harvemmin pääsee Suomessa 
maistamaan. Ping kuitenkin taitavasti kuvaili niitä turvautuen elekieleen 
kuvaillessaan niiden ominaisuuksia ja käyttötapoja: hän elehti käsillään 
vihannesten muotoja, jolloin muut läsnäolijat ehdottivat hänelle sano- 
ja niitä kuvaamaan. Samoin hän kehollisesti esitti meille sen, kuinka 
jotain hedelmää poimitaan ja kuinka se kuoritaan, paloitellaan ja tar- 
jotaan. Lisäksi hän käytti selostuksessaan osaamiaan muotoa, väriä ja 
makua kuvailevia suomenkielisiä adjektiiveja. Tämänkaltaiset tilanteet, 

joissa toimijoiden eleet, ilmeet, kuvat ja materiaalinen ympäristö tuke- 
vat vuorovaikutusta, ovat tyypillisiä limittäiskieleilytilanteita erityisesti 
uuteen kieleen sosiaalistumisen alkuvaiheessa (Piippo 2021, 31). 

Toiset osallistujat kiinnostuivat Pingin jääkaapin sisältöä kuvaavassa 
tekstissä esiintyvistä vihanneksista ja hedelmistä kahdella tasolla: Ensin 
he halusivat tietää, mitä ja millaisia nuo mainitut ruoka-aineet olivat, mil- 
tä ne maistuivat ja missä niitä on saatavilla. Kun olimme aikamme kes- 
kustelleet aiheesta, muut osallistujat alkoivat kysellä Pingiltä kiinankieli- 
sistä merkeistä ja ohjasivat näin keskustelun kieliin ja kielten käyttöön. 


Ping kertoo asuneensa Kiinassa samassa kaupungissa kuin van- 
hempansa. Hän kertoo, että eri paikoissa Kiinaa puhutaan kielen 
eri variantteja. Kuunneltuaan Pingin kertomusta, Noor (Jemenistä 
kotoisin oleva) toteaa, että myös arabian kielessä on niin, että vaik- 
ka on yhteinen kirjakieli, niin eri paikoissa puhutaan eri variantte- 
ja. Ping innostuu tästä ja jatkaa kysyen suomeksi ”mitä kieltä pu- 
hutaan, jos halutaan, että kaikki ymmärtävät”. Noor ja hänen mie- 
hensä antavat esimerkkejä arabiankielisestä maailmasta ja maista, 
joissa he pystyvät hyvin kommunikoimaan ja ymmärtämään toisia 
puhujia. Ping jatkaa keskustelua samaan aikaan kertoen, että hän 
ei ymmärrä kiinan variantteja eri puolella Kiinaa, ja hänestä ne 
tuntuvat melkein kuin eri kieliltä. 


Kun myöhemmin joudun vastaamaan puhelimeen ja käymään ly- 
hyen keskustelun espanjaksi, keskustelu kääntyy espanjan kieleen 
ja Doga (turkkilainen nainen) kertoo osaavansa sitä muutaman 
sanan. Hän mainitsee myös muutamia kurdinkielisiä sanoja, jotka 
ovat ymmärrettävissä espanjan perusteella. 


(Tutkijan työpajassa tekemät muistiinpanot, heinäkuu 2021.) 
Edellä kuvatussa tilanteessa osallistujien kokemushistorioiden kautta 
tulevat esiin heidän kielelliset resurssinsa ja se, kuinka monikielisyys 


on ollut jo aiemmin osa heidän tavallista arkeaan. Superdiversiteetin 
käsite auttaa hahmottamaan sen, että kenenkään kielitaidoista ei voi 

tehdä olettamuksia pelkästään etnisen taustan tai aiemman kotimaan 
perusteella. Esimerkki on muistutus myös siitä, että kulttuurisesti ja 
kielellisesti moninaistuneessa maailmassa ajatus kielten omistajuudesta 
on hylättävä, sillä kielitaito rakentuu vuorovaikutuksessa toisiin samalla, 
kun kaikkia läsnä olevia kieliä on lupa käyttää. Superdiversiteetti on luo- 
nut sosiaaliseen elämään uusia verkostoja ja uusia tasoja, jotka asettavat 
maahanmuuttajien kotoutumiselle sekä uusia haasteita että uusia mah- 
dollisuuksia (Blommaert 2013). Kaikissa yhteyksissä paikallinen valtakie- 
li ei olekaan sosiaalisesti validi eikä suotava valinta, vaan on pystyttävä 
käyttämään muita kieliä (esim. Belling ja de Bres 2014). 

Osallistujien puhuessa kielistä korostui vuorovaikutuksen merkitys, 
ei niinkään oikeakielisyys. Oikeakielisyyden teeman he nostivat kes- 
kusteluun vain silloin, kun he puhuivat paikallisen kielen, suomen, 
oppimisesta. He saattoivat kysyä Minnalta, joka oli ainoa suomea äidin- 
kielenään puhuva läsnäolija ja jonka he tiesivät opettajaksi, miten joku 
sana kirjoitetaan tai sanotaan tai miten sitä käytetään eri konteksteissa. 
Osallistujat olivat selvästi omaksuneet ajatuksen kielen funktionaalisesta 
luonteesta, ja kertoivat siitä, mihin he sitä tarvitsevat: Opintoihin suo- 
malaisessa yliopistossa tarvitaan suomen kieltä ja lisäksi englantia, Ko- 
raanin lukemiseen arabian kieltä. Doga puolestaan haaveili jatkavansa 
espanjan opintojaan, jotta voisi matkustaa Espanjaan tulevaisuudessa. 

Työpajan osallistujien kokemushistorioiden moninaisuus ilmeni 
kielitaidoista puhuttaessa sekä silloin, kun osallistujat kuvailivat moni- 
kielistä arkeaan. Kieltä tarkasteltiin sekä puhutun että kirjoitetun kielen 
näkökulmista, ja lisäksi kirjoitettu kieli visuaalistui myös piirroksissa 
ja valokuvissa arabian-, turkin-, englannin-, suomen- ja kiinankielisinä 
teksteinä. Keskustelussa esiin nousseet sosiaaliset suhteet ja ryhmät ei- 
vät tuntuneet muodostuvan etnisten taustojen ympärille, vaan pikem- 
minkin kielelliset repertuaarit määrittävät ryhmiin pääsyä ja kuulumista: 
suomea tarvitaan, jotta voidaan toimia valtakielisissä yhteisöissä; arabia 
yhdistää uskonnollista ryhmää; tulevaisuudessa mahdollisesti toteutu- 
via suhteita varten on kartutettava muita kielitaitoja. Osa suhteista on 
transnationaalisia ja myös monipaikkaisia siten, että ne tulevat koke- 
mushistorioiden, kertomusten ja teknologioiden kautta läsnä oleviksi 
myös työpajaan. 

Jääkaapin ovi kertomusten lähteenä 


Jääkaapin ovista kuvia on aineistossa kolme, sillä osallistujista kaksi oli 
aviopari, ja heillä oli yhteinen jääkaappi. Tässä luvussa kuvista julkais- 
taan vain kaksi, Dogan ja Pingin ottamat. Myös Noorin ja tämän per- 
heen jääkaapin ovea käsitellään analyysissa, mutta hänen pyynnöstään 
kuvaa ei julkaista. Seuraava valokuva on Dogan, Turkista kotoisin ole- 
van osallistujan jääkaapin ovesta, ja siinä on esillä tyypillisesti jääkaapin 
oveen kiinnitettäviä esineitä: kortteja, magneetteja, matkamuistoja ja 
ostoslistoja. 


Dogan jääkaapin ovi. Kuva: Doga (työpajan osallistujien 
ottamat valokuvat, heinäkuu 2021). 

Kun Doga esitteli kuvaansa, han toi vuorovaikutustilanteeseen mu- 
kaan paljon henkilökohtaisia asioita itsestään kertomalla, missä paikois- 
sa hän oli matkustanut, mihin paikkoihin hän haaveili vielä pääsevänsä, 
minkälaisia aikatauluja ja arkisia raameja hänellä oli jokapäiväisessä elä- 
mässään ja minkälaista ruokaa hän mielellään söi ja miksi. Kertomus 
ja siitä kummunnut keskustelu ei keskittynyt siihen, että hän oli turk- 
kilainen musliminainen vaan kaikkeen muuhun, mitä hän halusi ku- 
van perusteella ja siitä nousevan kertomuksensa avulla kertoa itsestään. 
Kertomus loi meille käsityksen siitä, kuinka hänen elämänsä on moni- 
paikkaista ja monikielistä. Virtuaalisesti hän on läsnä muuallakin kuin 
asuinpaikkakunnallaan, ja teknologian ansiosta hän on yhteydessä Tur- 
kissa asuviin ystäviinsä ja sukulaisiinsa, mutta samalla hänellä on yh- 
teyksiä myös Espanjaan, Ruotsiin ja Kanadaan sekä muualle Suomeen. 
Dogan elämä on monipaikkaista ja transnationaalista: hänen jokapäi- 
väisen elämänsä vuorovaikutussuhteet ylittävät kansallisvaltioiden rajat. 

Jokainen tuo mukanaan kokemushistoriansa, johon kuuluu väistä- 
mättä myös etninen tausta. Kuitenkaan tässä työpajassa etninen tausta 
ei nouse keskusteluissa keskeiseksi teemaksi, vaan toimii ainoastaan 
taustatietona ja antaa vihjeitä toisille osallistujille esimerkiksi siitä, mitä 
kieliä kullakin mahdollisesti saattaa olla käytössään. Kansallisliput ovat 
läsnä osallistujien piirustuksissa visuaalisina diskursseina, joissa mikro- 
ja makrotaso kietoutuvat toisiinsa: kansallislippu on vakiintunut makro- 
tason symboli, joka edustaa kansakuntaa tai valtiota. Vaikka osallistujilla 
oli mahdollisuus kuvata jääkaappinsa ovessa haluamiaan asioita halua- 
mallaan tavalla, he päätyivät silti käyttämään symboleinaan vakiintuneita 
kansankuntia edustavia lippuja. Tämä osoittaa yksityisen elämän äänien 
ja makrotason diskurssien yhteen kietoutumisen. Arkisissa yhteyksissä 
monelle kansallislippu vaikuttaa olevan yksinkertaisin ja helpoin tapa 
osoittaa omaa taustaa tai muita tärkeitä paikkoja. Tässäkin työpajassa 
kolme neljästä osallistujasta käytti kansallisvaltionsa lippua osoittamaan 
aiempaa kotimaataan sekä nykyistä asuinmaataan, Suomea. Myös mu- 
kana ollut Noorin lapsi tunnisti monia lippuja, kun hänen vanhempansa 
kyselivät niitä häneltä. Lippuja opetellaan tunnistamaan perheissä ja 
kodeissa, ja niitä siirretään perheiden keskusteluissa sukupolvelta toisel- 
le kuten muitakin merkityksiä, muistoja ja kertomuksia. Semioottises- 

ta näkökulmasta katsottuna symboleiden merkitykset rakennetaankin 
sosiaalisesti ja ne siirtyvät ikäpolvelta toiselle. Keskeistä on se, miten 
ihmiset käyttävät semioottisia resursseja tuottaakseen ja tulkitakseen 
vuorovaikutusta artefaktien muodossa (van Leeuwen 2005). 

Noorin perheen jääkaapin ovessa on kolme magneettikuvaa perheen 
lapsista, yksi kustakin. Mitä jääkaapin ovessa olevat lasten kuvat voivat 
kertoa superdiversiteetin näkökulmasta perheen ja sen jäsenten identi- 
teetistä ja taustoista? Yhden tulkinnan mukaan tämä voisi olla merkki 
siitä, että perheen identiteetti ja elämä liittyvät vahvasti sen sisäiseen 
dynamiikkaan. Kuvasta voisi myös päätellä, että perhe on tiivis ja lähellä 
toisiaan, mutta toisaalta se voi myös viitata siihen, että perheen sosiaa- 
linen verkosto on suhteellisen rajoittunut. 

Tarkastelimme aineistoa myös kiinnittämällä huomiota siihen, mitä 
jääkaapin ovessa ei ole. Noorin perheen jääkaapin ovessa ei ollut lain- 
kaan muistilappuja tai esimerkiksi lasten lukujärjestyksiä. Kun kysyim- 
me asiasta Noorilta ja hänen mieheltään, he totesivat, että he muistavat 
asiat muutenkin ja ettei muistettavia asioita tarvitse koko aikaa keittiössä 
katsella. Perheen voi käsittää siis elävän hyvin organisoitua ja suunni- 
teltua arkea, jossa kaikki tärkeät asiat on jo muistettu ilman erillisiä 
muistutuksia. Kun jääkaapin ovessa on vain tärkeimpien kuvat — per- 
heen kolmen lapsen — keittiötiloihin vapautuu visuaalisesti tilaa olla ja 
ajatella, ja mahdollisesti arjen kuormittavuuden tunne vähenee. 

Pingin valokuvan jääkaapin ovi on puolestaan täysin tyhjä, ja siksi se 
poikkeaa muista. Siinä ei ole yhtään lappua, ei yhtään valokuvaa eikä 
postikorttia. Kun Ping sai piirtää ihannejääkaappinsa ovea, hän kirjoitti 
piirroksensa jääkaapin oveen haluavansa laittaa sinne pieniä lappuja, 
joissa olisi suomenkielisiä sanoja. Hän kertoi meille, että oikeassa elä- 
mässä hän ei uskalla tehdä sitä, sillä asunto ei ole hänen omaisuuttaan. 

Pingin käsitys asunnonomistajan vallasta tuntuu ulottuvan vuokratun 
asunnon arkipäivään: Ping ei uskalla laittaa jääkaapin oveen muistilap- 
puja, koska pelkää asunnonomistajan pahastuvan siitä. Hänen halunsa 
kiinnittää muistilappuja näkyville liittyy motivaatioon ja tarpeeseen op- 
pia paikallista kieltä, suomea. Sanaston oppimiseen Ping käyttää pak- 
sua sanakirjaa, mutta hän haluaisi muistaa paremmin ja oppia lisää ja 
tehokkaammin. 

Valokuva Pingin jääkaapin ovesta. 
Kuva: Ping (työpajan osallistujien 
ottamat valokuvat, heinäkuu 2021). 

Pingin piirros unelmien jääkaapin ovesta. Kuva: Minna Intke-Hernandez 
(työpajan osallistujien tekemät piirrokset, heinäkuu 2021). 

Kuuntelimme kaikki mykistyneinä Pingin kertomusta, ja kun Minna 
sanoi, että Ping voi huoletta laittaa laput, toiset osallistujat vahvistivat 
nyökyttelemällä. Noor puuttui puheeseen ja ehdotti, että ehkä Pingin 
ei tarvitsisi käyttää liimaa eikä teippiä, vaan että Post-it-laput toimisivat 
ihan hyvin eivätkä jättäisi jälkeä. Noor lisäsi vielä, että magneetti ei olisi 
hyvä idea, sillä se saattaisi rikkoa oven pinnan. 

Pingin toimijuuden rajoittuminen ei tässä tapauksessa liity etnisyy- 
teen eikä edes välttämättä kielitaitoihin, vaan kyseessä on pikemminkin 
valta-asetelma vuokranantajan ja vuokralaisen välillä sekä etenkin Pin- 
gin ymmärrys siitä, mihin asti tuo valta yltää. Läsnä ovat myös Pingin 
oletukset ja kokemukset yhteisön normeista sekä ajatus vuokrananta- 
jan auktoriteetista, joka ulottuu Pingin keittiöön ja jääkaappiin saakka. 
Tätä valtasuhdetta onnistuu kuitenkin horjuttamaan Noor, joka puuttuu 
puheeseen ja rohkaisee Pingiä kiinnittämään muistilappuja jääkaapin 
oveen. Pingin on kenties helpompi ottaa tämä tieto vastaan vertaiselta 
vertaiselle, vuokralaiselta toiselle, muualta tulleelta toiselle. Läsnä on 
voimakkaasti myös diskurssi paikallisen kielen oppimisen tarpeesta: 
Ping haluaa tulla osalliseksi kieliyhteisöön ja pyrkii siksi oppimaan pai- 
kallisen kielen, jonka oppiminen voisi tukea hänen toimijuuttaan, kun 
hän pystyisi saamaan tietoa paremmin esimerkiksi vuokralaisen oikeuk- 
sista ja velvollisuuksista. 

Neksusanalyyttisen tutkimuksen taustalla on pyrkimys käynnistää 
muutos yhdessä tutkimuksen osallistujien kanssa, ja tässä tutkimukses- 
sa tuo sysäys muutokselle saattoi tapahtua osallistujien kesken käydyssä 
keskustelussa Pingin jääkaapin ovesta. Konkreettisella tasolla muutos 
kenties oli se, että Ping nyt uskaltaisi kiinnittää jääkaappinsa oveen Post- 
it-laput, jotka hän kirjoittaisi omin käsin. Samalla hän tekisi näkyväk- 
si äänensä kirjoituksen muodossa kodissaan: koti on hänen, olipa sen 
omistaja kuka tahansa, ja hänellä on oikeus kodissaan kirjoittaa, puhua, 
käyttää kieltä, tulla näkyväksi ja voimaantua. 

Jääkaapin sisältö kokemushistorioiden kertomuksina 


Etninen tausta ei noussut esiin alkaessamme puhua jääkaapista käsittee- 
nä. Kuitenkin hyvin pian kunkin kokemushistoria alkoi nousta näkyviin, 
kun jokainen sai vuorollaan jatkaa keskustelua jääkaapista ja siitä, mitä 
sen sisällä on tai ei ole tai mitä siellä voisi olla. Etninen tausta oli siis 
läsnä koko ajan, sillä se on osa kokemushistoriaa. Kuitenkin pyrimme 
siihen, että näkisimme ja kuulisimme toisemme yksilöinä emmekä tie- 
tyn ryhmän edustajina. Kokemushistoriat saivat myös visuaalisen muo- 
don työpajassa, jossa valokuvien ja piirrosten pohjalta kukin sai ilmaista 
itseään ja jossa dialogille annettiin ajallinen ja tilallinen mahdollisuus. 


Osallistujien jääkaappien sisältöä. Kuvat: 
Noor, Ping ja Doga (työpajan osallistujien 
ottamat valokuvat, heinäkuu 2021). 

Jääkaapin sisältö ja ovi voivat kertoa paljon omistajastaan. Esimer- 
kiksi ruokavalinnat ja elintarvikkeiden merkit voivat kertoa omistajan 
sosiaalisesta ja taloudellisesta asemasta, koulutustasosta, kulttuuritaus- 
tasta ja henkilökohtaisista arvoista. Tämä taas voi heijastua identiteettiin 
ja siihen, miten henkilö haluaa näyttäytyä muille. Kuvista keskusteltaes- 
sa mainittiin aina se, mitä niissä oli, mutta puheeksi tuli myös se, mitä 
ei ollut: Miksi yhdessä jääkaapissa ei ollut kananmunia, vaikka sen 
omistaja kertoi käyttävänsä kananmunia lähes joka aterialla? Osallis- 
tujat väittelivät hetken siitä, tuleeko kananmunia ylipäätään säilyttää 
jääkaapissa, ja mukaan pääsivät äänet toisista paikoista ja toisista het- 
kistä. Yksi osallistuja kertoi isoäitinsä sanoneen, että munat on laitettava 
aina jääkaappiin. Toinen taas kertoi lukeneensa, että niitä voi säilyttää 
huoneenlämmössä. Noor tarjosi sopuratkaisua kiistaan: ainakin ennen 
leipomista munat on hyvissä ajoin nostettava ulos jääkaapista. 

Yhdessä jääkaapissa oli ayrania, turkkilaista hieman suolaista, jo- 
gurttimaista juomaa. Tuo kuva innosti Noorin miehen muistelemaan 
aikaa, jolloin hän ennen naimisiinmenoaan asui itsekseen Kuwaitissa. 
Toisinaan hän ei saanut yöllä unta ja hän nousi juomaan maitoa tai 
syömään jogurttia, mikä auttoi häntä nukahtamaan. Miehen kertomus 
on oivallinen kuvaus transnationaalisuudesta, hänen henkilökohtaisista, 
valtioiden ja kansallisuuksiin liittyvien rajojen ylittävästä kokemushisto- 
riastaan: jemeniläinen mies, joka nykyisin asuu Porvoossa, muistelee ai- 
kaansa Kuwaitissa ja mainitsee muistelussa myös Iso-Britanniassa asu- 
van vanhan äitinsä, jonka kanssa hän lupaa seuraavan kerran puhues- 
saan keskustella siitä, auttavatko maitotuotteet oikeasti nukahtamaan 
vai onko kyseessä vain uskomus. Toiset osallistujat ottavat kantaa maito- 
tuotteiden yhteydestä nukahtamiseen, kertovat tuttaviensa, äitiensä ja 
anoppiensa näkökantoja asiaan, yksi etsii tietoa myös verkosta. Heidän 
kauttaan yhteisessä vuorovaikutuksessamme ovat läsnä myös kaukai- 
semmat, muualta kantautuvat äänet. 

Jääkaappien sisällöt ja ovet voivat ilmentää ihmisten välisiä eroja ja 
yhteyksiä, luoda identiteettiä ja jokaisen yksilöllistä kokemusta sekä 
kiinnittymistä paikkaan tietyn maantieteellisen kontekstin puitteissa, 
mutta niiden merkitykset eivät rajoitu vain siihen. Jääkaapit voivat myös 
kuvastaa paikallisia tapoja ja perinteitä. Porvoossa esimerkiksi yhden 

osallistujan jääkaapissa oli paikallista herkkua, Brunbergin suklaata, 
joka on osa kaupungin kulttuuriperintöä. Jääkaapin sisältö voi näin ol- 
len kertoa omistajan suhteesta senhetkiseen kotipaikkaan ja perintei- 
siin. Jääkaapin sisältö ja ovi voivat ilmentää siis yksilöllistä kokemusta 
ja kiinnittymistä paikkaan. Esimerkiksi muualta paikkakunnalle muut- 
tanut henkilö voi tuoda omat ruokakulttuurinsa ja elintarvikkeensa jää- 
kaappiin, jolloin jääkaappi kertoo hänen henkilökohtaisesta tarinastaan 
ja suhteestaan sekä alkuperämaahan että uuteen kotipaikkaan. 

Jääkaapit ja niiden sisällöt eivät kuitenkaan rajoitu vain tiettyyn paik- 
kaan tai kontekstiin. Esimerkiksi maailmanlaajuiset ruokatrendit voivat 
näkyä myös jääkaapin sisällössä, ja samalla tavalla jääkaapin oveen voi 
kiinnittää kuvia, jotka kertovat maailmanlaajuisista ilmiöistä ja asioista. 
Jääkaapin sisällöllä ja ovella voi siis olla merkityksiä sekä paikallisella 
että globaalilla tasolla, ja ne voivat ilmentää sekä yksilöllistä että yhtei- 
söllistä kokemusta ja identiteettiä. 


Lopuksi 


Tutkimuksessamme tarkastelimme jääkaappia arjen esineenä ja mer- 
kitysten ja tapojen säiliönä. Arjen esineenä jääkaappi on käytännössä 
lähes jokaisen kotitalouden keskiössä. Se on paikka, jossa säilytetään 
ruokaa ja juomaa, ja sen sisällöstä käydään keskustelua perheen tai 
asuinkumppanien kanssa. Näiden keskustelujen kautta suunnataan 
tulevaa toimintaa tai palataan menneisiin tapahtumiin, kun suunnitel- 
laan, mitä on hankittava tai kysellään, mitä on jo kulutettu. Jääkaapilla 
on kuitenkin myös tärkeä symbolinen merkitys, sillä se on paikka, joka 
ilmentää kodin asukkaiden kulttuuria ja tapoja. 

Jääkaapin sisältö ja sen ovi voivat kertoa paljon omistajastaan ja hä- 
nen henkilökohtaisista arvoistaan. Esimerkiksi ruokavalinnat voivat 
kertoa omistajan terveys- ja ympäristötietoisuudesta sekä hänen kult- 
tuuritaustastaan. Tiettyjen tuotteiden ja brändien suosiminen voi myös 
olla merkki omistajan sosiaalisesta ja taloudellisesta asemasta. Jääkaapin 
sisältö ja sen ovi ovat myös tapojen säiliöitä. Jääkaapin sisältöön vai- 
kuttavat esimerkiksi ruokakaupassa käytetty budjetti, henkilökohtaiset 

mieltymykset ja ruuanlaittotaidot, mutta myös kokemushistorian aiem- 
min omaksutut tavat. Esimerkkinä tästä on työpajassa kananmunien 
paikasta käyty keskustelu tai Noorin miehen muistelu unettomista öistä 
Kuwaitissa ja siitä, kuinka maidon tai jogurtin nauttiminen yöllä rau- 
hoitti oloa. 

Jääkaappien sisällöt ja ovet voivat ilmentää superdiversiteettiä monil- 
la eri tavoilla, ja samalla ne tuovat käsitteeseen vivahteikkuutta. Super- 
diversiteetin käsite ei ole staattinen tai yksiselitteinen, ja se voi ilmentyä 
eri tavoin eri ihmisillä. Jääkaappien sisällöt ja ovet tarjoavat yhden tavan 
tutkia tätä monimuotoisuutta ja ymmärtää sen monimutkaisuutta ja 
vivahteikkuutta. 

Superdiversiteetti viittaa nykypäivän monimuotoiseen ja monitulkin- 
taiseen kulttuuriin, joka kattaa useita etnisiä, kielellisiä, uskonnollisia, 
sukupuolisia ja muita ryhmiä. Jääkaapin sisältö ja oveen kiinnitetyt ku- 
vat voivat olla osoitus tästä superdiversiteetistä ja samalla ilmentää sen 
monimuotoisuutta ja vivahteikkuutta. Jääkaappi voi sisältää monia eri- 
laisia ruokia, joita ei välttämättä löydy perinteisistä suomalaisista ruoka- 
kaupoista. Tämä voi toisaalta johtua jääkaapin omistajan kulttuuritaus- 
tasta ja perinteistä tai siitä, että tällä on ollut mahdollisuus matkustami- 
sen, ystävyyssuhteiden tai sosiaalisen median ja virtuaalisen maailman 
kautta tutustua muiden maiden ruokakulttuureihin ja omaksua niistä 
osia arkeensa. Lisäksi ruokavalinnat voivat heijastaa tiettyjä arvoja ja 
uskomuksia. Esimerkiksi kasvisruokavalio voi olla yleisempää tietyissä 
uskonnoissa, kuten hindulaisuudessa ja buddhalaisuudessa. Jääkaapin 
sisältö voi siis tarjota vihjeitä omistajansa arvoista ja kulttuuritaustasta. 

Jääkaapin sisältö kertoo usein myös omistajansa taloudellisesta tilan- 
teesta, siitä, millaista ruokaa henkilö suosii ja ehkä jopa kulttuurisesta 
taustasta. Esimerkiksi jääkaapissa on yleensä ruokaa, joka on omistajan 
mieleen, ja jos jääkaappi on täynnä tuoreita hedelmiä ja vihanneksia, 
se voi viitata terveelliseen ruokavalioon, mutta Suomessa myös siihen, 
että jääkaapin omistaja on taloudellisesti hyvin toimeentuleva. Toisaal- 
ta, jos jääkaapissa on vähän ruokaa tai sen sisältö koostuu pääasiassa 
valmisaterioista, se voi viitata omistajan taloudellisiin rajoituksiin, sillä 
valmisaterioita saa useimmiten paljon edullisemmin kuin esimerkiksi 
tuoreita hedelmiä ja vihanneksia. 

Yhteiskunnallisesti tämä liittyy valtakysymyksiin työllistymisestä ja 
sen edellytyksistä. Vaikka Suomessa työllistymisen edellytyksiä säännel- 
lään työlainsäädännöllä, joka koskee kaikkia työntekijöitä riippumatta 
heidän taustastaan tai kansallisuudestaan, maahanmuuttajatausta voi 
kuitenkin vaikuttaa siihen, saako henkilö työtä. Superdiversiteetin ym- 
märtäminen työelämässä voi auttaa eri taustoista tulevia ihmisiä työllis- 
tymään ja tulemaan osalliseksi monin eri tavoin, kun jokainen kohda- 
taan yksilönä eikä stereotyyppisenä esimerkkinä kulttuurisen tai etnisen 
ryhmänsä edustajasta. Tietoisuus superdiversiteetistä auttaa työyhteisöä 
kohtaamaan eri taustoista tulevia ihmisiä avoimemmin, mikä puoles- 
taan tukee näiden henkilöiden osalliseksi tulemista. 

Myös työelämän ulkopuolella muissa yhteisöissä superdiversiteetin 
ottaminen osaksi arkista ajattelumaailmaa ehkäisee syrjintää, kun mah- 
dollisten konfliktien tai kiistatilanteiden ei enää oleteta johtuvan tietystä 
etnisestä tai kulttuurisesta taustasta. Se auttaa siis luomaan monimuo- 
toisia yhteisöjä, jotka arvostavat ja hyödyntävät erilaisia näkökulmia ja 
ideoita ja joiden jäsenet kohdataan kukin kokemushistoriansa omaavina 
toimijoina. 

Kuten aiemmin tässä luvussa totesimme, jääkaapin oveen kiinnitetyt 
kuvat voivat myös ilmentää superdiversiteettiä. Jos esimerkiksi jääkaa- 
pin ovi on täynnä eri kulttuureista ja maista peräisin olevia kuvia, kortte- 
ja, tekstejä tai magneetteja, se voi viitata omistajan matkustushistoriaan 
tai monikulttuurisiin ja transnationaalisiin kokemuksiin. Jos oveen on 
kiinnitetty kuvia, jotka kuvaavat eri sukupuolia, seksuaalisia suuntau- 
tumisia tai uskontoja edustavia ihmisiä, se voi viitata omistajan haluun 
kunnioittaa ja arvostaa monimuotoisuutta. 

Muutos ja uudet oivallukset saavat usein alkunsa ruohonjuuritasol- 
la, jos pyrimme näkemään toisemme kokonaisina niiden tarinoiden ja 
kokemusten kanssa, joita meillä kullakin on. Meille tässä luvussa ku- 
vattu työpaja oli yksi tapa kokeilla luoda kohtaamisen paikka. Jääkaap- 
pityöskentely tarjosi yhteisen lähtökohdan ja tilan, jossa osallistujien 
vuorovaikutus perustui dialogiin. Tarkastelemalla sitä, mitä osallistu- 
jat valokuvasivat ja piirsivät ja miten he puhuivat kuvistaan, pääsimme 
keskustelemaan heidän kanssaan arkisista, heiltä itseltään nousevista 
teemoista. Ihannetilanteessa jääkaapin sisällä on ruokaa ja sen ovi täyt- 

tyy rakkaiden ihmisten, täällä ja muualla elävien, kuvista. Jääkaappien 
ovissa oli näkyvillä osallistujien omiin kokemushistorioihin viittavia 
asioita kuten eri kieliä, heidän aikataulujaan, onnittelukortteja, viestejä 
ja muistutuksia velvollisuuksista. 

Makrotason diskursseissa todellinen superdiversiteetti kätkeytyy 
toisinaan oletusten taakse, jotka tehdään etnisen ryhmän tai aiemman 
kotimaan perusteella. Superdiversiteetti on kuitenkin monissa yhtei- 
söissä arkipäiväistynyt niin, että se ei useimmiten enää ole kovin huo- 
mionarvioinen seikka itsessään. Kulttuurinen, etninen, uskonnollinen 
ja kielellinen moninaisuus voi tulla luonnolliseksi ja erottamattomak- 
si osaksi yhteisöjen elämää, jolloin kyse on arkisesta moninaisuudes- 
ta (commonplace diversity, Wessendorf 2013, 407). Jokainen tuo oman 
kokemushistoriansa vuorovaikutustilanteeseen, mutta etnisyyden tai 
muiden perinteisesti erotteleviksi luokiteltujen tekijöiden ei enää pi- 
täisi olla ratkaisevia vaan ainoastaan yksilöiden ominaisuuksia muiden 
ominaisuuksien joukossa (Wessendorf 2013). Arkipäiväistynyt moni- 
naisuus ei tarkoita sitä, että ihmisten taustoja ei huomioitaisi, vaan pi- 
kemminkin sitä, että eroja kielten, lähtömaan, uskonnon tai muiden 
vastaavien seikkojen välillä ei pitäisi käyttää esteinä tai vallan välineinä. 
Aineistossamme näkyy, että työpajan osallistujien taustoista keskustel- 
laan, mutta ei luokittelu- eikä erottelutarkoituksella vaan pikemminkin 
vuorovaikutuksen lähtökohtana ja asiantuntijuuksien osoituksena. On 
kuitenkin huomioitava, että tutkimusasetelmassamme monimuotoisuus 
oli tavallaan myös lähtökohtana, mikä saattoi vaikuttaa tuloksiin. 

Olipa superdiversiteetin konteksti mikä tahansa, suurkaupunki, 
pikkukylä tai erillinen tapahtuma, kuten tässä tapauksessa työpaja, läsnä 
ovat transnationaalisuus ja monipaikkaisuus. Superdiverssissä maail- 
massa ylirajaiset suhteet ovat osa arkea, toimintaa ja identiteettiä. Ne 
ovat läsnä jokapäiväisessä vuorovaikutuksessa kertomusten kautta ja 
kaikuna toisten äänistä ja aiemmista diskursseista. Transnationaalisuus 
liittyy myös monipaikkaisuuteen, joka voi olla joko fyysistä tai virtuaa- 
lista. Opiskelu, työskentely, perhe- ja ystävyyssuhteiden ylläpito ja muu 
sosiaalinen toiminta voi tapahtua monessa paikassa ylittäen kansallis- 
valtioiden sekä etnisten ryhmien rajat. 

Blommaertin (2013, 2) mukaan ihannetilanteessa maahanmuutta- 
jan polku osallistuvaksi yhteiskunnan jäseniksi käy integroitumisen ja 
kielellisesti ymmärretyksi tulemisen kautta. Hänen mukaansa uuden 
kotimaan valtakieli tarjoaa kuitenkin vain yhden spesifin kielellisen re- 
kisterin, jota ei voi soveltaa kaikissa yhteyksissä ja joka ei itsessään vielä 
takaa kotoutumista uuteen maahan. Moninaistuneessa yhteiskunnassa 
ja eri yhteisöissä tarvitaan useita eri kielitaitoja, mikä ei kuitenkaan pois- 
ta paikallisen kielen omaksumisen merkitystä. Paikallisen kielen oppi- 
minen ei välttämättä suoraan johda kotoutumiseen tai osallisuuteen, 
mutta se helpottaa toimijuutta yhteisöissä (Intke-Hernandez 2020). 
Superdiversiteetin ymmärtäminen auttaa hahmottamaan sen tosiasian, 
että kotoutumiseen ja paikallisen kielen oppimiseen tarvitaan kuitenkin 
muitakin kieliä, sillä yhteisöt ovat monikielisiä. Monikieliset yhteisöt 
tarjoavat mahdollisuuden eri asiantuntijuuksien esiintuomiseen ja hyö- 
dyntämiseen, kun paikallista kieltä oppivan maahanmuuttajan ei tarvitse 
olla ainoastaan avunsaajan roolissa (Intke-Hernandez 2020). 

Mitä superdiversiteetin käsitteen ymmärtäminen sitten voi tarjota 
yhteisölle? Miksi käsite on hyödyllinen, miksi se tulisi ymmärtää? Ai- 
toon dialogiin ja mukaanpääsyyn tarvitaan sitä, että jokainen kohdataan 
niine kulttuurisine ja kielellisine resursseineen, joita hänellä on. On 
pyrittävä näkemään etnistä taustaa, sukupuolta ja muita kategorisoivia 
tekijöitä syvemmälle, jotta muualta tänne muuttaneita ihmisiä ei nähtäi- 
si ainoastaan kotouttamistoimien kohteena. Tätä kotouttamisen kautta 
tapahtuvaa rodullistavaa prosessia Kurki (2019) nimittää maahanmuut- 
tajaistamiseksi (immigrantisation). 

Kohtaamiset voivat vahvistaa ennakkoluuloja, mutta ne voivat myös 
rikkoa vallalla olevia kategorioita ja normeja lisäten suvaitsevaisuutta 
(Wilson 2011). Padilla, Azevedo ja Olmos-Alcazar (2015) toteavatkin, että 
ymmärtämällä superdiversiteettiä voidaan välttää etnistä toiseuttamista 
(ethnic Otherness). Voimmeko välttää toiseuttamista, jos horjutamme ole- 
massa olevia valtasuhteita kohtaamalla aidosti toisemme ja tutustumalla 
toisiimme? Jos ymmärrämme, että Ping on kiinalainen nainen, mutta 
lisäksi hän on intohimoinen kieltenopiskelija ja ymmärtää valtavasti kas- 
veista? Tai jos huomaamme, että Doga on muutakin kuin turkkilainen 
musliminainen? Että hänellä on paljon tietoa eri uskonnoista ja että hän 

on kielellisesti lahjakas ja jatkuvasti globaalisti yhteydessä toisiin ihmi- 
siin? Entäpä Noor ja hänen perheensä? Noor on jemeniläinen maahan- 
muuttajaäiti, jonka kanssa keskustellessa pääsee nopeasti kuulemaan, 
millaista opettajan työ on Jemenissä ja mitä hän maailman politiikasta 
ajattelee. Ennakkoluulot ja valtasuhteet voivat horjua ja rikkoutua, kun 
tapaamme toisemme monikielisissä ja -kulttuurisissa konteksteissa, 
joissa asiantuntijuudet kohtaavat. 

Superdiversiteetin käsitettä on käytetty sosiolingvistiikassa luonnehti- 
maan joustavaa ja muuttuvaa monikielisyyttä ja siten kielten rajojen häi- 
lyvyyttä. Maahanmuuttotutkimuksessa superdiversiteetti on kuvannut, 
kuinka essentialistiset käsitykset etnisyydestä, kulttuurista ja kansalli- 
suudesta ovat muutoksessa. (Ks. Pöyhönen ja Martikainen tässä teokses- 
sa.) Pureudun tässä luvussa kielen ja maahanmuuton teemoihin, kun 
käsittelen superdiversiteettiä Suomessa asuvien ulkomaalaistaustaisten 
heterogeenisen ryhmän kielellisen todellisuuden kautta. Lähestyn su- 
perdiversiteettiä yksilön kokemuksista käsin: miten arkipäivän kielelli- 
sistä kohtaamisista puhuminen nostaa esille diskursseja moninaisuu- 
desta (ks. aiheesta esim. Niemelä 2019). 

Tietyissä konteksteissa superdiversiteetti voidaan nähdä muutoksena 
sosiaalisten suhteiden ja yksilöiden kokemusten laadussa (Blommaert ja 
Rampton 2011; Varis 2016; Saukkonen 2020, 19-20). Lähden liikkeelle 
kielen sosiaalisesta luonteesta ja siitä oletuksesta, että diskurssit kielestä 
sisältävät aina kytköksiä laajempiin ihmistenvälisiin suhteisiin. Kielis- 
tä puhumisen tavat eivät siis koskaan ole vain puhetta kielestä, vaan 

samalla käsityksiä kielenkäytöstä ja kielenpuhujista (esim. Gee 1996). 
Käsitykset ovat läsnä arkisissa vuorovaikutustilanteissa ja vaikuttavat 
kanssakäymiseen. Näenkin diskurssit yhtä aikaa kielellisinä ja sosiaa- 
lisina ilmiöinä, joilla on yhtäältä kyky heijastaa maailmaa mutta samal- 
la muokata sitä (Pietikäinen ja Mäntynen 2019). Samalla tavalla kuin 
diskursseissa on muutospotentiaalia, superdiversiteetin käsite edustaa 
tässä luvussa muutosta ja sitä vastustavia voimia. Superdiversiteetti 
näyttäytyy jännitteinä: yhtäältä muutoksena eli murtautumisena pois 
etnisistä ja kielellisistä kategorisoinneista (ks. Pöyhönen ja Martikainen 
tässä teoksessa), toisaalta siinä, kuinka osallistujien kokema arkinen 
moninaisuus törmää yhteiskunnassa yhä eläviin stereotyyppisiin käsi- 
tyksiin ihmisryhmistä. Jännitteet reaalistuvat diskursseissa ja vaikuttavat 
konkreettisesti arkiseen elämään, kuten tässä luvussa osoitan. 

Suomalaisten asenteista maahanmuuttajia kohtaan ja suomalaisten 
maahanmuuttajista tekemistä kategorisoinneista ja hierarkioista on 
tehty tutkimuksia 1980-luvulta lähtien (Jaakkola 2005, 2009, ks. myös 
Jasinskaja-Lahti, Liebkind ja Vesala 2002, 34; Säävälä 2008; likkanen 
2019). Maahanmuuttajien näkemyksiä Suomessa esiintyvästä moni- 
naisuudesta tai kategorisoinneista on sivuttu viimeaikaisissa monikieli- 
syyttä, kielivalintaa ja identiteettiä ulkomaalaistaustaisten näkökulmasta 
tarkastelleissa tutkimuksissa (esim. Iikkanen 2019; Ekberg ja Östman 
2020; Ruuska 2020; Scotson 2020). Esimerkiksi kategoria ulkomaa- 
lainen ja sitä myötä rajanvedot ihmisryhmien välillä ovat olleet esillä 
(esim. Bäckman 2017; Ruuska 2020), mutta kategorisointeja Suomes- 
sa asuvien ulkomaalaistaustaisten näkökulmasta on sen sijaan tutkittu 
vähemmän. Hippi ja Lehto (2023) ovat kuitenkin tarkastelleet arkisissa 
kohtaamisissa eläviä kategorisointeja kielivalinnan ja kielen kommen- 
toinnin kautta. He selvittivät, miten ulkomaalaistaustaiset ovat yrittäneet 
ymmärtää tilanteita, joissa heidät kielellisen toiminnan kautta kategori- 
soidaan ei-suomalaisten ryhmään tai henkilöiksi, jotka eivät puhu suo- 
mea. 

Superdiversiteetin yhteydestä arkiseen yhdessä elämisen taitoon 
(conviviality; käännöksestä ks. Siirto ja Niemi 2018) puolestaan kirjoittaa 
Wessendorf (2014), mutta lähestymistapa ei juuri ole saanut huomioi- 
ta Suomessa tehdyssä tutkimuksessa. Tosin Maununaho, Puumala ja 

Luoma-Halkola (2021) ovat käyttäneet käsitettä conviviality tutkiessaan, 
kuinka urbaani tila voi vaikuttaa moninaisten asukkaiden segregaatioon. 
He näkevät arkisen yhdessä elämisen taidon muuttuvina, kontekstuaa- 
lisina ja usein ristiriitaisina kokemuksina jokapäiväisissä ympäristöis- 
sä (mt.). Wessendorfin (2014) tarjoama näkemys moninaisuudesta ei 
siis ole ongelmaton, eikä myöskään välttämättä aina esiinny yhteydessä 
superdiversiteettiin. 

Moninaisuuteen kytkeytyvät diskurssit, menettelytavat, politiikat ja 
käytänteet tunkeutuvat syvälle ihmisten ja ihmisryhmien elämään (Ver- 
tovec 2012). Näistä kokemuksista tutkimukseni osallistujat kertovat, kun 
he puhuvat monikielisistä kohtaamisista suomalaisessa yhteiskunnassa. 
Moninaisuus ei ole vain ideoita ja toimintamalleja, jotka tiivistyvät erilai- 
suuksien ympärille (Arnaut 2012, 57-58). Se on pikemminkin diskursii- 
vinen sosiaalinen tila, jossa kielellä orientoidutaan superdiversiteettiin 
ja jossa ihmiset muokkaavat yksilöllisiä ja kollektiivisia identiteettejään 
(Arnaut 2012, 57—58; Varis 2016; Lehto tässä teoksessa). Tällöin super- 
diversiteetin voi ajatella heijastuvan osallistujien kuvauksissa arkipäivän 
kielellisistä kohtaamisista siitä, miten kieltä käytetään ja millaisia kie- 
livalintoja vuorovaikutustilanteissa on. Arkipäivän kielenkäyttö ja sitä 
ohjaavat oletukset (ryhmä)identiteetistä tuovat näkyville sekä osallistu- 
jien että muiden vuorovaikutustilanteessa mukana olevien henkilöiden 
orientoitumisen moninaisuuteen. 

Keskityn tässä luvussa siihen, kuinka yhtäältä Wessendorfin (2014) 
kuvaama moninaisuuden arkipäiväisyys ja toisaalta erilaiset kategori- 
soinnit ja stereotypiat elävät osallistujien käymissä parikeskusteluissa 
heidän itsensä kertomana. Tutkimuskysymykseni ovat: 1) Millaisia dis- 
kursseja moninaisuudesta rakentuu, kun osallistujat puhuvat kohtaami- 
sista suomalaisessa yhteiskunnassa ja 2) miten moninaisuuden arkipäi- 
väisyys joko näkyy kertomuksissa tai kutistuu erilaisiksi stereotypioiksi? 
Pohjustan analyysini ensiksi kategorisoinnin ja stereotyyppisten käsitys- 
ten näkökulmasta. Toiseksi valotan, miten moninaisissa yhteiskunnissa 
ryhmien määrittely on vaikeaa ja tarvitaan mieluumminkin näkemyksiä 
moninaisuuden arkipäiväisyydestä (Wessendorf 2014) ja yhdessä elä- 
misen taidosta. Tämän jälkeen käsittelen parikeskusteluaineistoani ja 

metodina käyttämääni diskurssianalyysiä. Seuraavassa alaluvussa ana- 
lysoin aineistoani ja lopuksi esitän koonnin ja johtopäätökset. 


Arkipäivän superdiversiteetti suomalaisessa 
yhteiskunnassa 


Vaikka ihmiset havaitsevat ympärillään moninaisuutta, sosiaalista to- 
dellisuutta pyritään järjestämään itselle ymmärrettäväksi. Sosiaalisella 
kategorisoinnilla hahmotetaan sosiaalisia systeemejä, mutta samalla 
se synnyttää oletuksia ryhmistä ja niiden jäsenten ominaisuuksista. 
(Rhodes ja Baron 2019, 369.) Meistä eroavien muiden erottaminen on 
Säävälän (2008, 116) mukaan inhimillinen tendenssi, joka voi johtaa yh- 
täältä ennakkoluuloihin ja syrjintään mutta toisaalta olla muokkaamassa 
stereotypioita. Onkin tärkeää ymmärtää, miksi ja miten kategorisointeja 
rakennetaan (Heller 2008). Sosiolingvisteille superdiversiteetti selittää 
sitä, miten ihmiset navigoivat eri tilanteissa kielellisesti ja miten kielen 
kautta tulkitaan itseä ja toiseutta muuttuvilla tavoilla (Varis 2016). Kie- 
lestä ja ryhmään kuulumisesta kumpuavat kategoriat havainnollistavat 
ideologioita, jotka sitkeästi pitävät yllä ajatusta yhteisöistä ja niiden iden- 
titeeteistä ja siten ryhmien välisistä rajoista. Kategorioita rakennetaan 
jokapäiväisessä vuorovaikutuksessa diskurssien avulla (Heller 2008, 
512), kuten tässä luvussa havainnollistan. 

Käsitykset erilaisista ihmisryhmistä ja yhteisöistä ovat superdiversi- 
teettitutkimuksen kannalta ongelmallisia (ks. tarkemmin Pöyhönen ja 
Martikainen tässä teoksessa). Koska superdiversiteetti on sosiaalisten 
suhteiden ja ihmisten kokemusten muutosta, joka on kiinnittynyt muun 
muassa historialliseen kontekstiin (Varis 2016), täytyy moninaisuutta 
Suomessa tarkastella myös muuttoliikkeen historian kautta ja nykypäi- 
vän Suomen eri alueiden tilanteista käsin eikä ainoastaan etnisyyden 
kautta. Tässä luvussa tarkastellaan Suomen näkökulmasta yleisempää 
trendiä, jossa moninaisuus muodostuu muuttoliikkeiden aikaansaama- 
na kerrostuneisuutena (ks. Suomen muuttoliikkeistä tarkemmin Pöyhö- 
nen ja Martikainen tässä teoksessa) ja jossa täytyy huomioida erilaisten 

alueiden sosioekonominen, ikärakenteellinen, kulttuurinen ja kielelli- 
nen moninaisuus kokonaisuutena. 

Suomen kontekstissa yksistään erikielistä ja eri kulttuureja edustavaa 
väestöä on kerrostunut eri alueille historiallisista, yhteiskunnallisista ja 
maantieteellisistä syistä. Lisäksi Suomen voi katsoa olevan kielitilan- 
teeltaan jakautunut siten, että pääkaupunkiseutu eroaa muista alueista. 
Vierasmaalaisen ja -kielisen väestön osuus on keskittynyt pääkaupun- 
kiseudulle (ks. esim. Pitkänen, Saukkonen ja Westinen 2019). Siksipä 
esimerkiksi Ruuskan (2020, 242) tutkimuksessa ulkomaalaistaustaiset 
osallistujat kuvaavat, että Helsingissä ei ole niin poikkeavaa olla ulko- 
maalainen kuin muualla Suomessa. Pääkaupunkiseudun kielellinen ja 
kulttuurinen tarkasteleminen ei kuitenkaan kerro yleisellä tasolla moni- 
naisuuden tilanteista muissa Suomen kaupungeissa — puhumattakaan 
maaseutumaisemmasta ympäristöstä. Moninaisuuden arkipäiväistymi- 
nen täytyisikin nähdä koko Suomen tasolla yksilöihin ja pieniin ryhmiin 
kiinnittyvänä asiana, ei välttämättä tiettyihin alueisiin kiinnittyvänä ja 
niille ominaisena (ks. aiheesta Varis 2016). 

Superdiversiteetti on muutosta käsityksissä ryhmäidentiteeteistä, esi- 
merkiksi ”maahanmuuttajista”. Tällaiset kategorisoinnit käyvät puutteel- 
lisiksi tavoiksi kuvata ihmisiä, kun ryhmien epäyhtenäisyys korostuu 
(ks. Pöyhönen ja Martikainen tässä teoksessa). Maahanmuuton luoma 
kerrostuneisuus sekä kategorioiden ja ryhmien häviäminen ovat super- 
diversiteetissä keskeisiä, sillä niistä seuraa moninaisuuden ”jokapäiväis- 
tyminen”, arkipäivän superdiversiteetti. Arkipäivän superdiversiteetti 
on suhtautumistapa, jossa ihmisten päivittäisessä vuorovaikutuksessa 
moninaisuuteen ei tarvitse erikseen kiinnittää huomioita. Esimerkik- 
si uusia ihmisiä kohdatessa ei tule tarvetta tiedustella heidän (etnistä) 
alkuperäänsä. (Wessendorf 2014; ks. myös Pöyhönen ja Martikainen 
tässä teoksessa.) 

Wessendorfin (2014) tutkimus sijoittuu Lontooseen, Hackneyn kau- 
punginosaan, ja edustaa moninaisuuden tutkimusta suurkaupungissa, 
mutta myös pienten kaupunkien ja naapurustojen moninaisuutta on 
tarkasteltu (esim. Ekberg ja Östman 2020). Siirto ja Niemi (2018) puo- 
lestaan puhuvat Wessendorfinkin (2014) arkipäivän superdiversiteettiin 
kytkemästä solidaarisesta yhdessä elämisen taidosta (conviviality). Yhtei- 

sön jäsenet voivat toiminnallaan vahvistaa tai heikentää käsitystä moni- 
naisuuden arkipäiväisyydestä (Wessendorf 2014): tämän tutkimuksen 
tapauksessa joko tuottaa diskursseissa moninaisuuden arkipäiväisyyttä 
tai sen vastakohtaisuutta, kategorisointeja ja sitä kautta stereotypioita. 
Keskeistä on, miten nämä kaksi puolta aktivoituvat kielessä, eli miten 
moninaisuuteen orientoidutaan kielessä ja kielestä puhuttaessa. 


Parikeskustelujen diskurssianalyysi 


Tutkimuksen aineistona on 10 videoitua parikeskustelua, jotka on käy- 
ty yhteensä 20:n Suomessa asuvan ulkomaalaistaustaisen välillä". Pari- 
keskustelut muistuttavat puolistrukturoituja teemahaastatteluja (esim. 
Tiittula ja Ruusuvuori 2005, 11): osallistujat ovat saaneet keskusteluti- 
lanteessa käsiteltävikseen arkiseen kielenkäyttöön liittyviä teemoja. Ai- 
neistoa on lähestytty etenkin keruuvaiheessa ja analyysissa yksilöiden 
kautta, eikä niinkään ole keskitytty tiettyyn ryhmään tai yhteisöön. Osal- 
listujien valintakriteerinä oli väliaikainen tai pysyvä oleskelu Suomessa 
sekä ulkomaalaistaustaisuus?, mutta tästä ryhmäpohjaisesta jaottelusta 
huolimatta kyseessä on heterogeeninen joukko tutkimukseen osallis- 
tuneita yksilöitä. Moninaisuus ei siis tässä tutkimuksessa ole osallistu- 
jien ”erilaisuuksien” ja leimojen luettelemista (Varis 2016: 26; ks. myös 
Pöyhönen ja Martikainen tässä teoksessa) vaan sitä, kuinka osallistujat 
jakavat kokemuksiaan kielestä ja kielenkäytöstä suomalaisessa yhteis- 
kunnassa. 

Valtaosa aineiston keskusteluista, kahdeksan parikeskustelua, käy- 
tiin suomeksi, kaksi puolestaan englanniksi. Osallistujat keskustelivat 
keskimäärin noin puolitoista tuntia, joten aineistoa kertyi yhteensä 
noin 15 tuntia. Kaikki keskustelut on videoitu ja litteroitu. Käyttämäni 


1 Osallistujia hankin Linbo-hankkeen (https://www.oulu.fi/fi/projektit/kielellinen-ja-ei-kielellinen- 
vuorovaikutus-monikulttuurisessa-arjessa) tutkijoiden kontaktien sekä hankkeen yhteistyökumppa- 
nien kontaktien avulla. 

2 —Ulkomaalaistaustaisella tarkoitan henkilöä, joka itse on syntynyt Suomen ulkopuolella ja muuttanut 
myöhemmin Suomeen tai jonka vanhemmista yksi tai molemmat ovat syntyneet Suomen ulkopuo- 
lella ja muuttaneet myöhemmin Suomeen. Ulkomaalaistaustaisen henkilön nykyisessä kodissa ja/ 
tai lapsuudenkodissa puhutaan /puhuttiin jotain muuta kieltä kuin suomea tai jotain muuta kieltä 
suomen kielen lisäksi. (Tilastokeskus 2022) 

litterointimerkinnät näkyvät taulukossa 1. Osallistuin itse keskusteluun 
mahdollisimman vähän, mutta ohjasin keskustelujen etenemistä ja au- 
toin osallistujia, jos keskustelutilanteessa tuli epäselvyyksiä. Neljässä 
keskustelussa osallistujat tunsivat toisensa entuudestaan, mutta suurin 
osa pareista ei ollut tavannut ennen, vaan he olivat satunnaisesti keskus- 
telupareiksi valittuja. Parikeskustelumenetelmällä saadaan osallistujien 
yhdessä jaetut kokemukset ja näkemykset sekä niiden mahdolliset erot 
esiin (ks. parikeskustelun hyödyistä Lehto 2018). 


Taulukko 1. Käytetyt litterointimerkinnät. 


virkkeeksi tulkittu jakso sa- kesken jäänyt sana 
E tauko (sana) epäselvästi kuultu sana 
- poisjätetty sana (monta sanaa) | pitempi epäselvästi kuultu jakso 
-- | pitempi poisjätetty jakso ((tauko)) pitkä, useita sekunteja kestävä tauko 
() |sana, josta ei ole saatu selvää | ((nauraa)) litteroijan kommentteja tai selityksiä 
(- -) | jakso, josta ei ole saatu selvää | [kaupunki] anonymisoitu tieto 


Osallistujista 16 on naisia ja 4 miehiä, ja he ovat oman ilmoituksensa 
mukaan asuneet Suomessa lyhimmillään noin vuoden ja pisimmillään 
22 vuotta. Yksi osallistujista on syntynyt Suomessa. Osallistujat ovat 
lähtöisin 13 maasta, ja ilmoittaneet äidinkielikseen yhteensä 13 kiel- 
tä. 3 Kolme osallistujista on oman ilmoituksensa mukaan kaksikielisiä, 
joista kahdella suomi on toinen äidinkieli. En käytä tutkimuksessani 
osallistujien oikeita nimiä vaan viittaan osallistujiin sukupuolesta, iäs- 
tä ja keskusteluparin numerosta muodostuvalla koodilla, esimerkiksi 
Nainen4o 6. 

Käytän aineiston analysoinnissa kriittistä diskurssianalyysia (Fair- 
clough 1989). Diskurssit rakentuvat vuorovaikutuksessa ja ovat yhtä 
aikaa kielellisiä ja sosiaalisia ilmiöitä. Ne tuottavat tiedon ja totuuden 
tietynlaisen merkityksellistämisen tavan, joka samalla sulkee pois toi- 
set tavat kuvata todellisuutta (Pietikäinen ja Mäntynen 2019, 32, 74). 
Kriittisen diskurssianalyysin mukaisesti tutkin sosiaalisia ilmiöitä kie- 


3 Koska kaikki haastateltavat asuivat haastattelujen aikana Pohjois-Pohjanmaan alueella, en yksilöi 
osallistujien äidinkieltä tai lähtömaata tarkemmin. Muuten osallistujien identiteetti voisi paljastua, 
eivätkä edellä mainitut tiedot ole tutkimuksen kannalta oleellisia tietoja. 


130 LIISA-MARIA LEHTO 


https://doi.org/10.21435/skst.1489 


lenpiirteistä käsin (ks. esim. Wodak ja Meyer 2016) ja koetan löytää kie- 
lelliset ilmaukset, joissa merkitykset, sosiaaliset suhteet ja arvostukset 
ilmenevät (mt., 12, 20). 

Analyysi etenee moninaisuuden eri puolten luokittelusta kielivalinto- 
jen diskursiivista tarkastelua kohti. Ensin aineisto on litteroitu, minkä 
jälkeen olen etsinyt parikeskusteluaineistosta tapaukset, joissa osallistu- 
jat puhuvat moninaisuudesta. Näin selvitän, mistä osallistujat puhuvat 
(van Dijk 2012), kun he puhuvat kielistä, ja mitkä näistä puhumisen ta- 
voista mahdollisesti liittyvät moninaisuuteen. Tämän jälkeen analysoin 
aineistokatkelmat diskurssianalyyttisesti siitä näkökulmasta, miten mo- 
ninaisuudesta puhutaan. Diskurssianalyysin avulla tuon esille erilaiset 
kielenaineksissa rakentuvat puhumisen tavat, esimerkiksi kategoriat ja 
itsestään selvät oletukset (van Dijk 2012; Pietikäinen ja Mäntynen 2019). 
Siten aineisto antaa kuvan siitä, miten arkinen moninaisuus näyttäytyy 
ulkomaalaistaustaisten henkilöiden kuvaamana: kuinka sitä yhtäältä ku- 
vataan jokapäiväisenä asiana ja kuinka toisaalta kategorisointeja kyseen- 
alaistetaan ja haastetaan. 


Moninaisuus diskursseissa 


Moninaisuus on aineistossa kielilähtöistä, mutta haaroo moniaalle. 
Käsittelen ensimmäisessä analyysiluvussa moninaisuuden arkipäiväi- 
syyteen pyrkiviä diskursseja, joissa ryhmien yhtenäisyys ja olemassaolo 
tulevat haastetuiksi. Tarkastelen myös sitä, miten osallistujat panevat 
merkille moninaisuuden, joka kumpuaa kielen vaihtelusta ja Suomessa 
puhuttavista (vähemmistö)kielistä. Toisessa analyysiluvussa tarkastelen, 
kuinka moninaisuutta rajoittamassa ovat erilaiset stereotypioihin perus- 
tuvat ryhmittelyt. Niissä superdiversiteeti yksinkertaistetaan erilaisiksi 
”leimoiksi”, ulkomaalaistaustaisten ryhmiksi, joilla puolestaan on omia 
hierarkioita. Lisäksi diskurssissa näkyy, kuinka historia vaikuttaa stereo- 
tyyppisiin käsityksiin ja pitää yllä kategorisointeja. Moninaisuus hah- 
mottuu osallistujien kokemuksissa ja yksityiselämässä, mutta etenkin 
stereotyyppiset käsitykset tulevat esille kohtaamisissa muiden kanssa. 

Kuten analyysiluvun esimerkit osoittavat, stereotypiat voivat hankaloittaa 
arkista yhdessä elämistä suomalaisessa yhteiskunnassa. 


MONINAISUUDEN ARKIPÄIVÄISYYS 

Moninaisuuden arkipäiväisyys rakentuu diskurssissa, kun osallistujat ot- 
tavat puheeksi vaikeuden kategorisoida itseään tai muita tietyn ryhmän 
jäseneksi. Silti heidät hahmotetaan ulkopuolelta käsin usein kokonai- 
suutena, joka koostuu pienemmistä etnisistä, kielellisistä ja kansallisista 
ryhmistä. Osallistujien kertomuksissa näkyvät useat erilaiset taustateki- 
jät (ks. Pöyhönen ja Martikainen tässä teoksessa), kuten etnisyys (”viro- 
lainen”, ”Venäjältä kotosin”), asuinpaikat (”vironkieliseen ympäristöön”, 
”kasvanu Ruotsissa”) ja erilaiset reitit Suomeen, jolloin ryhmittelyt ovat 
teennäisiä ja yksilölle jopa haitallisia. (Ks. moninaisuuden eri puolista 
Vertovec 2007). Osallistujat puhuvat moninaisista taustoistaan arkisena 
asiana, ja perheen arkiset moninaiset kielikäytänteet aktivoivat puhetta 
moninaisista identiteeteistä. Esimerkki 1 havainnollistaa, kuinka per- 
heen omat käsitykset moninaisuudesta voivat kuitenkin olla ristiriidassa 
yhteiskunnassa elävien kategorisointien kanssa. 


Esimerkki 1: Perheet vastustavat mustavalkoisia kategorisointeja 


Nainen4o_6: kun täytän papereita laitan aina ranskan ja englannin 
tytöille [äidinkieliksi], - - 


Mies38 6: minusta monikulttuurisia perheitä on aika vaikea, niin- 
ku, määritellä, mikä on oikeastaan natiivikieli. koska niinku, - tämä 
on, silti tavallaan vanhanaikainen ilmaus. ja sitten silloin kun me 
synnyimme oli aina sillä tavalla että suomalaiset menivät suoma- 
laisten kanssa naimisiin ja tsekit tsekkien kanssa ja niin edelleen 
ja luulen että se nyt itse asiassa muuttuu jossain vaiheessa. tai täy- 
tyy muuttua jollain tavalla, tai me vielä tulemme näkemään niinku 
meidän tyttäremme - en joka tapauksessa pysty määrittelemään 
hänen natiivikieltään. 

Nainen4o_6: meidän vanhimman [tyttäremme] tapauksessa, luu- 
len että, se on aika samanlainen tapaus. kuten sanoin alussa, hän 
vain, mukauttaa, puheensa kontekstin mukaan. se on enemmän- 
kin ikään kuin kontekstuaalista. - - 


(Alkuperäinen sitaatti on englanninkielinen; käännös on kirjoit- 
tajan.) 


Kumpikaan esimerkin 1 osallistujista ei ala määritellä lastensa kielellistä 
identiteettiä. Mies38 O toteaa yksistään natiivikielen olevan sopimaton 
kuvaamaan hänen lapsensa tilannetta, Nainen40 6 puolestaan ei asetu 
arvioimaan perheen kielten arvojärjestystä natiivikielen näkökulmasta. 
Sen sijaan osallistujat korostavat kielen tilanteisuutta, etenkin lastensa 
kohdalla. Esimerkin 1 kommentit havainnollistavat, miten osallistujat 
vastustavat kategorisointeja ja tarvetta erikseen määritellä kielellistä mo- 
ninaisuutta, joka on heille itselleen arkipäiväistä (ks. moninaisuuden 
arkipäiväisyydestä Wessendorf 2014). Tästä huolimatta he joutuvat ta- 
sapainottelemaan erilaisten ryhmien välillä — etenkin omien lastensa ti- 
lanteita ja nykypäivää pohtiessaan. Osallistujat vähintäänkin implikoivat 
keskusteluissaan, että heidän arkinen kokemuksensa ja näkemyksensä 
on ristiriidassa ihmisten käsityksissä elävien kapeiden ryhmäidentiteet- 
tien kanssa. Identiteettien ja näkemysten ristiriita havainnollistuu esi- 
merkin 1 ja seuraavan esimerkin 2 avulla. 


Esimerkki 2: Tasapainoilu erilaisten identiteettien ja kategorisoin- 
tien välillä 


Nainen49 3: mutta musta tuntuu että nykypäivänä viimeisen kym- 
menen vuoden aikana, tästä on tullu uus normi. - - nuorillaki saat- 
taa tulla et okei, sä olet aloittanu elämäsi jossakin Australiassa ja 
sä oot muuttanu Singaporeen, ja sitten muuttanu, vaikka käyny 
tässä Suomessa koulussa ja ja pitkin maailmaa niin äiti on vaik- 
ka jostakin, ihan, mistä vain ja isä, eri paikasta, puhumattakaan 
mummoista ja papoista vaikka. 

Nainen45_3: joo eli semmone oikee kosmopoliitti. 


Nainen49. 3: että, mistä minä olen peräisin. 
Nainen45_3: joo, joo. 


Nainen49_3: et inminen jotenkin aina haluaa, saada sen jonkun, 
leiman otsaan että minä, ((esittää liimaavansa jotain otsaansa)) 
tuosta. 


Nainen45_3: joo, joo. 


Nainen49. 3: että nykyaikana se on se että ei enää pysty. sitä ei ei, 
ihmiset on niin paljo liikkuu nii. 


Kun yksilöä ei voi kiinnittää tiettyyn paikkaan — ja siten kansallisuuteen 
ja kieleen -, käy ryhmän jäsenyyden määritteleminen entistä vaikeam- 
maksi. Osallistujat kuvaavat moninaisuutta identiteettien ristiriitana 


9 o» 


(vaikea määritellä”, 


$9999. ” » 


identiteettikriisi”, ”puoliverinen”, ”ei mistää kotoi- 


” on. 


sin”, ”mistä minä olen peräisin”), mutta toisaalta normaalina olotilana 
(”mulla on — ollut se aina”, ”normaalitilanne”). Osallistujat rakentavat 
esimerkeissä 1 ja 2 kuvaa moninaisuudesta, jossa jonkinmaalaisuus tai 
-kielisyys ei ole staattinen kategoria. Vaikka aineistossa usein kuvataan 
omaa ja perheen moninaista taustaa, staattinen ja yhtenäinen identiteet- 
ti kiinnittyy osallistujien omaan sukupolveen, kun taas muuttuvaisuus 
ja määrittelemättömyys kuvastavat paremminkin osallistujien lasten 
tilannetta. 

Omaa tilannettaan tai mennyttä aikaa (”silloin kun me synnyimme”) 
Mies38 6 kuvaa esimerkissä 1 monikulttuuristen perheiden vastakohta- 
na (”suomalaiset menivät suomalaisten kanssa naimisiin ja tsekit tsek- 
kien kanssa ja niin edelleen”) ja viittaa ajan muuttumiseen hänen ja 

toisen osallistujan lasten tilanteessa. Nainen49_3 tekee esimerkissä 2 
saman eron nykypäivään ja sukupolvien välille (”nuorten”), ja kuvailee 
taustojen eroja monipolvisesti. Moninaisuudesta kumpuava ryhmän jä- 
senyyden epämääräisyys näyttäytyy arkipäivässä yleistyvänä ja tavallisena 


+ ” "9 » 


(”monikulttuurisia perheitä”, ”uus normi”, ”kosmopoliitti”), mikä tuntuu 
kuitenkin olevan ristiriidassa ihmisen luontaisesti tekemän kategori- 
soinnin (ks. esim. Säävälä 2008, 116) kanssa (”haluaa saada sen jonkun 
leiman otsaan”). Osallistujien lasten tapauksessa kysymykset kielestä 
ja identiteetistä ovatkin kompleksisempia kuin vanhempien: ryhmiin 
niputtaminen ei ole mahdollista ("ei enää pysty”), mutta moninainen 
identiteetti sen sijaan on hyväksyttävissä (ulkomaalaistaustaisten iden- 
titeetistä esim. Bäckman 2017). 

Molemmissa esimerkeissä 1 ja 2 rakennetaan diskurssia aikaulottu- 
vuudesta, jossa moninaisuus on tätä päivää (”nyt”, ”nykypäivänä”, ”ny- 
kyaikana”) ja mennyt aika edustaa erilaista suhtautumistapaa (”vanhan- 
aikainen”), jossa moninaisuus ei siis osallistujien mukaan aina ole ollut 
”mahdollista”. Kuvaa tarkentaa Suomessa syntynyt monikulttuurisessa 
perheessä kasvanut nainen, joka valitsee identiteetilleen välimuodon. 
Nainen2o 2 kertoo: ”on vähä semmone maailmankansalainen et ei sil- 
lee niinku, kuulu, tavallaa mihinkää yhtee maahan” Osallistujat tuot- 
tavat visioita superdiversiteetistä muutoksena ja suuntaavat katseensa 
erityisesti lastensa tulevaisuuteen, jossa kokemus moninaisuudesta olisi 
laajemmin yhteiskunnassa jaettu, ja siten arkinen yhdessä eläminen 
ihmisten erilaisuuksien kanssa normalisoituisi. 

Koska osallistujat keskustelevat kieleen kytkeytyvistä aihepiireistä, 
puhe moninaisuudesta koskee pitkälti kieliä, mutta ei typisty ainoastaan 
yksittäisiin kieliin. Lisäksi vähemmistökielet, kansalliskielet, murteet, re- 
kisterit ja kansalliset vähemmistöt tulevat puheeksi. Murteet — joko Suo- 
messa tai muussa maassa puhuttavat — mainitaan yhdeksässä haastat- 
telussa kymmenestä. Erilaisista vähemmistöistä ja vähemmistökielistä 
puhutaan myös: niistä mainitaan esimerkiksi seto, baski, suomenruotsi 
ja suomenruotsalaiset sekä saame. Yhdessä keskustelussa osallistujat 
huomioivat moninaiset kielen rekisterit, jotka ovat sidoksissa sosioeko- 
nomiseen ja koulutukselliseen taustaan. Jo yksistään näiden havaintojen 
perusteella osallistujat hahmottavat kielen hyvin moninaisesti. Eniten 

huomioita herättävät puhe suomenruotsalaisista ja Suomessa puhutta- 
vasta ruotsista sekä keskustelu venäjän kielestä ja venäläisyydestä. Tämä 
on siksikin mielenkiintoista, että yksikään osallistuja ei nimennyt ruot- 
sia äidinkielekseen ja ainoastaan yhdellä venäjä oli toisena äidinkielenä. 
Seuraavaksi analysoin ruotsia koskevia esimerkkejä, joissa moninaisuu- 
den arkipäiväisyys tulee esille. Venäläisyydestä ja venäjän kielestä puhu- 
miseen palaan seuraavassa alaluvussa. 

Ruotsin kielestä ja sen asemasta Suomessa puhuttiin jokaisessa pari- 
keskustelussa, sillä osallistujat olivat olleet tavalla tai toisella tekemisissä 
ruotsin kanssa. Osalle ruotsin kielen tuttuus tarkoittaa sitä, että he tun- 
nistavat ruotsinkielisiä alueita Suomessa, toiset ovat asuneet ruotsinkie- 
lisillä paikkakunnilla. Joillekin ruotsin kieli on taas tuttu koulutuksen 
kautta tai yksinkertaisesti erilaisista arkisista yhteyksistä, kuten seuraa- 
vassa esimerkissä 3. 


Esimerkki 3: Ruotsin kielen merkitys osallistujille 


Nainen49_5: - - englanti, on, aika, iso hyöty täälä. ((tauko)) ruotsi 
en ((tauko)) tiedä siis minä ((tauko)) ennen kuin tulin ((tauko)) 
Suomeen minä ajattelin että, se olisi isompi hyöty ((naurahtaa)) 
minulle. ((tauko)) ja se oli ehkä vähän yllätys että ainakin täälä 
[kaupunki]:ssa ei käytetään paljon. mutta toisaalta se oli, alussa 
tosi iso hyöty koska kaikki nää, elintarvikkeet ja kaikki ovat kaksi- 
kielisiä - - se oli, tosi hyvä että aina - tiesin mitä minä ostan ja 
mitä, on, kaikki ((tauko)) ne jutut. siis se, oli aika, hyvä ja sitten oli 
myös, hyödyllinen että ((tauko)) no, teeveessä tai radiossa että, oli, 
ainakin aina mahdollista ((tauko)) katsoa ruotsinkielisiä uutisia ja, 
- - sanomalehtiä tai niin edelleen että. ((tauko)) siis varmasti, silloin 
kun tulin olisi ollut vaikeampi saada, tietoja, politiikasta tai jotakin, 
ilman ruotsia siis. silloin. - - 


Kertomukset osoittavat osallistujien tiedostavan ruotsin olemassaolon, 
ja osalle ruotsin vähäinen näkyvyys on ollut epäodotuksenmukaista. Nai- 
nen49. 5 pohtii kieliä ”hyödyn” eli käyttömahdollisuuksien näkökulmas- 
ta. Hän ei erittele, mistä hänen tietonsa ruotsin käyttömahdollisuuksista 

Suomessa on perdisin, mutta ennakko-odotukset ovat osoittautuneet 
ainakin osittain vääriksi (”vähän yllätys”). Hän on ilmeisesti ollut tietoi- 
nen ruotsin alueellisuudesta, mutta tämäkään tieto ei ole pätenyt aivan 
odotetulla tavalla (”täällä [kaupunki]:ssa ei käytetään paljon”). Osallistuja 
mainitsee elämän eri osa-alueita, jolla ruotsin käyttäminen on kuitenkin 
ollut mahdollista: arkipäivän askareissa ("elintarvikkeet - - ovat kaksikie- 
lisiä”) ja tiedonhankinnassa (”katsoa ruotsinkielisiä uutisia”, ”saada tie- 
toja politiikasta”). Esimerkki osoittaa, että englanti ei ole ainoa kieli, joka 
toimii keskeisenä resurssina yhteiskuntaan osallistumisessa, varsinkin 
ulkomaalaistaustaisten alkuvaiheessa uudessa kotimaassa (englannin 
hyödystä esim. Iikkanen 2017; Scotson 2018). Seuraava esimerkki 4 
puolestaan havainnollistaa, kuinka osallistujat näkevät ruotsin kielen 
Suomen ruotsinkielisellä alueella ja kuinka monikielisyys vaikuttaa mo- 
ninaisuuteen orientoitumiseen. 


Esimerkki 4: Ruotsin kieli kielellistä suvaitsevaisuutta edistämässä 
Nainen45_3: - - mulla oli vielä hyvä tuuri kun mä muutin Suomeen 
- - muutaman kuukauden päästä muutin [kaupunki]:iin, ja hyvin 
maastouduin sinne koska siellä kukaan ei puhu molempia kieliä 
((suomea ja ruotsia)), kuin äidinkieltä aina joku, joku kieltä puhuu 
huonosti ja ihmiset on tottuneet, huomioimaan toisten, 
Nainen4g. 3: kielitasoa 


Nainen45_3: kielitasoa. 


Nainen49. 3: joo. 


Nainen45_3: että, en erottunut joukosta kui siellä oli kaikki ruot- 
sinkieliset jotka puhui vähä huonommin suomea. - - 


Ruotsinkielisen alueen lähtökohtainen monikielisyys johtaa osallistu- 
jien mukaan siihen, että moninaista kieltä ja kielenkäyttöä suvaitaan pa- 


+9 


remmin (”kukaan ei puhu molempia kieliä, kuin äidinkieltä”, ”tottuneet 

huomioimaan”). Kielenkäyttöä siis helpottaa, kun kaikki käyttävät äidin- 
kielensä lisäksi muita kieliä, ja kaikkien kielitaitotasot vaihtelevat. Infor- 
mantit ulottavat myöhemmin tämän ruotsin ja suomen kieltä koskevan 
käsityksen englantiin ja sen erilaisiin ”korostuksiin”. Moninaisuuden 
arkipäivää rakentavat siis erilaiset kielimuodot, eivät valmiit tai täydelli- 
set kielet. Kieli näyttäytyy resursseina, joiden rajoja ei ole tarpeen koros- 
taa (esim. Blommaert ja Rampton 2011): kun kaikki puhuvat muutakin 
kuin omaa äidinkieltään, osallistujien kertomuksissa kielenkäyttö on 
tasa-arvoisempaa ja suhtautuminen ymmärtäväisempää. Diskurssissa 
osallistujien kuvaama tapa käyttää kieltä näyttäytyy yhteistä elämää ja ih- 
misten välisiä suhteita rakentavana. Vuorovaikutuksen toisen osapuolen 
identiteetti, tässä tapauksessa jonkin kielen puhujuus ja siihen kytkeyty- 
vä kielitaito, sen sijaan ei ole arjessa merkittävää (ks. Wessendorf 2014). 
Osallistujat summaavat kuvaamansa hyväksyvän ja vaihtelevan kielen 
moninaisuuden ”anteeksiantavana” kielitaitona, jota heidän mukaansa 
Suomen kontekstissa tarvitsee. 


MONINAISUUTTA RAJOITTAVAT KATEGORIAT JA STEREOTYPIAT 
Tässä alaluvussa käsittelen diskursseja, joissa moninaisuus kutistuu eri- 
laisiksi kategorisoinneiksi ja sitä kautta stereotypioiksi. Stereotypiat eivät 
ole osallistujien itsensä tuottamia, vaan he kuvaavat heihin tai muihin 
ulkomaalaistaustaisiin kohdistettuja ryhmittelyjä. Samalla osallistujat 
vastustavat diskurssissa ryhmittelyjä ja kategorisointeja ja niistä muo- 
dostuvia stereotypioita. Diskurssissa näkyvät ensinnäkin hierarkiat, 
joihin ulkomaalaistaustaisia ryhmitellään (ks. aiheesta Jaakkola 2005, 
2009). Niissä ryhmiin assosioituu erilaisia ominaisuuksia ja sitä kautta 
asenteellisia suhtautumistapoja. Toiseksi diskurssissa voi havaita, miten 
historia muokkaa käsityksiä moninaisuudesta ja siten vaikuttaa stereo- 
typioiden muodostumiseen. 

Termit maahanmuuttaja ja siirtolainen kertovat yhä vähemmän henki- 
löistä, joihin niillä viitataan (ks. Pöyhönen ja Martikainen tässä teokses- 
sa sekä Vertovec 2007). Siirtolaisuuden reitit, motivaatiot ja muuttajien 
sosioekonomiset taustat ovat nimittäin vähemmän ennustettavissa ja 
moninaisemmat kuin aiemmin (Vertovec 2007). Superdiversiteetin ai- 
heuttaman muutoksen myötä myös ryhmien jäsenten ominaisuuksia 

koskevat oletukset ovat yhä useammin virheellisiä (ks. Pöyhönen ja Mar- 
tikainen tässä teoksessa; Rhodes ja Baron 2019, 369). Tästä huolimat- 
ta ulkomaalaistaustaiset osallistujat ovat kokeneet Suomessa tulleensa 
määritellyksi epäoikeudenmukaisella tavalla, kun moninaisuutta on yri- 
tetty tiivistää tiettyihin kategorioihin. Osallistujat usein referoivat mui- 
den luomia kategorisointeja ja stereotypioita (esim. ”hän sanoi, että”) 
sekä niiden seurauksia, kuten esimerkissä 5. 


Esimerkki 5: Kategorisoinnit ja niiden seuraukset arjessa 


Nainen32_9: - - mulla on kaveri - hän (on) espanjalainen. - - hän 
sanoi että Suomessa jo- jos sinä olet niin kun, Euroopan union 
maassa, mutta niin kun länsi, maissa niin kun Italia Espanja Rans- 
ka Englanti, Hollanti, - sitten sinä olet, expat. mutta jos sinä tulit 
joissakin muissa maissa sinä olet maahanmuuttaja. 


Nainen32. 9: joo ja se, maahanmuuttaja se niin kun, - - label. 
((naurahtaa)) 


Nainen26 9: - - mä menen pankkiin, - - ja, siellä oli nuori nainen. 
((tauko)) ja hän, hänen, englanti ei oli hyvä. ((tauko)) siksi, sitten 
hän sanoi että - - hän ei voi, anna, antaa verkkopankkitunnukset, 
koska mä olen ulkomaalainen - - mutta sitten kun, kun mä keskus- 
telin, toisella paikassa, se oli että, jos mä olen, - Euroopan unionis- 
sa, se, ei haittaa. - - ja, sitten, mä menin, uudestaan tuo pankkiin, 
ja siellä oli erilainen - nainen. - - ja hän sanoi joo joo, - - mä ym- 
märrän sinun, tilanne koska minä olen virolainen ja minulla oli 
sama, ongelmia kun kun mä tulin koska ei kukaan, (--) että mä 
niin ku labor, worker. - vain, vain siksi minä olen täällä ja he ei - 
antavat minulle, sama, ((tauko)) rights. 

H: oikeudet. 


Nainen26_9: joo oikeudet, että esimerkiks (tuo länsi), eurooppa- 
laiset, on, ovat nyt. 


Esimerkissä 5 osallistujat kuvaavat ulkomaalaistaustaisten jakamista ku- 
viteltuihin ryhmiin. Osallistujan mukaan toinen ulkomaalaistaustainen 
(”espanjalainen”) — ilmeisesti oman havaintonsa perusteella — on määri- 
tellyt, että Suomessa erilaiset ulkomaalaiset saavat erilaisia nimityksiä. 
Nainen32 9 ilmaisee jakavansa ja tunnistavansa toisen ulkomaalais- 
taustaisen tekemän määritelmän, sillä hän itse sanoo maahanmuuttaja- 
termiä leimaksi (”label”). Esimerkissä ulkomaalaisryhmät jakautuvat 
lähtömaiden mukaan: ”expat” tulee eri paikasta kuin ”maahanmuuttaja”, 
ja ”Euroopan unioni” ja ”länsimaat” muodostavat kontrastin ”muista 
maista” lähtöisin olevien henkilöiden kanssa (ks. em. termien kritiikistä 
ja samankaltaisesta jaottelusta esim. Leinonen 2012). 

Esimerkissä 5 mainitut termit paitsi kategorisoivat ja ryhmittele- 
vät myös aiheuttavat konnotaatioita ihmisten ominaisuuksista (esim. 
Rhodes ja Baron 2019). Siten ne vaikuttavat konkreettisesti ulkomaalais- 
taustaisten kohteluun, jolloin kategoriat toimivat samalla ulkopuolista- 
vina (Heller 2008, 512). Ulkomaalaistaustaisten liittäminen stereotyyp- 
pisiin ryhmiin vaikeuttaa päivittäistä arkea. Virheellinen kategorisointi 
geneeriseen ”ulkomaalainen” tai ”labor worker” -ryhmään, estää toimi- 
masta yhteiskunnassa, kun taas esimerkiksi ”Euroopan unioni” -ryhmän 
jäseneksi kategorisointi antaisi erilaiset oikeudet. Khazaein (2018, 19- 
20) mukaan erilaiset kategoriat yksistään eivät riitä selittämään syrjivää 
käytöstä. Keskeisempää on, kuinka ihmiset rakennetaan sosiaalisissa 
tilanteissa erilaisiksi ja siten oikeutetaan heidän diskriminoiva kohtelun- 
sa. Tilanteeseen niin sanotusti sopimattoman tai vääränlaisen dokumen- 
tin kautta voi tulla syrjityksi, sillä ulkomaalaistaustaiset ovat esimerkiksi 
oleskeluperusteidensa takia eriarvoisia lain silmissä (mt.). Nainen26 9 
onkin joutunut tämänkaltaisen syrjinnän kohteeksi — ja täysin väärin 
perustein. Leimat ja kategoriat toimivat yhteiskunnassa haitallisesti, 
kun niitä sovelletaan moninaiseen ulkomaalaistaustaisten joukkoon. 
Esimerkki 5 siis havainnollistaa kategorisointia julkisissa kohtaamisissa, 

mutta kategorisointi-ilmiö on nähtävissä myös ulkomaalaistaustaisten 
oman perheen sisällä, kuten esimerkki 6 osoittaa. 


Esimerkki 6: Oman perheen parissa kohdatut hierarkkiset kate- 
gorisoinnit 


Nainen32. 9: - - kun ne puhuivat, niin minä ymmärsin jotain jo 
suomen (kielellä) että, ne ihan niin kuin maahanmuuttajia vas- 
taan, mutta sitten minä sanoin mutta hei hetkinen, 


Nainen26 9: joo. 


Nainen32. 9: teillä perheessä ((naurahtaa)) - täälä on nyt maahan- 
muuttaja. mutta, sinä olet eri. 


Nainen32_9: sinä olet eri, - erilainen. 


Nainen26 9: sama. - - sama, juttu. - - perhe, he voivat (sanoa vaa), 
((tauko)) joku, paha, sanat, ihmisestä, joka ovat, Afrikasta esimer- 
kiksi - -, tai Irakist tai Iranista. mutta, minä olen myös ulkomaalai- 
nen ja mä sanoin yks kerta samaa. ((tauko)) ja se oli sama vastaus. 
että, joo mutta sinä sinä puhut suomea sinä, sinä tiedät meidän 
historiaa meidän kulttuuria. okei, ehkä vähän mutta ei ei, kaikki. 
ja, minä olen myös, ulkomaalainen ja minä olen niin kuin, samaa, 
((tauko)) sama - tasoinen, kun, kun he. ((tauko)) joo. 


Nainen32_9: (totta.) ((naurahtaa)) 


Nainen26 9: - - kun mä haluaisi- halusin, mennä, - opiskelemaan 
suomea, - mää sanon hänelle että se vois olla hyvä idea, ja - hän 
vasto että, ei siellä ovat vain, - maahanmuuttaja he - ei osaa suomea 
- - ei mitään he eivät puhua mitään. - - sinä et tarvitse. ja ((tauko)) 
mä ajattel- okei me puhumme vain englantia. sinun mielestä minä 

en tarvitsen - - opiskella suomea. sitten, mitä mä teen täällä. ((tau- 
ko)) no mutta siellä, - - he ovat erilainen kun sinä. 


Esimerkissä 6 ihmistenväliset rajanvedot ilmenevät kategorisointeihin 
liitettyinä ominaisuuksina ja kategorisointien seurauksina. ”Maahan- 
muuttaja” ja ”ulkomaalainen” ovat kategorioita, jotka estävät näkemästä 
ihmiset yksilöinä ja siten sulkevat ulos yhteisöistä (Huttunen, 2004, 
140). Samoin näiden keinotekoisten ryhmien sisään muodostuu myös 
hienojakoisempia, oletettuihin ominaisuuksiin perustuvia jaotteluita 
(Huttunen 2004, 139; Leinonen 2012, 218). Aiemmissa tutkimuksissa 
on osoitettu, kuinka suomalaisten asenteista eri maahanmuuttajaryh- 
miä kohtaan muodostuu etninen hierarkia, jonka kärjessä ovat muun 
muassa pohjoismaalaiset ja anglosaksit. Hierarkian loppupäässä ovat ve- 
näläiset ja aivan viimeisinä somalialaiset. (Jaakkola 2005, 69-72; 2009, 
52—53.) Säävälä (2008, 118) toteaa, että maahanmuuttaja on Suomessa 
negatiivisesti latautunut termi, joka Leinosen (2012, 218) mukaan on 
Suomessa luokkasidonnainen ja rodullistava ja herättää aivan erilaisia 
konnotaatiota henkilön ominaisuuksista kuin vaikkapa termi ekspatri- 
aatti. Sekä Nainen26 g että Nainen32 9 ovat oman perheensä sisällä 
olleet tilanteessa, jossa omat perheenjäsenet eivät näe heidän kuuluvan 
maahanmuuttajien ryhmään. Tämä näyttää johtuvan siitä, että osallistu- 
jien perheet jakavat eri puolilta maailmaa tulevat ulkomaalaistaustaiset 
henkilöt hierarkioihin: ”maahanmuuttajat? tulevat ”Afrikasta”, ”Irakista” 
ja ”Iranista”. Koska osallistujat eivät edusta näitä alkuperämaita, heidän 
perheensä määrittelee heidät näistä ryhmistä poikkeaviksi, ”erilaisiksi”. 

Nainen26 9 kuvaa kokemusta perheenjäsenten suhtautumisesta ker- 
tomalla ”pahoista sanoista” ja ”maahanmuuttajiin” liitetyistä negatiivi- 
sista ominaisuuksista (”maahanmuuttajat ei osaa suomea - - ei mitään 
he eivät puhua mitään”, ”mutta sinä sinä puhut suomea sinä, sinä tiedät 
meidän historiaa meidän kulttuuria”). Niemelä (2019) on todennut, että 
itseä ulkonäöllisesti ja sosioekonomisesti läheisiksi koettujen ulkomaa- 
laisryhmien kieltäkin arvioidaan positiivisemmin (ks. kielestä ja ulkomaa- 
laistaustaisten kategorisoinnista myös likkanen 2019). Osallistujat eivät 
esimerkissä kuitenkaan sano, mitkä muut kuin kielelliset ja kulttuuriset 
syyt mahdollisesti ovat perheenjäsenten tekemien ryhmittelyjen taustalla. 

Kategorisoinnit herattavat molemmissa osallistujissa vastustusta, 
vaikka perheenjäsenten tekemän erottelun on ehkä ollut tarkoitus olla 
osallistava (”mutta, sinä olet eri”, ”sinä olet eri, - erilainen”, ”he ovat eri- 
lainen kun sinä”). Osallistujat ovat puuttuneet stereotypioiden tuottami- 
seen ja ilmaisseet läheisilleen kuuluvansa maahanmuuttajien ryhmään, 
esimerkiksi nimeämällä itsensä ryhmän jäseneksi: ”ulkomaalainen”, 
”maahanmuuttaja”, ”samatasoinen”. Osallistujat vastustavat kategori- 
sointeja ja herättelevät näkemään moninaisuutta (”mutta hei hetkine 
teillä perheessä - täälä on nyt maahanmuuttaja. mutta, sinä olet eri.”, 
”minä olen myös, ulkomaalainen ja minä olen - - tasoinen, kun, kun 
he.”) Kategorisointi lisäksi estää toimimasta, kun ryhmiin liitetään tietty- 
jä ominaisuuksia. Koska Nainen26 9 ei kuulu negatiivisesti arvioituun 
ryhmään ”maahanmuuttajat”, hän jää ilman toivomaansa kielenoppi- 
mista. Samalla hän tulee perheenjäsenen hyvästä tarkoituksesta huo- 
limatta rajanvetojen myötä ulkopuoliseksi (”okei me puhumme vain 
englantia. sinun mielestä minä en tarvitsen - - opiskella suomea. sitten, 
mitä mä teen täällä”). 

Ulkomaalaistaustaisten jakaminen hierarkioihin alkuperän ja oletet- 
tujen ominaisuuksien perusteella tuottaa epätasa-arvoa ja estää osalli- 
suutta yhteiskunnassa (esim. Huttunen 2004). Se, miten ihmiset näh- 
dään ja millaisia ominaisuuksia yhdistetään vuorovaikutuksen toiseen 
osapuoleen, vaikuttaa kohtaamisiin. Kieli ja siihen liitetyt ennakko- 
oletukset vaikkapa ihmisen alkuperästä voivat johtaa epäoikeudenmu- 
kaiseen kohteluun. Esimerkki tällaisesta ennakkokategorisoinnista ja 
stereotypioista suomalaisessa yhteiskunnassa juontaa juurensa alueiden 
ja väestöjen historiaan. Tutkimuksissa on nimittäin todettu, että venä- 
läisyys on suomalaisten näkökulmasta etnisyyshierarkiassa alemmal- 
la tasolla kuin monet muut etnisyydet.t Suomalaisten suhtautuminen 
venäläisiin maahanmuuttajiin on varauksellista (Jaakkola 2009, 52; 
Jasinskaja-Lahti, Liebkind ja Vesala 2002, 25) ja venäläisyys on usein 
stigma, jolloin maahanmuuttaja joutuu todistelemaan esimerkiksi omaa 


osaamistaan (Liebkind ja muut 2004, 227-228). Venäjä ja venäläiset 


4 Käsitykseni mukaan ei ole olemassa Jaakkolan (2005, 2009) tekemän tutkimuksen kaltaista tietoa 
siitä, miten esimerkiksi vuodesta 2015 alkanut muutos maahanmuuttajavirroissa ja niiden painottu- 
minen Lähi-idästä tuleviin maahanmuuttajiin on vaikuttanut asenteisiin ja etnisiin hierarkioihin. 

sekä Neuvostoliitto mainitaan kaikissa parikeskusteluissa yhtä lukuun 
ottamatta, ja osalle osallistujista venäjän kieli ja venäläisyys ovat osa 
identiteettiä. Toisin kuin ruotsin kieli edellisessä analyysiluvussa, venä- 
jän kieli ja venäläisyys näyttäytyvät stereotypioita aktivoivina. 

Suomen historia Venäjän kanssa (”Suomes on ihan, ((tauko)) han- 
kala ja, vaikee historia Venäjän kanssa”) (ks. esim. Leinonen 2012 ja 
siellä mainitut lähteet) ja se, että venäjänkieliset ovat yksi suurimmista 
vähemmistöistä Suomessa (Pitkänen, Saukkonen ja Westinen 2019), 
tekee venäläiset näkyväksi suomalaisessa julkisessa diskurssissa. Tämä 
heijastuu osallistujien elämään ja siten myös heidän kertomuksiinsa 
(”minä automaattisesti tulen Venäjän niin kun, maahanmuuttaja ja Ve- 
näjältä; he ajattelevat samaa niin kuin, että aa sä olet, niin ku samaa 
kuin venäjäläinen. venäläinen. ja, se ei tuntu hyvältä. ja se on -, tuo 
stereotyyppi, joka on tosi - hurtful.”). Osallistujat vastustavat yleisesti 
Venäjään, venäläisyyteen sekä venäjän kieleen kytkeytyviä identifioin- 
teja, sillä niihin liittyy negatiivisia mielikuvia ja stereotypioita. Aineis- 
tossa Suomen valtion historia yhdistyy ihmisten mielissä tämän päivän 
kokemuksiin, kun yllättävän moni ulkomaalaistaustainen tulee virheel- 
lisesti kategorisoiduksi venäläiseksi. Yksi osallistujia loukkaava seikka 
on se, että päätelmiä tehdään yksistään jonkin identiteetin osa-alueen, 
esimerkiksi kielen, perusteella. Ihmisten mielessä kieli, etnisyys ja valtio 
kietoutuvatkin usein yhteen (Lähteenmäki ja Vanhala-Aniszewski 2012), 
kuten seuraava esimerkki 7 havainnollistaa. 


Esimerkki 7: Venäjän kieli ja venäläisyys eli virheelliset kategori- 
soinnit ja negatiiviset stereotypiat 


Nainen45_3: - - yritin, piilottaa sen minun, kaksoiskielisyys ja, ko- 
rostaa että mä oon virolainen -, myös koska suomalaiset ei ym- 
märrä sen että, nytki mulla jotkut, kysyy että no miten niin kui, 
Venäjällä ja tämmöstä. mä en tiedä mitä Venäjä- mä en ole kos- 
kaan siellä asunut, - - mun tytärtä on jopa, koulussa vähä kiusattu 
sitä ku hän opiskelee, venäjää koulussa. niin, siitä että (joku) Putin, 
Venäjä, ja häneen kohdistuu ja sitten hän joutuu selittämään ei 
hänellä ole niin ku Venäjän kanssa mitään tekemistä - - 

Nainen49_3: se mielikuva ihimisten, niin kun, aivoissa aina 
switchaa johonki, tiettyyn niin ku (-) leimaan tai johonki. 


Nainen45_3: joo. joo. 


Nainen49_3: se on se mitä tietoisesti ilmeisesti, yrittää välttää. - - 
jos pystyy. 


Nainen45_3: - - ja sen takia koska ihmiset ei ymmärtää että, ei, ei 
suomalaiset, ymmärtä mikä niin ku, 


Nainen49. 3: et siinä on ero. 


Kunnas (2019, 156) on todennut Oulun seudulla asuvia karjalaisia kos- 
kevassa tutkimuksessaan, että muuttajien etnisyys ei ole ollut yhtä mer- 
kittävää suomalaisten silmissä kuin se, että on muutettu Venäjän tai 
Newvostoliiton alueelta. Osallistujat puhuvatkin siitä, kuinka tätä eroa 
ei ymmärretä. Tutkimuksen osallistujien kertomuksen mukaan usein 
Itä-Euroopasta tuleminen, venäjän tai venäjän sukulaiskielen puhumi- 
nen tai vaikkapa ulkonäkö tai nimi saavat aikaan niputuksen venäläisten 
ryhmään (”suomalaiset ei ymmärrä”; ” 
ku - leimaan tai johonki”). Yksittäisen henkilön tai tämän vanhempien 


switchaa johonki, tiettyyn niin 


lähtömaan perusteella ei kuitenkaan Saukkosen (2020, 19; ks. myös 
Lehto tässä teoksessa) mukaan enää pysty tekemään johtopäätöksiä esi- 
merkiksi kielestä tai identiteetistä. Siksi annettu leima ei välttämättä liity 
mitenkään osallistujan identiteettiin (”mä en tiedä mitä Venäjä- mä en 
ole koskaan siellä asunut - - hän joutuu selittämään ei hänellä ole niin 
ku Venäjän kanssa mitään tekemistä”) ja tietämättömyys moninaisuu- 
desta loukkaa osallistujia. 

Osallistujat vastustavat ryhmiä ja niihin liittyviä epärealistisia mieliku- 
via (”siinä on ero”). Kuitenkin joskus pelko siitä, että tulee virheellisesti 

yhdistetyksi tiettyyn stereotypiaan ja siihen kytkeytyviin konnotaatioihin, 
saattaa saada osallistujat piilottamaan identiteettinsä väärinkäsitysten 
estämiseksi (”se on se mitä tietoisesti ilmeisesti, yrittää välttää”). Esi- 
merkiksi Valentine (2008) onkin kritisoinut moninaisuuden arkipäiväi- 
syyttä siitä näkökulmasta, kuinka satunnaisissa kohtaamisissa yhdessä 
eläminen näyttäytyy harmonisena, mutta syrjivät stereotypiat ja eronteot 
yhä elävät piilossa, elämän yksityisemmillä alueilla. Oman moninaisen 
identiteetin (”kakskielinen”) voi paljastaa vasta tutuille ihmisille, vaik- 
ka esimerkiksi venäjän kielen taidosta olisi hyötyä ja se on osallistujan 
mielestä ”plussa” Suomessa. Osallistujia tuntuu kuitenkin vaivaavan se, 
ettei koskaan tiedä, mitä tietoa itsestä voi antaa ilman että joutuu moni- 
naisuuden takia syrjityksi (”mun tytärtä on jopa, koulussa vähä kiusattu 
sitä ku hän opiskelee, venäjää koulussa.”) (ks. venäläisten syrjinnästä 
koulussa Romashov 2021, 147-148). 


Lopuksi 


Tässä luvussa superdiversiteetti edustaa jännitteitä: se aktivoitui nimen- 
omaan diskurssien tuottamissa ristiriidoissa moninaisuuden arkipäi- 
väisyyden ja yhteiskunnassa elävien stereotyyppisten käsitysten välillä. 
Moninaisuus näyttäytyi arkipäiväisenä erityisesti osallistujien yksityi- 
sen elämän kokemuksista ja omista tilanteista käsin. He korostavat, 
että ryhmäidentiteettiä ei voi soveltaa heidän omaan perheeseensä, eikä 
se myöskään istu tilanteeseen, jossa he käyttävät useita kieliä erilaisil- 
la elämänalueilla. Esimerkiksi ruotsin kieli on mainittu keskustelussa 
moninaisuutta lisäävänä ja osallistavana. Se tuo kommunikaatiomahdol- 
lisuuksia ja auttaa mukaan yhteiskuntaan, kun esimerkiksi ruotsinkieli- 
sellä alueella ei tarvitse tuntea paineita kielen täydellisestä osaamisesta. 
Keskusteluista käy ilmi, että samassa tilanteessa olevat — toiset ulko- 
maalaistaustaiset — ymmärtävät osallistujien moninaisuutta ja heidän 
tilannettaan suomalaisessa yhteiskunnassa. 

Diskurssit superdiversiteetistä ja siten arjen monimuotoisuudesta 
ovat muutokseen pyrkiviä. Moninaisuuden kanssa yhtä aikaa yhteiskun- 
nassa kuitenkin ylläpidetään kategorisointeja ja stereotyyppisiä käsityk- 

siä staattisista ihmisryhmistä. Kun osallistujat kohtaavat muita ihmisiä 
yksityisten piiriensä ulkopuolella, heidän omat kokemuksensa moninai- 
suudesta törmäävät näihin käsityksiin ja niihin kytkeytyviin ennakko- 
oletuksiin. Näkemysten jännitteet haittaavat arkista yhdessä elämistä: 
ne aiheuttavat hämmennystä ihmistenvälisissä kohtaamisissa ja rajoit- 
tavat vuorovaikutusta. Jos arjessa täytyy esimerkiksi piilotella kieltään 
tai kansallisuuttaan, jottei joutuisi ennakkoluulojen tai epäoikeuden- 
mukaisen kohtelun kohteeksi, ei tule kohdatuksi omana itsenään, yk- 
silönä. Suomalaiset valitettavasti mainitaan keskusteluissa henkilöinä, 
jotka eivät tavalla tai toisella ymmärrä moninaisuutta, esimerkiksi kielen 
ja kansallisuuden eroa. Suomen historia Venäjän kanssa vaikuttaa siten, 
että venäjän kieli — päinvastoin kuin ruotsin kieli — lisää yhteiskunnassa 
ulkopuolisuutta, koska Venäjään ja venäjän kieleen liittyy edelleen en- 
nakkoluuloja. 

Osallistujat pyrkivät diskursseissaan muutosta kohti: he asettuvat ker- 
tomuksissaan vastustamaan muiden luomia kategorisointeja ja siten 
ottavat aktiivisen roolin virheellisten käsitysten purkajina ja muita moni- 
naisuuteen herättelevinä toimijoina. Tietoisuutta moninaisuudesta olisi- 
kin tarve lisätä yhteiskunnan tasolla, sillä kategorisoinnit eivät ainoas- 
taan herätä negatiivisia tunteita ja vastustusta, vaan niillä on yksilön ja 
yhteiskunnallisen osallisuuden kannalta konkreettisia seurauksia (ks. 
myös likkanen 2019). Tämän tutkimuksen esimerkit ovat osoittaneet, 
kuinka stereotypioiden takia voi tulla kohdelluksi epäoikeudenmukaises- 
ti tai kohdata syrjintää. Ryhmäperustaisten identiteettien purkamises- 
sa ei ainakaan auta se, että ryhmittelyjä yhä ylläpidetään yhteiskunnan 
rakenteissa. Esimerkiksi yksilöiden ja perheiden monikielisyyttä ei ole 
mahdollista tuoda yhteiskunnan virallisella tasolla näkyväksi, sillä Suo- 
messa voi edelleen rekisteröidä vain yhden kielen äidinkielekseen. Tämä 
on vain yksi esimerkki siitä, kuinka diskursseissa esiintyvät ulkomaalais- 
taustaisia koskevat stereotyyppiset ryhmittelyt ovat omiaan palvelemaan 
yhteiskunnallista vallankäyttöä, ellei niitä tehdä näkyviksi. Moninaisuu- 
den arkipäiväisyys puolestaan vapauttaa toimimaan. Kun moninaisuus 
esimerkiksi kielenkäytössä on arkipäiväistä, korostuu kielen konteksti- 
sidonnaisuus ja puhujilla on ikään kuin lupa käyttää kieliä yhteisessä 
arjessa kaikille sopivalla vaihtelevalla ja ”epätäydellisellä” tavalla. 

Lahteet 


Oulun yliopiston Kikosa-kokoelma. http://urn.fi/urn:nbn:fi:csc-kata20190315143424155015. 


Pari | Osallistujakoodit Osallistuja Suomessa (vuotta) Keruuvuosi 
1 Nainen37 1/Nainen32 1 11/noin 1 2019 
2 Nainen20o 2/Nainen48 2 |syntynyt Suomessa/22 2019 
3 Nainen49_3/Nainen45_3 |14/18 2019 
4 Nainen36 4/Mies38 4 15/12 2019 
5 Nainen35 5/Nainen49 5 10/22 2020 
6 Mies38 6/6 Nainen40 6 |10/10 2020 
7 Mies23 7/Mies20 7 4/4 2020 
8 Nainen23_8/Nainen39_8 | 4/11 2020 
9 Nainen32 9/Nainen26 9 | 2,5/2 2020 
10 | Nainen37 10/Nainen31 10 | 11/4 2020 


Tilastokeskus 2022: https://www.stat.fi/meta/kas/ulkomaalaistaus.html. Viitattu 29.4.2022. 

Kasvatuksessa ja koulutuksessa kulttuurisen, kielellisen ja muunlaisen 
moninaisuuden kohtaaminen, esiin tuominen ja myös hyödyntäminen 
osana opetusta ovat keskeisiä tavoitteita. Moninaisuuden huomiointi on 
näkynyt esimerkiksi opetussuunnitelmissa, opettajankoulutuksessa ja 
täydennyskoulutuksissa. Oppikirjoja tuotetaan tässä ilmapiirissä ja ope- 
tussuunnitelmaan pohjaten. Niitä myös luetaan tulkintoina siitä, miten 
opetussuunnitelman tavoitteita toteutetaan käytännössä. (Rinne 2019, 
71-77; Immonen-Oikkonen ja Leino 2010.) Siksi onkin kiinnostavaa pei- 
lata oppikirjoja monikulttuurisuuden, moninaisuuden ja superdiversi- 
teetin käsitteiden kuvastamia erilaisia näkökulmia ja lähestymistapoja 
vasten. 

Tässä luvussa tutkimme oppikirjojen representaatioita moninaisuu- 
desta. Millainen on oppikirjateksteihin piirtyvä moninaisuuden kuva? 
Tai täsmällisemmin: millaisia erilaisia moninaisuuden kuvia oppikirja- 

teksteissä rakentuu, mihin tekstilajeihin ja millaisin keinoin? Lähes- 
tymme kysymystä tarkastelemalla moninaisuuden esittämistä repre- 
sentaatioina, jotka ilmentävät erilaisia diskursseja eli moninaisuuden 
merkityksellistämisen tapoja. Aineisto koostuu peruskoulun 9. luokalle 
suunnatuista, viiden eri oppiaineen oppikirjoista. 

Superdiversiteetin käsite on viime vuosina ohjannut katsomaan mo- 
ninaisuutta entisestä poikkeavalla tavalla monilla tieteenaloilla (Verto- 
vec 2007; Bäckman ja Pöyhönen 2020), ja käsitteen käytöllä on tutki- 
muskirjallisuudessa pyritty huomioimaan perinteisten, yhteiskuntien 
sisäistä moninaisuutta jäsentävien kategorioiden riittämättömyys mo- 
ninaisuuden kuvaamisessa. Siksi se on kiinnostava analyysiväline myös 
oppikirjatutkimukseen, jossa moninaisuuden pedagogisen esittämisen 
tavat ovat olleet 2000-luvulla keskeinen tutkimuskohde (ks. esim. Hahl, 
ja muut 2015; Mikander 2016; Rinne 2019). 

Opetuksen, ja oppimateriaalien sen osana, on annettava oppijalle val- 
miuksia maailmaan, jossa liikkuvuuden ja globalisaation myötä monet 
sosiaaliset, kulttuuriset, kielelliset ja tiedolliset resurssit monimuotois- 
tuvat. Oppimateriaalien tehtäviin kuuluu jäsentää maailmaa ja sen mo- 
ninaisuutta, ja selkeyteen pyrkivä kategorisointi on perinteisesti ollut 
luonteva tapa tarttua tähän tehtävään. Oppikirjoille ominaisten esitys- 
tapojen kannalta merkittävä kehityssuunta on, että superdiversiteetin 
kehyksessä moninaisuutta tarkastellaan tyypillisesti eri taustatekijöiden 
risteämisenä ja limittymisenä yksilöiden elämänkuluissa: esimerkiksi 
oikeudellinen asema, työmarkkina-asema, etninen tausta ja kielellinen 
repertuaari vaikuttavat ja risteävät monilla, usein ennakoimattomilla ta- 
voilla ihmisten toiminnassa, toimintamahdollisuuksissa ja tilanteisissa 
käytänteissä. Onko oppikirjoihin kirjoitettu sellaista ”kontingenttia ideo- 
logista suuntautumista erilaisuuteen”, jollaiseksi superdiversiteetin aja- 
tusta on luonnehdittu (ks. Blackledge ja Creese 2018, xxvi): tapaa katsoa 
moninaisuuden dynamiikkaa muuttuvana ja kontekstisidonnaisena sen 
sijaan, että erilaisuus kuvataan valmiina ihmisryhmien luokituksina? 
Millä keinoilla oppikirjan on mahdollista esittää moninaisuus ilmiönä, 
joka ei välttämättä istu ennalta määrättyihin kategorisointeihin vaan si- 
sältää ennakoimattomasti ilmeneviä piirteitä? 

Lähtökohtana oppikirjojen analyysiin onkin superdiversiteetin kä- 
sitteen taustalla näkyvä muutos hierarkkisuutta ja järjestyneisyyttä 
korostavasta katseesta, joka tarkastelee kulttuureja selkeinä, toisistaan 
erilleen rajautuvina kokonaisuuksina, kohti kompleksistuvaa moninai- 
suutta. Arnaut (2012) jäsentää tätä muutosta vertaamalla ”kehityksen” 
(development) ja ”moninaisuuden” (diversity) ajattelutapoja: edelliselle on 
ominaista nähdä erilaisuus ulkopuolella, toisaalla, siinä missä jälkim- 
mäiselle tyypillistä on tarkastella erilaisuuksia sisällämme ja keskelläm- 
me. Tutkimuksessamme käytämme tekstianalyysin välineenä superdi- 
versiteetin käsitettä, jonka avulla tarkastellaan sitä, millaisiksi erilaiset 
ryhmät ja kategoriat oppikirjatekstissä rakentuvat: kuinka luonnollisiksi, 
joustaviksi, moniperusteisiksi ja homogeenisiksi? Tätä tehtävää lähesty- 
tään diskurssianalyyttisesti. Toistaiseksi erilaisten taustatekijöiden ris- 
teämistä ja kerroksellisuutta on koulutuksen kentällä tarkasteltu kenties 
enemmän intersektionaalisuuden kautta (esim. Riitaoja 2013; ks. kuiten- 
kin Lehtonen 2015; käsitteiden suhteesta Khazaei 2018). 

Superdiversiteettiä käsittelevässä tutkimuskirjallisuudessa menetel- 
mänä on usein painotettu etnografiaa (esim. Blommaert ja Rampton 
2011; Blackledge ja Creese 2018), koska sen keinoin on ajateltu päästä- 
vän täsmällisimmin käsiksi konkreettisiin sosiaalisiin käytänteisiin ja 
ennakoimattomissa, ainutlaatuisissa tilanteissa syntyviin merkityksiin 
(ks. Arnaut 2012). Tekstianalyyttisella lähestymistavalla on kuitenkin 
annettavaa superdiversiteettitutkimukselle, sillä sen välinein voidaan 
tarkastella muun muassa sosiaalisen todellisuuden esittämisen tapoja, 
representaatiota. Blommaertin ja Ramptonin (2011, 11) näkemyksen mu- 
kaan tulee tutkia sitä, miten ryhmiä rakennetaan diskursiivisesti sen si- 
jaan, että lähtökohdiksi oletettaisiin tietyt nimetyt ryhmät. Oppikirjateks- 
tit ovat otollista aineistoa moninaisuudesta piirtyvän kuvan analyysille 
superdiversiteetin käsitteen avulla. Teksteihin rakentuvat representaatiot 
ovatkin muun muassa kriittisen diskurssintutkimuksen tavanomaisia 
tutkimuskohteita (ks. esim. Fairclough 1992; Pietikäinen ja Mäntynen 
2019). Toisaalta kirjoitetun vuorovaikutuksen näkökulma (Hoey 2001; 
Rahtu, Shore ja Virtanen 2018) ohjaa näkemään myös oppikirjatekstin 
kirjoittaja- ja lukijapositioiden arkisena vuorovaikutustilanteena, jota 

ohjaavat omat kulttuuriset käytänteensä. Taustoitamme seuraavaksi mo- 
ninaisuuden teemaa koulun kontekstissa, minkä jälkeen esittelemme 
tarkemmin teoreettisen ja menetelmällisen viitekehyksemme. 


Koulu ja moninaisuus 


Tällä hetkellä Suomi on Euroopan vauhdikkaimmin moninaistuvia mai- 
ta (Sahlberg 2015; Furseth 2018). Suomessa pidettiin pitkään poliittisena 
ihanteena kansallista yhtenäisyyttä ja homogeenisyyttä, mikä tarkoitti 
sitä, että vähemmistöjen asemaa koskevaa keskustelua ei pidetty kovin 
tärkeänä (Paavola ja Talib 2010, 26; kielistä ks. myös Laihonen ja Halo- 
nen 2019). Lisäksi kasvatuksen ja koulutuksen kontekstissa keskustelu 
moninaisuudesta keskittyi vielä 2010-luvulla vahvasti ”maahanmuut- 
tajataustaisiin” oppilaisiin (esim. Immonen-Oikkonen ja Leino 2010). 
Moninaisuus nähtiin useimmiten ”meistä” ulkopuolisena, ja oli taval- 
lista käsitellä valtaväestöstä poikkeavaa kieltä, kulttuuria ja katsomusta 
ratkaisua vaativana haasteena. Tänä päivänä moninaisuuden käsitteen 
ymmärrys on venynyt kattamaan laajemmin erilaisia ryhmäidentiteette- 
jä myös koulua ja opetusta koskevissa kirjoituksissa. Kasvatus- ja opetus- 
alan kontekstissa moninaisuudella tarkoitetaan yleisimmin etnisyyteen, 
sukupuoleen, katsomuksiin, kieliin, seksuaalisuuteen, ikään, sosioeko- 
nomiseen asemaan ja kyvykkyyteen liittyviä kysymyksiä (esim. Coleman 
2012). 

Maahanmuuttoon liittyvät kysymykset eivät moninaisuutta tarkastel- 
taessa ole kuitenkaan toissijaisia. Esimerkiksi Tilastokeskuksen (2020) 
mukaan (ja termein) pääkaupunkiseudulla joka neljäs alle kouluikäi- 
nen lapsi on ulkomaalaistaustainen, mikä osaltaan lisää muun muassa 
alueen kielellistä, kulttuurista, katsomuksellista ja etnistä moninaisuut- 
ta. Oppimateriaalien kannalta olennainen lähtökohta on, että niitä lue- 
taan hyvin erilaisissa ympäristöissä ympäri Suomea, ja se, kuinka nä- 
kyvää moninaisuuden lisääntyminen on, vaihtelee suuresti kouluittain. 

Suomessa perusopetuksen oppikirjojen sisältöä ohjaavat ensisijaisesti 
voimassa olevat opetussuunnitelman perusteet, joissa on määritelty ope- 
tukselle päämäärät ja tavoitteet. Opetussuunnitelman perusteiden laa- 

dintaa taas ohjaavat perusopetuslaki ja -asetus sekä valtioneuvoston aset- 
tamat yleiset tavoitteet ja tuntijako (esim. Vitikka 2009). Opetussuun- 
nitelma on opettajia ja opetusta sitova juridis-hallinnollinen asiakirja, 
minkä vuoksi sen merkitys oppikirjojen laadinnassa on merkittävä. 

Perusopetuksen opetussuunnitelman perusteissa (Opetushallitus 
2014) koulu kuvataan oppivana yhteisönä, joka on osa kulttuurisesti 
muuntuvaa ja monimuotoista yhteiskuntaa. Moninaisuudelle (tai moni- 
muotoisuudelle) ei ole koulua ja opetusta ohjaavissa asiakirjoissa an- 
nettu selkeää määritelmää, mikä osaltaan voi ylläpitää vanhentuneita 
käsityksiä. Opetussuunnitelman perusteissa käytetään käsitettä ”kult- 
tuurinen moninaisuus”, jonka kerrotaan tarkoittavan, että suomalainen 
kulttuuri rakentuu eri tavoin ja useista eri lähteistä. Näin ollen perus- 
opetuksen ajatellaan rakentuvan ”moninaiselle suomalaiselle kulttuuri- 
perinnölle”. (Opetushallitus 2014, 16.) Opetussuunnitelmassa kuiten- 
kin siis ilmaistaan selkeästi, että suomalaisuus ei ole tiettyyn muottiin 
kuulumista tai selkeärajaista, vaan on monta tapaa olla suomalainen. 
Huomionarvoista on kuitenkin, että lähtökohtana on suomalaisuus eikä 
esimerkiksi globaali maailmankansalaisuus tai paikallisempi seutu- 
identiteetti. 


Diskurssintutkimus ja tekstianalyysi teoreettisena ja 
menetelmällisenä lähtökohtana 


Tässä tutkimuksessa käyttämämme aineisto on osa laajempaa Kulttuuri-, 
katsomus- ja kielitietoinen perusopetus KUPERA -hankkeessa kerättyä 
oppikirja-aineistoa (ks. Satokangas ja muut 2021). Hankkeessa tarkas- 
telimme oppikirjoja esimerkiksi eri kielten, kulttuurien ja katsomusten 
esiintymien näkökulmasta. Tässä tutkimuksessa halusimme syventyä 
siihen, millaisena moninaisuus ylipäänsä representoidaan oppikirjoissa. 
Päädyimme tästä syystä rajaamaan aineistomme kymmeneen 9. luokal- 
le suunnattuun oppikirjaan. Tutkimusaineistomme koostuu suomen- 
kielisen perusopetuksen 9. luokalle suunnatuista evankelis-luterilaisen 
uskonnon (Mosaiikki ja Lipas), elämänkatsomustiedon (Kompassi ja 
Uniikki), maantiedon (Geoidi ja Maa — kotina maailma), yhteiskunta- 

opin (Memo ja Yhteiskuntaopin taitaja) sekä äidinkielen ja kirjallisuuden 
(Kärki ja Särmä) oppikirjoista. Oppikirjoja on aineistossa yhteensä 10 
kappaletta, joista elämänkatsomustiedon kirjat ovat yhteisniteitä 7-9. 
luokalle. 

Keskityimme sellaisiin tekstijaksoihin, jotka käsittelevät ihmisten 
moninaisuutta, erilaisia ryhmäkategorioita, vähemmistöjä sekä muut- 
toliikettä. Tarkastelimme näitä jaksoja tutkimuskysymystemme mukai- 
sesti siitä näkökulmasta, millaisia representaatioita moninaisuudesta 
oppikirjojen eri tekstilajeissa, kuten leipätekstissä, tehtävänannoissa ja 
esimerkkikertomuksissa esitetään. 

Lähestymistapamme perustuu diskurssintutkimuksen perinteen 
ydinajatuksiin siitä, että kielenkäyttö on toimintaa, joka luo sosiaalis- 
ta todellisuutta ja rakentaa representaatioita maailmasta (Pietikäinen 
ja Mäntynen 2019). Tarkastelemme lähiluvun keinoin, millaisia rep- 
resentaatioita oppikirjojen erilaiset osiot moninaisesta todellisuudesta 
esittävät ja millaisena oppikirjojen representaatiot näyttäytyvät super- 
diversiteetin käsitteen valossa. Käytämme menetelmänä laadullista 
tekstianalyysia, jolle on ominaista keskittyä tosielämän tekstiaineistoihin 
ja eritellä teksteissä tuotettuja merkityksiä peilaten niitä tutkimuskysy- 
myksen kannalta olennaisiin kontekstin ulottuvuuksiin (ks. Virtanen 
ja Hiidenmaa 2020). Tässä tutkimuksessa keskeisiä tekstianalyyttisia 
käsitteitä ovat diskurssi, representaatio ja genre. 

Lähestymme erilaisia tapoja esittää moninaisuutta diskurssin käsit- 
teen (ks. Foucault 2005, 46-49; kielitieteellisessä diskurssintutkimuk- 
sessa esim. Fairclough 1992, 62-91; Pietikäinen ja Mäntynen 2019) 
avulla. Diskurssit ovat merkityksellistämisen ja puhumisen tapoja, jot- 
ka ohjaavat niitä lähtökohtia ja näkökulmia, joista käsin jotakin aihetta 
katsotaan ja käsitellään (Pietikäinen ja Mäntynen 2019, 71-72; ks. myös 
Lehto tässä teoksessa). Laadullisen tekstianalyysin kautta voidaan tun- 
nistaa, erottaa toisistaan ja nimetä erilaisia diskursseja, tapoja esittää 
maailmaa ja liittää siihen merkityksiä jostain tietystä näkökulmasta. 
Keskeinen tapa lähestyä diskursseja on tarkastella tekstiin rakentuvia 
representaatioita, kuvia todellisuudesta (representaation käsitteestä ks. 
Pietikäinen ja Mäntynen 2019, 78-79). Representaatiolla viitataan kielel- 

listen valintojen kykyyn esittää todellisuus jonkinlaisena, juuri valittuine 
toimijoineen, rajoineen, rakenteineen ja ominaisuuksineen. Oppikirjo- 
jen kielellä on valta luoda juuri tietynlainen kuva sosiaalisesta todelli- 
suudesta ja siten ohjata moninaisuutta koskevien käsitysten syntymistä. 

Erilaisia tiedonesitystapoja voidaan käsitellä havainnollisesti teksti- 
lajien kautta katsomalla oppikirjaa kompleksisena genrenä eli makro- 
genrenä (ks. Bakhtin 1986, 61-62; Shore ja Mäntynen 2006, 25; Mar- 
tin ja Rose 2008, 218) ja sen osia — kuten leipätekstiä, lisäkappaleita ja 
tehtävänantoja — mikrogenreinä, joiden kautta oppikirja makrogenrenä 
toteutuu (oppikirjagenren kerroksista Lähdesmäki 2007). Diskursiivi- 
sesta näkökulmasta ja tekstin toiminnallisuutta painottavan lähestymis- 
tavan (ks. esim. Karvonen 1995) mukaan mikrogenret ovat toiminnan 
lajeja, kuten oppikirjassa esiintyviä luokitteluja, selityksiä, kertomuksia 
ja tehtävänantoja, joilla on omat piirteensä ja kommunikatiiviset tavoit- 
teensa. Oppikirja kokonaisuudessaan on kompleksinen toimintatyyppi, 
joka rakentuu mikrogenrejen yhteistyönä ja jolla on puolestaan omat 
tavoitteensa ja esimerkiksi institutionaalinen rooli osana kouluopetus- 
ta. Kiinnostavaa moninaisuuden esittämisessä on mikrogenrejen työn- 
jako ja niiden edellytykset rakentaa kuvaa moninaisuudesta omien laji- 
ominaisuuksiensa mukaan. 

Kun oppikirjatekstiä tarkastellaan dialogisesta näkökulmasta, tekstin 
nähdään yhtäältä käyttävän resursseina aiemmista kielenkäyttötilan- 
teista ja diskursseista tuttuja ilmaisutapoja eli keskustelevan aiempien 
tekstien kanssa, toisaalta suuntautuvan lukijaan ja tämän oletettuihin 
odotuksiin ja käsityksiin (Bakhtin 1981; 1986). Tällainen dialogisesti 
suuntautunut diskurssianalyysi, tekstin tarkastelu dialogisena sosiaa- 
lisena toimintana, tekee tekstianalyyttisesta lähestymistavasta keinon 
päästä käsiksi siihen, miten erilaisuutta tehdään (ks. Aptekar 2019, 58). 
Tällöin tutkimuskohteena on spesifi kielenkäyttötilanne, tässä oppikir- 
jateksti, jossa erilaisuutta tehdään tietynlaiseksi esimerkiksi konstruoi- 
malla sosiaaliseen todellisuuteen erilaisiin jaotteluperusteisiin pohjaavia 
kategorioita ihmisille. 

Kun superdiversiteetti on ohjannut teoriaa katsomaan moninaista 
todellisuutta uudella tavalla, voidaan tekstianalyyttisesti verrata tätä 

tapaa oppikirjadiskurssin tapoihin kuvata moninaisuutta. Usein oppi- 
kirjatutkimuksessa lähtökohtina on valmiita kategorioita ja se, miten 
niistä puhutaan, mutta toisaalta keskeinen tutkimuskohde on, miten 
identiteettejä ja kategorioita luodaan (Macgilchrist 2018). Moninaisuu- 
den teemaa on tarkasteltu kriittisen diskurssianalyysin kehyksessä teh- 
dyn oppikirjojen representaatioiden tutkimuksen piirissä (esim. Hahl ja 
muut 2015; Mikander 2016; Rinne 2019), johon tämäkin tutkimus aset- 
tuu. Blommaertin (2010) mukaan kompleksisuus on se suunta, johon 
sosiolingvistiikan ja globaalisuutta koskevan sosiologisen ymmärryksen 
on ollut pakko mennä. Oppikirjat ovat yksi vaikutusvaltainen ympäris- 
tö, jossa sosiaalisia rakenteita muodostetaan, puretaan ja ylläpidetään. 
Moninaisuuden representaation tavat eivät rajoitu luonnollisestikaan 
oppikirjoihin, ja tarkastelemamme erilaiset tavat esittää ja merkityksel- 
listää moninaisuutta ovat relevantteja myös esimerkiksi luokkahuone- 
keskustelun, sähköisten oppimateriaalien ja vaikkapa oppimateriaalina 
käytettävän media-aineiston käsittelyssä. 


Moninaisuuden diskurssit oppikirjoissa 


Analyysimme perusteella erotamme aineistosta kaksi eri diskurssia, mo- 
ninaisuuden esittämisen ja merkityksellistämisen tapaa, jotka represen- 
toivat moninaisuutta eri lailla. Järjestyneen moninaisuuden diskurssille on 
ominaista esittää jäsentynyt ja joskus hierarkkinenkin kuva moninai- 
suudesta, jota määrittävät selkeät rajat. Kompleksisen moninaisuuden dis- 
kurssille puolestaan on luonteenomaista yhtäältä jonkin taustamuuttujan 
sisäisen monimutkaisuuden käsittely ja rajanvetojen problematisointi, 
toisaalta eri taustatekijöiden risteämisen esittäminen yksilön kautta. 
Esittelemme nämä kaksi diskurssia omissa alaluvuissaan, minkä lisäksi 
käsittelemme kolmannessa alaluvussa tapauksia, joissa nämä diskurs- 
sit sekoittuvat. Analyysista käy ilmi, että jotkut mikrogenret ovat otolli- 
sempia kompleksisen moninaisuuden diskurssille kuin toiset: vaikkapa 
esimerkkihenkilöitä käsittelevät kertomukset tarjoavat mahdollisuuksia 
käsitellä erilaisten taustatekijöiden risteämistä yksilöiden elämässä. 

JÄRJ ESTYNEEN MONINAISUUDEN DISKURSSI 

Oppikirjoissa on usein yhä näkyvillä vakiintuneiden erojen ja hierarkioi- 
den ylläpito. Niin leipäteksteissä kuin tehtävänannoissa perinteiset kan- 
salliset ja etniset rajat ovat lähtökohtia maailman tarkasteluun (vrt. Kra- 
us 2011): 


Suomalainen yhteiskunta koostuu siis suomalaisista ja Suomessa 
asuvista ulkomaalaisista. (Memo, 8) 


Mitkä asiat erottavat seuraavat vähemmistöt suomalaisten enem- 
mistöstä a) suomenruotsalaiset b) romanit c) saamelaiset? (Memo, 


36) 


Leipätekstiin ei ole kirjoitettu auki, ketkä ovat suomalaisia ja missä raja 
kulkee, mutta kirjoittaja olettaa suomalaisten enemmistön ja määrätty- 
jen vähemmistöjen välillä olevan selkeitä eroja, kuten jälkimmäisen kat- 
kelman tehtävänannosta käy ilmi. Jää siis lukijan tehtäväksi määrittää, 
millä perusteella rajat vedetään. Järjestyneen moninaisuuden diskurssin 
kielellisiä piirteitä ovat sellaiset järjestynyttä rakennetta implikoivat sa- 
nanvalinnat kuin koostua- ja erottaa-verbit. 

Kraus (2011, 17) viittaa Erik Allardtin (1979, 43-47) ajatukseen, jon- 
ka mukaan vähemmistöryhmien pyrkimyksenä on saavuttaa tunnustus 
saamalla hyväksytyksi oma tapansa kategorisoida itsensä ja siten luoda 
institutionaalisia tiloja, jotka suojaavat heitä sulautumasta enemmis- 
töön. Koulu, ja oppikirja sen vakiintuneena osana, on juuri tällainen 
vahva uusintava instituutio. Aineistomme perusteella määrätyt ryhmät 
ovatkin vakiinnuttaneet paikkansa esitettäessä Suomen väestön raken- 
netta: vanhat vähemmistöt, kuten saamelaiset ja suomenruotsalaiset, 
ovat toistuva ryhmärajaus oppikirjoissa. Entä uudet? Maasta toiseen 
suuntautuvan muuttoliikkeen rooli moninaistumiskehityksessä noste- 
taan esiin esimerkiksi elämänkatsomustiedon kirja Uniikissa. 


Ihmiset myös muuttavat pois kotimaastaan muun muassa töi- 
den, opiskelun, uusien kokemusten tai rakkauden perässä. Joskus 


MONINAISUUDEN KUVA PERUSOPETUKSEN OPPIKIRJOISSA 161 


https://doi.org/10.21435/skst.1489 


muutto ei ole vapaaehtoinen, vaan pakoon ajavat muun muassa 
sodat tai ympäristökatastrofit. Tämä on lisännyt monikulttuuri- 
suutta, joka tarkoittaa, että useiden eri kulttuurien edustajat elävät 
rinnakkain samassa ympäristössä. (Uniikki, 21) 


Järjestyneen moninaisuuden diskurssi näkyy katkelmassa selkeärajaisi- 
na kulttuureina (useiden eri kulttuurien) ja niiden rinnakkainelona. Myös 
seuraavassa yhteiskuntaopin esimerkissä näkyvät eri kulttuurit eriytynei- 
nä ja järjestyneinä ryhminä. 


Maahanmuuton lisääntyminen on muokannut suomalaisten 
asenteita. Jotkut suhtautuvat maahanmuuttoon kielteisesti, sillä 
he pelkäävät, että maahanmuuttajat vievät heidän työnsä tai että 
viranomaiset suosivat maahanmuuttajia suomalaisten kustannuk- 
sella. Tutustuminen maahanmuuttajiin on onneksi vähentänyt 
pelkoja, ja monet kokevat erilaisuuden jo rikkautena. Varsinkin 
suurten kaupunkien nuoret ovat eläneet koko elämänsä yhdessä 
maahanmuuttajien kanssa. Heille erilaisista kulttuureista tulevien 
ihmisten kohtaaminen on arkipäivää. (Memo, 35—36.) 


Lokeroiva representaation tapa rakentuu toiseuttavasta maahanmuutta- 
jat-kategorianimityksen käsittelystä, jossa ryhmä asetetaan ulkoryhmäk- 
si suomalaisille, joiden asenteita maahanmuuttajia kohtaan katkelma ku- 
vaa (ryhmien diskursiivisen rakentamisen keinoista ks. Lahti 2019, Leh- 
to tässä teoksessa). Ylipäänsä oppikirja-aineisto uusintaa muun muassa 
lainsäädännölle ja kansainvälisille sopimuksille ominaista tapaa jaotella 
väestö a) enemmistöön, b) vanhoihin, perinteisiin vähemmistöihin ja 
c) uusiin vähemmistöihin (ks. Kraus 2011, 9). Tämä jako näkyy oppikir- 
joissa esimerkiksi kielten kohdalla (Suuriniemi ja Satokangas 2021) ja 
vähemmistöistä puhuttaessa. Opetussuunnitelmassa suomalaisuuden 
moninaisuus on nostettu esiin (ks. yllä). Oppikirjoissa kaikuu toisinaan 
vanha ”kehityksen” diskurssi, tapa katsoa erilaisuutta jonakin ulkopuo- 
lisena ja usein myös maantieteellisesti etäisenä (Arnaut 2012, 7), vaikka 
suomalaisuutta myös problematisoidaan kompleksisen moninaisuuden 
diskurssissa (esim. Geoidi, 19-21; Kompassi, 180). 

Oma lukunsa ovat sellaiset jaksot, joissa maahanmuuttaneita ihmisiä 
jaotellaan heidän oikeudellisen statuksensa, esimerkiksi oleskelulupa- 
tyypin, mukaan muun muassa pakolaisiin, kiintiöpakolaisiin ja turva- 
paikanhakijoihin (Memo, 33-34; Taitaja, 32-35; Maa, 22; vrt. Alastalo ja 
muut 2016 maahanmuuttajien tilastoinnista). Vertovecista (2007) läh- 
tien superdiversiteettiajatteluun on kuulunut keskeisenä ulottuvuutena 
huomion kiinnittäminen ihmisten ja ennen kaikkea siirtolaisten oikeu- 
delliseen asemaan osana kerrostuvia ja risteäviä taustamuuttujia heidän 
kulkureiteillään. Näissä jaksoissa tekstin pyrkimyksenä on kuitenkin 
vain kategorisaation esittely, ja muuttujien risteäminen yksilöiden elä- 
mässä saattaa tulla esiin ainoastaan esimerkiksi luokassa toteutettavien 
tehtävien yhteydessä, joissa kategorisaatiota sovelletaan. On syytä pai- 
nottaa tiedonalan roolia näkökulman kehystäjänä: siirtolaisten luokittelu 
oikeudellisen aseman ja maassaoleskeluoikeutta määrittävän statuksen 
mukaan, siis juridinen kehystys, esitetään ensisijaisena kategorisoinnin 
perusteena. Toisaalta voidaan havaita, että tällainen merkityksellistämi- 
sen tapa on läsnä myös muualla, eli juridinen diskurssi on maahan- 
muuttajista puhuttaessa vallannut myös muita alueita (ks. Fairclough 
1992, 99, 207). 

Vähemmistöryhmistä esimerkiksi suomenruotsalaiset esitetään sel- 
värajaisena ryhmänä, jota yhdistää äidinkieli eli ruotsinkielisyys ja joka 
asettuu vastakohdaksi suomenkielisille. Yhteiskuntaopin oppikirjassa 
suomenruotsalaisuutta tarkastellaan ulkopuolisen silmin ja asetutaan 
”suomenkielisen vierailijan” positioon, josta käydään katsomassa ”ruot- 
sinkielisten arkea” jossain muualla. 


Moneen muuhun maahan verrattuna Suomi on väestöltään hyvin 
yhtenäinen. Maan vähemmistöryhmistä suurin on ruotsinkieliset. 
— — Suomenkielinen vierailija ei kuitenkaan huomaa ruotsinkielis- 
ten alueiden arjessa suurta eroa kotikulmiinsa verrattuna. (Memo, 


9» 31) 
Samankaltainen asetelma toistuu myös muiden kieliryhmien käsitte- 


lyssä. Kieliryhmät esitetään sisäisesti homogeenisina ja selvärajaisina 
(ks. myös Muhonen tässä teoksessa). Lisäksi eri kieliryhmän jäsenet 

kuvataan lähes poikkeuksetta yksikielisinä, yhteen kieleen identifioi- 
tuneita kielenkäyttäjinä, joilla on yksi ”äidinkieli” ja jotka opiskelevat 
muita kielinä ”vieraina kielinä”. Asetelma näkyy myös edellä esitetyssä 
esimerkissä, jossa ruotsin- ja suomenkieliset asettuvat äidinkieltensä 
mukaan yksikielisiin lokeroihin. Tätä voidaan kutsua myös rinnakkai- 
seksi kaksikielisyydeksi (Heller 2006; ks. myös Pöyhönen ja Saarinen 
2015). Vastaavan kaltaista etäännyttävää käsittelytapaa on havaittu myös 
esimerkiksi ruotsin opetuksessa ja oppikirjoissa, joissa ruotsin kieli 
asemoidaan oppilaiden ympäristön ulkopuolelle ja ”ulkomaalaistetaan”, 
vieraannutetaan suomalaisuudesta ja Suomesta (Halonen ja muut 2015, 
235—238). Kieliryhmien eronteoissa ja rinnakkaisen kaksikielisyyden ase- 
telmassa heijastuvat kieliryhmien erilaisuuden rakentamisen historial- 
liset kerrokset. 

Suomalaisen yksikielisen kielimaiseman oletus on vahva myös seu- 
raavissa kielitaitoa ja kielenoppimista kuvaavissa virkkeissä: 


Moni suomalainenkin tuleekin toimeen jollakin vieraalla kielellä 
lähes yhtä hyvin kuin äidinkielellään. (Särmä, 89) 


Mitä vieraan kielen ilmauksia olette oppineet ulkomaanmatkoilla? 
(Särmä, 89) 


Esimerkiksi suomenkielisessä perheessä elävä lapsi oppii, että s on 
s, suhahti se miten tahansa. Venäjänkieliseen ympäristöön syntyvä 
lapsi puolestaan huomaa, että s-äänteitä on erilaisia. (Särmä, 84) 


Tekstikatkelmien lähtökohtana on itsestään selväksi oletettu yksikieli- 
nen kieliympäristö. Lähtökohta kietoutuu niin sanottuun yksikielisyyden 
vinoumaan, jossa yksikielisyys esitetään monikielisyyttä luonnollisem- 
pana tilana ja sekä yksilöt että valtiot kuvataan lähtökohtaisesti yksikie- 
lisinä. Oppikirjojen kielimaisemassa monet kielet kyllä näkyvät, mutta 
yksikielisyyden oletus on edelleen vahva (ks. Suuriniemi ja Satokangas 
2021; vrt. Laihonen ja Halonen 2019, 78-82 samasta oletuksesta ope- 
tussuunnitelmista). 

Järjestyneen moninaisuuden diskurssin kehyksessä oppikirjoissa tuo- 
tetaan edelleen vahvasti kuvastoa, joka vahvistaa tietyn maan, kulttuurin 
ja kielen yhdenmukaisuutta ja yhteenkuuluvuutta: tietyssä maassa asu- 
vat ihmiset ovat kieleltään ja kulttuuriltaan homogeenisia, ja moninai- 
suus on jotakin ”ulkopuolella” olevaa, johon mennään ”vierailemaan” 
(ks. myös Leppänen ja Westinen tässä teoksessa). Siinä missä super- 
diversiteetin käsitteen alla tapahtunut ajattelu ja keskustelu korostavat 
kompleksisuutta ja liikkuvuutta (esim. Arnaut 2012), oppikirjojen leipä- 
teksteissä näkyy edelleen moninaisuuden järjestyneisyys selkeisiin loke- 
roihin sekä paikallaanolo. 


KOMPLEKSISEN MONINAISUUDEN DISKURSSI 

Kertomusten, esimerkkihenkilöiden esittelyjen ja vastaavien, konkre- 
tisoivaan havainnollistamiseen keskittyvien mikrogenrejen lajiominai- 
suudet tarjoavat mahdollisuuden käsitellä ilmiöitä superdiversiteetin 
näkökulmasta. Kertomuksen keinoin voidaan päästä kiinni yksilöiden 
elämänkuluissa risteäviin taustatekijöihin ja vaikutussuhteisiin. Toisaal- 
ta abstrakti leipätekstikin voi merkityksellistää käsittelemiään ilmiöitä 
superdiversiteettiin suuntautuen. Tälle diskurssille luonteenomaista on 
jonkin taustamuuttujan sisäisen monimutkaisuuden käsittely ja rajan- 
vetojen asettaminen arvioinnin kohteeksi. 

Edellä sivuttiin yhteiskuntaopin oppikirjojen jaksoja, joissa esitellään 
maahanmuuttaneiden jaottelua laillisen statuksen mukaan. Jo Vertovec 
(2007) nostaa maahanmuuttaneiden yksilöiden erilaiset oikeudelliset 
asemat keskeiseksi tarkastelun kohteeksi. Siinä missä järjestyneen mo- 
ninaisuuden diskurssissa näkökulma on pysyvissä ja järjestyneissä kate- 
gorioissa, esimerkiksi Khazaein (2018) luonnehdinnan mukaan super- 
diversiteetti auttaa tunnistamaan tarkemmin materiaalista kontekstia, 
sen käytänteitä ja institutionaalisuutta. Superdiversiteetin näkökulma 
on dynaaminen, tilanteinen ja kontekstisidonnainen. Tilanteisessa val- 
lankäytössä jotkin kategoriat aktivoituvat toisten jäädessä taka-alalle (mt. 
11). Superdiversiteettinäkökulma ohjaa kiinnittämään huomion lakiin, 
hallintoon, byrokratiaan, käytänteisiin ja niiden tuottamiin eroihin ja 
kategorioihin tietyssä historiallisessa ja vaikkapa maantieteellisessä ti- 
lanteessa (mt. 15). 

Esimerkkikertomuksilla on rooli taustamuuttujien ja tyomarkkina- 
aseman suhteen kontekstisidonnaisen esittämisen väylänä. Tästä toimii 
esimerkkinä Memossa esiintyvä kappaletta täydentävä ”Zoom-teksti” eli 
lisäkappale sukupuolisesta syrjinnästä työelämässä. Siinä kehotetaan 
lukijaa tutkiskelemaan ennakko-oletuksiaan. 


Jussi ilmoittaa työpaikalla, että jää kotiin hoitovapaalle pienen lap- 
sensa kanssa hänen puolisonsa palatessa työelämään. Työnantaja 
antaa ymmärtää, että muutaman kuukauden hoitovapaa haittaisi 
merkittävästi Jussin uraa. — — Työnantaja antaa ylennyksen ja pal- 
kankorotukset kaikille miestyöntekijöille, muttei Inkalle, joka on 
jäämässä äitiysvapaalle. Inka on kuitenkin suoriutunut työstään vä- 
hintään yhtä hyvin kuin miespuoliset työkaverinsa. (Memo, 46—47.) 


Tekstistä ei käy eksplisiittisesti ilmi, ovatko kertomukset totta; toisaalta 
se ei näyttäydy myöskään olennaisena. Kertomukset ovat luonteeltaan 
paitsi havainnollistavia myös vastaanottajan moraalipohjaiseen tunne- 
reaktioon tähtääviä (ks. Martin ja Rose 2008; Virtanen 2020). Niitä seu- 
raa tekstissä kehystävä tulkinta: ”Tarinat kertovat sukupuoleen perustu- 
vasta syrjinnästä työelämässä”. Yksilötarinoiden kautta on mahdollista 
tehdä lukijalle havainnolliseksi synnynnäisten ja työmarkkina-asemaan 
kytkeytyvien taustatekijöiden vaikutukset konkreettisissa tilanteissa. 

Siinä missä työelämäkertomukset käsittelivät esimerkkihenkilöitä, 
jotka edustavat ”ketä tahansa”, myös nimettyjen julkisuuden henkilöi- 
den kautta esitetään moninaisuuden ulottuvuuksien risteämistä yksilön 
elämänkulussa ja sen eri tilanteissa ja ympäristöissä. 


Arman Alizad (s. 1971) syntyi Iranin pääkaupungissa Teheranis- 
sa ja vietti siellä lapsuutensa. Iranin poliittinen tilanne kiristyi 
1970-luvulla, jonka vuoksi Alizadin perhe joutui muuttamaan 
pois kotoaan. Ensin he siirtyivät Yhdysvaltoihin ja sen jälkeen 
Suomeen. Hän kävi ala- ja yläasteen Espoossa ja sopeutui nopeasti 
suomalaiseen kouluun. — — Armeijan jälkeen hän opiskeli räätä- 
liksi. 2000-luvulla hänestä tuli tunnettu televisiopersoona, joka 

tunnettiin terävästä kielenkäytöstään ja kärkevistä lausunnoistaan. 
(Uniikki, 25.) 


Katkelmassa esitellään Alizadin henkilökohtainen kulkureitti maasta 
toiseen ja samalla siirtymät työmarkkinoilla alasta ja statuksesta toiseen. 
Esimerkkihenkilöiden kautta tuodaan esiin myös muunlaisten tausta- 
muuttujien suhdetta työmarkkinoihin, kuten Taitajan kuvatekstissä: 


Malli Maija Mattila rikkoo ennakkoluuloja. Down-henkilöt eivät 
ole vain palveluiden ja hoidon kohteita, vaan aktiivisia ihmisiä. 
(Taitaja, 38.) 


Sivu, jolla Mattilan kuva ja kuvateksti ovat, havainnollistaa eri mikro- 
genrejen työnjakoa moninaisuuden esittämisessä. Leipätekstissä esi- 
tellään yleisellä tasolla hyvinvointivaltioon kuuluvan perusturvan osa- 
alueita, kuten sairauden takia taloudellista tukea tarvitsevien tukeminen. 
Kuva ja kuvateksti taas nostavat fokukseen tietyn henkilön ja painottavat 
tätä odotuksenmukaista kategorioiden yhteenlankeamista (vammaisuus 
ja palveluiden kohteena oleminen) rikkovana tapauksena (ks. seuraava 
alaluku diskurssien sekoittumisesta). Tässä toimii kielto tekstuaalisena 
mekanismina, jonka kautta reagoidaan tunnistettavaan ennakkoluuloon 
(ks. Fairclough 1992, 121-122). Esimerkkihenkilön ominaisuuksista nos- 
tetaan esiin Downin syndrooma ja työmarkkina-asema mallina. 
Äidinkielen ja kirjallisuuden oppikirjoissa superdiversiteetin näkö- 
kulmaan sopiva ajatus kielellisestä repertuaarista tulee esille niin ikään 
yksilötarinoiden kautta. Kielellisen repertuaarin käsitettä leimaa ”koko- 
naisen” tai ”täydellisen” kielen ja kielitaidon sijaan näkemys kielenkäy- 
tön fragmentaarisesta ja joustavasta luonteesta (Gogolin ja Duarte 2017, 
380). Tämän ajatuksen pedagogiseen esittämiseen sopii kielten käyttäji- 
en kuvaus itse kielten ”koodin” sijaan (Creese ja Blackledge 2010, 555). 
Puhuttaessa monikielisestä eli oppilaiden osaamia eri kieliä hyödyn- 
tävästä pedagogiikasta on usein sovellettu kieleilyn tai limittäiskieleilyn 
(languaging, translanguaging) käsitteitä. Limittäiskieleily risteää super- 
diversiteetin käsitteen kanssa, sillä sen avulla on pyritty purkamaan yksi- 

kielisyyden ihannetta ja tarkastelemaan kielitaitoa eri kielten ja ”kielten 
palasten” muodostamana repertuaarina (mm. Garcia 2009; Lehtonen 
2015; Blackledge ja Creese 2017; Cenoz ja Gorter 2019). Sen sijaan, että 
ihminen identifioituu tietyn kielen käyttäjäksi tai tiettyyn kieliryhmään 
kuuluvaksi, hän voi joustavasti liikkua erilaisten kieli-identiteettien vä- 
lillä ja hyödyntää kielellisiä resurssejaan. Koulussa tämä tarkoittaa sitä, 
että oppilaita rohkaistaan käyttämään kaikkia osaamiaan kieliä muun 
muassa keskusteluun ja tiedonhakuun. Voimassa olevasta opetussuun- 
nitelmasta voidaan löytää vahva monikielisyyden diskurssi, jossa ta- 
voitteena on sisällyttää monikielinen ja kielitietoinen toiminta osaksi 
koulun toimintakulttuuria (mm. Paulsrud, Zilliacus ja Ekberg 2020). 
Tavoite kietoutuu pyrkimykseen edistää oppilaiden kielellisiä oikeuksia 
sekä opetuksen kielellistä tasavertaisuutta. Kuitenkaan opetussuunni- 
telmassa (Opetushallitus 2014) ei mainita limittäiskieleilyn käsitettä, 
vaan todetaan muun muassa, että ”[e]ri kielten käyttö rinnakkain koulun 
arjessa nähdään luontevana” (mt. 26). Lainauksen voi tulkita kaiuttavan 
perinteisempää rinnakkaiskielisyyden ajatusta (ks. myös Laihonen ja 
Halonen 2019, 80). 

Esimerkiksi Särmä-oppikirjan kielijakso alkaa Jukka Hildenin ja 
Linda Liukkaan kuvauksilla omista kielirepertuaareistaan. Niissä mai- 
nitaan nimettyjen kielten lisäksi myös murre, kehonkieli sekä ohjel- 
mointikieli. Näin tyypillisintä kielen käsittelytapaa kyseenalaistetaan 
ja laajennetaan, ja kielet kuvataan välineinä ja erilaisten funktioiden 
kautta. Näissä esimerkeissä vältetään eri kielten lokerointia esimerkiksi 
äidinkieliksi tai vieraiksi kieliksi, ja onnistutaan luomaan kuvaa jousta- 
vammasta kielellisestä repertuaarista. Huomionarvoista on, että nimetyt 
kansalliskielet, kuten suomi ja englanti, esiintyvät kuitenkin myös näi- 
den repertuaarien keskeisinä osina. 


Puhun suomea ja englantia, mutta ajattelen lähinnä suomeksi. Ja 
osaanhan minä tietenkin Etelä-Pohjanmaan murretta. —— Ja sitten 


tarvitaan vielä kehon kieltä. (Särmä, 82) 


Puhun suomea, englantia, ranskaa ja ruotsia. Työssäni käytän lä- 
hinnä englantia. Kun ohjelmoin, käytän Rubya ja JavaScriptiä. Kieli 

— oli se luonnollinen tai ohjelmointikieli — on työkalu ja vaikuttaa 
paljon siihen, miten ongelmia ratkaisee. (Särmä, 82) 


Kompleksisen moninaisuuden diskurssi suuntautuu kohti moninaisuu- 
den kuvaa, jossa näkyvät rajojen huokoisuus ja purkautuminen sekä 
yksilöiden elämänkuluissa risteävät taustatekijät ja vaikutussuhteet. 
Erilaisten yksilöiden kautta voidaan havainnollisesti esittää ryhmät si- 
säisesti moninaisina. Yksilökertomukset — yksittäisten ihmisten elämät 
— kulkevat paikasta ja asemasta toiseen, jolloin erilaiset taustamuuttujat 
ovat eri tavoin läsnä. 

Kun tarkastellaan kertomuksia sukupuolen ja työmarkkina-aseman 
suhteesta, Romanian romaneista helposti saatavilla olevana työvoimana 
lumitöihin (Mosaiikki, 59) tai Rosa Parksista uhmaamassa ihonväriin- 
sä kytkeytyvää normia bussissa (Mosaiikki, 23), voidaan tietysti kysyä, 
kuinka monta taustatekijää tarvitaan, jotta kuva moninaisuudesta voi- 
daan nähdä kompleksisuuteen suuntautuvana. Fhkä keskeistä häilyvien 
rajojen vedossa onkin kiinnittää huomiota siihen, että yksilötarinoiden 
kautta risteävät ja kerrokselliset muuttujat tulevat ylipäätään näkyviin. 
Kun kuvataan nimettyjen Romanian romanien asemaa työmarkkinoilla, 
liikkuvan etnisen ryhmän sisäiset erot statuksissa ovat näkymättömiä, 
mutta kulkureitit maasta toiseen ja materiaalisten reunaehtojen mu- 
kaan suunnistaminen maailmassa rajojen yli on selkeästi läsnä. Moni- 
naisuuden esittämisen diskurssien — järjestyneen ja kompleksisen mo- 
ninaisuuden diskurssin — erittelyn keskeinen anti onkin tunnistaa niitä 
tapoja, joilla ihmisten asemasta ja siihen vaikuttavista taustatekijöistä 
liikkuvassa maailmassa luodaan kuvaa. 


DISKURSSIEN SEKOITTUMINEN 

Oppikirjatekstit yhdistelevät eri genrejä ja moodeja: käsitteellistä erit- 
telyä, kertomuksia, kuvia, grafiikkaa ynnä muita. Myös eri diskurssien 
yhdistäminen on tyypillistä. Kun tarkastellaan diskursseja toisistaan 
erottuvina merkityksellistämisen tapoina, ei ylipäänsä ole tavatonta, että 
sama tekstijakso kaiuttaa useampia eri diskursseja (Pietikäinen ja Män- 
tynen 2019, 80). Järjestyneen moninaisuuden diskurssi voi olla tarkoi- 
tuksenmukainen tapa esitellä jokin käsitteistö, jonka kautta tarkastella 

ilmiöitä, mutta kuvaa syventää ja problematisoi siirtymä kompleksisen 
moninaisuuden diskurssiin. Toistuva retorinen strategia moninaisuu- 
den käsittelyssä onkin se, että kirjoittaja johdattaa lukijaa asioita yleisel- 
lä tasolla jäsentävästä käsitteellisestä kehikosta problematisoimaan ja 
pohtimaan ilmiötä tarkemmin. Leipäteksti voi esittää monimutkaistu- 
van kuvan vaikkapa alueellisesta identiteetistä (Geoidi, 67). Retorisena 
strategiana toistuu siis kuvan monimutkaistaminen, eteneminen kate- 
gorioiden esittelystä kohti kompleksista todellisuutta. Samalla tapahtuu 
diskursiivinen siirtymä lokeroinnista kompleksisuuteen. 

Äidinkielen oppikirja Särmän äidinkielen käsitettä erittelevässä leipä- 
tekstissä käsitteelle annetaan erilaisia merkityksiä ja kumotaan ajatusta 
yksikielisyyden normista. Toisaalta monikielisyys kontekstualisoidaan 
tekstissä globaaliksi ilmiöksi ja etäännytetään suomalaisten oppilaiden 
arjesta. Sama ajatus monikielisyydestä jossain muualla toistuu myös 
maantiedon kirjassa. 


Äidinkielellä tarkoitetaan kieltä, jonka lapsi oppii ensimmäisenä 
tai jota hän osaa parhaiten. Toisen määritelmän mukaan äidinkieli 
on kieli, jota ihminen itse pitää äidinkielenään. Äidinkieliä voi olla 
enemmän kuin yksi — — Maailmassa on paljon enemmän moni- 
kielisiä kuin yksikielisiä ihmisiä. (Särmä, 84) 


Joissakin valtioissa suurin osa ihmisistä puhuu samaa kieltä ja 
heillä on muutenkin samanlainen kulttuuri. Tällaisia valtioita kut- 
sutaan kansallisvaltioiksi. Joissakin valtioissa taas puhutaan useita 
eri kieliä. Esimerkiksi Intiassa puhutaan satoja eri kieliä. (Geoidi, 


66) 


Oppikirjojen tehtävänannoissa vaihtelee oletus siitä, onko monikielisyys 
suomalaisessakin luokkahuoneessa tavattava ilmiö vai oppilaille etäinen 
asia. Toisinaan tehtävissä ohjataan esimerkiksi tutkimaan oman luokka- 
huoneen kielellisiä resursseja tai omaa (monikielistä) kieli-identiteettiä. 
Tällaisten tehtävien kautta luokan kielellinen moninaisuus ja yksilöiden 
kielelliset identiteetit voivat nousta esiin elävämpinä ja kompleksisempi- 
na kuin mitä oppikirjat esittävät. Kuitenkin tällaistenkin tehtävätyyppien 

kohdalla näyttää oppikirjoissa usein käyvän niin, että oletuksena on yk- 
sikielinen, suomenkielinen natiivipuhuja (ks. Suuriniemi ja Satokangas 
2021). Leipätekstissä monitahoisesti kuvattu äidinkielen käsite (ks. yllä) 
typistyy oppikirjan tehtävissä vahvistamaan yksikielisyyden vinoumaa. 

Maantiedon oppikirja Geoidissa edetään kulttuurin ja kulttuurialueen 
käsitteiden esittelystä (Maailmassa on suuria kulttuurialueita, s. 17) kult- 
tuuristen rajojen problematisointiin. Aluksi puhutaan esimerkiksi kiel- 
ten ja uskontojen perusteella erottuvista kulttuurialueista ja esitetään 
maailmankartta, jossa kullakin uskonnolla on oma väritetty alueensa 
— alueet eivät asetu päällekkäin tai limittäin, vaan kukin uskonto kuuluu 
jäännöksettömästi tietyille alueille (s. 17). Samanlainen terävärajainen 
värikartta esitetään myös Afrikan kielistä (s. 18). Alun jälkeen kuva alkaa 
kuitenkin monimutkaistua. 


Alueiden sisällä on monien eri kulttuurien piirteitä [otsikko] 


Nykyään kulttuurien piirteet ovat sekoittuneet ja rajanveto eri kult- 
tuurialueiden välillä on hankalaa. Fi esimerkiksi ole helppoa sa- 
noa, mitä kuuluu eurooppalaiseen kulttuuriin. (Geoidi, 18) 


Geoidin teksti etenee käsittelemään suomalaisen enemmistökulttuurin 
luonnehtimisen ongelmallisuutta ja sitä, että eri suomalaisten tapoihin 
kuuluu erilaisia piirteitä. Esittelemällä ensin kulttuurin ja kulttuurialuei- 
den käsitteet ja problematisoimalla niitä oppikirjateksti tarjoaa käsitteet 
lukijalle mahdollisina monimutkaisuuden ja ongelmallisuuden käsitte- 
lyn ja ajattelun välineinä — esimerkiksi sen sijaan, että ne olisivat valmis 
kehikko, johon maailma siististi asettuisi. Kulttuuri muuttujana on si- 
käli sisäisesti varsin monimuotoinen, että siihen kuuluvat tässä oppikir- 
jassa muun muassa kielet ja uskonnot. Sen sijaan ihmisten liikkumista 
paikasta toiseen tai erilaisten ihmisten kohtaamista ei käsitellä vaikkapa 
taloudellisen, oikeudellisen tai työmarkkina-aseman kautta. Seuraava 
kappale (s. 22—28) käsitteleekin puolestaan rikkautta ja köyhyyttä sekä 
esimerkiksi asunnottomuuden erilaisia risteäviä taustatekijöitä (kuten 
työttömyys, avioero ja päihdeongelmat, s. 22). Tällaiset rakenteellisia 
muuttujia käsittelevät jaksot ovat siitä kiinnostavia, että superdiversi- 


MONINAISUUDEN KUVA PERUSOPETUKSEN OPPIKIRJOISSA 171 


https://doi.org/10.21435/skst.1489 


teettiä käsittelevässä tutkimuskirjallisuudessa lähtökohtana on usein 
liikkuva yksilö. Kuitenkin muutokset yksilöiden asemassa ja muuttu- 
vissa taustatekijöiden yhteenliittymissä perustuvat tällöinkin niihin eri 
paikoissa vaikuttaviin rakenteellisiin kehyksiin, joiden välillä ihmiset 
liikkuvat. Siksi on syytä panna merkille tällaisten niin sanottujen paikal- 
laan pysyvien rakenteellisten suhteiden esitteleminen oppikirjateksteis- 
sä, kuten Lipas-uskonnonkirjassa. 


Sarian tulkintaan vaikuttavat esimerkiksi erilaisten lakikoulukun- 
tien näkemykset, kulttuuriympäristö ja ihmisen henkilökohtainen 
sitoutuminen uskontoon. Useimmissa muslimimaissa Saria sääte- 
lee lähinnä perheeseen liittyviä asioita ja maalliset tuomioistuimet 
hoitavat kaikki muut oikeusasiat. Sen sijaan esimerkiksi Afganis- 
tanissa, Jemenissä, Saudi-Arabiassa ja Irakissa Saria muodostaa 
suuren osan oikeuskäytäntöä ja valvoo myös uskonnonharjoitusta. 
(Lipas, 38) 


Katkelma on siitä merkille pantava, että erilaisten rakenteellisten muut- 
tujien risteäminen esitetään abstraktilla institutionaalisella tasolla, ei 
yksilön kautta. Kirjoittaja ohjaa näin lukijaa tarkastelemaan Sarian ja 
oikeusjärjestelmän suhdetta rakenteellisten erojen kautta eri valtioissa. 

Vähemmistöjä käsittelevässä luvussa Memon tietolaatikossa nostetaan 
esiin intersektionaalisessa hengessä erilaiset ryhmäjäsenyydet vähem- 
mistöaseman perusteina. 


Vähemmistöön voi kuulua esimerkiksi kielen, kulttuurin tai us- 
konnon perusteella. (Memo, 36) 


Esillä ovat erilaiset vähemmistöt ja taustamuuttujien kerrostuneisuus. 
Toisaalta vähemmistöistä puhuttaessa taustan eri ulottuvuuksia vaihto- 
ehtoisina näkökulmina voisi korostaa enemmänkin: vaikka on jossain 
suhteessa vähemmistöä, ei ole pelkästään vähemmistön edustaja, vaan 
jokainen ihminen on paljon muutakin. Katkelmassa suuntaudutaankin 


samaan aikaan lokerointiin ja risteäviin taustatekijöihin. Näkyviin piirtyy 
moninaisuudesta ja vähemmistöistä puhumisen diskurssijärjestys (ks. 

Fairclough 1992, 43), jossa kirjoittaja suuntautuu eri tavoin useampaan 
aihetta ympäröivään diskurssiin. 

Yksilön asemaan vaikuttaviin, kerrostuviin ja risteäviin taustamuut- 
tujiin elämänkulun eri vaiheissa tartutaan leipätekstien valossa oppikir- 
jojen eri kappaleissa yksi kerrallaan. Tähän ohjaa osaltaan oppikirjan 
lineaarinen rakenne: aihealueet on väistämättä pilkottava peräkkäisten 
kappaleiden muotoon. Eri kappaleet esittävät yhdestä muuttujasta — kie- 
lestä, kulttuurista, taloudellisesta asemasta ja niin edelleen — represen- 
taation, joka voi suuntautua enemmän tai vähemmän kompleksisuuteen 
eli hyödyntää järjestyneen ja kompleksisen moninaisuuden diskursseja 
eri tavoin. Näiden ulottuvuuksien tai muuttujien läpi leikkaavia yksilöi- 
den kulkureittejä ja liikeratoja voidaan sitten kuvata yksilökertomuksilla 
tai toisaalta niihin voidaan pyrkiä pääsemään käsiksi tehtävänannois- 
sa. Niissä voidaan saada moninaisuus näkymään risteävien muuttujien 
kompleksina. 


Lopuksi 


Olemme tässä luvussa tarkastelleet oppikirjoihin piirtyvää moninaisuu- 
den kuvaa superdiversiteetin käsitteen avulla, ja analyyttistä katsetta on 
ohjannut käsitteeseen kytkeytyvä fokuksen muutos tavassa katsoa mo- 
ninaisuutta. Siinä missä aiemmin valtavirtainen on ollut katsantotapa, 
jossa moninaisuutta on lähestytty tiettyjen muuttujien — kuten etnisen 
taustan, syntymämaan tai äidinkielen — mukaan järjestyneenä, selkeä- 
rajaisena ja hierarkkisena, superdiversiteettiajattelussa moninaisuutta 
on tarkasteltu perinteisiä rajoja ylittävällä katseella, ja fokus on liikku- 
nut niin enemmistö- ja vähemmistöryhmien kuin yksilöiden sisäiseen, 
kompleksiseen moninaisuuteen ja eri tekijöiden risteävyyksiin. Olemme 
eritelleet näiden näkökulmien rakentumista tekstianalyyttisesti. 
Analyysimme osoittaa, että oppikirjojen eri mikrogenret voivat suun- 
tautua erilaisuuden esittämiseen omien lajikonventioidensa mukaan 
eri tavoin. Esimerkkihenkilöiden ja kertomusten kautta on vaivatto- 
mampaa suuntautua kompleksisen moninaisuuden diskurssiin, jossa 
näkyviin tulevat kategorioiden rajojen ylitykset ja yksilöiden kulkureitit 

esimerkiksi maasta ja asemasta toiseen. Myöskään käsitteellisen tason 
leipäteksti ei yksinomaan pysyttele järjestyneen moninaisuuden diskurs- 
sissa, vaan lähiluku paljastaa kompleksisemman kuvan diskursiivisista 
käytänteistä. Oppikirjoissa perinteisempi ja uudempi tapa katsoa eroja 
ja moninaisuutta elävät siis rinnakkain. 

Jos nähdään tavoiteltavana, että oppimateriaalit seuraavat muuttuvaa 
ymmärrystä moninaisuudesta, on paikallaan kysyä, mitä oppikirja voi 
ylipäänsä esittää ja millaisiin esitystapoihin sillä on edellytyksiä niiden 
reunaehtojen sisällä, joita sille on asetettu. Havaintojemme mukaan jär- 
jestyneen moninaisuuden diskurssia käytetään keskeisten käsitteiden 
ja kategorioiden esittelyyn — tiedonalan keskeisen sanaston opetus kun 
kuuluu oppikirjan tehtäviin — kun taas tehtävänannoissa ja täydentävissä 
kerronnallisissa osioissa voidaan ohjata sekoittamaan paletin värejä ja 
moninaistamaan kuvaa. 

Olennainen tulkinnan lähtökohta on tekstin tavoite: mihin pyritään 
milläkin jaksolla? Viestinnällinen tavoite on genreanalyysissa nähty gen- 
ren keskeisimpänä määrittämiskriteerinä (esim. Swales 1990; Martin ja 
Rose 2008). Kun oppikirjatekstiä tarkastellaan dialogisena toimintana 
ja tunnistetaan eri toiminnan lajeihin kytkeytyvät diskurssit, on käsillä 
paremmat eväät tulkita vastaan tulevia moninaisuuden esitystapoja. Pyr- 
kimyksenämme on ollut tarjota aiempaa tarkempi kuva moninaisuuden 
esittämisestä oppikirjojen kaltaisessa institutionaalisessa ympäristössä 
ja kompleksisen moninaisuuden diskurssin roolista siinä. 

Analyysissamme näkyvät monin tavoin perinteiset eriarvoisuuteen 
kytkeytyvät muuttujat, joihin erilaiset kriittiset tutkimusperinteet, kuten 
kriittinen diskurssianalyysi, ovat jo vuosikymmeniä tarttuneet. Ajatte- 
lemmekin Aptekarin (2019, 66) tavoin, että siinä missä superdiversiteet- 
ti metodisena linssinä ohjaa näkemään ja käsittelemään ennakoimatto- 
mia, tilanteisesti syntyviä ja risteäviä muuttujia, sen ei pidä antaa tehdä 
sokeaksi vaikkapa etnisyyksien, sukupuolen ja luokan edelleen voimis- 
saan oleville hierarkioille, joita uusinnetaan tilanteisissa käytänteissä, 
myös oppikirjoissa. Toisaalta oppikirjoissa näkyy myös superdiversitee- 
tin käsitteen alleviivaamaa monenlaisten taustamuuttujien ennakoima- 
tonta risteämistä yksilöiden elämänkuluissa. Tämä konkretisoi super- 

diversiteetin käsitteen asemaa: se voi tuoda lisää näkökulmia, mutta sen 
ei tarvitse kahlita. 

Millainen siis olisi superdiversiteetin linssin läpi maailmaa katsova 
oppikirja? Tämän tutkimuksen perusteella korostaisimme nimenomaan 
oppikirjoja makrogenreinä, erilaisten tekstilajien muodostamana koko- 
naisuutena, jossa leipäteksti esittelee tarvittavan sanaston, mihin järjes- 
tyneen moninaisuuden diskurssi on tarkoituksenmukainen, mutta jossa 
kuva tarkentuu tehtävänantojen, kuvituksen, esimerkkihenkilöiden ja 
yksilökertomusten kautta. Näillä oppikirjaan perinteisesti kuuluvilla 
mikrogenreillä on ominaisuuksiensa puolesta mahdollisuus problema- 
tisoida ja kompleksistaa kuvaa moninaisuudesta ja ohjata lukijaa kohti 
risteävien ja kerroksellisten muuttujien näkemistä. Oppikirjojen repre- 
sentaatio moninaisuudesta syntyy mikrogenrejen yhdessä rakentamassa 
oppikirjan makrogenressä, jossa mikrogenreillä on omat tehtävänsä. 
Oppikirja voi yhdistellä erilaisia merkityksellistämisen tapoja, järjesty- 
neen ja kompleksisen moninaisuuden diskursseja, rakentaessaan kuvaa 
moninaisesta sosiaalisesta todellisuudesta. Tarkasteltaessa oppikirjoja 
mikro- ja makrogenrejen näkökulma toimii siis heuristisena välineenä, 
jonka avulla moninaisuuden esittämistä voidaan täsmällisesti tarkastella 
(vrt. Blackledge ja Creese 2018, xli). 

Oppikirja-analyysin äärellä on toki muistettava, että oppikirja ei ole 
yhtä kuin opetus (esim. Karvonen 2019). Opetustilanne ja opettajan va- 
linnat ratkaisevat, kuinka oppimateriaaleja käytetään opetustilanteessa, 
miten niitä luetaan, millaisia tehtäviä niiden äärellä tehdään ja kuinka 
niitä täydennetään. Toisaalta on niin, että oppikirjoilla on keskeinen roo- 
li opetuksen ohjaajina, ja jos superdiversiteetin näkökulma ei ole oppi- 
kirjoissa sisäänrakennettuna, sen näkyvyys jää riippuvaiseksi opettajan 
taidoista, sitoumuksista ja asenteista. Kaikkien opettajien ei voida olettaa 
käyttävän oppikirjoja kulttuuri-, katsomus- ja kielitietoisesti, joten mitä 
enemmän tällaista näkökulmaa ja lähestymistapaa on kirjoitettu oppi- 
kirjojen sisään, sen varmemmin ne toimivat opettamisen resursseina. 

Maahanmuuttoa ja maahanmuuttotaustaista väestöä ei tulisi tarkastel- 
la enää yksinkertaisesti etnisyyden tai kansallisen identiteetin kautta, 
vaan aivan kuten valtaväestön kohdalla, tulee ottaa huomioon erilaiset 
taustatekijät. Näitä ovat esimerkiksi ryhmien ja yksilöiden erilaiset maa- 
hanmuuttohistoriat, Suomessa asuttu aika, perheiden sosioekonomiset 
statukset sekä koulutustaustat (Vertovec 2007; Wessendorf 2013). Super- 
diversiteetin näkökulmasta Suomessa, jossa mittavampi maahanmuutto 
on alkanut myöhemmin ja on lähtökohtaisesti monimuotoisempana 
kuin monessa muussa Länsi-Euroopan maassa, voisi olla hedelmällistä 
tarkastella ryhmien sijaan yksilöitä ja heidän mahdollisuuksiaan toimia 
yhteiskunnassa. Tämä näkökulma tuo mielestämme esille nimenomaan 
sen yksilöllisen moninaisuuden, joka on myös käsitteen superdiversi- 
teetti keskiössä. 

Maahanmuuttoa ja etnisyyttä on kuitenkin tavattu tarkastella ryhmi- 
en kautta, ja varsinkin arkipuheessa jaottelu on perinteisesti kulkenut 
”me ja muut” -ajattelun mukaisesti. Superdiversiteetin näkökulmasta 
voimme ikään kuin katsoa ryhmien ylitse ja sisään, ja tähän tähtäämme 
tässä luvussa. Ryhmä käsitteenä on toki edelleen toimiva, mutta ryhmiä 

ei tule ottaa annettuina ja itsestäänselvyyksinä, kun käsitellään ja tutki- 
taan esimerkiksi etnisyyttä, ”rotua”, kansallisuutta ja sukupuolta, tai näi- 
den välisiä mahdollisia ristiriitoja. (Ks. mm. Brubaker 2013.) Ryhmään 
kuulumisen tunteet ja hyväksytyksi tuleminen ovat myös tärkeitä koke- 
muksia. Erilaisille vähemmistöjen edustajille voi kuitenkin olla muita 
haasteellisempaa tulla hyväksytyksi ja kokea kuuluvansa joukkoon, var- 
sinkin jos sosiaalinen ympäristö ei omaa kulttuurisensitiivistä osaamista 
kohtaamisissa. 

Globalisaatio ja monet eri teknologiat ovat avartaneet nuorten maise- 
maa maailmalle, ja yhteydenpito pitkistäkin maantieteellisistä välimat- 
koista huolimatta on siten helppoa. Maahanmuuttotaustaisille nuorille 
tämä voi tarkoittaa mahdollisuutta pitää yhteyttä vanhempien kotimaa- 
han ja siellä mahdollisesti asuviin sukulaisiin. Se, mistä ennen kerrot- 
tiin tarinoita ja kuviteltiin, näyttäytyy nyt kuvina ja ääninä olohuonei- 
siin. Monet nuorista ovat mahdollisesti myös säännöllisesti vierailleet 
vanhempiensa kotimaassa ja saaneet näin kosketuksen elämään siellä. 
Siirtymävaiheessa näille nuorille saattaa tulla ajankohtaiseksi miettiä, 
haluaako tulevaisuutensa olevan Suomessa vaiko sittenkin jossain 
muualla. Pohdinnassa ei ole kysymys vain siitä, millaisen koulutuksen 
ja uran nuori itselleen haluaa, vaan paljolti myös siitä, kuka hän on ja 
haluaa olla. Nuori neuvottelee toiveitaan ja suunnitelmiaan suhteessa 
siihen, millainen käsitys hänellä itsestään ja mahdollisuuksistaan on. 
Toisin sanoen näissä valintatilanteissa onkin kysymys identiteetistä, 
jota nuori rakentaa elämänsä aikana. Tässä luvussa tarkastellaan, miten 
nuoret puhuvat elämäänsä liittyvistä siirtymistä ja identiteetin moninai- 
suudesta neljän eri katsantokannan kautta: 1) paikantumisen ja kuulu- 
misen tunteiden, 2) monikielisyyden, 3) rasismin ja 4) sukupuolittuneen 
paluun ja lähtemisen problematiikan näkökulmista. 

Peruskoulun jälkeen suomalaiset nuoret joutuvat tekemään omaan 
tulevaisuuteensa merkittävästi vaikuttavia valintoja siirtyessään toiselle 
asteelle lukioon tai ammattikouluun. Vuodesta 2021 lähtien oppivelvol- 
lisuus on laajennettu koskemaan myös toista astetta, joten tämä siirty- 
mä on tullut kaikille pakolliseksi (Opetus- ja kulttuuriministeriö 2021). 
Ennen vuotta 2021, jolloin myös aineistomme on kerätty, oppivelvolli- 
suus päättyi peruskouluun. Nuori saattoi jatkaa toiselle asteelle, siirtyä 

työelämään tai valita jotain muuta. Tämä siirtymävaihe sisälsi ja sisältää 
toki yhä paljon kysymyksiä siitä, mitä nuori tulevalta haluaa. Moninaista 
pohdintaa valintojen suhteen käydään paljon nuorille yhteisten teemo- 
jen ympärillä esimerkiksi koulutuksesta: missä olen hyvä, mikä minua 
kiinnostaa, mikä minusta tulee isona? Myös kysymykset omasta paikas- 
ta koskettavat nykyisessä liikkuvuutta korostavassa maailmassa nuoria 
yleisesti, mutta maahanmuuttotaustaisilla nuorilla tähän kysymykseen 
saattaa kuitenkin liittyä muita enemmän emotionaalisesti latautuneita 
tekijöitä. 

Toisen asteen valinta on myös yhteiskunnallisesti latautunut. Kasvava 
eriarvoistuminen näkyy siinä, miten jako ammatillisten ja akateemis- 
ten koulutuspolkujen välillä perustuu osalla nuorista omien aktiivisten 
valintojen sijaan passiiviseen ”jonnekin joutumiseen” halutun koulun 
ovien sulkeutuessa. Peruskoulu on edelleen ikäluokkia yhdistävä tekijä, 
mutta perhetaustan, sukupuolen ja asuinalueen merkitykset alkavat vai- 
kuttaa yhä useammin toiselle asteelle siirryttäessä, kun oppimistulosten 
polarisoituessa oppilaat jakautuvat hyvin ja hyvin huonosti pärjääviin 
nuoriin. Maahanmuuttotaustaiset nuoret joutuvat usein myös käymään 
erilaisia valmistavia koulutuksia ennen toiselle asteelle pääsyä, mikä 
puolestaan tekee valinnoista heille entistä pitkittyneempiä ja kuoppai- 
sempia. (Kalalahti ja muut 2019.) 

Tutkimuksemme sijoittuu maahanmuuttotutkimuksessa osaksi 
paikallisuuden teemaa, sillä se katsoo nuorten elämää ja arkea osana 
suomalaista kaupunkielämää. Superdiversiteettiä voidaankin hyödyntää 
paikallistason maahanmuuttotutkimuksessa, jolloin huomio kiinnittyy 
juuri arkipäivän kokemuksiin, yhteyksiin ja erontekoihin. Paikallises- 
ti tietyt alueet voivat suurten ja keskisuurten kaupunkien sisällä olla 
hyvinkin monikulttuurisia, sillä maahanmuutto tuottaa sivuilmiönään 
usein segregoituneita asuinalueita. Toisin sanoen maahanmuuttajat 
muuttavat omatoimisesti tai heidät ohjataan muuttamaan paikallisesti 
asumaan alueille, joilla jo entuudestaan asuu muita maahanmuuttajia. 
Tämä puolestaan voi johtaa tilanteeseen, jossa valtaväestön edustajat 
alkavat välttää näitä alueita ja segregaatio syvenee. Koulut tiloina ovat 
aina suhteessa siihen alueeseen, jolla ne fyysisesti sijaitsevat, jolloin ne 
ilmentävät hyvin alueen moninaisuutta. Toisin sanoen uudet maahan- 

muuttajaperheet muuttavat alueille, joilla asuu ennestään paljon maa- 
hanmuuttajia ja vain vähän valtaväestön edustajia ja lapset käyvät kou- 
lussa, jossa suuri osa muista oppilaista on vieraskielisiä. Tällä kaikella 
on merkityksensä kotoutumisprosessissa, kielenoppimisessa ja oman 
paikan ja identiteetin löytämisessä. 

Yhteiskunnan yksilöllistyminen korostaa valintojen merkitystä ja 
identiteetin rakentamista oman elämän suuntaajana (Giddens 1991; 
Saastamoinen 2006). Identiteetti on moniselitteinen ja moniulotteinen 
käsite, eikä sille ole olemassa yhtä kaikenkattavaa määritelmää. Identi- 
teetin käsitteen hämäryydestä huolimatta tutkijat ovat nykyään melko 
yksimielisiä sen muuttuvasta, dynaamisesta ja sosiaalisesti rakentuvasta 
luonteesta (Hakala 2009; Henkel 2009). Siirtymävaiheet ja niihin liit- 
tyvät valintatilanteet ovat kohtia, joissa identiteettiä ja sen rakentumista 
on mahdollista tarkastella. Elämän risteyskohdissa, jollaisina siirtymää 
peruskoulusta ja toiselta asteelta jonnekin toisaalle voidaan myös pitää, 
astutaan uuteen rooliin tai asemaan. Näissä tilanteissa identiteetistä tu- 
lee usein näkyvä, se vahvistuu tai muuttuu. (Antikainen ja Komonen 
2009.) 

Opasteina toimivia normaalielämänkulkuja on yhä harvemmin löy- 
dettävissä identiteetin rakentumisen alustaksi (Vilkko 2000), eivätkä 
valtaväestön mallit välttämättä tarjoa vastauksia niihin kysymyksiin, joita 
maahanmuuttotaustaisella nuorella valinnan hetkellä on. Maahanmuut- 
totaustaisen nuoren neuvottelu siitä, missä hän tulevaisuutensa näkee, 
kytkeytyy samalla myös nuoren neuvotteluun itselleen luontevasta ja 
tavoiteltavasta kulttuuri- ja kieli-identiteetistä. Valintaa värittävät myös 
tuttujen aikaisemmat kokemukset, joista voidaan ottaa mallia tai joi- 
ta voidaan pitää varoittavina esimerkkeinä. Maahanmuuttotaustaisten 
nuorten kohdalla heidän läheistensä kokemukset suomalaisesta yhteis- 
kunnasta voivat olla hyvin negatiivisia, jolloin kannustavia esimerkkejä 
ei välttämättä löydy. Rotterdamin monikulttuurista kenttää superdiver- 
siteetin näkökulmasta tutkineet Crul, Lelie ja Keskiner (2019, 62) ker- 
tovat, miten kaupungissa asuvilla maahanmuuttotaustaisilla nuorilla 
on valtaväestöä alempi koulutustaso ja miten he joutuvat valtaväestöä 
useammin erityisluokille. Lisäksi maahanmuuttotaustaisilla tytöillä on 
isompi riski saada lapsi nuorena ja jättää koulunkäynti kesken. 

Osa tutkijoista on päätynyt identiteetin sijaan käyttämään termiä 
identifikaatio. Sfard ja Prusak (2005, 15) määrittelevät identifikaation 
toiminnaksi, jossa yhteisiä resursseja käyttäen luodaan jotain yksilöl- 
listä. Hallin (1999) mukaan identifikaation avulla voidaan määritellä, 
mihin kuulutaan ja toisaalta, mitä suljetaan ulkopuolelle. Rinne ja muut 
(2012) ovat käyttäneet identifikaatiota kuvaamaan niitä asioita, jotka yk- 
silö kokee itselleen tärkeinä ja merkityksellisinä. Näistä merkittävistä 
identifioitumisen kohteista rakentuu yksilön identiteetti. (mt.) Tässä 
luvussa hyödynnämme identifikaation käsitettä samoin kuin Rinne ja 
muut (2012) tunnistaaksemme asioita, joita nuoret tuovat esiin etnisen 
taustansa suhteen merkityksellisinä puhuessaan elämästään siirtymä- 
hetkillä. Nämä identifikaation kohteet ovat niitä nuorille merkityksellisiä 
asioita, joista heidän identiteettinsä muodostuu. 


Superdiversiteetti työkaluna nuorten elämän 
moninaisuutta ymmärrettäessä 


Käytämme tässä luvussa superdiversiteetin käsitettä korostaaksemme, 
miten erilaiset maahanmuuttostatukset, niiden mukanaan tuomat erilai- 
set rajoitteet ja vapaudet, asema työmarkkinoilla, sukupuoleen ja ikään 
liittyvät hierarkiat, sekä esimerkiksi alueelliset sijoittumiset vaikuttavat 
kaikki siihen, miten henkilöt samassakin etnisessä yhteisössä elävät ja 
saavat erilaisia kokemuksia (Garcés-Conejos Blitvich 2018, 120). Kat- 
somme tutkimuskohdettamme mikrotasolta: tutkimuskohteemme ovat 
superdiversiteetin yleisestä käyttötavasta poiketen suhteellisen pieniä 
kaupunkeja (jotka kuitenkin ovat Suomen mittakaavalla suhteellisen 
isoja), joiden sisällä toimimme paikallisesti pienillä asuinalueilla, ja 
näissä vielä rajatummin tutkimuksemme tapahtuu tietyissä kouluissa 
ja tietyillä koululuokilla, jotka ovat monikulttuurisesti rikkaita. 
Superdiversiteetin käsitteen avulla voidaan selvittää yksilöitä yhdis- 
täviä samankaltaisuuksia näennäisten erojen keskellä. Hyvä esimerkki 
tästä voi olla niin sanottu sukupolvikokemus, joka voi merkitä super- 
diverssissä kontekstissa (etnisiä) eroja enemmän (IRiS 2015). Yhdek- 

sännen luokan yhteishaussa koko ikäluokkaa yhdistävät sen hetken 
ajatukset mahdollisista työelämään johtavista poluista ja myös työelä- 
mään liittyvistä peloista ja uhkakuvista. Tässä koulutusvalinnassa voikin 
nähdä sekä joukkoa yhdistäviä tekijöitä (muun muassa taustalla oleva 
kaikille sama peruskoulu, sosiaalistuminen samaan yhteiskuntaan ja 
suomalaiseen yhteiskuntaan liittyvät yhteiset tulevaisuudennäkymät) 
että erottavia tekijöitä (muun muassa sukupuoli, uskonnollinen tausta, 
etninen tausta, harrastukset ja nuorten omat alakulttuurit). Fi voida siis 
sanoa, että olisi olemassa vain yksi maahanmuuttotaustaisen nuoren 
kokemus koulutusvalinnan hetkellä, vaan kokemuksia on yhtä monta 
kuin on nuoriakin. 

Ihmisten moninaisuus tulee esille heidän arkipäivän kohtaamisis- 
saan, joissa he käyttävät hyväkseen erilaisia ominaisuuksiaan, peilaavat 
omaa identiteettiään muihin ja neuvottelevat omista asemistaan muiden 
kanssa osana monimutkaista sosiaalista verkostoa (Sealy 2018). Hyödyn- 
nämme superdiversiteettiä tarkastelussamme tuodaksemme esiin sitä 
moninaisuutta, jota maahanmuuttotaustaisten nuorten kokemuksiin 
liittyy suhteessa koulutusvalintoihin. Millaisia asioita he tuovat esiin 
itselleen tärkeinä ja mihin he identifioituvat? Mukana on haaveita, ta- 
voitteita ja päämääriä sekä epävarmuutta ja toivoa. Peilaamme nuorten 
kokemuksia suhteessa oman paikan löytämiseen, monikielisyyteen, 
rasismiin sekä sukupuolen ja kansalaisuuden intersektionaaliseen kie- 
toutumiseen suhteessa nuoren tulevaisuuteen. Perhe, etninen yhteisö 
ja arkielämässä kohtaavat erilaiset kulttuurit vaikuttavat kaikki nuoren 
mahdollisuuksiin neuvotella valinnoistaan, tehdä valintoja ja myös 
muuttaa mieltään niiden suhteen. 


Haastattelut nuorten tarinoiden tuottajina 
Aineistonamme tässä luvussa toimivat neljän maahanmuuttotaustai- 
sen nuoren tarinat. Nuoria haastateltiin kahteen kertaan, ensimmäisen 


kerran heidän ollessaan peruskoulun viimeisellä luokalla (15-vuotiaina), 
yhteishaun aikaan, ja toinen haastattelukierros suoritettiin nuorten 

ollessa toisen asteen opintojen loppupuolella noin 17-18-vuotiaina. 
Nämä nuoret valikoitiin isommasta aineistokokonaisuudesta.' Koska tar- 
koituksemme on tarkastella superdiversiteetin näkökulmaa hyödyntäen, 
miten maahanmuuttotaustaisten nuorten moninaiset taustat vaikuttavat 
heidän koulutuspolkuihinsa, valikoimme kaiken kaikkiaan 35:n kahdesti 
haastatellun nuoren joukosta neljä tapausta: Saydan, Zolan, Toomaksen 
ja Lukan. Nämä nuoret valikoituivat sillä perusteella, että heidän tari- 
nansa sisälsivät erityisen paljon puhetta, josta näkyi miten moninaiset 
asiat voivat vaikuttaa nuorten koulutuksellisiin valintoihin ja valintojen 
sujuvuuteen. Kaiken kaikkiaan voimme sanoa, että kaikissa haastatte- 
luissa käsiteltiin laajasti nuorten elämään vaikuttavia teemoja (muun 
muassa perhetaustaa, etnisiä juuria, kotimaata, kotia, kuulumisen tun- 
netta, asenteita suhteessa kouluun, toisiin oppilaisiin ja opettajiin, tule- 
vaisuuden haaveita, pelkoja ja odotuksia sekä sosioekonomista statusta). 
Tähän lukuun valitut neljä nuorta kuvasivat kuitenkin erityisen rikkaasti 
niitä moninaisia monikulttuurisia teemoja, joista olimme kiinnostunei- 
ta, joten päädyimme valitsemaan juuri heidät lukumme keskiöön. 

Haastateltavien tiedot on anonymisoitu, eikä heitä pysty tunnista- 
maan tämän luvun perusteella. Nuorille on keksitty uudet nimet ja hei- 
dän taustaansa esitellään siten, ettei se paljasta liian yksityiskohtaisia 
tietoja nuoren elämästä. Esimerkiksi koulujen tai asuinalueiden nimiä 
ei käytetä. Tämän vuoksi yhden haastateltavan kohdalla tarkat tiedot 
hänen taustastaan eivät ole mahdollisia, sillä hänen etninen taustan- 
sa olisi helposti tunnistettavissa. Hänen kohdallaan olemme päätyneet 
ratkaisuun, jossa hänen etninen taustansa esitellään laajemman maan- 
tieteellisen rajauksen avulla. Muiden nuorten kohdalla olemme päättä- 
neet kuitenkin käyttää heidän tai heidän vanhempiensa lähtömaatietoja 
osana taustoitusta, sillä heidän etninen taustansa on melko tyypillinen 
suomalaisen maahanmuuton näkökulmasta katsottuna, ja siten heidän 
tunnistamisensa on vaikeaa. 


1 Suomen Akatemian rahoittama TRANSIT-tutkimusprojekti: Maahanmuuttajanuorten siirtymät ja 
koulutukselliset trajektorit: 4-vuotinen pitkittäistutkimus perusopetuksesta jatkokoulutukseen 

Nuorten polut, paikantumiset ja valinnat 


Analyysimme etenee tapauksittain ja esittelemme erikseen jokaisen 
nuoren oman tarinan. Kaikkien neljän nuoren kokemukset suomalai- 
sesta koulumaailmasta vaihtelivat, ja he näkivät tulevaisuutensa erilaisi- 
na. Yksi nuorista oli syntynyt muualla ja muuttanut Suomeen lapsena, 
kolme nuorista oli syntynyt Suomessa vanhempien tai ainakin toisen 
vanhemmista ollessa maahanmuuttajia. Heille kaikille perheen moni- 
kulttuurisella taustalla, omalla tai vanhempien maahanmuuttajastatuk- 
sella, sukupuolella ja perheen sosioekonomisella taustalla oli erilaisia 
vaikutuksia elämään ja tehtyihin valintoihin. Tässä luvussa tarkastelun 
kohteena ovat eri tekijöiden vaikutukset ja tekijöille annetut merkitykset 
nimenomaan koulutuksellisten valintojen tekemiseen. Lopuksi käymme 
keskustelua tarinoiden yhteneväisyyksistä ja eroista sekä siitä, mitä ne 
voivat kertoa monikulttuuristen nuorten arjesta. 


SAYDA PAIKKAANSA ETSIMÄSSÄ 
Tässä alaluvussa käsittelemme Saydan tarinaa. Sayda on syntynyt Suo- 
messa, ja hänen vanhempansa ovat kotoisin Somaliasta. Sayda haki 
yhteishaussa 9. luokan keväällä ensimmäisenä vaihtoehtona kaksois- 
tutkintoon, eli hän halusi suorittaa sekä lukion että ammatillisen (lähi- 
hoitajan) tutkinnon yhtä aikaa. Sayda halusi suorittaa myös lukion, sillä 
hän haaveili opettajaksi opiskelemisesta yliopistossa. Aikaisemmassa 
tutkimuksessamme (Mäkelä, Kalalahti ja Peura 2019) selviääkin, että 
monet maahanmuuttotaustaiset nuoret käyttivät kaksoistutkintoa ikään 
kuin kompromissina yhdistämään heidän omat toiveensa (nopea työ- 
elämään siirtyminen) ja vanhempien toiveet (akateeminen koulutus). 
Ensimmäisessä haastattelussa 9. luokan keväällä Sayda kertoi, että 
hänellä oli vaikeuksia tiettyjen opettajien kanssa, joiden koki suosivan 
tiettyjä oppilaita. Sayda myös painotti, että hän koki olevansa syvästi 
erilainen kuin muut, ei pelkästään siksi että hän "ei ole suomalainen”, 
vaikka myönsikin myöhemmin tämän vaikuttaneen erilaisuuden tun- 
teeseensa. Sayda kertoi näkevänsä asiat erilaisesta näkökulmasta kuin 
valtaväestön oppilaat ja opettajat, mikä aiheutti välillä kitkaa heidän vä- 
lilleen. Erilaisuuden kokemus oli yksi syy, miksi Sayda halusi opiskella 

opettajaksi ja hän sanoi, että haluaisi vaikuttaa siihen, että tulevaisuu- 
dessa kaikki oppilaat tulisivat paremmin toimeen keskenään: 


niin et mä opettaisin niille, et vaikka ois sun vanhemmat on nyt 
eri kulttuurista tai tälleen, et kaikki on silti samanlaisii ja tällein. Ja 
näitten kaikkien maahanmuuttajien vanhemmat tuli, niillä oli hyvä 
syy miks ne lähti niitten omasta maasta ja tällein. 


Omassa luokassaan Sayda sanoi tulleensa paremmin toimeen muiden 
ulkomaalaisten kanssa, mutta että hänellä oli myös joitakin suomalais- 
taustaisia ystäviä. Sayda kertoi kohdanneensa rasismia, myös koulussa. 
Sayda myös mainitsi toistuvasti, että hän ei kokenut suomalaisuuden 
olevan itselleen sopiva identiteetti, suomalaisuus on jotain muuta kuin 
syntypaikka. 


Mut se on se totuus, et mä aina tuun oleen erilainen. Fi se siitä 
johu et mä en oo suomalainen ja tällein. Mut se on silleen se vä- 
hän totuus se, en mä oo samanlainen. On vaikka suomalaisii, kyl 
mulle tulee ristiriitaa ja tällein, koska mä nään ne jutut eri taval- 
la, miten ne näkee. — — Mä oon syntynyt Suomessa, mut mä en 
sano et mä oon suomalainen, koska mä tunnen itteni erilaiseks. 
Ja muutenki ei mun silleen tarttee tuntee itteeni erilaiseks. Mä ite 
kuulenki sen, jos mä oon ulkona. 


Saydan erilaisuudentunne ei ole peräisin vain hänen etnisestä taus- 
tastaan, mutta taustalla on iso merkitys tämän erilaisuuden tunteen 
synnyssä. Rasismin kokemukset ovat omiaan eristämään kohteen 
valtaväestöstä. Tämä käy ilmi siitä, että luokan sosiaalisessa ilmapiiris- 
sä Sayda erotetaan rasistisesti muista, ja samalla ilmapiiri estää häntä 
puolustautumasta konfliktin pelossa. Aikaisempi tutkimus osoittaakin, 
että pitkäaikainen syrjintä tai rasismi voi vaikuttaa negatiivisesti nuorten 
koulutuspolkuihin ja asettaa heidät entistä marginaalisempaan asemaan 
yhteiskunnassa (Berry 2006). 

Kotimaasta kysyttäessä Sayda ei ole varma, mikä hänen kotimaansa 
olisi, sillä hän on vain kerran käynyt vanhempiensa kotimaassa ja eikä 

maa tunnu riittävän tutulta: ”Mä en tiiä voinks mä sanoo mun oma 
kotimaa, kun mä kävin siellä kerran, silleen mä ja mun äiti. Mun äiti 
on tavallaan tottunu siihen, mut mä en silleen.” Äidin kotimaa tuntui 
vieraalta, Suomen sää ja tuttu elämä täällä tuntui enemmän kodilta. 
Maahanmuuttotaustaisille nuorille oman identiteetin ja paikan löytä- 
minen voi olla erityisen haastavaa, sillä heidän on käytävä neuvotteluja 
omasta paikastaan paitsi suhteessa omaan etniseen yhteisöönsä myös 
suhteessa ympäröivään yhteiskuntaan (Talib ja Lipponen 2008, 79), 
joka voi olla myös varsin vihamielinen heitä kohtaan. Nuorelle voi myös 
olla tärkeää korostaa etnistä identiteettiään, vaikka hän ei välttämättä 
halua korostaa yhteyttä valtioon, josta hän tai hänen perheensä on läh- 
töisin. (Mt., 79.) 

Oman identiteetin määrittely on joka tapauksessa vaikeaa, jos oma 
tausta on niin moninainen kuin näillä nuorilla. Tietyt tapahtumat ja 
sosiaaliset piirit väistämättä sitovat heitä Suomeen (koulutusjärjestel- 
mä, harrastukset, ystävät) ja toisaalta ”ylisukupolviset muistot” ja tarinat 
lähtömaasta työntävät nuorta pois Suomesta. Sayda sanoi, ettei hän tiedä 
haluaako ”palata” vanhempiensa kotimaahan tulevaisuudessa: ”Mä en 
tiiä [voisinko palata sinne], koska mä en oo tottunu se ilmasto ja kun 
siellä on kaikki ihan erilaista kuin mitä täällä. Mut ei ikinä tiiä, jos mä 
lähden.” 

Sekalaiset tunteet paikasta ja kuulumisesta johonkin ovatkin melko 
tyypillisiä maahanmuuttotaustaisille nuorille. Paikantuminen ja paikan- 
taminen ovat aina myös intersektionaalisia. Toisin sanoen sama etninen 
tausta, ikä ja sukupuoli eivät vielä takaa samanlaista asemaa suhteessa 
johonkin tiettyyn sosiaaliseen (vertais) piiriin, vaan monet muut erottavat 
tekijät ja nuoren oma toiminta vaikuttavat ensinnäkin siihen mitä po- 
sitioita nuorelle on tarjolla (Kivijärvi 2015, 33) ja toisaalta siihen, mihin 
positioon nuori itse pyrkii. 

Toisella asteella Sayda näytti viihtyvän hyvin koulussaan ja hänen 
suhteensa opettajiin ja toisiin opiskelijoihin oli hyvä. Hän oli saanut 
paljon positiivista palautetta opinnoistaan ja tehtävistään, mikä motivoi 
häntä. Koulu itsessään oli hyvin monikulttuurinen ja opiskelijoita oli 
eri maista. 

Haastattelija: Onks siel [koulussa] useista eri kulttuureista oppi- 
laita? 


Sayda: On, on aika paljon ihan eri kulttuureita. Ja ikäluokkiiki. 


Haastattelija: — — Mitä kieliä sä puhut sun luokassa? — — Puhut sä 
pelkästään suomee? 


Sayda: En, mä puhun englantia, suomee, somaliaa. 


Sayda sanoi, ettei koulussa ollut rasismia tai syrjintää. Voidaankin aja- 
tella Saydan tapauksessa ammatillisen koulun opettajilla olleen selkeästi 
Saydan peruskoulua enemmän monikulttuurista osaamista ja herkkyyt- 
tä toimia moninaisissa luokkahuonetilanteissa. Tämä vaikutti positiivi- 
sesti Saydan kuulumisen ja hyväksytyksi tulemisen kokemukseen, mikä 
taas auttoi häntä motivoitumaan opiskeluun. 

Sayda asui toisen asteen opintojen aikaan edelleen kotona ja auttoi 
äitiään nuorempien sisarusten kanssa. Sayda korosti, että tämä on hä- 
nen oma valintansa ja hän vain hyödynsi lähihoitajan koulutustaan koto- 
na. Sayda vietti ison osan ajastaan kotona, ja hänellä ei ollut esimerkiksi 
iltamenoja kavereidensa kanssa. Saydan rooli kotona heijastelee perin- 
teistä pakolaistaustaisen tytön roolia, jossa tyttö viettää aikansa kotona 
perhettään auttaen. Saydan tarve korostaa, että hän auttoi äitiään omasta 
halustaan, voi olla merkki siitä, että Sayda tiedosti suomalaisen yhteis- 
kunnan pitävän tällaista ikään kuin ”vääränlaisena tyttöytenä”, passii- 
visena ja uhriuttavana. Maahanmuuttotaustaisten nuorten neuvottelut 
omasta paikastaan koskevat siis myös paikkaa kotona ja perheessä. On 
löydettävä tapa ylläpitää omaa kotikulttuuria ja samaan aikaan on opit- 
tava, miten asuinmaan tavat ja normit ovat hyödynnettävissä ja sovellet- 
tavissa omaan elämään (Makarova ja Birman 2016). Elävät ja eletyt kult- 
tuurit limittyvät ja lomittuvat toinen toisiinsa muodostaen jotain uutta 
ja nuorten omia valintoja heijastelevaa todellisuutta, jossa he toimivat, 
tuntevat ja kommunikoivat aktiivisesti. 

ZOLAN MONIKIELINEN ARKI 

Tässä alaluvussa keskitymme Zolan tarinaan. Hän on syntynyt Suomes- 
sa, ja hänen perheensä etniset juuret ovat itäisessä Keski-Euroopassa 
ja Länsi-Afrikassa. Yhteishaussa Zolan valinnat perustuivat pääasiassa 
hänen keskiarvoonsa, sillä hän halusi valinnoillaan varmistaa, että pää- 
sisi sisään johonkin lukioon. Zolalle oli kuitenkin tärkeää, että hän voisi 
opiskella lukiossa englanniksi, sillä hän oli ollut jo englanninkielises- 
sä päiväkodissa ja peruskoulussa. Arjessaan Zola käytti kolmea kieltä: 
englantia (hänen vahvin kielensä), suomea ja äitinsä kotimaan kieltä. 
Opinto-ohjaaja olikin suositellut kielilukiota, sillä näiden kielten lisäksi 
hän vielä opiskeli kahta muuta kieltä koulussa. Zola ei kuitenkaan ha- 
lunnut hakea IB-lukioon, sillä hänen sanojensa mukaan sinne hakee 
vain ”kympin oppilaat”, joksi hän ei itseään mieltänyt: 


Haastattelija: Mietit sä missään vaiheessa, että sä olisit hakenu jo- 
honki IB-lukioon? 


Zola: En. Mun mielest se vaan ei oo yhtään mulle tai et mä en 
pystyis, et se [opiskelu] menee sellaseks. Se on mun mielest vähän 
vaikeet mulle. Fi mua sillee huvittanu. 


Haastattelija: Mikä siin on sellast, et se ei tunnu sun jutulta, ku sul 
kuitenki kielitaitoo on ja? 


Zola: En mä tiiä. Mun mielest se on vaan jotenki liian vaikeet mul- 
le, ku siel on enemmän sellasii kympin oppilaita. Mä en oo kym- 
pin oppilas. 


Zola asui kotona äitinsä ja siskonsa kanssa. Hänen isänsä asui työnsä 
takia toisessa maassa. Molemmilla vanhemmilla oli akateeminen kou- 
lutustausta, mutta Zolan äiti työskenteli Suomessa kaupan kassalla; isä 
oli töissä yliopistossa. Zola sanoi identifioituvansa sekä eurooppalaiseksi 
että afrikkalaiseksi, mutta ei osannut sanoa, kokiko hän olevansa erityi- 
sen suomalainen. Zolan kokemukset muistuttavat paljon Saydan ajatuk- 
sia ”paluusta”. Kuten Sayda, myös Zola koki, että isän kotimaa oli myös 

hänen kotinsa, mutta samaan aikaan tämä kyseinen maa oli hänelle niin 
vieras, ettei hän tuntenut siellä oloaan kotoisaksi. 

Toisen haastattelun aikana Zola muisteli yhteishakuprosessia ja koke- 
muksiaan sen aikana. Hän kertoi, että koska hänen vanhempansa eivät 
tunteneet suomalaista koulutusjärjestelmää (isä asui toisessa maassa 
ja Zola oli vanhin lapsista, joten aiempaa kokemusta hakuprosessista 
ei ollut), Zola koki jääneensä ilman tukea hakuprosessin aikana. Zola 
myös tunnusti, ettei hän ottanut hakuprosessia ”kovin vakavasti”, ja koki 
tehneensä helpoimman ratkaisun hakiessaan kouluun, jossa opiskelu 
olisi ollut mahdollista englanniksi. Hän ei kuitenkaan päässyt sisään 
tähän ensimmäiseen valintaansa, vaan päätyi suomenkieliseen lukioon: 


kun mä aloitin niin mä huomasin, et ku mulle oli opetettu kaikki 
englanniks, niin mä en osaa mitään suomeks, niin mun piti vähän 
niinku alottaa uudestaan, kaikki nää käsitteet oppii suomeks ja täl- 
leen. Ja se oli vähän vaikeet ykkösel, et niinku vaik jos oli jotain 
minkä vastauksen mä tiesin, mut ku mä en tienny sitä suomeksi 
alun perin, niin mä vaan olin siel tunnil silleen, aa, okei. 


Maahanmuuttotaustaisille oppilaille onkin erityisen tärkeää, että he saa- 
vat riittävästi tukea (moni)kielelliseen kehitykseensä (Harju-Luukkainen 
ja McElvany 2018). Esimerkiksi Zolan kertomuksesta näkyy hyvin, mi- 
ten hänen suomen kielen taitonsa ei ollut riittävällä tasolla, mikä vai- 
kutti negatiivisesti hänen opintoihinsa lukiossa. Zola oli peruskoulussa 
oppinut kaikki akateemiset käsitteet englanniksi, ja omien sanojensa 
mukaan hänen ajattelunsa tapahtui edelleen englanniksi. Myös koulun 
ulkopuolella hänen sosiaalinen elämänsä perheen ja ystävien kanssa 
tapahtui pääsääntöisesti englanniksi. Positiivisena seikkana Zola näki 
kuitenkin sen, että suomeksi opiskelu auttoi häntä valmistautumaan 
ylioppilaskokeisiin, jotka hän aikoi joka tapauksessa suorittaa suomek- 
si. Jos Zola olisi jatkanut englannin kielellä opiskelua, olisi tämä ollut 
vaikeaa, ellei jopa mahdotonta, hän reflektoi jälkikäteen. Suomea Zola 
opiskeli suomi toisena kielenä -ryhmässä, ja hän myös aikoi suorittaa 
ylioppilaskirjoitukset tällä tasolla. Zola perusteli tätä sillä, että hän ei 

koe olevansa luova suomeksi, minkä takia esseiden kirjoittaminen on 
vaikeaa. On kuitenkin huomionarvoista, että S2-opetus ei välttämättä 
anna eväitä korkeakouluopinnoissa vaadittavaan suomen kielen tasoon 
(Airas ja muut 2019), mikä luonnollisesti voi vaikeuttaa maahanmuut- 
totaustaisten nuorten siirtymää kolmannen asteen opintoihin. 

Lukiossa Zola painotti luonnontieteellisiä aineita, mutta katui myö- 
hemmin näitä valintojaan. Zola oli myös huomannut jälkikäteen ole- 
vansa hyvä kieliopinnoissa ja olikin kiinnostunut kielistä ja monikieli- 
syydestä siitä huolimatta, ettei halunnut opiskella suomea äidinkielen 
ryhmässä. 


No aluks, mua ensinnäki kiinnosti ihan sikana kaikki nää luon- 
nontieteet, bilsa ja kemia ja tällaset. Ku mä tulin lukioon se kaikki 
meni ihan sikahuonosti, varsinki just se niinku suomen kieli ja 
tälleen. — — Mä kaduin sitä ihan koko ajan — —, koska mä koko aika 
luulin tai et — — tykkäsin noin luonnontieteist — — et se on vaan 
niinku tämmönen bad patch in my life tai silleen. Et kummiskin 
mä yritän jatkaa sitä, mä teen sen loppuun. — — Sit enkku, no mä 
oon kyl sitä mielestä et se on paras aine mul täl hetkel. -— Mä oon 
kyl huomannu et mä oon tosi hyvä oppiin kielii — —, ku mä oon 
ylipäätään aika monikielinen. 


Tulevaisuudesta puhuttaessa Zola kertoi, että hänen vanhempansa 
haluaisivat hänen menevän yliopistoon. Itse hän olisi halunnut ottaa 
välivuoden ja tehdä vapaaehtoistyötä, esimerkiksi isänsä asuinmaassa. 
Zola ei halua hakea yliopistoon ilman, että tietää mitä hän siellä ha- 
luaisi opiskella. Hän kertoi, että hänen vanhempansa olivat erityisen 
iloisia, kun hän alun perin kertoi haluavansa opiskella lääkäriksi, mutta 
koska hänen tulevaisuuden toiveensa ovat nyt muuttuneet, Zola tuntui 
pelkäävän, että hänen vanhempansa ovat pettyneitä häneen. Zola halu- 
si kuitenkin edelleen yliopistoon, mutta lääketieteellisen sijaan hän oli 
ajatellut hakea opiskelemaan englantia. Hän ei kuitenkaan tiennyt, mitä 
haluaisi tehdä aikuisena, mutta toivoi, että sillä olisi jotain tekemistä 
kielten ja eri kulttuurien kanssa: 

Mä aattelin et mä voisin niinku ehkä mennä jolleki sellaisel alalle, 
mis mä voin oppii enemmän kielii tai jotain niinku kielen oppi- 
misesta. Mä en oo ihan varma mitä se on, mut mä aattelin et mä 
alotan vaan silleen, et mä haen opiskelee englantii ja sitte sitä kaut 
mä jatkan niinku muihin kieliin. 


Zola arveli, että olisi hyvä, jos hänellä olisi myös varasuunnitelma eng- 
lannin opiskelun lisäksi, mutta haastattelun hetkellä hänellä ei sellaista 
ollut. Tulevaisuuttaan Zola ei nähnyt Suomessa, mutta ei vielä kuiten- 
kaan osannut sanoa, missä haluaisi asua. 


RASISMIN VAIKUTUKSET TOOMAKSEN ELÄMÄÄN 

Tässä alaluvussa tarkastelemme Toomaksen tarinaa. Hän on syntynyt 
Virossa, mutta asunut Suomessa lähes koko elämänsä ajan. Yhteishaus- 
sa 9. luokalla Toomas haki ammatillisiin opintoihin. Peruskoulussa hä- 
nen kaveriporukkansa oli hyvin monikulttuurinen. Toomas kertoi, että 
häntä kiusattiin alakoulussa ja kiusaaminen oli rasistista. Hän oli kou- 
lussa ainoa virolainen ja joutui siksi kiusatuksi. Kiusaaminen vaikutti 
hänen koulunkäyntiinsä niin negatiivisesti, ettei hän halunnut mennä 
enää kouluun eikä tehnyt läksyjä. Toomas kertoi, että tilanne kärjistyi 
lopulta hyvin vakavaksi: häntä uhattiin jopa väkivallalla, mutta rehtori tai 
opettajat eivät tehneet asialle mitään: 


Kaikki koulusta — — kiusas mua sen takii kun mä olin virolainen 
—— Joka ikinen siel koulus kiusas mua koko vuoden ja mul oli, mä 
en tullu kouluun, mä en tehny, tiet sä, mä en tehny läksyi — — Sit 
ne yhten päivän tuli jopa mun perään, tiät sä ne halus hakkaa mut. 
Ni sitten sanottiin rehtorille, rehtori ei tehny mitään ja opettajakin 
oli ihan [hiljaa]. 


Vesa Puuronen (2011, 60-63) puhuu arkipäivän rasismista, joka voi olla 
pahan puhumista toisen selän takana, nimittelyä, loukkaavia vitsejä, 
syrjintää tai jopa suoraa väkivaltaa tai sen uhkaa. Arkipäivän rasismiin 
on välillä vaikea puuttua tai sitä on hankala havaita ulkoapäin, sillä se 
perustuu useimmiten yksilön omaan kokemukseen eikä ”todisteita” ole 

välttämättä näkyvissä. Toomaksen perhe päätti ratkaista tilanteen muut- 
tamalla toiselle alueelle, mikä merkitsi koulunvaihtoa. Se helpotti tilan- 
netta: uudessa koulussa kukaan ei ottanut häntä silmätikuksi ja koulu 
oli hyvin monikulttuurinen. Toomas sai nopeasti ystäviä uudessa kou- 
lussa. Hän kuitenkin joutui myöhemmin vaihtamaan uudelleen koulua. 
Tässä koulussa Toomas ei viihtynyt: 


Ni mä menin sinne [uuteen kouluun], sitten sielki oli, et mä me- 
nin sellaseen luokkaan mis oli niinku mont eri maalaista, niin siel- 
läkin niiku tiedettiin et mä oon virolainen sillee, ei mul ollu yhtään 
kaverii siel koulussa ees, mua ei niinku otettu huomioon — -, et 
siel aika monet vihas mua. 


Toomas maintsee usein, että jos häntä on kiusattu tai hän on kokenut 
tulleensa kohdelluksi väärin, hän suuttuu voimakkaasti ja reagoi sen 
mukaan. Nuori voi haluta ohittaa ikävät huutelut tai loukkaavat vitsit 
ikään kuin olankohautuksella, mutta väärinkohtelu suututtaa ja nuoren 
vielä kehittymättömän tunnesäätelynkin vuoksi tilanteen ohittaminen 
voi olla hyvin vaikeaa. Toomaksen tapauksessa hänen kiivas tempera- 
menttinsa on johtanut ongelmiin sekä kotona että koulussa. Haastat- 
telussa Toomas kuitenkin kertoi, että yläkoulun loppupuolella hän oli 
rauhoittunut ja koki aikuistuneensa. 

Tulevaisuutensa Toomas näki olevan Suomessa, sillä hän ei tuntisi 
ketään Virossa ja hän oli tottunut siihen, miten asiat hoituivat Suomes- 
sa. Molemmat maat ovat hänelle tärkeitä. Toomas kuitenkin totesi, että 
Suomessa virolaisia vihataan paljon ja ihmiset ovat rasistisia, ja siksi 
hänen äitinsä olikin Toomaksen mukaan päättänyt muuttaa takaisin 
Viroon. Rasismin kohteeksi joutuminen loukkaa usein myös siksi, että 
rasistinen puhe leimaa huonoksi ja epäkelvoksi asioita, jotka ovat hyvin 
merkityksellisiä, läheisiä ja henkilökohtaisia. Maahanmuuttotaustaiset 
lapset ja nuoret ovat joutuneet kasvamaan osana sellaista Suomea, jossa 
heidän vanhemmistaan puhutaan sosiaalipummeina, rikollisina ja suo- 
ranaisina uhkina (varsinkin miehistä) tai toisaalta voimattomina uhreina 
(varsinkin naisista). (Rastas 2009, 57; Zacheus ja muut 2017.) 

Toomas kertoi toisen haastattelun alussa päässeensä opiskelemaan 
haluamaansa alaa. Hänen opintonsa olivat kuitenkin takkuilleet ja val- 
mistuminen oli siirtynyt vuodella, sillä hän oli ollut poissa koulusta mo- 
tivaation puutteen takia melkein kokonaisen opintojakson verran. Am- 
mattikoulussa Toomas kertoi saaneensa osakseen huutelua ja kiusaa- 
mista, joka tällä kertaa kuitenkin kohdistui hänen ikäänsä eikä etniseen 
taustaan. Hän sanoi tajunneensa lopulta, että hän valikoitui kohteeksi 
juuri sen takia, että hän suuttuu herkästi, ja hän onkin koettanut pysyä 
rauhallisena. Rasismin kokemukset olivat vähentyneet, sillä koulu oli 
hyvin monikulttuurinen. Sen sijaan Toomas itse puhui haastattelussa 
muista etnisistä ryhmistä syrjivästi: 


Afganistanilaiset tai mistä noi tuleekaan noi, ei ne kyl kuulu tänne. 
Tulee tänne Suomen puolelle pelottelemaan pikkutyttöjä ja mitä 
nyt ikinä tekeekään. Saa sit sossulta sellaset parikyt tonnia käteen 
ilman mitään tekemistä. 


Fi voi varmasti sanoa, miten Toomaksen kokema rasismi on vaikuttanut 
hänen omaan suhtautumiseensa muihin monikulttuurisiin suomalai- 
siin, mutta ainakaan se ei ollut lisännyt hänen empatiaansa tai suvait- 
sevaisuuttaan monikulttuurisuutta ja muita maahanmuuttajia kohtaan. 
Rasismi mielletään usein valtaväestön ongelmaksi, mutta myös maa- 
hanmuuttajat itse voivat suhtautua toisiin etnisiin ryhmiin hyvinkin ne- 
gatiivisesti ja syrjivästi. Rasismi kokemuksena vaikuttaa yksilön uskoon 
itsestään osaavana ja kykenevänä yhteiskunnallisena toimijana: nuoren 
on vaikeaa rakentaa omaa tulevaisuuttaan maassa, joka jatkuvasti tun- 
tuu vain torjuvan ja kieltävän hänen olemassaolonsa. (Zacheus ja muut 
2017, 13.) 


LUKAN KAKSOISKANSALAISUUS 

Toinen Lukan vanhemmista on venäläinen, toinen suomalainen, ja Luka 
itse on syntynyt Suomessa. He käyvät perheenä usein Venäjällä. Luka 
kertoi 9. luokan haastattelussa hakevansa vain lukioihin, ja se oli hänel- 
le tärkeää. Lukan isä on koulutukseltaan juristi, ja isä tuntuu toivovan, 
että Luka voisi seurata hänen jalanjäljissään. Lukan äidillä ei kuulemma 

ole erityistä toiveammattia Lukalle, vaan Luka saa itse päättää, mitä hän 
haluaa tehdä aikuisena. Lukan äiti työskenteli itse matkailualalla, mutta 
oli haastatteluhetkellä työtön. 

Koulussa Luka oli pärjännyt hyvin, ainoastaan venäjän kielen opis- 
kelu oli ollut ilmeisesti vaikeaa. Luka kuvaili venäjän kieltään heikoksi, 
mikä harmitti häntä. Hän joutui usein pyytämään isoveljeään tulkkaa- 
maan, jos hänen piti puhua jossain tilanteessa venäjää. Luka kertoi, että 
nuorempana hän ei juuri keskittynyt venäjän opiskeluun, vaan piti mui- 
ta aineita tärkeämpinä. Hän myös koki venäjän kielen hankalana oppia. 
Kotona perhe puhui suomea. Luka tunsi koulussa muita venäläistaus- 
taisia oppilaita, mutta hekään eivät puhuneet venäjää yhdessä. Koulussa 
käytettiin joko suomea tai englantia. 

Lukalla on Suomen kansalaisuuden lisäksi myös Venäjän kansalai- 
suus, mikä vaikuttaa hänen elämäänsä Suomessa. Aivan kuten Saydan 
ja Zolan tarinoissa aikaisemmin, myös Lukan vastaus etnisestä identi- 
teetistä ja kuulumisen tunteesta oli moninainen. Hän sanoi olevansa 
”ihan suomalainen”, mutta kokee, että hänellä on koti yhtä lailla myös 
Venäjällä: 


No mä oon, oon mä ihan suomalainen, mutta... Oon tavallaan ihan 
kokonaan suomalainen mut mus on myös... Mä myös pidän Ve- 
näjästä ja mä tunnen, et mul on koti Venäjällä. — — Mä oon välillä 
miettiny [muuttamista], mut must tuntuu, et mä oon vähän liian 
juurtunu tähän Suomeen tietyl taval. Mä oon kyl harkinnu sitä. 


Nuorelle ajatus ”paluusta” voi olla hyvinkin kiinnostava ja houkutteleva, 
mutta samaan aikaan nuori myös tiedostaa, että Suomessa käyty koulu, 
ystävät ja perhe ovat hyvin sitovia tekijöitä, eikä lähteminen ole helppo 
ajatus. Luka kertoi, että he ovat käyneet kesäisin Venäjällä muun muas- 
sa isoäidin luona. Lomaillessa jokin maa voi vaikuttaa mukavalta, mutta 
oman arjen muuttaminen sinne on valtava muutos kenen tahansa elä- 
mään. Maahanmuuttotaustaisella nuorella onkin usein erilliset etniset 
ja kansalliset identiteetit, joita hän myös joutuu puolustamaan ja perus- 
telemaan ulkopuolisille. On kuitenkin tärkeää muistaa, että etninen ja 
kansallinen identiteetti eivät ole suinkaan toisiaan poissulkevia, vaan 

ne voivat olla ryhmäidentiteetin kaksi eri osa-aluetta, joiden vahvuus voi 
vaihdella itsenäisesti eri aikoina ja eri konteksteissa (Talib ja Lipponen 
2008). 

Toisen haastattelun alussa selvisi, että Luka tuli hyväksytyksi yhteis- 
haussa ykkösvaihtoehtoonsa ja opinnot olivat menneet hyvin. Koulu vai- 
kutti olevan hyvin arvostettu: sen keskiarvo oli korkea. Lukan puheista 
käy ilmi, että maahanmuuttotaustaisia opiskelijoita ei juuri koulussa 
ole. Luka oli jo kirjoittanut osan aineista ylioppilaskokeissa ja arvosanat 
olivat hyviä, laudaturia ja eximiaa olisi tulossa. Ainoastaan venäjän kie- 
li tuotti Lukalle edelleen vaikeuksia. Hän oli kuitenkin alkanut käyttää 
kieltä hieman enemmän ja puhui omien sanojensa mukaan pidempiä 
lauseita. 

Iän myötä kaksoiskansalaisuuden vaikutukset alkavat muuttua hyvin 
konkreettisiksi Lukan elämässä. Hän totesi, että esimerkiksi armeijan 
käyminen olisi hankalaa juuri kaksoiskansalaisuuden takia. Venäjän 
kansalaisuus olisi Lukalle esteenä armeijassa etenemisille, joten Luka ei 
ollut kovin motivoitunut suorittamaan asevelvollisuutta. Siviilipalvelusta 
Luka ei kuitenkaan edes harkinnut, sillä se kestäisi liian pitkään ja Luka 
halusi jatkaa pian opintoja kolmannelle asteelle. 

Kaksoiskansalaisuus vaikutti myös Lukan mahdollisuuksiin käydä 
toisessa kotimaassaan Venäjällä, sillä täysi-ikäisenä hän kuului myös 
Venäjän asevelvollisuuden piiriin: 


Se on vähän monimutkainen tilanne, kun mä oon Venäjän kan- 
salainen, silleen virallisesti, ja Venäjällä on vähän niinku niitten 
oma armeija ja asevelvollisuus. Joo ja sit se on silleen, että jos sä 
oot suorittanu Suomessa armeijan, se ei välttämättä tarkoita sitä, 
että sä et joutuisi Venäjän armeijaan. Jos — — meen sinne, voiks ne 
pakottaa mut niitten armeijaan. Se on vähän silleen. — — Kyl siin 
voi teoriassa käydä niin, et sä et pääse takas sun omaan valtioon 
ennen kuin sä oot käyny sen armeijan [Venäjällä]. 


Hän oli joutunut pohtimaan, että jos hän matkustaisi viisumin avulla 


Venäjälle, voitaisiinko hänet ottaa rajalla kiinni ja hänen passinsa taka- 
varikoida. Luka olikin miettinyt, pitäisikö hänen luopua tämän takia 

Venäjän kansalaisuudestaan, sillä hän haluaisi päästä tapaamaan suku- 
laisiaan Venäjälle. Tämän haastattelun aikana ei vielä ollut tietoakaan 
Venäjän aloittamasta sodasta Ukrainassa. Suomessa asuu laaja venäläis- 
taustainen vähemmistö, jonka elämä on väistämättä muuttunut Venäjän 
hyökkäyssodan myötä. Perhesuhteet, vierailut, suhteet suomalaisiin ja 
muihin eurooppalaisiin muuttuivat yhden yön aikana paljon monimut- 
kaisemmiksi. Moni nuori voi elää todellisuudessa, jossa häntä vaaditaan 
valitsemaan puolensa ja uskomaan vain yhteen totuuteen, joka saattaa 
sitten olla ristiriidassa joko ympäröivän länsimaisen yhteiskunnan tai 
Venäjällä asuvan perheen, suvun tai ystävien kanssa. Ajatus kodista voi 
olla myös muuttunut, oli sitten kyse kodista Suomessa tai Venäjällä, ja 
esimerkiksi paluun mahdollisuus voi tuntua menetetyltä. Oman paikan 
löytäminen suhteessa uuteen tilanteeseen voi olla vaikeaa ja ristipaineis- 
sa navigoiminen kuormittavaa. 

Maahanmuuttotutkimuksessa on jo pitkään huomioitu, miten suku- 
puoli vaikuttaa yksilön mahdollisuuksiin osallistua yhteiskuntaan täy- 
simääräisenä toimijana. Naisten kohdalla käydään paljon keskustelua 
heidän asemastaan suhteessa perheeseen, uskontoon ja traditionaalisiin 
kulttuurisiin normeihin. Teemoja ovat muun muassa naisten huivin 
käyttö, kotiäitiys ja heidän eräänlainen uhriuttamisensa (ks. Martikai- 
nen ja Tiilikainen 2007; Keskinen ja Vuori 2012; Mäkelä 2019). Maa- 
hanmuuttotaustaiset miehet puolestaan kohtaavat paljon stereotypioita 
koskien heidän patriarkaalista käytöstään ja jopa naisiin kohdistuvaa 
väkivallan uhkaa. Kansakunnan keskiössä olevat puolustaminen ja joh- 
taminen liitetään myös usein miehiin ja maskuliinisiin piirteisiin. (Kes- 
kinen ja Vuori 2012, 15). Lukan kokema uhka joutua Venäjän armeijaan 
liittyy tähän sukupuolittuneeseen liikkumisen problematiikkaan. 


Moninaiset koulutuspolut 
Nuorten kertomukset suomalaisesta koulutusjärjestelmästä, sen tuot- 
tamasta oppijaidentiteetistä ja toiveista edetä koulutuspolulla eteenpäin 


ovat tarinoita moninaisuuden luomista uusista mahdollisuuksista sekä, 
ikävä kyllä, moninaisuuden aiheuttamista hidasteista ja esteistä. Kuten 

alussa totesimme, juuri toisen asteen ja sen jälkeisten koulutussiirty- 
mien kohdalla tulevat monet eriarvoisuutta aiheuttavat taustatekijät 
näkyville. Kaikilla nuorilla ei ole yhtäläisiä mahdollisuuksia tehdä ha- 
luamiaan valintoja, ainakaan juuri silloin kun itse niin haluaisi tehdä. 
Suomalainen koulutusjärjestelmä pyrkii omalta osaltaan lieventämään 
näitä eriarvoisuuden aiheuttamia koulutuseroja muun muassa sillä, että 
korkeakouluun on mahdollista hakea myös myöhemmin esimerkiksi 
avoimen väylän kautta ilman lukiotaustaa, mutta nämä koulutuspolut 
ovat pitkiä ja vaativat myös kulkijalta pitkäjänteisyyttä, päättäväisyyttä ja 
tietotaitoa luovia eri koulutustasojen välillä. 

Kieli ja monikielisyys olivat teemoja, joista melkein kaikki haastatelta- 
vat puhuivat osana koulutusvalintojaan. On totta, että nämä ovat yleises- 
tikin ottaen teemoja, joita kaikki nuoret joutuvat käsittelemään tämän 
päivän maailmassa, mutta monikulttuurisen taustan omaavilla nuorilla 
monikielisyys alkaa jo kodin ja muun yhteiskunnan kielten eroavaisuuk- 
silla ja pakottaa ottamaan monikielisyyden osaksi arkea. Maahanmuut- 
totaustaiset lapset ja nuoret asetetaan usein S2-tunneille. Julkisuudessa 
on esiintynyt jopa tapauksia, joissa täysin äidinkieleltään suomenkieli- 
nen lapsi on nimensä takia päätynyt S2-tunneille äidinkielen opetuksen 
sijaan. S2-opetuksessa on paljon hyvää, mutta se ei välttämättä takaa 
nuorelle sitä akateemisen kielenkäytön tasoa, joka esimerkiksi lukiossa 
tai jatko-opinnoissa tarvitaan. Muun muassa Zolan tarinasta käy ilmi, 
ettei hän halua opiskella suomea äidinkielen ryhmässä; tämä päätös on 
suora seuraus hänen maahanmuuttotaustastaan ja voi vaikuttaa hänen 
tuleviin koulutussiirtymiinsä. Suhde omaan äidinkieleen ei myöskään 
ole automaattisesti positiivinen, kuten käy ilmi Lukan suhteesta venä- 
jän kieleen, eikä omasta taustasta lähtöisin oleva monikielisyys muutu 
välttämättä voimavaraksi omassa oppijaidentiteetissä, kuten Zolan suh- 
tautuminen mahdolliseen kielilukioon hakemiseen osoittaa. 

Lähes kaikkien nuorten tarinoissa nousee esille myös erilaisuuden 
kokemus, joka voi vaikuttaa siihen, missä nuori kokee olevansa koto- 
naan ja minkälainen hän saa olla tai johtaa jopa suoranaiseen rasismiin 
ja kiusaamiseen, kuten Toomaksen ja Saydan kertomukset osoittavat. 
Heidän tarinoissaan on paljon yhtäläisyyksiä siinä, miten oma kokemus 
erilaisuudesta ja muiden suhtautuminen siihen vaikutti heidän oppi- 

miseensa, kuulumisen tunteeseen ja ristiriitojen syntymiseen. Vasta 
päästessään osaksi aidosti moninaisia kouluja ja luokkia, muuttuivat 
myös heidän kokemuksensa positiivisemmiksi, mikä vaikutti myös itse 
oppimiseen ja koulussa pärjäämiseen. 

Sukupuoli tuo oman lisänsä moninaisuuden vaikutuksiin, ja tutki- 
muksissa on ilmennyt, miten juuri pojat kohtaavat tyttöjä enemmän 
suoraa kiusaamista, syrjintää ja jopa fyysistä väkivallan uhkaa (Räsä- 
nen ja Kivirauma 2011). Sukupuoli vaikuttaa myös yhteiskunnallisesti, 
sillä maahanmuuttotaustaisia tyttöjä ohjataan helposti koulusta käsin 
ja myös perheen taholta tiettyihin ammatteihin (Kurki 2008). Pojilla 
taas suhde armeijaan voi olla monimutkainen, kuten Lukan tarinasta 
käy ilmi. Yhtäältä hänet suljetaan osittain ulos suomalaisesta armei- 
jasta kaksoiskansalaisuuden asettamien rajoitusten takia, ja toisaalta 
hän ei voi palata vanhaan kotimaahansa pakollisen asevelvollisuuden 
takia. Maailmantilanteet myös muuttuvat nopeasti ja sodat, pandemiat 
ja muut mullistukset vaikuttavat meidän kaikkien elämään. Monikult- 
tuuriset juuret voivat tehdä näistä vaikutuksista kuitenkin ristiriitaisia 
ja monisuuntaisia pakottaen nuoren jälleen uudella rintamalla tasapai- 
noilemaan oman moninaisuutensa kanssa. 


Lopuksi 


Koulutusjärjestelmät ja koulut niiden osana voivat ylläpitää vähemmis- 
töön kuuluvien oppilaiden marginaalista statusta ja sosiaalista asemaa 
luokissa. Negatiivinen ryhmääjattelu kouluissa voi tarkoittaa ensinnäkin 
tilannetta, jossa opetussuunnitelmat pohjautuvat valtakulttuurin arvoi- 
hin, normeihin ja historiaan, toiseksi sitä, että kouluissa oppilasryhmiä 
voidaan kohdella eriarvoisesti ylläpitämällä erilaisia kielihierarkioita (esi- 
merkiksi saako luokkahuoneessa puhua omaa äidinkieltään, huomau- 
tetaanko kielioppivirheistä) tai kolmanneksi maahanmuuttotaustaisten 
nuorten erottamista omiksi oppiryhmikseen tai heidän ohjaamistaan 
muihin kuin akateemisiin opintoihin (Makarova ja Birman 2016). Jat- 
kuva ulkopuolisuuden ja erilaisuuden tunne voi vaikuttaa negatiivi- 
sesti nuoren itsetuntoon, identiteettiin ja toimijuuden kokemukseen 

(Suärez-Orosco ja Suärez-Orosco 2001). Paikantuminen ja paikantami- 
nen kuuluvat jokaisen nuoren elämään, ja oma sosiaalinen ympäristö 
mahdollistaa tiettyjen roolien ja paikkojen täyttämisen, mutta voi olla 
myös esteenä oman paikan löytämiselle. Maahanmuuttotaustaisten 
nuorten neuvottelut kuulumisesta ja oman paikan löytämisestä voivat 
olla tämän vuoksi vielä monimutkaisempia kuin valtaväestön nuorilla. 

Superdiversiteetti käsitteenä pakottaa meidät myös ymmärtämään 
maahanmuuttokeskusteluun liitettyjä termejä moninaisesti. Kuten 
kaksissuuntainen kotoutuminen painottaa, tulisi integraatiota käsitellä 
maahanmuuttajan ja valtaväestön yhteisenä kykynä sopeutua, kommu- 
nikoida ja tulla ymmärretyksi mitä moninaisimmissa sosiaalisissa ym- 
päristöissä. Usein kotoutumisesta puhutaan julkisuudessa kuitenkin 
maahanmuuttajan integroitumisena ”meidän kulttuuriimme, meidän 
tapoihimme ja meidän normeihimme”. Käytämme kieltä ja käyttäydym- 
me sosiaalisesti eri tavoin eri tilanteissa, ja kontekstin mukaan jokainen 
kulttuuri on sisäisesti moninainen ja muuttuva. Yksilön ulkoiset mer- 
kit yhdensuuntaisesta kuulumisesta (esimerkiksi musliminaisen huivi) 
voidaan helposti tulkita epäonnistuneena integraationa valtakulttuuriin 
(Blommaert 2013). Samaan aikaan ei kuitenkaan huomioida, miten 
myös valtakulttuurin edustajat ulkoisesti osoittavat kuuluvansa erilaisiin 
alakulttuureihin, ryhmittymiin ja väestöluokkiin. Muun muassa heidän 
pukeutumisensa, käytöstapansa ja puhetyylinsä osoittavat myös valta- 
väestön sisäistä moninaisuutta. 

Tilannetta voisi hyvin luonnehtia siten, että Suomen virallinen kansal- 
linen politiikka ja lainsäädäntö ovat monikulttuurisuutta/superdiversi- 
teettiä tukevaa ja edistävää, mutta kansallinen, niin sanottu epävirallinen 
identiteettipolitiikka edustaa edelleen yhtenäiskulttuuria. Fi-suomalaista 
alkuperää olevien henkilöiden on vaikea tai jopa mahdotonta päästä si- 
sään tähän kulttuuriin, sillä yhtenäiskulttuuri tarvitsee tiukan jaotte- 
lun ”meihin ja muihin” pysyäkseen voimissaan. Monikulttuurisuuden 
tutkijana on kuitenkin vaikea nähdä, että Suomi voisi säilyttää tämän 
näennäisen yhtenäiskulttuurin enää kovin pitkään, sillä moninaisuus 
on osa arkipäivää yhteiskunnan kaikilla osa-alueilla. 

Hyvänä esimerkkinä arkisesta moninaisuudesta on monikielisyys, 
joka on tullut jäädäkseen osaksi muun muassa koulujen arkea, ja yhä 

useammin monikielinen oppilas kielitaitoineen nähdään onneksi re- 
surssina eikä uhkana. Silti on huomionarvoista, että kielten hybridi- 
syys, sekoittuminen ja varioiminen ei saa sijaa koululuokissa, jotka ovat 
edelleen valtaosin yksikielisiä (Spotti ja Kroon 2016). Useimmista tässä 
luvussa käsitellyistä nuorten tarinoista käy ilmi, miten he yhdistävät 
puheessaan osaamiaan kieliä sekoittaen vaikka suomea, englantia ja 
perheensä äidinkieltä. ”Virallisessa Suomessa” kuitenkin kieliopillisesti 
oikealla kielitaidolla (eli suomen tai ruotsin osaamisella) on iso merki- 
tys, sillä ilman tätä taitoa on vaikea päästä täysivaltaiseksi yhteiskunnan 
jäseneksi. Voisi jopa sanoa, että ”suomalaisuus? identiteettinä ja/tai hy- 
väksyttynä positiona syntyy käytetyn kielen, normien ja tapojen kautta, 
joiden ulkopuolelle jää ”Toinen”, joka siis eroaa joissain suhteissa mer- 
kittävästi suomalaisuuteen liitetyistä kategorioista (Toivanen 2013). 

Viimeaikainen julkinen keskustelu on pyörinyt S2-opetuksen, maa- 
hanmuuttajaoppilaiden määrän ja koulushoppailun ympärillä. On oltu 
huolissaan siitä, että maahanmuuttotaustaisten oppilaiden suuri määrä 
vaikuttaa negatiivisesti tiettyjen koulujen ”tasoon” ja ”maineeseen”, mikä 
on johtanut varsinkin pääkaupunkiseudulla valtaväestön vanhempien 
harrastamaan koulushoppailuun ”paremmille alueille”. Kuten alussa jo 
mainitsimme, maahanmuuttajaväestö muodostaa usein (monistakin 
syistä) alueellisia keskittymiä, joilla on vaikutuksia myös valtaväestön 
toimintaan. Moninaisuudesta, jossa valtaväestöä ei ole tai se on hyvin 
marginaalisessa asemassa, voi tulla ongelmallista, jos tähän moninai- 
suuteen aletaan liittää arvottavia (negatiivisia) adjektiiveja, ja moninai- 
suus ikään kuin eristetään omaan kuplaansa, johon valtakulttuuri ei 
kuulu ja josta ei ole ulospääsyä. Suomalainen monikulttuurinen kenttä 
on moninaistunut, ja Suomeen muuttaa ihmisiä hyvin eri maista, eri 
syistä, eri ajoiksi, eri agendoilla ja eri alakulttuureista, mutta tämän mo- 
ninaisuuden asema suhteessa ”suomalaisuuteen” ei vieläkään ole tasa- 
arvoinen tai yhtä arvokas. 

Tämän luvun neljä tarinaa ovatkin juuri siksi tärkeitä, että ne osoit- 
tavat, miten monimutkainen, moniulotteinen ja monisuuntainen maa- 
hanmuuttotaustaisen nuoren koulutuspolku voi olla. Asiat, joita he toi- 
vat merkityksellisinä esiin ja joihin he identifioituivat siirtymävaiheissa, 
saivat erilaisia merkityksiä suhteessa etniseen taustaan. Näiden nuorten 

identiteetti rakentui oman paikan, kielen, rasismin ja kuulumisen tun- 
teen kokemuksista. Oman identiteetin rakentaminen näyttäytyi nuorten 
tarinoissa paikoin haastavana ja epävarmana. Koulujärjestelmämme kai- 
paa kipeästi uudistusta, joka huomioisi paremmin oppilaiden erilaiset 
lähtökohdat ja taustatekijät. Opetussuunnitelmat puhuvat kauniisti mo- 
nikulttuurisuuden huomioimisesta ja yksilön oppimisen lähtökohtien 
tunnistamisesta (ks. Mäkelä, Kalalahti ja Varjo 2017), mutta tarinoista 
käy ilmi, miten osa nuorista ei löytänyt paikkaansa koulusta tai luokka- 
huoneesta ja koki myös jääneensä hyvin yksin erilaisuuden kokemuk- 
sensa kanssa. Jos oppilaan tai opiskelijan toiveet ja suunnitelmat tulevai- 
suudesta ja hänelle tarjotut resurssit eivät kohtaa, vaikuttaa se moninai- 
sesti nuoren omakuvaan, itsetuntoon ja toimijuuden mahdollisuuksiin. 
Koulujen, opettajien ja opinto-ohjaajien olisi paremmin tunnistettava ja 
tuettava oppilaidensa moninaista koulutuksellista toimijuutta ja koulu- 
tusidentiteetin syntyä jo peruskoulussa, onhan peruskoulun tarkoituk- 
sena antaa ne eväät, joiden avulla jatko-opintoihin pyritään ja päästään 
kiinni. Nämä tiedot ja taidot eivät ole vain akateemisia, vaan ne pitävät 
sisällään myös onnistumisen tunteita, yhteenkuuluvuutta ja oppimisen 
iloa. Ilman niitä on vaikea motivoitua myöskään jatko-opinnoista. 
Suomi ja suomalaisuus näyttävät olevan vielä varsin kaukana super- 
diversiteetin moninaisuudesta, siitä huolimatta, että viralliset doku- 
mentit ja poliittiset kannanotot (muun muassa kansalliset opetussuun- 
nitelmat, työperäisen maahanmuuton merkitystä korostavat toimen- 
pideohjelmat ja kansainvälinen yhteistyö) puhuvatkin moninaisuuden 
edistämisen ja tärkeyden puolesta. Superdiversiteetti näkyy käytännössä 
jo koululuokissa ja arkisissa suomalaisissa kohtaamisissa; se on peruut- 
tamattomasti osa Suomea. Yhteiskunta on kuitenkin rakennettu varsin 
homogeenisen väestön tarpeiden mukaan, eikä se ole vielä mukautunut 
vastaamaan superdiversiteetin mukanaan tuomiin muutoksiin. Uutta 
tutkimusta tarvitaan valottamaan niitä moninaisia koulutus- ja urapol- 
kuja, joita suomalaiset moninaiset nuoret valitsevat (tai joutuvat valitse- 
maan) kuljettavakseen. Jos nuoren valinnanvara on pieni tai hänellä ei 
ole tarvittavia resursseja häntä tukemassa, voi valinta olla vaikea tai jopa 
mahdoton. Tällöin nuoren polku väistämättä pitenee, on kuoppaisempi 
ja voi johtaa jopa pakolliseen U-käännökseen umpikujan tullessa eteen. 

Olisi kaikkien etu, että jokaisen nuoren koulutuspolku tulevaisuuteen 
olisi mahdollisimman tasainen ja hyvään lopputulokseen johtava. 

Nuorten omat toiveet ja suunnitelmat koskien heidän tulevaisuuttaan 
ovat useimmiten valoisia, rohkeita ja uusia avauksia sisältäviä. Nuoruu- 
teen kuuluu uskallus suunnitella suuria ja kuvitella paras mahdollinen 
tulevaisuus. Maahanmuuttotaustaiset nuoret toimivat aivan samoin 
kuin kuka tahansa muukin nuori samassa tilanteessa. Perhe, sukulai- 
set, ystävät, opettajat ja koulu ovat taustana näille valinnoille. Kaikilla 
on mahdollisuus joko edistää ja helpottaa nuorten valintoja tai sitten 
toimia hidasteena tai esteenä niille. Nuoret ovat aktiivisia toimijoita, joi- 
den valinnat eivät aina mene suunnitellusti, mutta kompromissien ja 
uusien valintojen avulla he luovivat tiensä kohti omaa tulevaisuuttaan. 
Yhteiskunnan tehtävänä on huomioida erilaisuutta ja pyrkiä mahdol- 
listamaan monia eri reittejä esimerkiksi korkeakoulutukseen, jolloin 
ensimmäiset valinnat koulutuspolulla eivät johda umpikujiin. Esimer- 
kiksi S2-opetusta on syytä kehittää, sillä sujuva (akateeminen) suomen 
kielen taito on yksi merkittävimmistä taidoista, joita peruskoulun tulee 
tuottaa. Tämä ei kuitenkaan yksin riitä, vaan kulttuurisensitiivisyyden 
tulisi olla punainen lanka, jotta oppilasta koulutusjärjestelmässämme 
kohdeltaisiin yhdenvertaisesti hänen taustastaan riippumatta. Jokaisen 
nuoren tulee löytää paikkansa, jokaisen tulee tulla kuulluksi ja jokaisen 
tulisi saada toteuttaa itseään aidosti. Tästä nuoret itse puhuvat ja tämä 
on heille tärkeää. 

Moninaisuuden ulottuvuudet 
maahanmuuttaneiden aikuiskoulutuksissa 


Miitta Järvinen 

”Et siinä reppuun on pakattava kyllä muutakin kun suomen kielen kirja, 
kun lähtee sitten oman ryhmän kanssa liikkeelle”, totesi kotoutumiskou- 
lutuksen suomen kielen opettaja (haastateltava 14), kun pyysin häntä 
kertomaan työstään. Opettaja kuvaa liikkuvansa päivittäin suomen kie- 
len ja Suomessa elämisen opettajan sekä henkilökohtaisen työvalmen- 
tajan roolien välillä. Rooleissaan opettajan on kyettävä käsittelemään ja 
ymmärtämään opiskelijoidensa kokemuksia ja vaihtelevia elämäntilan- 
teita tavalla, joka mahdollistaa paitsi kielenoppimisen, myös jatkosuun- 
nitelmien tekemisen koulutuksen jälkeistä aikaa varten. Tässä tehtä- 
vässä toimiminen vaatii muutakin ymmärrystä kuin sen, mitä reppuun 
pakatulla suomen kielen oppikirjalla on tarjota. 

Tämä luku on osa uskontotieteen väitöskirjatutkimustani, jossa ky- 
syn, millä tavalla kotouttavaa tehtävää toteuttavien koulutusten opetta- 
jat jäsentävät moninaisuutta työnsä arjessa. Keskityn tutkimuksessani 
aikuisille maahanmuuttajille suunnattuihin koulutuksiin, jotka edistävät 
kielenoppimista, luku- ja kirjoitustaitoa, sekä tarjoavat kulttuurisia ja 
yhteiskunnallisia valmiuksia. Maahanmuuttajien vaihtelevat tilanteet on 
huomioitu erilaisten koulutusten tarjonnassa, joihin opiskelija ohjataan 

koulutustaustansa ja elämäntilanteensa perusteella. Opiskelijoiden kirjo 
opetusryhmissä on kuitenkin suuri, ja vasta päivittäinen vuorovaikutus 
heidän kanssaan näyttää opettajalle, mistä moninaisuus luokassa koos- 
tuu. Tarkastelemani koulutukset sekä niiden tehtävät ja kohderyhmät 
määritellään opetussuunnitelmateksteissä seuraavasti: 


Kotoutumiskoulutus edistää työttömänä työnhakijoina olevien 
maahanmuuttajien kielitaidon kehittymistä sekä pääsyä jatkokou- 
lutukseen ja työelämään sekä lisää heidän yhteiskunnallisia, kult- 
tuurisia ja elämänhallinnan valmiuksiaan (Opetushallitus 2012, 8). 


Aikuisten perusopetus on suunnattu oppivelvollisuusiän ylittä- 
neille henkilöille, jotka eivät ole suorittaneet perusopetuksen oppi- 
määrää, esimerkiksi aikuiset, joilla on heikko koulutustausta, sekä 
luku- ja kirjoitustaidottomat henkilöt (Opetushallitus 2017, 12). 


Vapaan sivistystyön lukutaitokoulutuksen kohderyhmään kuuluvat 
luku- ja kirjoitustaidon koulutusta ja suomen tai ruotsin kielen 
opetusta tarvitsevat henkilöt, jotka hyötyvät joustavista tai osa- 
aikaisista sekä toiminnallisista koulutusmahdollisuuksista (Ope- 
tushallitus 2018, 14). 


Keskityn koulutuksissa työskenteleviin opettajiin: heillä on kotoutu- 
misjärjestelmässä merkittävä positio, jossa kohtaamiset niin sanotun 
valtaväestön ja maahanmuuttajien välillä ovat ammatillisesti legitimoi- 
tuja, arkipäiväisiä ja jatkuvia. Opettajat pyrkivät edistämään kotoutu- 
mista, jolla laissa kotoutumisen edistämisestä (2010/1386) tarkoitetaan 
yhteiskunnan ja maahanmuuttajan välistä vuorovaikutteista kehitystä, 
joka tarjoaa yllä kuvattuja valmiuksia sekä tukee maahanmuuttaneen 
oman kielen ja kulttuurin säilyttämistä uudessa kotimaassa. Ihanteel- 
lisesti vuorovaikutteisuus johtaisi molempien osapuolten oppimiseen 
ja kasvuun, ja kotoutumisen kaksisuuntaisuus vaatiikin sitä, että edellä 
mainittujen tavoitteiden saavuttamiseksi myös vastaanottavan yhteis- 
kunnan palvelujärjestelmissä ja instituutioissa osataan toimia yhden- 
vertaisuutta edistävällä tavalla (Saukkonen 2020, 17; Erholtz 2018, 247; 

ks. koulutuksesta Satokangas, Suuriniemi ja Jantunen sekä Mäkelä ja 
Peura tässä teoksessa). 

Tarkasteluni lähtökohtana on aineisto, jonka muodostin keväällä 
2021 haastattelemalla maahanmuuttajien aikuiskoulutuksissa työsken- 
televiä opettajia. Kysyn luvussani, millaista ymmärrystä moninaisuu- 
desta superdiversiteetin ja intersektionaalisuuden käsitteet voivat tuottaa 
näiden koulutusten tutkimukseen. Metodologisen tarkasteluni tavoit- 
teena on arvioida käsitteiden käyttökelpoisuutta, keskinäistä työnjakoa ja 
toistensa täydentävyyttä opettajien tuottamassa moninaisuuspuheessa. 
Korostuuko opettajien puheessa jommankumman käsitteen näkökul- 
ma? Millä tavoin institutionaaliset taustatekijät suhteutuvat opettajien 
puheeseen? Miten ja milloin käsitteiden hyödyntäminen on perusteltua? 


Moninaisuuden tarkastelun käsitteelliset ja metodologiset 
lähtökohdat 


Superdiversiteetin ja intersektionaalisuuden käsitteet pureutuvat so- 
siaalisten erontekojen merkityksiin, vuorovaikutukseen ja käytännön 
seurauksiin erilaisissa yhteiskunnallisissa konteksteissa. Käsitteiden 
suhteesta käydyissä keskusteluissa niillä on nähty olevan samankal- 
taisia tehtäviä, mutta niiden käyttökonteksteja ja tutkimuskohteita on 
pidetty erilaisina (ks. Pöyhönen ja Martikainen sekä Rask ja muut täs- 
sä teoksessa). Vertovecin (2019) mukaan intersektionaalisuutta ei ollut 
superdiversiteetin esittelyajankohtana (2007) sovellettu spesifisti maa- 
hanmuuttokontekstien tarkasteluun. Hän määrittelee intersektionaali- 
suuden tutkimuskohteeksi rotu-sukupuoli-luokka-jakolinjan, kun taas 
superdiversiteetin on tarkoitus suunnata tutkimusta nimenomaisesti 
maahanmuuttoon kytkeytyvien kategorioiden tarkasteluun (Vertovec 
2019, 134). 

Pidän Sofya Aptekarin (2019, 55) tavoin Vertovecin erottelussa ongel- 
mallisena sitä, että tämän määrittelemät intersektionaalisuuden perus- 
kategoriat olisivat erotettavissa muuttoliikkeisiin kiinnittyvistä katego- 
rioista, joita superdiversiteetti tavoittelee. Käsitteille soveltuvien tutki- 
muskohteiden rajaamisen sijaan mielekkäämpi kysymys on mielestäni, 

millaisia tehtavia niilla voi olla erilaisten kontekstien tarkastelussa. Nain 
suhdetta on lähestynyt esimerkiksi Faten Khazaei (2018). 

Sosiologi Leslie McCallin (2005) mukaan intersektionaalisuutta so- 
velletaan feministisessä tutkimuksessa tyypillisesti anti-, intra- ja inter- 
kategorisesti: Antikategorisessa lähestymistavassa erokategorioita, kuten 
rotua, luokkaa ja sukupuolta pidetään sosiaalisesti tuotettuina yksinker- 
taistuksina, ja niitä uusintaessa tuotetaan myös eriarvoisuutta ryhmien 
ja yksilöiden välille. Intrakategorisessa lähestymistavassa taas kiinnitetään 
huomiota ryhmien sisäiseen moninaisuuteen, sekä erityisesti niiden 
sisällä marginalisoituihin ja sivuutettuihin positioihin, kuten intersek- 
tionaalisuuden muotoutumisen kannalta keskeiseen mustien naisten 
kokemaan syrjintään. Interkategorisen tarkastelun lähtökohtana ovat en- 
nalta määritellyt sosiaaliset kategoriat kuten ”maahanmuuttaja” ja ”suo- 
malainen”, ja sen tavoitteena on analysoida ja purkaa eri ryhmien välistä 
eriarvoisuutta. (McCall 2005, 1773-1774.) 

McCallin jaottelemat intersektionaalisuuden käyttötavat eivät ole toi- 
siaan poissulkevia, vaan tutkimusasetelmasta riippuen ne yleensä limit- 
tyvät keskenään eri tavoin. Ymmärrän moninaisuutta rakentavat eron- 
teot antikategorisen lähestymistavan mukaisesti sosiaalisesti tuotetuiksi. 
Samalla moninaisuus on välttämättä intrakategorista, eli koulutusten 
opiskelijoiden keskinäisistä eroavaisuuksista muodostuvaa. Moninai- 
suutta tarkastellessani minun on huomioitava myös interkategorinen 
dynamiikka, eli esimerkiksi maahanmuuttaneiden ja valtaväestön, mu- 
kaan lukien opettajien ja opiskelijoiden välille rakentuvien erontekojen 
vaikutukset. Näin intersektionaalinen tutkimusote pyrkii tekemään nä- 
kyväksi ja purkamaan erontekoja sekä niiden eriarvoistavia seurauksia. 
Saman emansipatorisen intressin liitän myös superdiversiteettiin. 

Hans Siebers (2018) jakaa superdiversiteetin tarkastelunäkökulmat 
kokemusperäiseen ja deskriptiiviseen. Kokemusperäisenä käsite viittaa 
todellisuuteen, joka jokapäiväisissä kokemuksissa näyttäytyy aiempaa 
kompleksisempana. Superdiversiteetin deskriptiivinen ulottuvuus taas 
ohjaa tarkastelemaan olemassa olevaa, sosiaalista todellisuutta aiempaa 
monitahoisemmin, astumaan ulos tutkimuksen ryhmäspesifistä fokuk- 
sesta. (Siebers 2018, 676; Meissner ja Vertovec 2014.) Deskriptiivinen 

näkökulma kuvaa esiymmärrystäni tutkimani kentän luonteesta: super- 
diversiteetti viittaa koulutusten moninaisuuteen yleisesti tunnustettuna, 
vallitsevana asiantilana. Opettajien haastattelupuheessa superdiversi- 
teetti ilmenee kuitenkin myös kokemuksellisena, arkea moninaisessa 
yhteisössä määrittävänä todellisuutena. 

Kirjoituksessani selvitän käsitteiden avulla, millaista ymmärrystä 
moninaisuudesta koulutusjärjestelmän ja opiskelijoiden välimaastoon 
sijoittuvat opettajat tuottavat. Tarkastelen haastattelemiani opettajia 
intersektionaalisesta näkökulmasta: he eivät määrity vain taustainstituu- 
tionsa edustajina, vaan asemoituvat moninaisesti tuotettujen kulttuu- 
risten, sosiaalisten ja taloudellisten erontekojen verkostoissa eri tavoin 
(Ilmonen 2011). 

Superdiversiteettiä hyödyntäneet etnografit ovat tarkastelleet erityi- 
sesti monikulttuuristen (kaupunki)tilojen moninaisuutta (Olwig 2013, 
473). Pidän käsitettä kuitenkin tarpeellisena myös muiden kuin spatiaa- 
lisesti määriteltyjen tilojen tarkastelussa, esimerkiksi instituutioiden ja 
niitä määrittävien rakenteiden ymmärtämisessä (Pavlenko 2018; Sie- 
bers 2018; ks. myös Mäkelä ja Peura tässä teoksessa). Samalla toteutan 
tutkimuksessani rakenteellisen intersektionaalisuuden vaatimuksen käsit- 
teellistää eriarvoisuuden moniperustaisuutta (Karkulehto ja muut 2012, 
18—19): ”maahanmuuttajuus” kategoriana ei riitä selittämään opettajien 
puhetta moninaisuuden merkityksistä, vaan huomiota on kiinnitettävä 
myös koulutuksen rakenteisiin sekä toimijoiden välisiin eroavaisuuk- 
siin, kuten sukupuoleen, koulutustaustaan ja maahanmuuttostatukseen. 

Käsitykset merkittävistä eroista, niiden vaikutuksista sekä siitä, mit- 
kä erot milloinkin huomioidaan ja sivuutetaan, ovat aina sidoksissa 
tarkasteltavan yksilön sijoittumiseen erinäisten valtasuhteiden verkos- 
toissa (Hill Collins 2015, 14). Esimerkiksi viranomaistoimijoille puhe 
moninaisuutta rakentavista eroista saattaa olla hankalaa. Suvi Keskinen 
(2012) nimittää ”universaalin kohtelun paradoksiksi” puhetapaa, joka 
yhdenvertaiseen kohteluun perustuen pyrkii häivyttämään kielellisten 
ja etnisten taustatekijöiden vaikutusta viranomaistyössä. Häivyttäminen 
saattaa kuitenkin Keskisen mukaan päinvastoin vahvistaa rakenteiden 
eriarvoistavia mekanismeja. 

Haastatteluissa tavoitteena oli keskustella opettajien kanssa opiske- 
lijoiden moninaisuudesta ilman, että syöttäisin niihin liiaksi omasta 
mielestäni keskeisiä erontekoja. Täydensin perinteistä teemahaastatte- 
lua virikehaastattelun menetelmällä, jossa virikkeiden tehtävä on esit- 
tää haastateltavalle jokin kuvaus, jäsennys tai näkökulma tutkittavasta 
ilmiöstä (Törrönen 2017). Moninaisuuspuheen lähtökohtana täytyi olla 
jokin koulutusten kentällä jaettu ymmärrys, joten hyödynsin virikkeinä 
opetussuunnitelmaperusteiden tekstejä, sillä säädökset ja suunnitelmat 
ohjaavat koulutusten toimintaa (Lahelma ja Gordon 2007, 17). Valitsin 
haastatteluhetkellä voimassa olleiden opetussuunnitelmien perusteista 
ja suosituksista tekstilainauksia, joiden arvioin inspiroivan moninai- 
suuspuhetta. Esitin lainaukset haastatteluissa keskustelun lomassa ja 
pyysin haastattelevia kommentoimaan niitä. 

Haastatteluun osallistui keväällä 2021 16 opettajaa, joista kahdeksan 
työskenteli kotoutumiskoulutuksissa, viisi aikuisten perusopetukses- 
sa, kaksi vapaan sivistystyön lukutaitokoulutuksissa, sekä yksi muussa 
oppilaitoksessa. Toteutin haastattelut koronapandemian vuoksi etä- 
yhteydellä, ja niiden keskimääräinen pituus oli kaksi tuntia. Tallensin 
haastattelut ja litteroin ne myöhemmin sanatarkasti tekstitiedostoiksi. 
Olen karkeistanut luvussa esiintyvät aineistositaatit siten, että puhujaan 
viittaavat tunnistetiedot on muutettu yleistasoisiksi ja niitä on tekstissä 
mahdollisimman vähän (esim. oppilaitoksen nimi ä meidän koulu). 

Siirryn seuraavaksi analysoimaan haastatteluissa muodostuvaa moni- 
naisuuspuhetta. Analyysin ensimmäisessä osassa tarkastelen opettajien 
yleistasoista puhetta moninaisuudesta superdiversiteettinäkökulmasta. 
Sen jälkeen keskityn intersektionaalisuuden mahdollistamaan yksityis- 
kohtaisempaan moninaisuuden tarkasteluun maahanmuuttajaäitiyden 
ja uskonnon kategorioiden näkökulmasta. Analyysin viimeisessä osassa 
tarkastelen arjen moninaisuutta alueena, jolla käsitteiden käyttöyhteydet 
risteävät. Luvun päättävässä osiossa vastaan kysymykseen siitä, millais- 
ta moninaisuutta superdiversiteetin ja intersektionaalisuuden käsitteet 
aikuisten maahanmuuttajien koulutuksissa voivat tavoittaa. 

Superdiversiteetti yleistasoisen moninaisuuspuheen 
määrittäjänä 


Haastattelujen alussa pyysin opettajia kuvailemaan työtään sekä opiske- 
lijoitaan. Vastauksissaan opettajat tekivät melko laajoja kategorisointeja 
koulutusten kohderyhmiä määritellessään. Haastattelun edetessä, viri- 
keaineiston ja yksityiskohtaisempien haastattelukysymysten myötä opet- 
tajien puhe opiskelijoista tarkentui. Alkuvaiheen yleistasoisia kuvauksia 
jäsentämään soveltuu kuitenkin superdiversiteetin käsite, sillä opettajat 
viittasivat globaalin muuttoliikkeen tai suomalaisen maahanmuuttopoli- 
tiikan käytänteissä määritettyihin ryhmiin, kuten turvapaikanhakijoihin, 
luku- ja kirjoitustaidottomiin sekä työ- ja elinkeinotoimiston asiakkuu- 
teen (vrt. Vertovec 2007, 1025): 


No mun opiskelijat on maahanmuuttajia, jos nyt tämmönen yleis- 
kattotermi sallitaan. Eli siis ihmisiä, jotka ei oo syntyny ja kasvanu 
suomalaisen kulttuurin parissa. Ja tota, taustat on tosi, tosi moni- 
naiset: siellä on siis pakolaisia, turvapaikanhakijoita, työn perässä 
tulleita. — — Eli haitari on tosi laaja. Ja tosi paljon riippuu opiske- 
lijoiden taustasta, että millasta se opetus ja opiskelu sit on. Nyt 
mulla on esimerkiks — — tosi heikko ryhmä, heist on suurin osa 
ollut tosi pitkään Suomessa. Se on tämmönen erikoisryhmä, TE- 
toimiston pilottikokeilu siitä, ku he ei varsinaisesti kuulu siihen 
kotoutumislain piiriin enää, kun he on ollu tääl jo niin pitkään. 
(Haastateltava 2.) 


Opettaja määrittelee ongelmallisen ”maahanmuuttajan” kategorian 
kattotermiksi, jota sitten erittelee: hän kuvaa kotoutumiskoulutusten 
opiskelijoita ensin laajasti siitä näkökulmasta, keille koulutus on suun- 
nattu. Lainauksessa opettaja listaa myös eri maahanmuuttostatuksia. 
Lopuksi hän kuvailee senhetkistä opetusryhmäänsä, jossa opiskelijat 
ovat virallisen kotoutumisajan (kolmesta viiteen vuotta oleskeluluvan 
myöntämisestä) ylittäneitä henkilöitä. 

Tarkastelemani koulutukset on suunnattu oleskeluluvan saaneille 
maahanmuuttajille, joihin esimerkiksi lainauksessa mainitut turva- 

paikanhakijat eivät kuulu — kyseiset henkilöt ovat voineet saapua Suo- 
meen nimenomaan turvapaikanhakijoina. Myös ”pakolaisen” kategoria 
voi viitata sekä kiintiöpakolaisiin että kuntapaikan saaneisiin turvapai- 
kanhakijoihin (ks. statuksista Työ- ja elinkeinoministeriö 2021). Kes- 
keistä maahanmuuttostatuksissa on se, että ne määrittelevät ihmisten 
oikeuksia kohdemaan palveluihin, ja toisaalta taas sulkevat toisten 
palveluiden ulkopuolelle (Khazaei 2018, 17-18). Tämä alleviivaa inter- 
sektionaalisuuden antikategorisen lähestymistavan merkitystä. Vaikka 
maahanmuuttostatukset sisältyvät lähtökohtaisesti superdiversiteetin 
käsittämiin kategorioihin, ne ovat sopimuksenvaraisia ja sosiaalisesti 
määritettyjä, mutta niiden uusintamisella on vaikutuksia määrittämi- 
ensä ihmisten elämään. 

Kysyessäni, mitä opettajat tietävät opiskelijoistaan ennen opetuksen 
alkua, useimmat vastasivat, etteivät juuri mitään. Osa kertoi saavansa 
joitakin perus- ja henkilötietoja hakuvaiheessa täytetyistä lomakkeista 
sekä paikoin koulutuksen alkaessa tehtävistä haastatteluista. Tarkko- 
jen ennakkotietojen saamista ei pidetty kovin olennaisena, sillä vasta 
ryhmään tutustuminen kertoo opettajalle, mitkä tekijät ovat milloinkin 
merkittäviä. Opettajat saattoivat jopa kyseenalaistaa taustatietojen mer- 
kityksen kokonaan koulutuksen alussa. Toisaalta tieto äidinkielestä ja 
lähtömaasta saattaa antaa opettajalle osviittaa siitä, minkälaisia opiskeli- 
joita ryhmässä odottaa. Niiden perusteella voi valmistautua eroavaisuuk- 
siin koulunkäyntivalmiuksissa esimerkiksi länsimaista muuttaneiden ja 
kolmansista maista tulevien opiskelijoiden välillä. 

Puhuessaan koulutusten järjestämisen reunaehdoista opettajat kriti- 
soivat rakenteita sekä sitä, millaista toimijuutta ne luovat koulutuksiin 
osallistuville ”kotoutettaville”: 


Mää vähän nyt sarkastisestikin tässä puhun, mutta se, että on — 
et jotenki semmonen aivan virheellinen käsitys kotoutettavista. Ja 
sitte se ei ole vapaaehtoista, koska siihen sisältyy se raha. Koska 
siihen sisältyy työttömyys, niin se kotoutumiskoulutus tällä het- 
kellä, se on semmosta ilotonta, ja sitten siitä puuttuu mielekkyys. 
(Haastateltava 13.) 

Haastateltava kyseenalaistaa kotoutumiskoulutuksen mielekkyyden, sillä 
kotoutujien tarpeiden sijasta koulutus on rakennettu työvoimapoliittisis- 
ta lähtökohdista. Se jättää hänen mukaansa vähän tilaa sille, mitä kou- 
lutuksiin osallistuva yksilö esimerkiksi kielenoppimisen näkökulmasta 
saattaisi tarvita. Flinikäisen oppimisen politiikkaa, jota aikuiskoulutus 
toteuttaa, määrittää jatkuvasti enemmän uusliberalismi, eli kilpailun, 
yrittäjyyden ja työelämän ehdot (Kinnari 2020). Tästä näkökulmasta 
moni opettaja kritisoi erityisesti TE-toimiston järjestämän kotoutumis- 
koulutuksen rahoitusta työ- ja elinkeinoministeriöstä, jonka vuoksi kou- 
lutuksen sivistyksellinen ulottuvuus sekä kotoutujan yksiölliset prosessit 
jäävät alisteiseksi koulutuksen työelämälähtöisyydelle (Pöyhönen, Suni 
ja Tarnanen 2019, 269). Opettajat toivat esiin myös hankintalainsäädän- 
nön mukaiset kotoutumiskoulutusten kilpailutukset, joiden myötä kou- 
lutuksia määrittävät osaltaan myös kysynnän ja tarjonnan lait (mt., 274). 

Superdiversiteetin kuvaama moninaisuus tulee näkyväksi ennen kaik- 
kea koko koulutusten kohderyhmää koskevissa määrittelyissä. Super- 
diversiteetin piirissä tehty tutkimus auttaa ymmärtämään tutkimaani 
kenttää, ja sen tutkimusperinteen tuntien on helpompi lähestyä esi- 
merkiksi kansainvälisistä maahanmuuttostatuksista tai suomalaisista 
viranomaiskäytänteistä kumpuavien tilanteiden merkitystä. Superdi- 
versiteetti on myös hyödyllinen työkalu, kun tarkastellaan koulutuksis- 
sa sekä laajemmin monikulttuurisessa yhteiskunnassa muodostuvaa 
yhteisöä ja sen arkipäiväistä dynamiikkaa, jota käsittelen tämän luvun 
loppupuolella. 


Intersektionaalisuus yksilöllisten tilanteiden 
moninaisuuksina 


Intersektionaalisuuden käsite tavoittaa aineistossa superdiversiteettiä 
tarkemmin sellaisia arkipäivän tilanteita, joissa useat sosiaaliset eronteot 
vaikuttavat yhtäaikaisesti. Tässä osiossa tarkastelen intersektionaalisuu- 
den kautta hahmottuvaa moninaisuutta käyttäen esimerkkeinä äitiyden 
ja uskonnon kategorioita. Erojen risteävyys näkyy etenkin silloin, kun 
opettajat purkavat sukupuolen tematiikkaa työnsä näkökulmasta. Suku- 

puoli on haastatteluaineistossa eksplisiittisesti esillä puhuttaessa maa- 
hanmuuttajaäideistä. Uskonnon käsittelyyn liittyy haastattelupuheessa 
sisäisen moninaisuuden näkökulma, mutta toisaalta myös huoli uskon- 
nosta vallankäytön välineenä tai konfliktien aiheuttajana. Lisäksi opetta- 
jat reflektoivat sitä, millaiseen asemaan uskonnonharjoittaminen asettaa 
muslimit suomalaisessa työelämässä. 


MAAHAN MUUTTAJAÄITIYS KOTOUTUMISEN ESTEENÄ JA 
KIINNEKOHTANA 

Maahanmuuttajaäiteihin on kiinnitetty viime vuosikymmeninä eri- 
tyishuomiota sekä kotouttamispolitiikassa että tutkimuksessa, minkä 
seurauksena esimerkiksi vuoden 2010 kotoutumislainsäädännössä 
(2010/1386) haluttiin parantaa äitien pääsyä palveluihin (Haapajärvi 
2021; Nordberg 2015). Myös Euroopan laajuisesti suomalaisen tuki- 
järjestelmän vaikutuksien on esitetty asettavan maahanmuuttajanaiset 
haavoittuvaan asemaan, sillä pitkät kotihoidon tuen jaksot pitävät äitejä 
palveluiden ja kielikoulutusten saavuttamattomissa (OECD 2018). Laa- 
jasta huomiosta huolimatta maahanmuuttajaäidit nousevat opettajien 
puheessa erityiseksi naiseuden alakategoriaksi, joka heidän kuvauksis- 
saan heijastuu erilaisten linssien, kuten iän, koulutuksen ja työmarkki- 
na-aseman läpi. 

Äitiys on kategoria, jonka yhteydessä opettajat tuottavat moninai- 
suuspuhetta sekä suhteessa kaikkiin koulutusten opiskelijoihin että 
ryhmän sisäisesti. Nykyiset koulutukset eivät välttämättä tavoita äitejä 
tai huomioi heidän tarpeitaan ja kiinnittyneisyyttään perhearkeen. Eräs 
haastateltava kysyikin, onko matalasti koulutetulle kotiäidille mielekäs- 
tä tarjota samoja koulutussisältöjä kuin saksalaiselle IT-insinöörille tai 
amerikkalaiselle vaihto-opiskelijalle. Kysymys ottaa kantaa rakenteisiin, 
jotka haittaavat maahanmuuttajaäitien osallistumista koulutuksiin ja 
sitä kautta kielenoppimista sekä pääsyä työelämään. Samalla viitataan 
myös intrakategorisesti opiskelijoiden etnisyyden, lähtömaan poliittisen 
tilanteen ja koulutuksen määrittämiin intersektioihin. 

Myös ikä jäsentää opettajien käsitystä äitiyden ja koulutuksen suh- 
teesta. He puhuvat monilapsisten perheiden äideistä, jotka useiden 
perhevapaiden jälkeen saattavat neljän-viidenkymmenen vuoden iässä 

päätyä ensimmäistä kertaa koulutuksen piiriin, jolloin oppiminen on 
jo hitaampaa. Parikymppisiä taas pidetään otollisen ikäisinä oppijoina, 
mutta nuorten naisten äitiys saattaa näyttäytyä myös kouluttautumisen 
hidasteena, jopa esteenä: 


Mutta sitte taas kyllä totta kai just vähän tohon sukupuoleen ja 
ikäänkin liittyen, niin kyllähän kaikki nuoret naiset on sitten 
koko ajan raskaana. Et se on välillä vähän, suomalaisittain, vähän 
harmillista — me just puhuttiin tästä töissä, kun on sellasia ihan 
sellasia 20-vuotiaita, 21-vuotiaita. Ja sit heidän miehensä saattaa 
sanoa vaikka näin, et nyt mä haluun, et tästä eteenpäin sä vaan 
teet lapsia, et ei nyt mitään opiskella enää. Ja sit on sellasia tosi 
fiksuja nuoria naisia, joilta jää se opiskelu ihan kesken, kokonaan. 
(Haastateltava 5.) 


Puhe äitiyden ja kouluttautumisen suhteesta kiinnittyy tulkintoihin 
naisen sosiokulttuurisesta asemasta. Edeltävän lainauksen tavoin yh- 
teiskunnallisten rakenteiden ja iän lisäksi esimerkiksi perheen sisäiset 
odotukset nähdään syyksi naisten koulutuksen keskeytymiseen. Täs- 
sä tulkinnassa kyse on siitä, sallivatko maahanmuuttajamiehet naisten 
opiskelun, vai vaativatko he näitä keskittymään kodin- ja lastenhoitoon 
(ks. myös Palojärvi-Serratti 2014). 

Aikuiskoulutuksissa keskeisenä tavoitteena on, että opiskelijan aiem- 
pi elämänkokemus ja osaaminen huomioitaisiin hänen jatkokoulutus- 
ja työelämäsuunnitelmissaan. Opettajien puheessa äitiys elämänkoke- 
muksena näyttäytyy kuitenkin kaksijakoisena, sillä vaikka he tunnustivat 
monilapsisten äitien osaamisen, kuten sitkeyden ja organisointikyvyn, 
sitä oli kuitenkin vaikea artikuloida elinkeinoelämän kielelle: tutkintoi- 
hin ja todistuksiin perustuvan osaamiskäsityksen varassa on haastavaa 
kääntää maahanmuuttaneiden elämänkokemusta työelämäohjauksen 
voimavaraksi. Yksilön kohtaamisessa opettajat pitävät kuitenkin oleel- 
lisena nostaa esiin esimerkiksi äitiyden tuoman elämänkokemuksen 
arvoa. Siksi he saattoivat myös reflektoida kriittisesti työn määritelmiä ja 
merkityksiä ”meillä” eli suomalaisessa yhteiskunnassa: ”Niin meillähän, 
meidän yhteiskunnassa, niin kun mä sanoin, että äiti ei ole työelämää, 

kun taas monessa kulttuurissa se äiti on se työelämä. Eli se, et mikä on 
työ, on taas toinen asia” (haastateltava 8). 

Opettajat yhdistävät äitiyteen hidasteen ohella myös yhteiskuntaan 
integroivia ulottuvuuksia: osassa haastatteluja äitiys on potentiaalinen 
sillanrakentaja opiskelijoiden ja opettajien välillä sekä laajemmin yhteis- 
kunnassa. 


ku se on jotenki se semmonen myös heillä semmonen osallisuu- 
den mittari: et lapset on suomalaisessa päiväkodissa tai koulussa. 
Et vaikkei heillä ois itellä yhtään suomalaista ystävää, kaveria, tut- 
tua, työpaikkaa tai muuta, niin sit se on tavallaan se linkki tähän 
yhteiskuntaan. Ni sit puhutaan paljon siittä, — — se on kuitenkin 
semmosta jaettua arkee se, et siivotaan ja tehään ruokaa, kaikki te- 
kee sitä kuitenki. Niin tota se on — — helppo löytää siitä semmonen 
yhteys. (Haastateltava 2.) 


Haastateltava rakentaa äitiyden kautta yhteyttä itsensä ja opiskelijoiden 
välille yhteisenä, jaettuna arkena. Samalla äitiys on lainauksessa myös 
osallisuuden luoja: äitejä kiinnittää yhteiskuntaan se, että heidän lapsen- 
sa osallistuvat kautta suomalaiseen päivähoito- tai koulujärjestelmään 
siinä missä muutkin lapset. Osallisuus lasten toimintoihin voi äideille 
olla myös keskeinen kielenoppimisen motivaattori (Intke-Hernändez 
2020, 81). Tästä syystä äitien osallisuutta voi olla syytä tarkastella (työ- 
markkina)integraation sijasta kansalaisuuskysymyksenä, joka korostaa 
hoivan kulttuurisia ja poliittisia aspekteja: äitien ja lasten suhteet ovat 
vuorovaikutuksessa erilaisten paikallisten ja valtiollisen toimijoiden sekä 
transnationaalien verkostojen kanssa (Erel 2011). 

Sukupuoli on aineistossa keskeinen kategoria myös opettajien oman 
intersektion muodostumisessa, sillä yhtä lukuun ottamatta kaikki haas- 
tateltavat olivat etnisesti suomalaisia, suomenkielisiä naisoletettuja. 
Monet viittasivat omaan sukupuoleensa sekä alansa naisvaltaisuuteen. 
Naissukupuolta tehtiin haastatteluissa näkyväksi myös puhuttaessa nai- 
sen rooleista perheessä ja laajemmin yhteiskunnassa. Eras haastateltava 
kuvaa keskustelleensa kollegansa kanssa tämän motiivista kertoa avio- 
erostaan luokassa: ”Mut sit taas se mun työkaveri sano siihen, että hän 

haluu ehdottomasti kertoa sen, että hän on eronnu, et se on myös niille 
naisille sellasta ymmärrystä, et näinkin voi tehdä. Ja Suomessa sä voit 
tehdä eri tavalla.” (Haastateltava 5.) 

Edellisessä aineistoesimerkissä haastateltava tulkitsi kollegansa avoi- 
muuden tekevän opiskelijoille näkyväksi sitä, että Suomessa avioero on 
mahdollisuus, ja siitä voi puhua avoimesti esimerkiksi työpaikalla. Eri- 
tyisesti naisia haluttiin voimaannuttaa toimimaan perheen ja avioliiton 
sisäisissä asioissa, mutta myös perhepiirin ulkopuolella. Avioerosta pu- 
huminen voi vaikuttaa normalisoivasti, mutta mallia aiheen käsittelyyn 
ei välttämättä kaivata suomalaiselta valtaväestöltä, vaan keskusteluihin 
saatetaan haluta osallisiksi esimerkiksi oman uskonnollisen yhteisön 
edustajia (esim. moskeijoiden roolista ks. Al-Sharmani, Mustasaari ja 
Ismail 2018). Tällaisiin voimaannuttamispyrkimyksiin voi liittyä myös 
pohjoismaalaistuneita rasismin muotoja (engl. racial nordicisation), 
joiden erityispiirteenä on pohjoismaisen hyvinvointivaltion perinteen 
kietoutuminen valtaväestön ylemmyydentuntoon, joka perustuu suku- 
puolten välille oletettuun tasa-arvoon (Keskinen 2022, 18). 

Henkilökohtaisen esimerkkinsä kautta opettajat luovat representaati- 
oita suomalaisuudesta erityisesti naisina ja äiteinä. Äitiys on opettajien 
puheessa kaksijakoisesti sekä voimavara ja jaettu kokemus että osalli- 
suuden haaste. Siihen kytkeytyy huoli kotiin jäävistä maahanmuuttaja- 
äideistä, mutta myös pohdinta äitiyden integroivasta potentiaalista sekä 
työn kulttuurisista merkityksistä. 


OPISKELIJOIDEN USKONNOT TILANTEISINA ERONTEKOINA 

Uskontotieteen alan väitöskirjassani intersektionaalisuuden kannalta 
keskeinen tutkimuskysymys koskee uskonnon paikkaa siinä moninai- 
suuden kirjossa, jonka keskellä tarkastelemani opettajat toimivat. Us- 
konnontutkijat ovat kritisoineet feministisen tutkimuksen taipumusta 
jättää uskonto intersektionaalisuuden piirissä tarkasteltujen erojen ul- 
kopuolelle tai vaihtoehtoisesti keskittyä ainoastaan uskontojen alistavaan 
rooliin naisten ja muiden marginalisoitujen ryhmien elämässä (Vuola 
2010; Castelli 2001, 4-5). Uskonnon ja viranomaistyön suhde on myös 
usein jäänyt tutkimuksessa problematisoimatta, vaikka muun muas- 
sa globaalin siirtolaisuuden vaikutuksesta yhä useammin sekulaareina 

pidetyt tahot päätyvät tekemisiin uskonnon ja sen vaikutusten kanssa 
(Appelros 2005, 70). 

Sisällytin haastattelusuunnitelmassa uskonnon kulttuurin teema- 
kokonaisuuden alle selvittääkseni, millä tavoin opettajat tekevät eroa 
uskonnon ja kulttuurin kategorioiden välille. Tätä rajanvetoa esimerkiksi 
koulutusinstituutioissa on tutkittu uskontolukutaidon viitekehyksestä 
(Rissanen, Ubani ja Sakaranaho 2020, 44). Esitin aihepiiriin johdat- 
tavana virikkeenä opetussuunnitelmatekstistä sitaatin, jonka mukaan 
”Opetuksessa tulee pyrkiä tunnistamaan ja käsittelemään sellaisia nä- 
kymättömiä kulttuurieroja, joihin törmääminen voi aiheuttaa eripuraa 
tai ristiriitoja” (Opetushallitus 2012, 38). Olin kiinnostunut kuulemaan, 
mitä ”näkymättömät kulttuurierot” voisivat opettajien mukaan olla, sekä 
millaisia ristiriitoja niistä saattaisi seurata. Arvelin myös sitaatin ristirii- 
taodotuksen mahdollisesti nostavan esiin hankauskohtia koulutusten 
virallisen diskurssin ja opettajien kokemuksellisen puheen välille. 

Maininta kulttuurieroista ja ristiriidoista tuotti viittauksia uskontoon, 
useimmiten islamiin. Myös rasismia käsittelevä sitaatti (ks. seuraava 
alaluku) motivoi haastateltavia puhumaan uskonnosta. Opettajien ta- 
paan käsitellä uskontoa liittyy tilannesidonnaisuus sekä rajanvetojen ja 
vallankäytön pohdinta. Seuraavassa sitaatissa opettaja pohtii ristiriitojen 
mahdollisuutta ensinnäkin opettajan suhtautumisessa rukoiluun opis- 
kelu- ja työpäivän aikana, mutta myös eri tavoin ajattelevien muslimi- 
opiskelijoiden välillä: 


ja sitte siis se on asia erikseen sitten myöskin se, että miten opet- 
tajana suhtautuu siihen, että — ja tässä on varmasti eroja just esi- 
merkiks tähän rukoiluun liittyen, että toiset aattelee sen sillai, että 
”käytte siellä luokan perällä, jos se on teille ok, niin ei se haittaa 
mitään”. Mutta se saattaa tulla sieltä ryhmän sisältä se, että kaikki 
ei niinku tykkää siitä ollenkaan, ja se on ihan älytöntä, että suo- 
malaisessa luokassa pitää tällee tehdä [rukoilla]. (Haastateltava 11.) 


Sama opettaja harmittelee myöhemmin, että keskustelu kulttuurisis- 


ta eroavaisuuksista keskittyy usein juuri islamiin, koska ”muslimeilla 
monet asiat on näkyviä, niin nää kulttuuriin ja uskontoon liittyvät asiat 

hirveen usein on sellasia muslimit vastaan meidän kulttuuri” (vrt. vas- 
taavista asenteista työelämässä Rask ym. tässä teoksessa). Muslimien 
uskonnonharjoittamisen näkyvyys lienee yksi syy siihen, minkä vuoksi 
pääsääntöisesti uskonnosta puhuttaessa kyse on islamista. Muita uskon- 
toja koskeva puhe koostuu maininnoista opiskelijoiden tiedossa olevis- 
ta uskonnoista tai poissaoloista uskonnollisten juhlien aikana. Islamin 
rinnalla toinen keskeinen tapa käsitellä uskontoa liittyy suomalaiseen 
uskonnollisuuteen. 

Intersektionaalisuuden intrakategorisuuden näkökulmasta uskon- 
topuheeseen sisältyy islamin sisäisten eroavaisuuksien havaitseminen 
sekä varautuneisuus uskonnollisen vallankäytön varalta. Kysyin opet- 
tajilta, olivatko jotkin aihealueet sellaisia, joista he eivät halua tai koe 
voivansa luokassa puhua. Suoranaisesti välteltäviä teemoja oli vähän, 
mutta esimerkiksi uskontoon perustuvalle vallankäytölle ei haluttu antaa 
luokassa tilaa: 


MJ: Mitä se vallankäyttö vois niinku tarkottaa? 


H: Sitä, että esimerkiks ilmotetaan, että jonku täytyy käyttää huivia 
tai pukeutua tietyllä tavalla, tai niin kun tää ”haram, haram!” — — 
Niin tälläsiin juttuihin mä en haluu mennä ollenkaan mukaan, 
vaan lopetan, pyrin lopettamaan, ne välittömästi siinä. (Haastatel- 
tava 7.) 


Opettajat kertoivat lopettavansa opiskelijoiden väliset keskustelut siitä, 
mikä on oikeanlaista uskontoa — tai tarkemmin islamia. Uskonnosta 
voitiin puhua, jos esimerkiksi haluttiin vertailla erilaisia tapoja, mut- 
ta arvottavan keskustelun välttämiseksi opettajat vetosivat uskonnon- 
vapauteen: ”Et mun rooli on sit ehkä enemmän kertoa se, et miten 
Suomessa tehdään ja puhutaan. Ja että Suomessa ei esimerkiks toisten 
uskontoon puututa, ja meillä on uskonnonvapaus ihan niinku laissa- 
kin.” Halu pysytellä keskusteluissa yleisellä tasolla heijastelee suoma- 
laiseen koulutusjärjestelmään sisältynyttä pedagogista ihannetta, jonka 
mukaan opettajan ei tule ottaa kantaa katsomuksellisiin kysymyksiin 
(Poulter 2013). 

Kysymykset uskonnon paikasta koulumaailmassa olivat opettajien 
mukaan tilanteisia, heidän ja opiskelijoiden välisiä neuvotteluja (vrt. 
Vuorikoski 2020). Haastavina pidettiin esimerkiksi keskusteluja koulu- 
päivän aikana rukoilemisesta, sillä opiskelijat olivat saattaneet ”kokee 
syrjintänä sen, että ei saa pitää niitä rukoustaukoja” (haastateltava 10). 
Suurin osa opettajista salli rukoilun koulupäivän aikana, mutta mieli- 
piteet ja koulujen linjaukset erosivat siinä, saako kesken tunnin siirtyä 
rukoilemaan. Osa opettajista oli valmiita sallimaan tauot opetuksen ai- 
kanakin, mutta yleisesti rukoustaukoja pidettiin ongelmallisina suoma- 
laisen työelämän näkökulmasta. Rukouksien ja työelämän välille muo- 
dostuu ristiriita, jota opettajat eivät osaa ratkaista, sillä myös työelämän 
käytänteisiin tutustuttaminen kuuluu koulutusten sisältöihin. Haastat- 
teluissa he ilmaisivat huolensa siitä, että yksilön tiukka sitoutuminen 
rukousaikoihin voi muodostua ongelmaksi työelämässä. 

Kouluttajien ja oppilaitosten suhtautuminen rukoiluun avaa kiin- 
nostavan ikkunan suomalaiseen monikulttuurisuuteen: haastatteluai- 
neiston perusteella variaatiota eri koulujen välillä on runsaasti. Useissa 
paikoissa virallista linjaa rukoiluun ei ole — tällöin ratkaisu jää opettajien 
ja heidän ryhmiensä väliseksi. Osassa kouluista on rukoustila, jonka 
yhteydestä löytyvät myös tarpeelliset pesutilat. Jossain käytävillä rukoilu 
on kielletty, mutta vapaisiin luokkiin saa taukojen aikana mennä. Toi- 
saalla rukoilu tapahtuu luokan perällä omaan tahtiin. Rukouspesun 
suorittaminen on kuitenkin usein tehty vaikeaksi: opettajat kertoivat 
esimerkiksi koulujen muiden opiskelijoiden valittaneen lainehtivista wc- 
tiloista. Valitusten vuoksi eräs haastateltava kertoi koulunsa poistaneen 
bideesuihkut kokonaan. 

Oppilaitosten vaihtelevat reaktiot kertovat myös koulujen fyysisten 
tilojen soveltuvuudesta käyttötarkoituksiinsa. Opettajien mukaan ahtaat 
ja vanhanaikaiset tilat eivät vastaa käyttäjiensä tarpeita. Sopivien tilojen 
puute saattaa aiheuttaa kouluissa ristiriitoja sen suhteen, missä on so- 
pivaa rukoilla, sekä miten siihen liittyvä peseytyminen voidaan hoitaa. 
Aiempi esimerkki bideesuihkujen poistosta voi kertoa haluttomuudesta 
käydä keskustelua muslimiopiskelijoiden kanssa, tai kenties se on ollut 
vihonviimeinen reaktio tilanteeseen, johon ei muutoin löydetty ratkai- 

sua. Interkategorisen moninaisuuden näkökulmasta on kuitenkin kiin- 
nostavaa, mitä ja kenen tarpeita koulumaailman tilaratkaisuissa priori- 
soidaan (vrt. Vähärautio-Halonen 2021, 220; 232-233). 

Uskonnon perusteella opetusryhmissä tehdään opettajien mukaan 
joskus rajanvetoja ”meihin ja muihin”. Tällaista tapahtuu opettajien mu- 
kaan esimerkiksi islamin tulkintojen välillä (Timonen 2016; Hindriks, 
Verkuyten ja Coenders 2014, 69). Tällöin puhutaan intrakategorisesta 
kompleksisuudesta, joka kulloisenkin tilanteen mukaan voi aiheuttaa 
vallan epätasaista jakautumista luokkatilassa. Toisaalta huoli muslimien 
rukoilusta koulumaailmassa ja työelämässä kiinnittää huomiota myös 
interkategoriseen kompleksisuuteen ja maahanmuuttaneiden vuorovai- 
kutukseen valtaväestön kanssa esimerkiksi työmarkkinoilla. Kumpikin 
näkökulma huomioi yksilöiden ja ryhmien mahdollisuuksia ja rajoituk- 
sia yhteiskunnassa, jossa heidän toimijuutensa määrittyvät tilannekoh- 
taisesti, erilaisten sosiaalisten kategorioiden vaikutuksesta. 


Käsitteiden risteyskohdassa arkipäiväinen, muttei 
ristiriidaton moninaisuus 


Tässä luvussa käsittelen superdiversiteetin ja intersektionaalisuuden 
risteymäkohtaa, eli koettua arkipäivän moninaisuutta koulutuksissa. 
Kyky toimia osana monikulttuurista yhteisöä on kirjattu koulutusten 
tavoitteisiin. Nostin opetussuunnitelman perusteista haastatteluihin 
kommentoitavaksi sitaatin, jossa koulutuksen tavoitteeksi ilmaistaan 
”tukea opiskelijaa toimimaan rakentavasti kulttuurisesti moninaisen yh- 
teisön jäsenenä ja torjumaan rasismia kaikkia etnisiä ryhmiä kohtaan” 
(Opetushallitus 2017, 68). 

Moni opettaja näki sitaatissa esitetyn tavoitteen toteutuvan koulutuk- 
sissa lähes luonnostaan: kielet, kulttuurit ja erilaiset kokemukset ovat 
välttämättä läsnä arjessa, mikä opettajien mielestä myös tukee oppimis- 
ta ja yhteisöllisyyttä. Intrakategorisesti moninaisessa ryhmässä, jossa 
on toistakymmentä eri kansallisuutta, nämä teemat saattavat opettajien 
mukaan olla esillä lähes huomaamatta: 

ehkä mä jotenki aattelen niin, että ne opiskelijat aattelee, että huo- 
limatta erilaisista kulttuureista ja kielistä ja taustoista, niin ne on 
kaikki siin tilanteessa, et ne on syystä tai toisesta tullu Suomeen, 
ja ne on samas jamassa. Ja se yhdistävä tekijä on niin suuri, et siin 
kannattaa jo unohtaa erottavat tekijät. Et toi varmaan toteutuu siin 
niinkö toiminnallisesti koko ajan. Vähän niinko opettamatta. Et 
ne opettaa itte itteensä tässä asiassa, ne opiskelijat. Luontasesti, 
vaistonvarasesti. (Haastateltava 6.) 


Tässä luonnehdinnassa maahanmuuttokokemuksesta muodostuu niin 
yhdistävä tekijä, että se myös peittää alleen muita, mahdollisesti erot- 
tavia tekijöitä: ryhmä toteuttaa opettajan mukaan yhdessä toimimisen 
tavoitetta jatkuvasti, jopa itseohjautuvasti. Erilaisten, monesti rankkojen 
kokemusten ajateltiin myös luovan opiskelijoiden välille empatiaa sekä 
auttavan toisten näkökulmien ymmärtämisessä. 

Kulttuurisen vuorovaikutuksen nähtiin luovan yhteisyyttä sekä mah- 
dollistavan monisuuntaista oppimista. Opettajat eivät halunneet opis- 
kelijoiden vain oppivan suomalaisilta, vaan he pyrkivät myös tekemään 
tilaa kyselylle, ihmettelylle ja vertaamiselle, ”että opitaan kaikkien kult- 
tuureista ja yhteiskunnista siinä samalla” (haastateltava 12). Moni kertoi 
myös rohkaisevansa pohdintaa siitä, miten eri ilmiöt heidän mielestään 
ovat näyttäytyneet kotimaassa, miten taas Suomessa. 

Susanne Wessendorfin (2013) mukaan monimuotoisuuden koke- 
mus superdiversiteetin määrittämissä konteksteissa saattaa muuttua 
niin arkipäiväiseksi, että se koetaan jopa banaaliksi. Tätä kokemusta 
Wessendorf kuvaa arkipäiväiseksi (commonplace) diversiteetiksi (mt., 
411). Ristiriidatonta oletusta moninaisuuden arkipäiväisyydestä on kri- 
tisoitu (esim. Siebers 2018), mutta maahanmuuttaneiden työ- ja koulu- 
ympäristössä moninaisuudesta muodostuu kirjaimellisesti jokapäiväistä 
arkea niihin osallistuville. 

Osa opettajista kuitenkin pohti kriittisesti sitaatissa esitettyä ajatusta 
toiminnasta osana kulttuurisesti moninaista yhteisöä: 


Tarkottaaks tää siis tavallaan koko Suomee? Tarkottaaks tää mei- 
dän kohdalla vaikka Turkua? Tarkottaaks tää nyt heidän kohdalla 

sit vaikka Varissuota? Mitä niinku? Vai tarkottaaks vaik heidän jo- 
tain moskeijan väkee, tai? Mitä toi meinaa? — — Must tää on sem- 
monen lause, mikä vois tavallaan olla ihan vaikka peruskoulun 
jossain OPSissa [opetussuunnitelmassa] myös, koska — tavallaan 
eiks se oo kaikkien, ihmisyyden perusta, että opitaan toimimaan 
rakentavasti yhteisön jäsenenä? (Haastateltava 2.) 


Mikä on se yhteisö, johon tavoitteessa viitataan? Opettajan mukaan si- 
taatti kuuluisi yleisluontoisuutensa puolesta minkä tahansa koulutusas- 
teen opetussuunnitelmaan, mikä suuntaa huomiota myös kotoutumisen 
molemminpuolisuuteen: jos kotoutuminen nähdään lainsäädännön mu- 
kaisesti vuorovaikutteisena kehityksenä, sisältää se myös suomalaisten 
integroitumisen monikulttuuriseen yhteiskuntaan (Erholtz, 2018, 246). 

Virikesitaatin toinen osa rasismin torjunnasta toi myös säröjä opetta- 
jien puheeseen jokapäiväisestä moninaisuudesta, sillä moni nosti luon- 
tevan vuorovaikutuksen rinnalle myös ryhmien sisäiset eronteot (Pauha 
ja Jasinskaja-Lahti 2017). Opettajat ymmärsivät muun muassa opiske- 
lijoiden lähtömaista periytyvien konfliktien moniulotteisuuden, mutta 
kokivat omat tietonsa niistä riittämättömiksi. Esimerkkeinä he mainit- 
sivat somaliopiskelijoiden klaanisuhteet, kurdien aseman sekä Irakin 
ja Iranin väliset jännitteet. Ristiriitatilanteissa he kertoivat pyrkivänsä 
puolueettomuuteen ja kannustavansa luopumaan vanhoista kaunoista, 
tai että ne ”jätettäs ainakin sitten luokan ulkopuolelle, et ne ei saa sinne 
tulla” (haastateltava 10). 

Luokassa tapahtuvaan rasismiin opettajilla oli omien sanojensa 
mukaan nollatoleranssi. Ryhmien sisäinen rasismi on kuitenkin haas- 
tattelujen perusteella melko yleistä (ks. myös Hindriks, Verkuyten ja 
Coenders 2014; Pauha ja Jasinskaja-Lahti 2017). Siihen puuttuessaan 
opettajat pitivät neutraalia asennetta parhaana strategiana. He koros- 
tivat, että tilanteessa on tärkeää edetä ”vailla syyttämistä” ja käydä läpi, 
”miten osapuolet kokee asian” (haastateltava 7). Tilanteita pidettiin eri- 
tyisen riskialttiina opiskelijoiden heikon suomen kielen taidon vuoksi. 
Kyseinen haastateltava pitikin tulkkien läsnäoloa välttämättömänä ti- 
lanteiden selvittämiseksi. Yhtenä ratkaisuna rajanvetojen purkamiseksi 
opettajat kertoivat haluavansa luoda luokkaan mallin, jonka mukaan ja 

haastateltavan (7) mukaan — ”täällä [luokassa ja yleisesti yhteiskunnassa] 
tehdään yhteistyötä kaikkien kanssa.” 

Kaikkien kanssa työskentely näyttäytyy ristiriitaisena siirryttäessä pu- 
humaan suomalaisen yhteiskunnan rasismista. Tyypillisesti maahan- 
muuttajien kokema rasismi tuli haastatteluissa puheeksi vasta erikseen 
kysyttäessä. Opetussuunnitelmien perusteissa rasismi on marginaali- 
nen aihe, ja kotoutumiskoulutuksen perusteissa rasismi näyttäytyy kult- 
tuurieroista seuraavana dynamiikkana, jonka synnyttää maahanmuut- 
taneiden toiseus (Alemanji 2016, 59). Lisäksi sitaatin muotoilu ”tukea 
opiskelijaa — — torjumaan rasismia kaikkia etnisiä ryhmiä kohtaan” kes- 
kittyy siihen, millaista toimintaa maahanmuuttaneelta toivotaan. Harva 
opettaja otti sen yhteydessä esiin opiskelijoiden kohtaaman rasismin 
siitä huolimatta, että erityisesti afrikkalaistaustaiset kokevat Suomessa 
rasismia muuhun Eurooppaan nähden useammin (EU FRA 2018). 

Vaikka opettajat lähtökohtaisesti tunnustivat opiskelijoidensa rasismi- 
kokemukset, niiden käsittelyyn liittyy kuitenkin epämukavuutta, mikä 
saattaa ilmetä esimerkiksi opettajien voimattomuutena vaikuttaa asiaan: 


Että kyllä se käsitellyksi varmaan kannattaa ottaa, mutta kuinka 
pitkälle siinä sitten voidaan päästä, ja minkälaisia neuvoja voi an- 
taa ihmiselle, jolla on tällasia kokemuksia, mitä sitte vois niinku 
sanoa? Sitä mä en sit kyllä osaa kellekään neuvoa, et jokainen opet- 
taja sit omalla tyylillään koittaa siinä tukee, et ”Koita nyt kestää, tää 
on tämmöstä.” Mitä voi sanoo? Se on todella vaikeeta, just afrik- 
kalaiset eniten ilmeisesti joutuu näitä kokemaan. Ja on joutunu, 
miehet just tappeluihin ja naiset sit kokemaan just seksuaalista 
häirintää. Niin mitä siihen sitten voi niinku sanoa? (Haastateltava 
10.) 


Lainauksen opettaja pitää rasismin käsittelyä tarpeellisena, mutta on 
neuvoton oman asemansa suhteen: hän kysyy kaikkiaan kolme kertaa, 
mitä voi sanoa ihmiselle, jolle rasismi on jokapäiväistä. Kaikki eivät 
myöskään pitäneet rasismista puhumista koulussa välttämättömänä, 
vaan halusivat ennemmin tehdä luokasta rasismista vapaan tilan. Haas- 

tatteluissa näkyy opettajien halu rasisminvastaiseen toimintaan, mutta 
samalla omaan asemaan liittyvä epävarmuus asian käsittelyssä (Samuels 
2018, 65). On kuitenkin vaarallista, mikäli rasismi opiskelijoiden koke- 
muksena ohitetaan. Instituutioiden sisäisestä rasismista keskustelua 
saattaa vaikeuttaa pelko siitä, että pelkkä puhuminen tulkittaisiin rasis- 
min hyväksymiseksi (Rastas 2005, 88). 

Koulutusten moninaisuuden ilmenemismuodot haastavat opettaji- 
en totuttuja ammattirooleja, eikä opettajilla välttämättä ole riittäviä val- 
miuksia rasismin kaltaisten ilmiöiden käsittelyyn (Samuels 2018, 60). 
Antirasistinen pedagogiikka on Suomessa vielä alkutekijöissään sekä 
opetussuunnitelmissa että opettajille saavutettavana työkaluna (Aleman- 
ji 2016, 58). Se, että epämukavaa asiaa ei käsitellä, on kuitenkin myös 
valtaväestön edustajilta vallankäyttöä (Elonheimo, Rannikko ja Silvonen 
2021, 198). Oletus siitä, että koulutusinstituutiot automaattisesti olisi- 
vat rasismivapaita vyöhykkeitä ja irrallaan muun yhteiskunnan epätasa- 
arvoisista mekanismeista, auttaa ylläpitämään rakenteellista rasismia. 

Rakenteellinen rasismi osana ”moninaisen yhteisön” toimintaperi- 
aatteita vie välttämättä tutkimuksen intersektionaalisuuden ydinalueille. 
Eräs opettaja kritisoi sitä, että oletus rasismin kohtaamisesta oli arti- 
kuloitu jopa paikalliseen opetussuunnitelmaan siten, että koulutuksen 
tehtäväksi jäi antaa keinoja sen sietämiseen: ”Sama kun koulukiusattua 
nyt opetettais sit ottamaan sen kiusaaminen jotenkin mahdollisimman 
hyvin vastaan” (haastateltava 2). Tässä yhteydessä rakenteellinen rasismi 
tarkoittaa rotuun perustuvan epätasa-arvon kietoutumista osaksi kou- 
lutusinstituution toimintalogiikkaa. Opetussuunnitelmateksti ei pyri 
rasismin kitkemiseen, vaan vaikuttamaan sen kokijan suhtautumiseen. 
Kirjauksen tarkoituksena voi olla tukea opiskelijoita. Samalla se saattaa 
kuitenkin normalisoida rasismia. Tällöin erityisesti ne, jotka ulkoisesti 
muistuttavat vähiten valkoisia suomalaisia, tai ovat nimensä perusteella 
pääteltävissä ulkomaalaisiksi, joutuvat ”sietämään” muun muassa avoin- 
ta rasismia kaduilla ja/tai syrjintää työnhaussa. 

Moni opettajista myönsi haastattelussa, että voisi käsitellä rasismia 
rohkeammin. Heidän mukaansa sitä saatetaan ”vähän niinku silotella, 
et ei nyt puhuta tälläsestä hankalasta aiheesta” (haastateltava 12), mutta 

suurin osa halusi myés tehda luokasta tilan, jossa rasismikokemuksia 
voisi käsitellä: 


siis ylipäänsä sen tunnustaminen, et mä en välttämättä näe sitä 
kaikkea, et se tosiasia on, et mun täytyy tunnustaa ja sanoo se 
ääneen, että mä uskon, että näin on, mutta ikävä kyllä mä en näe 
sitä sillä tavalla. Mut se ei tarkota sitä, etteikö sitä olis olemassa. 
Että tota, mä ajattelen, että niin kun se on tärkeää, että sen validoi 
sillä tavalla, että siitä puhutaan, ja sen voi sanoa, ja sen uskoo, ja 
sen ottaa vakavasti. (Haastateltava 11.) 


Lainauksessa opettaja reflektoi omasta intersektiostaan mahdollisesti 
seuraavaa sokeutta, sitä ettei välttämättä osaa nähdä opiskelijoidensa 
kohtaamaa rasismia. Hän pitää tärkeänä näkökulmansa rajoittuneisuu- 
den myöntämistä sekä sitä, että ottaa opiskelijan kokemuksen tosis- 
saan. Tähän tapaan osa haastateltavista siis reflektoi kriittisesti omaa 
asemaansa sekä sen suhdetta rakenteelliseen rasismiin. Tämä kuvaa 
sellaista intersektionaalista ja tilannesidonnaista asemoitumista, jota 
superdiversiteettinäkökulma ei yksinään nähdäkseni tavoita. 


Lopuksi 


Analyysissa intersektionaalisuuden näkökulma korostuu superdiver- 
siteettiä enemmän, joten opettajan työn arkisessa vuorovaikutuksessa 
muodostuva moninaisuus näyttäsi hahmottuvan enemmän sen kaut- 
ta. Tämän perusteella intersektionaalisuus olisi ollut itsessään riittävä 
metodologinen käsite opettajien moninaisuuspuheen jäsentämiseksi. 
Superdiversiteetin ja intersektionaalisuuden näkökulmat kuitenkin li- 
mittyvät toisiinsa, mistä selkein esimerkki luvussa on arkipäiväinen, 
mutta monin tavoin jännitteinen moninaisuus. Lisäksi superdiversitee- 
tin keskittyminen muuttoliikkeisiin kiinnittyviin kategorioihin korostaa 
intersektionaalisen tutkimuksen antikategorista lähestymistapaa, jonka 
mukaan sosiaalisesti muodostetut kategorisoinnit tuottavat eriarvoisuut- 
ta eri kategorioihin sijoitettujen ihmisten välille. 


230 MIITTA JÄRVINEN 


https://doi.org/10.21435/skst.1489 


Opettajien viranomaisposition vuoksi superdiversiteetin ja intersek- 
tionaalisuuden käsitteiden hyödyntäminen yhdessä on perusteltua: Mo- 
ninaisuuspuhe kytkeytyy vahvasti sellaisiin maahanmuuttopolitiikan ja 
institutionaalisten määritelmien verkostoihin, joita superdiversiteetin 
käsitteelle ominaiset tutkimuskeskustelut tavoittavat hyvin. Superdiver- 
siteetti ankkuroi intersektionaalisuuden tavoittamia yksilöllisinä elä- 
mäntilanteina hahmottuvia eronteon kategorioita laajempaan historial- 
liseen ja poliittiseen kontekstiin, mikä tuottaa myös tiheämpää kuvausta 
moninaisuudesta. Käsitteiden käyttötarkoitukset voi palauttaa myös klas- 
siseen makro- ja mikrotasojen analyysin jaotteluun: makrotason analyy- 
sissä huomio kiinnittyy moninaisuuteen kokonaisuutta määrittävänä 
tekijänä, kun taas mikrotasolla moninaisuus rakentuu yksilöllisesti (De- 
Walt ja Pelto 1985; ks. Ks. Järjestyneen/kompleksisen moninaisuuden 
diskurssit Satokangas, Suuriniemi ja Jantunen tässä teoksessa). 

Superdiversiteettinäkökulma määrittää haastatteluaineistossa mak- 
rotasoista moninaisuuspuhetta: opettajat viittaavat sen käsitteistöön 
kuvatessaan, keitä heidän opiskelijansa ovat ja millaisessa kontekstissa 
moninaisuus tapahtuu. Superdiversiteetin jäsentämä puhe kytkeytyy 
vahvasti työn reunaehtoihin, kuten juridisiin ja työvoimapoliittisiin 
määrittelyihin. Näitä määritelmiä ja reunaehtoja opettajat myös paikoin 
kritisoivat. Intersektionaalisuus taas soveltuu paremmin jäsentämään 
sellaista moninaisuuden dynamiikkaa, joka tulee näkyväksi erilaisissa 
arkipäiväisissä tilanteissa. Intersektionaalisuus mahdollistaa opiskeli- 
joiden konkreettisten elämäntilanteiden tarkastelun opettajien työn ar- 
jessa, sillä ryhmien toiminnan kannalta merkittävä moninaisuus tulee 
näkyväksi vuorovaikutuksessa. Sen käsittämä moninaisuus sijoittuu siis 
mikrotason analyysiin. 

Jaotteluni poikkeaa jonkin verran aiemmista superdiversiteetin ja 
intersektionaalisuuden suhteen tarkasteluista. Esimerkiksi Faten Kha- 
zaein tutkimuksessa (2018) käsitteiden tehtävät näyttäytyvät jokseenkin 
päinvastaisina. Näkemysero saattaa palautua eroihin tutkimuskohteiden 
välillä: Khazaei keskittyy väkivaltatyön instituutioiden toiminnan edelly- 
tyksiin, minkä kannalta intersektionaalisuuden perinteiset kategorisoin- 
nit saattavat kaivata rinnalleen superdiversiteetin kontekstispesifimpiä 
ja globaalin siirtolaisuuden myötä muotoutuneita juridissosiaalisia ka- 


MONINAISUUDEN ULOTTUVUUDET MAAHANMUUTTANEIDEN AIKUISKOULUTUKSISSA 231 


https://doi.org/10.21435/skst.1489 


tegorioita (Khazaei 2018, 8). Oma tutkimukseni puolestaan kumpuaa 
instituutioiden sisällä toimivien kokemuksesta. Moninaisuuden kokemuk- 
set syntyvät vuorovaikutuksessa, jossa laajat eronteon kategoriat tulevat 
näkyviksi yksilöllisinä tilanteina, kuten osoitin tarkastellessani äitiyttä 
ja uskontoa. 

Käsitteellistä rajanvetoa vaikeuttaa se, ettei opettajien puhetta ole 
mahdollista tulkita irrallaan institutionaalisesta yhteydestään. Super- 
diversiteetti ei vain tuota uusia kategorioita osaksi intersektionaalista 
tarkastelua, vaan määrittää erontekojen konteksteja — lakiin ja yleisiin 
toimintaperiaatteisiin perustuvia kategorioita ja käytäntöjä (Khazaei 
2018, 15). Khazaein ajatusta seuraten superdiversiteetti soveltuu maa- 
hanmuuttaneiden aikuiskoulutusten kontekstissa jäsentämään suu- 
rempia kokonaisuuksia ja yleisesti jaettuja käsityksiä. Superdiversiteetti 
siis määrittää sitä ajallis-paikallista kontekstia, jossa moninaisuus ”ta- 
pahtuu”. Intersektionaalisuuden jäsentämät eronteot taas näyttäytyvät 
aineistossani hienovaraisempina, yksilö- ja tilannesidonnaisesti. 

Vertovec pyrki aikanaan haastamaan tutkimuksen etnisyysfokusta 
huomauttamalla muiden sosiaalisten eronteon muotojen merkityk- 
sestä. Myöhemmät tutkijat ovat kritisoineet sitä, ettei siirtyminen pois 
”etnofokaalisesta linssistä” välttämättä vastaa elettyä todellisuutta super- 
diversiteetin tutkimuskentillä. Toisin sanoen, etnis-kulttuuriset eronteot 
ovat usein edelleen vahvasti läsnä tutkituissa yhteisöissä (Siebers 2018). 
Tämä on nähtävissä myös haastatteluissa, jotka osoittavat, etteivät etniset 
rajanvedot tai rasismi ole poikkeuksellista opiskelijoiden kesken, saati 
heidän kokemanaan laajemmin suomalaisessa yhteiskunnassa. 

Koulutusten arkinen vuorovaikutus, näennäisesti konfliktitonkin, 
tapahtuu aina sellaisen yhteiskunnallisen rakenteen sisällä, jossa valta 
ja resurssit jakautuvat epätasaisesti, kuten opettajien puhe rasismista 
osoittaa (Aptekar 2019, 55). He tunnistavat opiskelijoihinsa kohdistuvan 
rasismin arkipäiväisyyden, vaikkei se aina heidän näkökulmastaan tuli- 
sikaan osaksi koulun arkea. Intersektionaalisuus kuitenkin mahdollistaa 
koulutusinstituutioihin sisältyvän rakenteellisen rasismin ymmärtämi- 
sen superdiversiteettiä paremmin. Lisäksi sen kautta avautuva moni- 
naisuus on arkista ja intiimiä, mikä vaikuttaa olennaiselta opettajien ja 
opiskelijoiden välisessä vuorovaikutuksessa. 

Asioimistulkkeina toimivat ovat taustaltaan kirjava joukko, joten hei- 
dän voi ajatella ruumiillistavan suomalaisen yhteiskunnan etnistä ja 
kielellistä moninaisuutta. He työskentelevät eri kielivähemmistöihin 
kuuluvien ihmisten tukena tilanteissa, joissa näillä ei ole kieltä, jolla 
kommunikoida viranomaisten ja muiden palveluntarjoajien kanssa kul- 
loisenkin asian kannalta riittävän hyvin. Tyypilliset asioimistulkkaus- 
tilanteet liittyvät maahanmuuttoon ja julkisiin peruspalveluihin. Tällai- 
sia ovat muun muassa sosiaaliturvaa ja kotouttamista koskevat toimet, 
terveydenhuollon tapaamiset, turvapaikkapuhuttelut, oikeuskäsittelyt 
sekä kohtaamiset koulussa ja päiväkodissa. Joskus tulkkausta tarvitaan 
väliaikaisesti maassa oleskelevan henkilön asioissa. Asioimistulkkaus 
on kielellinen oikeus, joka mahdollistaa muiden yhteiskunnallis- 
ten oikeuksien tasa-arvoisen toteutumisen. Tulkkauksen avulla myös 

yhteiskunnalliset instituutiot voivat täyttää tehtävänsä niin, että asiak- 
kaita kohdellaan tasa-arvoisesti. (Vuori 2015.) 

Tulkkien työ liittyy siis yhteiskunnan kielellisen moninaisuuden ai- 
heuttamien tilanteiden translatoriseen ratkaisemiseen ja hallintaan (ks. 
Penttilä tässä teoksessa). Superdiversiteetti (Vertovec 2007) tarjoaakin 
luontevan näkökulman asioimistulkkauksen tarkasteluun, vaikka käsi- 
tettä ei olekaan kovin laajasti hyödynnetty kääntämisen ja tulkkauksen 
tutkimuksessa aiemmin. Se auttaa kiinnittämään huomiota asioimis- 
tulkkien paikkaan yhteiskunnallisen, usein maahanmuuton seuraukse- 
na syntyneen moninaisuuden risteyskohdassa, joka ruumiillistuu hyvin 
erilaisten osapuolien välisessä institutionaalisessa kohtaamisessa. 

Asioimistulkin työ määrittyy ensisijaisesti tiettyjen kielten (ja kulttuu- 
rien) osaamisen kautta. Niinpä superdiversiteetin näkökulma paljastaa 
sekä alan tutkimukselle että ammattitoiminnalle tyypillisen tavan lähes- 
tyä translatorisuutta selkeärajaisten kieli- ja kulttuurikategorioiden kaut- 
ta. Toisin sanoen erilaisten erojen risteämisiä eli intersektionaalisuutta 
(Lutz, Herrera Vivar ja Supik 2011; Davis 2008) ei useinkaan nähdä, 
kun ajatellaan, että sekä tulkki että hänen asiakkaansa edustavat yhtä 
yhtenäistä kielellis-kulttuurista taustaa. 

Tässä luvussa lähdemme liikkeelle edellä mainitusta alalle tyypilli- 
sestä lähestymistavasta ja kuvaamme ensin asioimistulkkien taustoja 
erityisesti heidän äidinkielensä, kielitaitonsa ja koulutustaustansa näkö- 
kulmasta. Tarkastelu pohjaa asioimistulkeille vuonna 2018 tekemääm- 
me kyselytutkimukseen (Tutkimusryhmä ProPSI 2018), johon vastasi 
125 puhuttujen kielten parissa työskentelevää tulkkia. Laaja sähköinen 
kyselylomake sisälsi 72 työoloja, työhyvinvointia ja työhön liittyviä nä- 
kemyksiä kartoittavaa kysymystä. Tavoittelimme vastaajia tulkkikeskus- 
ten, Facebook-ryhmien, tulkkikouluttajien ja ammattijärjestöjen kautta. 
Vastaajien joukko on verrattain pieni mutta monipuolinen, joten kyse- 
lyn kautta voidaan hahmottaa monenlaisten tulkkien tilannetta, vaikka 
vastaajissa korostuvat äidinkieleltään valtaväestöön kuuluvat tulkit ja 
monien yleisten tulkkauskielten osaajien edustus on pieni. Vastaajista 
puolet toimii pääkaupunkiseudulla ja puolet muualla Suomessa. Valta- 
osa tulkeista vastasi koko kyselyyn ja huomattava osa kertoi näkemyk- 
sistään ja kokemuksistaan avovastauksissa. 

Tulkkien taustamuuttujien kasittely havainnollistaa, miten kirjavan 
joukon he muodostavat erityisesti etnis-kielellisilta ja globaaleihin muut- 
tovirtoihin liittyviltä taustoiltaan, mutta myös koulutukseltaan, suku- 
puoleltaan ja iältään. Asioimistulkkien ammattikunta siis ruumiillistaa 
yhteiskunnan superdiversiteettiä. Taustamuuttujien kuvauksen jälkeen 
siirrymme kuvaamaan asioimistulkkausta ja siihen liittyvää kielellistä 
monimuotoisuutta hienovaraisemmasta ja yksityiskohtaisemmasta nä- 
kökulmasta. Keskitymme siihen, millaisia kielelliseen monimuotoisuu- 
teen liittyviä asioita tulkit itse pitävät tarjoamassaan kieliavussa tärkeinä 
tai haastavina. Näitä kysymyksiä he ovat käsitelleet avovastauksissa — 
toisin sanoen tulkit itse ovat saaneet sanallistaa ammattinsa ydinasioita. 

Kysymme, miten suomalaisen yhteiskunnan kielellinen monimuo- 
toisuus heijastuu tulkkien käsityksissä työnsä luonteesta ja miten nämä 
käsitykset peilautuvat superdiversiteetin käsitteeseen. Käytämme su- 
perdiversiteettiä siis ennen kaikkea teoreettisena linssinä, jonka avul- 
la pyrimme avaamaan käsitystä asioimistulkkauksesta, joka ei ole vain 
viestin välittämistä kahden kielen välillä, vaan ammattityötä, joka vaatii 
monimuotoisen asiakaskunnan kanssa monipuolisia ja hienovaraisia 
kommunikatiivisia taitoja. Tulkkien vieraskieliset asiakkaat edustavat 
paitsi valtavaa kirjoa kielellisiä taustoja, myös erilaisia etnisyyksiä, kult- 
tuuritaustoja ja yhteiskunnallisia asemia. Kun tulkit työskentelevät suo- 
malaisen palvelujärjestelmän joka mutkassa, heille kertyy kokemusta ja 
tietoa siitä, millaisia pulmia kielellinen ja muu superdiversiteetti tuottaa 
ja miten niitä instituutioiden arjessa ratkotaan. (Tomozeiu, Koskinen ja 
D'Arcangelo 2016.) 

Käytämme tulkkien asiakkaista nimityksiä vieraskielinen asiakas ja 
palvelujärjestelmän työntekijä. Nimitykset heijastavat suomalaisen yh- 
teiskunnan näkökulmaa monikielisyyteen, sillä vieraskielisen asiakkaan 
kieli ei tietenkään ole hänelle itselleen vieras, toisin kuin työntekijän 
käyttämä kieli (suomi tai ruotsi). Nimityksillä on siis arvottava ulottu- 
vuus, jota on vaikea välttää. 

Tulkkien heikko ammatillinen asema 


Asioimistulkkausta on ollut ammatillisena toimintana Suomessa 
1990-luvulta lähtien, jolloin suomalainen yhteiskunta alkoi nopeasti 
monikielistyä. Suomessa asui vuonna 2020 reilut 400 000 vieraskie- 
listä henkilöä (muita kuin suomen, ruotsin tai saamen äidinkielekseen 
ilmoittanutta). Suurimmat kieliryhmät olivat venäjä, viro, arabia, eng- 
lanti, somali, kurdi, persia (farsi), kiina, albania, vietnam, thai ja turkki. 
(SVT 2020.) Tulkkauksen tarve riippuu muun muassa maahanmuuton 
vaihtuvista tilanteista, kielenpuhujien sosioekonomisista taustoista sekä 
kieltä puhuvien ryhmien vakiintumisen asteesta. Eniten tulkattuja kieliä 
vuonna 2020 olivat arabia, persia (farsi), venäjä, kurdi ja somali (Kari- 
nen ja muut 2020, 35-36.) 

Asioimistulkkien määrää on vaikea arvioida, koska nimike ei ole 
suojattu ja ainoastaan oikeustulkeista on rekisteri. Asioimistulkkausta 
tehdään sekä päätoimisesti että muiden töiden ohella. Työhön pääsyn ja 
lopettamisen kynnys on matala, joten tulkkien määrä vaihtelee, mutta 
asioimistulkkausta ammatillisesti tekeviä arvioidaan olevan noin tuhat. 
(Karinen ja muut 2020; Määttä 2017, 195-196.) Vuonna 2018 näyttö- 
tutkinnon tai sen osia suorittaneita asioimistulkkeja oli 606 (Vipunen 
2020). Vuonna 2022 oikeustulkkirekisterissä oli 94 tulkkia (Oikeus- 
tulkkirekisteri). 

Oikeus tulkkaukseen nojaa perustuslakiin, jolla taataan samat oikeu- 
det kaikille maassa asuville riippumatta siitä, ovatko he Suomen kan- 
salaisia. Kunnat voivat hakea korvausta valtiolta pakolaisten tulkkaus- 
kustannuksiin, muut tulkkaukset tilaaja maksaa itse. Valtionapu ohjaa 
tulkkauksen käyttöä niin, että kynnys tulkkauksen saamiseen on ma- 
talampi vähän aikaa maassa asuneille, joilla on pakolaisstatus. Käy- 
tännössä kukin viranomainen tekee tulkinnan siitä, milloin tulkkaus 
järjestetään. Tällöin arvioidaan sekä vieraskielisen asiakkaan tarvetta ja 
kielitaitoa että asian luonnetta. Aina palvelujärjestelmän työntekijät ei- 
vät osaa järjestää tulkkausta, vaikka se olisi tarpeen. (Karinen ja muut 
2020, 61-62.) 

Asioimistulkkauksen kaltaista hybridiä ammattia (Noordegraaf 2007; 
Colley ja Guery 2015) luonnehtivat vakiintuneisiin ammatteihin verrat- 

tuna heikko status, monitasoinen koulutus ja vaihtelevat työolot. Asioi- 
mistulkkien ammatillista asemaa heikentävät muun muassa alhainen 
tulotaso ja työn osa-aikaisuus. Monet asioimistulkit tekevät keikkatyötä 
yrittäjinä tai freelancereina palkkatyösuhteen sijaan pikemminkin olo- 
suhteiden pakosta kuin omasta valinnastaan (Pärnänen ja Sutela 2014; 
Määttä 2017; Karinen ja muut 2020; Vuori ja muut 2022). Viime vuo- 
sina kilpailuttaminen, alustatalouden nousu ja teknologiset muutokset 
kuten mobiilitulkkauksen yleistyminen ovat johtaneet tulkkien amma- 
tillisen aseman heikentymiseen entisestään (Karinen ja muut 2020). 
Asioimistulkeilla on heikko ammatillinen asema myös kansainvälisesti 
(Colley ja Guéry 2015; SOU 2018). Työolojen ongelmien vuoksi monet 
tulkit hakeutuvat muihin töihin. Siksi koulutuspanokset valuvat huk- 
kaan eikä tulkkikunnan ammattitaito kehity työkokemuksen myötä. 
Freelance- ja yrittäjätapaisuus, toimiminen useiden tulkkikeskusten 
kautta ja etätulkkauksen yleistyminen rajoittavat yhteisöllisyyden ja am- 
matti-identiteetin kehittymistä. (Määttä 2017; Karinen ja muut 2020, 
58-59; Vuori ja muut 2022.) 

Asioimistulkkien heikko ammatillinen asema heijastaa heidän etni- 
sistä ja kielellisistä vähemmistöistä koostuvan vieraskielisen asiakas- 
kuntansa asemaa, joka on keskimäärin valtaväestöön kuuluvia heikompi 
suhteessa työllisyyteen, hyvinvointiin, terveyteen, syrjintään, asumiseen 
ja tuloihin (VNS 6/2021). Tulkkien joukossa on paljon henkilöitä, joi- 
den ihonväri, aksentti tai muu habitus erottavat heidät valtaväestöstä. 
Vaikka myös valtaväestön edustajia toimii ammatissa, tulkitsemme, että 
asioimistulkkaustyön etnospesifi luonne (Forsander 2002, 43) vaikuttaa 
heidänkin asemaansa heikentävästi (Vuori ja muut 2022). Etnospesifit 
ammatit viittaavat töihin, jotka edellyttävät tietyn kielen osaamista ja 
usein kuulumista tiettyyn etniseen ryhmään. On päätelty, että jos tulk- 
kien vieraskielisiin asiakkaisiin kohdistuu negatiivisia ja syrjiviä asen- 
teita, tulkit samaistetaan helposti tulkkaamaansa ryhmään. (Koskinen 
2018; Vuori ja muut 2022.) 

Etnospesifisyyden korostus ja tulkkien samaistaminen vieraskieliseen 
asiakkaaseen on ristiriidassa superdiversiteetin, ja erityisesti arkipäivän 
superdiversiteetin eetoksen kanssa (Wessendorf 2014, ks. myös Lehto 
tässä teoksessa). Sen sijaan, että tulkit kohdattaisiin ammattikuntana, 

jolla on luonteva ja välitön rooli osana suomalaisen yhteiskunnan insti- 
tuutioiden moninaista arkea, heitä kategorisoidaan ja stereotypisoidaan 
usein negatiivisesti tavalla, joka typistää sekä heidän taustojaan että hei- 
dän ammattitaitoaan (Koskinen 2018; Vuori ja muut 2022). 

Kun vertailimme äidinkieleltään suomen- ja ruotsinkielisten sekä 
”muunkielisten”' — eli etnis-kielellisiin vähemmistöihin kuuluvien — 
tulkkien asemaa, kävi ilmi, että muunkieliset tekevät enemmän töitä 
päätoimisesti tulkkeina, ja siten heidän asioimistulkkauksesta saamansa 
tulotkin olivat suuremmat. Äidinkieleltään suomen- ja ruotsinkieliset 
olivat vähemmän riippuvaisia nimenomaan tulkkauksesta saamistaan 
tuloista. Kaiken kaikkiaan tulkkien tulot olivat kuitenkin hyvin pienet. 
Vain 14 prosenttia ylsi suomalaisten yleisimpään kuukausiansioon, joka 
oli 2600 euroa vuonna 2018 (SVT 2019). Tämä on huomionarvioista 
monien tulkkien korkean koulutuksen valossa. Asioimistulkit ovat lähes 
aina huomattavasti huonommin palkattuja kuin heidän viranomais- ja 
ammattilaisasiakkaansa, millä on vaikutusta heidän suhteelliseen am- 
matilliseen asemaansa (Colley ja Guéry 2015). 

Muunkieliset tulkit raportoivat suomen- ja ruotsinkielisiä hieman 
enemmän tulkkeihin kohdistuvaa negatiivista kohtelua. Poikkeuksena 
tästä on kokemus perusteettomasta ammattitaidon epäilystä, jota suo- 
men- ja ruotsinkieliset ilmoittivat enemmän. Kokemuksesta kertoivat 
kuitenkin huomattavan paljon molemmat ryhmät. Muunkieliset rapor- 
toivat suomen- ja ruotsinkielisiä enemmän puutteita tulkkaustilanteista 
palautumiseen tarvittavassa ajassa. Molemmat ryhmät pitivät ongelma- 
na, etteivät he saa tarpeeksi tietoja toimeksiannoista pystyäkseen val- 
mistautumaan. Näin kokivat suomen- ja ruotsinkieliset muunkielisiä 
enemmän. Samoin he kohdistivat kritiikkiä muunkielisiä herkemmin 
sellaiseen palvelujärjestelmän työntekijöiden ja vieraskielisten asiak- 
kaiden toimintaan, joka johtaa tulkkauksen laadun heikkenemiseen. 
Verrattuna Tilastokeskuksen palkansaajia koskevan työolotutkimuksen 
tuloksiin (Sutela ja Lehto 2014, 120-121) tulkit raportoivat kyselyssäm- 
me kokeneensa enemmän negatiivista kohtelua tai syrjintää suhteessa 


1 Ilmaus muunkieliset mahdollistaa kielivähemmistöjen vertaamisen äidinkieleltään suomen- ja ruot- 
sinkielisiin eli valtaväestöä edustavaan ryhmään. Se ja eritoten väestötilastoinnissa käytettävä ilmaus 
vieraskieliset kantavat myös vähättelevää sävyä, mitä on vaikea välttää. 

sukupuoleen ja etniseen tai kansalliseen taustaansa. Muunkieliset tul- 
kit kertoivat sukupuoleen liittyviä syrjintäkokemuksia olevan hieman 
enemmän ja etniseen tai kansalliseen taustaan liittyviä syrjintäkokemuk- 
sia selvästi enemmän kuin suomen- ja ruotsinkieliset tulkit. Lähes joka 
kymmenes tulkki ilmoitti kokeneensa työssään seksuaalista häirintää tai 
ahdistelua. (Vuori ja muut 2022.) 

Asioimistulkeilla on tärkeä rooli eri taustoista tulevien henkilöiden 
oikeuksien toteuttamisessa. Näin ollen asioimistulkkien työn ongelmis- 
ta kärsivät myös heidän asiakkaansa, erityisesti etnis-kielelliset vähem- 
mistöt. Hyvällä syyllä voi kuitenkin sanoa, että tulkkien heikko asema 
heijastuu myös suomalaisen yhteiskunnan viranomaisten ja ammatti- 
laisten työhön, joille työn hoitaminen asiakkaiden tasa-arvoa vaalien ei 
ole mahdollista ilman tulkkien tarjoamaa apua. (Vuori ja muut 2022.) 
Palvelujärjestelmän työntekijät eivät kuitenkaan välttämättä tunnis- 
ta tulkkaukseen tarvittavaa ammattitaitoa (Tipton 2014). Tämä johtuu 
muun muassa siitä, että heidän oma ammatillinen asemansa on tulk- 
keja vahvempi (kuten sosiaalityöntekijöiden tai poliisin) tai he kuuluvat 
vahvoihin professioihin (kuten juristit ja lääkärit) (Colley ja Guéry 2015). 
Sekä palvelujärjestelmän työntekijöiden että vieraskielisten asiakkaiden 
tietämättömyys tulkin työn luonteesta aiheuttaa ristiriitaisia odotuksia 
tulkkia kohtaan. Osittain ristiriitaisiin rooliodotuksiin vaikuttavat myös 
tulkkien moninaiset taustat ja alan heikko säätely ylipäänsä. (Pöllabauer 
ja Topolovec 2020, 211.) 


Tulkkien kielelliset taustat ja tulkatut kielet 


Jaoimme kyselyymme vastanneet tulkit (N=125) heidän ilmoittamansa 
ensisijaisen äidinkielen mukaan neljään ryhmään, jotka kuvaavat heidän 
etnis-kielellistä taustaansa. Äidinkieleltään suomen- tai ruotsinkielisiä 
oli puolet vastaajista (48 %). He edustavat siis valtaväestöä. Kielivähem- 
mistöihin kuuluivat ei-eurooppalaisia kieliä äidinkielenään puhuvat 
(28 %), itäeurooppalaisia kieliä puhuvat (22 %) ja länsieurooppalaisia 
kieliä puhuvat (2 %). Viimeksi mainittuun ryhmään on laskettu mukaan 
yksi tulkki, jonka äidinkieli oli eurooppalainen vähemmistökieli. 


RIITTÄVÄSTÄ KIELITAIDOSTA... 243 


https://doi.org/10.21435/skst.1489 


Tekemämme jaottelu ei ole kielitieteellinen vaan pikemminkin yh- 
teiskuntatieteellinen. Käyttämämme käsitteistö on toki pulmallinen, 
koska se heijastaa Eurooppa- ja länsikeskeistä ajattelutapaa ja perustuu 
kielten historiallis-maantieteelliseen taustaan, ei niiden globaaliin tai 
paikalliseen merkitykseen nykyään. Vaikka tulkkien edustamat kieliryh- 
mät ovat Suomessakin taustoiltaan sisäisesti moninaisia, näiltä kieli- 
alueilta tulevien siirtolaisryhmien voidaan kuitenkin jossakin määrin 
ajatella muodostavan keskenään samankaltaisia ryhmiä tulkkipalvelujen 
asiakkaina. Käytämme samaa jaottelua, kun kuvaamme tulkkien tulk- 
kaamia kieliä. 

Vastaajat mainitsivat tulkkaavansa yhteensä 40:tä eri kieltä ainakin 
joskus. Jos kaikki mainitut murteet tai kielimuodot laskettaisiin mu- 
kaan, luku olisi tätäkin suurempi. Suurin vastaajajoukko tulkkaa tär- 
keimpänä tulkkauskielenään ei-eurooppalaista alkuperää olevia kieliä 
(41 %). Kaksi seuraavaksi suurinta tulkkauskielten ryhmää eli länsi- ja 
itäeurooppalaiset kielet ovat yhtä suuret (molemmat 29 %). Yleisimmät 
tulkatut ei-eurooppalaiset kielet ovat kurdi ja sen murteet (7 %), arabia 
(4 %), farsi tai persia (4 %), turkki (4 %), kiina (3 %) ja thai (3 %). Loput 
kielet ovat pienempiä, vastaajien joukossa vain yhden tai kahden tulkin 
tulkkaamia. Kaikkiaan ei-eurooppalaisia kieliä mainittiin 13, edellisten 
lisäksi assyria, dari, somali, vietnam, japani, swahili ja tigrinja. Länsieu- 
rooppalaisista kielistä mainittiin englanti, jota tulkkaa vastaajista neljä, 
espanja (4), saksa, portugali, ranska, italia, norja ja ruotsi. Itäeurooppa- 
laisista kielistä ensisijaiseksi tulkkauskieleksi mainittiin venäjä (9), viro 
(4), puola, bosnia ja bulgaria. 

Äidinkielenään suomea tai ruotsia puhuvien ryhmällä kielivalikoima 
oli muita ryhmiä laajempi, kun tärkeintä tulkattua kieltä tarkastellaan 
kieliryhmien tasolla. Suomalaistaustaiset tulkit tulkkasivat enimmäk- 
seen niitä kieliä, joita opetetaan yleisesti yliopistoissa: englantia, rans- 
kaa, saksaa, espanjaa sekä venäjää. Länsieurooppalaisia kieliä tulkkasi 
äidinkieleltään suomen- ja ruotsinkielisistä 56 %, itäeurooppalaisia kie- 
liä puolestaan 15 %. Fi-eurooppalaisia kieliä heistä tulkkasi 30 %. 

Äidinkielenään länsieurooppalaisia kieliä puhuvia tulkkeja aineistos- 
sa oli vain kaksi, ja molemmat tulkkasivat länsieurooppalaisia kieliä. 
Itäeurooppalaisia kieliä äidinkielenään puhuvista länsieurooppalaisia 

kieliä tulkkasi 8 %, valtaosa eli 92 % tulkkasi itäeurooppalaisia kieliä 
eikä kukaan ei-eurooppalaisia kieliä. Ei-eurooppalaisia kieliä puhuvis- 
ta tulkeista puolestaan länsieurooppalaisia kieliä ei tulkannut kukaan, 
itäeurooppalaisia kieliä tulkkasi pääkielenään yksi vastaaja, joten lähes 
kaikki eli 97 % tulkkasi ei-eurooppalaisia kieliä. Tilastollisesti yhteydet 
ovat erittäin merkitseviä? (p=,000), joskin eri ryhmien pienet vastaaja- 
määrät on syytä ottaa huomioon. 

Tulkit tulkkaavat useimmiten kuitenkin useampaa kuin yhtä kieltä 
tai kieliryhmää. Toiseksi keskeisimpänä tulkkauskielenä äidinkieleltään 
suomen- ja ruotsinkielisistä tulkeista 83 % ilmoitti länsieurooppalaisen 
kielen, 17 % itäeurooppalaisen kielen. Toista ei-eurooppalaista kieltä va- 
likoimassa ei ollut heistä kenelläkään. Itäeurooppalaista kieltä äidinkie- 
lenään puhuvista 64 % ilmoitti toiseksi tulkkauskielekseen länsieuroop- 
palaisen kielen ja 36 % toisen itäeurooppalaisen kielen. Heistä kukaan 
ei tulkannut toisenakaan kielenä ei-eurooppalaisia kieliä. Fi-eurooppa- 
laisia kieliä äidinkielenään puhuvista 19 % tulkkasi länsieurooppalaista 
kieltä toisena kielenä, lopuilla 81 prosentilla toissijainen tulkkauskieli 
oli myös ei-eurooppalaista alkuperää. Tilastollisesti tulokset ovat erittäin 
merkitseviä (p=,000). 

On kuitenkin hyvä huomata, etteivät tulkattavat vieraskieliset asiak- 
kaat välttämättä tule siltä alueelta, johon kieli on perinteisesti liitetty: 
esimerkiksi englantia ja ranskaa puhuvat asioimiskielenään usein Afri- 
kan eri puolilta muuttavat asiakkaat, espanjaa tai portugalia puolestaan 
Etelä-Amerikasta kotoisin olevat. Kielet eivät myöskään välttämättä ole 
vieraskielisten asiakkaiden äidinkieliä, vaan esimerkiksi alueella yleisesti 
käytettäviä koulu- ja viranomaiskieliä. Suomessa puhutaan äidinkielenä 
ainakin 159 kieltä (SVT 2020), eikä läheskään kaikille kielille ole saata- 
vissa tulkkeja. Kielten, murteiden ja muiden kielimuotojen välinen huo- 
koinen rajanveto aiheuttaa lisäksi sen, etteivät samaakaan kieltä puhuvat 
asiakkaat ja tulkit välttämättä aina ymmärrä toisiaan sujuvasti (esim. 
Määttä 2018). Sama koskee tietysti tilanteita, joissa palvelujärjestelmän 
työntekijä ei tilaa tulkkia, jos asiakas puhuu hänen osaamaansa kieltä 


2 Ristiintaulukoinnissa käytettiin x?- eli khiin neliötestiä. 

kuten vaikkapa englantia, mutta asiakkaan puhuma kielimuoto onkin 
vaikeasti ymmärrettävä. Tämä aiheuttaa usein ongelmia. 

Tulkkien ammattikunnan jakautumisesta etnis-kielellisen taustan 
mukaan ei ole kerätty tietoa muualla kuin tekemässämme kyselyssä. 
Eniten tulkattuja kieliä ovat asioimistulkkausta koskevan selvityksen 
mukaan arabia, persia (farsi), venäjä, kurdi ja somali (Karinen ja muut 
2020, 35—36). Näiden kielten tulkkeina toimii todennäköisesti juuri näi- 
tä kieliä äidinkielenään puhuvia tulkkeja, kuten meidänkin kyselystäm- 
me kävi ilmi. Tästä voi päätellä, että aineistossamme näiden kielten, 
usein pakolaistaustaisia vieraskielisiä asiakkaita avustavat tulkit ovat 
huomattavan aliedustettuina, ja yliedustettuja ovat puolestaan äidinkie- 
lenään suomea puhuvat. 


Tulkkien koulutustaustat 


Asioimistulkkien maahanmuutto- ja koulutustaustat heijastavat suo- 
malaisen yhteiskunnan superdiversiteettiä, ”moninaisuuden moninai- 
suutta”. Muuta kuin suomea tai ruotsia äidinkielenään puhuvista lähes 
kaikilla oli itsellään maahanmuuttotausta, joten ”toisen polven maahan- 
muuttajia” tai ”ensimmäisen polven suomalaisia” on kyselymme perus- 
teella vähän. Sen sijaan äidinkieleltään suomen- tai ruotsinkielisistä vain 
seitsemällä 59:stä oli takanaan muutto Suomeen muualta. 

Koska kyselyyn vastanneista asioimistulkeista noin puolet ovat kotoi- 
sin Suomesta ja puolet ulkomailta, eikä asioimistulkiksi ryhtymiseen 
vaadita välttämättä mitään erityistä koulutusta, ovat heidän koulutuksel- 
liset taustansakin moninaiset. Tarkastelemme tässä sekä heidän pohja- 
koulutustaan että sitä koulutusta, jota he ovat saaneet joko asioimistul- 
keiksi tai kääntäjiksi ja tulkeiksi. Asioimistulkkaukseen keskittynyt kou- 
lutus voi olla ammatillinen koulutus tai ammattikorkeakoulutasoinen 
koulutus tai joskus pelkkä näyttötutkinto ilman niin sanottua valmen- 
tavaa koulutusta, kun taas kääntäjäksi ja tulkiksi valmistava koulutus 
on nykyisin yliopistotasoinen. (Koulutuksesta tarkemmin Mäntyranta 
2018.) 

Suomea tai ruotsia äidinkielenään puhuvista 70 prosentilla oli ylem- 
pi korkeakoulututkinto joko Suomesta tai ulkomailta, itäeurooppalai- 
sia kieliä puhuvista 57 prosentilla ja ei-eurooppalaisia kieliä puhuvista 
27 prosentilla. Alempi korkeakoulututkinto puolestaan oli vastaavasti 
24, 42 ja 30 prosentilla. Länsieurooppalaisia kieliä äidinkielenään pu- 
huvista toisella oli ylempi ja toisella alempi korkeakoulututkinto. Tämä 
tarkoittaa, että ei-eurooppalaisia kieliä puhuvista yli puolella (57 %) oli 
taustanaan korkeakoulutus, kaikista muista kieliryhmistä valtaosalla. 
Kaikilla koulutus ei ollut kielten tai tulkkauksen alalta, mutta korkea- 
koulutaustasta on joka tapauksessa merkittävää hyötyä esimerkiksi tul- 
kin tiedonhakutaitojen kannalta. 

Huomattava osa vastaajista ei kuitenkaan ollut saanut oman arvionsa 
mukaan nimenomaan asioimistulkkaukseen liittyvää koulutusta. Näistä 
vastaajista suomen- tai ruotsinkielisiä äidinkieleltään oli 36 prosenttia, 
itäeurooppalaisia kieliä puhuvista 15 prosenttia ja ei-eurooppalaisia kieliä 
puhuvista 27 prosenttia. Kahdesta länsieurooppalaisia kieliä äidinkiele- 
nään puhuvasta vastaajasta kummallakaan ei ollut asioimistulkkaukseen 
valmistavaa koulutusta. 

Osalla vastaajista, joilla ei ollut koulutusta asioimistulkkaukseen, on 
kuitenkin lingvistinen tai käännöstieteellinen koulutus, joten luvuista 
ei voi tulkita, että he ovat asioimistulkkaukseen täysin kouluttamatto- 
mia. Ylipäänsä tulkkien nimenomaan asioimistulkkaukseen saaman 
koulutuksen analysoiminen on vaikeaa, koska kysymykseen vastaami- 
nen on vaatinut paljon oman koulutustaustan arviointia, ellei heillä ole 
asioimistulkin ammattitutkintoa, eli vuodesta 1998 järjestettyä näyttö- 
tutkintoa. Sen oli suorittanut suomen- ja ruotsinkielisistä tulkeista 
19 prosenttia, länsieurooppalaisia kieliä puhuvista ei kumpikaan, itäeu- 
rooppalaisia kieliä puhuvista 35 prosenttia ja ei-eurooppalaisia kieliä pu- 
huvista samoin 35 prosenttia. Näyttötutkintoon valmentavaa koulutusta 
voidaan järjestää vain kielissä, joille on riittävästi kysyntää. Vastaajista 
seitsemän oli oikeustulkkeja, ja he muodostavat 6 prosentin suuruisen 
joukon kaikista vastaajista. 

Seuraavaksi siirrymme kyselymme avovastauksiin ja sen erittelemi- 
seen, millä tavoin asioimistulkit puhuvat monikielisyyteen liittyvistä 

asioista. Tarkastelemme kahta avokysymystä: ”Mitkä ovat mielestäsi 
asioimistulkin työn suurimmat haasteet? Nimeä 1-3 tärkeintä” sekä 
”Mitkä ovat mielestäsi asioimistulkin tärkeimmät taidot? Nimeä 1-3 
tärkeintä”. Vastauksia näihin kysymyksiin kertyi yhteensä 535 (254 
haasteisiin, 281 taitoihin), ja niissä tulkit toivat esille hyvin moninaisia 
työhönsä liittyviä seikkoja. Analysoimme vastauksia teemoitellen Atlas. 
ti-ohjelman avulla. Teemat muodostettiin aineistolähtöisesti, ja yhdessä 
avovastauksessa tunnistettiin ajoittain useampi kuin yksi teema. Tee- 
moja oli yhteensä 12. Koko aineiston teemoittelun jälkeen teemoista 
muodostettiin laajempia ryhmiä, joiden mukaan analyysimme etenee. 
Analyysissa otettiin huomioon vastaajan kieliryhmä edellä esittämäm- 
me jaottelun mukaisesti. Keskitymme kolmeen kielellistä ja kulttuu- 
rista monimuotoisuutta koskettavaan teemaryhmän, jotka nimesimme 
kielitaidoksi, kulttuuritiedoksi ja -taidoksi sekä taidoksi toimia ihmisten 
välillä. Sen sijaan palkkaukseen ja työn organisointiin liittyvät teemat 
olemme jättäneet analyysin ulkopuolelle. 


”Riittävä” kielitaito 


Kaiken käännös- ja tulkkaustoiminnan ytimessä on kielitaito molem- 
missa käytetyissä kielissä (esim. Rudvin ja Tomassini 2011, 86-88), ja 
kielitaito olikin kyselymme avovastauksissa kaikkein mainituin asioi- 
mistulkin tarvitsema taito. Osassa vastauksista painotettiin erikseen 
sekä lähde- että kohdekielen taitoa tai sekä suomen että ”tulkattavan” 
kielen osaamista (32, s/r?). Eräässä vastauksessa puolestaan mainittiin 
kielitaito sekä äidinkielessä että ”työkielessä” (116, s/r). Yksittäiset tulkit 
siis käsitteellistivät käyttämänsä kielet kovin eri tavoin. Tulkki tulkkaa 
luonnollisesti sekä suomea että ”vierasta” kieltä, ja alalla kaikki tulkin 
tulkkaamat kielet lasketaan yhtä lailla työkieliksi. Tulkkien käsityksissä 
ehkä kuitenkin kaikuu asioimistulkkaustilanteen kielellinen epätasa- 


3 Aineistoesimerkkien yhteydessä käytämme vastaajaryhmistä seuraavia lyhenteitä: s/r: suomen- ja 
ruotsinkieliset, ei-eur: ei-eurooppalaisia kieliä puhuvat, itä-eur: itäeurooppalaisia kieliä puhuvat. 
Länsieurooppalaisia kieliä äidinkielinään puhuvien tulkkien vastauksia emme käytä esimerkkeinä 
vastausten pienestä määrästä johtuen. Lyhenteen edessä oleva numero viittaa vastaajaan. 

arvo: tilanteessa on selvästi yksi valtakieli ja ”vieraan” kielen läsnäolo on 
ratkaistava ongelma tai ainakin epäkäytännöllinen haaste. 

Tarvittavan kielitaidon tasoa määriteltiin sanoilla ”äidinkielenomai- 
nen” (6, s/r), ”erinomainen” (34, ei-eur; 65, s/r; 77, ei-eur), ”laaja- 
alainen” (115, itä-eur) tai jopa ”täydellinen” (124, itä-eur). Toisaalta jois- 
sakin vastauksissa kielitaito nähtiin yhtenä ”teknisenä välttämättömyy- 
tenä” esimerkiksi muistin ohella, ja tarvittavaksi taitotasoksi määriteltiin 
”riittävä” (78, s/r) tai ”riittävän hyvä ja sujuva” (116, s/r). Monessa vas- 
tauksessa kielitaito mainittiin jonkin muun taidon rinnalla (useimmi- 
ten kulttuuriin liittyvän tiedon tai tulkkaustaidon). Vastaajien käsitykset 
kielitaidon ”riittävyydestä” ovat tietenkin subjektiivisia, eikä kysely salli 
niiden tarkempaa analyysia. Tarkoittaako ”riittävä” sitä, että kielitaito on 
kehittynyt tulkkaustilanteen vaatimalle erittäin korkealle tasolle — vai 
sitä, että vähempikin riittäisi? Eräässä vastauksessa sanallistettiin jäl- 
kimmäistä tulkintaa seuraavasti: 


[Taito:] Taito käyttää kieltä kommunikatiivisesti silloinkin, kun 
kielitaito ei formaalisten kriteerien mukaan ole aivan ammatti- 
tasoa. (15, s/r)* 


”Riittävän” hyvää kielitaitoa voi suhteuttaa esimerkiksi kielten opetuk- 
sessa ja käännös- ja tulkkausalalla käytettyyn Eurooppalaiseen viite- 
kehykseen (EVK/CEFR), jossa kielitaidolle määritellään kuusi porras- 
ta (A1-C2). Sen mukaan esimerkiksi englannin kielen A-oppimäärän 
suoritettuaan lukio-opiskelijan tulisi olla vähintään neljännellä tasolla 
kuudesta (B2.1, LOPS 2019), kun taas asioimistulkin ammattitutkin- 
non perusteissa mainitaan, että tulkin ensisijaisen työkielen pitäisi olla 
tasolla C2 ja että toisessa työkielessä tulkilla tulisi olla ”riittävän hyvä 
aktiivinen kieli- ja viestintätaito, joka vastaa vähintään — — taitotasoa B2” 
(OPH-178-2018). 

Riittävän kielitaidon osa-alueina vastaajat mainitsivat muun muassa 
sanavaraston ja erityistermistön, jonka ymmärtäminen ja kääntäminen 
toiselle kielelle nähtiin myös erityisenä haasteena. Palvelujärjestelmän 


4 Aineistoesimerkkien kieliasusta on korjattu vain selkeimmät kirjoitus- ja lyöntivirheet. 

työntekijän käyttämää termistöä kuvattiin esimerkiksi sanalla ”ammat- 
tijargon” (5, s/r) ja sen ymmärrettävästi kääntämistä toiselle kielelle 
pidettiin yleisesti haastavana. Sanavaraston ja erityisalojen käsitteistön 
hallintaa painottavat myös asioimistulkkauksen tutkijat ja kouluttajat 
Mette Rudvin ja Elena Tomassini (2011, 86-87). Heidän mukaansa 
asioimistulkin passiiviseen kielitaitoon kuuluu kyky ymmärtää tulkatta- 
vaan tilanteeseen liittyvää alakohtaista kieltä ja rekisteriä ja aktiiviseen 
kielitaitoon kyky tuottaa nämä toiselle kielelle luonnollisesti ja tarkasti 
(ks. myös ISO 13611:2014, 8). 

Jos tarkkaa sanastollista vastinetta ei tulekaan mieleen, tulkin täytyy 
silti pystyä ymmärtämään mistä puhutaan ja selittämään se toisin sa- 
noin: 


[Taito:] Sanasto on tärkeää, mutta vielä tärkeämpää on ymmärrys 
tarkoitetun asian luonteesta ja kyky kuvailla se jos sanaa ei koh- 
dekielellä tule mieleen tai sitä ei ole olemassa kohdekielellä tai se 
ei ole tuttu asiakkaalle. Varsinkin näennäisen arkiset asiat kuten 
puolapuut ja kuperkeikat ovat ne joihin vaikeaa ammattisanastoa 
innolla tankkaava tulkki sitten lopulta kompastuu. (19, s/r) 


Julkisten palveluiden erityistermistön tulkkaamista hankaloittaa myös 
se, että kaikkia käsitteitä ei yksinkertaisesti ole olemassa toisella kielel- 
lä. Ilmiö on kuitenkin varsin tavallinen kielten välillä liikuttaessa, sillä 
eri kulttuurit ja kielijärjestelmät käsitteellistävät maailmaa eri tavoin. 
Tulkkauksen ytimessä onkin lähdekielisen ajatuksen muotoileminen 
kohdekielen työkaluilla, myös siinä tapauksessa, että kyseistä ajatusta ei 
ole aiemmin ollut olemassa kohdekielisenä (Rudvin ja Tomassini 2011, 
17-18). Silloin tulkin rooliin ei kuulu pelkästään viestien välittäminen, 
vaan ”[t]ulkki on sanansaattaja, jonka tehtäväksi lankeaa usein myös 
kulttuurin yksityiskohtien kielellinen keksiminen” (Rautavuoma 2018, 
344, korostus alkuperäisessä). Kuten seuraavasta esimerkistä käy ilmi, 
joskus myös asioimistulkkaustilanteelle aivan keskeiset käsitteet täytyy 
”keksiä” kielellä, jossa niille ei ole vakiintuneita termivastineita. 

[Haaste:] Ymmärtäminen ja kääntäminen. Liian pitkät lauseet, rön- 
syilevä puhe, vaikeat ammattitermit — myös suomeksi, kun toises- 
sa kielessä ei ole samoja termejä — esim. kotouttaminen ja muut 
siihen liittyvät termit. (81, s/r) 


Kielten yhteismitattomuuden vuoksi tulkki ei voi useinkaan ”kääntää 
suoraan”, sillä yhtä lähdekielen sanaa vastaa vain harvoin yksi kohde- 
kielinen sana. Tulkin saattaa olla mahdotonta tietää, mitä kohdekielisen 
käsitejärjestelmän vastinetta puhuja tarkoitti, jos vaihtoehtoja on useita. 
Silloin ratkaisuna on kysyä tarkentavia kysymyksiä. Kysymysten vuoksi 
tulkkaukseen tarvittava aika luonnollisesti pitenee. Vastausten mukaan 
erityisesti tilaajataho tai palvelujärjestelmän edustajat eivät kuitenkaan 
aina ymmärrä tai osaa ottaa tätä huomioon varatussa ajassa. 


[Haaste:] Liian vähän aikaa varattu, ei ymmärretä että tulkkaus vie 
oman aikansa. (65, s/r) 


[Haaste:] Joidenkin viranomaisen huono ajan käytön suunnittelu. 
Asioita jaaritellaan ja toisaalta tärkeimmät asiat jäävät käsittelemät- 
tä. (35, ei-eur) 


Haasteita kartoittavassa avokysymyksessä vastaajat nostivat esiin muita- 
kin kielitaidon osa-alueita, jotka liittyvät kielenkäytön monimuotoisuu- 
teen. Yksi useasti mainittu haaste liittyi sosiolingvistiseen variaatioon ja 
erityisesti arabian kielen lukuisiin murteisiin tai kielimuotoihin. Vaikka 
tulkilla olisi erinomainen kielitaito ”standardikielessä”, asiakkaiden käyt- 
tämään kieleen vaikuttaa heidän alueellinen, sosioekonominen ja kou- 
lutuksellinen taustansa. Asioimistulkkauksen kansainvälinen standardi 
painottaakin, että tulkin tulisi kyetä viestimään kaikenlaisten puhujien 
kanssa riippumatta näiden iästä, sukupuolesta, rodusta, etnisyydestä tai 
sosioekonomisesta asemasta (ISO 13611:2014, 8). 

Superdiversiteetin näkökulmasta tarkasteltuna huomio kiinnit- 
tyykin siihen, miten asiakkaiden monenlaiset risteävät taustat muok- 
kaavat institutionaalisissa kohtaamisissa käytettyä kieltä ja millaisia 

taitovaatimuksia se asettaa tulkin ammatille. Syvällinen ymmärrys 
sosiolingvistisestä variaatiosta on olennaista erityisesti lingua francana 
käytetyissä kielissä, kuten englannissa ja ranskassa, joita puhutaan maa- 
ilmalla laajasti koulutuksen kielinä ja joita käytetään usein myös asioi- 
mistulkkaustilanteissa, vaikka sen paremmin asiakkaat kuin tulkkikaan 
eivät puhuisi niitä äidinkielenään (Rautavuoma ja Turtiainen 2018). 
Lingua franca -tulkkauksissa puhujien puutteellinen kielitaito saattaa 
johtaa epäkieliopilliseen ja epäkoherenttiin puheeseen, jota on käytän- 
nössä mahdotonta tulkata tarkasti (Määttä 2018). 

Jopa parissakymmenessä avovastauksessa tulkkauksen haasteena 
mainittiin asiakkaan puutteelliset tai tulkkaustilanteeseen nähden epä- 
tarkoituksenmukaiset viestintätaidot: 


[Haaste:] Epäjohdonmukaisesti itseään ilmaisevat tulkattavat. (7, 


s/r) 


[Haaste:] Tulkattavan huono ilmaisutaito, puhuu epäselvästi ja 
liian nopeasti. (71, itä-eur) 


[Haaste:] Asiakkaan epäselvä puhe tai oudot alueelliseen kieleen 
(murteisiin) liittyvät ongelmat. (81, s/r) 


[Haaste:] Asiakaskirjon laajuus, asiakkaana voi olla toisaalta kor- 
keasti koulutettu ja toisaalta luku- ja kirjoitustaidoton. (70, ei-eur) 


On hyvä huomata, että vain osassa vastauksista tulkit nimesivät selvästi, 
tarkoittivatko he ”asiakkaalla” palvelujärjestelmän edustajaa vai vieras- 
kielistä asiakasta. Luku- ja kirjoitustaidottomuuden tai tietyn vieraan 
kielen murteiden mainitseminen auttaa tulkitsemaan joitakin vastauk- 
sia, mutta epäjohdonmukainen viestintä tai liiallinen puhenopeus voi 
viitata yhtä lailla kumpaan tahansa tulkin asiakkaaseen. Palvelujärjes- 
telmää edustavan asiakkaan viestintätyylin haasteet voivat liittyä myös 
”tulkinkäyttötaitoon”, jota peräänkuulutettiin useassa avovastauksessa. 
Esimerkiksi pitkät puheenvuorot aiheuttavat varsin nopeasti haasteita 
tulkkaukselle (Isolahti 2014). 

Koska tulkin asiakkaat kommunikoivat hyvin eri tavoin, monissa tul- 
kin taitoja kartoittavissa vastauksissa mainittiin kyky mukautua asiak- 
kaiden viestintätapoihin. Joustavuus tai sopeutumiskyky on myös nähty 
keskeisenä kulttuurienvälisen kompetenssin osa-alueena (Tomozeiu, 
Koskinen ja D'Arcangelo 2016, 260; Rudvin ja Tomassini 2011, 88), ja 
sitä voidaan myös pitää sekä yksilöiden että yhteiskuntien tavoiteltavana 
reagointitapana superdiversiteettiin. Vastaajat pitivät tulkille tärkeinä 
taitoina sopeutumiskykyä (1, s/r), avoimuutta (98, s/r) ja ”löysää päätä”, 
koska ”[e]teen voi tulla mitä tahansa ja aina on sopeuduttava tilantee- 
seen” (6, s/r). 


[Taito:] Mukautumistaito (tilanteet muuttuvat ja odottamattomia 
juttuja tulee eteen, mutta ei saa jumittua). (106, s/r) 


Nopeaa sopeutumiskykyä tarvitaan toisaalta myös siksi, että tilaajataho 
lähettää harvoin riittävästi etukäteismateriaalia tulkattavasta asioimis- 
tilanteesta. Puutteelliset taustatiedot käsiteltävästä asiasta nousikin avo- 
vastauksissa toiseksi yleisimmäksi haasteeksi toimeentuloon ja palkka- 
ukseen liittyvien ongelmien jälkeen. Joissakin vastauksissa etukäteis- 
materiaalin puutteen nähtiin kielivän luottamuspulasta tulkkia kohtaan, 
toisissa lähinnä tietämättömyydestä: 


[Haaste:] On kurjaa, että tulkkiin tai tulkkitoimistoon ei luoteta sen 
vertaa, että annettaisiin tietoa tilauksista siinä määrin, että saisi 
valmistautua kunnolla. (106, s/r) 


[Haaste:] Osittain tulkkauksen käyttäjien tietämättömyys; ei tulla 
ajatelleeksi, että esim. materiaalien toimittaminen etukäteen edes- 
auttaa tulkkauksen sujumista. (32, s/r) 


Etukäteismateriaalin avulla tulkki voi perehtyä aihepiirin erikoistermis- 
töön. Kuten eräs vastaaja totesi, valmistautumisen tarve toki riippuu 
siitä, kuinka paljon yksittäisellä tulkilla sattuu olemaan kokemusta tie- 
tystä asiointitilanteesta (19, s/r). Esimerkiksi lingua franca -tulkkaus- 
tilanteessa tieto asiakkaan äidinkielestä tai synnyinmaasta nopeuttaa 

tulkin sopeutumista myös puhujan aksenttiin. Tieto asiakkaan ja käsi- 
teltävien asioiden taustoista ylipäänsä helpottaa myös tulkin henkistä 
valmistautumista. 


[Haaste:] Toimeksiantojen arvaamattomuus: puuttuvat esitiedot 
lataavat tulkkauksen ensimmäiseen muutamaan minuuttiin val- 
tavasti prosessoitavaa, lisäksi yllättävät dramaattiset tilanteet kuor- 
mittavat helposti. (11 s/r) 


Asioimistulkin tarvitsemaan kielitaitoon kuuluu myös kyky sopeutua 
monenlaisiin kielenkäyttötilanteisiin ja -tapoihin, sillä kieli elää ja muo- 
vautuu sosiaalisissa kohtaamisissa. Erityisesti monissa taitoja kartoitta- 
vissa avovastauksissa tuotiin esille tilannetaju, mikä kertoo tarpeesta ha- 
vainnoida kielellistä vuorovaikutustilannetta tarkasti ja reagoida siihen 
herkästi. Alla olevassa esimerkissä vastaaja yhdisti tilanteeseen sopivien 
tulkkausmenetelmien valintaan tulkin tilannetajun ja tässä tapauksessa 
suomenkielisen viranomaisasiakkaan kielitaidon erityisesti lingua franca 
-kielessä. 


[Haaste:] Lisäksi englantia tulkatessa asiakkaiden aktiivinen ja pas- 
siivinen kielitaito voi olla mitä tahansa loistavasta olemattomaan, 
ja on usein mahdollista sopia että kokeillaan tulkata vain suomesta 
englantiin. Tämä on usein asiakkaalle mieluisinta ja sillä saadaan 
tulkkaus pakettiin tavoiteajassa, mutta koska asiakas ei yleensä 
sano jos hän ei ymmärrä jotain, pitää tulkin olla tosi tarkkana ja 
tarjota pieniä tulkkeita avainkohtiin jos tuntuu siltä ettei viesti 
mennyt perille. (19, s/r) 


Tässä tilanteessa vieraskielisen asiakkaan englanninkielistä puhetta ei 
siis lähtökohtaisesti tulkata suomeksi, vaan palvelujärjestelmää edusta- 
va asiakas on oletettavasti kertonut ymmärtävänsä englantia riittävästi. 
Hän ei kuitenkaan aina sano, jos jotakin jää ymmärtämättä. Siksi tulkin 
täytyy seurata asiakkaan kehonkieltä ja äänenpainoja ja ”lukea rivien 
välistä”, riittääkö tämän englannin kielen taito. 

Sosiaaliseen viestintätilanteeseen sopeutuminen ja ”tilannetaju”, jon- 
ka monet vastaajat lukivat asioimistulkin tärkeimpien taitojen joukkoon, 
kuvastavat sitä, että kielitaito on aina pragmaattista taitoa. Tulkin tulee 
tunnistaa muodollisuuden vivahteet ja tunteiden ilmaisut sekä osata 
tuottaa ne toimivalla tavalla kohdekielelle (Rudvin ja Tomassini 2011, 
86—87). Monessa tulkkaustilanteessa käsitellään vaikeita, riitaisia tai 
jopa traumaattisia aiheita affektiivisesti latautuneessa ilmapiirissä. Siksi 
tulkin tulee välittää myös asiakkaiden hienovaraiset tavat suhtautua toi- 
siinsa ja käynnissä olevaan keskusteluun. Superdiversiteetin käsite aut- 
taa siirtämään huomiota käännöstieteellisestä työkielten ja kielitaidon 
kategorisoinnista kohti institutionaalisten kohtaamisten ennakoimatto- 
muutta ja reagoimista kulloinkin käsillä olevaan kielelliseen tilanteeseen 
hienovaraisesti ja ammattitaidolla. 


Kulttuuritieto ja -taito 


Kyselyn vastaajat mainitsivat kulttuurin ja kulttuurierot sekä tulkin taito- 
ja että tulkkauksen haasteita kartoittavissa vastauksissa. Usein kulttuuri 
mainittiin samassa yhteydessä kielen kanssa. Tämä heijastaa käännös- 
tieteen vakiintunutta käsitystä kielen ja kulttuurin yhteen kietoutumises- 
ta: taitava kielenkäyttö vaatii aina myös ymmärrystä kulttuurista. Asioi- 
mistulkkausta koskevassa kirjallisuudessa kulttuurinen kompetenssi 
käsitetään samoin pitkälti lähde- ja kohdekielisen diskurssijärjestelmän 
konventioiden eli tietyssä kieli- ja kulttuurikontekstissa vakiintuneiden 
kielellisten toimintatapojen tuntemuksena. Näihin kuuluvat esimerkiksi 
kohteliaisuusnormit, tabut, sosiaaliset konventiot sekä muut kulttuuriset 
oletukset. (Rudvin ja Tomassini 2011, 87.) Analysoimissamme vastauk- 
sissa näitä teemoja sanallistettiin esimerkiksi seuraavasti: 


[Haaste:] Keskustelukulttuuri. (76, ei-eur) 


[Haaste:] Suomen ja Venäjän tapakulttuurien ero, etiikan tunte- 
mus. (93, itä-eur) 

[Haaste:] Arabian ja suomen erilaiset ilmaisutavat ja kulttuurierot. 
(46, s/r) 


[Haaste:] Jokainen tulkki on myös oman maan kulttuurin asiantun- 
tija. Siitä ilmestyy välillä lisäyksiä (vaikka tulkin ammattisäännöt 
ei salli tätä) tai sanamuotojen muuttuminen. Esimerkiksi, sinutte- 
lu ei käy monissa kielissä. Tai joudutaan lisäämään tulkkaukseen 
kohteliaisuuden ja ystävällisyyden kielelliset ”tuntomerkit”, mm. 


” » ” » ” on. 


”rouva”, ”veli”, ”herra”, ”inshallah”, ”mashallah” jne. (33, ei-eur) 


Superdiversiteetin näkökulmasta huomionarvoista näissä vastauksis- 
sa on myös se, että tulkit osittain samaistavat asiakkaan ”kulttuurin” 
tai tavan keskustella ja ilmaista vaikkapa kohteliaisuutta juuri tämän 
käyttämään kieleen tai lähtömaahan. Toisaalta joissakin vastauksissa on 
luettavissa myös käsitys siitä, että kulttuuritieto ei ole pelkästään tietoa 
itselle ”vieraasta” kulttuurista, vaan yhtä lailla oman kulttuurin tunte- 
musta (ks. myös Tomozeiu, Koskinen ja D'Arcangelo 2016, 254). Sekä 
äidinkieleltään suomen- tai ruotsinkieliset että ei-eurooppalaisia kieliä 
äidinkielenään puhuvat tulkit lukivatkin sekä suomalaisen että ”toisen” 
kulttuurin tuntemuksen tulkin tarvitsemiin taitoihin. 


[Taito:] Suomalaisen ja toisen kulttuurin tuntemus. (26, s/r) 
[Taito:] Ymmärtää eri kulttuurit ja tavat. (79, ei-eur) 


Toisaalta joissakin vastauksissa käsitteellistettiin lähde- ja kohdekulttuu- 
rit eri tavoin tai mainittiin vain ”vieraan” kulttuurin tuntemisen tärkeys: 


[Taito:] Suomalaisen yhteiskunnan ja muiden tulkattavien kulttuu- 
rien tuntemus. (39, s/r, korostus lisätty) 


[Taito:] Toisen maan kulttuurin tunteminen. (40, s/r) 


Vaikka vastaajat sanallistavat tulkkien tarvitsemia tietoja ja taitoja ni- 
menomaan ”kulttuurin” tuntemukseksi, voisi yhtä lailla vaatia, että 

tulkit tarvitsevat myös molempien ”yhteiskuntien” ja niiden erilaisten 
toimintajärjestelmien ja instituutioiden tuntemusta. Tutkimuskirjalli- 
suudessa asioimistulkin tarvitsemaan kulttuuritietoon onkin yhdistetty 
myös tieto niistä instituutioista, joissa asioimistulkki työskentelee (Rud- 
vin ja Tomassini 2011, 87). 

Viranomaisen toiminta ja julkisten palveluiden kulttuuri ilmenevät 
siis osalle vastaajista erilaisina kuin vieraskielisen asiakkaan kulttuuri. 
Tätä voi peilata esimerkiksi Suvi Keskisen tutkimaan ”kulttuuristami- 
seen” (2012), jossa kulttuuri näyttäytyy erityisesti valtaväestöön nähden 
”toisen” ja ”vieraan” ominaisuutena, ei normina pidetyn suomalaisuu- 
den piirteenä. Tämä näkyy paitsi tulkkien vastauksissa myös yleisem- 
mässä taipumuksessa mieltää tulkit ”vieraan kulttuurin” asiantunti- 
joina sen sijaan, että heillä tunnustettaisiin olevan myös kulttuurista 
osaamista suomalaisesta palvelujärjestelmästä. He perehtyvät kuitenkin 
työssään laajasti erilaisiin instituutioihin ja kerryttävät erityistä kulttuu- 
rista kompetenssia niiden käytännöistä ja suomalaisesta yhteiskunnasta 
laajemmin. Tätä tulkkien kompetenssia ei kuitenkaan ole nähdäksem- 
me tunnistettu ylipäätään, saati nähty sitä nimenomaan kulttuurisena 
osaamisena. 

Vastaajien erilaisiin tapoihin käsitteellistää suomalaista ja ”vierasta” 
kulttuuria voi liittyä myös asioimistilanteeseen liittyvä vallan epätasa- 
painoinen jakautuminen. Koska tulkkauksen toinen asiakas on samalla 
tulkin palveluiden tilaaja ja maksaja, viranomainen saattaa esimerkiksi 
katsoa, että hän voi ”määritellä, mitä tulkataan ja mitä jätetään tulkkaa- 
matta — onhan hän maksava asiakas” (Rautavuoma ja Turtiainen 2018, 
150). Tulkkaustilanteen valtahierarkiat voivat heijastua myös tulkkien 
käsityksiin asiakkaista. Kuten kirjoittajat hieman kärjistäen asian ilmai- 
sevat, ”tulkilla on kaksi keskenään tasa-arvoista asiakasta, joista toinen 
on vääjäämättä tasa-arvoisempi” (mt. 150-151). 

Kulttuurin käsitettä ja nimenomaan ”vierasta” kulttuuria saatetaan 
ajoittain käyttää myös keinona sanoittaa monitahoisesta erilaisuudesta 
johtuvia ongelmia, joita asioimistulkkaustilanteessa saattaa ilmetä (Vai- 
nikka 2021). Onkin tärkeää huomata, ettei superdiversiteetti tarkoita 
vain moninaisuuden sisäistä monimuotoisuutta, vaan kerroksellisuutta, 
joka on valtaerojen ja hierarkioiden läpäisemää. Osa valtaeroista syntyy 

tilanteisesti, mutta usein ne ovat juurtuneita historiaan ja yhteiskunnal- 
lisiin rakenteisiin. (Vertovec 2007, 1025.) 


Taito toimia ihmisten välillä 


Kielten ja kulttuurien välisen viestinnän perustana on ymmärtäminen: 
tulkin täytyy ymmärtää ja osata tulkita viestejä ja ilmaista ne ymmär- 
rettävästi toisella kielellä. Ymmärtämistä luonnollisesti tukevat kaikki 
edellä mainitut kielitaidon ja kulttuuritiedon osa-alueet termistöstä ti- 
lannetajuun ja ennakkotietoihin käsiteltävästä asiasta. Kielitaitonsa puo- 
lesta tulkki on pääsääntöisesti ainoa, joka ymmärtää kaiken tilanteessa 
sanotun, minkä vuoksi tulkilla on myös tietynlainen valta-asema (ks. 
myös Rautavuoma ja Turtiainen 2018, 151). Kyvyn ymmärtää kaikkia 
osapuolia nähtiin vastauksissa tuovan mukanaan myös vastuun asioi- 
mistilanteen kulusta: 


[Haaste:] Tulkkaustilanteissa tulkki on usein ainoa joka ymmär- 
tää tulkattavan äidinkieltä. Tulkattavalla saattaa olla paljon asioita 
joista hän haluaa kertoa ja puhua, kun vihdoin on mahdollisuus 
(monesti maahanmuuttajataustaiset) ja niissä tilanteissa tarvitaan 
elämänkokemusta, jotta saa nätisti vietyä keskustelun eteenpäin 
palaverin aiheeseen. (51, s/r) 


Vastauksen antamaa kuvaa tulkin roolista voi tulkita eri tavoin. Yhtäältä 
vastausta voidaan lukea niin, että tulkki asettuu instituution edustajaksi: 
hän palvelee asioimistilannetta ja ohjaa vieraskielisen asiakkaan rön- 
syilevän puheen kohti tapaamisen institutionaalisia tavoitteita. Tällöin 
tulkki ei ainoastaan välitä puhujien sanallisia viestejä toiselle kielelle 
vaan myös koordinoi ja ohjaa keskustelua (Wadensjö 1998). Toisaalta 
yllä olevaa vastausta voidaan tulkita myös muiden, erityisesti tulkin am- 
mattietiikkaan liittyvien avovastausten valossa. Tulkit mainitsevat asioi- 
mistulkkauksen erityiseksi haasteeksi sen, että asiakkaat eivät tunne 
tulkin roolia tai työnkuvaa. Samoin lähes kolmessakymmenessä tulkin 

taitoja kartoittavassa vastauksessa mainittiin ammattieettinen osaami- 
nen, erityisesti puolueettomuus. 


[Haaste:] Joskus vaikea myydä maahanmuuttaja-asiakkaille sekä 
viranomaisille, että tulkki on puolueeton. (101, ei-eur) 


Mitä tehdä, jos asiakas suhtautuu tulkkiin tavalla, joka vaarantaa tul- 
kin puolueettomuuden? Kyselyssämme ei tuotu suoraan esille, miten 
tämä näkyy käytännön vuorovaikutustilanteessa. Tutkimuskirjallisuu- 
dessa mainitaan kuitenkin esimerkiksi palvelujärjestelmän edustajan 
kysyneen tulkin henkilökohtaista mielipidettä vieraskielisen asiakkaan 
rehellisyydestä tai vieraskielisen asiakkaan pyytäneen tulkkia auttamaan 
käytännön asioiden hoidossa (esim. Skaaden 2019). Ongelmia voi syn- 
tyä myös, jos tulkki ja asiakas ovat toisilleen tuttuja esimerkiksi perhe- 
tai kulttuuritaustan vuoksi. Tosin aineistossamme näihin tilanteisiin 
viitattiin lähinnä ”toisten” tulkkien kautta: 


[Taito]: Ammattisäännöt: riippumattomuus, etiikka, vaitiolovel- 
vollisuus. Tunne ja noudata niitä! On kaikenlaisia kauhujuttuja 
pikkukaupunkien ns. vanhoista tulkeista, jotka tuntevat oman 
diasporansa kaikki sensitiivit asiat ja juoruilevat niistä. Mutta 
viranomaisenkin pitää vaatia koulutettuja tulkkeja. (92, itä-eur) 


Tulkin puolueettomuus ei kyselyn valossa tarkoita kuitenkaan välin- 
pitämättömyyttä. Joissakin analysoimissamme avovastauksissa tuotiin 
nimittäin esille myös sanan ymmärtää laajempiakin merkityksiä. Ym- 
märtäminen on paitsi järjellä ymmärtämistä, myös arvostamista ja hy- 
väksymistä tai toisen asemaan asettumista ja empatiaa (Kielitoimiston 
sanakirja, sv. ymmärtää). Tulkin taitoja kartoittavissa vastauksissa mai- 
nittiin esimerkiksi taito kohdata kaikki ihmisinä ja osoittaa empatiaa 
varsinkin vaikeita asioita käsiteltäessä (22, s/r) sekä taito kunnioittaa 
toisia ihmisiä (79, ei-eur). Empatia, välittäminen ja toisen asemaan aset- 
tuminen mainittiin yhteensä seitsemässä vastauksessa. Lisäksi vastauk- 
sissa mainittiin halu auttaa (63, ei-eur) ja toisten huomioon ottaminen 
(86, itä-eur). 

Tulkin oma ymmärrys on edellytys sille, että eri osapuolet voivat ym- 
märtää toisiaan. Tässä havainnollistuu tulkin paikka yhteiskunnallisen 
superdiversiteetin ytimessä: tulkin henkilöön ruumiillistuu tarve ottaa 
vastaan hyvin erilaisista taustoista tulevien ihmisten viestejä ja välittää 
ne toiselle. Useasta vastauksesta käykin ilmi, että vastaajat kiinnittävät 
huomiota omaan rooliinsa ymmärtämisen mahdollistajina, mutta myös 
näkevät asiakkaiden toiminnasta johtuvat ymmärtämisen ongelmat 
asioimistulkkauksen erityisinä haasteina. 


[Haaste:] Henkilösuhteet eli oman toiminnan mukauttaminen 
kunkin asiakkaan viestintätyyliin (viranom./maahanmuuttaja) 
niin, että osapuolet todella ymmärtävät toisiaan. (44, s/r) 


[Haaste:] Maahanmuuttajiin liittyvissä tulkkauksissa: Joidenkin vi- 
ranomaisten puutteellinen kyky ymmärtää psykologisesti asiakasta 
ihmisenä ja hänen yksilöllisen elämänsä tilannetta sekä asiakkaan 
kulttuuri-identiteettiä. (35, ei-eur) 


[Haaste:] Kommunikointi ja ymmärrys, sillä maahanmuuttaja- 
asiakas ei tule aina ymmärretyksi tulkkaustilanteessa erityisesti 
luku- ja kirjoitustaidottomien asiakkaiden kanssa. (41, ei-eur) 


Kielten- ja kulttuurienvälisissä kohtaamisissa osapuolten välisen ym- 
märtämisen saavuttaminen vaatii monipuolisia ja hienosyisiä sosiaalisia 
taitoja (ISO 13611:2014, 8). Taito työskennellä hyvin erilaisten ihmisten 
kanssa ja sosiaaliset taidot ylipäänsä mainittiin reilussa parissa kymme- 
nessä avovastauksessa. Vastauksissa mainittiin myös yleinen sosiaali- 
suus, ihmistuntemus ja kiinnostus toisia ihmisiä kohtaan. Sosiaalisiin 
taitoihin kuuluu myös jo aiemmin käsittelemämme tilannetaju. Yhtenä 
tärkeänä taitona, joka edesauttaa osapuolten välistä ymmärtämistä, mai- 
nittiin läsnäolo sekä kuunteleminen, joka on tunnistettu asioimistulkin 
keskeiseksi taidoksi myös alan kansainvälisessä standardissa ja tutki- 
muksessa (ISO 13611:2014, 7; Viljanmaa 2020). 

[Taito:] Psykologinen silmä, tilanteen hallitseminen, läsnäolo ja 
kuunteleminen. (32, s/r) 


[Taito:] Olla läsnä kokonaisvaltaisesti viranomaisen ja asiakkaan 
välissä. (22, s/r) 


Vastauksissa nousi myös esille, miten kokonaisvaltainen ihmisten vä- 
lissä oleminen vaatii tulkilta tunnetaitoja ja stressinhallintaa, sillä asioi- 
mistilanteessa käsiteltävät aiheet ovat usein raskaita tai vaikeita, eikä 
tulkilla välttämättä ole aikaa tai mahdollisuutta palautua riittävästi tulk- 
kauskeikkojen välillä. 


[Haaste:] Monitahoisen stressin sietäminen (suoritukseen liittyvä: 
erityisesti silloin kun tulkkaustilanteessa viestitään sisältöä johon 
tulkki ei ole saanut tutustua etukäteen, työaikaan liittyvä: esim. että 
on joutunut nukkumaan liian vähän matkustusaikataulun vuoksi, 
tulkattavaan liittyvä: esim. että tulkattava on kovin ahdistunut, vi- 
hainen tai sekava tai kokee muita voimakkaita negatiivisia tunteita, 
tulkkaustilanteeseen liittyvä: kuulusteluissa ja oikeudenkäynneissä 
ilmapiiri aiheuttaa stressiä). (96, s/r) 


Asioimistulkin työtä onkin luonnehdittu tunnetyöksi (Koskinen 2020) 
erityisesti siitä näkökulmasta, että puolueettoman vaikutelman luomi- 
nen vuorovaikutustilanteessa vaatii ruumiillista ja affektiivista perfor- 
manssia. Asioimistulkin ammattisäännöstössä (2021) sanotaan: ”Tulkki 
on puolueeton viestinvälittäjä eikä anna tunteidensa, asenteidensa ja 
mielipiteidensä vaikuttaa työhönsä.” Avovastaukset painottivatkin toi- 
saalta tulkin ammattieettisiä valmiuksia ja kykyä ymmärtää asioimis- 
tulkin roolia ja sen rajoja, toisaalta myös tarvetta säädellä omia tunteita 
ja omaa olemusta tulkkaustilanteessa. 


[Taito:] Kyky vakuuttaa rauhallisella ja keskittyneellä olemuksellaan 


tulkkaustilanteen osapuolet ammattitaidostaan ja kannatella vies- 
tintätilannetta. (96, s/r) 

Kaisa Koskinen (2020; 2018) on yhdistänyt asioimistulkkauksen tarkas- 
teluun affektiivisen ja ruumiillisen pääoman käsitteet. Affektiivisella pää- 
omalla Koskinen viittaa kykyyn ”hallita ja kontrolloida omia ja muiden 
affekteja” ja ruumiillisella pääomalla kykyyn ”välttää sisäisten tunneti- 
lojen välittymistä ulospäin” (2018, 182). Odotustenmukaisen tulkkiuden 
keskiössä ovatkin usein ennemmin sen ulkoiset piirteet. Näitä ovat us- 
kottava ja luottamusta herättävä ulkoinen olemus sekä luonteva ja suju- 
va esitys etenkin sen toimijan kielellä, jolla on tilanteessa arviointivaltaa. 
Tämä arviointivaltainen osapuoli odottaa myös sopivaa ja tutun tuntuista 
etnisyyttä, tilanteeseen sopivaa sukupuolta sekä asianmukaiseksi miel- 
tämäänsä aksenttia. (Mt., 182-183.) 

Tulkin taitoja kartoittavissa avovastauksissa tuotiin esiin erilaisia 
olemukseen liittyviä piirteitä: tulkin tulisi olla rauhallinen, vaatima- 
ton, sivistynyt, hyvätapainen, hyväntuulinen, jämpti, asiallinen ja hil- 
litty. Hänellä tulisi olla siisti olemus, hyvä asenne, selkeä ulosanti ja 
kyky herättää luottamusta. Avovastauksissa ei sen sijaan tuotu suoraan 
esille esimerkiksi tulkin sukupuolen, aksentin tai etnisyyden vaikutus- 
ta tämän kykyyn herättää asiakkaiden luottamusta. Joissakin vastauk- 
sissa kuitenkin mainittiin asioimistulkkauksen haasteena se, että joko 
palvelujärjestelmää edustava tai vieraskielinen asiakas suhtautuu tulk- 
kiin ennakkoluuloisesti (70, ei-eur) tai ylimielisesti (66, s/r). Vastaus- 
ten taustalla voi toki olla monia muitakin syitä kuin tulkin ruumiillinen 
pääoma. 

Moninaisen ammattikunnan edustajina asioimistulkeilla on myös 
hyvin erilaisia välineitä ja lähestymistapoja työstä aiheutuvan tunnetyön 
käsittelemiseksi (Viljanmaa 2018). Kyselyssämme jotkut mainitsivat 
työn haasteena työnohjauksen puutteen tai toivat esille huolen omasta 
jaksamisestaan erityisesti affektiivisen kuormituksen näkökulmasta. 


[Haaste:] Oma jaksaminen, jos tulkattava asia tai tulkattavan tilan- 
ne vaikea/ahdistava. (26, s/r) 


[Haaste:] Kestää ja sietää hankalia maahanmuuttajataustaisia asiak- 
kaita vaikeissa tilanteissa. (123, ei-eur) 

[Haaste:] Raskaiden tilanteiden hallitseminen (ihmiset huutavat, 
itkevät, moittivat viranomaista tai tulkkia, käsittelevät vaikeita tai 
intiimejä asioita) ja sen jälkeen kotiin tuleminen ilman mahdolli- 
suutta työnohjaukseen. (80, s/r) 


Asioimistulkin työ on monipaikkaista ja edellyttää aina uuteen vuorovai- 
kutustilanteeseen sopeutumista. Asiakaskunnan kielellinen ja kulttuu- 
rinen monimuotoisuus vaatii tulkilta paitsi monipuolista kielitaitoa ja 
kulttuurintuntemusta myös joustavuutta ja kykyä keskittyä viestinvälittä- 
miseen hankalassa tai epämiellyttävässä ilmapiirissä, niin että valtakieltä 
taitamaton julkisten palveluiden asiakas olisi tasa-arvoisessa asemassa 
valtakielisen asiakkaan kanssa (ISO 13611:2014, 7). 


Lopuksi 


Suomalaisen yhteiskunnan superdiversiteetti näkyy asioimistulkin ar- 
jessa, kun hän välittää erikielisten puhujien viestejä institutionaalisissa 
kohtaamisissa. Se näkyy myös asioimistulkeissa itsessään: joka toinen 
kyselyyn vastanneista on maahanmuuttotaustainen. Ennen kaikkea 
tulkkien käsitykset ammattinsa haasteista ja työssä tarvittavista taidois- 
ta korostavat sitä, että asiakkaiden keskinäinen kohtaaminen tulkkaus- 
tilanteessa vaatii sangen monipuolista osaamista — ei vain varsin pitkälle 
kehittynyttä kielitaitoa ja tietoa kulttuurieroista, vaan myös tilannetajua, 
empatiakykyä, taitoa herättää luottamusta, kykyä tulkita eritaustaisten 
ja -kielisten puhujien sanattomiakin viestejä ja valmiuksia kannatella 
viestintätilannetta pysyen samalla itse puolueettomana. 

Toisaalta tulkkien tavat kuvata ammattitaitoaan ja sen haasteita hei- 
jastavat tulkkauksen tutkimuksen ja ennen kaikkea tulkkikoulutuksen 
vakiintuneita tapoja sanallistaa asioimistulkkauksen merkitystä. Ana- 
lysoimamme vastaukset toistavatkin monin paikoin alalla kiteytyneitä 
tapoja puhua asioimistulkkauksesta. Tarvittaisiin etnografista, vuoro- 
vaikutuksentutkimuksellista tai haastatteluihin pohjaavaa tutkimusase- 
telmaa selvittämään tarkemmin esimerkiksi sitä, millä tavoin eri tulkit 

käsitteellistävät tulkkaustilanteessa läsnä olevat kielet ja kulttuurit, ja 
miten se vaikuttaa vuorovaikutukseen. 

Hallitsevat puhetavat kertovat monipuolisesti tulkkauksesta mutta 
myös estävät näkemästä asioita uudesta näkökulmasta. Kiinnitimme 
huomiota siihen, miten ammattitaidon näkeminen ensisijaisesti suo- 
malaisittain vieraan kulttuurin asiantuntemuksena estää näkemästä 
tulkkeja ammattilaisina, joilla on syvällistä, arjen vuorovaikutustilan- 
teissa syntynyttä tietoa suomalaisesta yhteiskunnasta ja sen erilaisista 
instituutioista. Harvalla palvelujärjestelmän työntekijällä on uransa aika- 
na pääsyä yhtä monipuolisiin asioimistilanteisiin. Tulkit ovat paitsi mo- 
nipuolisia kieliammattilaisia, myös erityisiä monikielisen yhteiskunnan 
keskiössä toimivia asiantuntijoita. Superdiversiteetti tarjoaa asioimis- 
tulkkauksen tarkastelulle hedelmällisen näkökulman, ja toivommekin, 
että tämä avaus voisi lisätä ymmärrystä paitsi yhteiskunnan monimuo- 
toistumisesta myös tulkkien roolista superdiversiteetin ruumiillistuma- 
na. Asioimistulkkaus on haastava ammatti, mutta sen yhteiskunnallinen 
arvostus ei vastaa työn vaatimuksia. Kun yhteiskunnan arvioidaan moni- 
muotoistuvan entisestään, voidaan kysyä, miten kielellisen monimuotoi- 
suuden realiteetteihin osataan vastata ilman osaavia tulkkeja — ja miten 
heitä houkutellaan pysymään alalla, jota huonot työehdot kurjistavat. 

Superdiversiteetti ja tieteellisen tiedon 
muodostumisen translatorisuus 

Tieteellistä tietoa muodostetaan tutkimuksen kautta, ja tutkimus on 
usein monin tavoin monikielistä. Nykyisessä kansainvälisyyttä koros- 
tavassa ilmapiirissä tämä näkyy ehkä aiempaa selvemmin, mutta ilmiö 
sinällään ei ole uusi, vaan on aina ollut osa tutkijan työtä. Tutkijat ovat 
kautta aikain hyödyntäneet eri kielillä kirjoitettua lähdekirjallisuutta — 
osin käännöksinä, osin alkukielellä; he ovat keränneet ja analysoineet 
aineistoja, joista osa on voitu tuottaa useallakin eri kielellä; he ovat 
raportoineet tutkimuksistaan ehkä useammalla eri kielellä eri yleisöil- 
le; mahdollisesti heidän omia tutkimustekstejään on myös käännetty 
muille kielille. Tutkimusyhteisöt, joissa tutkijat ovat tehneet työtään ja 
käyneet tieteellistä keskustelua, ovat usein koostuneet eri kielitaustoista 
tulevista ihmisistä. 

On todennäköistä, että nykymaailmassa, jossa tutkijoiden liikkuvuus 
ja kansainväliset kontaktit ovat entisestään lisääntyneet, monikielisyys 
tutkimustyössä ja tutkimusyhteisöissä on aiempaa monipuolisempaa ja 
sen kirjo on edelleen rikastunut. Ilmiö tosin on jäänyt ehkä yllättävänkin 
vähälle huomiolle sitä mukaa, kun englannista on muodostunut tieteen 
lingua franca, ja muiden kielten rooli tiedeviestinnässä ja tieteellisen 

tiedon muodostamisessa on vähentynyt. Englannin ylivallasta tieteen 
kielenä ja se vaikutuksesta tieteellisen tiedon muodostumiseen Bennett 
(2007; 2013) on käyttänyt jopa niinkin vahvaa ilmausta kuin tiedon- 
murha (epistemicide). 

Päällisin puolin voi näyttää siltä, että kielellinen kirjo tutkijan työssä 
kaventuu ja yksipuolistuu samalla, kun englannin rooli tieteen kiele- 
nä kasvaa. Tämä ei kuitenkaan ole koko totuus. Sitä mukaa, kun yhä 
useammat käyttäjäryhmät eri puolilla maailmaa lisäävät englannin käyt- 
töä tieteellisessä viestinnässään, myös kieltenvälinen kääntäminen eri 
muodoissaan — tai translatorisuus, kuten ilmiötä tässä luvussa nimite- 
tään — lisääntyy. Entistä useampi niistä, joille englannin kieli on arki- 
päivää tieteellisessä keskustelussa, puhuu äidinkielenään jotain muuta 
kuin englantia. Tämän takia he joutuvat tutkimustyössään käyttämään 
itselleen vierasta tai toista kieltä, mikä edellyttää usein monenlaista 
kääntämistä — vähintään yksilön omassa mielessä, mutta usein myös 
niin, että se on ulkopuolisellekin havaittavissa. Tässä luvussa keskityn 
tarkastelemaan juuri tällaista tutkimustoimintaan ja tieteellisen tiedon 
muodostumiseen liittyvää kääntämistä ja kieltenvälistä viestintää ilmiön 
moninaisuuden näkökulmasta. 

Hyödynnän tulkinnoissani superdiversiteetin käsitettä, joka tarjoaa 
yhden näkökulman monikielisten ilmiöiden tarkasteluun (Blommaert 
2015). Superdiversiteetin käsite toimii tässä luvussa lähinnä tutki- 
musaiheen moniulotteisena uudelleen luomisena (multidimensional 
reconfiguration), joka on yksi niistä superdiversiteetin tulkinnoista, joita 
myös Vertovec (2019, 1330-131) pitää hedelmällisenä, kuten tämän teok- 
sen johdantoluvussa todetaan. Kaiken kaikkiaan translatorisuus ja sii- 
hen sisältyvä moninaisuus on jäänyt niin kieltä kuin kääntämistäkin 
koskevassa tutkimuksessa pitkälti huomiotta, ja tämän tekstin tarkoi- 
tuksena onkin havainnollistaa, kuinka superdiversiteetti käsitteenä voi 
auttaa hahmottamaan myös translatorisuuteen liittyvää moninaisuutta 
aiempaa paremmin. 

Toistaiseksi kielellistä superdiversiteettiä koskevassa keskustelussa 
on lähinnä havainnoitu sitä, kuinka paljon ja mitä kieliä eri yhteyksissä 
käytetään, miten niitä käytetään ja miten niiden käyttö limittyy toisiin- 
sa, mutta kieltenvälinen translatorisuus on jäänyt pitkälti huomiotta. 

Tämä on luonnollista, sillä keskustelua ovat käyneet sosiolingvistit, 
eivätkä käännöstieteilijät ole siihen juuri osallistuneet. Tässä luvussa 
superdiversiteetin käsitettä tarkastellaan kuitenkin nimenomaan trans- 
latorisuuden näkökulmasta. Vastaavasti esimerkiksi kieleily, joka sosio- 
lingvistisessä keskustelussa on ollut paljon esillä, jää tämän tarkastelun 
ulkopuolelle. 

Tarkoituksena on pohtia seuraavia tutkimuskysymyksiä: 1) miten 
superdiversiteetin ja translatorisuuden käsitteet kytkeytyvät toisiinsa, 
2) miten superdiversiteetti käsitteenä ja näkökulmana auttaa hahmotta- 
maan tutkimustyöhön ja tieteellisen tiedon muodostumiseen liittyvän 
translatorisuuden moninaisuutta ja 3) miten translatorisuus ja super- 
diversiteetti yhdessä voivat auttaa hahmottamaan tieteellisen tiedon 
muodostumisen moniulotteisuutta ja lisäämään tietoisuutta siitä, miten 
kieltenvälinen merkitysten siirto vaikuttaa jopa käsityksiimme ympä- 
röivästä maailmasta. 

Vastaavaa pohdintaa voi soveltaa myös muihin viestinnällisiin kon- 
teksteihin, joissa liikutaan monikielisissä ympäristöissä ja välitetään 
tietoa kieleltä toiselle. Esimerkkinä näistä konteksteista ovat tietyt jour- 
nalistisen viestinnän erikoisalueet, kuten ulkomaanuutiset, kulttuuriin 
ja taiteeseen liittyvä uutisointi tai urheilujournalismi, joissa kaikissa 
toimitustyötä tekeviltä edellytetään vähintään kahden kielen välillä toi- 
mimista. 

Esittelen luvussa ensin superdiversiteetin ja translatorisuuden kä- 
sitteitä ja niiden keskeisiä tausta-ajatuksia. Sitten käyn tarkemmin läpi 
sitä, millaisia seikkoja translatorisuuten liittyy nimenomaan tutkimus- 
kontekstissa. Tämän jälkeen esittelen konkreettisia esimerkkejä tutki- 
mukseen liittyvän translatorisuuden kirjosta. Esimerkeissä on hyödyn- 
netty Itä-Suomen yliopistossa vuonna 2020 kerättyä kyselyaineistoa, 
jossa tutkijat kertovat omaan tutkimustyöhönsä liittyvistä kääntämisen 
ja tulkkauksen käytännöistä ja näkemyksistä. Luvun lopuksi teen vielä 
yhteenvetoa keskeisistä käsitellyistä seikoista ja pohdin niiden vaikutus- 
ta yleisemmin. 

Superdiversiteetti ja translatorisuus 


Kuten tämän teoksen johdannossa todetaan, Steven Vertovecin (2006; 
2007) hahmottelema superdiversiteetti oli alun perin ensisijaisesti so- 
siologinen tai sosiaalitieteellinen käsite, jolla kuvattiin maahanmuuttaja- 
ryhmien sisäistä, useiden erilaisten ja vaihtelevien taustamuuttujien 
aiheuttamaa monimuotoisuutta. Pian käsite omaksuttiin myös sosio- 
lingvistiikan puolelle, jossa yksi keskeisistä viestinviejistä oli Jan Blom- 
maert. Hänen mukaansa käsite sopii hyvin sosiolingvistiikan työkaluksi, 
koska ala jo lähtökohtaisesti vastustaa monosentristä ajattelua ja pikem- 
minkin rikkoo rajoja sekä tarkastelee valtavirran sijasta juuri marginaa- 
leja ja raja-alueita (Blommaert 2015, 2). Esimerkiksi käsitys ihmisistä 
lähtökohtaisesti yksikielisinä nähtiin ongelmalliseksi, eikä se vastannut 
todellisuutta (Auer ja Wei 2008). Kuten aiemmin sosiologiassa myös so- 
siolingvistiikassa superdiversiteetti kytkettiin lähtökohtaisesti maahan- 
muuttoon ja niihin vaikutuksiin, joita lisääntyneellä maahanmuutolla ja 
liikkuvuudella on ollut meitä ympäröivään kielelliseen todellisuuteen. 
Termi kuvaa siis sitä kielellistä moninaisuutta, joka näkyy nykyisessä yh- 
teiskunnallisessa kontekstissa, johon sisältyy hyvin monenlaisia, toisten- 
sa kanssa limittyviä yksilöllisiä ja yhteisöllisiä monikielisyyden muotoja. 

Kovin tarkkaa määritelmää superdiversiteetille ei useinkaan anneta. 
Sen sijaan Blommaert ja Rampton (2011) esittävät, että superdiversiteetti 
on pikemminkin taktiikka ja paradigmaattinen projekti kuin erillinen 
tutkimusala, ja sitä määrittävät teoreettiset ja metodologiset lähtökohdat, 
eivät niinkään selkeät, ennalta sovitut käsitteet. Näkökulmaa hallitsee 
tietynlainen epävarmuus, jonka seurauksena monimutkaiset, hybridi- 
set, jopa epätavanomaiset ilmiöt nähdään normaaleina ja niitä tutkitaan 
lähinnä etnografisin menetelmin. Tarkoituksena on tutkia sosiolingvis- 
tisiä systeemejä ja ilmiöitä itsessään, sen sijaan että niihin projisoitaisiin 
valmiita teoreettisia malleja ja piirteitä. Näin yritetään päästä osuvam- 
min kiinni siihen, kuinka moniulotteinen kielellinen todellisuutemme 
lisääntyvän maahanmuuton hallitsemassa nykymaailmassa on. Samalla 
jopa käsitys kielestä monimutkaistuu, kuten Blommaert ja Backus (2013, 
14-15) esittävät. Kieltä ei toki koskaan ole voinut pitää täysin valmiina, 
paikalleen pysähtyneenä prosessina, mutta superdiversiteettinäkökulma 

korostaa aiempaa selvemmin kielen epätäydellistä ja keskeneräistä luon- 
netta, johon lisääntyvä monikielisyys tuo aiempaa useampia ja moni- 
ulotteisempia tasoja. 

Siinä missä superdiversiteettiä on sosiolingvistiikan puolella alettu 
käyttää kielten moninaista, rinnakkaista ja limittäistä käyttöä kuvaavana 
terminä, ei käännöstieteen puolella oikeastaan ole ollut vastaavaa ter- 
miä kuvaamaan sitä moniulotteisuutta, joka on havaittavissa kielten- 
välisessä merkityksen välittämisessä. Toki jo Roman Jakobson (1959, 
233) havainnollisti kääntämiseen liittyvää moniulotteisuutta jaotelles- 
saan kääntämisen kolmeen eri typpiin, jotka ovat kielensisäinen kääntä- 
minen, kieltenvälinen kääntäminen ja intersemioottinen kääntäminen. 
Näistä hänen mukaansa varsinaista kääntämistä (translation proper) on 
kuitenkin vain kieltenvälinen kääntäminen, ja tämä ajattelu on hallinnut 
käännöstiedettä pitkään. 

Varsinaisen kääntämisen sisään voidaan hahmotella monenlaista 
toimintaa, kuten Snell-Hornby (1988, 31-35) on osoittanut kuvates- 
saan kääntämisen lajeja ja ulottuvuuksia ns. kerroksellisen mallinsa 
(stratificational model) avulla. Tuo malli on kuitenkin rajallinen ja kes- 
kittyy vain ammattikääntäjien ammatillisessa kontekstissa tekemään 
käännöstoimintaan, jolloin huomiotta jäävät ammattikääntämisen ulko- 
puolella tapahtuvat monenlaiset kääntämiseen kytkeytyvät ilmiöt ja nii- 
den toimijat. Paremmin kääntämiseen liittyvää moninaisuutta ja ilmiön 
tietynlaista jatkumoluonnetta voikin hahmottaa prototyyppiajattelun 
kautta, kuten Halverson (2000; 2002) ja Tirkkonen-Condit (2011) ovat 
tehneet. Heidän mukaansa kääntäminen voidaan nähdä kieltenvälisenä 
merkityksen välittämisenä, jota määrittävät monenlaiset piirteet, joiden 
pohjalta tietyntyyppistä kääntämistä voidaan pitää prototyyppisenä ja 
muita kääntämisen lajeja vähemmän prototyyppisinä, mutta myös nämä 
marginaalisemmat kääntämisen muodot voidaan nähdä osana jonkin- 
laista kääntämisen jatkumoa. 

Kääntäminen terminä rajoittaa helposti näkemystämme itse ilmiöstä, 
sillä varsinkin arkiajattelussa se kytketään melko yksiulotteisesti tietyn- 
laiseen kieltenväliseen toimintaan, jossa työkseen kääntämistä tekevä 
ammattilainen muuntaa suhteellisen selkeästi rajatun viestin kieleltä 

toiselle niin, että viestit sisällöltään vastaavat toisiaan. Tällaiseen toimin- 
taan myös käännöstieteellinen tarkastelu on perinteisesti pitkälti rajattu. 

Parin viime vuosikymmenen aikana näkemys kääntämisestä siihen 
erikoistuneiden asiantuntijoiden rajattuna eritystehtävänä on monin 
tavoin laajentunut. On alettu tarkastella myös erilaisia ei-ammatillisen 
kääntämisen muotoja, kuten fanikääntämistä, sota- ja muissa kriisi- 
tilanteissa tapahtuvaa tulkkausta, lasten kielenvälitystä, joukkoistettua 
kääntämistä tai vaikkapa monikielisessä konteksteissa tapahtuvaa arkis- 
ta vertaistulkkausta (ks. esim. Antonini ja muut 2017; Per6z-Gonzälez 
ja Susam-Saraeva 2012; Pilke, Kolehmainen ja Penttilä 2015; Probirskaja 
2017). Tätä moninaisuutta havainnollistamaan ovat Kolehmainen, Kos- 
kinen ja Riionheimo (2015) ja Koskinen (2020) ehdottaneet translatori- 
suuden käsitettä. 

Voidaan ajatella, että translatorisuus terminä viittaa laaja-alaisesti kaik- 
keen sellaiseen toimintaan, jossa yhdellä kielellä ilmaistua sisältöä pyri- 
tään muokkaamaan jollain tavalla vastaavaksi toisella kielellä ilmaistuksi 
sisällöksi (Kolehmainen, Koskinen ja Riionheimo 2015, 374). Ilmiö pitää 
sisällään niin perinteisen kääntämisen ja tulkkauksen kuin monenlaiset 
marginaalisemmat kieltenvälisen viestinnän toiminnat, joissa on monia 
käännöksellisiä piirteitä mutta jotka eivät millään muotoa edusta pro- 
totyyppistä kääntämistä. Esimerkkeinä translatorisuudesta voivat olla 
vaikkapa monikielisessä kokouksessa tapahtuva saman viestin toistami- 
nen eri kielillä hieman eri muodossa (Koskela 2012; Koskela, Koskinen 
ja Pilke 2017) tai journalistisen tekstin muokkaaminen yhdelle kielelle 
jollain toisella kielellä tehdyn haastattelun pohjalta (Havumetsä 2020). 

Koskinen (2020, 240) korostaa, että terminä translatorisuus onnistuu 
kuvaamaan kieltenvälisen viestinnän moninaisuutta ja jatkumoluonnet- 
ta paremmin kuin puhe kääntämisestä. Translatorisuus ei ole samalla 
tavalla sidoksissa perinteiseen käsitykseen kieltenvälisestä viestinnästä 
kuin kääntäminen, joka terminä helposti mielletään rajautuvaksi lähin- 
nä prototyyppiseen kieltenväliseen kääntämiseen. On tärkeää huomata, 
että tässä näkemyksessä translatorisuus ajatellaan selvästi laajempana 
kuin millaisena sen hahmotti Holz-Mänttäri (1984), joka ensimmäise- 
nä kehitteli translatorisen toiminnan käsitettä. Hänen näkemyksessään 


SUPERDIVERSITEETTI JA TIETEELLISEN TIEDON MUODOSTUMISEN TRANSLATORISUUS 273 


https://doi.org/10.21435/skst.1489 


translatorinen toiminta oli rajattu ammattimaisen kääntäjän työhön, 
joskin se sisälsi myös monenlaista muuta toimintaa kuin vain tekstien 
kääntämistä kieleltä toiselle. 

Translatorisuus on yllä hahmotettu lähinnä kieltenväliseksi viesti- 
sisällön muokkaamiseksi. Jos kieli ymmärretään laajemmin jonkinlai- 
sena viestintäjärjestelmänä, voidaan translatorisen toiminnan ajatella 
kattavan myös erilaiset kielensisäisen tai intersemioottisen kääntämisen 
muodot, kuten vaikkapa viralliseen pöytäkirjaan kirjatun päätöstekstin 
muokkaaminen sosiaalisen median viestiksi tai romaanin muokkaami- 
nen sävellykseksi. Tässä tekstissä käsittelen translatorisuutta kuitenkin 
ensisijaisesti kieltenvälisenä toimintana. Jo tässä ulottuvuudessa voi ha- 
vaita niin rikasta vaihtelua ja monimuotoisuutta, että sen on mahdollista 
ajatella jollain tavalla vastaavan sitä moninaisuutta, jota superdiversitee- 
tin käsitteellä on pyritty hahmottamaan. 


Translatorisuus tieteellisen tiedon muodostumisessa 


Tutkimukselle luonteenomaisesta monikielisyydestä johtuen monikie- 
lisellä viestinnällä ja kääntämisellä on aina ollut tärkeä rooli tieteellisen 
tiedon muodostumisessa. Kuten jo yllä totesin, tutkimustyöhön kuu- 
luu monenlaista kääntämistä kieleltä toiselle. Tutkimustyössä kään- 
täminen ei kuitenkaan läheskään aina ole perinteistä, prototyyppistä 
kääntämistä, jossa toteutuvat Tirkkonen-Conditin (2011, 164) listaamat 
prototyyppisen kääntämisen kriteerit: ammattikääntäjä kääntää oman 
ammattitaitonsa pohjalta selkeästi määriteltävän lähtötekstin yhdeltä 
kieleltä toiselle niin, että tulotekstin ja lähtötekstin merkitysten välillä 
on jonkinlainen oletettu vastaavuus, eli ekvivalenssi. Tutkimustyön yh- 
teydessä tapahtuva kääntäminen on usein paljon monimuotoisempaa 
merkitysten välittämistä kielten välillä ja sitä toteuttavat hyvin erilaiset 
toimijat. Tämä näkyy myös tässä teoksessa, jonka jokaisessa luvussa on 
monenlaisia käännöksellisiä piirteitä, kun tekstejä on valmisteltu eri 
kielillä tuotettuja lähdemateriaaleja ja aineistoja hyödyntäen ja niistä 
suomenkielistä tutkimustekstiä tuottaen. Ilmiötä kuvaamaan sopiikin 

hyvin translatorisuuden käsite koko siinä moniulotteisuudessa, jota 
edellisessä alaluvussa hahmoteltu määritelmä heijastaa. 

Usein — ehkä jopa oletusarvoisesti — tutkimukseen liittyvää translato- 
rista toimintaa toteuttavat tutkijat itse. Se on niin luonteva osa heidän 
arkista työtään, etteivät he välttämättä ajattele sitä kääntämisenä tai tie- 
dosta, että he samalla kääntävät viestejä kieleltä toiselle. Niinpä koko il- 
miö jää helposti huomiotta, eikä siihen liittyvää moninaisuutta juuri ole 
tutkittu. Tässä suhteessa superdiversiteetti moninaisuutta korostavana 
käsitteenä tarjoaa teoreettisen näkökulman hahmottaa ilmiö sellaisena 
kuin se todellisuudessa näyttäytyy. 

Monestikaan tutkijoilla ei ole kääntäjän koulutukseen pohjautuvaa 
ammattitaitoa, joten he eivät ole varsinaisia kääntämisen ammattilaisia, 
joskin uransa aikana heille voi kertyä hyvin monenlaista kääntämiseen 
liittyvää käytännön tietoa ja taitoa, joiden avulla he voivat kehittyä eri- 
koisosaajiksi myös tieteellisen tekstin kääntäjinä. Heidän käännettävä- 
nään ei suinkaan aina ole selkeä lähtöteksti, josta muotoillaan vastaava 
tuloteksti, vaan välitettävät viestit voivat olla hyvinkin fragmentaarisia 
ja koostua useista erilaisista ja erikielisistä osista. Niinpä tutkimukseen 
liittyvää kääntämisen kaltaista toimintaa voikin hyvin kutsua translato- 
risuudeksi siinä merkityksessä kuin käsite yllä on määritelty (ks. myös 
Penttilä ja muut 2020; 2021). 

Translatorinen toiminta tutkimuskontekstissa vaikuttaa vahvasti 
siihen, miten tieteellinen tieto välittyy kielestä ja kulttuurista toiseen 
(Montgomery 2000; Schögler 2019). Nykyään translatorisuuteen tut- 
kimuksen kentällä vaikuttaa merkittävästi englannin jatkuvasti kasvava 
rooli tieteen ”kansainvälisenä” kielenä ja tutkimuksen yleinen kansain- 
välisyyttä korostava kehitys. Tämän seurauksena tutkijat, joiden äidin- 
kieli ei ole englanti, joutuvat työssään jatkuvasti toimimaan englannin ja 
muiden kielten välillä, ja siten heidän työhönsä liittyy hyvin monenlaisia 
kääntämisen kaltaisia toimintoja. 

Montgomery (2009, 9-10) listaa 11 erilaista kääntämisen muotoa, joi- 
ta ei-natiivit englantia käyttävät tutkijat toteuttavat työssään — myöntäen 
samalla, että kyseessä on vain alustava, lyhyt listaus. Osa näistä kääntä- 
mistä sisältävistä toimista on sellaisia, jotka perinteisestikin mielletään 

kääntämiseksi, mutta osaa selvästi ei. Esimerkkeinä näistä voi maini- 
ta oman puheen muokkaamisen englanninkielisiksi muistiinpanoiksi 
konferenssiesitelmää varten tai englanniksi julkaistun tutkimuksen 
keskeisten tulosten selittämisen tiedotusvälineiden edustajille omalla 
äidinkielellä. Erityisesti tapauksissa, joissa kääntäminen tapahtuu suul- 
lisesti satunnaisessa kohtaamisessa, toiminnasta ei useinkaan jää jäljelle 
konkreettista ja pysyvää jälkeä. Tällöin tilanteessa tapahtunut kääntämi- 
nen jää vielä helpommin piiloon kuin silloin, kun sen tuloksena syntyy 
esimerkiksi jokin kirjallinen tuotos tai tallenne. 

Tutkimuksen translatorisuus ei sinänsä ole uusi ilmiö, vaan kääntä- 
minen muodossa tai toisessa on kautta aikain ollut osa tutkimustyötä. 
Esimerkiksi ne tekstit, joita nykyään pidetään Aristoteleen kirjoittamina, 
ovat käyneet läpi monia muutoksia. Niitä on käännetty kieleltä toiselle, 
ennen kuin ne ovat saavuttaneet nykyisen muotonsa, eikä alkuperäisiä 
tekstejä todennäköisesti ole ollut olemassa enää kahteen vuosituhanteen 
(ks. Montgomery 2000, 6-10). Samalla monet tekstien sisältämät aja- 
tukset ovat hyvinkin voineet muuttua matkan varrella siitä, mitä Aristo- 
teles alun perin tarkoitti. 

Tutkijat ovat aina myös kommunikoineet keskenään yli kielirajojen, 
joten translatorisuus on ollut luonteva osa heidän työtään. Aiemmin tätä 
yhteydenpitoa käytiin pitkälti kirjeitse sekä toisten teoksia lukemalla ja 
kommentoimalla, ehkä myös tekemällä ajoittaisia tutkimusvierailuja 
kollegoiden luo. Se oli siis selvästi hitaampaa ja vaivalloisempaa kuin 
nykyään, kun kehittynyt teknologia mahdollistaa monenlaisen välittö- 
män yhteydenpidon, ja myös matkustaminen eri puolille maailmaan on 
aiempaa helpompaa — joskin muuttuvat maailmantilanteet voivat tätä 
ajoittain hankaloittaa. Myös tutkimusyhteisöt ovat nykyään usein aiem- 
paa monikansallisempia ja monikulttuurisempia, ja niihin voi kuulua 
hyvinkin erilaisista kieli- ja kulttuuritaustoista tulevia ihmisiä. Transla- 
torisuuden kannalta tämä tarkoittaa sitä, että aiempi moniulotteisuus on 
vain lisääntynyt, joten voidaan olettaa, että sen osalta on siirrytty diversi- 
teetistä superdiversiteettiin aivan kuten ympäröivässä yhteiskunnassa. 
Seuraavaksi tarkastelen juuri tätä tutkimukseen liittyvän translatorisuu- 
den monimuotoisuutta sellaisena kuin se nykyään näyttäytyy tutkijan 
arjessa. 

Esimerkkeja tieteellisen tutkimuksen translatorisuuden 
moninaisuudesta 


Alla oleva kuvaus tutkimukseen sisältyvän translatorisuuden moni- 
naisuudesta pohjautuu aineistoon, jonka tutkimusryhmämme keräsi 
Itä-Suomen yliopistossa vuonna 2020 toteutetulla kyselytutkimuksella. 
Ryhmään kuuluvat itseni lisäksi Juha Läng, Helka Riionheimo, Juho 
Suokas ja Erja Vottonen Itä-Suomen yliopistosta. Toteuttamamme ky- 
sely kohdistettiin Itä-Suomen yliopiston tutkimushenkilökunnalle, ja 
siihen saatiin vastauksia kaikilta yliopiston tieteenaloilta. Kyselyn tar- 
kempaa toteutusta ja alustavia tuloksia ovat aiemmin esitelleet Penttilä 
ja muut (2021). 

Kyselyyn tuli vastauksia yhteensä 114 tutkijalta, jotka edustivat taus- 
toiltaan monipuolisesti Itä-Suomen yliopistossa olevia tutkimusaloja. 
Eniten vastauksia tuli humanisteilta (29 vastaajaa) ja yhteiskuntatietei- 
lijöiltä (24), mutta myös lääke- ja terveystieteet (23) sekä luonnontieteet 
(21) olivat hyvin edustettuina. Maa- ja metsätaloustieteistä vastaajia oli 
vain kuusi. Vastauksia tuli jopa yhdeltä tekniikan alan tutkijalta, vaikka 
tekniikka ei vielä tässä vaiheessa kuulunut Itä-Suomen yliopiston tie- 
teenaloihin. Näiden lisäksi yhdeksän vastaajaa ilmoitti itselleen kaksi 
tieteenalaa ja yksi jopa kolme, joten heidät on tässä luokiteltu moni- 
tieteisiksi. 

Myös tutkijoiden työssään käyttämien kielten kirjo on varsin laaja. 
Vaikka tutkijantyössä painottuu vahvasti englanti (ja se osoittautui myös 
tässä kyselyssä yleisimmäksi työssä käytetyksi kieleksi), vastaajajoukko 
ilmoitti käyttävänsä työssään yhteensä 28 eri kieltä. Toiseksi yleisin kieli 
oli suomi, joka oli vastaajilla myös yleisin äidinkieli (73 prosenttia vas- 
taajista ilmoitti sen äidinkielekseen). Muita työssä suhteellisen yleisesti 
käytettyjä kieliä olivat ruotsi, ranska, saksa, venäjä ja espanja. 

Kaiken kaikkiaan kyselyn vastaajien lukumäärä oli vain pieni otos yli- 
opiston tutkijoiden kokonaismäärästä, sillä kyselyn toteutuksen aikaan 
Itä-Suomen yliopistossa oli tutkimushenkilökuntaa, väitöskirjatutkijat 
mukaan lukien, yhteensä lähes 3500 henkeä. Tämäkin vastausmäärä 
antaa kuitenkin varsin kattavan kuvan siitä, miten moninaista transla- 

torisuutta tutkimustyöhön yliopistossa sisältyy ja miten superdiverssina 
ilmiönä tutkimustyön translatorisuus nykyään voidaan hahmottaa. 

Havainnollistan esitystäni kyselytutkimuksen avoimista vastauksis- 
ta nousevilla kommenteilla. Vastaajien anonymiteetin varmistamiseksi 
heihin viitattaessa mainitaan lähinnä vain tieteenala, jota he edustavat, 
joissain tapauksissa myös tutkijanuran vaihe, jos se on vastauksen kan- 
nalta relevantti. Esimerkeissä ei myöskään mainita sellaisia yksityiskoh- 
tia, jotka voisivat paljastaa vastaajien henkilöllisyyden, kuten esimerkiksi 
heidän käyttämiään harvinaisia kieliä. 

Kyselyn tuloksista voidaan hyvin nähdä, että tutkijoiden translatori- 
nen toiminta ei rajoitu vain tutkimusaineiston käsittelyyn tai tulosten 
raportointiin, kuten helposti voidaan ajatella, vaan kattaa koko tutki- 
musprosessin sen aivan ensivaiheista tutkimuksen lopulliseen päätty- 
miseen asti. Esimerkiksi tutkimushankkeen valmisteluvaiheessa, jossa 
muokataan tutkimussuunnitelmia rahoitushakemuksia varten, joudu- 
taan tekstiä usein käsittelemään eri kielillä ja samalla kääntämään sitä 
kieleltä toiselle. Kansainvälisissä ryhmissä keskustelua käydään jo tässä 
vaiheessa eri kielillä, mikä myös edellyttää monenlaista kääntämistä ja 
tulkkausta, jota tekevät kaikki tutkimusryhmään kuuluvat. Samaa tapah- 
tuu sitten läpi tutkimusprosessin, mikäli hankkeen valmistelu etenee 
toteutukseen. 

Tutkimusaineiston hankinta voi aiheesta riippuen tapahtua useam- 
mallakin eri kielellä, jopa sellaisilla kielillä, joita tutkija itse ei osaa, ku- 
ten yksi kyselyyn vastanneista yhteiskuntatieteilijöistä kertoo. Tällöin 
apuna käytetään tulkkeja tai kääntäjiä, jotka voivat olla yhtä lailla joko 
ammattilaisia, puoliammattilaisia tai täysin maallikoita. Myös kyselylo- 
makkeita voidaan tuottaa useammalla kielellä, jos potentiaaliset vastaajat 
ovat eri kielitaustoista. Esimerkiksi tässä luvussa käsiteltävä kysely to- 
teutettiin sekä suomeksi että englanniksi, sillä oletus oli, etteivät kaikki 
mahdolliset kyselyyn vastaajat osaisi suomea. 

Aina, kun aineistoa on kerätty useammalla kielellä, tulee tutkimuk- 
sen analyysi- ja raportointivaiheeseen mukaan jonkinlaista kielten välis- 
tä merkitysten välittämistä. Toisinaan tutkijat myös analysoivat käännet- 
tyä aineistoa, mikä ei suinkaan ole ongelmatonta itse tulosten kannalta, 
sillä kuten Venuti (2013) muistuttaa, kääntäminen muuttaa viestiä aina 

jollain lailla. Tietenkin tutkijat myös pitkin prosessia lukevat eri kielillä 
kirjoitettua lähdekirjallisuutta ja muuta oheismateriaalia. Kaikki tämä 
vaatii monenlaista translatorisuutta, jota toteuttavat hyvin monenlaiset 
toimijat tutkimusprosessin aikana, ja juuri näiden toimijoiden moni- 
naisuus on yksi keskeinen ulottuvuus, jonka hahmottamisessa super- 
diversiteetti voi auttaa. 

Osan tutkimustyöhön liittyvästä translatorisuudesta ovat perintei- 
sesti toteuttaneet käännösalan ammattilaiset. Heitä käytetään jonkin 
verran kääntämiseen ja tulkkaukseen mutta erityisesti kielentarkastuk- 
seen varsinkin silloin, kun on tarkoitus tuottaa tutkimusartikkeleita jul- 
kaistavaksi tai hankehakemuksia arvioitavaksi, jolloin natiivitasoinen 
kieliasu lisää tekstin uskottavuutta. Tästä mainitsevat lukuisat kyselyyn 
vastanneet. Juuri kielentarkastukseen myös useissa tutkimusyksiköissä 
ja -ryhmissä on suhteellisen selkeät periaatteet ja ohjeet, joista kyselyyn 
vastanneet tuntuvat olevan varsin hyvin tietoisia. Kielentarkastukseen 
käytetään ammattilaisia ja heidän käyttämiseensä on usein myös va- 
rattu rahaa joko hankkeen tai yksikön budjetissa, joskin myös ilmaista 
ammattikääntäjän apua hyödynnetään, jos sellaista on saatavilla, kuten 
yksi yhteiskuntatieteissä väitöskirjaa tekevä tutkija kertoo. Kääntämi- 
sen suhteen ohjeistus ei ole lainkaan yhtä selvää, kuten usea kyselyyn 
osallistuja toteaa. Asiaa havainnollistaa hyvin humanistivastaajan to- 
teamus: ”Kielentarkastukseen on todella selkeät ohjeet, mutta kääntä- 
miseen mielestäni ei. Kääntäminen on kai jokaisen omalla vastuulla.” 
Tässä suhteessa tieteenalojen ja -yksiköiden välillä vaikuttaa kuitenkin 
olevan jonkinlaisia eroja, mitä havainnollistaa erään maa- ja metsätalou- 
den tutkijan vastauksesta poimittu huomio: ”Joskus on käytetty myös 
opiskelijoita palkattuna.” 

Vaikka kieliammattilaisia käytetään tutkimustyössä erityisesti kieli- 
asun tarkastukseen, määrällisesti suurin osa tutkimukseen liittyvästä 
translatorisesta toiminnasta ei ole tällaista perinteistä, prototyyppistä 
käännöstoimintaa. Sen sijaan se on toimintaa, jota toteuttavat tutkijat 
itse. Tämä käy selvästi ilmi vastausaineistosta. Ilmiö näkyy konkreet- 
tisesti myös tässä luvussa, jossa on hyödynnetty muutamia tutkimus- 
aineistosta otettuja englanninkielisiä lainauksia, jotka olen kääntänyt 
itse suomeksi (alkuperäiset vastaukset näkyvät alaviitteissä). Esimerkiksi 

lääke- ja terveystieteissä tällaista itse toteutettua translatorista toimin- 
taa voidaan pitää jopa oletusarvoisena, kuten alan väitöskirjatutkija to- 
teaa: ”Olen kuvitellut, että englanninkielellä toimiminen kuuluu tieteen 
alaani [sic] ja jokaisen alalla toimivan pitäisi sitä edes auttavasti osata. 
Ammattimaista käännöstyötä olen miettinyt vain korkeintaan väitöskir- 
jan kieliasun tarkistuksessa.” Tämä havainnollistaa hyvin, että ajatus on 
iskostettu tutkijan mieleen jo tutkijankoulutusvaiheessa. 

Vastaavaa näkemystä on luonnontieteissä laajemminkin, mikä näkyy 
myös siinä, ettei kieliammattilaisen käyttöön ole ajateltu edes olevan 
tarvetta. Kyselyyn vastanneen luonnontieteilijän mukaan ”[jlärjestelyt 
ovat, että käännämme itse, ja ammattimaisia palveluja ei ole mahdollista 
käyttää.” Toki nykyään sama ajatus läpäisee tutkijatyötä pitkälti alasta 
riippumatta, sillä myös yhteiskuntatieteistä väitöskirjaa tekevä tutkija 
toteaa vastauksessaan, että se ”[k]Juuluu tutkijan työnkuvaan ainakin 
minun alallani”. 

Se, että tutkijat toteuttavat translatorisuutta osana arkista työtään, ei 
toki tarkoita, että työhön kuuluvasta kääntämisestä, tulkkauksesta ja kie- 
lentarkastuksesta vastaisi kukin tutkija yksin, vaan toiminnassa hyödyn- 
netään sujuvasti ympärillä olevia kollegoita. Vierasta kieltä hyvin osaava 
kollega olikin toiseksi yleisin vaihtoehto, kun kyselyssä pyydettiin tar- 
kennusta siihen, kuka tutkimustyöhön liittyvää kääntämistä, tulkkausta 
ja kieliasun tarkistusta tekee. Sama näkyy myös avovastauksissa, joista 
tässä muutama poiminta: 


puhetta käännetään ja kieliasuja tarkastetaan porukalla vuorotellen 


[tlutkimusryhmän jäsenet osallistuvat kielentarkistukseen omalla 
osaamisellaan ja ovat mukana tutkimusjulkaisussa 


kirjoitan omat tekstini, kollega yleensä lukee artikkelini jossain pro- 
sessin vaiheessa ja luonnollisesti kommentoi jos huomaa virheitä 
(myös kieliopillisia) mutta he eivät varsinaisesti oikolue tekstiä" 


1 Alkuperäinen vastaus englanniksi: ”I write my own stuff, a colleague normally reads my articles at 
some point in the process and naturally comments if they see mistakes (including grammatical) but 
they do not proofread as such.” 

Näistä kaksi ensimmäistä vastausta ovat lääketieteilijöiltä, viimeinen yh- 
teiskuntatieteilijältä. Erityisesti aloilla, joilla tutkimusta tehdään tutki- 
musryhmissä, kollegoiden rooli translatorisessa toiminnassa on olennai- 
nen osa prosessia. Siihen osallistuvat kaikki julkaisussa mukana olevat, 
jotka saavat luonnollisesti myös nimensä näkyviin tutkimusjulkaisuun. 
Kirjoitetun tekstin muokkaamisen lisäksi kollegat voivat joskus myös 
toimia tulkkeina toisilleen, kuten kyselyyn vastannut luonnontieteilijä 
kertoo: ”saatan ohimennessäni toimia aputulkkina vieraskielisten kolle- 
goiden ja englannistaan epävarmempien laboratorioapulaisten välillä”. 

Väitöskirjatutkijoiden osalta translatoriseen toimintaan osallistuvia 
vanhempia kollegoja ovat myös ohjaajat, joiden kerrotaan auttavan teks- 
tien kieliasun kanssa. Heidän lisäkseen mainitaan kääntämisen ja kie- 
lentarkastuksen apuna tutkimusjulkaisujen vertaisarvioijat ja julkaisu- 
jen toimittajat, jotka kommentoivat ja korjaavat myös tekstien kieliasua. 
Kaikki nämä ovat yleensä myös itse tutkijoita. 

Kun kääntämisestä ja tulkkauksesta vastaavat tutkijat itse, voidaan 
ammatillisena toimintana puhua paraprofessionaalista kääntämisestä 
siinä merkityksessä kuin Koskela, Koskinen ja Pilke (2017, 466) käsit- 
teen määrittelevät. Heidän mukaansa paraprofessionaali kääntäminen 
tai tulkkaus on käännöstoimintaa, jota tekevät ihmiset eivät ole kou- 
lutukseltaan kääntäjiä eivätkä saa siitä erikseen palkkaa, mutta joiden 
työssä kääntäminen ja tulkkaus ovat olennainen osa työnkuvaa ja amma- 
tillista roolia. Tutkijat ovat juuri tällaisia paraprofessionaaleja kääntäjiä, 
jotka ovat harvoin kääntämiseen koulutettuja. Toki myös tutkijoiden jou- 
kossa on jopa ammattimaisia ja koulutettuja kääntäjiä, jollaisia oli myös 
muutama tähän kyselyyn vastannut. Muita vastaavia paraprofessionaalin 
kääntämisen ammattiryhmiä ovat muun muassa toimittajat, kaksikielis- 
ten kuntien virkamiehet tai sellaiset valtion virkamiehet, jotka joutuvat 
työssään säännöllisesti käyttämään suomea ja ruotsia. 

Koska tutkijat ovat erityisasiantuntijoita omalla alallaan ja tuntevat 
itse käsiteltävänä olevan asian erittäin hyvin, he usein myös tuntevat 
oman alansa erityisterminologiaa ja kielellisiä konventioita jopa pa- 
remmin kuin kieliammattilaiset, jotka eivät ole erikseen perehtyneet 
juuri tuohon alaan. Tämä tuo tutkimuksen translatorisuuteen mielen- 
kiintoisen ulottuvuuden, sillä ammattilaisen tekemä prototyyppinen 

käännöstyö ei välttämättä aina ole laadultaan sellaista, että se täyttäisi 
tutkimusalan ammattilaisen kriteerit. Tätä kuvaa hyvin erään yhteiskun- 
tatieteilijän esittämä huomio, jonka mukaan työssä turvaudutaan kyllä 
ammattikääntäjiin ja tulkkeihin, mutta heidän työnsä täytyy aina erik- 
seen tarkastaa, ”sillä sellaisten kääntäjien ja tulkkien löytäminen, jotka 
tuntevat myös alan ja sen sanaston eri kielillä ei ole helppoa”.? Toisen 
kysymyksen yhteydessä sama vastaaja vielä lisäsi, että ”meidän täytyy 
aina käyttää aikaa varmistaaksemme, että käännökset ja tulkkaukset ovat 
virheettömiä”. Kyseinen tutkija tosin teki myös kielentarkastustöitä si- 
vutyönään, joten hän saattoi olla kielellisten kysymysten suhteen tietoi- 
sempi kuin moni muu kollegansa. 

Ammatillisen ja paraprofessionaalin kääntämisen lisäksi tutkimuk- 
sen translatorisuutta toteuttavat myös monenlaiset ei-ammatilliset kään- 
täjät ja tulkit. Ei-ammatillisella viitataan tässä sellaisiin kääntämistä ja 
tulkkausta tekeviin ihmisiin, joilla ei ole kääntäjänkoulutusta mutta jot- 
ka osaavat vähintään kahta kieltä, joiden välillä he kääntävät ja tulkkaavat 
usein epämuodollisissa, satunnaisissa tilanteissa saamatta siitä erillistä 
korvausta (Antonini ja muut 2017, 4-8; ks. myös Pilke, Kolehmainen 
ja Penttilä 2015). Kyselyyn vastanneet tutkijat mainitsevat tällaisina ei- 
ammatillisina oman työnsä translatorisina toimijoina puolisot, kaverit, 
sukulaiset, tai jopa ihmiset, jotka eivät edes tiedä toimivansa tutkijan 
käännösapuna, mistä hyvä esimerkki on erään maa- ja metsätieteiden 
tutkijan vastaus: ”Olen espanjan kurssilla ja käytän työssäni tarvitsemia- 
ni lauseita esim. kotitehtävissä, jolloin opettaja huoltaa lauseet kuntoon 
tietämättään, että käyätn (sic) niitä työssäni.” Tässä tapauksessa voi toki 
olla, että kyse on ainakin jossain mielessä myös paraprofessionaalista 
kääntämisestä pikemmin kuin ei-ammatillisesta kääntämisestä, sillä 
opettajan voi ajatella tekevän käännetyn tekstin kielenhuoltoa säännön- 
mukaisesti osana työnsä rutiineja. 

Oman lisänsä tutkimustranslatorisuuden kirjoon tuo myös nykytek- 
nologia. Siinä, missä kääntämistä, tulkkausta ja kielentarkastusta aiem- 


2 Alkuperäinen vastaus englanniksi: ”because finding a translator and interpreter that also is familiar 
with the field and its vocabulary in several languages is not very easy.” 

3 Alkuperäinen vastaus englanniksi: ”we must also take time to ensure the translations and 
interpretations are correct.” 

min tekivät vain ihmiset, mahdollistaa tietotekniikan kehitys myös ko- 
neiden hyödyntämisen tässä toiminnassa. Tämä näkyy hyvin tutkijoiden 
kyselyvastauksissa. Moni tutkija kertoo käyttävänsä Google Kääntäjää tai 
MOT Sanakirjan kielentarkastuspalvelua. Myös kielenkäännöspalvelu 
Sunda mainitaan. Vastauksissa tulee ilmi erilaisia sähköisiä sanakir- 
joja, kuten MOT, Merriam-Webster, Oxford Dictionary, Tieteen termi- 
pankki ja Wikisanakirja. Lisäksi tutkijat käyttävät myös apunaan muita 
kääntämisen ja kielenkäytön sähköisiä apuvälineitä. Näistä mainitaan 
Thesaurus.com, Grammarly, FinTWol ja kännykän automaattinen kor- 
jaustoiminto sekä yleisellä tasolla Google, jonka avulla etsitään tietoa. 

Edellä mainitut työkalut ovat tyypillisesti käytössä silloin, kun tutkijat 
toteuttavat translatorista toimintaa itse. Ainakin osaa näistä käyttävät 
hyväkseen myös kieliammattilaiset tehdessään käännös- ja kielentarkas- 
tustöitä tutkijoille. Näin teknologia mahdollistaa tutkijoiden translatori- 
selle toiminnalle osin samanlaisen avun, jota käännösalan ammattilaiset 
käyttävät. Tämä antaa ehkä myös jonkinlaista tukea tutkijoiden piirissä 
esiin nousseelle näkemykselle siitä, että kääntäminen ja tulkkaus eri- 
tyisesti englannin kielen kontekstissa on osa heidän normaalia arki- 
rutiiniaan. Siihen ei välttämättä tarvita erikseen koulutettuja kielialan 
ammattilaisia, paitsi silloin kun erikseen vaaditaan mahdollisimman 
huoliteltua tekstiä tutkijan vieraalla tai toisella kielellä. 

Kaiken kaikkiaan tutkijantyöhön sisältyvä translatorisuus on hyvin 
moniulotteista ja monipuolista toimintaa. Vaikka sitä yllä onkin kuvattu 
suhteellisen rajallisesti, niin tästäkin kuvauksesta saanee jo käsityksen 
siitä, miten moninaista kieltenvälistä merkitysten siirtämistä tutkijan- 
työhön kuuluu. Ilmiötä kuvaamaan sopii seuraava humanistitutkijan 
avovastaus, joka sisältää useita yllä erikseen käsiteltyjä ulottuvuuksia: 


yleensä teen kaiken itse mutta joskus tarvitsen apua kollegalta 
tai sukulaiselta jonkun vaikeamman käännöksen tarkistamiseen; 
viralliset dokumentit on pakko antaa ammattikääntäjälle; jos on 
kiire, olen väsynyt ja kyseessä lyhyt kommunikointi esim. rans- 
kaksi käytän Google kääntäjää jonka tekstin muokkaan ja korjaan 
virheet. 

Vastauksessa havainnollistuvat niin tutkimuksen eri vaiheiden translato- 
riset toimijat kuin nykyteknologian ilmiöön tuoma ulottuvuuskin. Toki 
lainauksesta, samoin kuin yllä olevasta käsittelystä, ovat jääneet pois ne 
monenlaiset translatorisuuden muodot, joissa ei välttämättä liikuta eri 
kielten välillä, mutta jotka myös kuuluvat olennaisena osana siihen toi- 
mintaan, jolla tutkijat siirtävät merkityksiä kontekstista toiseen. Tällais- 
ta translatorisuutta on esimerkiksi erilaisten tekstilajien, semioottisten 
ulottuvuuksien tai modaaliteettien välinen merkitysten siirtäminen. Esi- 
merkiksi tutkimuksesta kertovien Twitter-viestien kirjoittaminen, suu- 
relle yleisölle tarkoitetun tutkimustiedotteen laatiminen, PowerPoint- tai 
Prezi-esityksen pitäminen omasta tutkimuksesta tai tutkimustulosten 
havainnollistaminen kaavion, kuvan tai taulukon muodossa vaativat 
translatorista toimintaa. Näiden kohdalla kyse ei ole Jakobsonin (1959, 
233) terminologian mukaisesta varsinaisesta kieltenvälisestä kääntämi- 
sestä, vaan pikemminkin kielensisäisestä tai intersemioottisesta kääntä- 
misestä. Nämäkin tilanteet voidaan kuitenkin mieltää kääntämiseksi ja 
niitä voidaan pitää translatorisina. Myös niissä tutkija pyrkii välittämään 
viestiä uudessa kontekstissa, ja tällä välitettävällä viestillä on jonkinlai- 
nen vastaavuussuhde aiempaan, muokkauksen lähtökohtana käytettyyn 
viestiin. Toki näissäkin tapauksissa tutkija voi liikkua eri kielten välillä, 
jolloin mukaan saadaan vielä varsinaisen kääntämisen ulottuvuus, ja 
ilmiön moninaisuus lisääntyy edelleen. 

Mielenkiintoista on, että tutkijat eivät välttämättä useinkaan tule itse 
ajatelleeksi työhönsä kuuluvaa kieltenvälistä merkityksensiirtoa ja sen 
moninaisuutta. Tämä on ymmärrettävää erityisesti silloin, jos kieli ja sen 
käyttö ei näyttäydy tärkeänä oman tutkimusaiheen kannalta. Koska kie- 
len avulla tapahtuva merkitysten välittäminen kuitenkin on olennainen 
osa tieteellisen tiedon muodostumista, olisi jokaisen tutkijan ainakin 
ajoittain hyödyllistä pohtia aihetta syvällisemmin. Näin varsinkin nyky- 
maailmassa, jossa englannin rooli tutkimuksen kielenä korostuu ja jos- 
sa valtaosa maailman tutkijoista ei voi välttää liikkumista kielten välillä. 
Samalla mahdollisuus tiedon muuttumiseen matkan varrella kasvaa. 

Lopuksi 


Tieteellinen tutkimus, tai ainakin suuri osa sitä, on perinteisesti toimi- 
nut ympäristössä, jota hallitsee diversiteetti. Tiedettä on pitkälti tehty 
kontekstissa, jossa hyödynnetään erilaisissa kulttuuri- ja kieliympäris- 
töissä kehitettyä taustamateriaalia ja teorioita, jotka eivät ole tarkoitettu 
vain jonkin tietyn kielen tai kulttuurin malleiksi, vaan joiden on ajateltu 
kuvaavan ihmistä ja maailmaa yleisemmällä, joskus jopa universaalil- 
la, tasolla. Tieteentekijät ovatkin perinteisesti käyneet keskustelua yli 
kieli- ja kulttuurirajojen hyvin moninaisissa yhteyksissä ja monin eri 
tavoin, ja he ovat hyödyntäneet tätä kulttuurirajat ylittävää yhteistyötä jo- 
kapäiväisessä tutkimustyössään. Voikin ajatella, että diversiteetti on ollut 
eräänlainen oletusarvo suuressa osassa tieteentekemistä kautta aikain. 
Maailma — ja tämän luvun näkökulmasta erityisesti tiedemaailma — on 
kuitenkin viimeisten vuosikymmenten aikana muuttunut yhä kansain- 
välisemmäksi, ja niinpä myös tieteellinen tutkimus ja tiedonmuodostus 
ovat kehittyneet yhä moninaisemmiksi myös kulttuuristen ulottuvuuksi- 
en suhteen. Tilannetta tieteen kentällä voikin hyvin verrata siihen Ison- 
Britannian monikulttuuriseen tilanteeseen, jota Vertovec (2006; 2007) 
tarkasteli esitellessään superdiversiteetin käsitteen. 

Siinä missä brittiläinen yhteiskunta koostuu moninaisista päällek- 
käisistä ja limittäisistä ryhmistä, joissa siirtolaistausta ja erilaiset kult- 
tuuriset vaikutteet risteilevät keskenään luoden jatkuvasti uudenlaisia 
variaatioita, tapahtuu tiedemaailmassa vastaavia ilmiöitä. Tutkijat toi- 
mivat kansainvälisessä ympäristössä ja liikkuvat maasta toiseen joko 
konkreettisesti tai entistä enemmän myös virtuaalisesti. He muodos- 
tavat monikulttuurisia ja monikielisiä tutkimusryhmiä, jotka tutkivat 
moninaisia kulttuurisia ilmiöitä. Tämä on tyypillistä erityisesti ihmis- 
tieteille, joissa keskitytään nimenomaan ihmisen toiminnan kuvaami- 
seen ja tulkitsemiseen. 

Kaikki tämä heijastuu siihen kielelliseen todellisuuteen, jossa tieteen- 
tekijät toimivat ja joka vaatii jatkuvaa kielten välistä merkitysten siirtoa, 
eli translatorisuutta hyvin monenlaisissa muodoissa, kuten yllä on pyrit- 
ty havainnollistamaan. Tämän ilmiön syvällisempään tarkasteluun juuri 
superdiversiteetti käsitteenä antaa hyödyllisen näkökulman. 

Huolimatta siitä, että translatorisuus superdiverssinä ilmiönä läpäi- 
see koko tieteen tekemisen prosessin ja ulottuu tutkimuksen jokaiseen 
vaiheeseen, on se jäänyt ja jää edelleen helposti huomiotta. Tieteen kan- 
sainvälistymisen myötä vahvana ja jatkuvasti kasvavana trendinä on ollut 
englannin roolin korostuminen tieteen kielenä, jolloin pinnallisesti kat- 
sottuna voi näyttää siltä, että moninaisuudesta on pikemminkin menty 
kohti yhdenmukaistumista ja ylikansallista yhtenäisyyttä. Koska valta- 
osa tutkimuksen tekijöistä ei kuitenkaan ole äidinkieleltään englannin- 
puhujia, liittyy heidän työhönsä automaattisesti myös monenlaista kiel- 
tenvälistä kääntämistä. Tätä käännösulottuvuutta tarkasteltaessa onkin 
mahdollista hahmottaa, kuinka superdiversiteetti toteutuu tieteellisen 
tiedon muodostumisen kontekstissa. Kun tieteelliseen tutkimukseen 
kytkeytyvää translatorisuutta tarkastellaan etnografian menetelmin il- 
man valmiita teoretisointeja, kuten Blommaert ja Rampton (2011) esit- 
tävät, on mahdollista toiminnan moniulotteisuus ja huomata, kuinka 
ei-prototyyppinen kääntäminen on itse asiassa keskeinen ja normaali 
osa tätä ilmiötä. 

Myös se, että tieteellinen kulttuuri ja tieteelliset metodit mielletään 
universaaleiksi, voi vaikuttaa siihen, että tieteellisen tiedonmuodostuk- 
sen superdiverssi konteksti helposti jää huomaamatta. Tässä suhteessa 
tosin vaikuttaisi olevan eroja tieteenalojen välillä. Esimerkiksi luon- 
nontieteissä ja ihmistieteissä tutkimuksen translatorisuus voi ilmetä 
hyvin eri tavoin, tai ainakin se voidaan mieltää hyvin eri tavoin, vaikka 
se sinällään olisi yhtä lailla olemassa molemmissa. Voi esimerkiksi olla, 
että luonnontieteissä sallitaan paremmin se, että englannin kieltä voi 
kirjoittaa ja puhua monella tavalla, mikä heijastuu kenties myös tut- 
kimuksen translatorisuuteen siinä mielessä, että tutkimusteksteiltä ei 
luonnontieteissä edellytetä samanlaista natiivinomaista ilmiasua kuin 
ihmistieteissä. 

Taustalla voi vaikuttaa myös se, että ihmistieteissä suhde maailmaan 
ja tietoon hahmotetaan vahvasti konstruktivistisesta näkökulmasta, kun 
taas luonnontieteissä vallitsee pikemminkin positivistinen näkemys (ks. 
esim. Temple 2002 sekä Temple ja Young 2004, jotka ovat yleisellä 
tasolla käsitelleet tutkijoiden epistemologista suhtautumista kääntä- 
miseen). Konstruktivistisen näkemyksen mukaan kieli on olennainen 

osa maailmaa ja tiedon muodostamista, ja siten kielenkäyttö muokkaa 
maailmaa sekä siitä tehtyä tulkintaa. Niinpä kielenkäyttöön luultavasti 
myös kiinnitetään eri tavalla huomiota kuin silloin, jos positivistisesta 
näkökulmasta lähtien oletetaan, että kieli on lähinnä väline, joka välit- 
tää tietoa maailmasta sellaisena kuin se todellisuudessa on — kaikille 
samanlaisena ja riippumatta siitä, mitä kieltä maailman kuvaamiseen 
käytetään. Tämä on osin spekulaatiota, sillä nyt käsitellyn kyselytutki- 
muksen kysymyksenasettelu ei mahdollista tämän aiheen tarkempaa 
analyysia. Kyselyaineisto ja aiempi tutkimuskirjallisuus antavat kuiten- 
kin vihjeitä siitä, että näin voisi olla. Tämä on myös yksi niistä teemois- 
ta, joihin tutkimusryhmämme on tarkoitus paneutua jatkossa aiempaa 
yksityiskohtaisemmin. 

Tässä luvussa tarkastelemme suomalaisen työelämän monimuotoisuutta 
ja kuljemme työelämän eri tutkimusperinteiden läpi. Käsittelemme työ- 
elämää sukupuolten tasa-arvon, monimuotoisuuden, intersektionaali- 
suuden ja superdiversiteetin viitekehysten avulla. Lähdemme liikkeelle 

sukupuolentutkimuksesta, jossa tarkastellaan monia työelämän tasa- 
arvokysymyksiä ja sukupuolittuneita ilmiöitä. 

Pysähdymme kuvaamaan monimuotoisuuden tilaa suomalaisissa 
työorganisaatioissa. Aineistona käytämme Työterveyslaitoksen Moni- 
muotoisuusbarometria (Työterveyslaitos, 2021), jossa on kartoitettu hen- 
kilöstöalan ammattilaisten (n=250) näkemyksiä monimuotoisuudesta. 
Monimuotoisuuden tarkastelun heikkoudeksi havaitsemme staattisen 
ja tietyllä tapaa yksiulotteisen tavan hahmottaa erilaisuutta. Todellisuu- 
dessa eri monimuotoisuuden ulottuvuudet ovat risteäviä. 

Risteävien erojen ymmärtämiseksi perehdymme intersektionaali- 
suuden käsitteeseen. Tartumme myös inklusiivisuuden käsitteeseen 
pohtiessamme, miten monimuotoisuusprosesseja voidaan käytännössä 
edistää työpaikoilla. Inklusiivisuus tarkoittaa aktiivista ja suunniteltua 
toimintatapaa, jolla voidaan edistää yhdenvertaisia ja syrjimättömiä ra- 
kenteita sekä kaikkia osallistavaa ja mukaan ottavaa toimintaa (TEM 
2022). Nostamme esiin esimerkkejä Terveyden ja hyvinvoinnin laitok- 
sen (THL) ja Työterveyslaitoksen Moninaisesti parempi -hankkeesta 
(2019-2022). Aineistona käytämme hankkeen rekrytointiprosessissa 
kerättyä kyselyaineistoa (n=48). 

Viimeiseksi lähestymme superdiversiteetin käsitettä, joka siirtää kat- 
seen staattisesta monimuotoisuuden tarkastelusta dynaamiseen moni- 
muotoisuuden monipuolistumiseen. Superdiversiteetin käsite kutsuu 
tarkastelemaan väestön ja työyhteisöjen monimuotoisuutta huomioiden 
heterogeenisyyden eri ryhmien sisällä ja ryhmänmuodostuksessa itses- 
sään. Päätepysäkillä pohdimme, millaiset monimuotoisuuden ulottu- 
vuudet nykyisellään jäävät tutkimuksessa ja työpaikoilla piiloon. 


Sukupuolentutkimus tarjoaa tiedollisen pohjan työelämän 
tasa-arvotyölle 


Sukupuolentutkimus tarkastelee työelämän ilmiöitä kahdesta suunnas- 
ta. Ensinnäkin se tutkii yhteiskunnan sukupuolittuneita rakenteita ja 
sitä, ja tuottaa tietoa miesten ja naisten erilaisista asemista ja tilanteista 
työelämässä. Toiseksi tutkimus analysoi yhteiskunnassa vallitsevia suku- 

puolittavia kulttuurisia jäsennyksiä ja käytäntöjä, kuten ajattelumalleja 
ja tapoja, joilla sukupuoli ymmärretään työelämäkontekstissa ja naisten 
ja miesten välisiä eroja muodostetaan ja perustellaan työhön liittyvissä 
kysymyksissä (Korvajärvi 2010). Sukupuolentutkimuksen tavoitteena on 
tehdä näkyväksi ja muuttaa vallitsevaa epäoikeudenmukaiseksi koettua 
asiaintilaa (Juvonen, Rossi ja Saresma 2010). 

Suomessa koulutusvalinnat ja työmarkkinat ovat vahvasti segregoitu- 
neet eli eriytyneet sukupuolen mukaan: naiset ja miehet työskentelevät 
suurelta osin eri toimialoilla, ammateissa ja tehtävissä (THL 2023a; Ti- 
lastokeskus 2021a; Teräsaho, Tanhua ja Rantanen 2023). Naisten osuus 
on korkea sosiaali- ja terveysalan tehtävissä, kun taas miesten tyypillisin 
alavalinta kohdistuu tekniikan sekä tieto- ja viestintätekniikan (ICT) aloil- 
le. Myös yrittäjyys on eriytynyt sukupuolen mukaan. Naiset työllistyvät 
useammin kunnallisella sektorilla, miehet taas yksityisellä sektorilla ja 
ovat myös naisia yleisemmin itse yrittäjiä. Sen lisäksi naiset ja miehet 
ovat sijoittuneet työelämässä vaativuudeltaan eritasoisiin tehtäviin: miehet 
sijoittuvat useammin esihenkilö- ja johtotehtäviin ja naiset avustaviin teh- 
täviin. Naisten osuus pörssiyhtiöiden toimitusjohtajista on alle 10 prosent- 
tia. (THL 2023a). Segregaatio on Suomessa erittäin voimakasta verrattuna 
muihin Euroopan maihin, vaikka eurooppalaisittain tarkasteltuna naisten 
koulutustaso on Suomessa korkea (Teräsaho, Tanhua ja Rantanen 2023). 

Sukupuolen mukaisen segregaation vahvuudesta koulutusalavalin- 
noissa ja työelämässä kertoo myös se, että Suomessa suoritetut tutkin- 
not näyttävät voimistavan maahanmuuttaneiden koulutusalavalintoja 
sukupuolen mukaan (Nieminen, Sutela ja Hannula 2015). Maahan- 
muuttajataustaiset tytöt ja naiset saatetaan mieltää esimerkiksi hoiva- 
työhön sopivammiksi sekä sukupuolensa että maahanmuuttajataustansa 
vuoksi riippumatta heidän henkilökohtaisista toiveistaan ja kokemuksis- 
taan sekä koulutustaustastaan (Kurki 2019). Ulkomailla suoritettujen 
tutkintojen koulutusalat eivät ole Suomeen muuttaneilla naisilla ja mie- 
hillä eriytyneet sukupuolen mukaan niin voimakkaasti kuin suomalais- 
taustaisilla. Vuonna 2014 Suomessa asuneilla ulkomaalaistaustaisilla 
naisilla oli suhteellisesti enemmän tekniikan alan tutkintoja ja selvästi 
vähemmän terveys- ja sosiaalialan tutkintoja kuin suomalaistaustaisilla 
naisilla (Nieminen, Sutela ja Hannula 2015). 

Myös työllisten ulkomaalaistaustaisten naisten ja miesten ammatit 
olivat vuonna 2019 eriytyneet sukupuolen mukaan hieman lievemmin 
kuin suomalaistaustaisilla. Kuitenkin kokonaisuudessaan sekä suoma- 
lais- että ulkomaalaistaustaiset miehet ja naiset työskentelevät vain har- 
voin sukupuolelleen ei-tyypillisellä alalla eli miehet koulutus-, sosiaali- 
ja terveysaloilla ja naiset luonnontieteen, matematiikan ja teknologian 
aloilla (Tilastokeskus 2022; THL 2023b). Suomessa vallitsevat edelleen 
vahvat sukupuolistereotypiat ja asenteet, mielikuvat sekä normit tietty- 
jen alojen sopivuudesta vain tietylle sukupuolelle (Teräsaho, Tanhua ja 
Rantanen 2023). Esimerkiksi opinto-ohjauksessa nuorta saatetaan tie- 
dostamatta ohjata koulutusalalle sukupuolen mukaan (Juutilainen 2003) 
tai omalle sukupuolelle ei-tyypillisestä alasta kiinnostunut nuori saattaa 
jäädä ilman koulun ja lähipiirin kannustusta, jolloin hän tekee omalle 
sukupuolelleen tyypillisen alavalinnan valtavirran mukana. 

Sukupuolen mukaista eriytymistä esiintyy myös alojen sisällä. Esi- 
merkiksi miesenemmistöisen tekniikan alan opintoaloissa on muuta- 
ma ala, kuten elintarvikeala, jossa naisten osuus on miehiä korkeampi. 
Vaikka pientä muutosta on tapahtunut etenkin naisten kouluttautuessa 
miesenemmistöisille aloille, kuten lääkäreiksi ja juristeiksi, ei segregaa- 
tion lievenemisessä näy merkittävää muutosta. (Keski-Petäjä ja Witting 
2018.) Myös nuorten ammattitoiveet mukailevat sukupuolen mukaista 
eriytymistä työelämässä. Vuoden 2016 Nuorisobarometrissa nuorilla 
naisilla yleisin toiveammatti oli työ sosiaali- ja terveysalalla, miehillä 
puolestaan yleisin toiveammatti sijoittui tekniikan alalle (Teräsaho ja 
Keski-Petäjä 2017). Lisäksi nuorten työelämään tutustumisen (TET) har- 
joittelupaikat valikoituvat useimmiten omalle sukupuolelle tyypilliselle 
alalle (Mayer ja muut 2022). Vuoden 2017 tasa-arvobarometrin mukaan 
valtaosa vastaajista oli kuitenkin sitä mieltä, että sosiaali- ja terveyspal- 
veluiden työtehtävissä tulisi olla nykyistä enemmän miehiä, ja tekniikan 
sekä tieto- ja viestintätekniikanalojen työtehtävissä tulisi olla nykyistä 
enemmän naisia (Attila ja muut 2018). 

Työmarkkinoiden eriytymistä kuvaa myös se, että tasa-ammateissa 
työskentelevien osuus on pienentynyt vuosien aikana. Tilastokeskuksen 
työssäolotilaston mukaan vuonna 2020 tasa-ammateissa työskentelevien 
palkansaajien osuus oli vain 9,5 prosenttia. Tasa-ammateilla tarkoitetaan 

ammatteja, joissa naisten ja miesten osuus ammattiryhmissä toimivis- 
ta on 40-60 prosenttia. Palkansaajien yleisimmät tasa-ammattiryhmät 
vuonna 2020 olivat mainonnan ja markkinoinnin erityisasiantuntijat, 
elintarviketeollisuuden prosessityöntekijät sekä ammatillisen koulu- 
tuksen opettajat. (Tilastokeskus 2020.) Korkeasti koulutetut naiset ja 
miehet työskentelevät tasa-ammateissa useammin kuin matalammin 
koulutetut naiset ja miehet. Ulkomaalaistaustaiset naiset työskentelevät 
tasa-ammateissa hieman useammin kuin ulkomaalaistaustaiset miehet 
tai suomalaistaustaiset naiset tai miehet, vaikkakaan erot eivät ole ryh- 
mien välillä suuria. (Tilastokeskus 2022; THL 2023b.) 

Sukupuolten tasa-arvoa työelämässä on edistetty ja segregaatiota py- 
ritty lieventämään tutkitun tiedon lisäksi käytännön keinoin (ks. esim. 
Teräsaho, Tanhua ja Rantanen 2023). Työpaikoilla on kehitetty suku- 
puolitietoisia ja monimuotoisuutta edistäviä rekrytointikeinoja sekä käy- 
täntöjä tasa-arvoisen urakehityksen edistämiseksi, syrjinnän, häirinnän 
ja epäasiallisen kohtelun kitkemiseksi sekä naisten ja miesten välisen 
palkkaeron kaventamiseksi. Oppilaitoksissa on kehitetty esimerkiksi 
oppilaanohjauksen käytäntöjä: miehiä on kannustettu naisenemmis- 
töisten alojen tehtäviin ja naisia miesenemmistöisille aloille esimer- 
kiksi mentoroinnin, yritysvierailuiden, työelämään tutustumisjaksojen 
(TET) ja muiden harjoitteluiden keinoin sekä tarjoamalla moninaisia 
roolimalleja ja esikuvia. Naisten urakehitystä, johtajuutta, yrittäjyyttä ja 
liiketoimintaosaamista on tuettu. Lisäksi on kehitetty sukupuolitietoisen 
viestinnän keinoja sekä vahvistettu päättäjien, toimittajien ja viestinnän 
ammattilaisten tasa-arvo-osaamista. Myös työpaikkojen ja oppilaitosten 
tasa-arvo- ja yhdenvertaisuussuunnittelua on edistetty. Kehittämistyön 
pysyvyyttä rajoittaa osin se, että kehittämistyötä on tehty pitkälti määrä- 
aikaisissa tasa-arvohankkeissa (Brunila 2009). 

Tasa-arvon edistämisessä on alettu ottaa entistä paremmin huomioon 
myös sukupuolen moninaisuus. Tasa-arvolaki (1986/609) kieltää syr- 
jinnän sukupuolen, sukupuoli-identiteetin ja sukupuolen ilmaisun pe- 
rusteella. Laki velvoittaa lisäksi viranomaisia, työnantajia ja koulutuksen 
järjestäjiä ennaltaehkäisemään syrjintää tavoitteellisesti ja suunnitel- 
mallisesti. Yhdenvertaisuuslaki (1325/2014) puolestaan kieltää syrjinnän 
muun muassa seksuaalisen suuntautumisen perusteella. Toistaiseksi 

tietoa esimerkiksi sukupuolivähemmistöjen sijoittumisesta työmarkki- 
noille ja koetuista esteistä ammatinvalinnassa on melko vähän. 

Sukupuolen kaksijakoisuuden ja heterokeskeisyyden perinne on ollut 
myös tutkimuskyselyissä vahva, mutta viime vuosina jäykkää perinnettä 
on purettu useissa tiedonkeruun tavoissa. Rekistereissä ja kyselylomak- 
keissa on harvoin tunnistettu risteävien erojen merkitys, ja se että mo- 
ninaiset erot vaikuttavat yhtä aikaa ratkaisevasti siihen, miten etuoikeu- 
tettuja tai marginaalisia asemia yhteiskunnassa saavutetaan. (Lehtonen 
2019.) Intersektionaalisuuden käsitteellistämisen seurauksena asetelma 
on jo teoreettisesti tuttu, mutta viive käsitteestä käytäntöön siirtymisen 
välillä on oleellista huomioida. Intersektionaalisuuden tunnistamiseksi 
ja huomioon ottamiseksi tutkimuksissa on siirrytty enemmän tarkaste- 
lemaan monimuotoisuutta. Myös sukupuolentutkimuksessa ja feminis- 
tisessä tutkimuksessa kiinnitetään sukupuolen lisäksi huomiota muihin 
hierarkioita ja eriarvoisuutta tuottaviin eroihin, kuten ikään, etniseen 
taustaan, seksuaalisuuteen, vammaisuuteen tai uskontoon (Juvonen, 
Rossi ja Saresma 2010). 

Yhteiskunnassa on yhä paljon sukupuolittuneita ilmiöitä, kuten mo- 
net työelämän tasa-arvokysymykset, joiden tunnistamista ja edistämis- 
työtä ei tule sivuuttaa monimuotoisuutta ja diversiteettiä käsittelevässä 
tutkimuksessa. Esimerkiksi naiset kokevat sukupuolestaan haittaa työ- 
elämässä ja kokevat syrjintää etenkin miesenemmistöisillä työpaikoilla 
(Kauhanen ja Riukula 2019; Koivunen ja muut 2017). Vahvasti suku- 
puolen mukaan eriytyneet koulutusvalinnat ja työmarkkinat sekä suku- 
puoleen liitetyt oletukset ja stereotypiat vaikuttavat valtaväestön tavoin 
myös maahanmuuttaneiden henkilöiden elämään. Sukupuolen mukaan 
eriytyneet työmarkkinat vaikuttavat laajemmin resurssien ja hyvinvoin- 
nin jakautumiseen yhteiskunnassa. 


Binäärisestä tarkastelusta laajempaan 
monimuotoisuuteen 


Työelämän tutkimuksessa ja kehittämisessä on yhä useammin otettu 
viitekehykseksi laajempi monimuotoisuus, jossa sukupuolen lisäksi 

kohteena ovat myös muut ulottuvuudet, kuten ikä ja etninen tausta. 
2000-luvulle on myös ajoittunut merkittäviä lainsäädäntöuudistuksia 
yhdenvertaisuuteen liittyen. Vuoden 2004 yhdenvertaisuuslailla pantiin 
täytäntöön Euroopan unionin niin sanotut syrjintädirektiivi ja työsyr- 
jintädirektiivi (Euroopan unioni 2000a ja 2000b), ja vuonna 2015 astui 
voimaan uusi yhdenvertaisuuslaki. Entistä toimivampaa lainsäädäntöä 
on tavoiteltu yhdenvertaisuuslain osittaisuudistuksella 2020-luvulla. 

Monimuotoisuuden kehyksessä ihmisten keskinäinen erilaisuus 
näyttäytyy usein rikkautena ja voimavarana. Tutkimuksissa on osoitet- 
tu, että työyhteisön monimuotoisuudesta voi olla hyötyä organisaatioille: 
sen on havaittu muun muassa parantavan organisaation innovatiivisuut- 
ta, uusien asiakasryhmien tavoittamista sekä taloudellista kannattavuut- 
ta (Hunt, Layton ja Prince 2015). Organisaation tavoiteltava henkilöstö- 
rakenne koostuu tämän näkemyksen mukaan erilaisista ja eritaustaisis- 
ta työntekijöistä. Monimuotoisuuden tuomien hyötyjen lisäksi on koros- 
tettu moraalista näkökulmaa (Roberts ja Mayo 2019), josta katsottuna 
tasa-arvoisessa ja yhdenvertaisessa yhteiskunnassa eri väestöryhmät ovat 
edustettuina eri organisaatioissa ja työtehtävissä. 

Pelkkä erilaisuuden olemassaolo ei kuitenkaan takaa, että henkilöstön 
monimuotoisuus tuottaa hyötyjä. Siihen tarvitaan hyvää johtamista, mu- 
kaan ottavia, inklusiivisia toimintatapoja sekä psykologista turvallisuut- 
ta. Kehittämistoiminnassa monimuotoisuuden johtaminen on saanut 
jalansijaa, ja tasa-arvo- ja yhdenvertaisuuslakien edellyttämiä tasa-arvo- 
ja yhdenvertaisuussuunnitelmia on laadittu monilla työpaikoilla. Kui- 
tenkin esimerkiksi tasa-arvosuunnitelmien laajuus ja laatu vaihtelevat 
paljon organisaatioiden välillä (Attila ja Koskinen 2020). 

Seuraavaksi valotamme suomalaisen työelämän ja työpaikkojen 
monimuotoisuuden tilaa Työterveyslaitoksen Monimuotoisuusbaromet- 
rin (Bergbom, Toivanen ja Väänänen 2020) pohjalta. Tarkastelemme 
tuloksia myös alueellisesti vertaillen pääkaupunkiseutua sekä muuta 
Suomea, ja tuomme näin esiin maamme erilaisia työelämätodellisuuk- 
sia. Monimuotoisuusbarometrilla kartoitetaan henkilöstöalan ammatti- 
laisten (n=250) näkemyksiä monimuotoisuudesta. Barometri on toistai- 
seksi toteutettu neljä kertaa vuosina 2007, 2011, 2016 ja 2020. 

Monimuotoisuus määriteltiin monimuotoisuusbarometrissä työn- 
tekijöiden keskinäiseksi erilaisuudeksi muun muassa iän, sukupuolen, 
etnisen taustan, seksuaalisen suuntautumisen, perhetilanteen, vammai- 
suuden, kielen, uskonnon ja vakaumuksen suhteen. Monimuotoisuu- 
den määrittely pohjaa aikaisempien vuosien monimuotoisuusbaromet- 
reihin. Mainitut monimuotoisuuden ulottuvuudet ovat myös lainsää- 
dännössä mainittuja syrjintäperusteita. Henkilöstöalan ammattilaiset 
arvioivat oman henkilöstönsä monimuotoisuutta asteikolla 1-10 (1=erit- 
täin homogeeninen; 10=erittäin monimuotoinen). Vastaajista viidennes 
(21 %) arvioi oman organisaationsa hyvin monimuotoiseksi (8—10) ja 
vajaa viidennes (18 %) hyvin homogeeniseksi (1-3). Pääkaupunkiseu- 
dulla, jossa 39 % vastaajista (n=96) toimi, oma organisaatio arvioitiin 
useammin monimuotoiseksi (mediaani 7) kuin muualla Suomessa 
keskimäärin (mediaani 5). (Kuvio 1.) Tämä heijastanee ainakin osittain 
sitä, että pääkaupunkiseudun kolmen suurimman kaupungin, Helsin- 
gin, Espoon ja Vantaan, työikäisestä (18—64-vuotiaat) väestöstä noin joka 
viides (19—24 %) oli barometrin toteuttamisvuonna vieraskielinen, kun 
vastaava osuus muun maan osalta oli keskimäärin 6 prosenttia (Tilasto- 
keskus 2021b). 


Arvio oman organisaation henkilöstön 
monimuotoisuudesta asteikolla 1—10 (%) 

Kuvio 1. Henkilöstöalan ammattilaisten arvio oman organisaation henkilöstön 
monimuotoisuudesta asteikolla 1-10 (%). Lähde: Bergbom, Toivanen ja Väänä- 
nen 2020. 

Avovastauksissa henkilöstön monimuotoisuutta ja homogeenisuutta 
kuvattiinkin usein naisten ja miesten sukupuolijakauman ja ikäjakau- 
man lisäksi juuri etnisyydellä, alkuperällä, kansallisuudella, kulttuuri- 
silla vähemmistöillä tai ulkomaalaistaustaisuudella. Muita mainittuja 
ulottuvuuksia olivat seksuaalinen suuntautuminen, perhetilanne, vam- 
maisuus, osatyökykyisyys, uskonto, äidinkieli, kotikieli, kielitausta, 
ihonväri, koulutustausta ja osaaminen. Yksittäisiä mainintoja oli myös 
sukupuolen moninaisuudesta, vakaumuksesta, mielenterveydestä ja 
turvapaikanhakijoista. Muita monimuotoisuuden ulottuvuuksia, ku- 
ten neurodiversiteettiä eli neurologista monimuotoisuutta, ei mainittu 
oman organisaation monimuotoisuutta tai homogeenisuutta kuvatessa. 

Avovastauksissa nousi myös esiin, että henkilöstön monimuotoistu- 
mista pidetään toivottavana. Yksittäisiä mainintoja oli myös siitä, että 
organisaatiossa oli asetettu henkilöstön monimuotoistumisen lisäänty- 
miselle strategisia tavoitteita. Tavoitetta tai toivetta henkilöstön moni- 
muotoistumisesta perusteltiin kuitenkin harvoin. Lähinnä tuotiin esiin, 
että henkilöstön olisi suotavaa heijastaa väestön monimuotoisuutta. 
Toisinaan myös koettiin, että henkilöstön monimuotoisuutta oli vaikea 
lisätä: omalla paikkakunnalla esimerkiksi ulkomaalaistaustaisen väes- 
tön osuus saattoi olla alhainen eikä työnhakijoiden joukossa ollut muita 
kuin suomalaissyntyisiä. Vastaavasti tuotiin esiin muiden vähemmis- 
töjen vähäisyys omalla paikkakunnalla. Joskus taas monimuotoisuutta 
kavensi oman toimialan vahva eriytyminen sukupuolen mukaan. Lisäksi 
muutama vastaaja arvioi organisaation johdon kielteisten asenteiden 
olevan oman organisaationsa henkilöstön monimuotoistumisen esteinä. 
On kuitenkin huomionarvoista, että vuonna 2020 valtaosa henkilöstö- 
alan ammattilaisista (69 %) arvioi, että monimuotoisuuden ja yhden- 
vertaisuuden arvostaminen oli nostettu esiin organisaation strategiassa, 
toimintasuunnitelmassa tai jossakin niitä vastaavassa. 

Monimuotoisuusbarometrin tulokset antavat viitteitä siitä, että orga- 
nisaatioissa on tapahtunut 2000-luvulla myönteistä kehitystä asennoi- 
tumisessa monimuotoisuuteen. Vuoden 2020 barometrin vastaajista 
lähes kahdeksan kymmenestä (78 %) arvioi, että omassa organisaatiossa 
hyväksytään monimuotoisuuden eri ilmenemismuodot ja kannustetaan 

ihmisiä olemaan avoimia tämän suhteen. Vuonna 2007 vastaava osuus 
oli 51 prosenttia ja osuus on selvästi kasvanut vuosien varrella (57 % 
vuonna 2011, 61 % vuonna 2016). 

Työpaikoilla suhtauduttiin myös aikaisempaa sallivammin työnte- 
kijöiden erilaisten monimuotoisuuteen liittyvien ulkoisten symbolien 
käyttöön (esim. uskontoon ja vakaumukseen liittyvät). Suluissa mainittu 
täsmennys on todennäköisesti ohjannut vastaajia pohtimaan työpaikan 
suhtautumista erityisesti uskontoon ja vakaumukseen liittyviin symbo- 
leihin, kuten esimerkiksi vaatetukseen ja koruihin. Vuonna 2020 noin 
puolet vastaajista (49 %) arvioi, etteivät ulkoiset symbolit kuulu työpai- 
kalle. Aikaisempina vuosina osuus on ollut selvästi korkeammalla tasol- 
la (74-78 %). Varauksellisuus monimuotoisuuteen liittyvien ulkoisten 
symbolien käyttöön työssä voi liittyä esimerkiksi siihen, että tietyissä 
tehtävissä ja ammateissa työntekijöiltä odotetaan neutraalisuutta tai käy- 
tetään työnantajan määräämää työasua. Kiinnostavaa onkin, että tästä 
huolimatta suhtautuminen monimuotoisuuteen on myös tältä osin ke- 
hittynyt hyväksyvämmäksi. 

Monimuotoisuusbarometrissa henkilöstöalan ammattilaisia pyydet- 
tiin arvioimaan länsimaalaisen pukeutumisen vaikutusta rekrytointiin. 
Vastanneista miltei joka toinen (49 %) arvioi, että on helpompi rekry- 
toida henkilö, joka pukeutuu länsimaisesti kuin henkilö, joka käyttää 
valtakulttuuristamme poikkeavaa vaatetusta. Joka viides (19 %) oli kui- 
tenkin eri mieltä väittämän kanssa. Valtakulttuurista poikkeava vaatetus 
voi viitata esimerkiksi romanien kansallisasun, hijabin tai sikhimiesten 
turbaanin käyttöön. 

Valtaosa henkilöstöalan ammattilaisista (79 %) katsoi, että organisaa- 
tion henkilöstökäytäntöjen suunnittelussa tulee ottaa huomioon erilais- 
ten työntekijäryhmien erilaiset tarpeet, pääkaupunkiseudulla näin ajatte- 
li peräti 89 % prosenttia vastaajista. (Kuvio 2.) Barometrin avovastaukset 
valottavat miten erilaisten ryhmien erilaisia tarpeita oli huomioitu: työ- 
aikajoustot helpottivat haastavissa perhetilanteessa eläviä, vammaisten 
henkilöiden kohdalla saatettiin tehdä työnmuokkausta ja vastaavasti 
suunnitella erilaisia työjärjestelyjä osatyökykyisille. Lisäksi nuorten ja 
ikääntyneiden erilaisia tarpeita huomioitiin johtamiskäytännöissä. Yk- 

sittäisiä mainintoja oli myös kielikoulutuksen järjestämisestä sitä tar- 
vitseville ja mahdollisuudesta pitää rukoiluhetkiä taukojen yhteydessä. 
Pohdimme työelämän syrjiviä rakenteita sekä työntekijöiden kokemuk- 
sia monimuotoisuuden toteutumisesta myöhemmin tässä luvussa. 


Organisaatioiden tulee suunnitella henkilöstökäytäntönsä siten, 
että ne ottavat huomioon erilaisten työntekijäryhmien 
mahdolliset erilaiset tarpeet (%) 

Kuvio 2. Henkilöstöalan ammattilaisten näkemys tarpeesta ottaa huomioon eri 
työntekijäryhmien erilaiset tarpeet henkilöstökäytännöissä (%), pääkaupunkiseu- 
tu ja muu Suomi. Lähde: Bergbom, Toivanen ja Väänänen 2020. 


Monimuotoisuusbarometrin vastaajia pyydettiin myös arvioimaan, mis- 
sä määrin eri monimuotoisuuden ulottuvuuksia pitäisi ottaa huomioon 
johtamisessa ja organisaation henkilöstökäytännöissä. Henkilöstöalan 
ammattilaiset katsoivat, että erityisesti ikä, osatyökykyisyys ja perhetilan- 
ne tulisi huomioida johtamisessa ja henkilöstökäytännöissä (Kuvio 3). 
Lisäksi kielitausta ja vammaisuus nähtiin varsin laajasti ulottuvuuksina, 
joihin olisi tarpeellista kiinnittää huomiota. Seksuaalinen suuntautumi- 
nen ja uskonto tai vakaumus kuuluivat puolestaan niihin monimuotoi- 
suuden ulottuvuuksiin, joihin vain harva katsoi olevan tarpeellista kiin- 
nittää erityistä huomiota. Pääkaupunkiseudun vastaajat arvioivat muita 
vastaajia useammin tarpeelliseksi huomioida eri monimuotoisuuden 
ulottuvuudet johtamisessa ja henkilöstökäytännöissä. 

Pitäisikö monimuotoisuuden eri osa-alueita huomioida HRtoiminnassa ja johtamisessa? 
(erittäin/melko paljon, %) 

Kuvio 3. Henkilöstöalan ammattilaisten näkemys tarpeesta ottaa huomioon eri 
monimuotoisuuden ulottuvuuksia HR-toiminnassa ja johtamisessa (%), pää- 
kaupunkiseudulla ja muualla Suomessa. Lähde: Bergbom, Toivanen ja Väänänen 
2020. 


Avovastauksissa tuotiin kuitenkin esille, että seksuaaliseen suuntautu- 
miseen ja uskontoon tai vakaumukseen tulee kohdistaa huomiota, jos 
työpaikalla esiintyy näihin liittyvää syrjintää tai ennakkoluuloja. Toisaal- 
ta esitettiin, että nämä ulottuvuudet kuuluvat ihmisten yksityisyyteen ei- 
vätkä liity työhön. On kuitenkin huomattava, että joissakin työtehtävissä 
uskonto tai vakaumus voivat vaikuttaa työntekoon ja työn muokkausta 
voi olla sekä tarpeen että mahdollista tehdä. Maailmalla uskonto tai va- 
kaumus on yksi yleisimmistä syistä, jonka vuoksi työntekijät toivovat 
työn muokkausta. Muita yleisimpiä syitä ovat vammaisuus, raskaus ja 
perhevelvollisuudet sekä terveyteen tai toimintakykyyn vaikuttavat teki- 
jät (ILO 2016). Syrjinnän osalta tulisi ottaa huomioon, että vaikka esiin 
tulleeseen syrjintään tulee puuttua, myös syrjinnän ennaltaehkäisyyn 
tulee kiinnittää huomiota, sillä syrjintäkokemuksista ei välttämättä vies- 
titä eteenpäin organisaatiossa. 

Vaikka henkilöstökäytännöissä otetaan vaihtelevasti huomioon eri 
monimuotoisuuden ulottuvuudet, barometrin tulosten perusteella 
vaikuttaa siltä, että henkilöstön yhdenvertaisuuden ja tasa-arvon toteu- 
tumiseen kiinnitetään aikaista enemmän huomiota työpaikoilla, esi- 
merkiksi rekrytointikäytäntöjen osalta. Vastanneista noin joka kolmas 
(31 %) ilmoitti, että omassa organisaatiossa on kehitetty syrjimättömiä 
rekrytointikäytäntöjä ja noin joka kymmenes (12 %) että työpaikalla on 
kokeiltu tai käytetty anonyymia rekrytointia. Avovastausten perusteella 

rekrytointikäytäntöjen kehittäminen syrjimättömiksi oli ajankohtaista 
monessa organisaatioissa. Esimerkiksi anonyymia rekrytointia oli äsket- 
täin kokeiltu tai sen kokeilu ja käyttöönotto oli suunnitteilla. Kiinnostus 
ja toimet syrjimättömien rekrytointikäytäntöjen kehittämiseen voivat 
liittyä osin esimerkiksi monia toimialoja, kuten sosiaali- ja terveysalaa 
(Keva 20213; 2021b) koskettavaan osaaja- ja työvoimapulaan, mikä pa- 
kottaa organisaatioita kehittämään rekrytointikäytäntöjään riittävän työ- 
voiman saamiseksi. Syrjimättömät rekrytointikäytännöt voivat parantaa 
työpaikan mainetta ja houkuttelevuutta, lisätä työnhakijoiden määrää 
avoimiin työpaikkoihin ja auttaa sopivien työntekijöiden rekrytoinnissa. 

Monimuotoisuuden tilan monipuolinen tarkasteleminen on yksi 
keskeinen lähtökohta erilaisuuden tutkimuksessa. Monimuotoisuus- 
barometrin tulokset kuvaavat hyvin monimuotoisuuden tilaa ja siihen 
liittyviä asenteita, käytäntöjä ja muutoksia suomalaisessa työelämässä 
ja työpaikoilla. Tällainen monimuotoisuuden tarkastelu on kuitenkin 
staattinen ja tietyllä tapaa yksiulotteinen tapa hahmottaa erilaisuutta. 
Inklusiivisissa eli mukaan ottavissa organisaatioissa henkilöstön mo- 
nimuotoisuutta olisi hyvä huomioida laajemmin. Todellisuudessa eri 
monimuotoisuuden ulottuvuudet ovat toisiinsa kietoutuneita ja ristik- 
käisiä, minkä intersektionaalisuuden käsite tuo hyvin esiin. Siirrymme- 
kin tarkastelemaan intersektionaalista viitekehystä, jonka fokuksessa on 
staattisten luokkien ja kategorioiden sijaan valta, rakenteet ja prosessit. 


Intersektionaalisuuden kautta risteäväisyyksien 
tunnistamiseen 


Intersektionaalisuus käsitteenä tarkoittaa tutkimuksen ja keskustelun 
viitekehystä, jossa huomioidaan useiden sosiaalisten identiteettien yh- 
teisvaikutus (Crenshaw 1989). Crenshaw'n mukaan intersektionaali- 
suus tarjoaa näkökulman, josta voidaan tarkastella, miten eriarvoisuu- 
den eri muodot usein risteävät, kietoutuvat yhteen ja miten niiden yh- 
teisvaikutus voi olla hyvinkin kielteinen. Tämän näkökulman mukaan 
sukupuolten eriarvoisuus ei ole riippumatonta rodun, etnisen taustan, 
seksuaalisuuden, iän, vammaisuuden, luokan tai maahanmuuttotaustan 

perusteella ilmenevästä eriarvoisuudesta. Esimerkiksi sukupuoli yksin 
ei riitä enää muuttujaksi analysoitaessa identiteettiä ja valtasuhteissa 
asemoitumista, vaan on otettava huomioon myös muita tekijöitä ja 
muuttujia, kuten yhteiskuntaluokka, ikä, etnisyys tai uskonto, ja näiden 
tekijöiden jatkuva risteäminen (Rossi 2010). 

Maahanmuuttotutkimuksissa on pitkään tunnistettu selkeitä eroja 
miesten ja naisten välillä esimerkiksi työllisyydessä. Vuonna 2018 OECD 
huomautti raportissaan, että Suomen pitäisi parantaa maahanmuutta- 
neiden naisten ja heidän lastensa kotoutumista Suomeen (OECD 2018). 
On havaittu, että maahanmuuttaneilla naisilla koulutus lisää työllisyyttä 
selvästi vähemmän kuin muilla ryhmillä: korkea-asteen tutkinnon suo- 
rittaneista maahanmuuttaneista naisista vain 62 prosenttia on työllisiä, 
kun muilla ryhmillä osuus on yli 80 prosenttia (Larja ja Luukko 2018). 

Intersektionaalisuuden huomioon ottaminen työllisyyskysymyksissä 
antaa tarkempaa tietoa työelämän esteistä. Esimerkiksi Suomeen muut- 
taneista ulkomaalaistaustaisista korkeasti koulutetuista naisista useampi 
kuin joka kolmas on tilastollisesti tarkasteltuna ylikoulutettu nykyisiin 
työtehtäviinsä nähden, vaikka heillä on Suomessa suoritettu tutkinto ja 
vähintään edistynyt suomen kielen taito. Siinä missä lääkärit ovat saa- 
neet koulutustaan vastaavaa työtä, ulkomaalaistaustaiset opettajat, joiden 
ammatti on myös hyvin säännelty ja hyvää kielitaitoa vaativa, näkyvät 
runsaana joukkona ylikoulutetuissa. Eroa voivat selittää niin pätevöity- 
mis- ja muuntokoulutusten heikko saatavuus, ongelmat ulkomaisten 
tutkintojen rinnastamisessa sekä välillinen syrjintä kielitaitovaatimusten 
osalta. (Toivanen ja muut 2018.) 

Intersektionaalisuuden rinnalla myös inklusiivisuuden käsitettä käy- 
tetään yhä useammin kuvaamaan työelämää ja sen yhdenvertaisuutta. 
Inklusiivisuuden ja intersektionaalisuuden käsitteet ovat käytössä paitsi 
tutkimuksessa myös politiikassa. Esimerkiksi Marinin hallituksen tasa- 
arvo-ohjelma (2020-2023) korostaa intersektionaalisuutta, ja myös työ- 
ja elinkeinoministeriön työelämän monimuotoisuusohjelmassa (2021- 
2023) edistetään inklusiivisuutta. Työelämän monimuotoisuusohjelman 
tapaan määrittelemme inklusiivisuuden toiminnaksi, jonka avulla lisä- 
tään ihmisten osallisuutta ja yhdenvertaisuutta eroista huolimatta (Rask, 
Czimbalmos ja Yiiksel 2021). Inklusiivisuudella tarkoitetaan mukaan 

ottamista tai ulossulkevien ja eriarvoistavien rakenteiden muuttamista. 
On keskeistä ymmärtää, että monimuotoisuuden olemassaolo, esimer- 
kiksi työyhteisössä, ei itsestään johda inklusiivisiin työtapoihin. Toisaal- 
ta monimuotoisuutta on vaikea säilyttää ilman inklusiivisuutta (Sherbin 
ja Rashid 2017). 

Suomalaisessa yhteiskunnassa vallitsee vahva ihanne mahdollisuuk- 
sien tasa-arvosta. Helposti unohtuu, ettei kaikilla tosiasiallisesti ole yh- 
denvertaisia mahdollisuuksia ja oikeuksia esimerkiksi hakea työpaikkaa. 
Työpaikoilla ajatellaan herkästi, että ”ovet ovat auki kaikille”, vaikka to- 
dellisuudessa työelämässä esiintyy monenlaista syrjintää, työpaikkoja 
koskeva tieto ei tavoita kaikkia yhtäläisesti, eivätkä kaikki koe oloaan 
yhtä turvalliseksi töissä tai näe yhtä paljon itsensä kaltaisia samastuttavia 
työntekijöitä henkilökuntansa tai organisaationsa verkkosivujen kuvi- 
tuksessa. Muodollisesti samanlainen kohtelu voi päinvastoin vahvistaa 
olemassa olevaa eriarvoisuutta, jos ihmisten erilaisia lähtökohtia ja mah- 
dollisuuksia, esimerkiksi työnhakijoina, ei oteta huomioon. Tosiasialli- 
nen yhdenvertaisuus kiinnittää huomiota eri ihmisryhmien todelliseen 
asemaan yhteiskunnassa ja ryhmien välillä valitsevaan eriarvoisuuteen 
(Rask 2009). Tosiasiallista yhdenvertaisuutta edistetään työpaikoilla esi- 
merkiksi toiminnallisen yhdenvertaisuus- ja tasa-arvosuunnittelun ja 
positiivisen erityiskohtelun kautta. 

Ymmärrys intersektionaalisuudesta ja inklusiivisuudesta voi ohjata 
yhdenvertaisuutta edistäviä käytännön toimia työpaikoilla. Yhdenvertai- 
suuslakiin sisältyvä yhdenvertaisuuden edistämisvelvoite koskee myös 
organisaation rekrytointikäytäntöjen kehittämistä. Käytännön esimerk- 
kinä kuvaamme Moninaisesti parempi -hankkeen monimuotoisuutta 
edistävää rekrytointikokeilua, joka toteutettiin Terveyden ja hyvinvoin- 
nin laitoksella syksyllä 2020. Rekrytointikokeilussa hankkeeseen rekry- 
toitiin kaksi projektitutkijaa. Rekrytoinnissa kokeiltiin viittä monimuo- 
toisuutta edistävää rekrytointikeinoa, joita olivat 1) monimuotoisuus- 
lausekkeen' käyttö työpaikkailmoituksessa, 2) tehtävässä edellytettävän 


1 Monimuotoisuuslausekkeella työnantaja voi työpaikkailmoituksessa ilmaista arvojaan, myönteistä 
suhtautumistaan monimuotoisuuden edistämiseen ja kannustaa vähemmistöihin kuuluvia hake- 
maan avoinna olevaan tehtävään. Esimerkiksi ”Toivomme hakijoiksi eri-ikäisiä ja eri sukupuolia 
olevia henkilöitä sekä kieli-, kulttuuri- tai muihin vähemmistöihin kuuluvia henkilöitä”. 

suomen kielen taidon kriittinen arviointi, 3) anonyymi osaamisnäyte, 
4) työpaikkailmoituksesta viestiminen verkostoissa ja visuaalisesti sekä 
5) hakijaviestintään panostaminen. Rekrytointikokeilua on arvioitu sekä 
työnantajan että työnhakijan näkökulmasta (Rask, Nykänen ja Teräsaho 
2021). 

Rekrytointikokeilusta kerättiin tietoa hakijakyselyssä, johon vasta- 
si puolet hakijoista (51 %, n=48). Projektitutkijoiden tehtäviä haki yh- 
teensä 95 henkilöä. Koska osa haki molempia tehtäviä, työhakemuksia 
saapui yhteensä 120. Hakijoiden monimuotoisuutta kuvastaa se, että 
hakijajoukolla oli yhteensä 26 eri äidinkieltä. Hakijakyselyn vastaajista 
yli 85 prosenttia piti työpaikkailmoituksen monimuotoisuuslauseketta 
vähintään melko tärkeänä tekijänä, joka motivoi hakemaan tehtävään. 
Puolet vastanneista (52 %) arvioi vähintään melko tärkeäksi hakemista 
motivoivaksi tekijäksi sen, että tehtävässä edellytettävään kielitaitoon 
riitti suomen kielen perusteet. Kaksi kolmesta (68 %) arvioi, että rekry- 
tointiprosessien yhdenvertaisuutta ja syrjimättömyyttä voidaan parantaa 
arvioimalla hakijoita aluksi anonyymin tekstinäytteen perusteella. Lähes 
kolmannes vastaajista (29 %) oli saanut tiedon avoimesta paikasta Face- 
bookin kautta, ja puolet oli nähnyt rekrytoinnissa käytetyn visuaalisen 
ilmeen. 

Näiden tulosten perusteella hakijajoukon monimuotoisuuteen ja 
määrään voidaan vaikuttaa käyttämällä monimuotoisuuslauseketta 
työpaikkailmoituksessa, arvioimalla kriittisesti tehtävissä edellytettä- 
vän suomen kielen taidon tasoa sekä viestimällä työpaikkailmoituk- 
sesta monipuolisesti eri verkostoissa ja panostamalla hakuilmoituk- 
sen visuaalisuuteen. Anonyymi osaamisnäyte ja hakijaviestintään ja 
sen läpinäkyvyyteen panostaminen voivat parantaa hakijakokemusta 
rekrytointiprosessin ja valinnan reiluudesta ja avoimuudesta. Muita 
keinoja ovat esimerkiksi moninaisemman eli suomalaisen yhteiskun- 
nan todellisuutta kuvaavamman kuvituksen käyttäminen ja sukupuolit- 
tuneista ammattinimikkeistä luopuminen. Kaiken kaikkiaan erilaisilla 
monimuotoisuutta edistävillä rekrytointikäytännöillä voidaan madaltaa 
potentiaalisten työnhakijoiden kynnystä hakea organisaation avoimiin 
tehtäviin, luoda myönteistä työnantajakuvaa, ja lisätä luottamusta työn- 
hakijan ja rekrytoivan organisaation välille. 

Rekrytointikokeilun jälkeen ymmärrys intersektionaalisuudesta ja 
inklusiivisuudesta on ohjannut käytännön toimintatapoja Moninaisesti 
parempi -hankkeessa. Yksi konkreettinen esimerkki inklusiivisuudesta 
on kielitietoinen toimintakulttuuri, jota hankkeessa toteutetaan ja ke- 
hitetään. Käytännössä kielitietoisuus näkyy hankkeen toimintatavoissa 
esimerkiksi siten, että hankkeen kokouksissa työskennellään kahden 
kielen (suomi ja englanti) hybridimallilla (Rask, Teräsaho ja Nykänen 
2021). Kielitietoisen toimintakulttuurin avulla työyhteisön monimuo- 
toisuutta arvostetaan ja hyödynnetään aktiivisesti. Kielitietoisuus on 
myös yksi tapa, jolla työllistymisen esteitä ja eriarvoisuutta työelämäs- 
sä voidaan purkaa. Koetut kielitaitovaikeudet ovat yleisimmin koettu 
työllistymisen este ulkomaalaistaustaisilla: jopa puolet työikäisestä ulko- 
maalaistaustaisesta väestöstä arvioi kielitaidon puutteet työllistymisen 
esteeksi (Martelin ja muut 2020). Tämä näkyy myös työnantajapuolen 
asenteissa ja arvioissa: puolet eri alojen rekrytoijista on sitä mieltä, että 
hakijan suomen kielen taidon pitäisi olla lähes äidinkielen tasolla, jotta 
tämä pärjäisi työssä (Lehmuskunnas ja muut 2020). 

Intersektionaalisuus ja inklusiivisuus ohjaavat myös rekrytoitujen 
projektitutkijoiden tutkimuksia: kvalitatiivista tutkimusta sukupuoli- ja 
seksuaalivähemmistöistä ulkomaalaistaustaisessa väestössä sekä kvan- 
titatiivista tutkimusta maahanmuuttaneiden naisten hyvinvoinnista ja 
työllisyydestä. Intersektionaalinen ymmärrys on esimerkiksi vaikuttanut 
puolistrukturoidun haastattelun kysymyksiin ja laadullisen aineiston 
analyysiin (Rask, Czimbalmos ja Yiiksel 2021). Haastattelukysymysten 
suunnittelun ja tulkinnan keskiössä on intersektionaalinen ymmärrys 
siitä, että yksilöt voivat kokea inkluusiota ja ekskluusiota useiden iden- 
titeettipiirteiden vuoksi (Bowleg 2008). Inklusiivisuuden tavoite on nä- 
kynyt tutkimuksessamme konkreettisilla tavoilla esimerkiksi siten, että 
haastatteluja on toteutettu virkatyöajan ulkopuolella, käytössä ovat olleet 
turvallisemman tilan periaatteet, haastattelupaikalla on ollut sukupuoli- 
neutraalit vessat ja työskentelyssä on ollut apuna tulkkeja. 

Kvantitatiivisessa tutkimuksessa käyttämämme lähestymistapa on 
puolestaan Bauerin ja Scheimin (2019) kuvaama interkategorinen inter- 
sektionaalisuus. Sen mukaisesti tarkastelemme ensiksi intersektionaa- 
lisia kategorioita, jotka on rakennettu valta- ja etuoikeuskysymyksiin 

liittyvien ulottuvuuksien perusteella. Näitä ulottuvuuksia ovat etnisyys, 
sukupuoli, luokka, maahanmuuton syy. Toiseksi vertailemme ryhmien 
välisiä ja sisäisiä eroja työllistymistuloksissa (eli työllistymisen esteitä 
ja työelämän haasteita korkeasti ja matalasti koulutetuilla ulkomaalais- 
taustaisilla naisilla ja miehillä). Lisäksi nojaamme valinnoissamme 
teoreettiseen viitekehykseen, jossa kiinnitetään huomiota sosiaalisiin 
prosesseihin ja syy-seuraussuhteisiin. Luokkien sisäisiä ja välisiä eroja 
tehdään näkyviksi ja analysoidaan erilaisista teoreettisista näkökulmista, 
esimerkiksi selittämällä työllisyyttä eri syymekanismeilla (kuten syrjin- 
tä). Lähestymistavan kautta saamme vivahteikkaamman käsityksen siitä, 
miten sukupuoli- ja luokkaerot sekä etnisyyteen ja maahanmuuttoon 
liittyvät tekijät vaikuttavat työllistymiseen (Rask, Czimbalmos ja Yiiksel 
2021). 

Valtakysymysten tarkastelu on kiinteä osa intersektionaalisuutta 
(Bowleg ja Bauer 2016). Tutkimuskontekstissa valtakysymysten sivuut- 
taminen voi johtaa siihen, että intersektionaalisuuden käyttötapa ka- 
ventuu kuvaamaan vain ”moninaisia identiteettejä” tai ”ryhmän sisäistä 
monimuotoisuutta”. On kuitenkin vaarana, että tutkimuskontekstissa 
intersektionaalisuuden käyttötavat voivat laimentua, jolloin intersektio- 
naalisuus toimii vain lyhenteenä ”moninaisille identiteeteille” tai ”ryh- 
män sisäiselle monimuotoisuudelle” (Moradi ja Grzanka 2017; Richman 
ja Zucker 2019). 


Superdiversiteetti siirtää katseen monimuotoisuuden 
muuntuviin prosesseihin 


On aika ottaa seuraava askel suomalaisen työelämän monimuotoisuu- 
den tutkimuksessa: superdiversiteetin käsite siirtää katseen staattises- 
ta monimuotoisuuden tarkastelusta dynaamiseen monimuotoisuuden 
monipuolistumiseen. Monimuotoisuuden muuntuvat prosessit vaativat 
yhteiskunnalta, organisaatioilta ja yksilöiltä jatkuvaa toimintaa ja mu- 
kautumista. Superdiversiteetti ei viittaa yksinkertaisesti lisääntyneeseen 
etniseen monimuotoisuuteen, vaikkakin käsitettä käyttävä empiirinen 
kirjallisuus on keskittynyt valtaosin etnisiin eroihin (Vertovec 2007). 

Superdiversiteetin tuoma syventynyt ymmärrys etnisestä monimuotoi- 
suudesta voi aiheellisesti kiinnittää huomiotamme maahanmuutto- ja 
oleskelulupastatuksen merkitykseen työelämän yhdenvertaisuudessa. 
Tämä on tärkeää, sillä oleskelulupajärjestelmä aiheuttaa oikeuksien 
hierarkisoitumista ja työmarkkinoiden syrjiviä käytäntöjä (Könönen ja 
Himanen 2019). 

Työelämän monimuotoisuuden empiirinen tutkimus superdiversi- 
teetin näkökulmasta edellyttää tutkimusaineistoja, jotka mahdollistavat 
monimuotoisuuden muuntuvien prosessien tarkastelun. Monimuotoi- 
suusbarometri mahdollisti monimuotoisuuden tilan tarkastelun suoma- 
laisissa työorganisaatioissa, yksi monimuotoisuuden ulottuvuus kerral- 
laan. Moninaisesti parempi -hankkeen tutkimus- ja kehittämistyön avul- 
la pystyimme tarkastelemaan intersektionaalisuuden ja inklusiivisuu- 
den toteutusta käytännön tasolla. Superdiversiteetin osalta joudumme 
sopivien empiiristen aineistojen puuttuessa rajautumaan teoreettiseen 
tarkasteluun ja pohdintaan. 

Superdiversiteetin viitekehyksen käyttäminen tutkimuksessa edel- 
lyttää uusia metodologisia lähestymistapoja, joissa tunnustetaan väes- 
tön monimuotoisuus otannalla ja tutkintatekniikoilla (Goodson ja 
Grzymala-Kazlowska 2017). Käytännössä esimerkiksi aineiston koon 
ja tietosisällön tulisi mahdollistaa moniulotteinen analyysi ja ryhmien 
monimuotoisuuden tutkiminen (Kanninen ja muut 2022). Erityisen 
arvokkaita ovat pitkittäisaineistot ja isot työpaikkakohtaiset aineistot eri 
toimialoilta. Myös laadulliset tapaustutkimukset työpaikoilta voivat avata 
käytännön prosesseja ja sitä, mikä merkitys eri käytännöillä on ryhmien 
asemoitumiseen työyhteisössä. On hyvä huomata, että superdiversitee- 
tin käsitteen käyttö ei itsestään anna ääntä marginalisoiduille ryhmille 
tai kavenna eriarvoisuutta yhteiskunnassa (Rask 2019). 

Parhaimmillaan ymmärrys superdiversiteetistä ja työelämän moni- 
muotoisuuden monipuolistumisesta voi auttaa työllistymisen esteiden 
purkamisessa ja osallisuutta edistävien toimenpiteiden suunnittelus- 
sa. Superdiversiteetti voi olla sosiaalisesti ja taloudellisesti hyödyllistä 
vastaanottaville yhteiskunnille (Spoonley 2014). Toisaalta vastaanotta- 
van yhteiskunnan nihkeä suhtautuminen voi estää yhteiskuntaa saa- 
masta superdiversiteetin mahdollistamia hyötyjä. Historialliset, sosio- 

ekonomiset ja poliittiset olosuhteet vaikuttavat siihen, miltä superdiver- 
siteetti näyttää eri yhteiskunnissa (Crul, Scholten ja van de Laar 2019). 
Löpez Peläezin ja muiden (2021) mukaan superdiversiteetti metodo- 
logisena viitekehyksenä voi edesauttaa sosiaalipolitiikan täytäntöönpa- 
noa epäedullisessa asemassa olevissa ryhmissä. Esimerkiksi palvelujen 
suunnittelussa viitekehyksen avulla voidaan tunnistaa ja tunnustaa eri 
väestö- ja vähemmistöryhmien sisäiset eroavaisuudet ja niiden vaikutuk- 
set yhteiskunnassamme. Näin väestön monimuotoisuuden huomioivat 
käytännöt parantavat hyvinvointivaltion palveluiden saatavuutta. 

Myös työpaikat tarjoavat henkilöstölleen monenlaisia rakenteita ja 
palveluita, joissa henkilöstön monimuotoisuus ja erilaiset tarpeet tuli- 
si entistä paremmin huomioida. Esimerkiksi kielenoppimista pidetään 
usein yksilön vastuuna ja harvemmin osana työyhteisön yhteisiä raken- 
teita, vaikka työpaikka voi myös mahdollistaa suomen kielen opiskelun 
ja tukea kielen käyttöä (Partanen 2013). 

Tiedostamme, että superdiversiteetti käsitteenä saattaa myös toistaa 
monikulttuurisuuden ongelmallisia normeja ja periaatteita, jotka kos- 
kevat assimilaatiota ja integraatiota hyväksymisen sijaan (Ozkazanc-Pan 
2019). Kotouttamispolitiikan ja kotouttamisen käytäntöjen ongelmalli- 
suus piilee siinä, että niiden avulla joukko ihmisiä, joilla on hyvin eri- 
laiset lähtökohdat, intressit ja tarpeet muodostetaan yhdeksi ryhmäksi, 
eli ”maahanmuuttajiksi” (Kurki 2019). Toiseuttava puhe ”maahanmuut- 
tajista” kääntyy kotouttamisen alkuperäistä tavoitetta vastaan — pyrki- 
mystä tehdä maahanmuuttaneista aktiivisia ja tasavertaisia suomalai- 
sen yhteiskunnan jäseniä — ja ruokkii syrjiviä asenteita yhteiskunnassa. 
Monikulttuurisuuden käsitettä on kritisoitu siitä, että se asettaa vastuun 
yhteiskunnan sijasta kulttuurisille Toisille (cultural Others): maahan- 
muuttaneiden (ja muiden Toisten) odotetaan sopeutuvan yhteiskunnan 
olemassa oleviin sosiaalisiin ja kulttuurisiin normeihin sen sijaan, että 
yhteiskunta muuttuisi, kun uusia subjektiviteetteja syntyy kohtaamisten 
kautta (Ozkazanc-Pan 2019). 

On liian varhaista sanoa, tuoko superdiversiteetin käsite lisäarvoa 
suomalaisen työelämän monimuotoisuuden ymmärtämiselle. Pohdim- 
me, onko sanaa superdiversiteetti hankala käyttää ja taivuttaa sen olles- 
sa lainasana. Monimutkaistaako käsite työelämän monimuotoisuuden 

tarkastelua ja aiheesta keskustelua? Olisiko mahdollista löytää suomen- 
kielinen vastine — kuten intersektionaalisuudelle on vaihtoehtona risteävät 
erot? Toisaalta intersektionaalisuus-sanaan on ajan kanssa totuttu myös 
suomeksi kirjoitettaessa. Joka tapauksessa ymmärrys superdiversitee- 
tistä voi auttaa tunnistamaan uusia kysymyksenasetteluja ja katvealueita 
työelämän monimuotoisuutta käsittelevässä tutkimuksessa. 


Tutkimuksessa ja työpaikoilla piiloon jäävät 
monimuotoisuuden ulottuvuudet 


Havaitsimme, että tietyt monimuotoisuuden ulottuvuudet jäävät nykyi- 
sellään tutkimuksissa ja työpaikoilla näkymättömiin. Esimerkiksi moni- 
muotoisuusbarometrin tuloksissa oli suuria eroja sen suhteen, missä 
määrin eri monimuotoisuuden ulottuvuuksiin arvioitiin olevan tarve 
kiinnittää huomiota johtamisessa ja henkilöstökäytännöissä. Erityisesti 
ikä, osatyökykyisyys ja perhetilanne arvioitiin tarpeellisiksi huomioida 
henkilöstökäytäntöjen suunnittelussa. Harvimmin huomiota vaativina 
nähtiin uskonto, vakaumus ja seksuaalinen suuntautuminen, joiden 
katsottiin kuluvan henkilön yksityiselämään: näiden huomioiminen 
nähtiin tarpeellisena vain silloin, jos organisaatioissa esiintyy niihin 
liittyvää syrjintää tai ennakkoluuloja. 

Fi kuitenkaan riitä, että tietyt monimuotoisuuden ulottuvuudet huo- 
mioidaan henkilöstökäytännöissä ainoastaan silloin, kun esiin on nous- 
sut niihin liittyviä ongelmia. Esimerkiksi syrjintää, häirintää tai epä- 
asiallista kohtelua kohdanneet eivät mahdollisten kielteisten seuraus- 
ten vuoksi välttämättä kerro kohtaamastaan epäasiallisesta kohtelusta, 
etenkin jos työntekijällä ei ole varmuutta työsuhteensa jatkumisesta tai 
muista syistä kokee olevansa altavastaajan asemassa. Työpaikoilla tulisi- 
kin aktiivisesti ennaltaehkäistä syrjintää ja epäasiallista toimintaa muun 
muassa selkein linjauksin ja toimintamallein. 

On ristiriitaista, että uskonnon ja seksuaalisen suuntautumisen ar- 
vioitiin harvimmin olevan johtamisessa ja henkilöstökäytännöissä huo- 
mioitavia monimuotoisuuden ulottuvuuksia, kun tutkimusnäyttö näihin 
perustuvasta syrjinnästä työelämässä on vankkaa. Esimerkiksi muslimi- 

naisten hijabin käyttö voi muodostaa esteen musliminaisten työllistymi- 
selle (Syed ja Pio 2010; Unkelbach ja muut 2010). Myös Suomessa on 
raportoitu hijabin käyttöön liittyvien ennakkoluulojen vaikuttavan mus- 
liminaisten työllistymiseen sekä suhteisiin työpaikalla syrjivästi (Tokola 
ja muut 2019). Hijabien lisäksi muiden uskonnollisten vaatteiden ja 
symbolien käyttö työllisyystilanteissa on ollut käsittelyssä oikeustapauk- 
sissa sekä EU-maissa että Yhdysvalloissa (Akhtar 2019; Howard 2017). 
Myös sukupuolen moninaisuudesta ja seksuaalisesta suuntautu- 
misesta johtuvat syrjintäkokemukset työssä ovat tutkimusten mukaan 
varsin yleisiä (EU FRA 2020; Mannila 2020). Suomessa sukupuoli- ja 
seksuaalivähemmistöön kuuluvista 14 prosenttia oli EU:n perusoikeus- 
viraston LGBTI II -kyselyn mukaan kokenut työsyrjintää kuluneen vuo- 
den aikana, mikä on vähemmän kuin koko Euroopan unionissa (21 %). 
Kaikista kyselyyn vastanneista peräti joka neljäs transihmisistä (26 %) 
ja intersukupuolisista (25 %) sekä 13 prosenttia sateenkaari-ihmisistä 
(HLBTI) ilmoitti kokeneensa syrjintää työelämässä viimeisten 12 kuu- 
kauden aikana. Ainoastaan kahdeksan prosenttia kyselyyn vastanneista 
kertoi olevansa ”erittäin avoin” identiteetistään työssä. (EU FRA 2020.) 
Monissa Suomea kulttuurisesti monimuotoisemmissa maissa esi- 
merkiksi uskontoon kiinnitetään työpaikoilla varsin yleisesti huomiota 
ja tarvittaessa esimerkiksi muokataan työtä yhteensopivaksi työntekijän 
uskonnon ja vakaumuksen kanssa (ILO 2016). Myös Suomessa on esi- 
merkkejä muun muassa elintarvikealalta, joissa työntekijöiden uskonto 
tai vakaumus on otettu huomioon työnjaossa ja työjärjestelyissä (Toiva- 
nen ja Bergbom 2018). Tulevaisuudessa, kun maahanmuutto ja kult- 
tuurinen monimuotoisuus entisestään lisääntyvät, kasvaa työpaikoilla 
myös tarve kiinnittää enemmän huomiota henkilöstön ja asiakkaiden 
uskontoon ja vakaumukseen. Jo nykyään työpaikoilla on syytä pohtia 
ennakoivasti toimivia ratkaisuja ja käytäntöjä esimerkiksi uskontoon ja 
vakaumukseen liittyvien erityistarpeiden huomioimiseksi. 
Yhteiskunnassa syrjityimmät ryhmät joutuvat usein marginaaliseen 
asemaan myös työpaikoilla. Inklusiivisuutta tulisikin tavoitteellisesti 
edistää työpaikoilla ja varmistaa, että kaikilla on mahdollisuudet osal- 
listua työpaikan toimintaan täysivaltaisesti: edetä työssään, osallistua 
päätöksentekoon ja saada tarvitsemiaan resursseja käyttöönsä (Shore, 

Cleveland ja Sanchez 2018). Aiemmissa tutkimuksissa on saatu viitteitä 
esimerkiksi siitä, että sukupuoli- ja seksuaalivähemmistöille oman iden- 
titeetin paljastaminen saattaa heikentää sosiaalista yhteenkuuluvuutta, 
mutta samaan aikaan identiteetistä vaikeneminen voi heikentää yksilön 
käsitystä omista kyvyistään ja onnistumisen mahdollisuuksistaan. Kun 
ydinidentiteetit viestitään, tunnustetaan ja hyväksytään työyhteisössä, 
affektiivinen sitoutuminen työhön ja työtyytyväisyys lisääntyvät (Bowen 
ja Blackmon 2003). Inklusiivinen ja kaikkia osallistava työkulttuuri on 
myös erilaisuutta arvostava ja psykologisesti turvallinen: siellä jokainen 
voi olla aidosti omana itsenään. 


Lopuksi 


Tässä luvussa olemme tarkastelleet suomalaisen työelämän monimuo- 
toisuutta ja kulkeneet eri työelämän tutkimusperinteiden läpi. On vielä 
liian varhaista sanoa, tuoko superdiversiteetin käsite lisäarvoa suoma- 
laisen työelämän monimuotoisuuden ymmärtämiselle. Ainakin se aut- 
taa tunnistamaan uusia kysymyksenasetteluja ja katvealueita työelämän 
monimuotoisuutta käsittelevässä tutkimuksessa. Nykyisellään erityises- 
ti uskonto tai vakaumus ja seksuaalinen suuntautuminen ovat moni- 
muotoisuuden ulottuvuuksia, jotka jäävät tutkimuksessa ja työpaikoilla 
piiloon. 

Tulevaisuuden tutkimuksissa tulisi ottaa huomioon yhteiskunnassa 
ja työelämässä vallitsevat sukupuolittuneet ilmiöt ja monimuotoisuuden 
muut ulottuvuudet sekä huomioida myös valtarakenteet ja risteävyydet. 
Empiirinen tutkimus vaatii tutkimusaineistoja, jotka mahdollistavat 
monimuotoisuuden muuntuvien prosessien tarkastelun. Henkilöstön 
monimuotoisuus tulisi olla organisaatioissa osa strategista tavoitetta. 
Työpaikoilla ymmärrys intersektionaalisuudesta sekä inklusiivisuudesta 
voivat ohjata käytännön toimia kohti aidosti monimuotoisempaa hen- 
kilöstöä. 

2000-luvulla ei ole enää kyse siitä, haluammeko superdiverssin yh- 
teiskunnan, vaan pikemminkin siitä, miten voimme parhaiten käsitellä 
sitä superdiversiteettiä, joka on jo olemassa (Geldof 2016). Myös Suo- 

messa aika ja ympäröivä yhteiskunta ovat matkan varrella muuttuneet 
ja monimuotoistuneet, joten staattiset luokat tutkimuksessa ja jähmeät 
yksipuoliset prosessit työelämässä eivät enää toimi. Siksi tarvitsemme 
aikaisempaa joustavampia ja muuntuvampia käytäntöjä sukupuolten 
tasa-arvon ja yhdenvertaisuuden tutkimiseksi ja edistämiseksi suoma- 
laisessa työelämässä. Ymmärrys superdiversiteetistä jatkaa työelämän 
monimuotoisuuden tutkimusmatkaa uuteen ja kiinnostavaan suuntaan. 

Tässä luvussa esittelemme kriittisen sosiolingvistiikan superdiversiteet- 
tinäkökulmaa, sen lähtökohtia, keskeisiä käsitteitä ja huomioita. Keski- 
tymme erityisesti tarkastelemaan sitä, miten ne ilmenevät sosiaalisen 
median tutkimuksessa viiden esimerkkitapauksen avulla". Esimerkkim- 
me havainnollistavat sitä, miten sosiaalisen median toimijat orientoitu- 
vat kielenkäyttönsä ja viestinnällisten valintojensa kautta superdiversi- 
teettiin ja tuovat esiin ominaispiirteitä, jotka on nähty sille tyypillisinä. 
Näitä ovat sosiaalisen median toimintojen liikkuvat merkityshorisontit, 
niiden kielellinen ja semioottinen heterogeenisyys, monikerroksiset normit ja 
valvonnan mekanismit, identiteettityön keskeisyys ja diskurssit superdiversi- 
teetistä. Kaikissa esimerkeissämme sosiaalisen median toimijat edusta- 
vat jotain vähemmistöryhmää suomalaisessa yhteiskunnassa. He tuovat 


1 Kiitämme FT Saija Peurosta, jonka kanssa olemme kirjoittaneet samankaltaisesta aiheesta englan- 
ninkielisen artikkelin (Leppänen, Peuronen & Westinen 2018). Kiitämme myös tutkimusavustajiam- 
me Janne Loisaa ja Pauliina Nihtilää, jotka ovat auttaneet keräämään ja litteroimaan aineistojamme. 
Frityisen lämmin kiitos kuuluu niille sosiaalisen median toimijoille, joiden tuottamia sisältöjä käy- 
tämme heidän luvallaan esimerkkiaineistonamme. 

omilla tavoillaan esiin sen, miten sosiaalinen media tarjoaa erilaisille vä- 
hemmistöille sekä kanavan tulla kuulluksi että foorumin, jossa käsitellä 
erojen ja kuulumisen problematiikkaa monimuotoistuvassa Suomessa, 
jossa valkoisuus, länsimaalaisuus, suomalainen syntyperä, ja suomen 
kieli ovat yhteiskunnan ja kulttuurin hegemonista ydintä. 
Esimerkkimme on poimittu laajoista sosiaalisen median aineistois- 
tamme, joita olemme koonneet 2000-luvun alusta lähtien verkon kielel- 
lisiä ja kulttuurisia käytänteitä tarkastelevia sosiolingvistis-etnografisia 
tutkimuksiamme varten. Tällä luvulla onkin annettavaa sosiolingvistien 
ja sosiaalisen median tutkijoiden lisäksi myös lukijoille, jotka ovat kiin- 
nostuneita superdiversiteetistä kulttuurisena ja sosiaalisena toimintana. 
Sosiaalisella medialla tarkoitetaan tässä luvussa sivustoja, sovelluksia 
ja verkkoalustoja, jotka mahdollistavat digitaalisen sisällön esittämisen 
ja vaihdon tietokoneiden ja mobiililaitteiden avulla, niiden teknisten 
ja osallistumista säätelevien ehtojen puitteissa. Tyypillisesti sosiaalisen 
median käytännöissä tuotetaan monimodaalisia (esimerkiksi tekstiä, 
kuvaa ja/tai ääntä hyödyntäviä) sisältöjä osallistavilla ja yhteistoimin- 
nallisilla tavoilla, ja niissä on olennaista sosiaalinen vuorovaikutus yk- 
silöiden, ryhmien ja yhteisöjen välillä (Kaplan ja Haenlein 2010, 61). 
Sosiaalinen media ei kuitenkaan ole luonteeltaan sosiaalista vain siksi, 
että se tarjoaa mahdollisuuksia vuorovaikutukseen, sisältöjen vaihtoon 
ja yhteisöllisyyteen, vaan koska sen toimintoihin osallistuminen edel- 
lyttää sitoutumista ainakin jossain määrin yhteisiin kielellisiin ja mui- 
hin semioottisiin (esimerkiksi visuaalisiin, auditiivisiin, elokuvallisiin) 
konventioihin, sekä sosiaalisiin ja eettisiin periaatteisiin (Leppänen ja 
muut 2015). Samalla sosiaalisen median alustat ja niiden tarjoamat il- 
maisumahdollisuudet (affordanssit) eivät kuitenkaan koskaan kokonaan 
määrittele sitä, miten alustoilla voidaan toimia, vaan sen käyttäjät voivat 
hyödyntää alustoja myös omiin (luoviin ja/tai kriittisiin) tarkoituksiinsa. 


Sosiolingvistiikan näkökulma superdiversiteettiin 


Kriittisessä sosiolingvistiikassa ja lingvistisessä antropologiassa (Blom- 
maert ja Rampton 2011; Blommaert 2015; Arnaut 2016) superdiversi- 

teettiä on lähestytty paradigmaattisena, epistemologisena ja taktisena 
näkökulmana kielenkäytön diversiteettiin jälkimoderneissa ja globali- 
soituneissa yhteiskunnissa. Huolimatta sosiolingvistisen superdiversi- 
teettitutkimuksen nuoresta iästä ja myös kritiikistä, jota on esitetty sen 
mahdollisesta epähistoriallisuudesta ja eurosentrisyydestä (ks. esim. 
Pavlenko 2018; Flores ja Lewis 2016; Ndhlovu 2016), superdiversiteetti 
ei ole vain tämän ajan ja globaalin pohjoisen ilmiö. Se on historiallisten 
kehitysprosessien ilmentymä (Blommaert 2016) ja sitä on esiintynyt eri 
aikoina, eri puolilla maailmaa ja erilaisissa sosiokulttuurisissa konteks- 
teissa (Deumert 2018). 

Keskeinen lähtökohta sosiolingvistiselle näkemykselle superdiversitee- 
tistä on, että kielelliset resurssit, joita ihmiset hyödyntävät viestinnässään 
ja vuorovaikutuksessaan voivat olla ennustamattomia, liikkuvia ja hete- 
rogeenisia. Sosiolingvistinen näkemys superdiversiteetistä (Blommaert 
2015) korostaa sitä, että sellaisina aikoina ja sellaisissa paikoissa, joissa 
identiteetit ja sosiaaliset suhteet ovat muutoksessa, kielellinen monimuo- 
toisuus on yksi mahdollinen, tilanteisesti motivoituva vaihtoehto puhu- 
jille ja kirjoittajille. Tällaisissa konteksteissa esimerkiksi kielten vaihtelu 
ja sekoittuminen ei siten ole mitenkään poikkeuksellinen ilmiö. 

Superdiversiteetin teoreettinen ja metodologinen tutkimusnäkökul- 
ma perustuukin ajatukselle, että kielenkäyttöä voidaan lähestyä vain 
empiirisen epävarmuuden pohjalta. Emme voi tutkimatta tietää, miten 
esimerkiksi etnisiin tai muihin vähemmistöihin kuuluvat yksilöt ja ryh- 
mät viestivät ja toimivat vuorovaikutuksessa, miten he ottavat käyttöön 
viestinnällisiä resursseja tai neuvottelevat kuulumisestaan ja osallisuu- 
destaan eri tilanteissa, ympäristöissä ja elämänvaiheissa (Blommaert ja 
Rampton 2011, 5). Sosiolingvistisen tutkimuksen keskiössä onkin tar- 
kastella niitä tapoja, joilla ihmiset navigoivat muuttuvissa ja liikkuvissa 
sosiokulttuurisissa ja kielellisissä olosuhteissa (Stroud 2015; Creswell ja 
Martin 2012) maailmassa, jossa kuuluminen tiettyyn joukkoon tai kuvi- 
teltuun yhteisöön — esimerkiksi kaupunkiin, alueeseen, kansakuntaan, 
sukupuoleen, ikäryhmään, etniseen ryhmään — ei välttämättä sinänsä 
määrittele sitä, millaisia olemme ja miten viestimme. 

Suuressa osassa alkuperäisestä superdiversiteettitutkimuksesta painot- 
tui moniulotteisten ja toisiinsa kytkeytyvien sosiaalisten kategorioiden 

kuvaus, vertailu ja mittaaminen (Vertovec 2006, 2007; Meissner ja Ver- 
tovec 2014). Sosiolingvistiikka puolestaan painottaa superdiversiteetin 
erityispiirteiden määrällisen analyysn sijasta etnografisen tutkimuksen 
tärkeyttä, jotta saadaan selville, miten sosiolingvistiset järjestelmät toimi- 
vat ilman, että niihin heijastetaan jo ennalta tiedettyjä tai oletettuja omi- 
naisuuksia (Blommaert 2015, 83). Tavoitteena on rakentaa ymmärtäviä 
ja yksityiskohtaisia kuvauksia siitä, miten ihmiset toimivat kielellisesti 
muuttuvissa, komplekseissa sosiaalisissa konteksteissa, mitä sosiaalisia 
ja kulttuurisia merkityksiä ja suhteita niissä luodaan, ylläpidetään ja/tai 
haastetaan, ja miten niiden kautta voidaan ymmärtää osallistujien omia 
tarkoituksia, ymmärryksiä ja tulkintoja viestintätilanteista. 


Sosiaalisen median diskursiivinen superdiversiteetti 


Ensimmäiset kielen, superdiversiteetin ja sosiaalisen median tutkimukset 
ilmestyivät 2010-luvulla. Tässä vaiheessa tutkijoita yhdisti huomio siitä, 
että digitaalinen media muuttaa teknologistuneissa ja globalisoituneissa 
yhteiskunnissa viestintä- ja kielikäytänteitä, ja mahdollistaa monitahoi- 
sia sosiaalisia, ylirajaisia ja -kulttuurisia suhteita ja verkostoja (Creese ja 
Blackledge 2010). Esimerkiksi Blommaertin ja Ramptonin (2011, 3) mu- 
kaan teknologioiden tarjoamat viestintäkeinot vaikuttavat maahanmuutta- 
jiin, heidän diasporisiin yhteisöihinsä ja verkostoihinsa sekä yleisemmin 
ihmisten ”kokemuksiin ja sosiokulttuurisiin elämäntapoihin”. 

Sosiaalisen median sosiolingvistiikassa on tyypillisesti ollut tavoittee- 
na tuottaa nyansoituja kuvauksia sosiokulttuurisista käytänteistä ja nii- 
den merkityksistä. Tutkimuksen kohteena ovat erityyppiset digitaaliset 
aineistot ja sosiaalisen median käyttäjien toiminnot, käsitykset ja arviot 
omasta toiminnastaan (Stehr 2016). 

Ensimmäisissä sosiaalisen median tutkimuksissa superdiversiteetti 
nähtiin erilaisten ympäristöjen ja populaatioiden demografisena, määräl- 
lisenä tai laadullisena ominaisuutena, erityisesti suhteessa etnisyyteen, 
rotuun ja maahanmuuttajuuteen (Androutsopoulos ja Juffermans 2014, 
5). Esimerkiksi Staehr (2014) kuvailee Kööpenhaminaa superdiverssinä 
metropolina ja Sharma (2014) käsittelee nepalilaista diasporaa super- 

diverssinä ryhmänä. Jonsson ja Muhonen (2014) puolestaan näkivät su- 
perdiversiteetin joidenkin digitaalisten ympäristöjen ja verkostojen omi- 
naisuutena. Näiden tutkimusten tavoitteena ei kuitenkaan ollut eritellä 
ainoastaan niitä tekijöitä, jotka tekevät paikoista, tiloista tai ihmisryhmis- 
tä superdiverssejä, vaan niitä lähestyttiin diskursiivisesti rakennettuina 
sosiaalisina konstruktioina (Androutsopoulos ja Juffermans 2014, 4). 
Huomion kohteena oli toisin sanoen myös se, miten sosiaalisen median 
toimijat omalla kielenkäytöllään orientoituvat superdiversiteettiin. 
Näiden tutkimuksien taustaoletus superdiversiteetistä paikkojen, ti- 
lojen ja ryhmien ominaisuutena ei ole kuitenkaan täysin ongelmaton. 
Esimerkiksi Deumert (2014, 117) on huomauttanut, että superdiversi- 
teetin hahmottaminen joko laatuna — kompleksina monimuotoisuutena 
— tai määränä — lisääntyvänä monimuotoisuutena — herättää kysymyk- 
sen, mikä tarkkaan ottaen on se kynnys, jonka jälkeen diversiteetistä 
tulee superdiversiteettiä. Myös Varis (2016, 26) on arvioinut kriittisesti 
näkemystä superdiversiteetistä monimuotoisuuden määrän kasvuna. 
Hänen mukaansa määrän paradigma voi myös vahvistaa normatiivista 
näkemystä monimuotoisuuden perustasosta ja johtaa siihen, että jotkin 
erot yksilöiden ja ryhmien välillä nähdään essentialistisina ja eksotisoi- 
vina. Varis (2016, 43) esittää, että sosiolingvisteille perustelluin tapa on 
suhtautua superdiversiteettiin tapoina, joilla ihmiset navigoivat kielel- 
lisesti ajassa ja paikassa, joissa merkityshorisontit ovat moninaisia ja 
liikkuvia. Lawrence Grossbergin (2006) konjunktuurikäsitettä soveltaen 
Varis kuvaa superdiversiteettiä ensisijaisesti muutokseksi sosiaalisten 
suhteiden ja yksilöiden henkilökohtaisen kokemuksen laadussa tietyissä 
historiallisissa, yhteiskunnallisissa ja institutionaalisissa suhdanteissa. 


Sosiaalisen median vuorovaikutus ja liikkuvat 
merkityshorisontit 


Sosiaalisen median käytänteet ovat hyvä esimerkki merkityshorisonttien 
liikkuvuudesta ja vaihtelusta superdiversiteetin suhdanteissa. Näille on 
usein tyypillistä muuttuvat sosiaaliset suhteet ja vuorovaikutus kielellis- 
ten, paikallisten ja maantieteellisten rajojen yli (McLaughlin 2014). Niissä 

saatetaan vaihdella ja sekoittaa eri kieliä ja tyylejä, ja osallistujat joutuvat 
usein käymään metapragmaattisia neuvotteluja siitä, mitä merkityksiä 
kielellisillä valinnoilla halutaan tai voidaan tietyissä tilanteissa välittää. 

Esimerkiksi tutkimuksessaan Facebookissa tapahtuvasta vuorovaiku- 
tuksesta Androutsopoulos (2014, 64-65) osoitti, kuinka eri maista tule- 
vien osallistujien oli välttämätöntä neuvotella kielivalinnoistaan, koska 
viestien vastaanottajien ja viestintäkumppanien määrä, kielelliset reper- 
tuaarit ja ominaisuudet olivat ennakoimattomia. Leppänen ja Westinen 
(2022) puolestaan tarkastelivat sitä, miten esimerkiksi mustien ja rus- 
keiden tubettajien ja vloggaajien leikittely monikielisyydellä ja erilaisilla 
kielivarieteeteilla antaa heille mahdollisuuden tarkastella refleksiivisesti 
sitä, millä tavoilla he voivat sekä osoittaa kuulumista suomalaisuuteen 
että erottautua siitä. 

Esimerkki 1 havainnollistaa tätä. Se on katkelma YouTube-videos- 
ta, jonka kaksi suosittua suomalaista sosiaalisen median esiintyjää 
Seksikäs-Suklaa (oik. Luyeye Konssi) ja Dosdela (oik. Hanad Hassan) 
julkaisivat vuonna 2017. He tuottivat videon alun perin suomalaisen 
mediayhtiön tilauksesta SLUSH-tapahtumaan (2016), mutta se havain- 
nollistaa yleisemminkin heidän humoristisia verkkovideoitaan, joissa 
usein keskiössä ovat etniset vähemmistöt ja kysymykset suomalaiseen 
yhteiskuntaan kuulumisesta. Esimerkki 1 kuvaa työpaikkahaastattelua. 


Työpaikkahaastattelussa (kuvakaappaus, YouTube). 

Esimerkki 1: Lähiökielenkääntäjä 


Työnhakija: Sähäb mä oisin sun day one n***a, you know? Mä oon 
lojaali, sillon ku sä tarvit mua mä oon siel. Usko muhun, peace 


and love ku mä oon duunis. I got you my n***a man, you know 
what I mean? Kato mua. Kato sua. Kato mua. Tajuuks? 


Lähiökielenkääntäjä: Olisin täällä aina eka ja vika joka ikisenä työ- 
päivänä. Olen luotettava ja minuun voi uskoa, koska tuon tänne 
työpaikkaan rauhaa ja rakkautta. 


Työnantajan edustaja 1: Paikka on teidän! 

Työnhakija: Kiitos kiitos. My n***a I got you, you know what I 
mean. Sähäb, yks juttu. Ainii muute saaks mä toi viikonloppu, 
Flow, vapaaks you know? Turn up with brothers you know, swägä 
on mehuis you know what I mean? Nähää OG you know? Ja hanki 


Työnantajan edustaja 1: Mitä hän sanoi tuossa lopuksi? 
Työnantajan edustaja 2: Fi mitään hajuu, jotain se puhu vapaist. 


Työnhakijan puhuma kieli on äärimmäisen sekoittunutta tyyliteltyä kiel- 
tä, jonka on todettu olevan tyypillistä ainakin pääkaupunkiseudun kieli- 
todellisuudessa (Lehtonen 2015) mutta myös esimerkiksi rap-lyriikassa 
(Westinen 2023). Työnhakijan suomalaiseen puhekieleen ja slangiin 
sekoittuu niin sanottua hiphop-englantia, mutta myös ilmauksia muis- 
ta kielistä, kuten arabiasta ja somalista (esim. ”sähäb”, vrt. arab. saheb, 
'kaveri'). Esimerkki 1 havainnollistaa myös sitä, että sosiaalisen median 
käytännöissä viestintä ja vuorovaikutus voivat tarjota osallistujille keino- 
ja asemoitua tavoilla, jotka eivät perustu vain paikallisuuteen. Sen sijaan 
niitä luonnehtii kielellisten, kulttuuristen, sosiaalisten ja jopa maantie- 
teellisten rajojen ylittäminen — translokaalisuus ja -kulttuurisuus (Kytölä 
2016). 

Siten video viittaa superdiversiteettiin todellisuutena, jossa sosiokult- 
tuuriset ja sosiolingvistiset kategoriat ja suhdanteet ovat monimuotoisia, 
risteäviä ja liikkeessä, ja jossa kielellinen monimuotoisuus ja vaihtelu 
ovat arkipäiväistyneet. Työnantajan edustajat — jotka videolla edusta- 
vat yhteiskunnallista ja taloudellista valtaa — eivät kuitenkaan ole osa 
tätä superdiverssiä kielitodellisuutta: he eivät ymmärrä haastateltavan 
puhetta lainkaan. Tilanteen pelastaa toisen heistä kehittämä sovellus, 
Lähiökielenkääntäjä, joka kääntää työnhakijan puheen suomalaiselle 
yleiskielelle. Superdiversiteetti kääntyy siten symbolisesti myös hallit- 
tavampaan ja tutumpaan (yksikulttuuriseen ja -kieliseen) muotoon, jol- 
loin sen tulkinnan voi ulkoistaa ja sitä kautta ottaa hallintaan — tässä 
käännösohjelman kautta. 


Kielellinen heterogeenisyys ja monimodaalisuus 
merkitysresursseina 


Kuten esimerkki 1 osoitti, sosiaalisen median toiminnan ylirajaisuus 
ilmenee erityisesti siinä, miten osallistujat voivat hyödyntää erikielisiä, 
eri rekistereihin ja tyyleihin liitettyjä ja monimodaalisia resursseja, jos 
ne ovat heidän tarkoituksiinsa soveltuvia ja sosiokulttuurisesti ja tilantei- 
sesti sopivia ja merkityksellisiä (Leppänen ja Kytölä 2017). Esimerkiksi 
Leppäsen, Westisen ja Kytölän (2017) toimittaman kokoelman tutkimuk- 
set osoittivat, miten digitaalisen viestinnän kielellinen heterogeenisyys 
voi ilmetä usealla tavalla: kielten vaihteluna niin, että itse vaihtelu toimii 
diskursiivisena resurssina merkitysten ymmärtämiselle, tai, kuten esi- 
merkissä 1, työnhakijan sekoittuneena tyylinä? (ks. myös Androutsopou- 
los 2011; Leppänen ja muut 2017). 

Sosiaalisen median viestinnässä heterogeenisyys voi viitata myös so- 
siaalisten äänien (eli sosiaalisten merkityspotentiaalien) moninaisuu- 
teen, heteroglossiaan (Bakhtin 1981, 263), ja niiden välisisiin jännitteisiin. 
Esimerkiksi Peuronen (2013) osoittaa, miten nuoret kristityt lumilautai- 
lijat hyödyntävät sekä Raamatun että nuorisokulttuurin osin ristikkäisiä- 


2 Kielentutkimuksessa on esitetty useita käsitteitä, jotka korostavat monikielisyyttä jo lähtökohtaisesti 
sekoittuneina repertuaareina (ks. myös Pöyhönen ja Martikainen tässä teoksessa). 

kin sosioideologisia ääniä someviestinnässään käyttämällä englannin ja 
suomen kielen eri rekistereitä. Näiden äänien avulla he myös rakentavat 
omaa identiteettiään ja sosiaalisia suhteitaan moderneina kristittyinä. 

Sosiaalisen median viestintä on heterogeenistä myös siksi, että se on 
olennaisesti monimodaalista (Seargeant ja Tagg 2014). Puheen ja tekstin 
ohella kuvien, videoiden, musiikin ja äänen merkitys digitaalisissa käy- 
tänteissä on kasvanut jatkuvasti, ja niiden yhdistelmillä ja sommittelulla 
on oma roolinsa merkitysten rakentamisessa. Myös tekstuaalisten ja 
muiden semioottisten resurssien kierrättäminen ja uudelleen merkityk- 
sellistäminen on hyvin yleistä. Näissä (entekstuaalisaation ja resemioti- 
saation}) prosesseissa poimitaan esimerkiksi tekstikatkelmia, kielellisiä 
ilmauksia, kuvia ja videoleikkeitä niiden alkuperäisistä konteksteistaan, 
sijoitetaan ja uudelleen merkityksellistetään ne osaksi toista diskurssia, 
toiseen tarkoitukseen ja toiselle kohdeyleisölle. Esimerkki 2, Kilikali- 
hahmon YouTube-esitys, havainnollistaa hyvin sosiaalisen median vies- 
tinnällistä heterogeenisyyttä: 


Kilikalin vihainen monologi ulkomaalaisista (kuvakaappaus, YouTube). 


3 —Sosiolingvistiikassa entekstuaalisaation käsitteellä kuvataan kielellisten ja tekstuaalisten elementtien 
kierrättämistä ja uudelleenmuokkausta (Bauman ja Briggs 1990, 73). Sosiaalisessa semiotiikassa 
on otettu käyttöön resemiotisaation käsite (Iedema 2003). Sillä kuvataan prosesseja, joilla viesti 
voidaan muuntaa erilaisiin muotoihin eri yleisöille tai erilaisia tarkoitusperiä varten (Leppänen ja 
muut 2014). 

Esimerkld 2: Rajat kiinni! 


Perkele että vit- vit- vituttaa että, et ulukomaalaiset tänne tullee 
Suomeen ja vie meiän työpaikat ja meiän naiset ja kaikki. Minä 
en ymmärrä, että että minkä takia ne päästää tänne kaikki nämä, 
nämä maahanmuuttajat, pakolaiset kaikki tänne näin. Minkä ta- 
kia? Minkä takia? Että ku ärsyttää jumalauta. Jumalauta eihä täällä 
ennää oo ku ulukomaalaisia. Eihän täällä ennää oo suomalaisia 
ollenkaa. [Ärinää] Minä en sano muuta ku rajat kiinni. 


Esimerkki 2 on huumorivideo, jonka Kilikali, irakilaistaustainen maa- 
hanmuuttaja Khalid Al-Shemar, julkaisi YouTubessa 25.8.2016. Videolla 
Kilikali puhuu sujuvaa Savon murretta ja merkityksellistää uudelleen 
(so. rekontekstualisoi) yhteiskunnassa lainehtivia populistisia ja rasisti- 
sia teemoja. Molemmat piirteet toimivat videolla suomalaisuuden tun- 
nusmerkkeinä: ne siis viittaavat ominaisuuksiin ja arvioihin, joita liite- 
tään henkilöihin, joille tämänkaltainen puhetapa nähdään tyypillisenä 
(Leppänen ja Tapionkaski 2021). 

Tässä esityksessään Kilikali kaiuttaa itäsuomalaisen heteromiehen 
ääntä ja ottaa sen käyttöön omiin tarkoituksiinsa. Hänen monologin- 
sa sisältö (”ulukomaalaiset — — vie meiän työpaikat ja meiän naiset”), 
Savon murre ja Lähi-itään viittaava ulkomuotonsa muodostaa suoma- 
laisessa kulttuurissa odottamattoman ja humoristisen yhdistelmän. 
Hänen monimodaalinen esityksensä on myös moniääninen: se sekä 
samaistuu että ei samaistu monologin ”meihin”, valkoiseen suomalai- 
seen heteromieheyteen. Esimerkissä 2 onkin monia superdiversiteetille 
tunnusomaisia piirteitä: kielellisten ja muiden semioottisten resurssien 
moninaisuutta ja risteämiä, sekä identiteettikategorioiden ja merkitys- 
potentiaalien ambivalenssia. Se on myös esimerkki refleksiivisestä ja 
kriittisestäkin sosiaalisesta ja sosiolingvistisestä analyysistä, jonka kautta 
ei-valkoinen mies myös tutkii omaa sosiokulttuurista asemaansa valkoi- 
sessa suomalaisessa yhteiskunnassa. Samalla hän kuitenkin välittää sen 
helposti sulavaan humoristiseen ilmiasuun puettuna sosiaalisen median 
potentiaalisesti moninaisille yleisöille. 

Esimerkit 1 ja 2 havainnollistavat myös sitä, miten sosiaalinen media 
voi tarjota affordansseja yhteiskunnallisen epätasa-arvon, ristiriitojen 
ja konfliktien tarkasteluun uusilla tavoilla. Sosiaalisen median perfor- 
manssit, osana laajempaa nykyistä poliittisen korrektiuden jälkeistä 
viihdekulttuuria (McRobbie 2005; Leppänen ja Elo 2016), voivat rajoja 
rikkovin (transgressiivisin) tavoin käsitellä yhteiskunnallisia asioita ja 
diskursseja, jotka liittyvät esimerkiksi etnisyyteen, rotuun, sukupuoleen, 
seksuaaliseen suuntautumiseen ja valta-asetelmiin enemmistön ja mar- 
ginalisoitujen ja rodullistettujen vähemmistöjen välillä. 

Näiden esimerkkien kaltaiset sosiaalisen median esitykset ovat kiin- 
nostavia myös niissä tehdyn skaalatyön takia (Carr ja Lempert 2016). 
Niissä skaalat ilmenevät siinä, miten sinänsä kuvitteellisten esitysten 
mikrotason diskurssipiirteet (esimerkiksi se, miten ja mitä Kilikali- 
hahmo puhuu ja miltä hän näyttää) indeksoivat laajempia yhteiskunnal- 
lisia käytänteitä ja diskursseja, jotka liittyvät (oletettuihin) maahanmuut- 
tajiin, ruskeisiin ja mustiin suomalaisiin, vierauteen ja eroihin suoma- 
laisessa yhteiskunnassa. Sen lisäksi, että tällaiset esitykset korostavat 
yksilöiden sekä heidän identiteettiensä, resurssiensa ja repertuaariensa 
liikkuvuutta ja kompleksisuutta, ne välittävät erilaisille yleisöilleen ker- 
rostuneita ja ideologisesti eri tavoin latautuneita näkökulmia super- 
diversiteettiin. Monimodaalisin ja heteroglossian keinoin ne käsittelevät 
ja tutkivat niitä jännitteitä, ristiriitoja ja konfrontaatioita, joita ”erilaisi- 
na” nähdyt ihmiset usein kohtaavat suomalaisessa yhteiskunnassa, jossa 
(super)diversiteettiä ei (vielä) koeta normaaliksi. 


Sosiaalisen median kerrostuneet normatiivisuudet ja 
valvonnan mekanismit 


Sosiolingvistisessä superdiversiteettitutkimuksessa tärkeä kiinnostuksen 
kohde on myös kielenkäytön normatiivisuus. Julkisissa keskusteluissa 
on usein korostettu sitä, että sosiaalisessa mediassa on vapaus toimia 
toisin kuin monessa muussa sosiaalisessa tilanteessa on soveliasta tai 
sallittua — esimerkiksi vihapuhe, trollaus ja kiusaaminen on nähty esi- 
merkkeinä normien ja valvonnan puutteesta. 

Sosiolingvistisestä näkökulmasta kaikki kielenkäyttö on kuitenkin 
normatiivisesti säädeltyä. Yhtäältä se nähdään vuorovaikutuksessa 
rakentuvina jaettuina ymmärryksinä ja koodeina siitä, mikä on sallit- 
tua, odotuksenmukaista, sopivaa ja asianmukaista kielenkäyttöä (Agha 
2007). Tässä mielessä normit ovat aina sosiokulttuurisia ja ideologisia 
konstruktioita. Toisaalta normeissa on kyse myös osallisuudesta ja val- 
lasta millaiset kielelliset resurssit ja subjektipositiot osaltaan mahdollis- 
tavat pääsyn ja legitiimin osallistumisen vuorovaikutukseen (Blommaert 
ja Rampton 2011). Sosiaalisen median aktiviteetteja ja vuorovaikutusta 
säädellään myös eksplisiittisesti ja virallisesti netiketin, moderoinnin ja 
sensuurin keinoin, jotka rajoittavat osallistujien valinnanvaraa ja mah- 
dollisuuksia viestinnässä. Äärimmilleen vietynä tällainen sosiaalisen 
median säätely on organisoitua ja institutionalisoitua valvontaa, jota 
suuret mediakorporaatiot ja yhteiskunnan valvontakoneistot harjoittavat 
(Arnaut ja Spotti 2015, 6). 

Digitaaliset sosiaalisen median käytänteet on nähty myös esimerk- 
kinä myöhäismodernin postpanoptisesta normatiivisuudesta (Arnaut 
2016). Sen sijaan, että sosiaalisen median käytänteitä valvoisivat ja sää- 
telisivät vain keskitetyt ja hierarkkisesti järjestyneet valtamekanismit, 
niiden toiminta perustuu pitkälti vertaisvalvontaan. Kielenkäyttäjät 
rakentavat itse omalla toiminnallaan sitä, mitä sosiaalisia merkityksiä 
erilaisten kielellisten resurssien valinnalla, yhdistämisellä ja vaihtelul- 
la voidaan, saadaan ja halutaan ilmaista tietyissä viestintätilanteissa ja 
institutionaalisissa konteksteissa, ja miten he asemoivat omaa toimin- 
taansa suhteessa näihin normeihinTässä toiminnassaan he voivat tu- 
keutua useampiin normikeskuksiin. Osa näistä keskuksista voi olla ky- 
seisille sivustoille, ryhmille tai aktiviteeteille ominaisia, kun taas toiset 
voivat hyödyntää muita institutionaalisia tai sosiokulttuurisia normeja 
(Blommaert 2010). Esimerkiksi analysoidessaan monietnisten kööpen- 
haminalaisten nuorten Facebook-viestintää, Stzehr (2016) havaitsi, että 
nuoret tukeutuivat sekä yleiskielen että nuorisokulttuurisen rekisterin 
normeihin. 

Normatiivisuutta siis määritellään ja säädellään osittain myös alhaalta 
ylöspäin, joko oman itsen tai muiden vertaisten toimesta (Leppänen ja 

Piirainen-Marsh 2009; Leppänen 2023). Tällainen ruohonjuuritason 
kielellinen valvonta ei kuitenkaan vain vahvista olemassa olevia norme- 
ja, mutta vaikuttaa myös uusien normien syntymiseen ja paikantumi- 
seen uusissa käyttöyhteyksissä, kulttuureissa ja yhteisöissä. Kuten esi- 
merkit 1 ja 2 jo havainnollistivat, normeja voidaan myös haastaa monin 
tavoin vaikkapa leikitellen niillä luovasti ja/tai kriittisesti. 

Esimerkki 3 puolestaan havainnollistaa sitä, miten sosiaalisessa 
mediassa voidaan vastustaa ja haastaa hegemonisia ja/tai valkoiseen 
suomalaiseen nationalismiin liitettyjä kielenkäytön normeja. Esimer- 
kissä Hassan Maikal, somalialais-suomalainen räppäri ja (aiemmin 
myös) vloggaaja (Leppänen ja Westinen 2018; 2022; Westinen 2019), 
ruotii saamiaan vihaviestejä YouTube-videolla1 ja haastaa kommen- 
teissaan normatiivisia oletuksia maahanmuuttajien heikosta suomen 
kielen taidosta ja kyvyttömyydestä integroitua suomalaiseen yhteis- 
kuntaan. 


Hassan Maikal ja vastapuhe (kuvakaappaus, YouTube). 


4 Video ei ole enää saatavilla YouTubessa. 

Esimerkki 3: Hassan Maikal ja valkoisten suomalaisten huono 
suomi 


Tietsä mikä on läppää. Sit ku ne sanoo et sä oot se mamu, sä oot, 
painu omaa maahan, painu omaa kotimaahan. Mut sähän jopa 
osaat suomen kielt paremmin ku ne. Sä jopa osaat paremmin suo- 
men kieltä ku ne. Mitä täs on. Mite tää on mahollista. Jos mä meen 
sanoo muille tää on mun kotimaa, mee takasin kotimaahas, mä 
ees ootan iteltäni et mä osaan ees oman äidinkielen. 2017. Jopa 
somalit osaa paremmin teidän äidinkieltä. Hävetkää. Oh my god. 
Oh my god, brah. 


Suomen kielen normeja valvoo tyypillisimmin valkoinen valtaväestö, 
mutta tässä esimerkissä ruohonjuuritason vertaisvalvontaa toimittaakin 
Maikal. Stereotyyppinen, hierarkkinen asetelma valkoisten suomalaisten 
ja maahanmuuttajien välillä käännetään vastakohdakseen: Maikal kertoo 
osaavansa kieltä jopa paremmin kuin sen ’oikeat’ ja 'alkuperäiset? omis- 
tajat. Esimerkistä käy ilmi myös se, miten suomen kieli yhä määritellään 
kuuluvan valkoisille suomalaisille eikä somaleille, siitä huolimatta, että 
Suomessa syntyneelle Maikalille se on yksi hänen ensikielistään, jota 
hän on puhunut lapsesta asti. 


Superdiversiteetti ja identiteettityö sosiaalisessa mediassa 


Identiteetti ja yhteisöllisyys ovat aina olleet tärkeitä digitaalisessa viestin- 
nässä (Seargeant ja Tagg 2014). Myös superdiversiteettitutkimus on ko- 
rostanut sitä, miten sosiaalinen media tarjoaa monipuolisia semioottisia 
resursseja identiteettityölle ja sosiaalisten suhteiden rakentamiselle. Tut- 
kijat ovat tarkastelleet esimerkiksi sitä, miten verkossa rakennetaan ro- 
dullisia, etnisiä ja paikallisia identiteettejä (Heyd 2014; Garcés-Conejos 
Blitvich 2018; George 2020), neuvotellaan maahanmuuttajataustaisten 
nuorten identiteeteistä suhteessa heidän kulttuuriseen perintöönsä (Juf- 
fermans ja muut 2014), rakennetaan ja ylläpidetään sosiaalisia suhteita 

maahanmuuttajataustaisina (mikro)yrittajind (Tagg ja Lyons 2018), affi- 
lioidutaan transnationaaliin populaari- tai fanikulttuuriin ja neuvotel- 
laan suhteesta siihen (Kytölä 2017; 2018). 

Tutkimukset ovat osoittaneet myös, miten sosiaalinen media voi 
toimia ylirajaisesti, ajassa auki keriytyvän sosiaalisen toiminnan foo- 
rumeina, joissa osallistujat yhteisesti ylläpidetyin keinoin organisoivat 
ja rakentavat kontekstuaalisesti merkityksellisiä versioita itsestään ja 
toisistaan sekä neuvottelevat (ei-)kuulumisestaan verkon yhteisöllisiin 
tiloihin, ryhmiin tai yhteisöihin. Esimerkiksi Westisen (2017) tutkimus 
rap-artistien etnisisistä ja rodullisista identifikaatioista sosiaalisessa 
mediassa osoittaa, miten artistit sekä hyödyntävät että vastustavat eri- 
laisia identiteettikategorioita, jotka usein liittyvät sukupuolitettuihin ja 
rodullistettuihin stereotypioihin mustista afrikkalaisista — tai afrikkalais- 
taustaisista suomalaisista. Esimerkiksi Etiopiassa syntyneen suomalai- 
sen rap-artistin, tubettajan ja viihdealan monitoimijan, Prinssi Jusufin, 
musiikkivideolla ”Prinssille morsian? kohdataan erilaisia kulttuurisia 
hahmoja (cultural figures; Ahmed 2000), joita voidaan käyttää erotteluun 
ja jaotteluun ja jotka sisältävät useita moraalisesti latautuneita kulttuuri- 
sia ja sukupuolitettuja piirteitä (Huttunen 2004, 139). Videolla esiintyy 
esimerkiksi (hetero)seksuaalisesti haluttava musta mies, jolla on ”suk- 
laahuulet” ja joka aiheuttaa ”viidakkokuumetta” (slangisana valkoisten 
naisten seksuaaliselle halulle mustia miehiä kohtaan) sekä ”afrikkalai- 
nen mies”, jonka kavereina mainitaan ”kamelit”. 

Stereotyyppisillä etnisillä identiteeteillä siis leikitellään ja niitä liioi- 
tellaan — ja siten niitä myös kyseenalaistetaan ja vastustetaan. Liioitte- 
lun kautta näiden toiseuttavien tekstien ja kuvien mielekkyyttä ja tar- 
koituksenmukaisuutta tarkastellaan kriittisesti. Video kysyykin, kuka 
oikeastaan on toinen, missä mielessä ja missä kontekstissa. Siinä esi- 
tetyt rodullistetut ja seksualisoidut stereotypiat saavat merkityksensä 
superdiversiteetin muuttuvista suhdanteista, kulttuurien välisestä kol- 
mannesta tilasta (third space; Bhabha 1994), osin Suomeen, osin Afrik- 
kaan, osin Pohjois-Amerikkaan ja osin globaaliin hiphop-kulttuuriin 
orientoituen. 

Sosiaalinen media ja diskurssit superdiversiteetista 


Sosiaalinen media on superdiversiteetin tutkimuksen kannalta kiinnos- 
tava myös siksi, että se toimii diskursiivisena tilana, jossa osallistujat 
voivat sanallistaa, esittää ja arvioida suhdettaan superdiversiteettiin. Su- 
perdiversiteetti itsessään muodostaa diskurssin, joka on alkanut haastaa 
yksi- ja monikulttuurisuusdiskursseja ja niiden tapoja käsitellä erityises- 
ti etnisyyttä, epätasa-arvoa, syrjintää ja marginalisaatiota (Arnaut 2016, 
65). Myös empiirisissä tutkimuksissa, joissa on hyödynnetty superdiver- 
siteettinäkökulmaa, on havaittu, että vierautta ja eroja voidaan käsitellä 
moniäänisesti, niin että essentialisoivat negatiiviset stereotypiat eivät 
olekaan hallitseva näkökulma (Leppänen ja Elo 2016) ja niitä voidaan 
hyödyntää positiivisillakin tavoilla (Vigouroux 2016). Superdiversiteetti 
on kuitenkin myös herättänyt vastareaktioita (Musolff 2019). Sosiaa- 
lisessa mediassa ne näkyvät erityisesti vihadiskursseina, rasistisina ja 
vierasvihaisina sisältöinä, trollaamisena ja herjaamisena, jotka kohdistu- 
vat erityisesti rodullistettuihin ja seksuaalivähemmistöihin, jotka jollain 
tapaa haastavat vakiintuneita sosiaalisia luokitteluja. 

Negatiiviset reaktiot superdiversiteettiin ovat kuitenkin antaneet 
kimmokkeen myös vastadiskursseille (Arnaut 2016, 65), jotka haasta- 
vat ja kommentoivat kriittisesti rasistisia ja vierasvihaisia stereotypioita 
ja niihin liitettyjä piirteitä. Yksi tällainen vastadiskurssi on vihakom- 
mentteihin vastaaminen, jota esimerkkimme 3 edusti. Sometoiminto- 
na vihakommenttien lukeminen onkin nykyään jo varsin vakiintunut 
vastapuheen muoto (Benesch ja muut 2016, 13). Niissä viestien vastaan- 
ottaja — usein etniseen tai seksuaaliseen vähemmistöön kuuluva some- 
vaikuttaja tai muuten tunnettu henkilö — lukee ja kommentoi saamiaan 
uhkaavia ja pilkallisia viestejä. 

Esimerkiksi suomalaiset maahanmuuttajataustaiset poliitikot saavat 
osakseen paljon vihapuhetta ja suoranaista väkivallalla uhkailua (Knuu- 
tila ja muut 2019). Esimerkki 4 havainnollistaa tätä ilmiötä ja osoittaa 
myös, miten suomalaiset sosiaalisen median vihakommentoijat orien- 
toituvat sellaiseen diversiteettiin, joka ei sovi heidän vakiintuneisiin 
käsityksiinsä erilaisuudesta tai suomalaisuudesta. Samalla ne toisin- 
tavat sitä, miten suomalainen yhteiskunta rakentuu — ja sitä on myös 

tietoisesti rakennettu — valkoisuuden normille (Keskinen, Seikkula ja 
Mkwesha 2021; ks. myös Rastas 2019). 

Esimerkissä 4 käsiteltävä YouTube-video on osa Suldaan Said Ahme- 
din kansanedustajakampanjaa. Hän lukee siinä saamaansa vihapostia ja 
kertoo omia reaktioitaan siihen. Said Ahmed kehystää videonsa puhu- 
malla siitä, minkälaista vihapostia ”suomalaiset vähemmistötaustaiset 
nuoret” saavat ”meidän yhteiskunnassa”. Siten hän jo sanavalintojensa 
kautta korostaa vähemmistöjen kuulumista suomalaiseen yhteiskun- 
taan: vähemmistötaustastaan riippumatta he ovat yhtä lailla suomalaisia 
ja jäseniä tässä yhteiskunnassa. 


Suldaan Said Ahmed lukemassa vihapostia (kuvakaappaus, YouTube). 


Esimerkki 4: Said Ahmed, vihaviestit ja kuulumisen problematiikka 
Mauno kirjoittaa: 


Suomi ensin ja matut ei ollenkaan. Vittu sanot nyt koko kansal- 
**t vittuun Suomesta. Vittu olet raiskaaja, ryöstäjä ja 


le, et n* 
hakkaaja. Mä rupeen vittu tappaan sut kohta. Sulle ei mikään kel- 
paa. Vittu me annetaan sulle sellaista mitä et saa paskassa omassa 


maassaan. Vittu sinä jätät valtuuston ja Suomen tai seuraukset. 

Teemu kirjoittaa: 


Suldaan ja leijonakoru ei sovi yhteen, sen tajuaa jokainen taysi- 
järkinen. Tämän apinan kaulaan sopisi paremmin rasvattu köysi. 
Leijona ei kuulu Somalin kaulaan, Somali kuuluu leijonan kitaan. 


Vihapuheen suoltajat viittaavat Said Ahmediin sekä erittäin loukkaa- 
valla, rasistisella ja epäinhimillistävällä n-sanalla että muilla, eläimiin 
viittaavilla sanoilla. Viesteissä tartutaan ihonväriin, etniseen taustaan, 
valtuutetun asemaan ja oletettuun rikollisuuteen. Niistä käy ilmi, että 
hänen kaltaisensa etnisiin vähemmistöihin kuuluvat ihmiset eivät kom- 
mentoijien mielestä kuulu valkoisen normin mukaiseen yhteiskuntaan 
(”Painu helvettiin Suomesta!”) eivätkä politiikkaan (”jätät valtuuston”). 

Said Ahmed on tullut tunnetuksi Musta Leijona -lempinimellä, jota 
hän on käyttänyt myös omassa sosiaalisessa mediassaan useiden vuo- 
sien ajan ja jonka mukaisesti hän on kantanut perinteistä leijonakorua 
kaulassaan. ”Teemu” tarttuukin tähän leijonasymbolin käyttöön: hän 
katsoo leijonasymbolin kuuluvan vain valkoisille suomalaisille, vaikkei 
sitä suoraan viestissään sanokaan. Vihaviestissä mainittu köysi, joka 
sopisi somalin kaulaan paremmin kuin koru, on esimerkki siitä väki- 
vallalla uhkailusta, jopa tappouhkauksista (”Tilasit kuolemasi”; ”Saunan 
takana on tilaa”), joita Said Ahmed somalitaustaisena poliitikkona on 
saanut (vrt. Knuutila ja muut 2019). Tämä on sinänsä paradoksaalista, 
sillä samaan aikaan viesteissä nimenomaan maahanmuuttajia syytetään 
väkivallasta ja muista rikoksista. 

Loppukaneetissaan (alla) Said Ahmed kytkee vihapuheen vaikutukset 
erityisesti nuoriin ihmisiin ja heidän mielenterveyteensä. Samalla hän 
pohtii, miten tällaisia viestejä saava nuori voi haluta kuulua yhteiskun- 
taan, joka kohtelee häntä koko ajan vihamielisesti, jopa uhkaavasti. Näin 
hän ikään kuin kääntää valkoisen valtaväestön ja ei-valkoisten suoma- 
laisten roolit päinvastaisiksi. Sen sijaan, että ongelmana olisi etnisten 


5 Suomalaiskansallisen leijonasymbolin merkityksen muokkaamisesta ja omimisesta uusiin tarkoi- 
tuksiin (appropriaatiosta) on viime vuosina ollut paljon keskustelua. Esimerkiksi somepostauksissa 
(Westinen 2017) on korostettu suomalaisuuden monimuotoistumista etnonationalistisen tulkinnan 
sijaan. 

vähemmistöjen ”integroitumisongelma”, huomiota tulisikin kiinnittää 
valkoisen enemmistön ”rasismiongelmaan”: he eivät halua vähemmis- 
töjen integroituvan ja olevan osa yhteiskuntaa. 


Miten niitä nuoria, jotka saa tällaista viestejä, ehkä paljonkin, mi- 
ten sellaiset nuoret voivat tuntea kuuluvansa tähän yhteiskuntaan? 
— — Tällaiset viestit saavat ihmisiä pelkäämään ja sensuroimaan 
itseään. Ne vaikuttavat myös mielenterveyteen jaksamisen kautta. 
Vihapuhe ja rasismi ja syrjintä myös syrjäyttää ihmisiä pahimmil- 
laan. 


Tässä esimerkissä korostuu siten se, miten vihapuheen esittäjien ja sen 
kohteiden käsitykset ja diskurssit moninaistuvasta Suomesta ja suoma- 
laisuudesta poikkeavat toisistaan radikaalisti. Samalla Said Ahmed ha- 
vainnollistaa superdiversiteetin moninaisten, liikkuvien ja muuttuvien 
identiteettien leikkauspisteitä. Hän on syntynyt Somaliassa, hänellä on 
pakolaistausta ja hän on muslimi. Samalla hän on menestynyt, moni- 
kielinen, suomen kielellä toimiva suomalainen poliitikko, joka edustaa 
myös virallista Suomea ja sen diskursseja. 

Myös esimerkki 5 on video, jossa luetaan vihakommentteja. Videon 
on julkaissut TheSofiaElle, tunnettu transsukupuolinen tubettaja, yh- 
dessä Valtterin, toisen somevaikuttajan, kanssa. Tämä esimerkki ha- 
vainnollistaa sitä, miten superdiversiteetissä ei ole kyse vain siitä, että 
etnisyyteen, maahanmuuttajuuteen ja rotuun liitetyt sosiaaliset katego- 
riat ovat muutoksessa ja liikkuvia, vaikka juuri ne ovatkin aiemmassa 
tutkimuksessa saaneet paljon huomiota. Sama koskee myös esimerkiksi 
sukupuolten ja seksuaalisuuksien kategorioita siitä huolimatta, että ne 
ovat superdiversiteettitutkimuksessa harvoin olleet huomion keskipis- 
teessä (Geerts, Withaeckx ja van den Brandt 2018; Määttä, Suomalainen 
ja Tuomarla 2021). 

Meiän isoisät ei taistellu Suomesta jotta tää ois joku 
transuhomolandia. Mielisairasta 


Mic Jack + 1 viikko sitten 


1 gı a4 


NAYTA 4 VASTAUSTA 


TheSofiaElle ja Valtteri lukevat vihakommentteja (kuvakaappaus, YouTube). 


Esimerkki 5: Isoisät taistelivat transihmisten vapauden puolesta 


V: (Lukee) Meiän isoisät ei taistellu Suomesta, jotta tämä olisi joku 
transuhomolandia. Mielisairasta. 


S: transuhomolandia. (Naurua) 
V: Miksi, miksi, Mic Jackista tuntuu että tää on transuhomolandia. 
S: No älä. Koska meitä on täällä aina ollut tässä maassa. Nyt me 


saadaan vaan olla vapaasti ja sen takia meidän esi-isät vai olik se 
isoisät 


S: ja sen takia meidän isoisät taisteli tämän vapauden puolesta et 
me saadaan olla täällä vapaasti 


V: kyllä. joten iso ja nöyrä kiitos heille siitä 

S: Kiitos 
V: isänmaamme Suomi. Hmm. 
S: kyllä. Hmm. Transuhomolandia. 


Esimerkissä 5 TheSofiaFlle ja Valtteri lukevat ja kommentoivat heille lä- 
hetettyä vihaviestiä, jossa postaaja rekontekstualisoi isänmaadiskurssia. 
Tämän diskurssin mukaan vapaa Suomi, jonka isoisien sukupolvi on 
sotimalla varmistanut heidän jälkeensä tuleville sukupolville, ei kuulu 
SofiaEllen ja Valtterin kaltaisille ihmisille, jotka haastavat heteronorma- 
tiivista yhteiskuntajärjestystä. Vihapostaajan mukaan heidän kaltaisensa 
ihmiset itse asiassa rapauttavat koko yhteiskunnan muuttamalla sen 
”transuhomolandiaksi”. Kommentoidessaan tätä viestiä SofiaElle ja Valt- 
teri hyödyntävät taitavasti tätä postaajan ilmausta. Ensinnäkin he vasta- 
kohtaistavat sen: heidän mukaansa juuri isoisien sankaritekojen ansios- 
ta heidän kaltaisensa ihmiset voivat elää vapaina Suomessa. Sen lisäksi 
he moduloivat tätä retorista käännöstä vielä kiitoksien ("iso ja nöyrä 
kiitos heille”) ja isänmaallisuuden kiteytyksen (”isänmaamme Suomi”) 
kautta, kytkemällä oman kommenttinsa siten myös viime vuosikymme- 
nen Kiitos 1939—1945 -kampanjointiin, jolla kerättiin rahaa toisen maa- 
ilmansodan veteraaneille. Näillä keinoilla he ottavat haltuunsa koko na- 
tionalistisen sankarikertomuksen, johon vihakommentoija viittaa. Kuten 
Said Ahmed, myös SofiaElle ja Valtteri siten puolustavat oikeuttaan kuu- 
lua Suomeen sellaisina kuin he ovat. Siinä missä Said Ahmed sanoittaa 
tämän oikeuden rationaalisen poliittisen diskurssin keinoin, SofiaElle ja 
Valtteri ilmaisevat saman asian retorisesti ja ironisesti. 


Lopuksi 
Tässä luvussa olemme esitelleet lyhyesti keskeisiä sosiolingvistisen su- 
perdiversiteettitutkimuksen lähtökohtia, havainnollistaneet sen tarjoa- 


maa näkökulmaa sosiaalisen median käytänteiden analyysiin ja tuoneet 
esiin, millaisia superdiversiteetin kannalta kiinnostavia ilmiöitä sen 

kautta avautuu tutkimukselle. Sosiolingvistisestä näkökulmasta voidaan 
sekä teoretisoida että tutkia empiirisesti, etnografisin ja diskurssiana- 
lyyttisin työvälinein sitä, miten superdiversiteetin moninaiset, muut- 
tuvat ja liikkuvat merkityshorisontit ilmenevät kielellisessä ja muussa 
semioottisessa toiminnassa, myös sosiaalisessa mediassa. Superdiver- 
siteetin kannalta kiinnostavia ilmiöitä ovat varsinkin (i) sosiaalisen me- 
dian kielellinen heterogeenisyys ja monimodaalisuus, (ii) osallistujien 
orientaatiot ja asemoituminen suhteessa sosiaalisen median toimintoja 
sääteleviin monitahoisiin normeihin, (iii) moniulotteisten identiteettien 
representointi, esittäminen ja niitä koskevat debatit ja (iv) superdiversi- 
teettidiskurssit ja niiden vastadiskurssit. 

Esimerkeillämme keskityimme osoittamaan, miten jollain tavalla ”eri- 
laisina” nähdyt sosiaalisen median toimijat — mustat ja ruskeat ihmiset, 
maahanmuuttajat, transihmiset — käsittelivät ja tutkivat monikielisin, 
monimodaalisin ja heteroglossian keinoin suomalaisessa yhteiskun- 
nassa kohtaamiaan jännitteitä, ristiriitoja ja konfrontaatioita. Toimme 
esiin sen, miten he sekä tuottavat että haastavat yhteiskunnallista normi- 
pohjaa sosiaalisen median välityksellä, ja tuottavat ymmärrystä super- 
diversiteetistä identiteettien ja sosiaalisten suhteiden rakentamisen vä- 
lineenä. Analyyseissämme osoitimme, että heille superdiversiteetti on 
elävää todellisuutta, jossa he voivat navigoida eri tavoin. Niin kuin esi- 
merkkimme havainnollistivat, yhteisenä kipupisteenä heille on se, että 
huolimatta suomalaisen yhteiskunnan monimuotoistumisesta, heille 
ovat tuttuja tilanteet, kokemukset ja reaktiot, joissa (super)diversiteettiä 
ei pidetä normaalina asiantilana — vaan pikemminkin epätoivottavana, 
tuomittavana ja jopa vaarallisena. 

Sosiaalisen median käytänteet nojaavat usein osallistujien kykyyn 
hyödyntää varsin erikoistuneitakin kielellisiä ja semioottisia resursse- 
ja. Ne vaativat omanlaistaan asiantuntijuutta, joka voi osoittautua ar- 
vokkaaksi pääomaksi ei ainoastaan verkon paikallisissa ja globaaleissa 
osallistumiskulttuureissa, vaan myös muussa yhteiskunnallisessa ja/tai 
ammatillisessa toiminnassa. Omalta osaltaan sosiaalisen median käy- 
tänteet voivat jopa mahdollistaa uudenlaisia, epäperinteisiä kuulumisen, 
työllistymisen ja yrittäjyyden muotoja. Kaikki esimerkkitapauksemme, 
lukuun ottamatta (ex-)kansanedustaja Said Ahmedia, havainnollistavat 


342 SIRPA LEPPÄNEN JA ELINA WESTINEN 


https://doi.org/10.21435/skst.1489 


myös tätä sosiaalisen median potentiaalia. Tästä näkökulmasta aktiivi- 
nen toiminta sosiaalisessa mediassa voi olla yksi reitti voimaantumiseen 
ja monipuolisempaan yhteiskunnalliseen ja taloudelliseen toimijuuteen 
(ks. myös Alim 2009; Stroud ja Wee 2012). 

Sosiaalisen median aktiviteetit, viestintä ja vuorovaikutus ovat tär- 
keitä tutkimuskohteita. Siitä huolimatta, että sekä tieteellisissä että po- 
pulaareissa keskusteluissa sosiaalinen media nähdään usein triviaali- 
na, ongelmallisena ja esoteerisena, olemme vakuuttuneita siitä, että se 
kannattaa ottaa vakavasti. Se, mitä tapahtuu sosiaalisessa mediassa, ei 
ole muusta yhteiskunnallisesta ja sosiokulttuurisesta toiminnasta irral- 
linen ilmiö. Päinvastoin, sosiaalisen median toiminnot havainnollistavat 
omilla tavoillaan sellaisia teemoja, kysymyksiä ja haasteita, jotka ovat 
moniulotteisesti diversifioituvien yhteiskuntien kannalta tärkeitä ja ajan- 
kohtaisia. Ne avaavat yhden näkökulman ymmärtää kokemuksia, merki- 
tyksiä ja reaktioita, joita nykypäivän superdiversiteettiin liittyy. 

Superdiversiteetin (Vertovec 2007; 2019) käsite viittaa dynaamiseen ja 
kompleksiseen monimuotoisuuteen: muuttoliikkeiden ja globalisaati- 
on myötä lisääntyneeseen etniseen ja kulttuuriseen moninaisuuteen ja 
erilaisuuksien samanaikaiseen rinnakkaisuuteen (ks. myös Pöyhönen 
ja Martikainen tässä teoksessa). Kehitys edellyttää aiempaa monipuoli- 
sempia tapoja selittää ja analysoida uusia sosiaalisen toiminnan malleja 
ja käytäntöjä. Superdiversiteettiin liittyy myös muutoksen dynaamisuus. 
Korostettaessa muutoksen nopeutta on ilmiötä kuvattu myös käsitteel- 
lä hyperdiversiteetti (Noble 2011, 830; vrt. Meissner ja Vertovec 2015, 
545). Erityisen dynaamista monimuotoistuminen on kasvavissa kaupun- 
geissa (ks. esim. Nicholls ja Uitermark 2016), joissa etninen, kulttuuri- 
nen ja sosiaalinen diversiteetti asettavat uudenlaisia vaatimuksia myös 
kaupunkisuunnittelulle ja kaupunkien kehittämiselle. Samalla super- 

diversiteetin käsite luo uudenlaisia lähtökohtia painottaa monimuo- 
toistumisen myönteisiä vaikutuksia perinteisen kaupunkisuunnittelun 
alalla käydyn ongelmakeskeisen monikulttuurisuuskeskustelun sijaan, 
ja vahvistaa näin mieluummin kaupunkien positiivisia kuin negatiivisia 
kehityskierteitä. 

Kaupungit ovat ottaneet vastuuta toimenpiteistä uudenlaisen diver- 
siteetin hallinnoimisessa ja tähän liittyvien järjestelmien luomisessa 
muun muassa Euroopan newvoston aloitteesta (esim. Council of Europe 
2015a). Viime vuosien eurooppalaista kaupunkikehittämistä on ohjan- 
nut ajatus kulttuurienvälisyydestä (intercultural policy). Kulttuurienvä- 
lisyyden ohjaamassa suunnittelussa erilaisista taustoista tulevien kau- 
punkilaisten vuorovaikutuksen nähdään tuottavan sosiaalista eheyttä. 
Ihmisten luokittelu etnisen tai kulttuurisen taustan pohjalta kyseenalais- 
tetaan ja nostetaan esiin identiteettien moninaisuus, päällekkäisyys ja 
dynaamisuus. Leila Hadj Abdou ja Andrew Geddes ovat esittäneet, että 
kulttuurienvälisyys toimintaa ohjaavana ajattelumallina heijastaa pitkälti 
samoja lähtökohtia, jotka on yhdistetty superdiversiteetin käsitteeseen. 
He kuitenkin näkevät haasteen kulttuurienvälisyyden yksilön toimin- 
taa ja valintoja korostavassa näkökulmassa, koska se saattaa johtaa ”toi- 
seuttamisen” ja rodullistamisen prosessien seurausten sivuuttamiseen. 
(Hadj Abdou ja Geddes 2017, 494, 497—498). 

Superdiversiteetti käsitteenä ulottaa ajatuksen yhteiskuntien ja yh- 
teisöjen moninaisuudesta yli monikulttuurisuuden, jolla usein viita- 
taan tiettyihin sisäisesti suhteellisen yhtenäisiin diasporisiin etnisiin 
ryhmiin. Tätä monimuotoisuuden huomioivaa näkökulmaa on luon- 
nehdittu myös ilmaisulla diversiteetin diversiteetti (Geldof 2018, 51). 
Yksittäisten ryhmien muodostaman kokonaisuuden sijaan superdiver- 
siteetti kuvaa tilannetta, jossa mikään yksittäinen ryhmä ei näyttäydy 
muita vahvempana, vaan asettuu osaksi kulttuurisesti ja etnisesti mo- 
ninaisia naapurustoja tai yhteisöjä. Tällaiset naapurustot tai alueet ovat 
väestöllisesti kerrostuneita, eli niillä asuu sekä eri aikoina ja eri paikoista 
tulleita maahanmuuttajia että jo pidempään alueella asuneita paikallisia. 
(Pemberton ja Phillimore 2018, 734.) 

Tässä luvussa tarkastelemme, miten kaupunkikehittämisen tavoitteet 
ja toimenpiteet suhteutuvat kulttuuriseen ja sosiaaliseen monimuotoi- 

suuteen ja miten monimuotoistuminen voitaisiin nykyistä paremmin 
kääntää kaupunkien voimavaraksi (ks. esim. Oliveira ja Padilla 2017). 
Tarkastelussamme liitämme superdiversiteetin käsitteen osaksi kau- 
punkikehittämisen toimintaperiaatteita (Meissner ja Vertovec 2015, 
543). Superdiversiteetin ja monikulttuurisuuden suhdetta ja vaikutusta 
kaupunkikehittämisen ja -suunnittelun käytäntöihin ei ole juurikaan 
suomalaisessa tutkimuskirjallisuudessa käsitelty, vaikka kulttuurinen 
monimuotoisuus erityisesti pääkaupunkiseudun kaupungeissa lisään- 
tyy jatkuvasti (ks. esim. Lapintie 2014; Lappi ja Olsson 2018; Mattila ja 
muut 2021; Rinkinen 2010; Maununaho, Puumala ja Luoma-Halkola 
2021). Myös kansainvälisesti superdiversiteetin suhde kaupunkisuun- 
nittelun tavoitteisiin ja käytäntöihin on tutkimuksessa jäänyt vähäiselle 
huomiolle (Pemberton 2017; 2020). Tämän taustalla vaikuttanee vallit- 
seva länsimainen suunnitteluideologia, jossa suunnittelutyö kohdentuu 
kaupunkilaisiin yleisesti sen sijaan, että kaupunkilaisten mahdolliset 
erilaiset taustat otettaisiin erityisesti huomioon. 

Avaamme luvussa superdiversiteetin käsitteen avulla sitä, minkälai- 
nen ymmärrys kaupunkien dynaamisesta monimuotoistumisesta kau- 
punkisuunnittelun asiakirjoista välittyy. Tarkastelemme yhtäältä niitä 
tekijöitä, jotka monimuotoistumiseen asiakirjoissa liitetään, ja toisaalta 
niitä toimenpiteitä, jotka nähdään kaupunkien kehityksen ohjaamises- 
sa keskeisinä monimuotoistumisen kontekstissa. Lopuksi pohdimme 
superdiversiteetin näkökulmasta, miten ilmiöitä ja arjen sosiaalis- 
tilallisia käytäntöjä voitaisiin tuoda mukaan kaupunkikehittämisen pro- 
sesseihin. 

Nostamme esiin etnisen ja kulttuurisen moninaisuuden merkityksen 
osana tilasuunnittelun ja kaupunkikehittämisen käytäntöjä. Haluamme 
lisätä ymmärrystä entistä tasavertaisemman kaupunkiympäristön mer- 
kityksestä erilaisille toimijoille ja ryhmille. Keskitymme analyysissam- 
me yhden metropolialueen kaupungin, Vantaan, hallinnossa tuotettui- 
hin kaupunkikehittämisen asiakirjoihin. Vuonna 2020 Vantaalla asui 
51 200 vieraskielistä henkilöä, eli 21,6 prosenttia kaupungin väestöstä 
puhui äidinkielenään jotain muuta kiorcideltä kuin suomea, ruotsia tai 
saamea (Parviainen 2021). Olemme hyödyntäneet aineistonamme Van- 
taan valtuustokauden strategiaa vuosille 2018-2021, myönteisen erityis- 

kohtelun ohjelmasuunnitelmaa vuosille 2019-2021, Vantaan maa- ja 
asuntopoliittisia linjauksia vuodelta 2018, Vantaan monikulttuurisuus- 
suunnitelmaa vuosille 2018—2022 sekä kaupunkilaisten näkemyksiä 
heijastavaa Vantaan tulevaisuuskuvat -loppuraporttia. 

Olemme valinneet nämä kaupunkisuunnittelun asiakirjat olettaen, 
että niissä käsitellään teemoja, jotka heijastuvat kaupunkilaisten arkeen. 
Kohdistamme huomion siihen, minkälaisia yhteyksiä kaupunkikehit- 
tämisen ja superdiversiteetin välille asiakirjoissa rakennetaan. Käsitte- 
lemme myös sitä, miten ohjelmat ja suunnitelmat yhtäältä tunnistavat 
ja toisaalta kuvaavat lisääntyvää monimuotoisuutta ja sen roolia kaupun- 
kikehittämisessä ja -suunnittelussa. Ymmärrämme, että asiakirjoissa ei 
ole mahdollista kokonaan välttää yleistyksiä ja luokitteluja, eivätkä ne 
sellaisenaan paljasta käytännön toiminnan moninaisia näkökulmia tai 
eri toimijoiden yksilöllistä ymmärrystä kaupunkikehittämisestä. Tul- 
kitsemme niiden kuitenkin osaltaan heijastavan niitä yleisiä poliittisia 
linjauksia, joita 2000-luvun alussa kaupunkien monimuotoistumiseen 
liitetään, ja samalla rakentavan käsitystämme paitsi kaupunkisuunnit- 
telun tehtävistä myös tulevaisuuden kaupungeista niihin liitettyine toi- 
veineen ja haasteineen. 

Yhdistämme aineiston analyysissa humanistisen kaupunkitutkimuk- 
sen (ks. Vahtikari ja muut 2021) sekä kaupunkisuunnittelun ja -kehittä- 
misen tutkimuksen näkökulmia. Hyödynnämme aineistojemme luen- 
nassa positiivisen diskurssianalyysin periaatetta (Bartlett 2018): tekstejä 
lukiessamme emme halua ainoastaan kriittisesti purkaa esiin nousevia 
näkökulmia, vaan superdiversiteetin käsitettä hyödyntäen analysoida 
suunnittelun tarjoamia mahdollisuuksia ymmärtää entistä paremmin 
kaupunkien monimuotoisuutta ja kehittää niitä entistä yhdenvertaisem- 
miksi asukkailleen. 


Kaupunkien kehittäminen ja kulttuurinen monimuotoisuus 
Suomessa kaupunkien suunnitteluun ja kehittämiseen liittyvä moni- 


kulttuurisuuskeskustelu on keskittynyt asuinalueiden segregaation tor- 
jumiseen (esim. Bernelius ja Vilkama 2019; Bernelius ja Vaattovaara 

2016), ja segregaatiokeskustelu on tuonut esiin puutteellisesti hallin- 
noidun monikulttuuristumisen uhkakuvia. Mielenkiinto on kohdistunut 
lähinnä asumisvalintojen ja asuntotuotannon kysymyksiin eikä juuri- 
kaan kaupungin julkisten tilojen suunnitteluun ja käyttöön. Samalla 
kasvavan kulttuurisen monimuotoisuuden mahdollisuudet kaupungin 
elettävyyden ja elinvoimaisuuden lisäämisessä ovat saaneet vähemmän 
huomiota. Julkiset tilat luovat kaupallista ja kulttuurista toimeliaisuutta, 
ja näin mahdollistavat arjen kulttuurisia kohtaamisia (ks. esim. Ander- 
son 2012). Koska ne kokoavat yhteen eri ryhmiä, julkisten tilojen rooli 
on myös nähty keskeisenä nykyistä oikeudenmukaisemman yhteiskun- 
nan kehittämisessä (Low 2019). 

Simon Pemberton (2017) on nostanut kaupunkisuunnittelun ja 
superdiversiteetin näkökulmien yhdistämiseksi esiin kolme kes- 
keistä käsitettä: uudelleen jakaminen (redistribution), tunnistaminen 
(recognition) ja kohtaaminen (encounter) (ks. myös Fincher ja Iveson 
2008). Näiden käsitteiden kautta hän on esittänyt kaupunkisuunnitte- 
lun kontekstille kolme kysymystä: 1) kuinka käsitellä sosiaalisia eroja 
ja niihin liittyviä eturistiriitoja; 2) kuinka tunnistaa erilaisten yksilöi- 
den tarpeita ja ottaa nämä huomioon tarjoamalla palveluita ja 3) kuinka 
kohdata ihmiset, jotka elävät yhä monimuotoisemmissa olosuhteissa 
(Pemberton 2017, 628). Pembertonin tarkastelun kohteena on Liver- 
pool, jonka monimuotoistuminen brittiläisessä vertailussa on suhteel- 
lisen nuorta, ja sikäli paremmin verrannollinen suomalaisiin moni- 
muotoistuviin kaupunkeihin kuin esimerkiksi Lontoo tai Birmingham. 
Hänen esittämänsä kysymykset ovatkin ajankohtaisia viimeistään nyt 
2020-luvun suomalaista kaupunkisuunnittelua tarkasteltaessa. 

Kaupunkilaisten erilaiset tarpeet tunnistetaan kaupunkisuunnittelun 
diskursseissa, mutta periaatteiden jalkautuminen käytäntöön on ollut 
hidasta. Hidastavina tekijöinä on nähty muun muassa suunnittelutyön 
arvot, joissa korostuu ”yleinen etu”, ”johdonmukaisuus? ja ”ihmisten 
tasa-arvoinen kohtelu”. Nämä ovat johtaneet Michael Burayidin (2015, 
3, 5) mukaan epätasa-arvoisuuden jatkumiseen ja inklusiivisen suun- 
nittelun rakenteellisiin esteisiin. Hän näkee suunnittelun ammattilais- 
ten kiinnittyvän ammatillisiin yksityiskohtiin ja säätelevään kontrolliin 
sekä ohittavan erilaisten ryhmien esiin nostamat tarpeet (Burayidi 2003, 

260; ks. myös Bollens 2002, 23-24). Burayidi (2003, 261) korostaa va- 
listukseen perustuvan tiedeihanteen vallitsevan suunnittelussa edelleen. 
Tämä näkyy muun muassa paikan fyysisten ominaisuuksien korostumi- 
sessa symbolisten merkitysten jäädessä vähemmälle huomiolle. 

Suomessa kuntien ja kaupunkien toimintaa ohjaamaan on laaditta- 
va kuntastrategia, jossa käsitellään muun muassa kunnan asukkaiden 
hyvinvoinnin edistämistä, heidän osallistumis- ja vaikuttamismahdolli- 
suuksiaan ja heidän elinympäristönsä kehittämistä (Kuntalaki 410/2015, 
37 §). Kuntastrategian tarkoituksena on nivoa toisiinsa eri hallinnon- 
alojen toimintaa. Ihannetapauksessa kuntastrategia yhdistää esimerkiksi 
monikulttuurisuuteen ja kaupunkisuunnitteluun liittyviä kehittämis- 
tavoitteita. 

Käytännössä kaupunkisuunnittelu ja maankäyttö ovat yleensä kes- 
keisessä osassa kaupungin kokonaiskehittämisessä. Joissain maissa 
kaupunkisuunnitelmille onkin annettu samankaltainen sektoreita yh- 
teenkokoava rooli kuin suomalaisella kuntastrategialla (Mattila 2021). 
Suomessa kaupunkisuunnittelun ytimen muodostavan kaavoituksen 
on katsottu jäävän usein erilleen muiden hallinnonalojen toiminnasta 
ja myös ihmisten arkikokemuksista. Muun muassa Kimmo Lapintie 
(2014) on arvostellut kaupunkisuunnittelun autoritääristä ja eristäytynyt- 
tä luonnetta ja kritisoinut kaupunkisuunnittelun sokeutta kaupunkien 
monikulttuuristumiskehitykselle. Hän näkee sokeuden taustalla suun- 
nittelua ohjaavan funktionalismin ja biovallan. Yhdeksi esimerkiksi hän 
nostaa maankäyttö- ja rakennuslain (132/1999), joka määrää suunnit- 
telussa huomioon otettavaksi esimerkiksi ihmisten biologiset tekijät, 
kuten ikään tai fyysiseen kyvykkyyteen liittyvät tekijät, mutta kulttuuri- 
sista tai etnisistä tekijöistä vaietaan sosiaalisesti toimivan elinympäristön 
osatekijöinä. 

Vaikka maankäyttö- ja rakennuslaki velvoittaa kuntia perustamaan 
kaavoituksen vuorovaikutukseen kaupunkilaisten kanssa, se ei takaa, 
etteivät etniset tai kulttuuriset vähemmistöryhmät jää valtavirtaryhmien 
jalkoihin vuorovaikutusprosesseissa (Mattila ja muut 2021; ks. myös 
Rinkinen 2010). Maankäyttö- ja rakennuslaki myös vaatii suunnittelulta 
tietopohjaisuutta, mutta käytännössä se ei pysty turvaamaan kulttuuri- 
selle tiedolle luonnontieteellisen tiedon kanssa yhdenvertaista asemaa 

(Mattila ja muut 2021). Ympäristön moninaisten käyttäjäryhmien nä- 
kemysten huomioon ottaminen on tulossa jatkuvasti tärkeämmäksi, 
koska kaupunkikehittämisessä ei ole enää kyse sodanjälkeisten vuosi- 
kymmenten tapaan niinkään uusien asuinalueiden suunnittelusta, vaan 
kestävän kehityksen näkökulma vaatii olemassa olevien asuinalueiden 
kehittämistä eri käyttäjäryhmien tarpeita huomioiden. Tähän kehittä- 
mistyöhön liittyvät myös käsitykset eri kaupunginosien luonteesta ja 
maineesta. Ymmärrys monikulttuurisista alueista on usein kaksijakoi- 
nen: ulkopuolisten silmissä alueet leimataan helposti ongelmallisiksi, 
kun taas asukkaat itse kokevat ne toimiviksi ja viihtyisiksi (ks. esim. 
Huttunen ja Juntunen 2020, 4128; Tuominen 2020). 


Vantaa — Suomen ”monikulttuurisin” kaupunki 


Tällä hetkellä heitä [Vantaan vieraskielisiä] on jo yli 16,6 prosent- 
tia asukkaista ja suuri osa kaupunkiin muuttavista asukkaista on 
maahanmuuttajataustaisia. Kaupungin menestykselle on ensisi- 
jaisen tärkeää, että kotouttaminen hoidetaan hyvin ja jokaisella 
on mahdollisuus kotoutumiseen. Onnistuneella kotouttamisella 
uusista asukkaista tulee asuinalueeseensa ja kaupunkiinsa si- 
toutuneita aktiivisia kuntalaisia. Erityistä huomiota kiinnitetään 
syrjinnän ehkäisemiseen. Palveluiden saatavuutta englanniksi 
lisätään ja maahanmuuttajia kannustetaan ja tuetaan yrittäjyyteen. 
Kansainvälinen väestö on Vantaalle voimavara, jonka osaamista 
tulee kaupungissa entistä paremmin hyödyntää. (Valtuustokauden 
strategia 2018—2021, 17.) 


Vantaan valtuustokauden 2018-2021 strategia on yksi asiakirjoista, 
joissa Vantaan monikulttuurisuus tuodaan esiin. Kaupungin moni- 
kulttuurisuuden määrittelyssä on edellisessä lainauksessa keskeistä 
vieraskielisten kaupunkilaisten osuus väestöstä sekä heidän maahan- 
muuttajataustansa. Kaupungin menestys sidotaan tämän ryhmän 
menestykseen, ja menestyksen taustalla nähdään kotouttaminen. On- 
nistunut kotouttaminen tuottaa kaupungille puolestaan ”voimavaran”, 

aktiivisten kaupunkilaisten ja osaajien joukon, jota kaupungissa tulisi 
osata hyödyntää. Monikulttuurisuus saa lyhyessä katkelmassa useita 
merkityksiä. Se näyttäytyy vieraskielisyytenä, maahanmuuttajuutena, 
kotouttamistyönä ja syrjinnän ehkäisemisenä. Kaikki tämä on osa muu- 
tosprosessia, jossa kaupungin toimenpiteillä pyritään turvaamaan sen 
menestys. Tiiviissä asiakirjatekstissä väestöltään moninaistuvan kau- 
pungin toimenpiteinä esiin nostetaan muun muassa englanninkielisten 
palveluiden saatavuuden lisääminen ja yrittäjyyteen kannustaminen. 
Erilaisia konkreettisia strategisia toimenpiteitä siis tunnistetaan, mutta 
samalla kuva moninaistuvasta kaupungista fragmentoituu yksittäisiin 
toimenpiteisiin, joiden merkitystä tekstissä ei laajemmin avata. Lisäksi 
esiin nostetut englanninkieliset palvelut ja mahdollisuus yrittäjyyteen 
elinkeinona kohdentuvat vain pieneen joukkoon maahanmuuttajia. Esi- 
merkiksi Suomeen tulevista pakolaisista kaikki eivät osaa englantia. 

Kaupunkien kansainvälisyys ei ole sama asia kuin monikulttuurisuus 
tai superdiversiteetti, mutta näiden välillä voidaan nähdä yhteys valtuus- 
tokauden strategiassa, jossa kansainvälisyys linkitetään kansainvälisten 
”osaajien, yritysten ja matkailijoiden” houkuttelemiseen. Tämä tukee 
kaupungin profiloitumista ”vahvasti kansainväliseksi kaupungiksi”. 
(Valtuustokauden strategia 2018—2021, 13; ks. Belabas ja Eshuis 2019, 
215.) Vuoden 2067 tulevaisuuskuvassa lentokenttäkaupunki Vantaal- 
le ”on asettunut asumaan paljon muualta maailmalta kotoisin olevia 
asukkaita ja perheitä”. Sanavalintojen ja kontekstualisoinnin perusteella 
voidaan tehdä johtopäätös, että nämä ”muualta maailmalta kotoisin” 
olevat perheet eivät kenties ole niitä henkilöitä, joihin toisaalla asiakir- 
joissa viitataan maahanmuuttajina. Lentokenttä nähdään kaupungin 
kansainvälisyyden symbolina ja perustana. (Vantaan tulevaisuuskuvat 
2018, 43-44, 51.) 

Kuten alun lainauksessa, Vantaan tulevaisuudenkuvat -raportissakin 
kansainvälinen väestö nähdään kaupungin voimavarana. Monikulttuu- 
risuuden mukanaan tuoman voimavaran, taloudellisen hyödyn, korosta- 
minen voidaan nähdä osana eurooppalaista kulttuurienvälisyyttä painot- 
tavan ajattelun konstruktivistista suuntausta. Siinä huolella hallinnoitu 
kulttuurienvälisyys nähdään "diversiteettietuna” (diversity advantage). 
Kansainvälisyys voidaan nähdä myös tapana tuotteistaa (branding) kau- 

punkia, mikä puolestaan on osa strategista kaupunkikehittämistä ja 
kaupunkipolitiikkaa (urban policy) (ks. esim. Jokela 2020). Diversiteetin 
mukanaan tuoma avoimuuteen ja vuorovaikutukseen perustuva kosmo- 
poliittisuus edistää kaupunkien menestystä keskinäisessä kilpailussa. 

Se, että kulttuurienvälisyys nähdään lähinnä brändäyksen välinee- 
nä, on herättänyt viime vuosina myös kritiikkiä (Hadj Abdou ja Geddes 
2017, 502, 505; Council of Europe 20150). Brändäykseen ja taloudelli- 
seen elinvoimaan kytkeytyvän kulttuurienvälisyyden ongelmana onkin, 
että se usein valikoi ne piirteet, joita eri kulttuureista nostetaan esille, 
jättäen hegemonisen kulttuurin kanssa hankalasti yhteensopivat piirteet 
taka-alalle (Koonewardena ja Kipfer 2005). Superdiversiteetin siivittä- 
män taloudellisen kehityksen on väitetty myös tuottavan ja uusintavan 
sosioekonomista epätasa-arvoa (Hadj Abdou ja Geddes 2017, 494; ks. 
esim. Scholten, Crul ja van de Laar 2019). 

Kaupunkien brändäyksessä ei ole kuitenkaan kyse ainoastaan kilpai- 
lusta muiden kaupunkien kanssa, vaan sen avulla voidaan rakentaa ”so- 
siaalisesti inklusiivista visiota” kaupungin tulevaisuudesta ja eri ryhmien 
jakamaa ymmärrystä kuulumisesta tiettyyn paikkaan (Belabas ja Eshuis 
2019, 210). Diskurssien tasolla voidaan siksi miettiä, miten teksteissä 
ero toimenpiteitä vaativan maahanmuuttajaväestön ja diversiteettietua 
tuovien kansainvälisten osaajien välille rakentuu: keihin näillä määrit- 
teillä viitataan, ketkä jäävät mahdollisesti tarkastelun ulkopuolelle (ks. 
van Bochove ja Burgers 2019) ja miten jaottelu mahdollistaa sosiaalises- 
ti inklusiivisen näkymän kaupungin kehittämiseen? Superdiversiteetin 
näkökulmasta inklusiivisuutta vahvistaisi jyrkkien kategorioiden purka- 
minen ja erilaisissa tilanteissa olevien kaupunkilaisten huomioiminen 
osana monikulttuurista Vantaata. 

Monikulttuurisuuden sisältöä ei eksplisiittisesti asiakirjoissa juuri- 
kaan avata. Tämä näkyy esimerkiksi Vantaan tulevaisuuskuvat -raportissa 
vantaalaisten kaupunkilaisten tulevaisuuskyselyn perusteella laadittu- 
jen vuoden 2027 skenaarioiden luonnehdinnassa, joka on otsikoitu 
”Urbaania monikulttuurisuutta”. Monikulttuurisuuden luonne tai sen 
tuoma lisäarvo ei tekstissä tule esiin, vaan kaupungin tulevaisuuskuva 
muodostuu kokonaisuudesta, jossa ”Vantaa on kasvanut lähes 240 000 
asukkaan urbaaniksi ja monikulttuuriseksi kaupungiksi, jossa luonto ja 

viihtyisä ympäristö ovat läheinen ja tärkeä osa asumista” (Vantaan tule- 
vaisuuskuvat 2018, 24). Urbaanin linkittäminen monikulttuurisuuteen 
viittaa ymmärrykseen, jossa monikulttuurisuus nähdään keskeisenä osa- 
na kaupungistumiskehitystä, eräänlaisena urbaanistumisen ehtona. Jän- 
nitteisyys positiivisena nähdyn monikulttuurisuuden ja uhkana näyttäy- 
tyvän pakolaisuuden välillä tulee esille, kun urbaania monikulttuurisuut- 
ta verrataan tulevaisuuskuvaan 40 vuotta myöhemmin. Vuonna 2067 
ilmasto- ja ympäristöuhkien seurauksena ilmastopakolaisuus ”aiheuttaa 
uudenlaisia haasteita myös asumisen ja yhteiskunnan järjestämiselle”. 
(Vantaan tulevaisuuskuvat 2018, 25.) 

Vuoden 2067 tulevaisuuskuvan osassa ”Globaali yhteisö keskustelee” 
viitataan monikulttuuriseen kaupunkiin ja siihen, miten tärkeää on eri- 
laisten äänien kuunteleminen. 


Avoin, monikulttuurinen ja iloinen Vantaa yhdistää tiedon ja sen 
tarvitsijan notkeasti. Päätöksenteossa tarvittava tieto sekä erilai- 
set näkökannat käsiteltäviin asioihin ovat helposti saavutettavis- 
sa. Silti Vantaalla maltetaan myös istua pohtimaan isoja strate- 
gisia kysymyksiä rauhassa ja erilaisia ääniä kuunnellen. Niistä 
syntyy sellaista yhteisymmärrystä ja viisautta, joka muutoin jäisi 
äänekkäimpien ja näkyvimpien varjoon. (Vantaan tulevaisuuskuvat 
2018, 43-44.) 


On kiinnostavaa pohtia, miksi tämä visio on vasta vuoden 2067 koh- 
dalla. Toisaalla kuitenkin mainitaan, että ”Vantaa on jo nykyisellään 
melko kansainvälinen kaupunki, jossa asukkaista 15 % puhuu 
äidinkielenään jotain muuta kieltä kuin suomea tai ruotsia” ja suoraan 
tämän perään todetaan, että ”lentokenttä toimii Vantaan kansainvälisenä 
vetovoimatekijänä” (Vantaan tulevaisuuskuvat 2018, 51). Väestön kie- 
lellinen moninaisuus tuodaan esiin osiossa, jossa puhutaan Vantaasta 
yhteyksien kaupunkina. Tätä kielellistä moninaisuutta ja siihen kietou- 
tuvaa kulttuurista monimuotoisuutta ei kuitenkaan käsitellä voimavara- 
na tai uudenlaista kaupunkikulttuuria tuottavana tekijänä. Diversiteetti 
ei asetu luontevaksi osaksi arkipäiväisiä sosiaalisia ja tilallisia käytäntö- 
jä, joita hyödynnettäisiin kaupungin ja kaupunkiympäristön kehittämi- 

seen ja tulevaisuuteen suuntaavissa visioissa ja pyrkimyksissä (ks. myös 
Hewidy 2022, 61). 

Kuten muissa lukemissamme asiakirjoissa, myös Vantaan maa- ja 
asuntopoliittisissa linjauksissa vuodelta 2018 monikulttuurisuutta lä- 
hestytään demografian kautta. Tuolloin kaupungissa asuneet yli 30 
000 vieraskielistä henkilöä tekivät Vantaasta Suomen ”monikulttuuri- 
simman kaupungin” väkilukuun suhteutettuna. Vantaan väestönkasvu 
on 2000-luvulla ollut voimakasta. Vuonna 2018 arvioitiin kaupungin 
väkiluvun kasvavan vuoteen 2025 mennessä 250 ooo kaupunkilaiseen. 
Kasvun ennakoitiin olevan seurausta ennen kaikkea sekä koti- että ul- 
komaisesta muuttovoitosta. Vieraskielisten osuuden ennakoitiin kau- 
pungissa kaksinkertaistuvan vuoteen 2025 mennessä, ja vieraskielisten 
vantaalaisten osuuden arvioitiin olevan vuonna 2030 yli 28 prosenttia 
kaupungin asukkaista. Linjauksissa tunnistetaan yleisellä tasolla vieras- 
kielisten joukkoon kuuluvat "erilaisessa elämäntilanteessa” olevat ja ”eri- 
laisista lähtökohdista” tulevat ihmiset. Esiin tuodaan paitsi kohtuuhin- 
taisten vuokra-asuntojen tarjoamisen tärkeys, myös ”asumisohjauksen 
ja sosiaalisen isännöinnin merkitys — — kulttuurien yhteensovittamises- 
sa”. (Helsingin seudun vieraskielisen väestön ennuste 2015-2030; Val- 
tuustokauden strategia 2018—2021, 3; Vantaan maa- ja asuntopoliittiset 
linjaukset 2018, 12—13.) 

Sosiaalisella isännöinnillä voidaan viitata yhdyskuntatyöhön mutta 
myös asumisneuvontaan tai teknis-taloudellisia ja sosiaalisia tehtäviä 
yhdistävään toimenkuvaan. Sosiaalinen isännöinti voi näin ollen kuu- 
lua niin kiinteistöyhtiöiden, sosiaalitoimen kuin kolmannen sektorin 
työkenttään (Backlund 2004, 6), mutta tätä ei asiakirjassa tarkemmin 
määritellä. Linjaus voidaan kuitenkin lukea ymmärryksenä etnisistä ja 
kulttuurisista ryhmistä, joiden ryhmäkohtaisten intressien yhteensovit- 
taminen on syytä kaupungin toiminnassa huomioida. Sen voidaan siis 
nähdä superdiversiteetin yksilöpainotteisen ajattelun sijaan heijastavan 
monikulttuurisen kaupunkipolitiikan ajattelutapaa (ks. Hadj Abdou ja 
Geddes 2017). 

Tutkimuksessa ei ole esitetty selkeää rajaa monikulttuurisen ja 
superdiverssin kaupungin välille (Pemberton ja Phillimore 2018). Voi- 
daan myös kysyä, onko tämän kaltaisen rajan vetäminen oleellista, jos 

keskeiseksi periaatteeksi ymmärretään moninaisen diversiteetin lähtö- 
kohtainen läsnäolo ja sen mahdolliset vaikutukset kaupunkisuunnit- 
teluun. Edellä esitetyt lainaukset osoittavat, että monikulttuurisuus 
tunnistetaan Vantaan kaupungin asiakirjoissa osana käynnissä olevaa 
kaupunkikehitystä. Asiakirjat osoittavat myös kulttuurienvälisen kau- 
punkipolitiikan konstruktivistisen suuntauksen sisäistämistä diversi- 
teettietuja pohdittaessa. Superdiversiteetin tunnistamiseen Vantaan 
kaupungin asiakirjoissa puolestaan viittaa ymmärrys erilaisista elämän- 
tilanteista ja erilaisista lähtökohdista. Asiakirjoissa kirjoitetaan varsin 
suoraviivaisesti maahanmuuttajista ja kansainvälisistä osaajista, mutta 
monimuotoisuuden muita ulottuvuuksia käsitellään harvoin. ”Urbaani 
monikulttuurisuus” kaupunkia kehystävänä elämäntapana tai sen vaiku- 
tus kaupunkilaisten arkeen jää näin tarkastelemissamme asiakirjoissa 
huomiotta. 


Muuttuva kaupunki ja eriytyvät alueet 


Maahanmuuttajataustaisten perheiden toimeentulon vakiintues- 
sa ja taloudellisen tilanteen parantuessa, halutaan asumistasoa 
yleensä nostaa. Tällöin maahanmuuttajataustaisten henkilöiden 
asumisura noudattaa hyvinkin kantaväestön asumisuraa. Vantaalle 
muuttaa työn perässä myös kansainvälisiä osaajia, jotka haluavat 
asettua asumaan kansainvälisen liikenteen solmukohtaan Vantaal- 
le. Heidän toiveenaan on usein laadukas asuminen mielekkäässä 
ympäristössä ja Vantaan tulee tarjota myös heille kiinnostavia 
asumisen mahdollisuuksia. (Vantaan maa- ja asuntopoliittiset lin- 
jaukset 2018, 13.) 


Vantaan maa- ja asuntopoliittisissa linjauksissa (2018, 27) tuodaan esiin 
kaavasuunnittelun laadun varmistuksessa niin ekologisten, taloudellis- 
ten, sosiaalisten kuin kulttuuristen tekijöiden huomioiminen. Näistä 
ainakin kolmen viimeisen voidaan nähdä olevan yhteydessä myös kau- 
punkien monimuotoistumisen kanssa. Samoin kuin strategiassa, myös 
Vantaan maa- ja asuntopoliittisissa linjauksissa tehdään ero maahan- 

muuttajien ja kansainvälisten osaajien välille. Maahanmuuttajat ja 
kansainväliset osaajat edellyttävät kaupungilta erilaisia toimenpiteitä. 
Kun kansainvälisen osaajan toiveena on linjausten mukaan laadukas 
asuminen mielekkäässä ympäristössä, todetaan maahanmuuttajaper- 
heen asumisuran noudattavan tulevaisuudessa kantaväestön asumisu- 
ria. Myöhemmin tekstissä monipuolinen asuntotarjonta nähdään myös 
perustana alueiden ”viihtyisyydelle, palveluntarjonnalle ja sosiaaliselle 
eheydelle” (Vantaan maa- ja asuntopoliittiset linjaukset 2018, 15). Eri- 
tyistoimenpiteitä laadukkaan asumisen kehittämiseksi edellyttää kuiten- 
kin nimenomaan kansainvälisten osaajien joukko. Sen sijaan tekstissä 
mainittujen kantaväestön tai maahanmuuttajaperheiden asumisuran 
laatua tai kehitystä ei tarkemmin asiakirjassa avata. Tekstissä heijastuu 
myös oletus maahanmuuttajien perheellisyydestä ja oletetusta tulotason 
vakiintumisesta, jotka osaltaan sivuuttavat ajatuksen dynaamisesta ja 
kompleksisesta moninaisuudesta rakentaessaan suhteellisen yksipuo- 
lista mielikuvaa maahanmuuttajista. 

Michael A. Burayidi (2015, 3, 5) toivoo irtautumista suunnittelun pe- 
rinteisestä, näennäisestä tasa-arvon ideaalista. Tämän voidaan nähdä 
osittain toteutuvan Vantaan ohjelmasuunnitelmassa, jossa tuodaan 
esiin tarve myönteiselle erityiskohtelulle. Pyrkimyksenä tällä erityiskoh- 
telulla on ”hidastaa alueiden erilaistuvia olosuhteita niin palveluiden 
kuin asuinympäristönkin osalta” (Ohjelmasuunnitelma 2019-2021, 
1). Vuokra-asumisen ja vieraskielisten korkea osuus on nähty osasyinä 
joidenkin Vantaan asuinalueiden eriytymiselle (Ala-Mantila 2018; vrt. 
Mepschen 2019, 79). 

Maa- ja asuntopoliittisissa linjauksissa puhutaan ”sosiaalisen ehey- 
den varmistamisesta”, jonka toivotaan toteutuvan nimenomaan asunto- 
tarjonnan monipuolisuudella. Samassa yhteydessä kuitenkin todetaan, 
ettei asuntopolitiikka yksin voi ratkaista eriytymiskehitystä, vaan tämän 
rinnalla tarvitaan sosiaalipoliittisia ja alueittain ”räätälöityjä” toimen- 
piteitä. Maahanmuuttajat nousevat linjauksissa esiin myös erityisryh- 
mänä asunnottomille suunnitellussa asumisneuvonnassa. (Vantaan 
maa- ja asuntopoliittiset linjaukset 2018, 15-16, 21.) Linjauksissa mai- 
nitulla sosiaalisella eheydellä (social cohesion) viitattaneen muun muas- 
sa YK:n asuinyhdyskuntaohjelman eli UN Habitatin esiin nostamaan 

kaupunkien ja kaupunkisuunnittelun erityisrooliin sosiaalisen integraa- 
tion ja inkluusion rakentamisessa (ks. esim. WUF 7 CONCEPT NOTE. 
Urban Planning and Design for Social Cohesion). Tämä viestii osaltaan, 
että linjauksissa ymmärretään inkluusion merkitys yleisellä tasolla. 

Kimmo Lapintie (2014) on kritisoinut suomalaisen suunnittelun seg- 
mentoituneisuutta, jossa monikulttuurisuutta tarkastellaan pääasiassa 
työvoimaa ja kotouttamista koskettavana ilmiönä, ja nostaa tästä esi- 
merkkinä Uudenmaan maakuntasuunnitelman vuodelle 2033. Myös tar- 
kastelemissamme Vantaan asiakirjoissa voidaan havaita vastaavanlaista 
eriytymistä. Esimerkiksi Vantaan ohjelmasuunnitelmassa huomio kiin- 
nitetään maahanmuuttajuuteen, mutta vain työvoima- ja kotouttamis- 
kysymyksenä, jonka yhteydessä tuodaan esiin ennakoiva kotoutumisen 
varmistaminen sekä kaupungin hallinnon keskinäisellä yhteistyöllä että 
yhteistyössä ”asukkaiden ja kumppaneiden kanssa” (Ohjelmasuunnitel- 
ma 2019—2021, 4). Myös valtuustokauden strategiassa kotouttamisella 
on keskeinen asema: Suomen monikulttuurisin kaupunki hoitaa myös 
kotouttamisen parhaiten (Valtuustokauden strategia 2018-2021, 7). 

Vantaan Ohjelmasuunnitelmassa monikulttuurisuus tai diversiteetti 
ei ole juuri eksplisiittisesti esillä. Monissa kohdin voi kuitenkin tulkita 
kaupunkien monimuotoisuuden ainakin yhtenä taustatekijänä esitetyil- 
le tavoitteille. Maankäytön, ympäristön ja rakentamisen toimialan toi- 
menpiteiksi nimetään ympäristön laadun parantaminen ja asukkaiden 
sitoutumisen lisääminen oman asuinalueensa viihtyisyyden paranta- 
miseen ja ylläpitoon. Erityisina toimenpiteinä tuodaan esiin julkisten 
tilojen pitäminen hyvässä kunnossa ja siisteinä. Toimintaohjelman 
kohdealueilla mainitaan muun muassa tehtäväksi katutaidetta. Suunni- 
telmassa viihtyisän ympäristön nähdään kannustavan myös asukkaita 
omasta ympäristöstä huolehtimiseen. Osana vuorovaikutuksen kehittä- 
mistä suunnitellaan vuorovaikutuskoordinaattorin palkkaamista kohde- 
alueille. (Ohjelmasuunnitelma 2019-2021, 11-12.) 


Kaupunki tukee maahanmuuttajien koulutusta, työllistymistä 
ja ryhtymistä yrittäjäksi sekä varmistaa kansainvälisten osaajien 
saatavuuden. Maahanmuuttajien ja vaikeammin työllistyvien 
työllisyyttä edistetään kehittämällä innovatiivisia koulutusratkai- 

suja yhteistyössä oppilaitosten, TE-hallinnon ja järjestöjen kanssa. 
(Valtuustokauden strategia 2018—2021, 14.) 


Ohjelmasuunnitelmassa (2019-2021, 12, 14-16) mainittuja selkeästi 
monikulttuurisuuteen liittyviä kohtia ovat maahanmuuttajataustaisten 
pitkäaikaistyöttömien suomen kielen koulutus ja Hakunilaan avattu 
uusi yhteisötalo, jossa järjestetään toimintaa erityisesti maahanmuut- 
tajille, kuten maahanmuuttajille suunnattua sirkuskoulua ja musiikki- 
leikkikoulua. 

Monipuolisimman kuvan dynaamisen ja kompleksisen moninaistu- 
misen prosessista antaa ymmärrettävästi Vantaan monikulttuurisuus- 
suunnitelma 2018-2022 (2018, 3), jonka ”tavoitteena on tukea kotoutu- 
mista, tasa-arvoa ja yhdenvertaisuutta sekä edistää maahanmuuttajien 
osallisuutta ja kulttuurien välistä vuoropuhelua sekä myönteistä vuoro- 
vaikutusta eri väestöryhmien välillä”. Suunnitelmassa dynaaminen ja 
kompleksinen moninaisuus tulee esiin viitattaessa esimerkiksi maa- ja 
asuntopoliittisiin linjauksiin, joiden kohdalla mainitaan monikulttuu- 
riset väestöryhmät ja näiden tarpeet ”asuntojen koon, yhteistilojen ja 
pihatilojen suhteen”. (Vantaan monikulttuurisuussuunnitelma 2018, 
8.) Myös ”maahanmuuttajataustaisuus” tuodaan tässä asiakirjassa esiin, 
kun mainitaan muualta Suomeen muuttaneiden osuus niin kaupun- 
ginvaltuutetuista kuin nuorisovaltuutetuistakin (Vantaan monikulttuu- 
risuussuunnitelma 2018, 23). Suunnitelma välittää myös tarkastelemis- 
tamme asiakirjoista selkeimmin kaupungin moninaistumisen merki- 
tyksen kaupungissa tapahtuvalle sosiaalisuudelle ja niille tiloille, jotka 
tämän sosiaalisuuden voivat mahdollistaa: 


Erilaisten väestöryhmien tarpeet huomioidaan kaikessa kaupun- 
gin toiminnassa. Maankäytön ja tilojen suunnittelussa kuullaan 
eri ryhmiä, jotta niiden tarpeet tulisivat huomioiduiksi. Tarve koh- 
taamispaikkojen luomiseksi on jo noussut esille. Kohtaamispaikat 
ovat tärkeitä, koska kohtaamisilla vahvistetaan yhteisöllisyyttä. Koh- 
taamispaikkoja ovat esimerkiksi aukiot, pihakadut, kylätalot, leikki- 
pihat, yhteispihat sekä muut yhteis- ja kerhotilat. Julkisia ja puoli- 
julkisia tiloja voidaan hyödyntää kohtaamisen ja kokoontumisen 

tiloina. Uudisrakentamisessa huomioidaan yhteiskäyttöisyys, tilo- 
jen joustava käyttö ja mahdollisuudet asukkaiden kohtaamiseen. 
Keskusta-alueiden kehittämisellä parannetaan julkisten ulkotilojen 
turvallisuutta. (Vantaan monikulttuurisuussuunnitelma 2018, 23.) 


Monikulttuurisuussuunnitelma keskittyy tavoitteensa mukaisesti ni- 
menomaan maahanmuuttajien näkökulmaan moninaistumisproses- 
sissa. Näkökulma on tärkeä, mutta kuvastaa jälleen sitä, kuinka moni- 
muotoistuminen kiteytyy yhtä ryhmää, ”maahanmuuttajia”, koskevaksi 
kysymykseksi. Tällöin myös monimuotoistumiseen liittyvät toimenpiteet 
segmentoituvat paitsi eri toimialojen välillä, myös niiden sisällä. Scott 
A. Bollens (2002, 37—38) on tarkastellut kolmen väestöltään polarisoitu- 
neen kaupungin, Belfastin, Jerusalemin ja Johannesburgin, kaupunki- 
suunnittelun strategioita. Aineistonsa perusteella hän suosittelee suun- 
nittelun ammattilaisille yhteisön identiteetteihin vaikuttavien sosio-psy- 
kologisten tekijöiden huomioon ottamista. Esimerkiksi maankäytön, 
asumisen ja toimeentuloon vaikuttavien tekijöiden ohella olisi tärkeää 
ymmärtää, miten suunnittelu vaikuttaa yleisemmin eri ryhmien elin- 
voimaisuuteen, ryhmäidentiteettiin ja kulttuuristen merkitysten kiin- 
nittymisiin urbaanissa maisemassa. 2000-luvun alussa ilmestyneessä 
analyysissaan Bollens nostaa esiin ylipäätään etnisten ja kulttuuristen 
tekijöiden tunnistamisen keskeisenä suunnittelutyön osana ja korostaa 
kaupunkisuunnittelun potentiaalia työskenneltäessä yhteiskunnallisten 
ongelmien ratkaisemiseksi. 

Vantaa ei polarisaatioltaan vertaudu Bollensin tarkastelemiin kaupun- 
keihin. Ajatus sosio-psykologisten tekijöiden huomioimisesta linkittyy 
myös suomalaisten tutkijoiden huomioihin alueiden syvällisestä histo- 
riallisesta ja kulttuurisesta tuntemisesta osana kaupunkikehittämistä. 
Alueiden sisäisen vuorovaikutuksen mikropolitiikan ymmärtämiseksi 
on tuotu esiin muun muassa paikan historian tuntemuksen tärkeys. Li- 
säksi keskeiseksi tekijäksi arjen monikulttuurisuuden ymmärtämiseksi 
on nostettu eri ryhmien ylirajaiset tai diasporiset yhteydet ja niiden vai- 
kutukset ryhmänmuodostukseen uusissa kotikaupungeissa. Lähtömai- 
den poliittiset jännitteet voivat tulla näkyviksi myös uusilla asuinalueilla. 
(Huttunen ja Juntunen 2020, 4128, 4138.) Olemme itse tuoneet aiem- 

min esiin laaja-alaisen ja syvällisen kulttuurisen ymmärryksen merki- 
tyksen kaupunkisuunnittelun osana, johon esimerkiksi etnografinen 
lähestymistapa voisi tarjota lähtökohtia (Mattila ja muut 2021). Samalla, 
kun tutkimukset korostavat kulttuuristen tekijöiden vaikutusta asuin- 
ympäristöihin, on niiden keskeisenä viestinä ymmärtää kaupunkeja 
kokonaisuuksina, jotka muotoutuvat erilaisten kokemusten vuorovai- 
kutuksessa — niin maahan- ja maastamuuttajien, kansainvälisten osaa- 
jien kuin alueilla jo pitkään asuneiden ja näitä kategorioita rikkovien 
yksilöiden kohtaamisissa. 


Lopuksi 


Tulevaisuuden Vantaa on kaupunki, johon sen asukkaat ovat juur- 
tuneet, jossa he viihtyvät ja toteuttavat itselleen tärkeitä asioita. — — 
[KJaupunkilaiset haluavat omaleimaisen kaupungin, josta löytyy 
kaikkea kaupunkimaisista keskustoista vehreisiin omakotialuei- 
siin, maaseutuun ja metsiin. — — Asukkaat ovat keskeisessä roo- 
lissa kotikaupunkinsa kehittämisessä. (Valtuustokauden strategia 
2018-2021, IO.) 


Ympäristö voi merkityksellistyä hyvin eri tavoin erilaisista kulttuuritaus- 
toista tuleville ihmisille, ja tämä vaikuttaa esimerkiksi kaupunkitilojen 
kokemiseen. Siksi on hyvä pohtia, miten kotoutumista ja yhteiskuntaan 
asettumista olisi mahdollista edistää myös suunnittelun keinoin. (Vrt. 
Rinkinen 2010.) Kaupunkitila on paitsi fyysinen myös sosiaalinen tila. 
Tarkastelemamme Vantaan kaupungin asiakirjat osoittavat, että kotoutu- 
misen ja yhteiskuntaan sopeutumisen kysymykset on kaupungissa huo- 
mioitu kaupungin eri toimialoilla. Kun asiakirjoja lukee nimenomaisesti 
superdiversiteetin näkökulmasta, kiinnittyy huomio muutamaan katego- 
risointiin, kuten ”maahanmuuttajat” ja ”kansainväliset osaajat”, joiden 
kautta vantaalainen monikulttuurisuus rakentuu. 

Aineistomme asiakirjoissa superdiversiteettiä käsitteenä ei mainita. 
Tästä ei luonnollisestikaan seuraa se, etteikö superdiversiteetin kuvaa- 
maa ilmiötä kaupunkikehittämisessä tunnistettaisi. Lisäksi poliittisen 

ajattelun siirtyminen politiikkaohjelmiin voi olla hidas prosessi, ja tämä 
on ollut nähtävissä myös esimerkiksi kulttuurienvälisen ajattelun ja sii- 
hen liittyvän käsitteistön omaksumisessa käytännön kehittämistyöhön 
(Hadj Abdou ja Geddes 2017, 500). Vantaalaisista asiakirjoista voidaan 
lukea monikulttuurisuuteen ja tähän liittyviin prosesseihin liittyvien 
politiikkojen kerrostuneisuutta. Yhtäältä niissä näkyy monikulttuuri- 
suuskeskustelun mukanaan tuoma tiedostus etnisistä ja kulttuurisista 
ryhmistä toisistaan erottuvina kaupunkilaisten kategorioina. Toisaal- 
ta käsitteet, kuten sosiaalinen eheys, tai kansainvälistymiseen liitetyt 
konstruktivistiset näkökulmat, kuten ymmärrys diversiteettiedusta, 
kiinnittävät asiakirjoja viimeaikaiseen eurooppalaiseen keskusteluun 
kulttuurienvälisyydestä. 

Viitteitä superdiversiteetistä antavat ymmärrys kaupunkilaisten eri- 
laisista taustoista, joka kuitenkin usein kiteytyy edellä mainittuihin 
yleiskategorioihin. Kulttuurienvälisyyttä painottavassa politiikassa toi- 
menpiteet kohdistetaan koko väestöön (Hadj Abdou ja Geddes 2017, 
496), mutta tarkastelemiemme asiakirjojen valossa Vantaalla korostuvat 
erityistoimenpiteet ja huomion kiinnittäminen nimenomaan ”maahan- 
muuttajien” yleiskategoriaan. Emme kritisoi näiden erityistarpeiden 
huomioimista ja niihin liittyviä toimenpiteitä, mutta kysymme, miten 
kaupunkikehittäminen voisi muuttua, jos superdiversiteetti ymmär- 
rettäisiin koko kaupunkia ja kaikkia sen kaupunkilaisia koskevaksi dy- 
naamiseksi muutosprosessiksi. Aineistomme pohjalta herää kysymys, 
tunnistetaanko kulttuurisen monimuotoisuuden tai diversiteetin eri 
ulottuvuudet kaupungin kehittämisen tai sen tulevaisuuslinjausten voi- 
mavaraksi. Tai jos tunnistetaan, osataanko se kuvata kaupunkikehittä- 
misen asiakirjoissa, jotka noudattavat rakenteeltaan ja esitystavaltaan 
sisällöllisesti vakiintunutta muotoa? 

Suunnittelun teksteissä ja asiakirjoissa puhutaan usein asukkais- 
ta yleisellä tasolla: suunnittelun toimenpiteiden kohteina ovat ”kau- 
punkilaiset” tai ”asukkaat”. Myönteisen erityiskohtelun ohjelmassa 
esimerkiksi esitetään, että ”tavoitteena on lisätä ympäristön laatua ja 
asukkaiden sitoutumista oman asuinalueensa viihtyisyyden parantami- 
seen ja ylläpitoon” (Ohjelmasuunnitelma 2019-2021, 11-12). Ympäris- 
tön laatu ja viihtyisyys saattavat kuitenkin tarkoittaa erilaisille asujille 

hyvinkin eri asioita. Ohjelmissa ja niiden tavoitteiden toteuttamisen 
toimenpiteissä ei näyttäydy esimerkiksi eri ryhmien vuorovaikutus tai 
kulttuurinen monimuotoisuus mahdollisuutena synnyttää uudenlaista 
urbaania yhteisöllisyyttä ja toimijuutta. Pembertonin (2017) mukaan 
superdiversiteetin käsite tulisi jalkauttaa kaupunkisuunnitteluun uu- 
delleen jakamisen, tunnistamisen ja kohtaamisen avulla. Näyttäisi siltä, 
että tarkastelemamme tekstit ja ohjelmat painottavat uudelleen jaka- 
mista, jossa jaettava ”hyvä” määrittyy ylhäältä päin, mutta osallisia ei 
kohdata eikä pyritä tunnistamaan heidän erityistarpeidensa moninaisia 
kulttuurisia ulottuvuuksia. Erilaisten ympäristöjen merkitysten ja niiden 
syntyprosessien ymmärtäminen olisi keskeinen väline onnistuneeseen 
kaupunkisuunnitteluun (ks. Bollens 2002; Tuominen 2020). 

Toiminnallinen monipuolisuus voi tuottaa eri ryhmille kiinnittymis- 
pintoja tarjoavaa ja kiinnostavaa kaupunkiympäristöä myös varsinais- 
ten kaupunkikeskustojen ulkopuolella. Tästä esimerkkinä voisivat olla 
kasvavien kaupunkien lähiöt, joista joissain maahanmuuttajataustai- 
sen väestön osuus on merkittävä ja joissa kasvava maahanmuuttajien 
osuus usein nähdään mahdollisena ongelmana, koska se saattaa johtaa 
sosioekonomiseen segregaatioon (vrt. Bernelius ja Vaattovaara 2016; 
Bernelius ja Vilkama 2019). Toiminnallinen monipuolisuus parantaisi 
maahanmuuttajien yrittäjyyden mahdollisuuksia, mikä puolestaan sekä 
edistäisi heidän kiinnittymistään lähiyhteisöön että vahvistaisi alueiden 
toiminnallista ja kulttuurista monimuotoisuutta (Hewidy ja Lilius 2021). 
Maahanmuuttajien yrittäjyydelle sopivien toimitilojen tarjontaa ei kui- 
tenkaan tueta aktiivisesti Vantaan maa- ja asuntopoliittisissa linjauksissa 
(2018), ja myös käytännön tasolla aluekeskusten uudistuksissa ja uudel- 
leen brändäyksessä vanhat, maahanmuuttajayrittäjien suosiossa olevat 
kauppakeskukset kuten Isomyyri ovat jäämässä uuden rakentamisen 
alle (Kuukkanen 2019). 

Jos asuinalueiden funktionaalista moninaisuutta ei tilallis-toiminnal- 
lisessa suunnittelussa aktiivisesti tueta, on uhkana konfliktoitunut kil- 
pailu samoista tiloista. Kaupunkien kyky vastata moninaisen väestön 
tarpeisiin ja vahvistaa sosiaalista yhteisyyttä urbaaneissa ympäristöissä 
on yksi kestävän kehityksen ja sitä edistävän suunnittelun keskeinen 
tekijä (Forde 2019, 44). 

Asiakirjoissa jää pääasiallisesti huomioimatta, että kulttuurinen mo- 
nimuotoisuus on jatkuvasti muuttuvaa ja sitä tuottavat ja uudistavat 
myös seuraavat sukupolvet eli ihmiset, joilla on moninainen kulttuuri- 
tausta. Maahanmuuttajista ja kansainvälisistä osaajista kirjoitettaessa 
tekstit antavat implisiittisesti ymmärtää, että monikulttuurisuus muo- 
toutuu vasta hiljattain Suomeen tulleiden toimesta ja tietyn siirtymäajan 
kuluessa he sulautuvat yhteiseen kaupunkilaisten joukkoon. Kaksijakoi- 
suus puhuttaessa yhtäältä ”maahanmuuttajista” ja toisaalta ”kansain- 
välisistä osaajista” viittaa myös käsitykseen, että kansainväliset osaajat 
sopeutuvat ja kotoutuvat uuteen ympäristöön ja yhteisöön kivuttomasti 
ilman erityistä tukea. Tämä liittynee myös siihen, että työn sinällään aja- 
tellaan integroivan ihmisen yhteiskuntaan, vaikka työn lisäksi ihmisten 
ja perheiden elämään kuuluu paljon muutakin. Kansainväliset osaajat 
mainitaan vain korkealaatuisen asumisen yhteydessä, mutta myös he 
tulevat monenlaisista kulttuurisista taustoista, mikä usein tuntuu jäävän 
vaille huomiota. 

Superdiversiteetti on muodostumassa yhä useampien kaupunkien 
vallitsevaksi asiantilaksi tai olosuhteeksi, mutta sen tavoittaminen ja 
kuvaaminen edellä tarkastellun kaltaisissa asiakirjoissa, ohjelmissa ja 
strategioissa näyttää olevan varsin haasteellista. Tämä on ymmärrettä- 
vää, sillä tarvitsemme lisää tutkittua tietoa ja ymmärrystä siitä, mitä dy- 
naaminen monimuotoistuminen tarkoittaa arkisissa sosiaalis-tilallisissa 
käytännöissä ja miten se sekä konkretisoituu että merkityksellistyy asuk- 
kaiden arkielämässä. Erityistä tarvetta on tuottaa ratkaisuja, joilla koke- 
muksellinen tieto saataisiin vaikuttavaan muotoon kaupunkisuunnitte- 
lun käytännöissä (ks. esim. Mattila ja muut 2021; Maununaho, Puumala 
ja Luoma-Halkola 2021). Tällainen tutkimustieto tekisi superdiversitee- 
tin huomioon ottamisen kaupunkien suunnittelussa ja kehittämisessä 
helpommaksi, mikä puolestaan edistäisi kulttuurien välistä vuorovaiku- 
tusta kaupungeissa yleisemminkin ja torjuisi kaupunkien kielteisenä 
pidettyä segregaatiokehitystä. Lisäksi kaupungin moninaisuuden ym- 
märtäminen dynaamiseksi ja kompleksiseksi kokonaisuudeksi viestisi 
muutoksesta, joka on kaikkien kaupunkilaisten samanaikaisesti yhtei- 
nen ja yksilöllinen kokemus. 

Superdiversiteetti kotouttavassa 

Vuonna 2015 Suomeen saapui yli 32 ooo turvapaikanhakijaa, pääosin 
Irakista ja Afganistanista. Koska tulijoiden määrä oli suurempi kuin 
koskaan aiemmin, asettuivat turvaa hakevat eri puolille Suomea — niin 
pieniin kyliin kuin suuriin kaupunkeihinkin. Suomalaiset ja muut tääl- 
lä vakituisesti asuvat alkoivat tutustua uusiin tulijoihin. Turvapaikka- 
prosessien pitkittyessä ystävyyssuhteet ja tukiverkostot syvenivät. Lisäksi 
alun materiaalinen tuki ja kotouttava toiminta muuttuivat turvapaikka- 
prosessissa avustamiseksi ja poliittiseksi aktivismiksi. Analysoin kirjoi- 
tuksessani, miten superdiversiteetti ilmenee tämänkaltaisessa kotoutta- 
vassa turvapaikka-aktivismissa. 

Esitän, että aktivismi voi tarjota uusia tapoja tutkia kotoutumista ja 
kotouttavaa kansalaistoimintaa. Luku tarjoaa avauksia myös turvapaikka- 
kontekstissa tehtävälle superdiversiteetin tutkimukselle (Jacguemet 
2015; Pöyhönen ja Simpson 2021), jota on toistaiseksi tehty varsin 
vähän. Koska superdiversiteetti ei koske vain maahanmuuttaneita 
vaan koko yhteiskuntaa, se tarjoaa mielekkään viitekehyksen tutkia 
turvapaikka-aktivismia, jossa on mukana sekä Suomessa syntyneitä että 

maahanmuuttaneita henkilöitä. Lisäksi turvapaikka-aktivismi käsittelee 
eri tavoin moninaisuuteen liittyviä ilmiöitä, joita avaan tässä luvussa. 
Vaikka turvapaikanhakijoiden tukitoimintaa on ollut olemassa hyvin 
pitkään, esimerkiksi historiallisesti kirkon piirissä, voimme käsittää 
yksittäisten ihmisten ja erilaisten verkostojen turvapaikka-aktivismin 
yhtenä melko uutena ja yhä kehittyvänä ilmiönä, joka heijastaa muut- 
toliikkeiden muuttuvia muotoja. Vertovecin (2019, 126) mukaan super- 
diversiteetti on ennen muuta käsite ja lähestymistapa tutkia uusia muut- 
toliikkeen muotoja. 

Aktivistit kyseenalaistavat monia eriarvoistavia hallinnollisia kate- 
gorioita, joita tuotetaan ja ylläpidetään turvapaikanhaussa ja kotoutu- 
misessa. Tavoitteeni on osoittaa, että superdiversiteetti tarjoaa tapoja 
tarkastella sitä, miten uusia ennakkoluulon muotoja syntyy (Vertovec 
2019, 126). Lisäksi tutkin sitä, miten yhtäältä epätasa-arvoa voi haastaa 
ja toisaalta, miten sitä myös uusinnetaan tai luodaan erityisesti kotou- 
tumisessa (Grzymata-Kaziowska ja Phillimore 2017, 185), mutta myös 
turvapaikka-aktivismissa, jonka pyrkimys usein on yhteiskunnallisten 
epäkohtien oikaisu ja yhdenvertaisemman yhteiskunnan tuottaminen. 

Superdiversiteettitutkimus on tuonut uusia näkökulmia etenkin ko- 
toutumisen tutkimukseen. Grzymata-Kaztowskan ja Phillimoren (2017) 
mukaan kotoutumisen käsite on uudelleenarvioitava ja kotoutumista tu- 
lee tutkia sekä maahan muuttaneiden että siellä jo asuvien näkökulmis- 
ta. Kotoutumiseen vaikuttavat erilaiset kontaktit, jotka voivat olla sattu- 
manvaraisia, tärkeitä kontakteja tai pysyviä ystävyyksiä, ja ne voivat osal- 
taan edistää rakenteellisempaa integraatiota (Wessendorf ja Phillimore 
2019, 123). Koska kohtaamiset ja verkostot eritaustaisten ihmisen välillä 
ovat turvapaikka-aktivismin ytimessä, aktivismi tarjoaa mielenkiintoisen 
kentän tutkia kotoutumista. Superdiversiteetin tutkimus auttaa myös 
löytämään uusia tapoja tarkastella epätasa-arvoon liittyviä kysymyksiä 
kotoutumisessa (Grzymata-Kaziowska ja Phillimore 2017, 185). 

Tässä luvussa tarkastelen erityisesti sitä, miten ja miksi eri taustaiset 
henkilöt ovat lähteneet mukaan turvapaikanhakijoiden tukitoimintaan 
sekä miten tämä toiminta on kehittynyt poliittiseksi aktivismiksi, jonka 
avulla pyritään vaikuttamaan esimerkiksi turvapaikkaprosessin laadun 
parantamiseen ja estämään virheelliseen laintulkintaan perustuvia kar- 

kotuksia. Keskityn erityisesti siihen, mitkä tekijät yhdistävät suomalaisia 
tai Suomessa vakituisesti asuvia aktivisteja ja hiljattain tulleita turvapaik- 
kaa hakevia, ja miten superdiversiteetti käsitteenä auttaa tulkitsemaan 
näitä yhtymäkohtia. Lisäksi tarkastelen sitä, miten aktivistit puhuvat 
kotoutumisesta ja turvapaikanhakijoista sekä heihin liittyvistä eriarvois- 
tavista kategorioista. Olen muualla kirjoittanut vapaaehtoisten institu- 
tionaalisesta epäluottamuksesta, joka on usein kimmoke aktivismiin 
(Pirkkalainen, Näre ja Lyytinen 2022). 


Haastattelut ja keskustelut tutkimusaineistona 


Tutkimusaineistoni koostuu 12:sta yksilö- tai parihaastattelusta sekä 
kolmesta pari- tai ryhmävertaiskeskustelusta. Haastatteluihin ja ver- 
taiskeskusteluihin osallistui yhteensä 22 aktivistia. Haastelluista 14 oli 
naisia ja kahdeksan miehiä. Suurin osa oli työelämässä, neljä eläkkeellä 
ja muutama opiskelemassa. Valtaosa osallistujista oli korkeasti koulutet- 
tuja. Suurin osa tutkimukseeni osallistuneista aktivisteista on syntynyt 
Suomessa, mutta osalla on maahanmuuttaja- tai paluumuuttajatausta. 
Tarkastelen aktivisteja kuitenkin yhtenäisenä kategoriana ja tuon esiin 
heidän muuttoliikekokemuksiaan vain, jos he ovat itse tulkinneet akti- 
vismiaan niiden kautta. Tutkimusasetelmani vastaa näin Dahindenin 
(2016) esittämään vaatimukseen purkaa maahanmuuttajiin rajautuvaa 
kotoutumisen ja muuttoliikkeen tutkimusta. 

Toteutin teemahaastattelut ja vertaiskeskustelut vuosina 2019-2020 
Turussa, Helsingissä ja kolmella pienemmällä paikkakunnalla Lounais- 
Suomessa. Superdiversiteetin tutkimusta on dominoinut mikrotason 
etnografinen tutkimusote tietyssä paikassa (Grzymala-Kazlowska ja 
Phillimore 2017, 180), ja tutkijat ovat todenneet, että monipaikkainen ja 
-ryhmäinen etnografia tarjoaa kattavan menetelmän tutkia superdiver- 
siteettiä (Vertovec 2007, 1046). Tässä luvussa pyrinkin tuomaan moni- 
paikkaista ja -ryhmäistä tutkimusta osaksi superdiversiteetin tutkimusta 
turvapaikka-aktivismissa. Kyseinen tutkimuksellinen ote on tärkeä, kos- 
ka se auttaa analysoimaan erilaisia erontekoja ja kategorioiden merkityk- 
siä, joiden kautta superdiversiteettiä on mahdollista ymmärtää. 


SUPERDIVERSITEETTI KOTOUTTAVASSA TURVAPAIKKA-AKTIVISMISSA 375 


https://doi.org/10.21435/skst.1489 


Lukuni tässä teoksessa perustuu aineistoon, jonka keräsin osana Suo- 
men Akatemian rahoittamaa tutkijatohtorihankettani ”Toimintatutki- 
musta turvapaikanhakijoiden karkotettavuudesta” (ARADE 2018-2022). 
Tein haastattelut ja vertaiskeskustelut aktivistien kodeissa, toimistollani, 
kahviloissa, kirkoissa ja kansalaisjärjestöjen tiloissa. Haastattelut kes- 
tivät noin 60-120 minuuttia, ja ne on nauhoitettu ja litteroitu. Osan 
aktivisteista tunsin vapaaehtoistoimintani kautta jo ennestään. Ryhmä- 
keskustelut toteutimme osana kahden eri verkoston toimintaa, joissa 
itsekin olen ollut mukana vapaaehtoisena. Tutkimushankkeeni perustui 
taistelevan tutkimuksen lähtökohtiin, joissa korostuu se, että tutkijan 
tehtäviin kuuluu myös osallistuminen ja yhteistoiminta (Suoranta ja 
Ryynänen 2016) — omaa positiotani voisi siten kuvata tutkija-aktivistik- 
si (Lyytinen 2020). Aktivistit ehdottivat ryhmäkeskusteluja aineiston- 
keruumenetelmänä, jossa tutkijan rooli ei korostuisi, vaan aineistoa 
tuotettaisiin vertaistuellisessa ilmapiirissä. Osaan haastatelluista tutus- 
tuin sattumalta erilaisissa tilaisuuksissa ja heidän kauttaan löysin lisää 
haastateltavia. 

Aineisto on koodattu NVivo 12 -ohjelmassa. Käytin aineiston analyy- 
simenetelmänä laadullista sisällönanalyysia, joka on sopiva menetelmä 
suhteellisen avoimeen analyysiin. Koodit muodostuivat aktivismin ke- 
hityskaarta kuvaavista vaiheista ja erityisesti aktivistien puheesta liittyen 
erilaisiin superdiversiteettiä ilmentäviin erontekoihin ja kategorioihin. 
Käytän analyysissani pääosin peitenimiä, mutta osa aktivisteista halusi 
esiintyä omalla etunimellään, jolloin viittaan niihin. Olen varmistanut 
heidän tietoisen suostumuksensa omien etunimien käyttöön huolella 
ja useamman kerran. Osa aktivisteista ylitti kategorioihin liittyviä rajoja 
myös valitessaan itselleen peitenimiä: jotkut suomalaistaustaisista ak- 
tivisteista valikoivat itselleen maahanmuuttajataustaisen peitenimen, 
ja toisin päin. Myös sukupuolittuneita nimiä valittiin yli ennakko- 
oletusten. Aktivistit valitsivat lisäksi nimiä, jotka viittaavat maahanmuut- 
tohallinnossa työskenteleviin henkilöihin. Näin he haastoivat nimivalin- 
noillaan etnisyyteen, sukupuoleen ja valta-asemaan liittyviä hierarkioita 
(Aptekar 2019). 

Vapaaehtoistoiminnasta poliittiseen aktivismiin 


Monet aktivistit kokivat vuoden 2015 pakolaisten vastaanottokriisin ai- 
kaan, että heidän ”tarttis tehdä jotain” (Hawra), ja päättivät sen takia 
ryhtyä vapaaehtoistyöhön turvapaikanhakijoiden kanssa. Monille vapaa- 
ehtoistyöstä muodostui elämää määrittävä tehtävä, ja esimerkiksi Joonas 
kuvasi sitä jo miltei ”pakkomielteenä”, jossa yhdistyivät auttamishalu ja 
oma mielenkiinto asiaa kohtaan: 


Mikä se motiivi siinä oli, niin kyl se varmaan oli myös semmonen 
oma uteliaisuus. Että mä haluan nähdä tämän jutun. — — Halu- 
sin olla mukana siinä ja se oli mulle aika tämmönen, ehkä väärin 
sanoo pa-, no se oli nyt ehkä liian voimakas sana, jos mä sanon 
pakkomielteinen, mutta tarkoita sitä, että mä halusin ehdottomasti 
olla mukana tässä. 


Toisaalta osa aktivisteista epäröi toimintaan mukaan lähtemistä. Kaarina 
ei esimerkiksi keksinyt tekosyytä, miksi kieltäytyä ystävänsä kutsusta 
lähteä hätämajoitukseen auttamaan. Vähitellen hänen mielenkiintonsa 
asiaan heräsi ja hän halusi tietää asiasta enemmän: 


Mulla oli kauheen negatiivinen ajattelu ja mietin, että en mä ha- 
lua olla missään tekemisissä tän [turvapaikanhaku] asian kanssa. 
— — En mä voinu sit enää sanoo, et mul on kolmelta yöllä jotain 
muuta tekemistä, niin mä lähdin sinne [hätämajoitukseen] sitten. 
Aattelin, että mä menen tän yhden kerran. Sitten kun mä olin sen 
yhden kerran niin mä ajattelin, et kyllä mä viel toisenkin kerran 
menen. — — Sit mä rupesin miettiin, että täytyy mun tietää tästä 
asiasta enemmän, ennen kun mä muodostan oman mielipiteeni, 
mun pitää päästä vähän jyvälle, et mistä täs on kysymys ja minkä- 
laisii nää ihmiset on. 


Osalla aktivisteista olikin aiempaa aktivistitaustaa. Eläkkeellä olevilla 


Helvillä ja Veikolla heikompiosaisten tukemiseen liittyvä aktivismi on 
kulkenut mukana läpi elämän. Turvapaikanhakijoihin he tutustuivat 

vuonna 2015 Veikon ollessa ulkoiluttamassa koiraa, ja syvemmän tut- 
tavuuden innoittamana he vuokrasivat rivitaloasunnon heidän naapu- 
ristaan kuudelle hazarataustaiselle nuorelle miehelle, jotka kaikki olivat 
tulleet Suomeen alaikäisinä turvapaikanhakijoina. Hawralla ja Ritvalla 
taas oli nuoruudenkokemusta sotien ja turkistarhauksen vastustami- 
sesta. Vuonna 2015 moni koki, että oli oikea aika lähteä mukaan juuri 
turvapaikka-aktivismiin sekä yhteiskunnallisen ajankohtaisuuden että 
keskusteluilmapiirin kärjistymisen takia. 

Osa aktivisteista oli muuttanut ulkomailta takaisin Suomeen ja halusi 
päästä osaksi suomalaista yhteiskuntaa tekemällä vapaaehtoistöitä — ak- 
tivismi voi siten tukea myös uudelleenkotoutumista. Janina oli tehnyt jo 
2000-luvulla vapaaehtoistyöitä vastaanottokeskuksessa, ja paluumuut- 
tonsa jälkeen hän halusi jatkaa vapaaehtoisena. Myös Irma oli asunut 
ulkomailla ja palannut Suomeen vuonna 2015. Hänen ulkomailla te- 
kemänsä vapaaehtoistyö turvapaikanhakijoiden kanssa innoitti häntä 
jatkamaan samankaltaista toimintaa Suomessa: 


Et oikeestaan on tehny melkein koko elämän jotain ja halunnu 
vaikuttaa yhteiskuntaan. Mun mielestä, jos näkee jotain vääryyksiä 
niin sit pitää yrittää muuttaa niitä, koska oikeestaan yhteiskunta- 
han on me. Meillä on kuitenkin mahdollisuus vaikuttaa asioihin, 
sen takia. 


Heimo, joka oli itse saapunut Suomeen yksintulleena alaikäisenä turva- 
paikanhakijana, oli tehnyt erilaisia vapaaehtoistöitä jo kotimaassaan. 
Koska hän oli itse kokenut suomalaisen turvapaikkaprosessin, hän ha- 
lusi tarjota apuaan ja tukeaan toisille, jotka olivat vielä prosessissa: 


Sit kun itse tulin Suomeen niin, koska itse oon tullut myös turva- 
paikanhakijana, niin mä muistan heti siitä, kun me oltiin vastaan- 
ottokeskuksessa, niin mä aloin tehdä, mitä mä itse opin. — — Ja se 
oli 2016, kun mä kuulin, että on [kaupunki] järjestetty mielenosoi- 
tus pakkopalautuksia vastaan. Heti kun mä kuulin, huolimatta siitä 
kuka järjestää, kenelle se on, mä menin sinne. Silloin mä olin ala- 

ikäinen. Siellä mä sain tutustua moneen, joiden kanssa nyt tähän 
saakka [ollaan tehty yhdessä]. 


Myös Maria oli tullut Suomeen turvapaikanhakijana miehensä kanssa. 
Hänenkin vapaaehtoistyönsä motivaatio kumpusi halusta auttaa mui- 
ta samankaltaisessa tilanteessa eläviä: ”Heti alusta, kun mä itse olen 
saanut oleskelulupa, että olen ollut turvapaikanhakijoiden tukena ihan, 
miten vain, kun mä itse pystyisin. — — Mä olen käynnyt nää kaikki itse, 
sen takia tiedän [naurahtaen] kaikki prosessit.” Myös henkilökohtaiset 
evakkokokemukset motivoivat vapaaehtoistyöhön turvapaikanhakijoiden 
kanssa. Joni linkittää vapaaehtoistyön motivaation ja evakkotaustansa 
vahvasti toisiinsa: 


Mä kerron sen motivaation tässä ensiks eli tuota mä oon itsekin 
pakolainen eli mä oon evakko ja tullu äidin kainalossa Viipurista 
aikanaan. Et tota siitä mä en muista mitään, mutta sit mua on 
raahattu Helsingissä pommisuojaan — — Mä oon kokenu niitä sa- 
moja asioita, mitä nää pakolaiset eli tuota syrjintää, jopa pahoin- 
pitelyä. - - Mä sanon vaan, et tiiätteks te et minkä takii mä teen 
tätä [vapaaehtoistyötä], että mä oon itsekin pakolainen eli mä oon 
sen halunnu kertoa [turvapaikanhakijoille]. 


Osalla oli myös kansainvälistä kokemusta, joka teki turvapaikanhaki- 
joiden kohtaamisen tutuksi. Esimerkiksi eläkkeellä oleva Jouko, joka 
on tukenut etenkin alaikäisenä Suomeen saapuneita hazarataustaisia 
afgaanipoikia, oli ollut nuorempana YK:n joukoissa rauhanturvaajana. 
Tämä kokemus oli vahvistanut hänen haluaan toimia yhdenvertaisem- 
man yhteiskunnan puolesta ja ”siitä jäi omat asenteet myöhempään 
elämäänkin”. Monilla aktivisteilla oli myös jo pitkään ollut sellainen 
maailmankatsomus tai uskonnollinen vakaumus, että he kokivat vapaa- 
ehtoistyön tärkeänä osana elämäänsä. Tiinalla, jonka mukaan aktivisti- 
aika turvapaikanhakijoiden parissa on ollut ”mun elämäni neljä parast 
vuotta”, oli kolme syytä, miksi hän aloitti vapaaehtoistyöt SPR:n ja seura- 
kunnan kautta turvapaikanhakijoiden kanssa. Hänen motiiveissaan 

ilmenee hänen persoonallisuutensa, ajatusmaailmansa ja hengellinen 
vakaumuksensa: 


Niin, kyl mä sillon aluks sitä mietin ja perustelin itselleni ja muil- 
le, et mul oli kolme syytä, mut katotaan muistanks mä ne enää. 
Mut yks oli just tää uteliaisuus. Ja sit toinen oli, niin mul oli sem- 
monen motto, et jokaisen suomalaisen pitäis henk. koht. ees yks 
maahanmuuttaja kohdata, et vaikka veis kerran Lidliin tai kahville, 
jotta hälvenis semmonen muukalaisuuden pelko. Ja sit kyl mul nyt 
kolmantena oli semmonen lähimmäisenrakkaus ja välittäminen, 
mut ei mitenkään mikään lähetyskäsky mieles, emmä niin voi sa- 
noo, mut kristilliselt arvopohjalt mä nyt sitä lähdin tekee. 


Analyysini osoittaa, että aktivistit aloittivat turvapaikanhakijoiden tuke- 
misen hyvin erilaisista syistä ja motiiveista. Monella aiempi kansainväli- 
nen kokemus, henkilökohtainen vakaumus tai muuttoliiketausta sysäsi 
heidät turvapaikanhakijoiden tukemiseen. Voimmekin käsittää yksilöi- 
den ja verkostojen harjoittaman turvapaikka-aktivismin yhä kehittyvänä 
ilmiönä, joka heijastaa muuttoliikkeiden muuttuvia muotoja (Vertovec 
2019; Meissner ja Vertovec 2014). 


TOIMINTAA RAJOITTAVAT JA EDISTÄVÄT TEKIJÄT 

Monet aktivistit ovat jossain vaiheessa joutuneet rajoittamaan ja rajaa- 
maan toimintaansa. Syynä on voinut olla halu käyttää omaa (ammatti) 
osaamistaan hyväkseen aktivismissa. Esimerkiksi Antti, joka kutsuu it- 
senään ”Twitter-aktivistiksi”, oli ajautunut avustamaan konkreettisesti 
erästä naista turvapaikkapuhuttelussa, mutta oli jälkikäteen todennut, 
että hän tekee mieluummin omaan osaamiseensa perustuvaa sosiaali- 
sen median vaikuttamistyötä: 


Mä just sitä ajattelin, että mä en ehkä tavallaan kestäis sitä, että mä 
oon henkilökohtaisesti näin paljon näitten [turvapaikanhakijoiden] 
kanssa tekemisissä, koska se on liian rankkaa. — — Mun tausta on 
se, että mä oon ollu töissä lakimiesfirmassa eli tunnen lainsäädän- 
nön siltä puolelta. Että mä oon käsitelly lakitekstejä ja osaan lukea 

niitä, ja toiminut [ammattinimike] kaikenlaisille tuomareille. — — Ja 
siksi mä oonkin panostanu just siihen, että mä oon saanut ilmais- 
tua asiat tavallaan juridisesti aika täsmällisesti, ja siksi mä muun 
muassa niinku toimin Twitterissä. Mulla on nyt muuten yli 2300 
seuraajaa — —. 


Vaikka moni aktivisti oli alkanut tehdä turvapaikka-aktivismia, jossa he 
voivat käyttää omaa (ammatti)osaamistaan hyväkseen, joillekin oma työ 
loi rajoituksia sille, mitä he pystyivät ja olivat valmiit tekemään. Esimer- 
kiksi Joni koki työnkuvansa takia liian vaikeaksi piilottaa karkotettavia 
ja avustaa karkotusuhan alla eläviä ”pakenemaan” Suomesta. Joiden- 
kin aktivistien työnantaja kuitenkin tiesi vapaaehtoistoiminnasta ja tuki 
sitä, mutta osa oli saanut kritiikkiä osakseen. Raisa oli kokenut seura- 
kunnassa työskentelyn ja turvapaikanhakijoiden kanssa toimisen välillä 
olevan liittyvän ristiriitaa: ”Niin nyt vähän pomon kans on ollu sellasta 
ristiriitaa, et — — mikä on sitä lähetystyötä, mikä on maahanmuuttaja- 
työtä, mikä on kansainvälistä työtä”. Vaikka hänen työnkuvaansa olikin 
rajattu, hän on ”kristittynä vapaaehtoisena” voinut toimia vapaasti turva- 
paikanhakijoiden parissa. Opettajana toimiva Hawra oli puolestaan saa- 
nut kirjallisen huomautuksen työnantajaltaan, koska hän oli käyttänyt 
työsähköpostiosoitettaan antaessaan kriittistä palautetta Maahanmuutto- 
viraston virkamiehelle. Toisaalta Hawra on käyttänyt omaa työtään myös 
hyväksi tarjotessaan turvapaikanhakijoille ja oppilailleen mahdollisuu- 
den keskustella toistensa kanssa. Osa aktivisteista argumentoikin, että 
vapaaehtoistyö oli itse asiassa tukenut heidän ammattiosaamistaan ja 
esihenkilöt heidän vapaaehtoistyötään. Tämä koski etenkin aktivisteja, 
jotka tekivät ihmisoikeuksiin tai turvapaikanhakuun liittyvää palkkatyö- 
tä, kuten Annaleena ja Kai. 

Myös oma tausta ja ominaisuudet voivat rajoittaa ja/tai edesauttaa 
turvapaikka-aktivismia. Ne voivat ennen muuta suunnata vapaaehtois- 
toiminnan ja aktivismin luonnetta ja sitä, minkälaisten turvapaikan- 
hakijoiden kanssa toimii. Esimerkiksi Jonin kuuluminen seksuaali- 
vähemmistöön toi yhtäältä rajoituksia siihen halusivatko turvapaikan- 
hakijat olla hänen kanssaan tekemisissä, jos he saivat selville, että hän 
oli homo. mutta toisaalta hänen suuntautumisensa tarjosi kuitenkin 

erityisen mahdollisuuden avustaa seksuaalivähemmistöihin kuuluvia 
turvapaikkaa hakeneita. Myös Tiina koki, että hänen masennushisto- 
riansa on auttanut häntä ymmärtämään turvapaikkaa hakeneiden hen- 
kistä ahdistusta ja jaksamaan vapaaehtoistöissä: 


Siit [masennushistoriasta] on ollu nyt ihan älyttömäst hyötyy. Et 
ku mä oon nyt monta, tai muutaman pojanki tavannu ekan kerran 
sillee, et mä oon menny sairaalaosastol, ku ne on koettanut tehdä 
itsemurhaa, ni ei tunnu missään kävellä sinne osastolle. En ois var- 
maan ilman noit omii kokemuksii siihen pystyny. Ja siis, mul on 
tavallaan kahden ihmisen energiat annettu. Mä yleensä teen ihan 
tolkuttomasti. Mul on aina kiire, mut mä sanon monel et mul on 
semmonen positiivinen kiire. 


Moni koki myös taloudellisen asemansa niin turvatuksi, että halusi 
tarvittaessa käyttää omaa rahaansa turvapaikanhakijoiden hyväksi. Esi- 
merkiksi Joni koki taloudellisen auttamisen tärkeänä, jopa velvollisuu- 
tenaan: 


Koko pakolaisten parissa työskentelyni ajan mieleen on noussut 
ajoittain syyllisyys, jonka voisi yksinkertaisesti kuvata: Meillä on 
kaikkea, heillä ei mitään! Tuo syyllisyys on mm. mietityttanyt sitä, 
kuinka paljon voi heille näyttää nykyistä elämäämme. — — Käy- 
timme joltisestikin rahaa pakolaisten oleskelun helpottamiseen: 
tulkkimaksut, lakimiehen maksut, psykiatrin lausunto jne. Joten- 
kin se tuntui vähimmäiseltä tavalta heitä auttaa oman yltäkylläi- 
syytemme keskeltä. 


Aktivistit ovat myös rahoittaneet ”pakomatkoja” Suomesta pois tai pa- 
luumatkoja takaisin Suomeen palautuksen jo tapahduttua. Jotkut ak- 
tivistit ovat myös lisänneet omaa matkustamistaan osana turvapaikka- 
aktivismiaan. Raisa on esimerkiksi matkustanut useita kertoja tapaa- 
maan eri puolille Eurooppaa Dublin-järjestelmän kautta palautettuja tut- 
tujaan. Myös Tiina on matkustanut Saksaan tapaamaan ”afgaanipoikaan- 
sa”, joka päätti ”paeta” sinne Suomesta turvapaikkaprosessin pitkityttyä. 

Osa aktivisteista on joutunut rajoittamaan omaa käyttäytymistään tai 
toimintaansa sen pelossa, että heidän avustamansa turvapaikkaa hake- 
neet ihmiset joutuisivat mahdollisesti kärsimään sen seurauksena. Tiina 
on esimerkki tietoisesti pehmentänyt kirjoitustyyliään, kun hän tekee 
valituksia viranomaisten toiminnassa ilmenneistä virheistä: ”Haluisin 
olla paljon vaativampi ja kovempi, mut mun mielest siit kärsii ne ihmi- 
set, ku asuu siel, et sit mä en sinne pääse, varmaan pistetään ovet kii 
jos rupeen tosi hankalaks, ni oon koettanu olla sit vähemmän hankala.” 
Myöskään Annaleena ei tehnyt valistusta ulkomaalaispoliisin epäasialli- 
sesta käyttäytymisestä turvapaikkaa hakenutta perhettä kohtaan, koska 
pelkäsi, että se kostettaisiin hänen avustamilleen turvapaikanhakijoille. 
Vaikka turvapaikka-aktivismi voi olla ajoittain todella rankkaa ja laukais- 
ta myötätuntouupumuksen, toimii vääryyksiin liittyvä ärtymys ja siitä 
kumpuava institutionaalinen epäluottamus usein kimmokkeena jatkaa 
”taistelua” epäoikeudenmukaisuutta vastaan (Pirkkalainen, Näre ja Lyy- 
tinen 2022). 

Analyysini osoittaa, miten aktivistien erilaiset taustat ja ominaisuu- 
det, kuten (ammatti)osaaminen, seksuaalivähemmistöön kuuluminen 
tai masennushistoria — sekä niiden risteämät — vaikuttivat heidän mah- 
dollisuuksiinsa tukea erityisissä tilanteissa eläviä turvapaikanhakijoita. 
Näin ollen sekä aktivistien että turvapaikanhakijoiden monimuotoisuus 
voi joko vahvistaa tai rajoittaa yhteistoimintaa ja tukea. 


AKTIVISMIN MUODOT 

Useat vapaaehtoiset aloittivat toimintansa konkreettisesta perustarpei- 
den tyydyttämiseen tähtäävästä avustustyöstä. Kun he tutustuivat turva- 
paikanhakijoihin paremmin, he siirtyivät turvapaikkaprosessissa neu- 
vomiseen ja viranomaisten kanssa asioinnissa tukemiseen. Ajan myötä, 
havaittuaan vakavia ja toistuvia oikeusturvaan liittyviä ongelmia tur- 
vapaikkaprosessissa, vapaaehtoiset jatkoivat toimintaansa poliittiseen 
aktivismiin. Esimerkiksi Janina kuvasi, miten hänen toimintansa oli 
muuttanut muotoaan ajan ja ihmisten tarpeiden myötä: 


Se on lähteny siitä ruoka- ja vaatekeräyksestä, kotimajoitukses- 
ta, et etsitään ihmisille niinkun majottajia ja niinkun harrastus- 

mahdollisuuksia, mitä nyt olikaan. Ja sit ku sä tutustut ihmisiin, 
niin vähä niinku kulkee sen ihmisen rinnalla, niin sitä kautta on 
päätyny kyl ihan kaikennäkösiin. — — Eli se on lähteny sieltä, ku 
näkee sitä tarvetta ja näkee niitä niinku luokattoman huonoja pää- 
töksiä ja prosesseja ja näkee sen ihmisen hädän siinä. Ja hyväksi- 
käyttäviä lakimiehiä ja aivan kohtuuttomia ratkasuja, ni sit sitä 
kautta itekkin on sit hypänny enemmän ja enemmän sukeltanu 
mukaan, kun on auttanu ja selvittäny. 


Moni aktivisti vaihtoi paikkaa, jossa teki vapaaehtoistöitään. Useat aloit- 
tivat vapaaehtoistoiminnan turvapaikanhakijoiden parissa 2015—2016, 
usein Suomen Punaisen Ristin (SPR) vapaaehtoisena. Osa kuitenkin jäi 
pois SPR:n toiminnasta melko pian. Joonas joutui lopettamaan vapaa- 
ehtoistyönsä, koska työllistyi SPR:lle. Hänen mukaansa SPR:n vapaa- 
ehtoisia oli myös kielletty puuttumasta turvapaikkaprosesseihin. Myös 
Kaarina siirtyi SPR:n vastaanottokeskuksesta pois: ”Niin se oli tosi är- 
syttävää, kun SPR ei ymmärtäny, se vastaanottokeskuksen henkilökunta 
ei ymmärtäny, miten vapaaehtosten kans toimitaan. Meitä ei otettu sillä 
lailla kumppaneiks aidosti.” Lisäksi Hawra ja Ritva kertoivat huonoista 
kokemuksistaan SPR:n vapaaehtoisena. Ritva kertoi, että: ”[n]e kohteli 
vapaaehtosii tosi rumalla tavalla ja töykeällä tavalla. Ja turvapaikanhaki- 
joitakin. — — Siin hommas ei ollu päätä eikä häntää. Mä ajattelin, et mä 
sanon niille moro ja autan omalla tavallani.” Osa oli kuitenkin myös 
kokenut saaneensa apua ja tukea SPR:n vastaanottokeskuksen työn- 
tekijöiltä. Esimerkiksi Jonin kokemus oli positiivinen. SPR:n vastaan- 
ottoyksikön sosiaalityöntekijä oli tukenut häntä ”aivan loistavasti”, kun 
hän oli toiminut alaikäisten tukihenkilönä. 

Laajempi yhteiskunnallinen tilanne ja ilmapiiri vaikuttivat siihen, 
millaista aktivismia harjoitettiin. Moni aktivisti olikin pohtinut oikea- 
aikaisia tapoja toteuttaa aktivismia. Esimerkiksi vuonna 2017 mielen- 
osoitukset olivat monella pääosassa. Laila, joka oli aloittanut ruoan- 
jakelusta ja suomen kielen opettamisesta ja siirtynyt prosesseissa avus- 
tamiseen, päätyi järjestämään yhdessä toisten aktivistien kanssa mielen- 
osoituksen. Kyseinen mielenosoitus keräsi ihmisiä yhteen ja he päättivät 
jatkaa yhdessä vaikuttamistyötä inhimillisemmän turvapaikkapolitiikan 

puolesta luodussa kampanjassa. Raisa taas innostui osallistumaan Hel- 
sinki-Vantaan suureen lentokenttämielenosoitukseen vuonna 2017. Hän 
ei ollut aiemmin osallistunut mielenilmauksiin ja koki kyseisen tapah- 
tuman vahvasti: 


Mä muistan, ku mä rupesin nukkumaan, monta viikkoo [myöhem- 
min] [nauraa], mä laitoin silmät kiinni niin rupes tulemaan niitä. 
No ne oli tietysti niitä ”Afganistan ei ole turvallinen” ja ”Afghanis- 
tan not safe” ja se oli se yks, joka toistu aina ku mä laitoin pään 
tyynyyn. — — Sit mä satuin näkemään vielä siitä ikkunan, jotenkin 
näin, että hetkinen, siel meni siis kaks miestä ja välissä nuori tum- 
mapäinen kaveri, niin se näky jäi mulle pitkäks aikaa mieleen, et 
ku häntä viedään väkisin. Ja sit mä sanoin siinä niille ihmisille, et 
nyt siellä menee, niin sitte rumpuryhmä rupes säestään ja kaikki 
meni sinne lähelle ikkunaa ja tunnelma oli... Mut sit siinä oli nai- 
sia, jotka itki. — — Sit ku ihmisillä rupee oleen hätä toisen hengestä, 
ikään kun, että mikään ei auta, ja mä luulen et se kumpuaa siitä 
just, että sä petyt siihen oikeusjärjestelmään, et ei tää suojelekaan 
ihmisiä, niin sit siitä nousee tollanen tunnelma — —. 


Osa aktivisteista opasti turvapaikanhakijoita, miten vastustaa pakko- 
palautusta. Laila kertoi neuvoneensa erästä nuorta miestä vastusta- 
maan, jotta tämän palautus saataisiin viivästettyä tai kokonaan peruttua: 
”[M]un viimeinen viesti hänel oli et vastusta niin paljon kuin voit’, kos- 
ka siin vaihees meil oli kuitenki sellast tietoo, et yks keino on et vastus- 
taa siel lentokonees, et se voi niinku keskeyttää sen pakkopalautuksen 
sillon, ku ei oo mitään muita vaihtoehtoja.” Eräs aktivisti myös aloitti 
lentokoneprotestin, jonka hän kuvasi sosiaaliseen mediaan huomat- 
tuaan, että hänen kanssaan samalla reittilennolla oli palautettava, joka 
pyysi matkustajia auttamaan. Protestin motiivina siinä hetkessä oli aut- 
taa kyseistä ihmistä, mutta tapaus johti myös laajempaan yhteiskunnal- 
liseen keskusteluun. Osa aktivisteista piilotti paperittomia, joita uhkasi 
maasta poistaminen. Moni aktivisti oli pohtinut omia rajojaan suhteessa 
kansalaistottelemattomuuteen. Kaarina on joutunut miettimään riskejä 
itselleen ja piilotettavilleen: 

Se, että tavallisen suomalaisen ihmisen pitää miettiä semmosia, 
että pitääkö mun tehdä kotiini piilohuone, se on must ihan kau- 
hee. -— Mä oon käyny Anne Frankin talossa siellä. Sillon ajattelin, 
että tämmöstä ei onneks tarvi koskaan tehdä, mutta ei me kaukana 
siit olla. 


Turvapaikkaprosessissa avustamisen myötä useat aktivistit alkoivat teh- 
dä erilaista poliittista vaikuttamista virkamiehiin ja päättäjiin. Lailan 
mukaan turvapaikkaprosesseissa ja karkotustilanteissa konkreettinen 
avustaminen tuki vahvasti poliittista vaikuttamistyötä: 


Ne tukee toisiaan, koska jos sä meet lobbamaan tai niinku poliiti- 
koi, sun täytyy tietää miten se prosessi menee, miten se laki menee 
ja miten se niinku käytännös menee näis keisseis. — — Kaikki ta- 
paukset on ollu sellasii, että et se vääryys on niinkun antanu sellast 
voimaa, et on pystyny viemään ne eteenpäin ja on pystyny puhu- 
maan näistä ja osoittamaan, et hei, et miten tällast on mahdollista. 


Aktivistit kirjoittivat vetoomuksia, avunpyyntöjä ja kanteluita. Esimer- 
kiksi Tiina koki kirjoittamisen hänelle luontaiseksi tavaksi pyrkiä vai- 
kuttamaan asioihin. Hän oli kirjoittanut avunpyyntöjä lakimiehille ja 
lääkäreille, kanteluita vastaanottokeskuksen toiminnasta ja vetoomuksia 
poliitikoille ”sil ideal joskus, — — et kun moni kirjottaa, et jos ne hukkuis 
niihin, niin ne heräis johonkin asiaan, et tarpeeks moni kirjottaa.” Osa 
aktivisteista harrasti myös omaan lähipiiriinsä tai laajempaan yhteisöön 
kohdistuvaa asennekasvatusta. Kaarinalla oli kokemusta vaikuttamisesta 
oman paikkakuntansa ihmisiin: 


Se oli aika pelottavaa, siellä oli näitä Odinin sotureita nurkilla ja 
oikeen pelottavaa, ja mehän käytiin mun ystävän kans, me käytiin 
kaikki lähialueen baarit, me käytiin kahvilla niissä ja juteltiin ih- 
misten kans etukäteen ja. Kaikki kirpputorit ja pitseriat ja kaikki 
käytiin, vähän pehmittämässä ilmapiiriä, haistelemassa, et mitä 
ihmiset ajattelee. — — Ja sit on ollu kiva kuulla, kun ihmiset on ker- 

tonu, jotka asuu siin lähellä, on sanonu, että siinä ne on nyt neljä 
vuotta ollu, eikä mulla oo ainakaan ollu mitää haittaa. 


Analyysini näyttää, miten perustarpeiden tyydyttämiseen ja kotoutumi- 
seen liittyvä vapaaehtoistyö muuttui ajan myötä turvapaikkaprosessis- 
sa avustamiseksi ja poliittiseksi aktivismiksi (katso myös Pirkkalainen, 
Näre ja Lyytinen 2022). Myös toimintaympäristö vaihtui monilla ja ak- 
tivistit pohtivat, mitkä ovat oikea-aikaisia toimintatapoja vaikuttaa. Ak- 
tivismin monimuotoisuus muuttui siten sekä ajassa että eri tilanteissa. 


Kotouttamistoimintaa statuksista huolimatta 


Monet aktivistit ilmaisivat selkeästi, että Suomi on lainsäädännön ja 
politiikan kiristämisellään luonut paperittomien ryhmän ja varjoyhteis- 
kunnan, mikä ei ole kenenkään etu (Ahonen ja Kallius 2019). Paperit- 
tomuuden luominen on johtanut siihen, että ihmisten turvapaikkavai- 
heessa alkanut niin kutsuttu esikotoutuminen on keskeytynyt, kun he 
ovat jääneet lähes kaikkien palveluiden ulkopuolelle. Voidaankin puhua 
paperittomien hukkaan heitetystä kotoutumisesta. Vaikka virallinen ko- 
toutuminen alkaa vasta oleskeluluvan saamisen jälkeen, aktivistit ovat 
toimineet kotoutumiseen liittyvistä statuksista riippumatta, sillä he ovat 
vahvasti sitä mieltä, että turvapaikkaa hakeneet ja paperittomat pitää 
saada mukaan kotoutumista edistävään normaaliin arkielämään. Janina 
korosti sitä, että paperittomuus on poliittisesti luotu ilmiö ja sen myötä 
Suomi on menettänyt maineensa ihmisoikeuksien mallimaana: 


Semmosena niinku reaktiivisena kilpajuoksuna pohjalle [on] teh- 
ty hirvee määrä lainsäädäntöä, jonka viesti on, että tänne ei kan- 
nata tulla. — — Ja sit se paperittomuusongelmaki on nähty, siis ei 
tää oo tullu mitenkää yllätyksenä. Kukaan ei voi sanoa, et emme 
odottaneet. Totta kai me odotettiin! Me poistettiin humanitaarinen 
suojelu, poistettiin B-luvat, me tehtiin vaikeeks oikeudellisen avun 
saamista alkuvaiheessa, valitusaikojen lyhennys, [lakimiesten] 

könttäkorvaukset. — — Kaikki nää me ollaan tietosesti rakennettu 
paperittomien niinkun semmonen varjoyhteiskunta Suomeen ja 
nyt me leikittään jotenkin yllättynyttä tästä asiasta, et mites tää nyt 
näin pääs käymään [naurua]. 


Monet aktivistit korostivat sitä, että ilman oleskelulupaa jääneille pa- 
perittomille ihmisille, jotka eivät voi palata, tulee antaa jonkinlainen 
oleskelulupa, joka mahdollistaa yhteiskuntaan kiinnittymisen ja kotou- 
tumisen. Muun muassa Antti perusteli oleskelulupien myöntämistä oi- 
keusturvan toteutumatta jäämisen kautta: 


Jos jotain pitäisi muuttaa, niin pitäisi ensinnäkin katsoa se, että ne, 
jotka on tullu 2015, 2016, 2017, jotka on ollu, voisko sanoa, nuh- 
teettomasti Suomessa, niin heille vois hyvinkin myöntää [oleskelu- 
luvan]. En tiedä mikä oleskelulupa olis se oikea, mutta jonkunlai- 
nen oleskelulupa järjestää, jotta he saisivat tavallaan sen normaalin 
ihmisarvoisen elämän aloitettua. 


Tämä ehdotus on linjassa myöhempien Lupa elää -kansalaisaloitteen 
(Lupa elää 2021) ja sisäministeriön (Sisäministeriö 2022) selvityksen 
kanssa, joissa ehdotetaan rajallisen ryhmän aseman virallistamista. 
Nämä aloitteet eivät kuitenkaan edenneet pääministeri Marinin halli- 
tuskautena konkreettisiin päätöksiin asti. Se, että turvapaikkaprosessi on 
”romutettu” ja pitkittynyt, ja paperittomuus on poliittisesti luotu ilmiö, 
on johtanut tilanteeseen, jossa tulee aktivistien mukaan päästää ihmiset 
takaisin kotouttavien toimintojen pariin. Etenkin työllisyyden merkitystä 
yksilöiden kotoutumiselle ja yhteiskunnan yleiseksi eduksi painotettiin. 
Ritvan sanoin: 


Kyl mä ajattelen, et tos ratkasu ois et oikeesti nähtäis pikkasen 
pidemmälle ja mietittäis et, me ollaan tääl oikeesti Euroopan peru- 
koilla ja meit on vähän tääl ja lisää ei tuu. Seuraava polvi ilmottaa, 
munkin lapset, et ei he mitään lapsia tyyliin tee. — — Ihan oikeesti, 
eihän me, me tarvitaan tänne väkee. Me tarvitaan maahanmuutta- 
jia, me tarvitaan tänne työntekijöitä. 

Myös Joonas koki, että Suomeen tulleet turvapaikanhakijat tulisi näh- 
dä voimavarana, etenkin työllisyyspolitiikassa, mutta näin ei ole käynyt: 
”Itse asiassa täähän ois mahdollisuus, tää on semmonen reservi, jota 
vois nyt käyttää hyväks tässä, työllisyyspolitiikas ja muus.” Heimo, joka 
oli saapunut Suomeen alaikäisenä turvapaikanhakijana, korosti myös 
kotoutumisen ja työnteon merkitystä. Hän ei ollut edes miettinyt itse 
turvapaikkaprosessia, vaan keskittynyt heti maahan saapumisen jälkeen 
kotoutumaan Suomeen mahdollisimman nopeasti: 


Miten mä itse päätin tulla tähän maahan, se ei, mitenkään mä 
en aatellu tätä oleskelulupaa. Mä en miettiny sitäkään. Mä mie- 
tin sitä, että miten, koska mä oon kuullut, että täällä Suomessa 
hyvin voi työllistyy, hyvin voi opiskella ja rakentaa sun elämä, ja 
elää rauhallista elämää. Mä en miettiny ikinä tätä ekaa askelta tai 
prosessia, koska mun katse oli jo tässä vaiheessa, mä oon ylittäny 
jo tätä. 


Humanitaarinen ja työperustainen maahanmuutto on nähty pitkälti 
eri ilmiöinä Suomessa, vaikkakin viime vuosina niiden risteämät ovat 
alkaneet korostua sekä Suomessa että muissa Pohjoismaissa. Vaikka 
pakolaisten suojelu on yhä enemmän sidottu työelämässä pärjäämiseen, 
silti pakolaistaustaisten potentiaalia työmarkkinoille ei usein tunnisteta 
(Gauffin ja Lyytinen 2017). 


ERIARVOISUUKSIEN LUOMISTA JA PURKAMISTA 

Aktivistien puheessa turvapaikanhausta ja kotoutumisesta yhtäältä pu- 
rettiin statuksiin liittyviä eriarvoisuuksia, mutta toisaalta niitä myös jos- 
sain määrin vahvistettiin. Superdiversiteetti kuvaakin juuri sitä, miten 
luotujen sosiaalisten asemien kautta syntyy uudenlaisia epätasa-arvon ja 
ennakkoluulon muotoja (Vertovec 2019, 126). Lisäksi superdiversiteetin 
tutkimus auttaa löytämään uusia tapoja tarkastella epätasa-arvoon liit- 
tyviä kysymyksiä kotoutumisessa (Grzymata-Kazlowska ja Phillimore 
2017). Näistä ovat esimerkkinä eri maahanmuuttostatuksiin tai oles- 
kelulupakategorioihin liittyvät oikeudet ja tosiasialliset mahdollisuudet 
kotoutua. 

Kuten jo edellä kotoutumisen kuvauksesta nähtiin, osa aktivisteista 
korosti sitä, että Suomeen jo hyvin kotoutuneiden ja hyvin käyttäytyvien 
turvapaikanhakijoiden tulisi saada oleskelulupa ja oikeus jäädä tänne. 
Esimerkiksi Pauli kertoi, miten he yrittivät markkinoida pienen kau- 
punkinsa mallia, jossa vainottuun hazaravähemmistöön kuuluvat suo- 
men kieltä osaavat, opiskelevat tai työtätekevät nuoret miehet saisivat 
luvan jäädä Suomeen. Paulin ja hänen kanssaan toimivien aktivistien 
eronteolla oli hyvät aikeet. He halusivat auttaa heille läheisiksi tulleita 
”poikia”, mutta pian he kuitenkin huomasivat, että idea ei toiminut laa- 
jemmassa kontekstissa: 


Me lähdettiin kyl ensin tuntematta pakolaistilanteen kokonaisuutta 
sillon jopa siitä, et hazarataustaset vois olla ensimmäisessä pelas- 
tusveneessä, koska he olis enemmän vainottuja ku muut siellä. 
Et vois ajatella tommosta, mut se ei niinku toiminut. — — Mä olen 
niin sinisilmänen, et mä ajattelen tehään [kaupunki] ihan sella- 
nen mallipaikkakunta, et täällä on työtä, tääl on maanviljelyst, tääl 
on tota puutarhajuttuu. Et tän täytyy jollain mennä eteenpäin tän 
[kaupungin]. — — [E]n oo tajunnu sitä konservatiivisuuden astetta 
tavallaan, myöskin sitä vastareaktiota. — — Mä oon itse lähteny siitä, 
et se sanoma, et suomalainen kyllä ymmärtää ihmisiä, jotka tulee 
tänne, hyväksyy meiän arvomaailman ja tekee töitä. Mut se ei 00 
menny niinku ollenkaa läpi. 


Myös turvapaikanhakijana Suomeen saapuneen Marian mukaan hyvällä 
käytöksellä tulisi olla jotain vaikutusta oleskeluluvan saamiseen: 


Täällä Suomessa ei vaikuttaa mihinkään, että sä olet positiivinen 
ihminen, sä käyttäydyt oikein, sä olet hyvä ihminen. [naurahtaa] 
— — Mun mielestä tää on huono. On hyvä vähän ottaa huomioon, 
et toinen on reipas, sopeutuu nopeasti, haluu olla täällä aktiivinen, 
vaikka prosessi meni vähän huonosti. 


Osa aktivisteista kuitenkin haastoi ”hyvän pakolaisen” kategorian ja 
muistutti siitä, että kotoutumisen tunnusmerkit eivät liity mitenkään 

kansainvälisen suojelun saamiseen. Heidän mukaansa myös Suomeen 
huonosti kotoutuvien tulee saada kansainvälistä suojelua, jos he sitä ai- 
dosti tarvitsevat. Janinan sanoin: 


Niinku, et ihmiset esimerkiks sanoo hirveen paljon sitä, et ku hän 
[turvapaikanhakija] on niin kotoutunu ja puhuu suomea ja käy 
koulussa ja ajaa meijän nurmikkoa, ku sil ei oo mitään merkitys- 
tä sen kansainvälisen suojelun kannalta. — — Et miettikää sit niitä 
muita oleskelulupatyyppejä vaikkapa. Mut sit tää puhe myöskin on 
mulle tosi ongelmallista, koska mitäs ne, jotka on niin traumatisoi- 
tunu, et ne ei ikinä opi kieltä — — Et sä voit olla luku- ja kirjoitustai- 
doton ihminen ja ansaita sen kansainvälisen suojelun. Et sil ei oo 
mitään tekemistä näitten ulkosten juttujen kaa. 


Eriarvoisuutta koettiin myös siinä, oliko turvapaikanhakijoilla mahdol- 
lisuuksia tutustua aktivisteihin ja saada heiltä apua. Moni aktivisti piti 
vakavana riskinä sitä, että turvapaikanhakijat ja paperittomat ovat hyvin 
eriarvoisessa asemassa riippuen siitä, missä kunnassa he asuvat ja ke- 
neen tutustuvat. Etenkin Janina oli huolissaan tästä: 


Ja mua hirvittää se myöskin, et kuinka epäreilua se on. Fi kaikki ih- 
miset kohtaa aktivisteja tai vapaaehtosta. — — On paikkakuntia, joissa 
ei oo mitään vapaaehtoistoimintaa. Mis ei ehkä ikinä kohtaa ketään 
kuka vois sua jeesiä. — — [S]ekin on hirveen epätasa-arvosta, et miten 
tietyissä kunnissa [paperittomat] saa tiettyjä palveluita ja tietyissä 
kunnissa ei saa tiettyjä palveluita. Koska se taas myös johtaa siihen, 
että ihmisiä painostetaan siihen vapaaehtoseen paluuseen. — — Ook- 
sä kuullu siitä, että on tiettyjä kuntia, jotka ostaa ihmisille junalipun 
Helsinkiin kun ne on paperittomia? — — Sosiaalityöntekijöitä, jotka 
on sillee, et mene sinne, heil on paremmat palvelut. Sit he tulee 
tänne ja sit heil ostetaan junaliput takasin. [naurua]. 


Aktivistit nostivat esiin myös sen, kuinka eriarvoisessa asemassa turva- 


paikanhakijat ovat verrattuna suomalaisiin ja kuinka vakavia seurauksia 
pienestäkin rikkomuksesta voi tulla: 

Irma: Ja kun kuulin, et joku [karkotettavuuteen johtanut] rikosepäi- 
ly oli se, et joku oli punninnu väärin banaanin kaupassa... 


Kai: [T]ai oli tappelu vastaanottokeskuksessa — — Ja sit tuntuu sel- 
laselta, että jollekulle ihmisille on tuomioistuin ja jollekulle on 
pakkopalautuslento. Ihan erilaisista, ja erilaiset ajatukset siitä, mitä 
on rikos. Ihan erilaiset järjestelmät. 


Aktivistit haastoivat myös turvapaikanhaun hallinnollista termistöä ja 
siihen liittyviä eriarvoisuuksia. Esimerkiksi ”Twitter-aktivisti” Antti oli 
käynyt keskustelua politiikkojen, virkamiesten ja median edustajien 
kanssa eri termien käytöstä ja niihin liittyvistä seurauksista. Hän on 
yrittänyt saada virkamiehiä ja toimittajia ymmärtämään, miksi heidän 
tulisi puhua laittomasti maassa olevien sijaan paperittomista. Hän oli hil- 
jattain käynyt kyseistä keskustelua sisäministeriön virkamiehen kanssa: 


Niin siellä sisäministeriön viestintäpäällikkö sano, että niin, mut- 
ta mehän emme sano, että ihminen on laiton”. Mutta, jos käyttää 
kuitenkin laittomasti maassa oleva, niin se jotenkin johtaa siihen 
ajatukseen, että tää on jotenkin rikollista. Eli siinä on tämmönen 
virhepäätelmä, että nyt meillä on tavallaan lupa käyttää kuitenkin 
tätä, kun me emme sano, että ihminen on [laiton]. 


Aktivistit sekä loivat että purkivat eriarvoisuuksia ja kategorioita toimin- 
nassaan. Analyysini osoittaa, että superdiversiteetti mahdollistaa yhtäältä 
uusien ennakkoluulon muotojen synnyn tarkastelun (Vertovec 2019, 
126) ja toisaalta sen tutkimisen, miten epätasa-arvoon liittyviä kysymyk- 
siä voi haastaa (Grzymata-Kaztowska ja Phillimore 2017, 185). 


KAIPUU KOTOUTTAVAAN TOIMINTAAN 

Jos turvapaikkajärjestelmä olisi kunnossa ja viranomaisten toimintaan 
voisi luottaa, moni aktivisti haluaisi tehdä kotouttavampaa vapaaehtois- 
työtä; sitä, mitä alun perin he ryhtyivät tekemään. Janina jopa kertoi vi- 
haavansa aktivismia, johon hän koki joutuneensa olosuhteiden pakosta: 

Saatais tehdä niitä asioita, mitä me haluttais tehdä. Elikkä käydä 
siellä elokuvissa, tutustuu ihmisiin, tehä semmost vapaaehtoistyötä, 
joka on niinku ihminen ihmiselle -kohtaamista. — — kotouttavam- 
paa. Nyt me ollaan jouduttu tekeen semmosii asioita... Mä vihaan 
näit asioita, mitä mä joudun tekemään, koska A) mulla ei ole am- 
mattitaitoo. Se ei oo oikein ihmisen, niinku ihmisen oikeusturvan 
kannalta. Siis mä en oo lakimies, mä en oo terveydenhoitaja, mä en 
oo sosiaalityöntekijä. Mä en oo se, jonka pitäs näitä ihmisiä auttaa 
näissä asioissa, missä he pyytää nyt minulta apuu. — — Tän ei pitäs 
perustuu tämmöseen niinku vapaaseen ja villiin aktivistiporuk- 
kaan. Siis mä oon tosi ylpee siit työstä mitä me tehdään, mut tää ei 
oo kantavaa, tää ei oo reilua, tää ei oo oikeusturvan kannalta hyvä. 


Myös Tiina toivoi voivansa tehdä kotouttavampaa työtä, mutta turva- 
paikkaprosesseihin liittyvä kriisiapu ajaa kaiken muun edelle: ”Ku ta- 
vallaan ne ns. vanhat — — caset ei tunnu koskaan etenevän tai päättyvän. 
Ja sit koko ajan tulee lisää. Ni eihän me ehditä, ku semmost kriisiapuu 
koko ajan. Et ei koskaan ehdi — — semmost seurusteluu.” Vaikka pro- 
sesseissa avustaminen, kriisiapu ja poliittinen vaikuttaminen olivat olo- 
suhteiden pakosta ajaneet kotouttavan vapaaehtoistyön edelle, monet 
aktivistit olivat muodostaneet pidemmän ajan kuluessa syviä suhteita 
avustamiinsa turvapaikanhakijoihin ja kokivat heidät osaksi perhettään. 
Vahvojen, jaettujen tunteiden ja niiden kautta syntyneiden suhteiden 
merkitys onkin ensiarvoisen tärkeää turvapaikka-aktivismissa (Pirkka- 
lainen 2021). Ilman ”tunteita, jotka liittivät turvapaikanhakijat ja heidän 
tukijansa perheeksi”, ei turvapaikka-aktivismi olisi voinut jatkua (Näre 
2018). Esimerkiksi Helvi ja Veikko olivat ottaneet hazarataustaisia af- 
gaanipoikia osaksi perheyhteisöään, ”klaaniaan”. Myös heidän lapsensa 
ja lapsenlapsensa pitivät nuoria miehiä omina perheenjäseninään: 


Veikko: Se oli, koulussa oli tullu puheeks [lapsenlapsen] koulu- 
kavereitten kans, et kuinka monta enoo kenelläki on... 


Helvi: Niin [lapsenlapsi] oli luetellu, et mulla on sitten niinkun 
[turvapaikanhakijan nimi] ja mulla on [turvapaikanhakijan nimi] ja 

mulla on [turvapaikanhakijan nimi] —— Sitten toiset, et miten sulla 
on niin paljon? No mulla vaan on, mulla vaan on. 


Veikko: Yhdeksän enoa löyty hänelle, et tämmönen ni. 


Myös Tiina, joka oli tutustunut etenkin nuoriin afgaanimiehiin, koki 
saaneensa aktivisminsa kautta kokea ”moninkertaista äitiyttä”. Hän oli 
muun muassa matkustanut tapaamaan Suomesta Saksaan ”paennutta” 
läheisintä ”poikaansa”. Läheisimmistä turvapaikanhakijoista hän kokee, 
että ”tää ei oo nyt enää mikään autettava, et tää on niinku perheenjäsen”: 


Mul on nyt joku semmonen äitigeeni. — — Mul on nyt pari tyyp- 
pii, ketkä niin huvittavii. Tommosii viestei päivittäin et ”rakas äiti” 
[nauraa]. Mä nautin kyl siit ihan kauheesti! Mut mä olin vähän 
hämmentyny siit. Mä en osannu ajatella et must tulee viel täm- 
mönen moninkertainen [nauraa] äiti aikuisille miehille. 


Kotoutumiseen vaikuttavatkin erilaiset kontaktit, jotka voivat olla sat- 
tumanvaraisia, tärkeitä kontakteja, pysyviä ystävyyksiä (Wessendorf ja 
Phillimore 2019, 123) — tai useiden aktivistien tapaan uusia perheen- 
jäsenyyksiä. 


Lopuksi 


Tutkimustulokseni osoittavat, että hankkeeseeni osallistuneet aktivis- 
tit aloittivat turvapaikanhakijoiden tukemisen hyvin erilaisista syistä ja 
motiiveista. Monella aktivistilla oli aiempaa kokemusta erilaisiin yhteis- 
kunnallisiin asioihin vaikuttamisesta. Lisäksi erilainen kansainvälinen 
kokemus sekä vakaumuksellisuus olivat useilla syinä avustustyöhön. 
Aktivistien muuttoliiketaustat vaikuttivat vapaaehtoistyön aloittamiseen: 
niin paluumuutto Suomeen kuin omat evakko- tai turvapaikanhaku- 
kokemukset motivoivat heitä. Aktivismi voi siten tukea maahanmuutta- 
jien kotoutumisen lisäksi myös paluumuuttajien uudelleenkotoutumis- 
ta. Voimmekin käsittää yksilöiden ja verkostojen harjoittaman turva- 

paikka-aktivismin yhtenä melko uutena ja yhä kehittyvänä ilmiönä, joka 
heijastaa muuttoliikkeiden muuttuvia muotoja (Vertovec 2019; Meiss- 
ner ja Vertovec 2014). 

Aktivistien oma tausta ja identiteetti voivat mahdollistaa tai rajoittaa 
heidän tekemäänsä vapaaehtoistoimintaa. Valtaosa oli joutunut tai ha- 
lunnut rajata sitä, mitä tekevät. Osa halusi käyttää (ammatti)osaamistaan 
hyväksi, mutta osalle työn ja vapaaehtoistoiminnan yhteensovittaminen 
oli tuottanut ongelmia. Myös aktivistien erilaiset taustat, kuten seksuaa- 
livähemmistöön kuuluminen tai masennushistoria, vaikuttivat heidän 
kykyynsä tukea erityisissä tilanteissa eläviä turvapaikanhakijoita. Moni 
koki velvollisuudekseen tukea turvapaikkaa hakeneita tuttujaan talou- 
dellisesti. Rajoittavana tekijänä osa aktivisteista koki huolta siitä, että 
viranomaiset ”kostaisivat” turvapaikanhakijoille heidän toimintansa. 

Monien vapaaehtoistoiminta ja arjen tuki muuttui ajan myötä po- 
liittiseksi aktivismiksi ja avustamiseksi turvapaikkaprosessissa. Myös 
toimintaympäristö vaihtui monilla. Useat pettyivät Suomen Punaisen 
Ristin tapaan kohdella vapaaehtoisia ja siirtyivät muualle. Aktivistit poh- 
tivat paljon, mitkä ovat vaikuttamiseen sopivia oikea-aikaisia toiminta- 
tapoja. Monet alkoivat osallistua mielenosoituksiin, kirjoittaa kanteluita 
ja tehdä poliittista vaikuttamistyötä. Karkotusten lisääntyessä aktivistit 
siirtyivät toimintamuotoihin, jotka lähenivät kansalaistottelemattomuut- 
ta: he neuvoivat turvapaikanhakijoita vastustamaan karkotustilanteissa, 
ryhtyivät lentokoneprotestiin ja piilottivat paperittomia koteihinsa. Myös 
lähipiiriin tai laajempaan yhteiskunnalliseen asenneilmapiiriin pyrittiin 
vaikuttamaan. 

Aktivistit korostivat kotoutumisen mahdollistamista kaikille statuk- 
sesta huolimatta. He näkivät, että turvapaikkaprosessin ns. esikotou- 
tuminen ei saisi keskeytyä prosessien pitkittyessä ja ihmisten jäädessä 
yhteiskunnan ulkopuolelle paperittomina. Heidän mukaansa paperitto- 
muus on poliittisesti luotu ilmiö ja sen seurauksena Suomeen on syn- 
tynyt ongelmallinen varjoyhteiskunta. Moni aktivisti puhuikin paperit- 
tomien oleskeluoikeuden virallistamisen puolesta ja korosti työnteon 
lisäksi myös sosiaalisten suhteiden merkitystä kotoutumisessa. 

Aktivistit sekä loivat että purkivat erilaisia eriarvoisuuksia ja katego- 
rioita toiminnassaan. Superdiversiteetti tarjoaa tapoja tarkastella sitä, 

miten uusia ennakkoluulon muotoja syntyy (Vertovec 2019, 126), ja 
miten epätasa-arvoon liittyviä kysymyksiä voi haastaa erityisesti kotou- 
tumisessa (Grzymata-Kazlowska ja Phillimore 2017, 185). Osa aktivis- 
teista rakensi ns. ”hyvän pakolaisen”? kategoriaa, jonka kautta he pyrkivät 
ajamaan turvapaikanhakijoiden asiaa. Toiset kuitenkin kritisoivat täl- 
laista asetelmaa, sillä kansainvälistä suojelua ei voi ansaita tehokkaalla 
kotoutumisella. Aktivistit olivat huolissaan siitä, että turvapaikanhakijat 
ja paperittomat olivat hyvin eriarvoisessa asemassa sen suhteen, missä 
he asuivat. He nostivat lisäksi esiin suomalaisten ja turvapaikanhaki- 
joiden erilaisen kohtelun pienissä rikkeissä ja kritisoivat viranomais- 
ten epäasiallista terminologiaa liittyen erityisesti ilmaukseen laittomasti 
maassa oleva. 

Grzymata-Kaztowskan ja Phillimoren (2017) mukaan kotoutumisen 
käsite on uudelleenarvioitava ja heidän laillaan monet aktivistit kyseen- 
alaistivat sen, että kotoutuminen alkaisi vasta oleskeluluvan saamisen 
jälkeen. Aktivistien solidaarisuustoiminta ei ollut kiinni turvapaikan- 
hakijoiden oleskeluluvasta. He myös kritisoivat sitä, että kotouttava va- 
paaehtoistyö oli olosuhteiden pakosta muuttunut aktivismiksi. Oikeasti 
he olisivat halunneet elää normaalia arkea turvapaikkaa hakeneiden 
rinnalla. Koska kotoutumista tulee tarkastella moninaisten suhteiden 
ja kohtaamisten kautta (Wessendorf ja Phillimore 2019, 123), tässä lu- 
vussa tarkastellaan myös aktivistien ja turvapaikkaa hakeneiden välille 
muodostuneita ihmissuhteita. Siteet, joiden kautta turvapaikanhakijoista 
on tullut ystäviä ja perheenjäseniä edesauttavat osaltaan vastavuoroista 
kotoutumista ja turvapaikka-aktivismin jatkumista (Pirkkalainen 2021; 
Näre 2018). Nämä solidaarisuusverkostot loivat uusia paikallisia yhtei- 
söjä, ja toivat ihmisiä yhteen yli statusten, etnisyyksien ja sukupolvien. 

Abstract 
Superdiversity. Perspectives on the multiplicity of migration. 


This book is the first Finnish-language collection of research on 
superdiversity. At the core of the book is the growing migration to 
Finland since the turn of the 1990s and its numerous effects on Finnish 
society. The interdisciplinary examination of superdiversity is important 
at the current moment: Finland as a society has reached the point where 
certain social categories, such as ethnic background, country of birth, 
mother tongue or gender, are not necessarily sufficient to understand 
the increased diversity and its consequences. 

The book consists of a comprehensive introduction to the topic 
and thirteen chapters. In Finland, research on superdiversity is 
carried out especially in critical sociolinguistics and applied language 
studies, education, cultural studies, social sciences, and urban studies. 
Therefore, these disciplines are strongly represented in the collection, 
and the chapters approach a variety of topics including refugees’ mental 
health, experiences of multilingual families, the diversity of education 
and working life, discursive practices in social media, issues of urban 
planning and pro-asylum activism. 

